
מדינת ישראל
השר עוזי לנדאו
בהתאם להוראות חוק מבקר המדינה התשיח-1958 (נוסח משולב), אני מתכבד להניח על שולחן הכנסת את "הערות ראש הממשלה" לדין וחשבון מספר 53ב' של מבקר המדינה.
עם הקמת הממשלה, מינה ראש הממשלה את ועדת השרים לעניני ביקורת המדינה שבראשותי וחברים בה: השרה לאיכות הסביבה - פרופ' יהודית נאות; שר הרווחה מר זבולון אורלב ושר התיירות מר בנימין אלון.
בתקופה הקצרה מאז מונתה ועדת השרים, התקיימו בה דיונים בנושאים הבאים:
· חוקי עזר - תיאום בין משרדי הפנים והמשפטים ומתן שקיפות.
· זכויות לפטור ממיסים עקיפים - עדכון הוראות המכס לגבי עולים ותושבים חוזרים.
· שירותים וטרינריים, איחוד הפיקוח על בתי השחיטה לעופות. 
· שיתוף המגזר הפרטי בפיתוח תשתיות ציבוריות - מיזמים משותפים, בחינת השפעות מקרו כלכליות ואמות מידה לבחינת המשמעויות של החלטות ארוכות טווח.
· שיתוף המגזר הפרטי בפיתוח תשתיות ציבוריות - קביעת נורמות התנהגות לעובדי ציבור, במהלך המכרזים. 
· עבודת המטה במשרדי הממשלה - הקמת יחידה מקצועית לניתוח מדיניות.
· תקינה חשבונאית ממשלתית - יצירת שקיפות ותקינות על ידי מינוי רואה חשבון ויצירת תקינה מתאימה, במפעלים עיסקיים ובתאגידים ציבוריים.
"הערות ראש הממשלה" כוללות: תגובות הגופים המבוקרים לפרקים השונים בדוח 53ב' של מבקר המדינה, "לקט מעקבים" המתייחס להחלטות שקיבלה הממשלה בנושאי ביקורת המדינה, ותוצאות מעקב הדוק שקיים האגף לביקורת המדינה והביקורת הפנימית שבמשרד ראש הממשלה (האגף), אחר תיקון ליקויים שגילתה הביקורת בדוחות קודמים.
שיעור הביצוע, לאורך זמן, במרבית סעיפי ההחלטות, מגיע לכ-60%. שיעור זה מצביע מחד, על נחישותה של הממשלה לפעול לתיקון הליקויים ולגיבוש רפורמות, המתבקשות מן הממצאים וההמלצות של ביקורת המדינה, ומאידך על הצורך במאמץ נוסף.
לראשונה אנו מדווחים כאן על 115 נושאים שהיו במעקב של האגף ואשר חלה בהם התקדמות בתיקון הליקויים.
עקב חילופי שרים ומנכ"לים במשרדי הממשלה, לא התקיימה עדיין, במספר משרדי ממשלה, עבודת המטה המתבקשת, הנובעת מממצאי הביקורת הנוכחית.
על מנכ"לי המשרדים מוטלת, על פי הוראות חוק מבקר המדינה והחלטות הממשלה, החובה לעמוד בראש ועדות המעקב אחר תיקון הליקויים ולהפעילן, במגמה להביא לתיקון הליקויים עליהם הצביעה הביקורת. 
האגף ממשיך לבחון את פעילות ועדות המעקב וידווח על תוצאות הבחינה לוועדת השרים לעניני ביקורת המדינה.
תודתי נתונה לחברי בוועדת השרים, לנציגי משרדי הממשלה והגופים המבוקרים, הפועלים עימנו בשיתוף פעולה, ולמזכירות הממשלה.
תודה מיוחדת לעובדי האגף, בראשות מר עוזי ברלינסקי המסייעים לוועדת השרים בפעולותיה, מקיימים את פעולות הבקרה והמעקב כנדרש, ובאים עם יוזמות חדשניות לרפורמות, הנותנות כבר פירותיהן.
התקופה בה הוכנו "הערות ראש הממשלה" לדוח 53ב', מאופיינת במתח ביטחוני, המקשה לא במעט, על פעולותינו לשיפור איכות חיינו ולקידומו של המינהל הציבורי, והחשובות להגברת חוסנה של המדינה והחברה בישראל.
ועדת השרים שבראשותי, תרחיב את פעילותה כדי להביא לביעור תופעות שליליות, ולמינהל ציבורי יעיל ומתפקד היטב, לרווחת תושבי ישראל.

ב ב ר כ ה,

עוזי לנדאו

יו"ר ועדת השרים

לעניני ביקורת המדינה
ת ו כ ן   ה ע נ י י נ י ם

חלק א'
החלטות ועדת השרים לתיאום, מינהל וביקורת המדינה
כללים  למניעת  ניגוד עניינים של שרים  וסגני  שרים (תיקון) -
תמ/61 מיום 12.11.2002
17
מוכנות  לשעת חירום של המערך הרפואי - תמ/62 מיום 12.11.2002
18
היערכות המערך המשולב לטיפול באירועי חומרים מסוכנים 
וחומרי לחימה כימיים - תמ/63 מיום 12.11.2002
20
אבטחת מלאי מזון לשעת חירום - תמ/64 מיום 12.11.2002
21
שירות ביטחון מוכר מחוץ לסד"כ - יחידה 1024 -תמ/65 מיום 16.12.2002
21
ישומים ביומטריים בשירות המדינה - תמ/66 מיום 16.12.2002
22
שיפור עבודת המטה בתחום התכנון האסטרטגי - תמ/67 מיום 16.12.2002
23
חלק ב'

תגובות המבוקרים לדו"ח מספר 53ב' של מבקר המדינה

פרק ראשון - נושאים מערכתיים

עבודת המטה במשרדי הממשלה 
27

השירות לציבור 
53

שיתוף המגזר הפרטי בפיתוח תשתיות ציבוריות 
89

פרק שני - משרדי הממשלה

משרד ראש הממשלה

מהלכים לשינוי החלטה 755 של מועצת מקרקעי ישראל - וניגוד 

עניינים בפעולת ראש הממשלה
93

משרד האוצר

תקינה חשבונאית ממשלתית
95

שכירת דיור למשרדי ממשלה
97

ביצוע שומות מס הכנסה
98

מערכת משולבת לסחר חוץ
101

זכויות לפטור ממסים עקיפים לעולים ולתושבים חוזרים
103

הליכי משמעת בשירות המדינה 
105

המשרד לאיכות הסביבה

פעולות אכיפה באמצעות המשטרה הירוקה
119

הפיקוח על איסוף ופינוי של פסולת למיחזור
124

משרד הבינוי והשיכון

הסכם בדבר רכישת דירות הסוכנות היהודית בידי הממשלה
127

הפיקוח על אכלוס דירות וניהולן בידי חברת עמי גור ניהול נכסים בע"מ
129

פרזות חברה ממשלתית עירונית לשיכון ירושלים בע"מ
132

משרד הבריאות

רפואה מונעת למבוגרים ולקשישים
135

הפעלת חדרי ניתוח בבתי חולים
138

תכנון כוח אדם במקצועות הרפואה
141

ביטול, התלייה והגבלה של רשיונות במקצועות הרפואה
143

פיקוח המשרד על מרפאות ומכונים פרטיים
145

המשרד לענייני דתות

המועצה הדתית ירוחם
147

משרד החינוך, התרבות והספורט

גמול השתלמות לעובדי הוראה
153

היעדרויות מורים ומילוי מקומם בבתי ספר יסודיים ובחטיבות הביניים
156

התקשרויות עם החברה למתנ"סים
157

משרד החקלאות ופיתוח הכפר

שירותים וטרינריים
161

משרד המשפטים

בתי הדין לעבודה
165

ההוצאה לפועל
168

משרד הפנים

חוקי עזר
173

משרד הרווחה

טיפול בעררים המוגשים על פי חוק שירותי הסעד, התשי"ח - 1958
177

משרד התחבורה

הרפורמה בתחבורה הציבורית
181

מחלקת עבודות ציבוריות

דרכי גישה ודרכים מקשרות
187

דרכים חקלאיות-בטחוניות
194

רשות הנמלים והרכבות

הפרדת רכבת ישראל מרשות הנמלים והרכבות
197

משרד התיירות

הגנת מלונות באזור ים המלח מפני הצפה
201

משרד התעשייה, המסחר והתעסוקה

פעולות הממונה על התקינה
205

שירות התעסוקה

העסקת עובדים זרים
209

מינהל מקרקעי ישראל

שימוש מסחרי בקרקעות המינהל
215 
משרד התשתיות הלאומיות

תכניות לפיתוח משק החשמל
219

פיקוח ואכיפה על בטיחות הטיפול בגז
227

קביעת מרווח השיווק של בנזין
231

נציבות המים

תכנית אב לפיתוח משק המים בישראל והשבת קולחים
237

פרק שלישי - תקציב המדינה לשנת 2001 וביצועו

תקציב המדינה לשנת 2001 וביצועו

תמיכות במוסדות ציבור
249
שיא כוח אדם והוצאות שכר
252
חוק הפחתת הגירעון, התשנ"ב-1992
253

חלק ג'

לקט מעקבים

ביצוע החלטות ממשלה ותיקון ליקויים 

משרדי ממשלה ומוסדות המדינה

משרד ראש הממשלה
שימור מסמכים מלשכות של שרים ושל עובדי מדינה בכירים
257

שימור מפות ותצלומי אויר
268

הרשות למלחמה בסמים
271
המרכז למחקר גרעיני בנחל שורק
277
משרד האוצר
תמיכות בשלטון המקומי
279

פרסום מדיניות התמיכה
280
תמיכות בעמותות
282

הטיפול של רשויות המס בהעברת כספים להסתדרות העובדים הכללית 

החדשה באמצעות מוסדות ציבוריים הקשורים אליה
284

פיקוח על הקדשות ציבוריים ועל חברות לתועלת הציבור, 

ומיסוי גופים אלה
285

המשרד לאיכות הסביבה 
מתקנים היוצרים קרינה אלקטרומגנטית בתדרי רדיו, רישוי ופיקוח
287

אספקת חול
288

הובלת דלק במפרץ אילת
290

תכנון והכרזה של גנים לאומיים ושמורות טבע
291

משרד הביטחון

רכש גומלין
293

אגף השיקום - רכב רפואי לנכים
294
היבטים בתכנון ובתקנים לבנייה
295
צבא ההגנה לישראל

הטיפול בסיכוני קרינה אלקטרומגנטית בלתי מייננת בצה"ל
297

שירות נשים בצה"ל
299

סדרי המיון והשיבוץ לתפקידים של מיועדים לשירות ביטחון
303

ניהול תקציב מפקדת הזרוע לבניין הכוח ביבשה
306
ניהול קניות בהקפה ביחידות צה"ל
308

ההיערכות לשעת חירום של היחידה לשיתוף פעולה שבחיל האוויר
310

מוכנות למלחמה

מערך התובלה היבשתית בשעת חירום
311

היבטים בהיערכות המשק לשעת חירום בעיריית תל אביב-יפו
313
מוכנות העורף למתקפה בחומרי לוחמה כימיים וביולוגיים
315

האגודה למען החייל
317

מרחב התפר
319

המשרד לביטחון הפנים
משטרת ישראל

מערך החקירות של עבירות הונאה
325

משרד הבינוי והשיכון

מענק השתתפות בשכר דירה
327

מערך שירותים בתחום תרבות הדיור 
328

משרד הבריאות

ייעול בפעולות בתי-החולים הממשלתיים
331

מוכנות לשעת חירום של המערך הרפואי
333

מכשירים רפואיים ותרופות לשעת חירום
335

דיאליזה
336

המוכנות לשעת חירום של מערך כוח האדם הרפואי במערכת האשפוז
337

מכונים לרפואה גרעינית
338

פיקוח המשרד על קופות החולים לפי חוק ביטוח בריאות ממלכתי
340

משרד החינוך, התרבות והספורט

מאגר ממוחשב לאיתור תלמידים נושרים ממערכת החינוך
341

ביקור סדיר של תלמידים במוסדות חינוך
343

מערכת מידע ממוחשבת לניהול בית ספר
345

מחשוב בתי ספר לצורכי הוראה
348

משרד החקלאות ופיתוח הכפר

הפיקוח על סחר בתוצרת חקלאית מן הצומח
359

משרד המדע והטכנולוגיה
הטיפול במחקר ופיתוח
363

משרד הפנים
מועצות מקומיות חדשות - כינון וניהול
365

קביעת תעריפי ארנונה
366

שירותי הכבאות וההצלה
368

משרד הרווחה

הטיפול בנערות במצוקה
369

הטיפול בתופעת האלימות בין בני זוג
371

משרד התחבורה 
נמל תל אביב
373

פעולות למניעת תאונות דרכים
376

תכנון ופיתוח שדות תעופה ומנחתים
384

בטיחות טיסה
386
מנהרות הכרמל
390

מחלקת עבודות ציבוריות

מסירת עבודות פיקוח
393
תחזוקה של רשת הדרכים הארצית
396 

משרד התעשייה
, המסחר והתעסוקה

השקעות הון בתעשייה - המעקב אחר ביצוען
401 אבטחת מלאי מזון לשעת חירום
402

הגנה על הצרכן: פיקוח על הצגת מחירים
403  
מכון התקנים הישראלי
404

שירות הפיקוח על העבודה - הטיפול בתאונות עבודה
405

שירות התעסוקה

האבטלה בקרב אוכלוסיית הבדואים בדרום הארץ
409

מינהל מקרקעי ישראל
פיתוח מערכת לניהול מידע על תכניות ומגרשים
411  

משרד התקשורת

מתן רישיונות מיוחדים לאספקת שירותי תקשורת
413

משרד התשתיות הלאומיות
מלאי חירום של דלק
415

המוסד לביטוח לאומי

נפגעי עבודה - תשלום גמלאות לתלויים
417

נפגעי עבודה - תשלום גמלאות לנכים
419

נכים נפגעי עבודה - הגדלה או הקטנה של דרגת נכות מכוח תקנה 15 
421

רשות הדואר

העסקת עובדים
423  

העברת דברי דואר
425

העסקת עובדים לפי חוזה שכר כולל
426

ניהול נכסי מקרקעין
428

רשות ניירות ערך
היבטים בניהול רשות ניירות ערך
431

רשות הנמלים והרכבות 
מסירת עבודות לקבלנים
435

האגרות על השירותים הניתנים בנמלים
436

רכבת ישראל - תחזוקת קרונות
437

השקעת עתודות כספיות ברשות הנמלים והרכבות
441

השכרת מקרקעין ברכבת ישראל
445  

רשות שדות התעופה

מפגעי רעש
449

רכישות מתקציב פיתוח
450

רשות השידור
ענייני כוח אדם
451

נושאים מערכתיים

נסיעות לחו"ל בתפקיד

נסיעות בתפקיד של עובדי מדינה לחו"ל
453

סדרי אישור נסיעות בתפקיד של עובדי מדינה לחו"ל
455

נסיעות של שרים ופמליותיהם
456

מתנות לנבחרים ולעובדי ציבור

רישום המתנות במשרדי הממשלה, ניהול המצאי והדיווח לאפוטרופוס
459

מגזר המיעוטים - תשתיות פיזיות

מבוא ואפיונים
461

סדרי תכנון והקצאת מקורות כספיים - פעולות משרדי הממשלה
463

עיצוב וקידום תוכניות רב-שנתית למגזר המיעוטים - פעולות משרד הפנים
465

ועדת השרים לתיאום

מינהל וביקורת המדינה

כללים למניעת ניגוד עניינים של שרים וסגני שרים (תיקון)

החלטה מספר תמ/61 מיום 12.11.2002

מחליטים:

לתקן את הכללים שקבעה הממשלה למניעת ניגוד עניינים של שרים וסגני שרים, שהודעה עליהם פורסמה בילקוט הפרסומים 4936 התשס"א, עמוד 462 (להלן - הכללים העיקריים), כמפורט להלן:

1. 
בסעיף 1 לכללים העיקריים, במקום פיסקה (8) יבוא: "(8) השר - לרבות ראש הממשלה וסגן השר".

2. 
במקום סעיף 7 לכללים העיקריים יבוא:

(7) 
"הסדרים למניעת ניגוד עניניים"
(א) 
בכל מקרה שיש לשר עניין אישי בהחלטה או בפעולה, המשפיעות על הענקתן של טובת הנאה או זכות, אסור לו להשתתף בכל דרך שהיא בקבלת ההחלטה. הובא עניין כאמור בפני השר כחבר ממשלה, כחבר ועדת שרים או בכל דרך אחרת, חובתו של השר להצהיר מיד על העניין האישי. הודעה על הצהרת השר על עניין אישי תישלח למבקר המדינה.

(ב) 
היה השר במצב של ניגוד עניינים לגבי סמכות הנתונה לו על פי חיקוק - ניתן לנקוט, לאחר קבלת חות דעתו של היועץ המשפטי לממשלה, באחת מדרכים אלה:

(1) 
העברת סמכויות ההחלטה או הפעולה של השר באותו עניין לשר אחר משרי הממשלה לפי סעיף 1)31(ב) (סעיף 39(ב)) לחוק יסוד: הממשלה*.

(2) 
נבצר מן השר למלא זמנית את תפקידו בשל ניגוד עניינים שאיננו מתמשך, ימלא את התפקיד ראש הממשלה, או שר אחר שתקבע הממשלה (שיקבע ראש הממשלה), לפי סעיף 24(ב)(36(א))2) לחוק יסוד: הממשלה*.

(ג) 
היה השר במצב של ניגוד עניינים לגבי סמכות אחרת, ויש צורך בקבלת החלטה בדרג מיניסטריאלי - ניתן לנקוט, לאחר קבלת חוות דעתו של היועץ המשפטי לממשלה, באחת מדרכים אלה:

(1)
הסמכת ועדת שרים להפעיל את הסמכות, ואותו שר לא ישתתף בדיון ובהחלטה בוועדת השרים באותו עניין.

(2)
קביעת שר אחר על ידי הממשלה להפעיל את הסמכות.

(3) 
במקרים מתאימים בהם ניגוד העניינים משתרע על כל שטח הפעולה - העברת שטח הפעולה למשרד אחר לפי סעיף 31(ד)(39(א)(4)) לחוק יסוד: הממשלה*.

(ד) 
על אף האמור בסעיפים קטנים (ב) ו-(ג), אם בשל מהות העניין האישי ויתר נסיבות העניין, נראה כי אין מדובר בחשש לניגוד עניינים של ממש, ניתן, לאחר קבלת חוות דעתו של היועץ המשפטי לממשלה, להסתפק בכך שהשר ישתף בהחלטה או בפעולה שר נוסף שייקבע על ידי הממשלה. במקרה של חילוקי דעות בין שני השרים, יבוא הנושא להכרעת הממשלה או ועדת השרים, והשר יפעל לפי הכרעה זו.

הערות:

1) 
העברת הסמכויות טעונה אישור הכנסת, ותפורסם עליה הודעה ברשומות מטעם הכנסת, לפי סעיף 10(ב)(11) לחוק הממשלה, התשס"א-2001 (סעיף 55(א)(4) לחוק יסוד: הממשלה*.

2) 
על החלטה זו תימסר הודעה לכנסת לפי סעיף 9(א)(7) לחוק הממשלה, התשס"א-2001 (סעיף 36(א) לחוק יסוד: הממשלה*.

3) 
העברת שטח הפעולה טעונה הודעה לכנסת לפי סעיף 9(א)(11) לחוק הממשלה, התשס"א-2001 (54(א)(4) לחוק יסוד: הממשלה.

* 
יחול עד מועד כינון הממשלה שלאחר הבחירות לכנסת השש-עשרה.

מוכנות לשעת חירום של המערך הרפואי

דו"חות מספר 44-51 - החלטה מספר תמ/62 מיום 12.11.2002

מחליטים:

א. 
בנק הדם ומגן דוד אדום

1) 
משרד הבריאות ומגן דוד אדום (מד"א) ישלימו בתוך שבועיים רשימה של תורמי דם שניתן לפנות אליהם בעת הצורך.

2) 
לרשום את הודעת משרד הבריאות כי קיימת היענות רבה לפנייתו בקרב גופים בארץ ובחו"ל להתגייסות לתרום דם בעת הצורך, ביניהם: מוסדות הבריאות, מוסדות להשכלה גבוהה, מפעלי תעשייה ותלמידי הישיבות התורניות.

3) 
משרד העבודה והרווחה, משרד הבריאות ומד"א יכינו רשימה של עובדים מתאימים אשר ירותקו בשעת חירום למד"א. עובדים אלה ישולבו בתירגולים לשעת חירום.

4) 
צה"ל - פיקוד העורף יחד עם מד"א ומשרד הבריאות, ישלים בתוך שלושה חודשים רשימת אתרים מרכזיים להתרמות דם בשעת חירום.

5) 
משרד הבריאות ומד"א בתיאום עם מטה מל"ח במשרד הביטחון יתאמו נוהל לפיו ניתן יהיה לעשות שימוש במסוקים אזרחיים מגוייסים או ספינות לשינוע מנות דם וציוד רפואי בשעת חירום.

6) 
משרד הבריאות יחד עם מד"א יכינו רשימת בעלי רכב מתאימים שיצויידו בערכות פנסים מהבהבים וסירנות על מנת שיוכלו לסייע בהעברה מהירה של מנות דם, ציוד רפואי וסגל רפואי בשעת חירום.


ניתן יהיה לעשות שימוש בעזרים אלה לרבות שימוש בנתיבי תחבורה ציבוריים, באירועים שיוגדרו ובשיטה שיקבע המשרד לביטחון הפנים - משטרת ישראל, בתיאום עם משרד התחבורה.

ב. 
ריתוק עובדים במפעלי ייצור של תרופות

1) 
לרשום את הודעת משרד הבריאות כי העביר למשרד העבודה והרווחה רשימה של מפעלי תרופות המייצרים תרופות לצה"ל ולשוק האזרחי בישראל.
2) 
לרשום את הודעת משרד העבודה והרווחה כי הושלם המהלך לריתוקם של עובדים חיוניים במפעלים אלה, על מנת לאפשר ייצור שוטף וסדיר של תרופות לשעת חירום.

3) 
משרד הבריאות ומשרד העבודה והרווחה יכינו רשימה של עובדים ובעלי תפקידים אשר ירותקו למקום עבודתם בשעת חירום כדי לאפשר יבוא שוטף של תרופות וציוד רפואי מחו"ל.

ג. 
מיגון מלאי התרופות
משרד הבריאות ומשרד הביטחון בהתייעצות עם צה"ל - פיקוד העורף, יגבשו באופן מיידי תכנית מיגון למלאי התרופות המיועדות לשימוש בשעת חירום.

היערכות המערך המשולב לטיפול באירועי חומרים מסוכנים וחומרי לחימה כימיים

דו"ח מספר 49 - החלטה מספר תמ/63 מיום 12.11.2002

מחליטים:

א. 
צוותי חילוץ בזירת הפגיעה המיידית
1) 
צוות בראשות נציג המשרד לאיכות הסביבה ובהשתתפות נציגי צה"ל - פיקוד העורף, משטרת ישראל ומשרד הבריאות - מד"א, יגבש נוהל עבודה משותף אשר יתואם עם מטה "סופת חול" במשרד הביטחון, כדי ליצור אחידות ותיאום של דרכי פעולה ונהלי העבודה הקיימים בתחום הטיפול בנושא חומרים מסוכנים וחומרי לחימה כימיים.

בנוהל שיגובש יקבעו הנושאים הבאים:

א. 
הפיקוד על צוותי החילוץ.

ב. 
ציוד אחיד.

ג. 
מערכות הקשר בין הכוחות בזירה. יבחן הצורך ביצירת מערכות קשר אחודות שיאפשרו קשר שוטף בין הכוחות השונים הפועלים בזירת האירוע. ראש האגף לביקורת המדינה ידווח לוועדת השרים בענין ההתקדמות בביצוע פרויקט "רדיו לאומי".

ד. 
השלמת פריטי ציוד חסרים לצוותים הפועלים בזירת הפגיעה המיידית.

ה. 
תפקידי גופי החירום ונהלי ההפעלה באירועי חירום. 

ו. 
ריתוק עובדי המשרד לאיכות הסביבה המטפלים באירועי טרור בלתי קונבנציונלי.

2) 
דיווח ימסר לאגף לביקורת המדינה במשרד ראש הממשלה בתוך חודש.

ב. 
מפעלי "שלאון" ו"סופר גום" - ריתוק עובדים בשעת חירום
לרשום הודעות משרד הביטחון - מטה מל"ח, ומשרד העבודה והרווחה, כי העובדים במפעלים הקשורים לייצור והנפקת מסיכות המגן, רותקו למפעל בשעת חירום, וכי לא צפויה פגיעה בהליך הייצור בגין גיוס עובדים בשעת חירום. 

אבטחת מלאי מזון לשעת חירום

דו"ח מספר 46 - החלטה מספר תמ/64 מיום 12.11.2002

מחליטים:

א. 
הודעות צה"ל - פיקוד העורף, לציבור
1) 
צה"ל - פיקוד העורף, יעדכן את רשימת פריטי המזון והמים והכמויות המומלצות לשמירה על ידי תושבי המדינה, לשעת חירום.

2) 
קיומה של רשימת הפריטים הנ"ל תיכלל בהודעות לציבור שמפרסם צה"ל - פיקוד העורף, מעת לעת.

ב. 
מלאי מזון לתינוקות
1) 
משרד התעשייה והמסחר, משרד הביטחון (מטה מל"ח) ואגף התקציבים במשרד האוצר, יפעלו, ללא דיחוי, להשלמת מלאי המזון לתינוקות (אבקת חלב) שבבעלות הממשלה, לרמה הנדרשת במצב חירום.

2) 
לא יגיעו הצדדים להסכמה בעניין השלמת מלאי המזון לתינוקות כאמור, תוך שבוע ימים, ידווח על כך ראש האגף לביקורת המדינה ליו"ר ועדת השרים, אשר תחליט לגבי המשך הטיפול בנושא.

שירות ביטחון מוכר מחוץ לסד"כ - יחידה 1024

דו"ח מספר 53א - החלטה מספר תמ/65 מיום 16.12.2002

מחליטים:

בהמשך להחלטה מספר 2558 של הממשלה, מיום 6.10.2002 (סעיף ג'), ישלים משרד הביטחון תיקון הליקויים עליהם הצביעה ביקורת המדינה בנושא שירות ביטחון מוכר מחוץ לצה"ל, עד מארס 2003.

ישומים ביומטריים בשירות המדינה

דו"חות מספר 47 ו-52ב - החלטה מספר תמ/66 מיום 16.12.2002

מחליטים:

א. 
צוות בהשתתפות נציגי המשרד לביטחון הפנים - משטרת ישראל, שב"כ, משרד האוצר, משרד המשפטים, משרד הפנים, משרד הביטחון, צה"ל וראש האגף לביקורת המדינה במשרד ראש הממשלה (מרכז הצוות), יבחן את הצורך והאפשרות, תוך התיחסות לאיזון הנדרש בין התכלית לעקרונות אחרים כגון הגנת הפרטיות, לשימוש ביישומים ביומטריים בשירות המדינה, למניעת הונאות ולשיפור האבטחה במשרדי הממשלה ותאגידים ממשלתיים.


הצוות יעבוד בתיאום עם צוות החשב הכללי במשרד האוצר, האחראי על מערכת פיתוח ותחזוקה למיחשוב הציבורי ולכרטיסים החכמים בממשלה.

ב. 
הצוות יבדוק את היישומים הביומטריים התקניים הקיימים, ויקבע כללים מנחים למשרדי הממשלה לאימוץ ישומים ביומטריים.

ג. 
הצוות יבחן כל יישום לגופו על ידי המשרד הנוגע בדבר ובהתחשב בצרכיו הייחודיים.

ד. 
אין בהחלטה זו כדי לעכב כל עבודה המתבצעת לקידום השימוש ביישומים ביומטריים במשרדי הממשלה, לרבות קבוצות העבודה הבינמשרדיות המקדמות את התכנית ליישום אפליקציות ביומטריות בנושא עובדים זרים, או ברשויות אכיפת החוק.

ה. 
הצוותים הבינמשרדיים העוסקים בקידום השימוש ביישומים ביומטריים במשרדי הממשלה, יעדכנו את הצוות הבינמשרדי, כאמור בסעיף א' לעיל, על ההתקדמות בעבודתם.

ו. 
הצוות הבינמשרדי לעניין השימוש ביישומים ביומטריים בשירות המדינה ידווח על מסקנותיו והמלצותיו מידי שישה חודשים לוועדת השרים לענייני תיאום, מינהל וביקורת המדינה.

שיפור עבודת המטה בתחום התכנון האסטרטגי

דו"ח מספר 52א - החלטה מספר תמ/67 מיום 16.12.2002

מחליטים:

א. 
בהמשך להחלטה מספר 1231(תמ/31) מיום 10.1.2002, לאשר את דו"ח הצוות לשיפור עבודת המטה לתכנון האסטרטגי בתחום הביטחון הלאומי, בכפוף לאמור להלן:

1) 
התכנון האסטרטגי במשרדי הממשלה ובגופים הרלבנטיים יחוזק ויתבצע ביחידות יעודיות.

2) 
לבסס את עבודת המטה לתכנון אסטרטגי בתחום הביטחון הלאומי על העקרונות של פלורליזם רעיוני, חילופי מידע בין גופי התכנון האסטרטגי במשרדי הממשלה ובגופים הרלבנטיים, והגברת התיאום הבינמשרדי לגיבוש עבודת מטה אינטנסיבית בתחום הביטחון הלאומי.

3) 
להטיל על המועצה לביטחון לאומי להגיש תוך שלושה חודשים לוועדת השרים, הצעה לנהלים לשיפור חילופי מידע בין גופי התכנון האסטרטגי העיקריים של מדינת ישראל בתחום הביטחון הלאומי. ההצעה תגובש בתיאום עם משרדי הממשלה והגופים הרלבנטיים.

4) 
להקים קבוצות בינמשרדיות (להלן קב"מ) לתכנון אסטרטגי בנושאים שבתחום הביטחון הלאומי, בהתאם לעקרונות כדלקמן:

א. 
יו"ר המועצה לביטחון לאומי, לאחר התייעצות עם משרדי הממשלה והגופים הרלבנטיים, יביא בפני ראש הממשלה המלצה בעניין מינוי הקבוצות הבינמשרדיות, הרכבן, תפקידיהן, תחומי ותקופת פעילותן ושל העומד בראשן.
ב. 
לכל קב"מ יוצא כתב מינוי על ידי ראש הממשלה.

ג. 
קב"מ יכולה להיות קבועה לתחום מסוים או יעודית למשימה מסוימת. חבר קב"מ יכול שימונה על בסיס אישי או על פי תפקיד.

ד. 
קיום קב"מ או השתתפות נציג גוף בקב"מ לא ימנעו עיסוק בנושא הקב"מ במשרדים ובגופים, ובכלל זה הגשת הצעות והערכות, ובלבד שאלה יועברו גם לידיעת הקב"מ.

ב. 
ועדת השרים לענייני תיאום, מינהל וביקורת המדינה תקיים, בעוד 12 חודשים, דיון מעקב, במטרה לבחון את שיפור בעבודת המטה בתחום הביטחון הלאומי.

חלק ב'
תגובות המבוקרים
נושאים מערכתיים

עבודת המטה במשרדי הממשלה

עבודת המטה במשרד ראש הממשלה

הגופים המבוקרים: משרד ראש הממשלה; משרד הבינוי והשיכון; משרד הבריאות; משרד המשפטים; משרד העבודה והרווחה; משרד הפנים; נציבות שירות המדינה 

א. ריכוז ממצאי הביקורת

1. מנכ"ל משרד ראש הממשלה החליט על צמצום פעילות, של אגף תיאום מעקב ובקרה, ללא ניתוח ועבודת מטה ראויה. המשרד לא בחן, לרבות עם משרדי הממשלה, מה הייתה תרומת האגף, ואם ראוי לבחון חלופה אחרת לשם השגת תיאום ושיתוף פעולה בין-משרדי.

2.
נוכח ריבוי המשימות המוטלות על המשרד ומורכבותן, יש צורך בבחינה מקצועית של יעדי המשרד והכלים העומדים לרשותו לביצוען. כמו כן, ראוי לבחון את מעמדו של המשרד ושל המנכ"ל בכל הקשור לתיאום פעולות בין-משרדיות, ולקבוע כלים וסדרים לתיאום הביצוע של פרויקטים רב-שנתיים ושל פרויקטים שמעורבים בהם כמה משרדי ממשלה, וכן לבקרה עליהם.

3.
עבודתן של ועדות המנכ"לים נתקלה בקשיים: לוועדות המנכ"לים אין מעמד סטטוטורי ולא נקבע מעמדן ותוקף החלטותיהן. יתרה מזו, לעתים נעדרו מנכ"לים מישיבות של הוועדות, והם שלחו פקידים למלא את מקומם. התוצאה הייתה שרבות מוועדות המנכ"לים לא הגישו מסקנות, או שהמלצותיהן לא יושמו. כמו כן, בעת חילופי שלטון הוקפאה עבודתן של ועדות המנכ"לים.

4.
הבעיות המרכזיות שבפניהן ניצב משרד ראש הממשלה, ולמעשה הממשלה כולה על משרדיה, הן בין-משרדיות וחוצות ארגונים, ואלה דורשות שיתוף פעולה. אשר על כן, מן הראוי לקיים עבודת מטה מקיפה בנדון ועל פיה להמליץ לפני הממשלה על שיטות התיאום, אם באמצעות ועדות מנכ"לים ואם באמצעות ועדות בין-משרדיות, ועל הכלים הדרושים לעבודתן. מן הראוי שהממשלה תבחן את סוגיית התיאום בין המשרדים ותקבע דרכי פעולה ראויות, לרבות הגוף המתאם וסמכויותיו.

5.
על המשרד, בשיתוף נציבות שירות המדינה, לערוך בחינה ארגונית של מבנה משרד ראש הממשלה. יש להגדיר את תקני כוח האדם במשרד ואת המבנה הארגוני שלו, אגב הבחנה בין צוות מקצועי קבוע לבין צוות יועצי ראש הממשלה המועסקים ב"משרות אמון".

6.
על תקנון הממשלה לכלול חובה להגיש חלופות להצעות ההחלטה כדפוס חיוני בעבודת המטה של הממשלה.

7.
הממשלה החליטה לאשר עקרונית את המלצות ועדת קוברסקי, ואלה כוללות המלצות לשיפור עבודת המטה לפני הצעות החלטה של הממשלה, אך התקנון והנהלים הפנימיים של המשרדים לא שונו או לא נקבעו מחדש כדי לעצב דפוסי עבודת מטה מסודרת יותר בעניין זה. דרישות התקנון הן מזעריות. כך, למשל, אין התקנון מחייב חוות דעת מקצועיות כמו חוות דעת משפטית של הגורם יוזם הצעת ההחלטה. התקנון לא מחייב לבדוק אם ההצעה להחלטה מצריכה שינויי חקיקה כדי להוציאה מן הכוח אל הפועל; התקנון גם אינו מחייב התייחסות להיבטים כלכליים וחברתיים ולהשפעות ארגוניות-מבניות. 

8.
מ-40 ההחלטות שנבדקו עולה, שהשרים מעלים לממשלה הצעות החלטה פרטניות רבות שלא הממשלה היא בהכרח הפורום המתאים לדון בהן. רק 11 (27.5%) מ-40 ה"החלטות הכלכליות" וה"החלטות החברתיות" עניינן נושאים מערכתיים הקשורים בתשתיות או בפרויקטים לאומיים ולא עניינים נקודתיים.

9.
בדיקת איכות המידע וחומר הרקע שמזכירות הממשלה שלחה לשרים העלתה, שפעמים רבות המשרדים לא צירפו להצעת ההחלטה חומר רקע שיסייע לקבלת החלטה מיטבית: לא נמצאו ניירות עמדה של משרדי הממשלה הנוגעים בדבר, ולא צורפו להצעות מסמכים חשובים. לעתים חומר הרקע שצורף היה מועט, ולמעשה - חסר תועלת. 

10.
רוב הצעות ההחלטה שמשרד מבקר המדינה בחן חייבו תיאום בין-משרדי לפני קבלתן בממשלה (43 מ-53); מבדיקת הצעות ההחלטה שחייבו תיאום בין-משרדי עולה, כי לרובן (35 מ-43) לא צורפו חוות דעת או הערות בכתב של השרים הנוגעים בדבר.

11.
אף על פי שחומר הרקע להצעות ההחלטה שהמזכירות שלחה לשרים הוכן לכאורה ללא תיאום בין השר המציע ובין השר הנוגע בדבר, הועלו ההצעות על סדר יומה של הממשלה, והיא קיבלה החלטות לגביהן.

12. 
מניתוח תשובות המנכ"לים בעניין התיאום הבין-משרדי עולה, כי 51% מהם סבורים, שמשרדי הממשלה אינם מתאמים את הצעותיהם לסדר היום של הממשלה עם משרדים אחרים; 57% מהמנכ"לים שהשיבו סבורים שכאשר נעשה תיאום הוא נעשה לכאורה כדי לצאת ידי חובה, שכן במשרד המקבל את המידע לא היה זמן מספיק כדי לבדוק ולהגיב.

13.
עשר הצעות החלטה שנבדקו נגעו למשרד העבודה והרווחה; חמש מהן יזמו משרדי ממשלה אחרים (לא כולל משרד האוצר). הצעות החלטה אלה היו כרוכות בהוצאות או בהתחייבויות כספיות, שלא נכללו בתקציביהם המאושרים של המשרדים המציעים. עיון במסמכי משרד העבודה והרווחה העלה, כי בשתיים מההצעות שקדמו להחלטות לא הובאה עמדת שר האוצר. גם במסמכי מזכירות הממשלה לא נמצאו חוות דעת כאלה. אף על פי כן הועלו הצעות אלה על סדר יומה של הממשלה, והיא קיבלה החלטות לגביהן.

14.
לפי התקנון, הצעת נושא לסדר היום לישיבה רגילה של הממשלה תוגש בכתב למזכירות הממשלה לא יאוחר מצהרי יום ד' שלפני ישיבת הממשלה. לוח זמנים זה מותיר כארבעה ימים (פחות משני ימי עבודה) לעיון בהצעה לפני הישיבה. מדובר בפרקי זמן קצרים ביותר. כאשר מוגשות לממשלה הצעות החלטה בנושאים מערכתיים מורכבים, פרק הזמן הקצר שבין הגשת ההצעה לקבלת ההחלטה עלול להקשות על השרים ללמוד את הנושא ולהתעמק בו, בטרם הם מגישים את התייחסותם להצעות. 
15.
ספק אם הגשתן של הצעות החלטה רבות לישיבת ממשלה אחת, בלי ניתוח וניירות רקע ובלי שניתן לשרים זמן מספיק להתעמק בהן, איפשרה עבודת מטה והכנה ראויה מצד המשרדים.

 
הצעות החלטה רבות, שיש להן השפעה ניכרת על פעילותם של המשרדים ועל תקציביהם, מוגשות מפעם לפעם בידי משרד האוצר ומופצות בקרב חברי הממשלה, לעתים זמן קצר ביותר לפני מועד הדיון בהן בממשלה, שמוכנה לדון בכולן יחד ולהעמידן להצבעה כמקשה אחת. 

16.
ב-14 מ-16 ההחלטות שנבחנו, לא צורפו להצעות ההחלטה ניירות עמדה ובהן ניתוח היתרונות והחסרונות של ההחלטות המוצעות ושל החלופות. לשמונה החלטות ניתנו דברי הסבר, אולם אלה היו בדרך כלל תמציתיים, ולא כללו ניירות רקע, בדיקות כדאיות כלכלית ומסמכים רלוונטיים אחרים.

17.
משרד האוצר לא תיאם בעוד מועד החלטות בנושא פרוייקטים תחבורתיים עם משרד התחבורה, וממילא לא צורפו הערותיו של משרד התחבורה בכתב להצעת ההחלטה לפני הדיון בממשלה. להחלטות האמורות יש השפעה מהותית על התכנון התקציבי ועל תכנון הפעולות של המשרדים המעורבים בשותפויות ציבוריות-פרטיות. לכן היה על משרד האוצר לתאם מבעוד מועד את ההחלטות עם המשרדים הנוגעים בפרויקטים האמורים.

18.
מתוכן החלטות הממשלה שנסקרו במסגרת הביקורת עולה, שאחדות מהן אכן עוסקות בפרויקטים העומדים באמות המידה של "פרויקטים לאומיים" כהגדרתם בהחלטת הממשלה. אף על פי כן, לא נמצא כי יושמו לגביהן ההנחיות שנקבעו בהחלטת הממשלה. גם החלטות בדבר שותפויות ציבוריות-פרטיות הן בחלקן בעלות מאפיינים דומים לאלה של הפרויקטים הלאומיים כפי שנקבעו בהחלטת הממשלה דלעיל; מן הראוי שתתקיים עבודת מטה מקדימה בעניין הפעלתן במתכונת שנקבעה בהחלטת הממשלה, או במתכונת אחרת שתיקבע.
19.
מאחר שהממשלה אישרה עקרונית את המלצות ועדת השרים, והחליטה באופן ספציפי לבחון את נושא הקמתה של היחידה המקצועית לניתוח מדיניות, היה עליה לפעול ליישום החלטתה. בהיעדר דיון חוזר בממשלה, עומדת בעינה החלטת הממשלה לבחון את הצורך בהקמת יחידה אשר תתמקד בניתוח מדיניות בנושאים אזרחיים. מן הראוי לבחון, בין היתר, לאור ממצאי דוח זה בעניין עבודת המטה המקדימה להצעות החלטה המוגשות לממשלה, אם תפקידי המועצה לביטחון לאומי נותנים מענה הולם לטיוב הליכי קבלת ההחלטות בנושאים אזרחיים.

20.
משרדי הממשלה שנבדקו לא הפעילו מערכת מידע ממוחשבת למעקב אחר ביצוע החלטות הממשלה. 

21.
במשרדים שנבדקו לא נמצאו דיווחים סדירים למזכירות הממשלה על שלבי יישום החלטות הממשלה. בכל המקרים בהם דיווח משרד השיכון על שלבי הביצוע של החלטות הממשלה לא נשאו הדוחות את חתימתו של השר.

22.
לעיתים דיווחו משרדי הממשלה רק על יישום של כמה מסעיפי ההחלטה. 

23.
במשרדי הממשלה שנבדקו הורגש חסרונו של נוהל לרישום ולהטמעה של החלטות הממשלה, והמעקב והדיווח על שלבי יישומן.

24.
הדיווח של משרדי הממשלה מגיע אחרי זמן רב, ברוב המקרים אחרי יותר מהזמן שנקצב לכך. משרד האוצר, למשל, השיב על תזכורת מסוימת כעבור חמישה חודשים, ומשרד התחבורה - כעבור שמונה חודשים.

25.
משרד מבקר המדינה בדק את אופן יישומן של 18 החלטות (מהן שש מערכתיות) שהתקבלו עד סוף שנת 2000. ל-12 מן החלטות (מהן חמש מערכתיות) נקבע לוח זמנים לסיום. חמש מהן (אחת מערכתית) לא יושמו, שתיים (אחת מערכתית) יושמו חלקית, שתיים יושמו ושלוש (מערכתיות) היו בשלבי ביצוע. לשש החלטות לא נקבע לוח זמנים לביצוע.

26.
למעקבים שנעשים בידי מזכיר הממשלה כפי שפירטה המזכירות בתשובתה, לא נמצאו סימוכין במעקב הממוחשב. המזכירות אישרה "שראוי שתתקיים אינטגרציה בין כל סוגי המעקב וכי המידע בעניין זה ינוקז כולו למערכת הממוחשבת".

27.
ב-4 מ-17 דוחות שבמעקב האמור נמצא, שהמזכירות לא פנתה כלל לכמה מהשרים הנזכרים בהחלטת הממשלה.

28.
ב-8 מ-17 דוחות המעקב נמצא, שהשרים לא ענו לפניות המזכירות באשר לשלב הביצוע של החלטות הממשלה; שר מסוים ענה רק תשעה חודשים אחרי הפנייה הראשונה אליו. גם במקרים אלה הסתפקה המזכירות בתזכורות חוזרות ונשנות לשרים, ולא דיווחה לממשלה על אי היענות השר.

29.
תשובות מסוימות של שרים לא היו מספקות, ההסברים לא היו מפורטים ולעתים אף ניתנו בעל פה. על תשובות רבות לא הייתה חתימת השר כנדרש אלא חתימת אחד מעוזריו; למרות זאת, המזכירות קלטה במעקב הממוחשב את התשובות כפי שהוגשו לה. 

30.
במקרים מסוימים עקבה המזכירות אחר ביצוע החלטות ממשלה מורכבות באופן חלקי: היא עקבה אחר הביצוע במשרדים אחדים בלבד; פעמים אחדות קיימה המזכירות מעקב רק אחר כמה מסעיפי ההחלטה. מזכירות הממשלה ציינה שההחלטה "בביצוע", ללא פירוט, גם אם רק אחד מהמשרדים המוזכרים בהחלטה יישם את חלקו בה או אם התחילו לבצע רק אחד מסעיפיה.

31.
בהחלטות רבות נקבע פרק זמן לביצוע, לכינוס ועדה או להגשת דוח. התברר, שהמזכירות לא התייחסה לפרק הזמן שנקבע בהחלטה. 

32.
אין נוהל מסודר למעקב של מזכירות הממשלה אחר ביצוע החלטות הממשלה. לכן המזכירות איננה יכולה לתת לממשלה מידע מלא ואמין על יישום החלטותיה. כתוצאה מכך נפגעת, לדעת משרד מבקר המדינה, עבודת הממשלה. 

33.
דוח המזכירות על ביצוע החלטות הממשלה אינו משקף את המצב לאשורו.

34.
מזכיר הממשלה אינו מדווח לראש הממשלה ולשרים על מצב המעקב, ולכן אין להם מידע מעודכן בנושא.


מזכירות הממשלה לא קבעה לעצמה כמה זמן יימשך המעקב אחר ביצוע החלטה ומה עליה לעשות אם החלטה אינה מיושמת עד אותו מועד. לדעת משרד מבקר המדינה, מן הראוי שהמזכירות תדווח על כך לממשלה, כדי שתחליט אם לבטל את ההחלטה, לשנותה או לעמוד על ביצועה. על המזכירות להקפיד על דיווח מלא וענייני על ביצוע החלטות הממשלה, כדי שהממשלה תוכל ללמוד על מידת היישום של החלטותיה.

35.
מזכירות הממשלה לא ניצלה את המערכת הממוחשבת שלה לדיווחים נוספים בנוגע להחלטות ממשלה. להלן דוגמאות לדיווחים שהמזכירות לא הפיקה, אף שניתן להפיקם: החלטות של ועדות שרים לעומת החלטות של מליאת הממשלה; החלטות בענייני חקיקה והחלטות ביצועיות; החלטות ממוינות לפי מגזרים שונים ומידת יישומן; החלטות על פרויקטים לאומיים; החלטות ממשלה דקלרטיביות; ביצוע ההחלטות בכל משרד ומשרד.

36.
מן הראוי שהממשלה תפעל לעדכון ההוראות שבתקנון עבודת הממשלה הנוגעות להצעת החלטות לממשלה, כך שתתחייב עבודת מטה מסודרת הכוללת, בין היתר, הכנת תשתית עובדתית לשם קבלת החלטה, הצגת חלופות בהצעת ההחלטה, הצבעה מנומקת על החלופה המועדפת.

37.
ראוי גם שהממשלה תבחן מחדש את משך הזמן שבין הגשת הצעה להחלטת ממשלה ובין הדיון עליה בממשלה, משום שההוראות בעניין זה נקבעו באופן כללי בלי להביא בחשבון שההצעות נבדלות זו מזו במורכבותן ובחשיבות נושאיהן. 

ב. תגובות המבוקרים

משרד ראש הממשלה

הסוגיה המנהלית שעניינה בשאלה, האם חילופי ראש ממשלה ושרים מחייבים החלפת צוות העובדים במשרד אם לאו, טרם הוכרעה במדינת ישראל. יש רבים המצדדים בשיטה האמריקאית, לפיה כל צוות העובדים מתחלף עם חילופי שלטון, ויש הטוענים לזכותה של השיטה האנגלית, לפיה כל צוות העובדים הינו בבחינת CIVIL SERVANTS  ואין הוא מתחלף עם חילופי השלטון. כל עוד לא נקבע אחרת, השיטה הנוהגת במשרד ראש הממשלה היא זו הנוהגת בכל משרדי הממשלה.

בצד עובדים רבים קבועים, המשמשים כבסיס מקצועי קבוע לעבודת המשרד, מתמנים עם בחירתו של ראש ממשלה חדש, עובדים למשרות אמון. חילופין אלו נעשים, לדוגמא, גם בלשכות שרים אחרים ובלשכות מנכ"לים אחרים. הדבר נועד לסייע בעבודת ראש הממשלה הטעונה יחסי אמון מיוחדים, שקיומם דרוש לביצוע מדיניותו של ראש הממשלה.
כפועל יוצא מכל האמור לעיל, אין לשלול מינוי עובדים במשרות אמון בצד עבודתם של אנשי המשרד הקבועים, לא בכלל, ולא במשרד ראש הממשלה, על מאפייניו הייחודיים - בפרט. 

חילופין אלו אינם פוגעים בהכרח בזיכרון הארגוני בכל האמור במשרד ראש הממשלה. אפיונו של משרד ראש הממשלה הינו ייחודי - הוא איננו משרד ייעודי אלא משרד מטה, שעבודתו מתייחסת פעמים רבות לעבודת משרדים אחרים, בהם נשמר הזיכרון הארגוני הדרוש. כך לדוגמא משרד ראש הממשלה עשוי לסייע בהוצאה לפועל של פרוייקטים שעניינם סלילת כבישים, הקמת מתקני התפעלת מים, העמדת רכבת קלה, ועוד. אולם אין הוא מעורב בביצוע העבודות הכרוכות בפרוייקטים אלו, והזיכרון הארגוני ביחס אליהן נשמר במשרדים המופקדים על ביצועם.

צרכי המשרד עשויים להשתנות מממשלה לממשלה, מבחינת היקף כוח האדם הדרוש. ניתוח עיסוקים לא יהא אפקטיבי ואף לא יהא בר יישום, שכן מסקנות ביחס למשרד בתקופת כהונתו של ראש ממשלה אחד, עשויות שלא להיות תקפות ביחס לתקופת כהונתו של ראש ממשלה אחר, באשר כל אחד מהם שם דגש על נושאים שונים, ונוהג על פי שיטות עבודה אחרות. 

המשרד יודע מה היקף כוח האדם הנחוץ לו, ומהי חלוקת העבודה וחלוקת הסמכויות בין העובדים. לדעת המשרד, אין צורך לבחון את יעדי המשרד עם נציבות שירות המדינה.  יעדיו של המשרד ידועים וברורים לו, והם משתנים מראש ממשלה אחד לאחר. כן אין צורך בבחינה ארגונית של מבנה משרד ראש הממשלה, ואין צורך באבחנה בין צוות מקצועי למשרות אמון. משרות האמון קבועות במספרן, וכל עובד יודע מהי הגדרת תפקידו ומהן סמכויותיו. 

נושא הסמכויות ואופן העבודה, משתנים ממנכ"ל למנכ"ל, והדברים מותנים באישיות המנכ"ל, בקשר שיוצר עם המשרדים האחרים, ובאינטרקציה בין משרד ראש הממשלה, לבין המשרדים האחרים. פעמים משרד ראש הממשלה וראש הממשלה הופכים לאחראים על משרדי ממשלה עם התפטרות שר, מתוקף תפקידו של ראש הממשלה כממלא מקומו. את עבודתו זו עושים ראש הממשלה והמשרד באמצעות המנכ"ל, אל מול מטה המשרד הייעודי. דברים אלו אמורים אף ביחס לנושאים בהם מטפל משרד ראש הממשלה באופן שוטף, כאשר הם בתחום טיפולו של משרד אחר, תוך הישענות על מנגנוניו ותקציבו. אין, איפוא, צורך במטה נוסף במשרד ראש הממשלה, שכן אין בעבודת משרד ראש הממשלה כדי להחליף את המנגנון הביצועי של המשרדים הייעודיים, אלא להמריצם או לתאם ביניהם. לדעת המשרד, ראוי כי פרוייקטים רב שנתיים ינוהלו על ידי משרד ייעודי אחד, המצרף משרדים נוספים, ככל שנחוץ.

כל היועצים, ללא יוצא מן הכלל, יודעים למי הם כפופים. אין ראש הממשלה יכול להאזין להם אישית. אם יעשה כן, יעיד הדבר על סדרי עדיפויות שגויים בעבודה ועל חוסר יעילות. המנכ"ל הוא המרכז את הייעוץ הרלוונטי בכל נושא שעל ראש הממשלה לדעת אודותיו. 

הישיבות אצל המנכ"ל מאורגנות ומסודרות: הנושאים ידועים מראש, נערך רישום ביחס לכל ישיבה, והפרוטוקולים הרלוונטיים מופצים. 

פורום מנכ"לים הינו פורום להחלפת דעות בין המנכ"לים, והעלאת נושאים לעדכון ולדיון שחוצים משרדים, או שהינם נושאים להעשרת הפורום. משום כך, פרוטוקולים אינם רלוונטים בפורום זה.
6. 
מזכיר הממשלה מבקש להבהיר: בשנת 1974 החליטה הממשלה לקבוע הוראה זו בתקנון עבודתה, והוראה זו היתה קיימת במשך תשע שנים בתקנונים של ארבע ממשלות ברציפות (משנת 1975 ועד לשנת 1984). 


עם כינונה של הממשלה בשנת 1984, החליטה הממשלה לגרוע הוראה זו מן התקנון. מאז שנת 1984 לא ניזום על ידי אף אחד מן השרים, עניין הכנסת סעיף לתקנון, בדבר חובת הצגת חלופות להצעות החלטה.


שרים המגישים הצעות להחלטה לממשלה, עושים זאת לאחר שבחרו בחלופה המיטבית שנבחנה על ידם, במסגרת הבדיקות הנערכות במשרדיהם, טרם הבאת הצעת ההחלטה בפני הממשלה. בטרם החלטה, שמורה לשרים אחרים האפשרות להסתייג מהצעת החלטה שהובאה לידיעתם, והם רשאים להעלות חלופה להצעת השר היוזם; כלומר האפשרות להגשת חלופות נתונה בידי השרים; גם בלי הוראה תקנונית מחייבת.

7. 
מזכיר הממשלה מבקש להבהיר: סעיף 31(ו) בחוק יסוד: הממשלה קובע לאמור: "הממשלה תקבע את סדרי ישיבותיה ועבודתה, דרכי דיוניה ואופן קבלת החלטותיה, אם דרך קבע ואם לעניין מסוים".


התקנון לעבודת הממשלה הינו מסמך המפרט את סדרי עבודתה של הממשלה במישור הקבינטי, שעל פיהם היא מבקשת לפעול במהלך כהונתה.


שינויים בתקנון מוכנסים מעת לעת על ידי הממשלה, על פי קביעתה שלה, מכוח החלטותיה או מכוח שינויים בחוק, אך בכל מקרה, הממשלה, כאמור בחוק היסוד, היא הריבונית לקבוע את דרכי עבודתה, לפי ראות עיניה.


הפרקטיקה שנהוגה מיום כינונה של הממשלה הראשונה ועד היום היתה, שכל אימת שמוקמת ממשלה חדשה, מובא התקנון לעבודת הממשלה, לאישור הממשלה שזה עתה קמה.

10.11.  מזכיר הממשלה מבקש להבהיר: מזכירות הממשלה מקפידה על קיום מלא של ההוראות בתקנון לעבודת הממשלה, ובכלל זה ההוראה המחייבת (סעיף 5 בתקנון) תיאום בין שרים, בכל הנוגע להצעה להחלטה הניזומה על ידי שר אחד, ונוגעת לשר אחר או למספר שרים.


התקנון לעבודת הממשלה מחייב את השר, יוזם ההצעה, לתאם הצעת ההחלטה עם השר האחר, ואם הדבר אינו נעשה על ידו, מוטלת חובה זו על מזכיר הממשלה.


מזכירות הממשלה, כאמור, מקפידה על הוראה זו, ומעכבת הנחת נושא על סדר היום למשך שבועיים - פרק זמן הניתן לשר הנוגע בדבר, על פי התקנון, להביע את עמדתו להצעת השר היוזם.

14. מזכיר הממשלה מבקש להבהיר: המועד להגשת הצעה לסדר לישיבת הממשלה, מוסדר בתקנון אשר קבעה הממשלה. מזכירות הממשלה מקפידה על קיום ההוראות בתקנון. במקרים חריגים ובהתאם להוראה מפורשת של ראש הממשלה (גם זאת על פי התקנון), מובא לדיון בממשלה נושא אשר שר מבקש להביאו בדחיפות - אף אם התקבל במזכירות הממשלה לאחר המועד הקובע.

19. 
מזכיר הממשלה מבקש להבהיר: על יסוד סעיף 39(ה) בחוק יסוד: הממשלה (שתוקפו פקע עם עריכתן של הבחירות לכנסת ה-16 והקמת הממשלה ה-30), החליטה הממשלה (החלטה מספר 4889) ביום 7.3.1999, להקים מועצה לביטחון לאומי, במסגרת משרד ראש הממשלה. 


עם כינון הממשלה ה-30 ופקיעת תוקפו של חוק יסוד: הממשלה הישן, מצוי העיגון הסטטוטורי לקיומה של המועצה לביטחון לאומי, בסעיף 7 של חוק הממשלה, התשס"א-2001.


בהחלטת הממשלה מספר 4889, קבעה הממשלה את הייעוד והתפקידים של המועצה לביטחון לאומי (המל"ל), שעיקרם בתחום הביטחון הלאומי. יחד עם זאת, קבעה הממשלה, בסעיף (4) להחלטתה הנ"ל, כי "נושאי הביטחון הלאומי הינם נושאים מגוונים ורב מימדיים, הכוללים בין היתר היבטים ביטחוניים, מדיניים, כלכליים וחברתיים".


מאז כינונה, משמשת המל"ל בפועל יחידת מטה לניתוחי מדיניות, בעיקר בתחומי הביטחון, אך, כאמור, במסגרת סמכויותיה היא עוסקת גם בתחומים נוספים (תחומים "אזרחיים").


מזכירות הממשלה סבורה כי אין מקום לכונן יחידה נוספת לניתוחי מדיניות.

35-29.  מזכיר הממשלה מבקש להבהיר: על פי המבנה של מזכירות הממשלה, כוח האדם הפועל במסגרתה, והתשתית הארגונית שלה - המזכירות אינה ערוכה לבצע מעקב מעבר, למעקב טכני אחר ביצוע החלטות הממשלה. 


כדי שיתקיים הליך תקין ומסודר של מעקב אחר ביצוע החלטות הממשלה, יש לקבוע בכל משרד ממשלתי, גורם מרכזי בדרג בכיר, אשר ירכז את הטיפול בהחלטות הממשלה, יפעל להטמעת החלטות הממשלה בתרבות הניהולית והארגונית של המשרד, לרבות בדרך של שילובן בתכנית העבודה השנתית והרב-שנתית של המשרד ויחידותיו, יעקוב אחר ביצוע ההחלטות, וידווח על כך באורח שוטף למזכירות הממשלה.


מזכירות הממשלה פעלה לשיפור מערך המעקב הממוחשב שלה, ונקטה צעדים להרחבת המידע המוזן למערכת הממוחשבת. בין הצעדים שננקטו יש לציין את הזנת המידע המתקבל מן השרים בדרך עקיפה, באמצעות התכתבות המצביעה על ביצוע החלטות מסוימות, אף אם התכתבות זו אינה כלולה במענה הישיר לתזכורות המעקב.


מזכיר הממשלה עורך מעקב צמוד והדוק, לסדרה של נושאים והחלטות לפי הנחיית ראש הממשלה. המידע המתקבל בהליך מעקב זה, מוכנס גם הוא למערכת הממוחשבת.


מזכירות הממשלה הגבירה את תדירות שליחת התזכורות לשרים, והן נשלחות בקצב מוגבר (בכל שבוע יוצאת קבוצת תזכורות לשרים שונים הכל לפי העניין).


כן מוזנת המערכת הממוחשבת במידע על ביצוע החלטות הממשלה, כפי שהוא מתקבל מאגף תיאום, מעקב ובקרה במשרד ראש הממשלה.


למערכת המעקב מוכנס מידע בעקבות דיוני מעקב, אותם מקיימים ראש הממשלה והשרים, בישיבות של ועדות שרים שונות אשר בראשותם. 


מזכירות הממשלה תשקוד על עדכון נוהל המעקב ושיפורו.


מזכירות הממשלה ערוכה להפיק בכל עת דו"חות בנושא המעקב בחתכים שונים. דוחות אלה מועברים לראש הממשלה, ועל פי הנחייתו - ליתר חברי הממשלה.


בעניין החלטות ממשלה שחלף זמן מעת קבלתן וטרם יושמו, יצוין כי החלטות מסוימות בנושאים שונים, אשר ביצוען התעכב, הובאו מחדש לדיון בממשלה, או בוועדות השרים, לפי העניין, ביוזמת השרים הנוגעים בדבר, שראו צורך לקבל החלטות מעודכנות, בנושאים בעלי חשיבות כדי לקדם את הטיפול בהם.

משרד הבינוי והשיכון

21.
נושא חתימת השר על הדיווח לממשלה, תוקן לאור הערת הביקורת.

משרד העבודה והרווחה

13.
במרבית המקרים, דפוס הפעולה השכיח במשרד הוא תיאום מוקדם עם משרד האוצר, בטרם מובאת הצעת החלטה לדיון בממשלה.

14.
כשהמשרד מגיש הצעת החלטה למזכירות הממשלה, ההצעה נתונה לשיקול דעתה של מזכירות הממשלה, לעניין מועד הצגתה לאישור הממשלה.

20.
משרד העבודה והרווחה החל בסריקה ממוחשבת של החלטות הממשלה הקשורות למשרד, החל מספטמבר 2002. מידע מרוכז זה אמור לאפשר בקרה משופרת אחר ביצוע החלטות הממשלה.

23. משרד העבודה והרווחה יגבש תוך 6 חודשים נוהל רישום, מעקב ודיווח על שלבי יישום החלטות הממשלה.

עבודת המטה של משרד האוצר

 לקראת חוק ההסדרים

הגופים המבוקרים: משרד ראש הממשלה; משרד האוצר; משרד המשפטים

א. ריכוז ממצאי הביקורת

1.
לעתים מביא אגף התקציבים לאישור הממשלה במסגרת דיוני התקציב הצעות החלטה רבות, המתקבלות בממשלה כמקשה אחת, מהן הצעות החלטה לא מעטות לייזום רפורמות ושיישומן כרוך בתיקוני חקיקה, וכל זאת ללא דיון מוקדם או תיאום נאות עם המשרד הרלוונטי, ושלא בהתאם להוראות תקנון הממשלה והחלטת הממשלה. לעתים, בניגוד להחלטת הממשלה, פרקים שונים בטיוטת הצעת חוק ההסדרים אינם מופצים לשם קבלת הערותיהם של משרדי הממשלה או גופים אחרים זמן סביר מראש טרם הגשתם לוועדת השרים המיוחדת כחלק מהצעת חוק ההסדרים.

2.
מן הראוי היה, כי אגף התקציבים יקיים את החלטת ועדת השרים מ-17.10.99 בנושא הקצאת נתיבים לתחבורה ציבורית ככתבה וכלשונה, ויקיים הידברות עם משרד התחבורה טרם ישיבתה הבאה של ועדת השרים, כדי להגיע עמו לנוסח מוסכם של תיקון החקיקה, האמור להיות חלק מהצעת חוק ההסדרים. חרף החלטתה הראשונה של ועדת השרים, פנה האגף באותו יום למזכירות הממשלה, כדי להעלות את פרק התחבורה האמור לדיון מחדש בפני הוועדה יומיים לאחר מכן, ובטרם קיים הידברות בעניין עם משרד התחבורה. דוגמה זו ממחישה, כי בעת גיבוש רפורמות במסגרת חוק ההסדרים לא מוקצה לעתים זמן נאות והזדמנות נאותה לגורמים המקצועיים הנוגעים בדבר להציג את עמדתם באשר לשינויים המוצעים.

3.
לדעת משרד מבקר המדינה, למרות היותו של ראש הממשלה השר האחראי לרשות החברות הממשלתיות, מן הראוי שאגף התקציבים יפנה גם לרשות החברות, שהיא הגוף הסטטוטורי המופקד על חברות ממשלתיות, טרם מועד קיום דיוני הממשלה, בעניין הצעות החלטה הנוגעות לחברות ממשלתיות, ויעביר להערותיה, טרם מועד דיוני ועדת השרים המיוחדת, את נוסח תיקוני החקיקה המוצעים בהצעת חוק ההסדרים.

4.
חלק מהפרקים הכלולים בהצעת חוק ההסדרים, ואף מתקבל מאוחר יותר בחוק ההסדרים, לא מובא מבעוד מועד להתייחסותם של משרדי הממשלה והגופים הרלוונטיים. הדבר חמור במיוחד כאשר מדובר בהצעות החלטה שעניינן יישום רפורמות ושינויים מבניים, שסביר לצפות כי יהיו להם התנגדויות או הצעות שונות מצד המשרד הממשלתי או הגוף שהצעת ההחלטה נמצאת בתחום פעילותו.

5.
ריבוי הנושאים וקוצר הזמן שבין הפצת הצעות ההחלטה למשרדים לבין מועד הדיון בממשלה מקשה לקיים דיון מעמיק, מקצועי פרטני ובעל תרומה בכל הצעה והצעה, טרם מועד הדיון בממשלה. בכך למעשה נמנעת הצגה על עמדות מקצועיות ומהותיות שראוי שיישקלו בידי מקבלי ההחלטות.

6.
לדעת משרד מבקר המדינה, מן הראוי כי בנושאים שעיקרם ייזום רפורמות ושינויים מבניים יגבש אגף התקציבים תכנית רב-שנתית שתיעשה בתיאום ושיתוף פעולה עם משרדי הממשלה הרלוונטיים; תכנית כזו תסייע לאגף ליצור הפרדה ולכלול בהצעת חוק ההסדרים מדי שנה רק רפורמות שקשרן הישיר והמידי להצעת חוק התקציב אינו מוטל בספק, ושעליהן לקבל את אישור הממשלה בדיוני התקציב השנתיים בד בבד עם אישור הצעת חוק התקציב. לעומת זאת, נושאים ורפורמות שחשיבותם לניהול המדיניות הכלכלית רבה, ויש להם השפעה כלכלית ארוכת טווח, אולם קשרם הישיר להצעת חוק התקציב השנתי אינו מידי וחד-משמעי, וממילא אינם עוגנים הכרחיים ליישום המדיניות הכלכלית של הממשלה באותה שנה - אין מקומם בהצעת חוק ההסדרים. 

עבודת המטה במשרד הממשלתי

הגופים המבוקרים: משרד הבינוי והשיכון; משרד הבריאות; משרד המשפטים; משרד העבודה והרווחה; משרד הפנים; נציבות שירות המדינה 

ריכוז ממצאי הביקורת

1.
אין הנציבות עצמה עומדת בדרישות שהיא קבעה למשרדי הממשלה בפרק 60 לתקשי"ר, העוסק באיכות ומצוינות: אין לנציבות תכנית אסטרטגית; ואין הנציבות עורכת תכניות עבודה באופן סדיר. כך, בשנתיים האחרונות, 2001-2002, וכן במהלך התקופה 1995-1998 לא הייתה לנציבות תכנית עבודה שנתית ולא תכנית עבודה רב-שנתית.

2.
בתחומים רבים לא גובשו הנחיות כלל, בהם: סדרי תכנון, תיאום בין-משרדי, ניהול ידע, תפקידי המנכ"ל, הערכת תכניות והפקת לקחים. גם גורמים אחרים אשר עסקו בנושא עיצוב פני השלטון, כגון אגף התקציבים במשרד האוצר ומשרד המשפטים, לא עסקו בנושא תורת ניהול לשירות המדינה ועבודת המטה במשרדי הממשלה. האחריות לפיתוח תורת ניהול ולקידום עבודת המטה נותרה מיותמת. נוכח חשיבות הצורך בתורת ניהול אשר תנחה את פעילות משרדי הממשלה ותשפר את עבודת המטה, מן הראוי כי הנציבות תביא את עמדתה בדבר הגדרת תפקידיה לדיון בפני הממשלה, כדי שזו תחליט מיהו הגורם האחראי לטיפול בנושאים האמורים.

3.
לא קיימת בשירות הציבורי הממשלתי תורת ניהול מגובשת וסדורה, אשר תגדיר את דפוסי עבודת המטה על היבטיה השונים, ברמת המשרד הממשלתי וברמת היחידה המשרדית. מבדיקת משרד מבקר המדינה במשרדי הממשלה עולה, כי המשרדים שנבדקו לא גיבשו תורת ניהול משרדית אשר תקיף את כל ההיבטים הרלוונטיים של עבודת המטה של המשרד, ואף לא גיבשו את המרכיבים המרכזיים הדרושים ליצירתה.

4.
במשרדי הממשלה שנבדקו לא נעשה תכנון אסטרטגי הכולל את תחומי הפעילות של המשרד באופן משולב. כמו כן, אין הנחיות וכללים מחייבים לתכנון אסטרטגי, לא ברמת המשרד היחיד ולא ברמת כלל משרדי הממשלה. אמנם משרדי ממשלה מסוימים החלו לפעול בנדון, אך באופן חלקי ומקוטע. 

5.
למרות החשיבות שבקיומו של תהליך סדור ושיטתי להכנת תכניות עבודה שנתיות, הועלה, כי במשרדי הממשלה שנבדקו לא הוטמע הצורך בתכנון, וכי תכניות העבודה השנתיות לא הפכו לחלק משגרת העבודה ומכלי הניהול והבקרה: אין מתכונת אחידה ואפקטיבית לתכניות העבודה השנתיות; אין נוהל מחייב להכנתן. אין הכנה קבועה וסדירה של תכניות עבודה בכל יחידות המשרדים וברמה המשרדית הכוללת, מדי שנה; אין מעקב ודיווח שיטתיים בנוגע לביצוע תכניות העבודה אל מול יעדיהן.

6.
בכמה מהשנים שנבדקו במשרד המשפטים לא הוכנו תכניות עבודה. כאשר הוכנו תכניות במתכונת, הן לא שירתו את המטרה שלשמה נועדו, ולא יכלו לשמש כלי למעקב אחר ביצוע פעילות, כיוון שלא כללו תיאור של תהליכי עבודה מתוכננים, ומועדי ביצוע בזיקה לתקציב שהוקצה לכל יחידה. 

7.
בשנים 1999-2001 הוכנו במשרד הבינוי והשיכון תכניות עבודה שנתיות; תכניות אלו לא כללו יעדים מוגדרים ומדידים. לעומת זאת, לא נמצאו במשרד תכניות עבודה שנתיות לשנת 2002.

8.
משרד הבריאות לא הכין תכניות עבודה לשנים 2001 ו-2002. 

9.
למרות הנחיות הממונה על תחום תכנון ותקצוב, במועד הביקורת לא הגישו רוב יחידות משרד הפנים שנבדקו תכניות עבודה תקציביות עד למחצית שנת 2002. בתכניות העבודה לשנת 2002 אשר הוגשו, קיים שוני רב במבנה, וכל יחידה גיבשה את תכנית העבודה באופן הנוח לה. ברוב תכניות העבודה השנתיות, אין לוח זמנים מפורט לביצוע, אין מדדי ביצוע, ואין אומדני עלויות לפעולות השונות.

10.
תהליכי הבקרה הקיימים כיום במשרד הפנים חלקיים ביותר. אין נוהל לבקרה ולמעקב אחר ביצוע החלטות ואחר ביצוע תכניות עבודה שנתיות. אין מעקב שיטתי ובקרה על ביצוע החלטות שמקבלים המנכ"ל וראשי היחידות במשרד. 

11.
נוהל משרד הבינוי והשיכון מינואר 1996 מגדיר, בין היתר, את תהליך הבקרה על ביצוע תכניות עבודה שנתיות, שעליו מופקד אגף מעקב ובקרה. הנוהל קובע, בין היתר, כי אחת לרבעון על האגף ליזום מפגש בו יוצגו הפעילויות שבוצעו מול הפעילויות שתוכננו. בבדיקה לא נמצא, כי אגף מעקב ובקרה יזם מפגשים תקופתיים כאלה, ולא נמצא תיעוד לקיום מעקב ובקרה אחת לרבעון על הפעילויות שבוצעו מול הפעילויות שתוכננו. 

12.
משרד הבריאות, שמתפקידו ליזום פעילויות בקרה על איכות הטיפול הרפואי, אינו מבצע את כל מבדקי האיכות המתוכננים, ואין לו בקרה מספקת על איכות הטיפול הרפואי במוסדות בריאות ממשלתיים. מצב זה אינו יכול להימשך ומחייב פתרון, כדי שיהיה בידי המשרד למלא את תפקידו.

13. 
לא נמצאו במשרד הפנים כללים ונהלים בדבר סדרי תיאום והעברת מידע בין המינהלים השונים ובין היחידות בתוכם. המידע עובר ביניהם בעיקר באמצעות המנכ"ל בנושאים שוטפים, אך כמעט אין תיאום וזרימת מידע לצורך טיפול בנושאים ארוכי טווח ולצורך גיבוש מדיניות ברמת המינהל.

14.
למעט המקרים הקבועים בחוק, אין כללים ברורים או נהלים המשותפים לכל משרדי הממשלה לתיאום ולשיתוף פעולה בפרויקטים בין-משרדיים ובנושאים הדורשים שיתוף פעולה בין-משרדי. בבדיקת הליכי התיאום בנושאים המחייבים שיתוף פעולה בין-משרדי הועלה, כי בחלק ניכר מהם הליכים אלו אינם שיטתיים ואינם מתקיימים כראוי.

15.
מבקר המדינה התריע בכמה דוחות ביקורת על ריבוי של רשויות וגופים ממשלתיים הפועלים בנושאי עבודה ורווחה, בד בבד עם משרד העבודה והרווחה, בלא תיאום ראוי של הפעילות ביניהם, בלא חלוקת סמכויות ברורה, ובלא בקרה כוללת על טיב הפעילות והישגיה.

16.
לבד ממסגרות מובנות בחוק ובהחלטות ממשלה, לשיתוף פעולה בין-משרדי, אין משרד הפנים נוטה ליזום שיתוף פעולה בין-משרדי. נושאים אחרים אשר על משרד הפנים להוביל בהם עבודת מטה בין-משרדית, אינם מקודמים אלא עד אשר החלטת ממשלה, שגוף אחר יוזם, קובעת את המסגרת הבין-משרדית לשיתוף פעולה לצורך הטיפול בנושא.

17.
למשרד הבריאות אין למעשה כלים להפקת לקחים מטעויות ברפואה במוסדות בריאות ממשלתיים - לא באמצעות מערכת לניהול סיכונים ולא באמצעות פתרון לבעיית ההוצאות בגין רשלנות רפואית. זאת, למרות החיוניות הרבה של כלים אלה למערכת הבריאות ולמרות הצהרתו של המשרד שיש לכונן פתרונות מערכתיים לבעיות אלה. עבודת הפקת הלקחים בנושא פתרון לבעיית מימון ההוצאות בגין רשלנות רפואית הייתה לקויה. בניסיון להתמודד עם הנושא, מונתה ועדה אחר ועדה לבדיקת הנושא, דבר המשקף חוסר המשכיות ואי-יישום של עבודת מטה שכבר בוצעה - מצב אשר כרוך גם בבזבוז משאבים.
ב. תגובות המבוקרים

נציבות שירות המדינה

1.2.3.
נציבות שירות המדינה סבורה שנושא תורת הניהול ועבודת המטה הינו בעל משמעויות נרחבות, מעבר לתחומי אחריותה וסמכויותיה.


לפיכך, על מנת לגבש תורת ניהול כללית לשירות המדינה, מבקשת הנציבות ליזום החלטת ממשלה שלפיה יוקצו משאבים לפיתוח התורה לתקופה של חמש שנים, בהתאם לתכנית מפורטת שתוגש על ידי נציב שירות המדינה, ותוכן בשיתוף עם משרד האוצר ומשרד ראש הממשלה. 

משרד הבריאות

8.
המשרד מכין תכנית עבודה לשנת 2003.


בשנת 2002 התווספו תכניות בקרת איכות חדשות וקיימות תוכניות לביצוע לשנת 2003.

12.
המשרד נערך לביצוע ניהול סיכונים באמצעות חברת ענבל, ובמקביל הוקם צוות במשרד המשפטים בו שותף המשרד, שמטרתו לבחון את הצרכים להפחתת העלות בגין רשלנות רפואית.

משרד המשפטים

4.
הנהלת משרד המשפטים החליטה על תהליך של תכנון אסטרטגי בתחום הארגוני ובתחום מערכות המידע. מטרותיו של התהליך הן קביעת חזון למשרד, קביעת יעדים ארוכי טווח, גיבוש תוכנית למערכות מידע וגיבוש תרבות ארגונית. כמו כן, יגובשו תוכניות עבודה רב-שנתיות מהן יגזרו תוכניות עבודה שנתיות. הליך בחירת הזוכה במכרז לתכנון אסטרטגי נמצא בשלבים האחרונים.

6.
רוב יחידות משרד המשפטים הכינו, בהנחיית הנהלת המשרד, תוכניות עבודה מפורטות לשנת 2003, אשר נדונו ואושרו על-ידי הנהלת המשרד. התוכניות כוללות פירוט היעדים של כל אחת מן היחידות, פירוט הפרוייקטים והפעולות להשגת היעדים, העלות התקציבית של היחידות, פירוט הפרוייקטים והפעולות, פירוט שלבי הביצוע ולוחות הזמנים שלהם. היחידות פועלות לפי תוכניות העבודה ובמהלך השנה יערכו ישיבות מעקב על ביצוען. עם השלמת תהליך התכנון האסטרטגי, באמצעותו תיבנה תוכנית עבודה רב-שנתית, יגזרו בהתאמה אליה תוכניות העבודה השנתיות של יחידות המשרד.

המנהל הכללי ועבודת המטה

הגופים המבוקרים: משרד הבינוי והשיכון; משרד הבריאות; משרד המשפטים; משרד העבודה והרווחה; משרד הפנים; נציבות שירות המדינה 

א. ריכוז ממצאי הביקורת

1.
למעלה מעשור מאז דוח קוברסקי אין הנחיות ברורות של הנציבות בעניין סמכויות המנכ"ל ואחריותו. בינואר 2002 פרסמה הנציבות "מדריך למנהל הכללי, עקרונות יסוד וכללי מינהל בשירות המדינה", והפיצה אותו למנכ"לים של משרדי הממשלה, לסמנכ"לים למינהל ולמשאבי אנוש ולמנהלים של יחידות סמך. נמצא, כי המדריך לא כלל הנחיות ברורות על תחומי אחריותו של המנכ"ל, סמכויותיו ותפקידיו. לדעת משרד מבקר המדינה, מן הראוי לשקול להוסיף למדריך פרק שעניינו תפקיד המנכ"ל.

2.
ועדת קוברסקי ציינה, כי אף על פי שמנכ"ל הוא עובד המדינה הבכיר במשרד - ידיו "קשורות" בנושאים רבים, ובעיקר אמור הדבר בכל הנוגע לניהול משאבי האנוש ותקציב המשרד. כך, למשל, סמכויות המנכ"ל בתחומים אלה אינן כוללות גיוס עובדים לפי צורכי המשרד וניהול חופשי של משאבי המשרד. הוועדה המליצה לחזק את סמכויות המנכ"ל: להעניק לו יותר חופש וגמישות בהפעלת משאבי כוח האדם והתקציב, תוך נשיאה באחריות אישית לחריגה מחוק, מתקנות, מנהלים מחייבים או מהתקציב. 
3.
משך הכהונה הממוצע של מנכ"לים ב-18 משרדי ממשלה היה כשנתיים. מרבית המנכ"לים (60%) כיהנו בתפקידם במשך שנתיים ופחות, ורק 27% כיהנו במשך שלוש שנים ויותר. בראשית תקופת כהונתו המנכ"ל הנכנס לומד להכיר את המשרד, ורק לאחר מכן הוא מתפנה לפעולות שמשמעותן ארוכת-טווח. משום כך, ספק אם מנכ"ל שמכהן בתפקידו במשך שנתיים בלבד, יכול לבצע פעולות כאלה.

4.
חילופים תכופים של מנכ"לים במשרד קוטעים את הרצף הניהולי בו ועלולים לפגוע בפעילויות מתוכננות, בהם הושקעו משאבים רבים. בדיקת משרד מבקר המדינה במשרד הפנים ובמשרד המשפטים העלתה, כי מסיבה זו נפגמה עבודת המטה במשרדים אלה, ותכניות שבהן הושקעו מאמצים ומשאבים רבים לא בוצעו כראוי או לא בוצעו כלל. 
5.
לא קיימים כיום כללים מנחים לעניין הגדרת תפקידו של המשנה למנכ"ל, שחשיבותו רבה נוכח החילופים התכופים של מנכ"לים, וכל משרד פעל כראות עיניו. המדינה, נוכח הנזק הנגרם למשרד כתוצאה מחילופים תכופים של המנכ"ל, מן הראוי שתינתן הדעת לנושא זה.

6.
תהליך מסודר של חילופי גברי אמור לסייע למנכ"ל הנכנס. משרדי הממשלה אינם נוהגים לפי כללים אחידים בעניין: יש שמתבצע תהליך סדור של העברת תפקידים, יש שאינו מתבצע ויש שהוא מתבצע באופן חלקי. אם כי נמצא, שבשנים האחרונות חל שיפור מסוים בהצגת המידע והמסמכים לפני המנכ"ל הנכנס, הרי שהממצאים מעידים על היעדר הליכים מסודרים לקליטתו במשרד.

7.
אין תהליכים מובנים בשירות הממשלתי בנוגע לבחינת מוטת השליטה של המנכ"ל. האחריות לכך מוטלת על הנציבות, שלפי הגדרת תפקידיה אחראית לאישור המבנה הארגוני במשרדי הממשלה, ומוסמכת בין היתר לאשר תקני כוח אדם של משרדי הממשלה.

8.
לנציבות ולמשרדי הממשלה אין נְהלים בעניין כפיפות יחידות למנכ"ל. לדעת משרד מבקר המדינה, יש לקבוע נהלים בעניין זה בשיתוף הנציבות. הדבר דורש גם יוזמה של המשרדים ונכונות לביצועם של שינויים ארגוניים.

9.
הואיל ותפקיד המנכ"ל מורכב ומחייב כישורים מסוימים, ניתן היה להניח שוועדת המינויים בוחנת מועמדים לתפקיד לפי תנאי סף ומבחנים מסוימים, כדי לוודא את התאמתם לתפקיד. אולם התברר כי לא נקבעו מבחנים ותנאי סף כאלה. משרת מנכ"ל היא אמנם משרה פטורה ממכרז, אך ראוי שגם בנסיבות של פטור ממכרז יעמוד המועמד לתפקיד מנכ"ל, שתפקידו בצומת כה מרכזי במינהל הציבורי, בתנאי סף סבירים ויהיה בעל כישורים ראויים.
10.
לא קיימת הגדרה ברורה בדבר תפקידיו וחובותיו של המנכ"ל, וכי בשל חילופים תכופים של מנכ"לים נקטע הרצף הניהולי במשרד ופעילויות מתוכננות שבהן הושקעו משאבים רבים עלולות להיפגע. יש להעמיד לרשות משרדי הממשלה כללים והנחיות בנוגע לעבודת המנכ"ל, כמו בעניין הגדרת תפקידיו וחובותיו, מוטת השליטה הרצויה שתהיה לו, ודרכים להבטיח רצף של אחריות ניהולית.

ב. תגובות המבוקרים

נציבות שירות המדינה

1.2.
מנכ"ל, על פי החוק, מופקד על ניהול המשרד, ולפיכך הוא אחראי לניהולו האפקטיבי והתקין של המשרד. מעבר לכך אין מקום וצורך בפירוט נוסף של סמכויותיו.


למנכ"לים שונים הואצלו סמכויות על פי חוקים שונים, והדבר שונה ממשרד למשרד. זאת, בהתאם לתחומים הייעודיים של כל משרד. אשר על כן, על מנכ"ל של כל משרד לקבל מהיועץ המשפטי במשרד את רשימת סמכויותיו כפי שהן נקבעו בחקיקה.


מזה שנים רבות הנציבות נמצאת בתהליך מתמשך של אצילת סמכויות, ובכוונתה להמשיך במדיניות זו.


הנציבות רואה במנכ"ל המשרד כמי שמופקד על ניהול המשרד, ואין היא אמורה לעשות זאת במקומו. לפיכך, מוטת השליטה של המנכ"ל צריכה להיות נתונה להחלטתו ובהתאם למדיניות הניהול שקבע לעצמו.

משרד המשפטים

4.5.
תיבחן האפשרות למנות משנה למנכ"ל.

סדרי תכנון וארגון של שירות המדינה

הגופים המבוקרים: משרד הבינוי והשיכון; משרד הבריאות; משרד המשפטים; משרד העבודה והרווחה; משרד הפנים; נציבות שירות המדינה 

א. ריכוז ממצאי הביקורת

1. 
בעיצוב השלטון המרכזי נדרשת וחיונית מעורבותה של הנציבות, שהרי היא המופקדת על הניהול המרכזי של משאבי האנוש בשירות המדינה, כל עוד לא הוטלה המשימה על גורם שלטוני אחר.
2.
המבנה הארגוני של המשרדים שנבדקו אינו תואם את המבנה הארגוני, שוועדת קוברסקי, סברה שהוא המבנה הרצוי, ולא הוכן להם מבנה ארגוני רצוי אחר. המבנים הארגוניים של מטות המשרדים, חלקם חסרי פונקציות מטה חיוניות, באחרים - מטה המשרד מפוצל ובמקצתם - אין הפרדה מספקת בין פונקציות המטה ופונקציות הביצוע. לעתים חסר פירוט פורמלי של המבנה הארגוני ושל תפקידי היחידות ותחומי התפקידים. 

3.
משרד הבינוי והשיכון ונציבות שירות המדינה לא בחנו במשך שנים רבות, את המבנה הארגוני הכולל של המשרד, ולא העלו הצעות לפתרון בעיית מוטת השליטה הרחבה של מנכ"ל המשרד.

4. 
היעדר הכרעה בדבר מבנהו הראוי של המשרד המאוחד העבודה והרווחה הביא לחפיפה בלתי סבירה ולכפילות בפעילותן של יחידות רבות במשרד המאוחד, המשויכות היסטורית לתחום "העבודה" או לתחום "הרווחה". אלה המטפלות למעשה באותם נושאים או בנושאים שקרובים מאד זה לזה. דוגמה בולטת לכפילות היא קיומן של שתי יחידות בנא"ם נפרדות; האחת מטפלת בתחום העבודה והאחרת - בתחום הרווחה. נמצאה כפילות גם בתחומי הפעילות של 14 צמדים נוספים של יחידות במשרד. בסך הכל היו כמחצית מיחידות המשרד במצב של כפילות.

5.
הבעיות העיקריות המתוארות בחוברת: "מדיניות משרד העבודה והרווחה לשנים 1997 - 2000", קשיי המשרד למלא את תפקידו כמשרד מטה הרואה ראייה כוללת, קובע יעדים לאומיים ופועל להשגתם; העדר שיתוף פעולה, פתיחות, שקיפות, ושימוש בידע מצטבר; אי-היערכות של המשרד ברמה האסטרטגית הכוללת לשינויים בסביבתו ובהם העלות הגדלה של שירותי הרווחה, השינויים במבנה הדמוגרפי של החברה הישראלית, הפערים החברתיים הגדלים, העלייה במשקלן הציבורי של הרשויות המקומיות, השינויים בהרכב כוח העבודה ובמבנה שוק העבודה ועוד. בדיקת המתרחש במשרד העבודה והרווחה בשנת 2002, העלתה כי עיקרי הדברים הללו היו תקפים גם במועד סיום הביקורת.

6.
משרד הפנים הוא אוסף של יחידות שבין כמה מהן אין קשר נושאי ומקצועי. במשך השנים, ובייחוד בעשור האחרון, היקף הפעולות של יחידות המשרד גדל מאד, ונוספו להן תחומי אחריות, בעיקר למינהל התכנון, למינהל האוכלוסין ולמינהל לרישוי, לשירותי חירום ותפקידים מיוחדים. תהליכים אלה הולידו את הצורך לבחון את המבנה הארגוני הרשמי של משרד הפנים, את המאפיינים הארגוניים הדרושים ליחידותיו ואת הפונקציות שלהן ואת תהליכי העבודה הפנים-משרדיים. את אלה היה צריך לבחון מנקודת מבט רב-שנתית בהתאם לייעודי המשרד. 

7. 
הצעות ותפיסות שונות שהועלו במשרד הפנים בעשור האחרון באשר למיקומן הראוי של יחידות המינהל לשעת חירום ותפקידים מיוחדים מצביעות על הצורך לבחון מחדש באופן מקיף ויסודי, את השיוך הארגוני של יחידות מינהל לש"ח ות"מ. אף על פי כן לא יזם המשרד עד מועד סיום הביקורת בדיקה ארגונית כוללת של הזיקה המקצועית של יחידות המינהל למשרד הפנים ושל הזיקה המקצועית של היחידות זו לזו.

8.
אחת הבעיות המבניות המהותיות במשרד הבריאות היא כפל תפקידיו: מצד אחד, הוא מופקד על גיבוש מדיניות בריאות, על תיאום, על פיקוח ועל בקרה של מערכת הבריאות; מן הצד האחר, הוא מפעיל בעצמו כמחצית ממיטות האשפוז בבתי החולים, וכן שירותי מניעה אישיים. לנוכח העובדה שהממשלה היא בעלים של בתי חולים, עומד למעשה המשרד, האמור להיות גורם ניטרלי בין הספקים שונים של שירותי בריאות, במצב של ניגוד עניינים: הוא מפקח על פעילות בתי חולים שהוא עצמו מפעיל, מבקר את פעילותם ומתחרה עם בתי חולים שבבעלות גורמים אחרים, שגם הם מפוקחים על ידו. 

9.
הבעלות על בתי החולים הממשלתיים הוא אחד הנושאים המורכבים והמהותיים העומדים על סדר יומו של משרד הבריאות, וסביר להניח שמציאת פתרון בתחום זה כרוכה בעבודת מטה ממושכת. משרד מבקר המדינה בדק את הנושא ומצא כי במקרים אחדים,עבודת המטה של המשרד על הצעה מסוימת לפתרון נקטעה. כך, למשל, באוגוסט 1999, כשהמשרד דן בהקמת רשות אשפוז, קיבלה הממשלה החלטה על תאגוד של בית חולים ממשלתי ביוזמת שר האוצר ובלי שהובאה לפניה עמדתו של משרד הבריאות.

10.
בידי משרד המשפטים לא היה מידע מרוכז על הייעוץ הארגוני בו במהלך השנים ולא היו לו נתונים עדכניים באשר לעלויותיו. אף על פי שהמשרד השקיע משאבים בעבודות מטה לאבחון ושינוי ארגוני גם באמצעות יועצים ארגוניים, התהליך הופסק והשינויים לא יושמו. המשרד מתכנן, לערוך מחדש אבחון ארגוני. 

11.
על אף סמכותו של בעל תפקיד לשנות סדרי עדיפויות ולנהוג גמישות בהחלטותיו בנסיבות המחייבות שיקול דעת חדש, ראוי להביא בחשבון גם שיקולי המשכיות, יעילות וחיסכון בפעילות המינהל הציבורי. לפיכך, מן הראוי כי בעת חילופי שלטון או חילופי תפקידים בכירים במינהל הציבורי, בטרם ישונו או יבוטלו קווי המדיניות המנחים הקודמים,יתקיים תהליך שיטתי ויסודי של בדיקת הנתונים והפתרונות שהוצעו בעבר מכל ההיבטים הרלוונטיים.

12.
משרד המשפטים, הנציבות ובעיקר משרד האוצר עשו אמנם בעשור האחרון שינויים ארגוניים שונים ברוח המלצות דוח קוברסקי והעבירו תפקידים וסמכויות לרשויות ולגופים שונים, פנים או חוץ ממשלתיים. אולם הביקורת העלתה שפעולת משרדים אלה הייתה אקראית, ללא מיפוי ותפיסה כוללת של שירות המדינה, לעתים במגמות סותרות, ובלי שמשרדים אלה פעלו להציג לממשלה הצעה למדיניות כוללת בכל הנוגע לעיצוב שירות המדינה.
13.
בשעה שהממשלה הטילה על הנציב המכהן להביא את ההמלצות לשינויים מבניים לאישור הממשלה, הוא הסכים שאגף התקציבים הוא זה שיוביל את השינויים המבניים במסגרת חוק ההסדרים לפי סדר העדיפויות שיקבע. בכך למעשה הכפיפה הנציבות, אף על פי שעברה למשרד ראש הממשלה במהלך שנת 1996, את עצמה לסדר העדיפויות של משרד האוצר וויתרה על תפקיד מרכזי שלה, הנוגע למבנה הארגוני של שירות המדינה - עיצוב המדיניות והובלת שינויים מבניים בו.

14.
עיצוב נושא התאגידים הציבוריים צריך להיעשות כחלק ממדיניות כוללת לעיצוב השלטון המרכזי. על כן מן הראוי שהקווים המנחים בנושא זה יובאו לאישור הממשלה וכי בגיבושם יהיה חלק לנציבות, שתפקידה לעסוק במבנה שירות המדינה, כדי שעיצוב השלטון המרכזי ייעשה מתוך ראייה כוללת. אשר לעיצוב הקריטריונים, לדעת משרד מבקר המדינה, בחינת ההצלחה של תאגידים ציבוריים לפני גיבוש קריטריונים, כולל התועלת הצפויה למשק ולחברה, היא תנאי הכרחי. 

15.
הוועדה הבין-משרדית לעניין הקמת רשויות על פי חוק במסגרת שירות המדינה ולעניין הקמת רשויות סטטוטוריות מחוץ לשירות המדינה, ויחידות המטה המרכזיות (הנציבות, משרד האוצר ומשרד המשפטים) לא גיבשו מסגרת כוללת - בדומה למועצה לתאגידים ציבוריים - אשר תקבע את עקרונות היסוד ואת כללי המדיניות באשר לרשות פנים-ממשלתית, לרבות הקריטריונים להקמתה; הגדרתה המדויקת; מידת עצמאותה בשירות המדינה; המבנה הארגוני שלה ועוד. ממילא גם לא הוצגה לפני הממשלה מדיניות כוללת בנושא זה, לבד מבקשות לאישור פרטני להקמתה של רשות זו או אחרת.
16.
הנציבות, משרד המשפטים ומשרד האוצר או כל גורם אחר לא הגדירו את הנושאים והתחומים בשירות המדינה שיש להעביר לרשויות הפיקוח הפנים-ממשלתיות ולא קבעו מהי דרגת העצמאות הראויה להם כדי שיפעלו באופן ראוי ומועיל. כמו כן לא נקבעו הקריטריונים להקמת רשויות כאלה והמבנה הארגוני הראוי להן. זאת ועוד, לממשלה לא הוצגה הצעה למדיניות כוללת בכל הנוגע לרשויות הפיקוח הפנים-ממשלתיות, אלא ניתנו פתרונות פרטניים השונים זה מזה בעניינים מהותיים של סמכות, עצמאות ומבנה ארגוני. אף שממאפייני גופים שונים עשויה להיגזר מידת עצמאות שונה, הרי שהפתרונות הפרטניים שניתנו לא נגזרו מקריטריונים ברורים ושקופים. אי-ההסדרה של המבנה הארגוני של רשויות הפיקוח הפנים-ממשלתיות עלול לפגוע בסדרי הפיקוח הממשלתי בתחומים מרכזיים למשק הישראלי. הדבר מצביע על פגמים מהותיים בעבודת המטה של גורמי השלטון.

17.
עריכת רפורמה מרחיקת לכת בתחום התכנון, נשוא החלטת הממשלה מ-5.10.00, חייבה דיון יסודי במגוון רחב של היבטים מקצועיים, סטטוטוריים ומבניים. דיון כזה חייב את השתתפות כל הגורמים הנוגעים בדבר: הגורמים המיניסטריאליים, המקצועיים והציבוריים, ונדרש לו פרק זמן סביר. תהליך זה לא התקיים בשעתו במסגרת קבלת ההחלטות הקשורות להפיכת מינהל התכנון ליחידת סמך.

18.
הטיפול בנושא מבנים ארגוניים בשירות המדינה, ללא יד מכוונת, הוביל להיעדר מדיניות כוללת ומבנית: כאשר הנציבות, האחראית למבנה הארגוני של שירות המדינה, יזמה את קידומו של מבנה ארגוני חדש, התנגד אגף התקציבים באוצר ליוזמה זו, וקידם בה בעת, מבנה ארגוני אחר - רשות פיקוח פנים-ממשלתית. עוד שומה להעיר, שאגף התקציבים המליץ על "מפעל עסקי" כפתרון חלופי, אך בה בעת לא פעל להגדיר ולקבוע מבחנים ולקדם מיון של יחידות ממשלתיות, שראוי לכללן במסגרת זאת.

19.
משרד האוצר לא עשה פעולות בשיתוף משרדי המטה לקביעת מבחנים והגדרות ולמיפוי ולאיתור מפעלים עסקיים בפוטנציה במסגרת בחינה כוללת של מבנה ארגוני זה בשירות המדינה. במידה שנעשו פעולות למיפוי ולאיתור מפעלים עסקיים ולהגברת השקיפות בפעולתם, הם היו ביוזמה מקומית. 

ב. תגובות המבוקרים
משרד הבינוי והשיכון

2.
המשרד פעל לאחרונה לקביעה אחידה של המבנה הארגוני של המשרד בפרסומים השונים כולל באתר האינטרנט.

נציבות שירות המדינה

13.
על פי חוק יסוד הממשלה, רק הממשלה וראש הממשלה, מוסמכים לדון ולקבל החלטות בכל הקשור למבנה משרדי הממשלה, לרבות: העברת יחידות, איחוד יחידות או ביטולן, הפרטת יחידות ונושאים, איחוד משרדים או ביטולם, וכן העברת גופים ציבוריים לשירות המדינה. לפיכך, אין לנציב שירות המדינה סמכויות בנושא.


על פי חוק שירות המדינה (מינויים), התשי"ט-1959, רשאי נציב שירות המדינה לדון בהצעות בנושאי תקינה או בשינויי תקינה, רק כאשר אלו מוגשות לו על ידי שר או מי שהוסמך לכך על ידי השר.


לאור האמור, אין בסמכותו של נציב שירות המדינה לדון במבנה משרדי הממשלה ויחידות הסמך או בענייני התקינה שלהם, אלא רק בהתאם לדרישתם והסכמתם של המוסמכים לכך.

משרד המשפטים

14.
הנוסח הסופי של הדוח המסכם את עבודתה של המועצה לתאגידים ציבוריים נמצא בשלבים סופיים ביותר של עריכה, והוא עומד להיות מוגש לשר המשפטים בהקדם (תוך מספר שבועות). טיוטת הדוח הופצה לכל התאגידים הציבוריים ולכל היועצים המשפטיים למשרדי הממשלה (לרבות לנציבות שירות המדינה), והנוסח הסופי גובש, בין השאר, בהמשך להערות שקיבלה המועצה לטיוטה.


כמובן, כי לכל משרדי הממשלה השונים, לרבות לנציבות שירות המדינה, כמו גם לתאגידים הציבוריים, תהיה הזדמנות להתייחס, לקראת גיבוש הצעת החוק.

הליכים וניסיונות להטמעת רפורמה 

בשירות המדינה

הגופים המבוקרים: משרד ראש הממשלה; נציבות שירות המדינה

1. ריכוז ממצאי הביקורת

1.
לא נמצא מה היו השיקולים שהנחו את ראשי הממשלות והשרים למנות דווקא את נציבי שירות המדינה כממונים, בניגוד להמלצת ועדת קוברסקי. בעצם בחירתם של נציבי שירות המדינה לתפקיד הממונה על הרפורמה - בניגוד להמלצת ועדת קוברסקי - צומצם פוטנציאל המימוש שלה: הרפורמה, כפי שציינה גם ועדת קוברסקי, חייבה שינויים מבניים ותקציביים ממשיים אשר מלכתחילה היה ספק אם היה ביכולתו של נציב שירות המדינה להובילם.

2.
בתום שלוש השנים שקצבה הממשלה ליישום המלצות דוח ועדת קוברסקי, חלק ניכר מן ההמלצות שהיו לב הרפורמה, כולל המלצות לשינויים מבניים ולביזור סמכויות, לשיפור תהליכי התכנון והתקצוב, לעיצוב "תורת ניהול" ולהנחלתה - לא הבשילו אף לכדי הצעות ליישום. המלצות אשר יושמו נגעו בדרך כלל לנושאים שלא הצריכו שינוי כולל, "רפורמה" - כמשמעותה המילולית.

3.
לנוכח אי-ההצלחה בהטמעה של רפורמות מ-1990 ועד תחילת שנות האלפיים מן הראוי שהדרג המיניסטריאלי יבחן מהי המסגרת הארגונית המתאימה להפעלת רפורמה; ראוי שיהיו לה סמכויות ביצוע, ליווי של הממשלה וגיבוי מראש הממשלה.

השירות לציבור

השירות ביחידות

הגופים המבוקרים: משרד האוצר; משרד הבינוי והשיכון; משרד העבודה והרווחה; משרד הפנים; משרד התחבורה; משרד התעשייה והמסחר; נציבות שירות המדינה; מינהל מקרקעי ישראל; המוסד לביטוח לאומי; בית החולים וולפסון; שירותי בריאות כללית - בית החולים מאיר; מועצה דתית אשדוד; מועצה דתית ירושלים

א. ריכוז ממצאי הביקורת

1. 
הביקורת העלתה, כי שליש מהמשרדים שנבדקו, שיחידותיהם מספקות שירותים לקהל, לא בחנו כלל את הפריסה הגאוגרפית של יחידות אלה, וממילא לא קיבלו החלטות בנושא. 

2. 
קביעת מכסות לקבלת שירות מלמדת שהגוף נותן השירות יודע שהוא אינו יכול לשרת את כל הציבור הנזקק לקבלת השירות וכי קיים מצב מתמיד של עודף ביקוש לקבלת השירות. לדעת משרד מבקר המדינה, מן הראוי שגופים ממשלתיים הנותנים שירות על פי מכסות יפעלו לביטול הסדר זה ולקבלת כל הציבור הנזקק לשירות באותו יום.

3. 
התורים למבחני נהיגה מעשיים באגף הרישוי נקבעים על פי מכסות, המוקצות למורי הנהיגה. בביקורת שנעשתה בנושא זה עלה, כי הקצאת התורים לנבחנים נעשית בשיטה המאפשרת אפליה בין תלמידים ואינה מוסדרת כהלכה.

4. 
לדעת משרד מבקר המדינה, כדי לקצר את משך ההמתנה בתור בבתי חולים, יש לשכלל את שיטת זימון התורים למרפאות.

5. 
לדעת משרד מבקר המדינה, על מינהל האוכלוסין לשקול ביצוע בדיקה של היקף התופעה ושל הסיבות לכך שהציבור אינו עושה שימוש מספיק במקורות המידע שהעמיד לרשותו, ולשקול להשתמש באמצעי פרסום נוספים שיעודדו את הציבור להשתמש במקורות מידע אלה.

6. 
משרד מבקר המדינה בחן את אופן הטיפול ב-276 בקשות בכתב לקבלת שירות שהוגשו ליחידות שנבדקו, שהשירותים שנבדקו בהן כרוכים בהגשת בקשה. בטיפול ב-49% מהבקשות נמצאו ליקויים. הליקוי העיקרי, שנמצא ב-33% מהבקשות, היה משך טיפול ארוך מהראוי בהתחשב בסוג השירות ובנסיבות הבקשה. ליקויים נוספים היו אי-עדכון המבקשים בדבר התקדמות הטיפול בבקשותיהם במשך זמן רב, ומשלוח אישור ראשוני למבקשים על קבלת בקשותיהם זמן רב לאחר קבלת הבקשות ביחידה. 

7. 
בסמיכות ל-30% מהיחידות שנבדקו אין חניה או שמספר מקומות החניה מצומצם. לדעת משרד מבקר המדינה, מן הראוי היה שהיבט זה ייכלל בשיקולים של גופי ממשלה בדבר העתקת מבנים שניתנים בהם שירותים לציבור.

8. 
רק ב-30% מהיחידות שנבדקו יש סידורים פיזיים מלאים המתאימים לקבלת אנשים בעלי מוגבלות, כגון דרך גישה נוחה ממקום החניה של הרכב עד למקום קבלת הקהל ותאי שירותים מתאימים לאנשים בעלי מוגבלות. ב-57% מהיחידות סידורי נגישות חלקיים בלבד. 

9. 
במועצות הדתיות בירושלים ובאשדוד לא מוצב שומר לבדיקה ביטחונית של הנכנסים.

10. 
הביקורת העלתה, כי בכניסה ל-36% מהיחידות שנבדקו לא הוצבו שלטי הכוונה כלל, או שהוצבו שלטי הכוונה רק לחלק מיחידות המשנה או שלטים לא ברורים. גם בסקר שביעות הרצון השיבו 27% מהנסקרים כי לדעתם השלטים בכניסה למבני היחידות אינם תקינים.

11. 
בסקר שביעות הרצון השיבו 21% מהנסקרים, כי לדעתם אזור ההמתנה ביחידה אינו נעים ונוח.

12. ב-43% מהיחידות שנבדקו אין מתקנים למי שתייה, כמתחייב על פי חוק בניינים ציבוריים.

13. ב-89% מהיחידות שנבדקו אין שלטים המציינים את שמות העובדים המקבלים קהל באשנבי קבלת הקהל. 

14. 
ב-62% מהיחידות שנבדקו אין בכלל שלטי הכוונה למקלט או למרחב מוגן קרוב, או שיש שלטים בחלק מאגפי היחידות בלבד. ב-40% מהיחידות אין בכלל שלטי הכוונה ליציאת חירום או שיש בחלק מאגפי היחידות בלבד. 

15. 
ב-80% מהיחידות שנבדקו התגלו ליקויים בנוגע לציון זמני קבלת הקהל במכתבים שנשלחו לציבור אשר צריך או עשוי לבוא ליחידה לסדר את ענייניו: חלקן לא ציינו כלל את זמני קבלת הקהל שלהן, חלקן ציינו את זמני קבלת הקהל רק במסמכים מסוימים וחלקן ציינו זמנים שאינם מעודכנים.

16. 
ב-40% מהיחידות שנבדקו אין ריכוז מידע כללי על היחידה, אשר מיועד לציבור ואמור לכלול בין היתר פרטים על היחידה, פירוט של השירותים שהיחידה נותנת, מספרי טלפון ומען לפניות.
17. 
ב-45% מהיחידות שנבדקו לא היו במועד הביקורת דפי מידע זמינים לקהל על השירותים שנבדקו, והאמורים לכלול, בין היתר, פרטים על מהות השירות, מטרת השירות, הבסיס החוקי לשירות, מקום מתן השירות, מספר טלפון ומען לפניות, מסמכים שיש להמציא וטפסים שיש למלא, ושעות קבלת קהל. נוסף על כך בשירותים שנבדקו ואשר בעניינם יש דפי מידע, היה חסר בחלק מהדפים מידע חיוני לציבור. בין היתר נמצא, כי בנוגע למבחני נהיגה עיוניים ומעשיים אין דפי מידע כלל.

18. 
מרבית דפי המידע והשלטים ביחידות שנבדקו הם בשפה העברית בלבד.

19. 
בשליש מהיחידות שנבדקו אין עזרה למתקשים במילוי הטפסים (במקרים שנדרש למלא טופס).
20. 
הביקורת העלתה, כי בשום יחידה מ-24 היחידות שנבדקו אין אמנת שירות.

21. 
ב-83% מהיחידות שנבדקו אין מסמך ובו סקירה כללית לשימוש העובדים המפרטת את השירותים הניתנים לציבור, הבסיס החוקי לשירותים אלה והנהלים הקשורים בהם, ובכלל זה - נוהל שעות קבלת קהל, נוהל טיפול בתלונות ונוהל מתן מידע בטלפון וכן עזרים הקשורים לכל שירות ושירות (טפסים ועוד).
22. 
ב-32% מהיחידות שנבדקו אין נהלים או חוזרי מנכ"ל הקובעים את אופן מתן השירות. 

23. 
ב-35% מהיחידות שנבדקו לא הוכנו תכניות השתלמות, או לא נקבעו כללים בדבר השתלמויות שעל עובד המקבל קהל להשתתף בהן. 

24. 
83% מהיחידות שנבדקו לא עשו סקר לזיהוי הצרכים של מקבלי השירות, ו-81% מהיחידות שנבדקו לא בדקו את שביעות רצון הציבור מהשירות. מכאן עולה, שמרבית היחידות לא היו קשובות לדעותיו של מקבל השירות על השירות ולצרכיו, וממילא לא יכלו לבצע את השיפורים הנדרשים כדי למלא את ציפיות הציבור.
25. 
מנהלי 68% מהיחידות שנבדקו לא בדקו את סדרי קבלת הקהל ביחידותיהם בשנים 2001-2002. לדעת משרד מבקר המדינה, הבקרה על השירות היא פעולה חיונית המשפיעה על רמת השירות, וללא בקרה שוטפת עלול להיווצר מצב שבו קבלת הקהל אינה מתנהלת כראוי וההנהלה אינה יודעת על כך. 

26. 
ב-61% מהיחידות שנבדקו המטפלות בבקשות בכתב לקבלת שירות, יש ליקויים במערך הפיקוח והבקרה על אופן הטיפול בבקשות. 

27. 
ב-35% מהיחידות שנבדקו לא נמצא מידע כמותי מדוייק על תהליך קבלת השירות ובכלל זה מידע על מספר מקבלי השירות היומי והחודשי.
28. 
מנהלי 67% מהיחידות שנבדקו מטפלים בעצמם בתלונות המתקבלות בעל פה. ואולם בכל אותן יחידות לא נעשה תיעוד של התלונות המתקבלות בעל פה, והדבר עלול להקשות בהסקת מסקנות מהמידע המתקבל מתלונות אלה. 

29. 
בכמחצית מהיחידות נושא שיפור השירות לא היה כלול בתכניות העבודה השנתיות לשנים 2000-2002. ב-76% מהיחידות שנבדקו לא היה באותן שנים סעיף תקציב ייעודי לשיפור השירות לציבור. 

30. 
ב-62% מהיחידות שנבדקו לא נקבעו מדדים כמותיים למדידת איכות השירות הניתן בפועל ויעדים כמותיים המגדירים את המצב הרצוי בתחום זה.

31. 
ב-39% מהיחידות שנבדקו לא נעשתה כל בדיקה של תהליכי מתן השירותים שנבדקו לצורך ייעולם ופישוטם. 

ב. תגובות המבוקרים

נציבות שירות המדינה

נציבות שירות המדינה אינה אחראית על-פי חוק לנושא שיפור השירות לציבור. הנציבות סבורה כי האחריות המלאה לנושא, מוטלת על השרים והמנהלים הכלליים במשרדי הממשלה ומנהלי יחידות הסמך.
נציבות שירות המדינה אינה אחראית, אינה בעלת סמכות ואינה שותפה בתהליכי קבלת ההחלטות בנושא הקצאת המקורות לשירותי הממשלה לציבור, לרבות תשתיות, תקציבים, מבנים, ציוד וכו'. כמו כן אין נציבות שירות המדינה עוסקת בתפעול המשרדים ובתכנים הייעודיים שלהם.
לפיכך, מבקשת הנציבות ליזום החלטת ממשלה שלפיה תוקם ועדה מרכזית מתאמת לנושא שיפור השירות לציבור בראשותו של מנכ"ל משרד ראש הממשלה, אשר מייצג משרד שלו סמכויות להפעלת המערכת הממשלתית בכללותה. הצעת החלטה בנדון הוגשה לוועדת השרים.

על-מנת שהאגף לאיכות ומצוינות יוכל לקדם את הנושא, מבקשת הנציבות ליזום החלטת ממשלה שלפיה יתוגבר האגף בכוח אדם ובתקציבים, הצעת החלטה בנדון הוגשה לוועדת השרים.

המועצה הדתית ירושלים

8.
משרדי המועצה הדתית ירושלים שוכנים בבניין מגורים ברח' החבצלת 12 מזה כארבעים שנה. הבניין אינו מתאים לייעודו, ובפרט מחלקת הנישואין השוכנת במרתף הבניין.


המועצה הדתית התריעה פעמים רבות בפני עיריית ירושלים ומשרד הדתות, האחראים לתקציב המועצה הדתית על המצב הפיסי הקשה, וביקשה להעמיד לרשותה מבנה מתאים. 

9.
המועצה הדתית ירושלים בקשה ממשרד הדתות לאשר לה תקציב מיוחד לשומר בכניסה שיבדוק את הנכנסים ומטלטליהם אך עדיין לא נענתה. בינתיים צמצמה המועצה את הכניסות למשרד, ומינתה עובד לנושא הביטחון.

המוסד לביטוח לאומי

18.
דפי מידע בשפות זרות - אגף הסברה דוברות ויחסי ציבור במוסד לביטוח לאומי יפיץ חוזר למנהלי הסניפים, ובו תזכורת לגבי תהליך הזמנת חומר הסברה בשפות השונות, וזאת לא יאוחר מיום 30.3.03.

שילוט בסניפים - בעקבות הערת המבקר, הוחלט על מדיניות אחידה בנושא השילוט בכל סניפי המוסד, לפיה שלטי ההכוונה העיקריים בקומת הכניסה ובדלפק הקדמי, יוצגו בשפות עברית, רוסית וערבית. תהליך התאמת השלטים יתבצע ויסתיים עד סוף שנת 2003.
19.
עד סוף שנת 2003, יכין המוסד לביטוח לאומי ויפרסם לציבור אמנת איכות שירות, המפרטת את השירותים הניתנים לציבור על ידי המוסד, בתחומים השונים, ורמת השירות לה מתחייב המוסד.
26.
המוסד לביטוח לאומי עוסק בימים אלה בבניית מערכת מידע ניהולי, אשר תאפשר, בין היתר, פיקוח מרוכז על הטיפול בבקשות לקבלת תגמול טיפול רפואי לנפגעי פעולות איבה, באמצעות מעקבים ובקרות בנושא זה. להערכת המוסד לביטול לאומי, המערכת תהיה מוכנה עד לסוף חודש אוגוסט 2004.
מינהל מקרקעי ישראל

כללי

במהלך חודש ינואר 2003 בוצעו שני מחקרים לבדיקת איכות השירות במחוזות מינהל מקרקעי ישראל:

1. 
סקר לקוח מדומה: בסקר זה בוצעו 603 פניות טלפוניות ל-7 מחוזות של מינהל מקרקעי ישראל: ירושלים, צפון, חיפה, מרכז, תל-אביב, דרום ויו"ש. בכל פניה המראיין התקשר לאחת מ-4 מחלקות במחוז (מודיעין, משתכנים/חוזים, עסקות עירוניות, עסקות חקלאיות), ובמידה ונענה שאל שאלה רלוונטית למחלקה שאליה פנה. נמדד משך הזמןעד למענה במרכזיה ובמחלקה, ודורגה אדיבות השירות.

2. 
סקר פנים-אל-פנים בקרב פונים לקבלת שירות המחוזות מינהל מקרקעי ישראל: בסקר זה רואיינו פנים-אל-פנים 1,033 איש/ה שהגיעו לקבלת שירות ב-6 מחוזות של המינהל: ירושלים, צפון, חיפה, מרכז, תל-אביב ודרום. הפניה למרואיינים בוצעה ביציאה מן המחוז, כלומר - לאחר שסיימו את ענייניהם במקום באותו היום. הסקר כלל מספר שאלות בנושא איכות השירות במינהל.


בניתוח הממצאים התקבל כי 35% מהמרואיינים פנו למחלקת חוזים עירוניים (משתכנים), ו-18% פנו למחלקת עסקות עירוניות, כאשר לגבי היתר מתקבל פיזור גדול בין המחלקות השונות. 32% מהפניות למינהל מקרקעי ישראל היו בנושא העברת זכויות, כאשר בהתיחס לנושאים אחרים, מתקבל פיזור גדול מאד, ואף אחד אינו בולט במיוחד.


באופן כללי, מתקבלות הערכות חיוביות לאיכות הכוללת של השירות ולהיבטים שונים בשירות במינהל מקרקעי ישראל. בין 5 ל-6 מכל 10 מרואיינים ציינו שהשירות בכל תחום טוב מאוד, ובסך הכל בין 7 ל-8 מכל 10 ציינו הערכות חיוביות לשירות בכל תחום.


מסקר אדיבות המענה במרכזיה, מתקבלת הערכה די גבוהה לאדיבות המענה במרכזיה, מעבר לכלל הפניות - בקצת פחות משני שליש מהמקרים ניתנת הערכה חיובית.

שירותי בריאות כללית

4.
זמן ההמתנה למרפאה מקצועית, ובמיוחד למרפאת חוץ של בית החולים, קשה לחזות מראש בגלל האופי המיוחד של השירות הרפואי, שלא דומה לשירותים אחרים. סיבוך או תקלה בעת הטיפול אצל חולה אחד, עלול לגרום לשיבוש לוח הזמנים אצל יתר החולים הממתינים. ממצאי הביקורת מתבססים על סקר אקראי שנערך בקרב 20 חולים, ולדעת הנהלת קופת חולים כללית סקר כזה אינו מייצג. סקר שנערך על ידי ההנהלה הראשית בקרב 917 חולים, העלה שזמן ההמתנה הממוצע היה 47 דקות, ולדעתה זה זמן סביר. כחלק מתכנית העבודה לשנת 2003, הותקנה בבית חולים מאיר לניסיון מערכת ממוחשבת לניהול תורים, על מנת לשפר עוד את השליטה על זמן ההמתנה. 
משרד הבינוי והשיכון

8.
משרד הבינוי והשיכון המחוזי ברחובות (מחלקת האיכלוס) שוכן בבניין ישן. עקב מגבלות התקציב ומאילוצי תכנון סטטוטורי, לא ניתן היה להתאים את המבנה לקהל עם מוגבלות. משרד הבינוי והשיכון דאג לסידור מיוחד לקבלת קהל בעלי מוגבלות בקומת הקרקע של המשרד.

11.
מחלקת האיכלוס במשרד הבינוי והשיכון שוכנת במבנה ישן, והמשרד אמור לעבור למבנה חדש בשנת 2004. המשרד נותן שירותים לקהל הרחב בתנאים סבירים ככל שניתן, ועושה כדי שהקהל יקבל שירות טוב ומהיר.

14.
משרד הבינוי והשיכון שוכן בבניין ישן בו אין מקלט, אולם ניתן להשתמש במקלט החיצוני הקרוב למשרד.

17.
משרד הבינוי והשיכון הפיק עלון הכולל אמות מידה המזכות בסיוע. מידע זה זמין הן בבנקים למשכנתאות והן באתר האינטרנט.

18. משרד הבינוי והשיכון מפיק עלוני מידע (סיוע לפרט) בשפות עברית, רוסית וערבית.

משרד העבודה והרווחה

עבודת המטה, כללי

חובר מסמך "מדיניות משרד העבודה והרווחה לשנים 1997-2000".

בשנת 2003 מתוכננת הקמתה של ועדת היגוי משרדית לנושא ניהול איכות בראשותו של הסמנכ"ל הבכיר למינהל ומשאבי אנוש. הועדה תהיה אחראית לגיבוש מדיניות כלל ארגונית בנושא ניהול איכות, חיבור תכנית אב ובחירת יחידות חלוץ ליישום פרוייקטים בתחום זה, כולל זיהוי לקוחות וסקרי שביעון רצון.

כחלק ממיסוד עבודת המטה בנושא ניהול איכות, מונתה בתחילת שנת 2003 עובדת לריכוז נושא ניהול האיכות ברמה המשרדית.

הנחיות לעובדים בנושא מתן שירות לציבור

חוזרי נציבות חדשים מופצים בקרב העובדים, ורענון הוראות נעשה במסגרת חוזר סמנכ"ל, המפורסם אחת לרבעון, ומופץ בקרב כל עובדי המשרד.

הבטחת הסדרים פיזיים הדרושים למתן שירות נאות לציבור

משנת 2000 החל מעבר לדיורים חדשים, לרווחת ציבור הפונים למשרד ולרווחת העובדים. תנופה זו מתוכננת להמשך בשנת 2003. המשרד נערך לקראת סקר לבדיקת נגישות נכים ודרכי גישה לשרותים במשרד העבודה והרווחה.

בתוכנית העבודה לשנת 2003, תקיים הביקורת הפנימית ביקורת בנושא קיום אמצעים פיזיים למתן שירות הולם לציבור, ביחידות מבחן נוער ומבוגרים בכל הארץ.

מידע לציבור

מספר צעדים ננקטים במטרה ליצור מידע מקיף, עדכני, ידידותי ונגיש לציבור: הפעלת אתר אינטרנט משרדי (www.molsa.gov.il), המספק מידע רב אודות משרד העבודה והרווחה והשירותים הניתנים באמצעותו. בזכות החומר הרב שנוסף לאחרונה לאתר, הוכפלו בו בתוך שישה חודשים הפעולות (hits), וכעת הוא מדורג במקום הרביעי בין אתרי משרדי הממשלה.

הפקת מסמכים פרסומיים - פורסם מדריך מידע לפונים למשרד העבודה והרווחה. פורסם מידע על השירותים הניתנים באמצעות המשרד בחוברת כללית, המציגה שירותים הניתנים על ידי משרדי ממשלה שונים.

יישום חוק חופש המידע - במשרד פועל ממונה על יישום החוק. פעולותיו מפורטות בדוח שנתי ליישום חוק חופש המידע.

הפעלת תחנות שי"ל (שירות ייעוץ לאזרח) - 47 תחנות מידע בנושא זכויות האזרח, המפוזרות ברחבי הארץ, מוקד טלפוני המאוייש בשעות העבודה ואתר אינטרנט העונה לפונים כמעט מידית.

טיפול בפניות ציבור

במשרד הוקמה יחידה המרכזת את הטיפול בנושא זה. במטרה לשפר את השירות המסופק על ידי היחידה, יוכן נוהל פנימי בנושא "טיפול בפניות ציבור".

בשנת 2002 נערכה בדיקה על ידי אגף הביקורת הפנימית, בנושא טיפול בפניות הציבור. דוח הוגש למנכ"ל המשרד, אומץ על ידי וניתנו הנחיות לביצוע, על מנת לשפר את הטיפול בפניות הציבור. 

קיום ועדות ערר

ועדות ערר הינן גופים ציבוריים עצמאיים, הפועלים כשירות לציבור במטרה לאפשר לכל אזרח לערער על החלטות, שהתקבלו בעניינו במחלקות לשרותים חברתיים בתחום הסיוע החומרי והטיפול הסוציאלי.

ייזום פעולות בנושא ניהול איכות

להלן מגוון פעולות שהתקיימו בשנת 2002 בתחום האיכות:

פעילות כלל משרדית: בחירת עובד מצטיין - דגש על מתן שירות מצויין כקריטריון לזכייה בתואר. פרסי ייעול - כאמצעי להנעת עובדים להתייעלות בעבודת המשרד, והתאמתו לצרכים המשתנים על החברה והמשק.

פעילות יחידתית: צוותי שיפור - האגף לכ"א בשעת חירום. צוותי שיפור וחיבור אמנת שירות - מחוז ת"א ברווחה. עריכת סדנאות בנושא "מתן שירות ללקוחות פנים" במסגרת מפגשי "פורום אמרכלים". חיבור אמנת שירות בתחום שרותי בנא"מ עבודה ותחילת תהליך הטמעתה. אימוץ מודל המצויינות EFQM במה"ט, הערכות לקראת מבדק על פיו, וחיבור אמנם שירות.

כחלק מהפעלת אמנות השירות (בנא"מ, מה"ט), יערכו גם סקרי שביעות לקוחות.

פעילות תחום ניהול האיכות תורחב במהלך שנת 2003, בעקבות הקמתה המתוכננת של ועדת היגוי.
איכות השירות בטלפון

הגופים המבוקרים: משרד האוצר; משרד הבינוי והשיכון; משרד הבריאות; משרד הפנים; משרד התחבורה; המוסד לביטוח לאומי; חברת חלמיש; חברת עמידר

א. ריכוז ממצאי הביקורת

1. 
מספרי הטלפון של 83% מהיחידות שנבדקו מתפרסמים במודיעין 144, במדריך הטלפון של בזק ובאתר האינטרנט של הגוף. אולם מספרי הטלפון של 32% מהיחידות שנבדקו לא צוינו בפרסומיהן או שצוינו בהם מספרים לא מעודכנים.

2. 
ב-58% מהיחידות שנבדקו שעות המענה הטלפוני האנושי מצומצמות ביותר - שעה וחצי עד שעתיים ביום, במקצתן רק בחלק מימי השבוע. 

3. 
ב-52% מהיחידות שנבדקו לא היה לאחר סיום הפעילות מענה קולי המודיע על שעות קבלת הקהל ביחידה, וב-42% לא היה מענה המודיע על שעות קבלת פניות טלפוניות ביחידה.

4. 
58% מהפניות לא נענו כלל. ליקוי זה הועלה על ידי משרד מבקר המדינה בפנייה ללשכות מינהל האוכלוסין, לסניפי אגף הרישוי ולסניפי המוסד לביטוח לאומי שנבדקו ולחברת חלמיש, חברה משכנת הנותנת שירות לזכאים לסיוע בדיור ציבורי עבור משרד השיכון. 

מתוך ניסיונות ההתקשרות שנענו, ב-46% מהניסיונות הועלו ליקויים באיכות המענה. כך למשל, ב-26% מהפניות משך ההמתנה מרגע ההתקשרות ועד קבלת מענה אנושי היה ארוך - 2-10 דקות.

5. 
ב-62% מהיחידות שנבדקו לא פועלת מירכזת ממוחשבת. ב-35% מהיחידות שנבדקו טענו העובדים המקבלים קהל, כי המירכזת של היחידה אינה ממלאת כראוי את צורכי העבודה ביחידה ואינה מספקת שירות נאות ויעיל לפונים אליה. 

6. 
ביותר ממחצית מהיחידות שנבדקו חסרים נהלים בנושאים שונים הקשורים למתן השירות לציבור בטלפון.

7. 
ב-44% מהיחידות שנבדקו לא פורסם נוהל מפורט בנושא ההדרכה לנותני מידע בטלפון, והממונה על ההדרכה לא פעל למתן הדרכה לעובדי היחידה בתחום השירות הטלפוני. 

8. 
ב-59% מהיחידות שנבדקו לא נעשתה כראוי בקרה מדגמית על שירותי המירכזות, וביחידות שבהן נעשתה בקרה כזאת לא נבדק בעיקר אם עובד המעביר שיחה לעובד אחר ביחידה מוודא שהשיחה הועברה. 

9. 
ב-38% מההנהלות ומרכזי המידע שנבדקו, מחוץ לשעות הפעילות אין מענה קולי המודיע על שעות קבלת פניות טלפוניות. 
10. 
בכל עשרת ניסיונות ההתקשרות שנעשו למוקד האנושי הכלל-ארצי של אגף הרישוי התקבל צליל תפוס ולא ניתן היה להשיג כל מענה אנושי. הביקורת העלתה, כי עקב כוח האדם המצומצם ושעות הפעילות המצומצמות ברישויפון ועומס הפונים אליו, נתקלים הפונים רוב הזמן בצליל תפוס ואינם יכולים להמתין לקבלת מענה או להשאיר הודעה כדי שטלפניות המוקד יתקשרו אליהם. 

11. 
ב-63% מההנהלות ומרכזי המידע שנבדקו לא פעלה מירכזת ממוחשבת. בשליש מההנהלות ומרכזי המידע שנבדקו אין אפשרות להשאיר הודעה מוקלטת מחוץ לשעות הפעילות. 
12. 
בכמחצית מההנהלות ומרכזי המידע שנבדקו חסרים נהלים בנושאים שונים הקשורים למתן השירות לציבור באמצעות הטלפון. 

13. 
ב-43% מההנהלות ומרכזי המידע שנבדקו לא פורסם נוהל מפורט בנושא ההדרכה לנותני מידע בטלפון, והממונה על ההדרכה לא פעל למתן הדרכה לעובדים בתחום מתן השירות הטלפוני.

14. 
ב-71% מההנהלות ומרכזי המידע לא נעשתה בקרה מדגמית על שירותי המירכזות. ב-57% מההנהלות ומרכזי המידע לא נאסף מידע כמותי על מספר הפניות המתקבלות בשעות שונות של היום. 
15. 
לדעת משרד מבקר המדינה, מן הראוי כי היחידות והגופים יפעלו לשיפור השירות בטלפון ולהפיכת הטלפון לערוץ שירות מרכזי, כדי שהציבור יוכל לקבל בו את מלוא המידע והשירותים שניתן לספק בערוץ זה, ביעילות ובמהירות.
ב. תגובות המבוקרים

משרד הבינוי והשיכון

4.
במסגרת הרפורמה שערך המשרד, הוא נעזר בשירותי הבנקים והחברות המאכלסות למתן שירות לקהל הרחב, הפונה בבקשה לסיוע. הבנקים והחברות המאכלסות הן חלק מהזרוע המבצעת של המשרד בנושא הסיוע. מהלך זה מאפשר ביזור המידע ורמת נגישות גבוהה יותר.

המוסד לביטוח לאומי

4.
המוסד הקצה משאבים רבים לפתיחת מוקדים טלפוניים ארציים, אשר נותנים שירות מענה אנושי, בין השעות 15:00-08:00, במשך 5 ימים בשבוע, ובנוסף ניתנים שרותי מענה קולי, אשר מאפשרים קבלת שירות, באופן אוטומטי, במשך כמעט 24 שעות ביממה. כיום מחוברים למוקדים הטלפוניים הארציים 17 סניפים מתוך 22 סניפי המוסד.

אשר לשירות הטלפוני בסניפים ירושלים ותל-אביב: המוסד לביטוח לאומי רכש מערכת בקרה ON-LINE ומערכת הפקת דוחות ניהוליים לניהול המענה הטלפוני בסניפים. המערכת הותקנה ועבדה מספר חודשים בסניפי תל-אביב וירושלים והביאה להישגים באחוזי מענה, זמן המתנה ואחוזי נטישה. ועד העובדים הארצי הורה על ניתוק מערכת הבקרה, וכתוצאה מכך אין יכולת בקרה והזון חוזר על המענה הטלפוני הסניפי. מינהלת המוסד תבוא בדברים עם הוועדים, על מנת להגיע להבנות, אשר יאפשרו חיבורה של מערכת הבקרה לצורך שיפור השרות הטלפוני למבוטחים.


מינהלת המוסד תורה למנהל סניף אשקלון לחדש את המענה הטלפוני הסניפי, ולבטל את העברת השיחות למוקד הארצי.


מינהלת המוסד תקיים עד ליום 30.4.03 דיון בנושא המענה הטלפוני למבוטחים, על מנת להחליט על הצעדים בהם על המוסד לנקוט על מנת לשפר את שירותי המענה הטלפוני.
חברת עמידר

9.
בדצמבר 2002 הפעילה חברת עמידר מוקד שירות לקוחות, הפועל 24 שעות ביממה, ונותן מענה בשפות עברית, רוסית ואמהרית.


המוקד מהווה שיפור בתחום השירות שנותנת עמידר לדיירים, שכן באמצעות המוקד ניתן טיפול ישיר ומיידי, לבעיות אינסטלציה וטיפול חירום במערכת החשמל הדירתית. באמצעות המוקד ניתן לקבל מידע כללי על עמידר. הפניה אל המוקד הינו בחיוג מקוצר: 8090.

הטיפול בפניות ובתלונות בכתב

הגופים המבוקרים: משרד האוצר; המשרד לאיכות הסביבה; משרד הבינוי והשיכון; משרד הבריאות; משרד החקלאות ופיתוח הכפר; משרד הפנים; משרד התיירות; משרד התקשורת; חברת עמידר

א. ריכוז ממצאי הביקורת

1. 
נמצאו ליקויים באופן הטיפול ב-47% מהפניות והתלונות שנבדקו. הליקוי העיקרי היה משך טיפול ארוך מהסביר בנסיבות העניין והוא נמצא ב-19% מהבקשות.

2. 
25% מהיחידות שנבדקו ובהן מערכת מידע מרכזית ממוחשבת לטיפול בתלונות הציבור, הן אינן מפיקות דוחות תקופתיים כדי לעקוב אחר משך הטיפול בתלונות. 25% מהיחידות מפיקות דוחות תקופתיים באופן בלתי סדיר. 38% מהיחידות שנבדקו אינן משתמשות במידע המתקבל מהמערכת הממוחשבת לשם הצבת יעדי שיפור חדשים; ב-38% מהן אין מערך פיקוח תקין שנועד לוודא כי העובדים מטפלים בתלונות בהתאם להנחיות. 

3. 
ב-66% מהיחידות שנבדקו קיימת מערכת מידע מרכזית ממוחשבת לטיפול בפניות הציבור, כמעט כל היחידות שנבדקו שיש להן מערכת מידע מרכזית אך אינן מפיקות כלל דוחות או מפיקות דוחות באופן בלתי סדיר. עוד הועלה כי רק רבע מהיחידות משתמשות במידע המתקבל מהמערכת הממוחשבת לשם הצבת יעדי שיפור חדשים, וכי עובדיהן של 50% מהיחידות שנבדקו המטפלים בפניות הציבור לא עברו הכשרה בנושא. 

4. 
בשנים האחרונות הלך וגדל מספר החברות בתחום התקשורת וגם מספר השירותים שהן נותנות גדל מאוד, ועקב כך גדל גם מספרן של התלונות. במשרד התקשורת לא נערכו כראוי לשינויים אלו, ועקב כך התעכב הטיפול בתלונות רבות, ובמארס 2002 הגיע מספר התלונות שלא טופלו לכ-790. בדיקת התלונות שהתקבלו במשרד התקשורת העלתה, כי המשרד קיבל את תגובות חברות התקשורת הנילונות (שהן גופים עסקיים-פרטיים) בתוך שבועות מספר, אך השהה את מתן התשובות הסופיות למתלוננים, והן ניתנו רק כעבור חודשים ארוכים ואף יותר משנה.
5. 
בנושא הטיפול בפניות ובתלונות הנשלחות בדואר האלקטרוני הועלה, כי מרבית היחידות שנבדקו מטפלות בפניות ובתלונות אלה כאילו הגיעו בדואר או בפקס, ולא ניתן להן מענה מידי בדואר אלקטרוני, כפי שמצפה מי שפונה בדרך זו. 

6. 
לדעת משרד מבקר המדינה, מן הראוי כי גופי הממשלה יבחנו את מידת ההתאמה של המערכות שבידיהם לצורכי היחידות המטפלות בפניות ובתלונות ויגבירו את השימוש במערכות אלה ובמידע הנמצא בהן לצורך שיפור הטיפול בפניות ובתלונות. 

7. 
בפרק הזמן אוקטובר 1998 - אוקטובר 2001 בירר נציב תלונות הציבור 80 תלונות על הלשכה לשיקום נכים. מחצית התלונות נמצאו מוצדקות, וכ-90% מהן נושאן היה אי-מתן מענה. 
8. 
ממסמכי נת"צ עולה, כי עד שנת 2000 היא העירה ללשכה לשיקום נכים כמה פעמים, במסגרת בירורן של תלונות, כי פרק זמן של עד שלושה חודשים למשלוח אישור קבלה ופרק זמן של שנה בממוצע לטיפול בתביעה הם פרקי זמן ארוכים, במיוחד בהתחשב בגילם ובמצבם הבריאותי של הפונים ללשכה. נת"צ אף הביעה לפני הלשכה את עמדתה, כי עליה למצוא דרכים למשלוח אישור מידי על קבלת התביעות, למשלוח עדכוני ביניים ולקיצור משך הטיפול בתביעות, ואף העירה כי אי-מתן תשובה במשך תקופה ארוכה הוא בבחינת הפרה של חוק החלטות והנמקות.

9. 
הביקורת העלתה, כי גם חלק מהמלצות המחקר הארגוני השני, לבחינת תפקידי מרכז המידע שהן חיוניות לשיפור תפקודה של הלשכה בתחום המענה לפניות הציבור, בוצעו באופן חלקי בלבד, לדוגמה: לא הוגדרו כללים למתן שירות איכותי; לא מופקים מהמערכת הממוחשבת דוחות המאפשרים לקיים בקרה על תהליכי העבודה וללמוד על ליקויים וצרכים שאינם מתמלאים; לא יושמה ההמלצה לשפר את מערכת המחשוב, כדי שתכלול מידע מקיף, ממוקד ועדכני על תיקי התביעות. 

10. לפחות בשנים 2000-2002 לא נכלל הנושא "השירות לציבור" בתכנית העבודה של הלשכה ולא נקבעו בה כל יעדים בנושא זה, אף על פי שפעילות הלשכה בעיקרה כרוכה בשירות לציבור. 

הלשכה לא קבעה מדדים כמותיים למתן השירות ובכללם בתחום המענה לפניות הציבור.

משך הטיפול בתביעות ארוך מאוד ועדיין נמשך כשנה. אין הקפדה על משלוח אישור קבלה ועדכוני ביניים. אין בלשכה מערך של מעקב אחר התביעות והתלונות והטיפול בהן, תיקון הליקויים שהועלו בתלונות ואיתור בעיות העולות בהן שוב ושוב ומעידות על ליקוי כללי. אין בלשכה אמנה לאיכות השירות, המפרטת את חובות עובדי הלשכה וזכויות ציבור הפונים בכל הנוגע לקבלת שירות ומידע. הלשכה אינה מקיימת הדרכה לעובדים המטפלים בפניות שהתקבלו בכתב, ואין פיקוח שנועד לוודא שהפניות מטופלות כנדרש. הלשכה לא דיווחה להנהלת המשרד על מצב טיפולה בפניות הציבור ולא יזמה דיונים שוטפים עם הנהלת המשרד בעניין זה. אין בלשכה נהלים המפרטים את הליכי מתן השירות. 

11. 
יש לראות בחומרה את אי-טיפולה של הנהלת משרד האוצר בבעיות בתפקוד הלשכה בתחום המענה לפניות, בייחוד בהתחשב במצב המיוחד של אוכלוסיית הפונים ללשכה. 

12.
האצלת סמכויות או הגישה הניהולית, אין בהן כדי לפטור את הנהלת המשרד מלעמוד על תוצאותיהן ולקיים בקרה שוטפת על תפקודה התקין של הלשכה, ובייחוד בהתחשב בכך שהליקויים בתפקודה הובאו לידיעת הנהלת המשרד. מאחר שהלשכה לא הצליחה להתמודד עם בעיות כה קשות בתפקודה במשך שנים רבות, מחובתה של הנהלת המשרד היה להתערב ולפעול לפתרון הבעיות.

13.
התלונות החוזרות ונשנות של הציבור לנת"צ על היחידה באגף שוק ההון בשל אי-משלוח אישור קבלה ועיכובים ממושכים בבירור הפניות, הצביעו על ליקוי כללי בתפקוד היחידה. מהמסמכים עולה, כי בשנים האחרונות הסבה נת"צ כמה פעמים את תשומת לב הנהלות המשרד, היחידה והאגף לצורך בתיקון הליקוי. 
14. חרף חשיבות נושא פניות הציבור, חלק מהמלצות הדוח מ-1997, לשיפור תהליכי העבודה ביחידה שלדעת משרד מבקר המדינה הייתה בהן חשיבות לשיפור טיפולה של היחידה בפניות הציבור, לא יושמו כראוי, חלקן יושמו באיחור רב, וחלקן לא יושמו כלל. 

15. 
הפעולות שנקטו הנהלת האגף והנהלת משרד האוצר לשיפור עבודת היחידה, כגון שיפור מערכת המיחשוב ושימוש במענה קולי, היו חלקיות בלבד ולא הביאו לפתרון הבעיה. משך הזמן שחולף ממועד הגשת התלונה ליחידה ועד למתן תשובה סופית למתלונן, עדיין אינו סביר.

16.
משרד מבקר המדינה העיר לאגף, כי גם בעבר נעשו "מבצעים" לצמצום הפיגורים בטיפול היחידה בפניות אליה באמצעות התגייסות מאומצת של עובדי היחידה (נוסף על עבודתם השוטפת) או על ידי תוספת זמנית של כוח אדם. אולם פתרונות אלה לבעיה היו ארעיים בלבד, ולאחריהם שבו ונוצרו בכל פעם פיגורים גדלים והולכים בטיפול היחידה בפניות הציבור.
17. 
בפגישה עם נציגי משרד מבקר המדינה טען מנכ"ל משרד האוצר, כי הוא עצמו לא ידע על קיומן של הבעיות ביחידה בתחום המענה לפניות הציבור, על היקפן ועל התמשכותן, ולכן גם לא נדרש לטפל בהן. משרד מבקר המדינה הפנה את תשומת לבו של המנכ"ל לכך, כי מנהל נת"צ שלח אליו את מכתבו מספטמבר 2001, בעניין תפקודה הלקוי של היחידה בתחום המענה לפניות הציבור; כי מכתב התשובה ששלחה הממונה על האגף היה על דעת המנכ"ל; וכי מנהל נת"צ המציא למנכ"ל את הדוח השנתי של נציב תלונות הציבור שפורסם בפברואר 2002 ואשר עסק בנושא זה. 
18. 
האצלת סמכויות או הגישה הניהולית שתוארה במכתב לשכת המנכ"ל, אין בהן כדי לפטור את הנהלת משרד האוצר מלעמוד על תוצאותיהן, לקיים בקרה על יחידות המשרד, ולפעול לפתרון הבעיות בתפקוד היחידה; מעורבות המשרד בעניין זה מתבקשת במיוחד מאחר שמדובר בבעיות קשות בתפקוד היחידה, שהיחידה והאגף לא הצליחו להתמודד עמן במשך שנים רבות. לדעת משרד מבקר המדינה, התפקוד הלקוי של היחידה בטיפולה השוטף בפניות הציבור מחייב את הנהלת משרד האוצר ואת האגף לבחון את הכלים הדרושים לביצוע עבודתה ולנקוט פעולות שיבטיחו מכאן ולהבא טיפול יעיל ומהיר ככל האפשר בפניות הציבור.

19. 
פניות רבות של הציבור למשרד הפנים שלצורך מתן מענה להן נדרשה חוות דעת של הלשכה המשפטית, לא נענו כלל, אף לא מענה ראשוני לאישור קבלת הפנייה, או נענו רק כעבור פרק זמן ארוך מהסביר; גם לפונים ישירות ללשכה מקרב הציבור לא ניתן אישור קבלה, וגם הם לא נענו כלל או נענו רק כעבור פרק זמן ארוך מהסביר, מקצתם אף יותר משנה.

20. 
משרד הפנים לא המציא למשרד מבקר המדינה מסמכים המלמדים שלאחר הדיון בוועדה לביקורת המדינה של הכנסת מינואר 1998 הוא בחן את הנושא ופעל להגברת יעילות הטיפול של הלשכה המשפטית בפניות אליה. לדעת משרד מבקר המדינה, ראוי היה שהמשרד ינקוט פעולות לתיקון הבעיות.

21. משרד הפנים לא המציא למשרד מבקר המדינה מסמכים המלמדים על פעולות שנקט בעקבות מכתב היועץ המשפטי לממשלה לשר הפנים דאז נתן שרנסקי.
22.
המעקב מספטמבר 2002 העלה, כי בלשכה המשפטית במשרד הפנים עדיין לא חל כל שינוי בתחום ניהול התיקים ואין ניהול ראוי ומסודר, ממוחשב או ידני, של הפניות שהלשכה מקבלת מעובדים וגופים במשרד, מהציבור, מרשויות מקומיות, מבתי משפט, מוועדות הכנסת, ממשרדים ממשלתיים ועוד. עוד הועלה, כי התוכנה שהותקנה במשרד ומשמשת גם את הלשכה אינה מאפשרת ניהול תיקים משפטיים. כתוצאה מכך עדיין יש בלשכה בעיות קשות באיתור פניות ותיקים הנמצאים בטיפולה, ניהולם ומעקב אחריהם. 

23.
לדעת משרד מבקר המדינה, על הנהלות המשרדים לפעול בכל הדרכים להגברת המודעות של עובדי המדינה לחובותיהם בעניין המענה לפניות הציבור, ולבחון אילו צעדים נוספים ראוי לנקוט (כגון: קביעת נהלים, שיפור הבקרה, הטמעת יישומי מחשוב וכד').

ב. תגובות המבוקרים

מדדים, יעדים ואמנות איכות השירות

2.
משרד התעשייה והמסחר החל בהטמעת מודל המצוינות האירופית לניהול האיכות. במשרד פועל יועץ EFQM ((European Foundation For Quality Managmentבמינהל היהלומים. בהמשך תורחב הפעילות גם ליחידות נוספות במשרד. 

המשרד פועל להגברת המוטיבציה לאיכות ומצויינות. לאחרונה מונתה ועדה אשר תפקידה לאתר עובדים הראויים לציון לשבח, הפועלים במסגרת עבודתם השוטפת לאיכות ומצויינות. 

10.
בימים אלו התחיל משרד המסחר והתעשייה בהכנת סקר שביעות רצון לקוחות. המשרד יקבע את תוצאותיו עד לתאריך 31.07.03.

12.
בהתאם לתוצאות הסקר יופקו לקחים אשר יביאו לגיבוש אמנת שירות במהלך השנה, ויבוצעו בדיקות כלכליות לשם קבלת החלטות בדבר דרכי שיפור השירות לציבור.

משרד התקשורת


טיפול בפניות

2.
להלן נתוני דצמבר 2002 עד פברואר 2003:

	מספר פניות בטיפול
	מספר פניות שנענו
	מספר פניות 
	 חודש

	193
	104
	107
	דצמבר 2002

	168
	138
	113
	ינואר 2003

	151
	119
	102
	פברואר 2003



במטרה ליעל את הטיפול בפניות הציבור ולצמצם את מספר הפניות בכתב ובעל פה, הוסיף משרד התקשורת בראשית השנה קישור בלאתר האינטרנט שלו, לנושא לשאלות נפוצות (FAQ) בתחומי פעילות המשרד: שירותי בזק לסוגיהם, שידורים רב-ערוציים בכבלים: ובלוויין, דואר, ועוד.

5. 
משרד התקשורת החל בבחינת הצורך במערכת מחשוב ייעודית לטיפול בפניות ציבור. המערכת אמורה לסייע לעובדי תחום הפיקוח על השרות לצרכן, בשיפור השליטה, המעקב והבקרה והפקת דו"חות. בכוונת המשרד לסכם הבחינה (אפיון והגדרת צרכים) לא יאוחר מתום המחצית הראשונה של שנת 2003.
העברת פנייה בדואר אלקטרוני אין בה כדי להעיד שמדובר בפנייה פשוטה שניתן לתת מענה מיידי "בשליפה".על אפשרות למתן מענה מהיר. משך הזמן למתן מענה, נקבע לפי מורכבות הנושא בפנייה ולא האמצעי בו נעשה שימוש כדי להעביר את הפנייה ובהתאמה למשאבים. משרד התקשורת הנהיג כבר לפני מספר שנים אפשרות פניה בדואר אלקטרוני מאתר המשרד באינטרנט ומשיב לפונים במתכונת דומה 

חברת עמידר

1.2.3. חברת עמידר העמידה את השירות ללקוחות החברה, בראש סדר העדיפויות. במסגרת זו עברו כל עובדי החברה מסלולי הכשרה והעשרה בתחום הטמעת השינוי האירגוני והטמעת תודעת השירות.


ימי העשרה וסדנאות רענון בתחום השירות ניתנים מדי שנה למנהלי החברה ולעובדים העוסקים במגע ישיר עם לקוחות.


כל עובדי החברה קיבלו מספר מחזורי הכשרה בתחום מתן השירות.


נציבות תלונות הציבור בחברה מופקדת על הטיפול והמענה בפניות ותלונות הדיירים.


זמן תגובה ממוצע לפניות בכתב, הינו בין 8-12 יום. פניות בעל פה נענות באותו יום.


במסגרת טיוב השירות לדיירים הושם דגש על סיום הטיפול בתחנה אחת (ONE STOP SHOP). מנהלי המרחבים נמדדים בתהליך הבקרה על פי מספר התלונות החוזרות, במטרה למנוע העברת הטיפול בתלונה מתחנה לתחנה, ולעודד סיום הטיפול בתלונה בתחנה אחת.

פעילות הממונים על יישום חוק חופש המידע

הגופים המבוקרים: משרד האוצר; משרד הבינוי והשיכון; משרד הבריאות; משרד התעשייה והמסחר
א. ריכוז ממצאי הביקורת

יש ליקויים ביישום החוק לחופש ומידע בידי הגופים שנבדקו בכל הנוגע להכנת דוח שנתי ופרסומו, מתן מענה לבקשות לקבלת מידע והדרכת העובדים העוסקים בתחום זה. לדעת משרד מבקר המדינה, נוכח חשיבות החוק מההיבט של השירות לציבור ומההיבט של מימוש זכויות הציבור במדינה דמוקרטית, מן הראוי כי הגופים יפעלו ליישומו המלא של החוק.

ב. תגובות המבוקרים

משרד הבריאות

1.
מערכת "קידמה" שפותחה לטיפול בפניות הציבור, אמורה לפעול במהלך שנת 2003, ובה יוכנס מערך בקרה שיתן מענה להערות המבקר.

עבודת המטה של הנהלות המשרדים 
בנושא השירות לציבור

הגופים המבוקרים: משרד האוצר; משרד הבינוי והשיכון; משרד הבריאות; המשרד לענייני דתות; משרד החינוך; משרד המשפטים; משרד העבודה והרווחה; משרד הפנים; המשרד לקליטת העלייה; משרד התחבורה; משרד התעשייה והמסחר; המוסד לביטוח לאומי; שירותי בריאות כללית 

א. ריכוז ממצאי הביקורת

1. 
משרדי הבריאות, הדתות, האוצר, התמ"ס והשיכון (45% מהמשרדים שנבדקו) לא הכינו תכניות עבודה רב-שנתיות בנושא שיפור השירות לציבור.

2. 
המשרד לקליטת העלייה ומשרדי הבריאות הדתות והתמ"ס לא קבעו מדדים, איכותיים וכמותיים, לרמת השירות לציבור ויעדים לשיפורו.

3. 
משרדי הבריאות, הדתות, הקליטה, התמ"ס, השיכון והפנים (55% מהמשרדים שנבדקו) לא גיבשו אמנת שירות המבהירה את השירותים הניתנים לציבור, מפרטת מדדים איכותיים וכמותיים שנותן השירות מתחייב לעמוד בהם ומסבירה לציבור לאיזו רמת שירות עליו לצפות ולנותן השירות באילו אמות מידה עליו לעמוד.

4. 
בדיקת נושא אמנת איכות השירות בגופים הציבוריים שנבדקו העלתה, כי שירותי בריאות כללית ונציבות מס הכנסה לא גיבשו אמנות שירות. 

5. 
משרדי הדתות, האוצר והשיכון (27% מהמשרדים שנבדקו) לא גיבשו נהלים מפורטים בנוגע לאופן יישום מדיניות המשרד ויעדיו בנושא השירות לציבור.

6. 
במשרדי התחבורה והפנים לא מונתה ועדה משרדית להצעות שיפור, לא פורסמה מדיניות המשרד בנושא, לא נקבע תקציב להענקת פרסי שיפור, וממילא לא הוגשה כל הצעת שיפור בנושא השירות לציבור ולא הוענקו פרסים בנושא זה.

7. 
משרדי הדתות והאוצר (18% מהמשרדים שנבדקו) לא קיימו כל פיקוח ובקרה על הפעילות הכרוכה במגע עם הציבור. הנהלת משרד השיכון לא קיימה פיקוח ובקרה, למעט קבלת דיווחים על קצב האכלוס של הדיור הציבורי.
8. 
לגבי עשר יחידות שנבדקו במשרדי הבריאות, הדתות, השיכון, התחבורה והאוצר לא הוכנו דוחות ביקורת מטה (כגון, בידי המנכ"ל או הסמנכ"ל הבכיר למינהל) על תפקוד היחידות מתחילת שנת 2001 ועד מועד הביקורת. 

9. במשרדי האוצר, הדתות והבריאות (27% מהמשרדים שנבדקו) לא נכללה בתכנית העבודה השנתית של מבקר הפנים לשנים 1999-2001, ולא נעשתה באותן שנים, ביקורת בנושא השירות לציבור כנדרש בתקש"יר. 

10. משרדי הדתות, הפנים, התמ"ס, השיכון, העבודה והמשפטים (55% מהמשרדים שנבדקו) לא עשו סקרים לבדיקת שביעות הרצון של מקבלי השירות מיחידותיהם כדי לעמוד על הבעיות המטרידות אותם. 

11. במשרדי הבריאות, הדתות, האוצר, השיכון והעבודה (45% מהמשרדים שנבדקו) לא קיימו הנהלות המשרדים ישיבות מטה תקופתיות שבהן אמורים, בין היתר, להיבחן התכניות והיעדים שהוצבו בתחום שיפור השירות ומידת ביצוע התכניות בידי יחידות המשרדים. 

12. הנהלות משרדי הדתות, האוצר, התחבורה, התמ"ס, השיכון, החינוך והעבודה (64% מהמשרדים שנבדקו) לא עשו בדיקות כלכליות (עלות-תועלת) לשם קבלת החלטה בדבר דרכי שיפור השירות לציבור, וממילא גם לא המציאו הצעות בנושא לאגף התקציבים במשרד האוצר. 

13. המוסד לביטוח לאומי ונציבות מס הכנסה לא תכננו, וממילא לא ביצעו, בדיקות עלות-תועלת בנוגע לפעולות לשיפור השירות שהם נותנים לציבור. 

14. 
לדעת משרד מבקר המדינה, מן הראוי לשקול להוסיף למדריך המנהל הכללי פרק בדבר אחריותו של המנכ"ל, סמכויותיו ותפקידיו, ובכללם קיום עבודת מטה בכל הנוגע לתחום השירות לציבור, שהוא יעד חשוב בפעילות של משרדי הממשלה.

ב. תגובות המבוקרים

המוסד לביטוח לאומי

13.
עד סוף שנת 2003 המוסד יתכנן ויבצע בדיקות עלות-תועלת בנוגע לפעולות לשיפור השירות שהוא נותן לציבור.
המשרד לקליטת העלייה

2.
באגף לשיפור השירות במשרד הקליטה מונה עובד חדש, שתפקידו: א. לערוך באופן שוטף בקרת איכות ברמת השירות במשרד ב. בחינת הכדאיות והיעילות הכלכלית של השירות בתחומים השונים.


מונתה ועדת היגוי ארצית לניהול איכות. החל בעבודתו צוות נוסף לבחינת השירות במשרד וייעולו, בין היתר לקביעת מדדים איכותיים וכמותיים לקמת השירות לציבור. 

3.
בוועדת ההיגוי הארצית לניהול איכות נקבע, כי ברבעון השני של שנת 2003 תסתיים הכנת גיבוש אמנות שירות בשתי יחידות של המשרד. שתי יחידות אלה מהוות פיילוט, ובמידה והפיילוט האמור יצליח, הנהלת המשרד תפעל להוספת אמנות שירות בתחומים נוספים.

משרד הבריאות

1.
ביום 9/12/02 מינה המנהל הכללי ועדת היגוי בראשותו לקידום שיפור השירות לציבור.

במסגרת הדרישות לתוכנית עבודה לשנת 2003 התבקשו המחלקות לכלול תחום שיפור השירות לציבור.
3.
הנושא יועלה במסגרת ועדת ההיגוי לקידום שיפור השירות לציבור.
8.
המשרד מכין תכנית עבודה לשנת 2003. בשנת 2002 התווספו תכניות בקרת איכות חדשות וקיימות תוכניות לביצוע לשנת 2003.
9.
האגף לביקורת פנים של המשרד יכליל נושא שיפור השירות לציבור בתוכנית העבודה לשנת 2003.
12.
המשרד נערך לביצוע ניהול סיכונים באמצעות חב' ענבל, ובמקביל הוקם צוות במשרד המשפטים בו שותף המשרד, שמטרתו לבחון את הצרכים להפחתת העלות בגין רשלנות רפואית.
שירותי בריאות כללית

4.
שירותי בריאות כללית פועלים על פי חוק ביטוח בריאות ממלכתי אשר לא מחייב הנהגת "אמנת שירות". שירותי בריאות כללית הכינה "חזון" שפורסם בציבור בדבר איכות השירות ואשר כולל שורה של מחויבויות כלפי המבוטחים. קיימת מדיניות שירות שבאה לביטוי על ידי קיום מדדים בנושאים שונים, כמו זמן ההמתנה לרופא ראשוני במרפאות ולרפואה מקצועית בקהילה ובמרפאות חוץ. בבתי החולים. יש לשירותי בריאות כללית גם מדדים לזמן מענה טלפוני, למשך זמן הטיפול בתלונות ועוד.

משרד החינוך

12.
הוקם צוות חשיבה מתוך ועדת ההיגוי להטמעת ניהול האיכות והמצוינות במשרד, הפועל מזה 5 שנים ברציפות, אשר יגבש מתודולוגיות לבדיקות כלכליות (עלות-תועלת). בצוות החשיבה נציגים ממינהל כלכלה ותקציבים וחשבות המשרד. הצוות ירוכז על ידי הממונה על האיכות והמצוינות במשרד.


ניתנו ההנחיות ליחידות המטה ולמחוזות המעורבים בתהליך הטמעת של ניהול איכות במשרד, לשלב בדיקת עלות-תועלת של שיפור השירות לציבור וליחידות הפנימיות, בהתאם למתודולוגיות אשר יעוצבו על ידי צוות החשיבה היעודי.

משרד הבינוי והשיכון

3.
הוקמה ועדה הדנה בהצעות ייעול ושיפור השירות לציבור. 

8.
דוחות ביקורת המטה מופעלים על ידי האגף לביקורת במשרד כנדרש.

משרד התחבורה

כללי

הנהלת משרד התחבורה רואה בשיפור השירות לציבור יעד מרכזי ביישום תוכנית העבודה השנתית, והנושא מקבל עדיפות בתכנון ובתקציבים.

בהתאם למדיניות המשרד, לשיפור השירות לציבור, הכריז מנכ"ל המשרד, בישיבת הנהלת המשרד מיום 11/03/03, על שנת 2003 כעל שנת שיפור השירות לציבור, כך שנושא זה אינו יורד מסדר יומו של משרד התחבורה.

3. אמנות איכות שירות - הנהלת משרד התחבורה גיבשה, ניסחה ופרסמה 5 אמנות איכות שרות ביחידות הבאות: אגף הרישוי, מינהל הספנות והנמלים, מינהל התעופה האזרחית ואגף הרכב (2 אמנות). שתי אמנות באגף הרכב (תחום מוסכים גרירה וחלוץ) עודכנו. משרד התחבורה יבדוק ויעדכן את יתר האמנות במהלך השנתיים הקרובות, תוך קביעת מדדים ויעדים כמותיים לשיפור רמת השרות לציבור.

6. 
הנעת עובדים לשיפור השירות - משרד התחבורה מינה ועדה משרדית להצעות שיפור, תוך קביעת תקציב להענקת פרסי שיפור, וזאת במטרה ליצור זיקה בין תרומתם של העובדים לשיפור השרות לציבור לבין מדיניות המשרד בעניין זה.

8. 
פיקוח ובקרה - סמנכ"ל בכיר למינהל ומשאבי אנוש, הונחה על ידי המנכ"ל, לקיים ביקורות מטה. במסגרת תוכנית העבודה של מבקר המשרד, ניתן ביטוי לביקורת איכות השירות לציבור בתוכנית עבודת הביקורת לשנת 2003. ברוח זו מתוכננים להתקיים ימי עיון להנהלת המשרד ולאגפים השונים, בנושא "התלונה ככלי ניהולי בידי המנהל לשיפור השירות לציבור". כמו כן, שולבו בתוכנית העבודה של אגף הביקורת לשנת 2003 נושאי ביקורת שעניינם השירות לציבור.

12. 
בדיקות כלכליות - הנהלת משרד התחבורה יזמה וביצעה בשנים האחרונות מספר סקרים לשביעות רצון הציבור, משירותי המשרד. תוצאות סקרים אלו שמשו בסיס לקבלת החלטות בדבר דרכי שיפור השרות לציבור. תוצאות הסקרים שמשו גם בסיס לדרישות תקציביות שהגיש משרד התחבורה למשרד האוצר. לדוגמא לאור תוצאות סקרי שביעות רצון הציבור משרותי רישוי רכב ונהיגה, יפעיל משרד התחבורה החל מחודש אפריל 2003 מוקד שרות טלפוני מתקדם בשיטת מיקור חוץ.

משרד המשפטים

3.
משרד המשפטים מתכוון לעדכן את אמנת השירות אשר גובשה בארף לסיוע משפטי ולאשרה, וכן לגבש אמנות שירות בשתי יחידות נוספות המקבלות קהל. זאת, בנוסף לאמנת השירות המופעלת ביחידת רשם המשכונות מזה מספר שנים.

10.
משרד המשפטים יערוך סקרי דעת קהל ביחידות הנותנות שירותים לקהל, או מי מהן, בסוף שנת 2003.

פעולות הממשלה ויחידות מטה לשיפור השירות לציבור

הגופים המבוקרים: משרד ראש הממשלה; משרד האוצר; נציבות שירות המדינה

א. ריכוז ממצאי הביקורת

1. 
הביקורת העלתה, כי לאחר הפסקת פעילותה של הוועדה הממשלתית העליונה ולשיפור השירות הממשלתי לא נקבע גוף אחר לביצוע פעולות ברמה על-משרדית בתחום שיפור השירות לציבור. עוד העלתה הביקורת, כי עד ספטמבר 2002 גם לא דיווחה נש"מ לממשלה על הפסקת פעילותן של המועצה ושל הוועדה הממשלתית העליונה. 
2. 
הביקורת העלתה, כי הנציב לא הכין תכנית עבודה רב-שנתית ליישום המלצותיה של ועדת קוברסקי בתחום השירות לציבור, ולא עשה מעקב אחר מידת יישום ההמלצות. 

3. 
הוועדה הממשלתית העליונה התכנסה ארבע פעמים בכל תקופת פעילותה בשנים 1992-1993, ולא ביצעה את כל תפקידיה כמפורט בהחלטת הממשלה מיולי 1992. הוועדה הפסיקה לפעול בשנת 1993 בלא שהממשלה קיבלה כל החלטה בעניין זה. לאחר שהפסיקה הוועדה את פעילותה, הפסיקו משרדי הממשלה להגיש תכניות עבודה שנתיות לשיפור השירותים לציבור שבאחריותם ודיווחים על ביצוע התכניות. נש"מ לא דיווחה לממשלה על הפסקת פעילות הוועדה ולא הסבה את תשומת לבה של הממשלה לצורך לשקול מינויו של גוף אחר שימלא תפקידי הוועדה.

4. 
הנציב, שעל פי החלטת הממשלה היה אחראי להביא את השינויים לאישור הממשלה, העביר למעשה את האחריות לכך לאגף התקציבים שבמשרד האוצר. הביקורת העלתה, כי אגף התקציבים לא נתן לחלק מהמלצות הוועדה ביטוי בהצעות תקציב המדינה שהגיש לממשלה בשנים שלאחר מכן. הממשלה נדרשה בהחלטותיה כמה פעמים ליישום המלצות ועדת קוברסקי בעניין העברת שירותים ותפקידים מהממשלה לגופים חיצוניים, אולם הן לא יושמו בידי הנוגעים בדבר. 
5. 
הביקורת העלתה, כי השלבים העיקריים של התכנית למתן מידע ושירותים בסניפי הדואר, שהיו אמורים להסתיים עד תחילת 1996 לא בוצעו, עמדות המידע בסניפי הדואר לא הותקנו, ובשנת 2000 הפסיקה רשות הדואר את התכנית. יצוין, כי חלק משירותי מרשם האוכלוסין שבמשרד הפנים ניתנים כיום בסניפי הדואר, והציבור אכן עושה שימוש רב באמצעי זה. לדעת משרד מבקר המדינה, יישום המלצות ועדת קוברסקי, החלטות הממשלה וועדות השרים בעניין זה, היה בו כדי לייעל ולשפר את השירות הניתן לציבור ולהקטין את העומס על היחידות הממשלתיות נותנות השירות.

6. 
הרפורמה שיזם הנציב מר יצחק גל-נור הדגישה נושאים הקשורים בעיקר לתחום האצלת סמכויות נש"מ. אולם לא הושלמו הפעולות שבהן החל הנציב הקודם בתחום שיפור השירות לציבור, עקב גישה שונה של הנציב גל-נור בכל הנוגע לרפורמה. הביקורת העלתה, כי בשל העברת שיפור השירות לציבור לאחריות הבלעדית של המשרדים, הצטמצמה פעילות נש"מ בתחום זה בשנים 1994-1996 בעיקר לשיתוף הפעולה עם המרכז לאיכות ולמצוינות במשרד רה"מ בתחום הכנת אמנות איכות שירות והטמעת גישות ניהול. 

7. 
עד מועד סיום הביקורת בנושא בספטמבר 2002 לא הכין האגף לאיכות ומצויינות בשירות המדינה תכנית רב-שנתית לפעולותיו, שנועדו להביא ליישום נוהל האיכות בגופי הממשלה, ובהן יעדים, לוח זמנים ותקציב. עוד הועלה, כי בשנים 2001 ו-2002 לא אישרה נש"מ תכנית עבודה לאגף והוא פעל בשנים אלה ליישום נוהל האיכות על פי טיוטות של תכניות עבודה שנתיות. 

8. 
רוב גופי הממשלה טרם החלו ביישום מרבית הוראות נוהל האיכות הקשורות בנושא שיפור השירות לציבור. כך, למשל, בחלק גדול מהגופים טרם הוחל בבדיקה הולמת של צורכי ציבור הלקוחות, בגיבוש תכנית אב, בקביעת מדדי בקרה, בגיבוש אמנות לאיכות השירות ובפרסום תוצאות פעילותם בתחום איכות השירות לציבור. בגופים רבים גם לא הוחל בגיבוש החזון הארגוני ולא הוחל במיסוד דיוני ההנהלה לקידום ניהול האיכות. 
9. 
מן הראוי שנש"מ תגבש תכנית עבודה ליישום נוהל האיכות, תבחן דרכים נוספות להניע את הגופים הממשלתיים ליישמו ותיערך למתן תמיכה מקצועית נאותה ליישומו.
10. 
נש"מ לא בחנה, לפחות בעשר השנים האחרונות, את הוראות התקשי"ר בתחום השירות לציבור ואת הצורך לעדכנן או להוסיף הוראות כמתחייב מההתפתחויות הרבות שחלו בנושא זה.
11. 
לדעת משרד מבקר המדינה, יש למצוא מסגרת חליפית המגדירה את תפקידי הביקורת הפנימית בתחום השירות לציבור.

12.
נש"מ לא בדקה את צורכי ההדרכה בתחום שיפור השירות לציבור, וגם לא קבעה מדיניות בנושא ולא הכינה תכנית הדרכה מפורטת ובה יעדים, מדדים, תקציב ולוח זמנים ליישומה.
13. 
בדיקת ההנחיות בתחום ההדרכה שנתנה נש"מ למשרדי הממשלה בשנים 1999-2002 העלתה, כי התחומים שפורטו בהן ואשר צוין כי על המשרדים להציבם בראש סולם העדיפויות, לא נגעו במישרין לשירות לציבור ושיפורו. גם בדיקת נושאי הקורסים וימי העיון שקיימה נש"מ באותן שנים העלתה, כי הם לא נגעו במישרין לתחום זה.

14. 
ביקורת שעשה משרד מבקר המדינה בעשרה משרדי ממשלה העלתה, כי ברובם לא נעשו פעולות הכשרה והדרכה בתחום השירות לציבור ביוזמת המשרד או נש"מ. 
15. 
משרד מבקר המדינה העיר לנש"מ, כי על כל עובד בשירות המדינה שבא במגע עם קהל לקבל הדרכה ולהשתתף בהשתלמויות שוטפות בנושאים שבתחום מתן השירות כמו כן על נש"מ להכין תכניות עבודה שנתיות ורב- שנתיות מפורטות העוסקות בהדרכה בתחום זה ולממשן.
16. 
מהנתונים שריכז משרד מבקר המדינה עולה כי רק 6 (28%) מ-39 הגופים שדיווחו לנש"מ על מידת יישום נוהל האיכות, מסרו כי גיבשו אמנות שירות. לדעת משרד מבקר המדינה, נוכח חשיבותן של אמנות השירות לשיפור השירות לציבור, מן הראוי שכל גופי הממשלה נותני השירות יפעלו להכנתן; מן הראוי שנש"מ תבחן אילו פעולות נוספות דרושות כדי להביא להכנתן של אמנות שירות ואף תשקול ליזום החלטת ממשלה בנושא.
17.
ממסמכי נש"מ עולה, כי לא תמיד נענית בקשת הלשכה מגופי הממשלה לברר התלונה. הביקורת העלתה, כי היחידה מקיימת מעקב חלקי אחר הטיפול בתלונות שהעבירה לטיפול גופי הממשלה או ליחידות אחרות בנש"מ. הלשכה גם אינה שולחת לגופי הממשלה בקשות לעדכנה בדבר מצב הטיפול בתלונות, אלא אם כן חזר המתלונן ופנה אליה בעניין תלונתו. 

18.
הביקורת העלתה, כי הלשכה לתלונות בנש"מ מקיימת בקרה חלקית בלבד על הטיפול בפניות הציבור והמענה להן. כך למשל, לא היה בלשכה דוח על מצב הטיפול בפניות הציבור, משך הטיפול ותוצאותיו.
19. 
צוות יחסי אזרחים ומינהל בנש"מ והוועדה הממשלתית העליונה, שהחליפה את הצוות, קיבלו את דוחות הביקורת של אגף הביקורת, אולם אין מסמכים המעידים כי הם דנו בממצאיהם. עוד העלתה הביקורת, כי את דוחות הביקורת של האגף לביקורת במשרד רה"מ וההמלצות על הפעולות הנדרשות בעקבותיהן הגיש האגף, כנדרש בתקשי"ר, גם לנציבי שירות המדינה שכיהנו בשנים שלאחר מכן, אולם נש"מ לא עשתה בהם כל שימוש. 

20. נש"מ לא השתמשה בממצאי הביקורת של האגף גם לא לצורך הערכת תפקודם של עובדי היחידות המבוקרות.
21. 
הביקורת העלתה, כי נוכח הסתייגות של נש"מ, לא קוימה החלטת הממשלה מנובמבר 1999, ונש"מ ואגף הביקורת לא גיבשו כללים למתן תעודות הערכה למנהלי היחידות הנותנות שירות לציבור. משרד מבקר המדינה העיר לנש"מ, כי משנתקבלה החלטת הממשלה, היה עליה לקיימה.
22. קשרי הגומלין בין אגף הביקורת לבין נש"מ ושיתוף הפעולה ביניהם בתחומים הנוגעים לשיפור השירות לציבור לוקים בחסר. בהיעדר תיאום ראוי בין השניים ומאחר שאין מפיקים לקחים מממצאי הביקורת של האגף, עבודתו של האגף, שהוא הגוף הממשלתי העל-משרדי היחיד העוסק בביקורת שוטפת בנושא השירות לציבור, אינה מניבה את התוצאות המיטביות. 

23.
לדעת משרד מבקר המדינה, השירות לציבור הוא תחום מקצועי לכל דבר, המחייב התמחות והתמקצעות. האחריות למתן שירות נאות לציבור היא על המשרדים עצמם. אך אין לצפות כי כל משרד יפעל בנושא זה לעצמו, כאילו אין הוא חלק מהמינהל הממשלתי כולו. לפיכך יש צורך בהכוונה מתמדת של גוף מטה ממשלתי. כדי שגוף כזה ירים תרומה משמעותית ובת-קיימא לשיפור השירות, נדרשות מחויבות ממשלתית בדרג הגבוה ביותר, שיטתיות, רציפות והתמדה.

24. 
בפעילותו נתקל מטה הרפורמה בקשיים והיה שיתוף פעולה חלקי בלבד בין הוועדה הציבורית ומטה הרפורמה לבין נש"מ וגופים ממשלתיים אחרים לצורך השגת היעדים שנקבעו לוועדה ולמטה בהחלטת הממשלה. במכתבו למשרד מבקר המדינה מאוקטובר 2002 ציין ראש המטה, כי לצערו הרב "שיתוף הפעולה עם הנציבות [ואף עם גופים אחרים בממשלה] לא שפר ואף נתקל בקשיים". גם פעילות הוועדה הציבורית ומטה הרפורמה בשנים 2000-2001 לא קידמה את שיפור השירות לציבור. אין מסמכים המעידים שהממשלה נדרשה בשנים 2000-2002 לפעילותם של הוועדה הציבורית ומטה הרפורמה ולקיום החלטת הממשלה בנושא זה מאפריל 2000. 

25. בשנים 1997-2002, שבהן כיהן הנציב הנוכחי בתפקידו, תוקצב יישום הרפורמה בשירות הציבורי בשני סעיפים בתקציב נש"מ - "יישום ועדת קוברסקי" ו"רפורמה בשירות המדינה" - בסכום כולל של 9 מיליון ש"ח במונחים נומינליים. הביקורת העלתה כי נש"מ השתמשה במרבית התקציב מסעיפים אלה לצרכים אחרים. 

26. 
את השאלון המקורי לשיפור השירות לציבור כתב אגף הביקורת לפני שנים רבות, עם הוועדה המרכזית לשיפור השירות לציבור, בלא שהתייעץ ביועצים מקצועיים או בגופים ממשלתיים נוספים; גם השיפורים שנעשו במהלך השנים בשאלון נעשו ברובם על דעת האגף בלבד. משרד מבקר המדינה העיר לאגף ולגופים המופקדים על פעילותו, כי יש מקום לכלול בשאלון גם היבטים אחרים של השירות לציבור, וכי מן הראוי לבחון מחדש את מתכונת הביקורת ובאיזו מידה היא אכן מאפשרת לעמוד על הליקויים העיקריים בתחום השירות לציבור ביחידות הממשלתיות.

27. 
בביקורות הפתע שעשה אגף הביקורת הועלו, בין היתר, ליקויים בקשר למבנים והתאמתם למתן שירות לציבור ובכלל זה בנושא דרכי הגישה לנכים. הביקורת העלתה, כי האגף לא דיווח לחשכ"ל, האחראי לניהול נכסי המדינה, על ממצאיו בנושא. 

28. משרד מבקר המדינה העיר לאגף הביקורת, כי כדי לשפר את יעילות הביקורת מן הראוי שיבחן מהו אופן תכנון הביקורות הרצוי ומהי המתכונת הרצויה למעקב אחר תיקון הליקויים שהתגלו בביקורות קודמות.
29. 
בשל ריכוז תפקידים כה רבים בידי עובדת אחת, בזמן היעדרותה עלולים להיפגע פעילותה השוטפת של היחידה והדיווחים לוועדת השרים. משרד מבקר המדינה העיר לאגף הביקורת, כי מן הראוי שיבחן את חלוקת המשאבים באגף ואת מכלול המשמעויות של העובדה שעובדת אחת מטפלת, ללא כל גיבוי, בכל הפעילויות של היחידה שפורטו לעיל, שחלקם נעשה גם באופן ידני, ואת השפעתן האפשרית על עבודת היחידה ובכלל זה על ביצוען היעיל והסדיר של הביקורות. כן ראוי כי האגף יסב את תשומת לבם של המופקדים על פעילותו לבעיות אלה ולצורך בפתרונן.
30. לדעת משרד מבקר המדינה, נוכח חשיבותן של ביקורות אלה לשיפור השירות לציבור, מן הראוי היה שמי שמופקדים על פעילות האגף יבחנו את האפשרות לקיים את הביקורת בנושא זה גם באמצעות גרעין בסיסי של עובדים סדירים, מומחים ומיומנים, שיוכשרו במיוחד לשם כך, וכי יבדקו אילו אמצעים נוספים דרושים לביצוע ביקורות מקיפות ומקצועיות בנושא.

31. ביקורת שעשה משרד מבקר המדינה ב-11 משרדי ממשלה העלתה, כי מרביתם לא עשו, לפחות בשנתיים האחרונות, בדיקות כלכליות (עלות-תועלת) בנוגע לשירותים שהם נותנים לציבור, לשם קבלת החלטה בדבר דרכי שיפור השירות לציבור, לא הכינו תכניות לשיפור השירות שהתבססו על בדיקות כאלה, וממילא לא הביאו לפני אגף התקציבים את ההיבטים התקציביים של שיפור השירות. 
32. 
משרד מבקר המדינה העיר לאגף התקציבים, כי בכוחו לעשות יותר כיחידת מטה המטפלת בהיבט הכלכלי והתקציבי של תהליך קבלת ההחלטות בממשלה בכל הנוגע למדיניותה בתחום השירות לציבור. לדעת משרד מבקר המדינה, מן הראוי שהאגף יבחן את ההיבטים התקציביים והכלכליים של השירותים לציבור שנותנים משרדי הממשלה ואת יעילות ההקצאה של כספי תקציב המדינה שנועדו למתן השירות ושיפורו, וכן את השינויים המבניים הדרושים בתחום השירות לציבור והחיסכון התקציבי שייגרם מהם למשק, וימציא נתונים אלה לממשלה כדי שישמשו בסיס לדיוניה ולהחלטותיה בענייני תקציב המדינה, המדיניות הכלכלית והשירות לציבור.

33. 
הביקורת העלתה, כי אגף החשב הכללי לא עשה סקר ארצי של כל המבנים הממשלתיים שבהם ניתן שירות לציבור ובדיקה של התאמתם למטרה זו, וממילא לא המציא לממשלה דוח על מצבם ועל הפעולות הנדרשות בתחום זה.
34. 
הביקורת העלתה, כי עד נובמבר 2002 לא ביצע החשב הכללי את החלטות הממשלה בנושא שילוט ודרכי גישה לנכים מינואר 2000 ומינואר 2002. ב-3.7.02 כתב מנהל אגף הביקורת ליו"ר ועדת השרים לתיאום, מינהל וביקורת המדינה שבדיקותיו העלו, כי "עדיין לא נמצא מענה מספק לליקויים בנגישות לנכים". 

השימוש בטכנולוגיית התקשוב למתן

שירותים ממשלתיים לציבור

הגופים המבוקרים: משרד ראש הממשלה; משרד האוצר; המשרד לאיכות הסביבה; משרד המדע, התרבות והספורט; משרד התחבורה; נציבות שירות המדינה; מינהל מקרקעי ישראל; המוסד לביטול לאומי; רשות הדואר

א. ריכוז ממצאי הביקורת

1. 
באוקטובר 1999 הוחלט באישור הממשלה, להעביר את יחידת היל"ה (היערכות ישראל לעידן המידע) למשרד המדע, התרבות והספורט. למשרד מבקר המדינה נמסר, כי היל"ה הפסיקה בפועל את פעילותה זמן קצר לאחר העברתה לאותו משרד. הביקורת העלתה, כי משרד המדע, התרבות והספורט לא דיווח למזכירות הממשלה או לגוף ממשלתי אחר על הפסקת פעילותה של היל"ה, וכי הסמכויות של היל"ה ליישום החלטת הממשלה מספטמבר 1997 לא הואצלו לגוף אחר. 

2. 
לדעת משרד מבקר המדינה, נוכח חשיבות הפרויקט, ממשל זמין היקפו ומורכבותו, ראוי היה להכין לפרויקט מסמך אפיון תכנית אב, להביא את הפרויקט ואופן ניהולו לאישור הממשלה ולמנות צוות מעקב לפרויקט.
3. 
למרות חשיבות הנושא לא התקיים במשרד רה"מ או בכל גוף ממשלתי אחר כל דיון בנייר העמדה שהגיש ראש מטה הרפורמה, ולא התקבלו כל החלטות בנוגע להמלצות שניתנו בו.
4. 
מהפרוטוקולים של ועדת ההיגוי לממשל זמין ושיפור השירות לאזרח עולה, כי היא קיימה שלוש ישיבות - בינואר, באפריל ובאוגוסט 2002. מבדיקת הפרוטוקולים של שלוש הישיבות עולה, כי נסקרו בהן פעילויות שנעשו בחלק מתת-הפרויקטים של ממשל זמין, אולם הוועדה עדיין לא עסקה במימוש תפקידיה, שפורטו בהרחבה בכתב המינוי שלה, וגם לא קיבלה החלטות בעניין אופן ניהול הפרויקט. כן הועלה שהוועדה לא דרשה מאגף החשכ"ל להמציא לה תכנית אב לניהול הפרויקט.

5.
הביקורת העלתה, כי אגף החשכ"ל, המנהל בפועל מסוף 1999 את פרויקט ממשל זמין, לא הכין עד מועד סיום הביקורת בנושא, בנובמבר 2002, תכנית עבודה שנתית ורב-שנתית וכן מסמך אפיון תכנית אב לפרויקט ולתת-מערכותיו. החשכ"ל גם לא הגיש למרכז תקציב משרד האוצר ולמרכז תחום ענ"א באגף התקציבים מבעוד מועד תכניות עבודה מפורטות לפרויקט ממשל זמין ובהן, בין היתר, פירוט התקציבים השנתיים והרב-שנתיים הדרושים לביצועו.

6. 
לדעת משרד מבקר המדינה, נוכח השפעותיו של פרויקט ממשל זמין על השירות לציבור והחשיבות הלאומית הנובעת מכך, מן הראוי שמתכונת ניהול הפרויקט ובכלל זה הצורך בקיומו של גוף על-משרדי שיעסוק בקידום הנושא באופן רצוף ויקיים בקרה ראויה, ייבחנו ביסודיות על היבטיהם השונים בידי ועדת ההיגוי. על ועדת ההיגוי לקדם גם את הכנתן של תוכנית אב ותוכנית רב-שנתית לקידומו שיעסקו לא רק בהיבט המחשובי אלא גם בהיבטים הארגוניים הקשורים בפרוייקט, לעדכן באופן שוטף בהתאם להתפתחויות הטכנולוגיות והאחרות ולעקוב אחר ביצוע הפרוייקט בכל המגזר הממשלתי.

7. 
לדעת משרד מבקר המדינה, מאחר שהערבית היא שפתו של המיעוט הגדול ביותר בישראל, וכדי להבטיח שוויון, לספק שירותים ראויים ולהקל את הגישה לרשויות גם במגזר זה, על הרשויות להוסיף לאתרי האינטרנט תרגום לערבית, לפחות של מידע חיוני ומידע על אופן השימוש בשירותים הממשלתיים הניתנים באמצעות האינטרנט.
8. 
לדעת משרד מבקר המדינה, יש מקום לכך שכלל גופי הממשלה ייתנו דעתם לצורך לתרגם מידע חיוני באתר האינטרנט לשפות נוספות (כגון רוסית ואמהרית), בין היתר, בהתחשב באוכלוסייה שסביר שתשתמש באתר. 

9. 
לשירות התעסוקה, שהוא גוף חשוב ומרכזי, במיוחד בתקופה זו של שיעור אבטלה גבוה, אין אתר אינטרנט. מהמסמכים עולה ששירות התעסוקה הקים אתר כבר בשנת 2000, אך בשל התנגדות ועד העובדים של שירות התעסוקה אין מפעילים אותו. מעקב שנעשה בינואר 2003 העלה כי האתר עדיין לא הופעל.

10. 
בשלושה מהאתרים שנבדקו לא היה מידע או היה מידע חלקי על מקום קבלת השירות. 

11. 
בארבעה מהאתרים שנבדקו לא פורסמו פרטי הממונה על היחידה נותנת השירות. בארבעה מן השירותים חסרו פרטים או היו פרטים לא נכונים על מספרי הפקס וכתובות הדואר האלקטרוני של נותני השירותים.

12. 
בחמישה אתרים לא היה מידע, או היה מידע חלקי, על התחומים המטופלים ביחידות שנבדקו, בשלושה אתרים היה מידע חלקי על המסמכים הנדרשים לצורך קבלת השירות ועל הערוצים האפשריים לקבלתו (התייצבות בגוף הממשלתי, שימוש בדואר, בטלפון, בפקס או באתר האינטרנט).
13. 
בשלושה אתרים לא הוצגו הטפסים הקשורים בשירות או שלא ניתן היה להדפיסם ולהשתמש בהם. בארבעה מן הגופים הממשלתיים המנהלים את האתרים שנבדקו לא ניתן עדיין לשלם עבור השירותים או עבור חלקם באמצעות האינטרנט, ובשניים מן הגופים לא נעשה מעקב אחר היקף השימוש בשירותים ובמידע הניתנים באינטרנט.
14. גופים הממשלתיים שעסקו בפיתוח מתן שירותים ומידע באמצעות האינטרנט, ובהם יחידת היל"ה וועדת האינטרנט הממשלתית, דנו בנושא מאגרי המידע אך לא גיבשו תכנית להעמיד מאגרי מידע ממשלתיים לרשות הציבור. לדעת משרד מבקר המדינה, מן הראוי היה שגופי הממשלה יכינו תכנית רב-שנתית להעמדת מאגרי המידע שברשותם לרשות הציבור. בתכנית זו יש לפרט את מאגרי מידע שיועדו לרשות הציבור, את המידע שיועמד לרשותו, את הפעולות שיש לבצע כדי לאפשר את העמדת המידע לרשות הציבור ולוח זמנים לביצוען. מן הראוי גם שהתכנית תובא לאישור ועדת ההיגוי, וכי הוועדה תעקוב אחר ביצועה. 

15. 
אגף המכס והמע"מ מתכנן לאפשר את ההגשה של דוחות מע"מ ותשלום מע"מ באמצעות שירות התשלומים בהיקף ארצי במאי 2003. ואולם במועד סיום הביקורת טרם נקבע לוח זמנים לסיומן של כל הפעולות הנדרשות ליישום הפרויקט, כגון תיאום עם הבנקים בדבר מועד ההפעלה של הסדר התשלום הישיר מחשבון הבנק והשלמת התקנות המאפשרות את הדיווח בשיטה החדשה.

16. 
בתכנית העבודה של המינהל לשנת 2003 נזכר נושא ביצוע גביית התשלומים באמצעות האינטרנט באופן כללי, ולא מפורטים בה השירותים שיינתנו באינטרנט והתשלומים שיהיה אפשר לשלם בו, וממילא לא צוינו בה יעדים ולוחות זמנים בנושא. משרד מבקר המדינה העיר למינהל, כי מן הראוי היה שיכין תכנית שתקבע יעדים לשנת 2003 בתחום פיתוח שירותים באינטרנט ויציין בה לוח זמנים לביצועם. עד אוקטובר 2002 לא היה למוסד לביטוח לאומי אתר תשלום בשירות התשלומים.

17. 
שיעור מזערי בלבד מהתשלומים משולמים באמצעות אתרי התשלום של הגופים. שיעור המשלמים באתרי התשלום עדיין קטן מאוד. לדעת משרד מבקר המדינה, על ועדת ההיגוי ואגף החשכ"ל לבחון את הדרכים להעלאת שיעור המשלמים באמצעות שירות התשלומים. לדעת משרד מבקר המדינה, מן הראוי שוועדת ההיגוי תיזום בשיתוף כל הגופים הממשלתיים הכנת תכנית עבודה מפורטת לפיתוח שירות התשלומים, שבה תיקבע גם מידת מחויבותם של כל הגופים לפיתוח אתרי תשלום בשירות התשלומים. 
18. 
הגדלת השימוש של הציבור בשירות התשלומים מותנית, בין היתר, במודעותו לאפשרות התשלום של מגוון תשלומים בדרך נוחה ויעילה זו. לדעת משרד מבקר המדינה, מן הראוי היה שאגף החשכ"ל בשיתוף הגופים הממשלתיים שיש להם אתרי תשלום בשירות התשלומים יעשו להבאת דבר קיומו של שירות התשלומים על השירותים הניתנים בו לידיעת הציבור. 

19. לדעת משרד מבקר המדינה, מן הראוי שהאחראים לאתרי האינטרנט הממשלתיים יבחנו את נושא התמיכה בגולשים שאינם עובדי מדינה באתרים אלה.
20. 
הביקורת העלתה, כי האפשרות לקבלת תמיכה בשימוש בשירות התשלומים מוצנעת ואין הזמנה למשתמש להסתייע בה. התמיכה גם אינה ידידותית למשתמש משום שלא תמיד היא מאפשרת לו לקבל מענה מיד עם פנייתו הראשונה, והיא אינה ניתנת בכל שעות היממה, אף על פי שיתרונו של ערוץ שירות זה הוא בזמינותו מחוץ לשעות העבודה. 
21. 
אתרי האינטרנט של משרדי הממשלה מאפשרים כיום קבלת מידע והפקת טפסים רבים, ושירות התשלומים מאפשר ביצוע תשלומים שונים לגופים ממשלתיים בנושאים שונים. לדעת משרד מבקר המדינה, מאחר שלחלק ניכר מהציבור עדיין אין גישה לאינטרנט ונוכח מספרם הרב של סניפי הדואר ברחבי הארץ (כ-700 סניפים) ופיזורם, מן הראוי שהגופים הממשלתיים הנוגעים בדבר, ובכללם ועדת ההיגוי ורשות הדואר, יבחנו את האפשרות למקם בסניפי הדואר תחנות אינטרנט לשירות עצמי של הציבור ולתת לו הדרכה וסיוע בסניף, לצורך קבלת מידע, טפסים ממשלתיים וביצוע תשלומים שונים. 

22. 
עד סיום הביקורת בנושא בנובמבר 2002, נפתחו רק שני מרכזי להב"ה, ועד ספטמבר 2002 לא הכינה הנהלת הפרויקט תכנית פריסה של 100 מרכזי התקשוב הקהילתיים ולוח זמנים לפריסתם. לדעת משרד מבקר המדינה, נוכח חשיבותו של הפרויקט לשיפור השירות לציבור בכלל ולאוכלוסייה שאין לה גישה לאינטרנט בפרט, מן הראוי שהגופים הנוגעים בדבר, ובכללם 


ועדת ההיגוי ומינהלת פרויקט להב"ה, לצמצום הפער הדיגיטלי בישראל, ינקטו בהקדם את הצעדים הדרושים לקידומו על פי התכניות שנקבעו.

23. 
לדעת משרד מבקר המדינה, נוכח החשיבות של מרכזי התמיכה הטלפוניים לשיפור השירות לציבור הרחב שאינו יכול להשתמש בשירותים המקוונים, מן הראוי היה שהנוגעים בדבר יגבשו בהקדם את דרכי הביצוע של ההחלטה ויפעלו ליישומה.

ב. תגובות המבוקרים

המוסד לביטול לאומי

16.
המוסד לביטוח לאומי מטפל בעדיפות גבוהה, בנושא הקמת אתר למוסד, במסגרת אתר התשלומים הממשלתי. המוסד החליט לעבוד מול השרת הממשלתי בשני ערוצים: תשלומים בכרטיסי אשראי - יצירת קישוריות מימשקית מהשרת הממשלתי לאתר התשלומים של המוסד, אשר פותח, אך טרם עלה ברשת. הסדר זה ממתין לתוצאות מכרז בין חברות האשראי לביצוע הסליקה. תשלומים בהעברה מחשבון לחשבון - פיתוח השירות למבוטחי המוסד על ידי מפעילי האתר הממשלתי. להערכת המוסד לביטוח לאומי, עד סוף שנת 2003 ניתן יהיה לבצע את ההתחברות לשרת התשלומים של הממשלה.
משרד הבריאות

9.
המשרד הכין הצעה להחלטת הממשלה, להקמת מינהל אשפוז שיאגד את בתי החולים הממשלתיים.
המשרד לאיכות הסביבה

7.
הקמת אתר אינטרנט בשפה הערבית נכללת בתוכנית העבודה של המשרד לאיכות הסביבה לשנת 2003, והשלמתו צפויה במהלך 2003.

8. 
הקמת אתר ברוסית אינה כלולה בתכנית העבודה של המשרד לאיכות הסביבה לשנת 2003.


יחד עם זאת פרסומים שהמשרד מפיץ לציבור בשפות שונות ובכללם בשפה הרוסית, יועלו לאתר המשרד במהלך שנת 2003, תוך הפנייה אליהם מדף הבית.

משרד התחבורה

10.
מנהל אגף הרישוי הונחה לקיים מעקב אחר עדכניות הפרסומים באתר האינטרנט, ולהביא לידי ביטוי את השינויים שחלים בשירות הניתן.

משרד המשפטים

14.
הנהלת משרד המשפטים קבעה תאריך יעד לסיום פיתוח מערכת הפצת המידע של האגף לרישום והסדר מקרקעין ותחילת הפצת המידע לציבור, ל-1.5.2003. במהלת העבודה על הפרוייקט והמגעים עם הספקים הרלוונטיים, הסתבר כי בשל מורכבותו הטכנית והצורך בשילוב מערכות מתוחכמות, אין החברות המעורבות בפרוייקט יכולות להתחייב על תאריך היעד האמור, והן מבקשות להציב את תאריך ה-1.8.2003 כתאריך היעד. המשרד נמצא כעת במגעים עימן על מנת לנסות ולהקדים את מועד השלמת הפרוייקט ותחילת הפצת המידע.

שיתוף המגזר הפרטי בפיתוח תשתיות ציבוריות
הגופים המבוקרים: משרד האוצר; משרד הבינוי והשיכון; משרד החינוך; משרד הפנים; משרד התחבורה; מחלקת עבודות ציבוריות; משרד התשתיות הלאומיות; נציבות שירות המדינה; חברת ביטוח ענבל; חברת כביש חוצה ישראל; חברת נתיבי תחבורה עירוניים

א. ריכוז ממצאי הביקורת

1.
במשרדי הממשלה המעורבים בהפעלת מיזמים משותפים עם המגזר הפרטי לא נמצאו מסמכים המעידים שהם עשו עבודת מטה מקדימה הכוללת בדיקות שיטתיות שנועדו לבחון באיזו מידה מיזמים שהוחלט על ביצועם מתאימים למתכונת של שותפות ציבורית-פרטית. ניירות העמדה לא כללו חישובים המלמדים על קיצור לוחות הזמנים של מיזמים בעקבות הפעלתם במתכונת של שותפות או על חיסכון ושיפור היעילות. 

2.
החל בשנות התשעים קיבלו ממשלות ישראל החלטות על ביצוע מיזמים במתכונת של שותפות ציבורית-פרטית. היקפם הכספי כ-30 מיליארד ש"ח. טרם מוסדו תורת ניהול והנחיות ברורות בדבר בחינת כדאיותם ובדיקת התאמתם למתכונת השותפות. הם יוצרים התחייבויות ארוכות טווח של הממשלה, אך טרם גובשו ויושמו הנחיות ברורות בדבר סדרי תקצובם ורישומם החשבונאי. לדוגמא, מיזמים משותפים במשק המים.

3.
הממשלה לא העבירה לכנסת לקראת דיוניה באישור התקציבים השנתיים למיזמים משותפים את מלוא המידע הכלכלי, הכספי והחשבונאי הדרוש בדבר ההוצאה ההמשלתית שתידרש במשך השנים להפעלת מיזמים אלה, וההתחייבויות במסגרת חוזי הזיכיון. בכך נפגעה יכולתה של הכנסת לפקח כיאות על התקציב.

4.
לגבי שניים מהמיזמים המשותפים הנמצאים בהליך מכרז (בניית 500 יחידות דיור לקשישים והקמתן של 1,000 כיתות לימוד) לא נעשתה בדיקת כדאיות כלל. לגבי ארבעה מיזמים משותפים שכבר נחתם חוזה זיכיון, לא נעשו בדיקות כדאיות בשלב הגשת ההצעות למכרז. לכן עולה החשש שהנתונים ששימשו בסיס לחתימה על חוזי הזיכיון אינם שלמים ועדכניים.

5.
בדיקת כדאיותם של המיזמים המשותפים בתחום התחבורה לא נעשתה על פי פרמטרים אחידים; דבר שאינו מאפשר למקבלי ההחלטות לקבל תמונה נכונה של כדאיות המיזמים, ועלול לגרום להעדפתו של מיזם שכדאיותו למשק המדינה אינה גדולה על פני מיזמים אחרים כדאיים יותר. לגבי הרכבת הקלה בתל-אביב - משרדי האוצר והתחבורה לא השלימו את הבדיקה המוקדמת אף שבדיקה זו הצביעה על עדיפות של חלופה שלא נבחרה.

6.
משרד האוצר טרם אישר הנחיות להכנת מכרזים לשותפויות ציבוריות-פרטיות בתחום התשתיות. מכאן שהחלטות הממשלה בעניין זה מאוגוסט 1998 ומאוגוסט 2000 לא בוצעו.

7.
בהחלטה על ביצוע המיזם, של בניית 1,000 כיתות לימוד, במתכונת של שותפות ציבורית-פרטית יש משום שינוי מהותי לעומת המתכונת שהייתה נהוגה עד אז. לפני קבלתה לא עשו משרדי האוצר, החינוך והפנים עבודת מטה לבחינתה. 

8. 
עדיף היה שיבחנו דרכים חלופיות לאיסוף המידע, כגון הקמת ועדת מומחים. נציגי המשרד היו יכולים לסייר במיזמים שונים אגב מתן הזדמנות שווה לכל המציעים בכוח להציג את ניסיונם ואת יכולתם ולא רק בפרוייקט של החברה הזרה בלונדון.

9.
רשויות מקומיות מפעילות מיזמים משותפים, אך אין בקרה של השלטון המרכזי על היקף ההתחייבויות ארוכות הטווח. יש חשש שמקצתן לא יוכלו לעמוד בהן. ראוי שהוועדות המקצועיות מטעם משרד התשתיות, בשיתוף משרדי האוצר והפנים, יקבעו אמות מידה לבחינת התאמתם של המיזמים המשותפים. על משרדי התשתיות והפנים לחייב רשויות מקומיות להוכיח יכולת החזר. לדוגמא, במיזמים למתקני ביוב וטיהור שפכים.

10.
על משרד האוצר לסיים את גיבושן של הנחיות מחייבות למשרדי הממשלה בדבר סדרי ייזומם, בחינתם והפעלתם של מיזמים משותפים.

11.
נציבות שירות המדינה לא בחנה אילו שינויים יש לעשות במשרדי הממשלה נוכח הגידול במספר המיזמים המופעלים במתכונת של שותפות ציבורית-פרטית, ולא התמקדה בתועלת שיביא השינוי לניהול מיזמים משותפים לדוגמא בתחום התחבורה.


ב. תגובות המבוקרים

משרד הפנים 

9.
משרד הפנים ידרוש ממשרדי האוצר והתשתיות שלא לאשר מיזם ללא קבלת אישור מפורש מהמשרד, לגבי יכולת הרשות המקומית לעמוד בהתחייבות והסכמת המשרד לפרסום המכרז. 

עד אמצע שנת 2003, משרד הפנים יחד עם משרד האוצר, יגבשו נהלים וכללים, על פיהם יידרשו הרשויות לפעול על מנת לקבל אישור לפרסום מכרז ולחתימה על חוזה.


ב-6.2.03 פורסם מכרז לבחירת חברה שתסייע למשרד לגבש נהלים והנחיות לחישוב אגרות והיטלים לביוב, כולל מכרזי PFI ו-BOT. ההנחיות יגובשו עד אמצע שנת 2003.

משרד התשתיות הלאומיות

2.
נציבות המים משתפת את המגזר הפרטי במספר תחומים של פיתוח תשתיות ציבוריות, כגון חיבור קידוחים חדשים מאגן החוף למערכת המים והקמת מערכות להשבת קולחים. המסגרת של שותפות ציבורית-פרטית תלך ותתרחב בעתיד. 


נציבות המים נמצאת במגעים עם אגף התקציבים ונש"מ על מנת ליצור מיומנויות מתאימות לניהול מיזמים משותפים במשק המים. הנציבות מתכננת לבצע רה-ארגון ולהקים אגף תפעול חדש - למעקב אחר ביצוע פרויקטים, הפעלת מיזמים משותפים בשילוב עם מערכות קיימות לאספקת מים ואישור חשבונותיהם. 


האישור לאיוש תפקיד מנהל האגף כבר נתקבל. עלות העסקתו הוכנסה למסגרת התקציב של שנת 2003. האגף לסיוע וגביית היטלים, כבר ערוך למעקב אחר הקמת מפעלי השבת קולחים וטיוב בארות.

9.
המשרד יבחן את מכלול ההיבטים הקשורים בהקמת מתקני ביוב, במתכונת של שותפות ציבורית-פרטית, יציע שינויים בחקיקה אם יידרשו, ויקבע הוראות מחייבות תוך שיתוף פעולה עם הגורמים הקשורים לנושא, ובעיקר משרדי הפנים והאוצר. 

חברת נתיבי תחבורה עירוניים (נת"ע)

5.
לביצוע ראשון נבחר "הקו האדום" מפתח-תקוה לבת-ים. יש בו שילוב קטעים משתי החלופות שנבדקו. השיקולים בבחירת מתכונת "הקו האדום", נבעו משיקולי ביקושים צפויים, עלות הקמה, לוח זמנים והגעה לתוואי מוסכם עם משרדי האוצר התחבורה ועיריית תל אביב. לקראת ביצוע קווים נוספים, תיערך בדיקה כלכלית מקיפה לכל אחד מהם.

משרד האוצר

3.
מכיוון שתקצוב ההרשאה טרם פרסום מכרז יישקף למתמודדים את הערכות המדינה לתוצאות המכרז ויפגע ביכולת הממשלה לקבל את התוצאות הטובות ביותר במכרז, תקצוב ההרשאה מתבצע לאחר החלטה על הזוכה ולפני כל חתימת הסכם, ובכך מצד אחד נשמרת התחרותיות במכרז ומצד שני נשמר הגילוי הנאות של ספרי המדינה בדבר התחייבויות הממשלה.

4.
חוזה הזיכיון של פרויקט מנהרות הכרמל נחתם בסוף שנות התשעים, באותה תקופה נראה היה כי קיימת ודאות גבוהה שהקרקע תימסר לזכיין בזמן, כך שבתקופה זו לא היה צורך לתקצב הרשאה להתחייב. כיום הזכיין והמדינה מאריכים את תקופת המנגנון כך שגם כיום אין טעם לתקצב הרשאה להתחייב בפרויקט.

5.
בפרויקט הרכבת הקלה בירושלים קיים מנגנון לכיסוי חלק מסיכוני הביקוש. המנגנון מתבסס על הערכות המדינה לביקושים בשנות ההפעלה. במידה והערכות הממשלה יתגשמו המדינה לא תאלץ לשלם כלל בגין המנגנון האמור. כאשר יסתיים שלב ההקמה תתבצע הערכה האם/מתי יש לבצע אמידה נוספת לחשיפת המדינה לסיכוני הביקוש בהתאם.

משרדי הממשלה
משרד ראש הממשלה

מהלכים לשינוי החלטה 755 של מועצת מקרקעי ישראל -

וניגוד עניינים בפעולת ראש הממשלה

המבוקר הראשי: ראש הממשלה

א.
ריכוז ממצאי הביקורת
ראש הממשלה ביקש, בתוקף תפקידיו, לקחת חלק בעיצוב המדיניות הקרקעית, אולם התעוררה בעיית ניגוד עניינים נוכח עניין אישי שיש לראש הממשלה בהחלטות כאלה, בהיות ראש הממשלה ובני משפחתו בעלי זכויות במקרקעין מסוימים. בסיומה של התכתבות בנדון, הודיע מבקר המדינה לראש הממשלה ב-24.1.02 כי באשר להחלטות ממשלה בענייני קרקע חקלאית, אין בידי מבקר המדינה לומר, הן על פי הכללים והן על פי הפסיקה, כי ראש הממשלה נעדר עניין אישי בהחלטות הממשלה העוסקות בחקלאות. ובאשר לדרכי הפתרון - ציין מבקר המדינה בפני ראש הממשלה כי הדרך הראויה היא להביא את הנושא להחלטתה של הוועדה למתן היתרים, שמינה מבקר המדינה מכוח הכללים, ואשר מוסמכת "לדון בבקשה לקבלת היתר אישי לאי קיום כלל מכללים אלה" (סעיף 18(א) לכללים).

משרד האוצר
תקינה חשבונאית ממשלתית

הגופים המבוקרים: משרד האוצר - אגף החשב הכללי; משרד ראש הממשלה - רשות החברות הממשלתיות

א. ריכוז ממצאי הביקורת

1.
בחוק יסודות התקציב, התשמ"ה-1985, נכללים "מפעלים עסקיים", הנדרשים לנהל את חשבונותיהם על בסיס מצטבר חלקי, שהוא בסיס דיווח מתקדם יותר מבסיס מזומנים. אולם בחוק יסודות התקציב, בהוראות התקשי"ר ובהוראות התכ"ם לא הוגדרו מאפיינים של "מפעל עסקי".

2.
הוועדה, שמינה החשכ"ל בשנת 2001 להכנת כללי חשבונאות ממשלתית, טרם הכינה תכנית עבודה מגובשת לטווח ארוך, טרם קבעה לוחות זמנים להטמעת הרפורמה במשרדי הממשלה וטרם קבעה אם יחידות עצמאיות ומפעלים ממשלתיים יפרסמו דין וחשבון כספי נפרד. 

3. 
אף על פי שיחידות שלטוניות נותרו ללא כללי דיווח מחייבים, לא יזמו משרד המשפטים ומשרד האוצר הסדרת כללי דיווח לתאגידים הציבוריים.

4.
טרם נקבעו כללי דיווח מחייבים ואחידים לכל המוסדות להשכלה גבוהה המתוקצבים על ידי הוועדה לתכנון ולתקצוב של המועצה להשכלה גבוהה.

5.
מן הראוי לקבוע הסדרים לעניין מינוי רואה חשבון בכל תאגיד ציבורי, וראוי שההסדרים למינויו יבטיחו ככל שניתן את אי תלותו בתאגיד ובהנהלתו.

6.
ראוי לבחון את סדרי קביעת תקני הדיווח החשבונאיים שיחולו על חברות ממשלתיות. בבחינה זו יש לתת את הדעת לאיזון הנדרש בין עקרון הגברת השקיפות ובין זכותן של החברות לשמור על סודותיהן העסקיים.

7.
יש לקבוע כללים גם לגבי חובת הדיווח של רשות החברות, כדי שניתן יהיה להעריך על פי הדיווח שלה את מידת הגשמת המטרות והיעדים הציבוריים של החברות הממשלתיות נוסף על התוצאות העסקיות של פעילותן.

8. בישראל אין מוסד תקינה לחשבונאות ממשלתית, ולעתים לא ברור למי הסמכות לקבוע תקנים אלה ולחייב בהם את היחידות הממשלתיות. התוצאה היא יוזמות של החשב הכללי, של רשות החברות ושל אחרים, אך אלה אינן מספקות. כדי לקדם את הנושא ראוי לפעול בהקדם להסדרת כללי הדיווח החשבונאי-ממשלתי, השקיפות והבקרה ויש להחליט למי תהיה הסמכות בעניין. יש לציין שבעולם המערבי מלווה הסדרת הדיווח במחקר ובתקינה חשבונאיים ובהקמת גופים ציבוריים שעוסקים בכך.
תגובות המבקרים

רשות החברות הממשלתיות
6.
רשות החברות תפעל להאחדת כללי התקינה לחברות הממשלתיות, שיהיו ככל האפשר זהים לאלו שיקבע המוסד לתקינה לחברות לא ממשלתיות, אלא אם כן תהיה סיבה מהותית לסטות מכללים אלו. המצב הנוכחי, בו הרשות תלויה בתקינה החשבונאית לגבי החברות הממשלתיות, בגורמים בחברות הממשלתיות ובמוסד לתקינה, מקשה על יכולות הרשות למלא את תפקידיה.

7.
קיים צורך בדיווח החשבונאי בדוחות הכספיים בדבר המטרות הממשלתיות שלהגשמתן נדרשות החברות הממשלתיות לפעול, מידת הגשמת מטרות אלו, אינטרסים חיוניים של המדינה בפעילות החברות, החלטות גורמי מדינה מוסמכים בענייני החברות, לרבות בעניינים של פיקוח, בקרה ודיווח כספי וחשבונאי. לדוגמא, בחברות תשתית ממשלתיות שהן עתירות נכסים קבועים, ומהוות שירות חיוני (כדוגמת: בתי הזיקוק, חשמל, מקורות), קיים צורך ממשלתי רגולטורי, להצגה נכונה של הערכים המשוערכים הנכונים של הנכסים.

8.
בהעדר כלים מתאימים, לא יכולה הרשות לאכוף את דרישתה מהחברות, להציג את הדו"חות הנכונים ביותר, בהתאם לכללים המקובלים האפשריים במדינת ישראל. הרשות תפעל לעגן בחקיקה את דרישות הדיווח הנכללות בחוזרי הרשות ודרישות נוספות, על מנת להגביר את יכולת האכיפה הנדרשת על חברות ממשלתיות.

שכירת דיור למשרדי ממשלה

הגופים המבוקרים: משרד האוצר - מינהל נכסי הדיור הממשלתי, אגף החשב הכללי, אגף התקציבים

א. ריכוז ממצאי הביקורת

1.
המינהל לנכסי הדיור הממשלתי לא קבע הנחיות בדבר מספר העובדים ביחידות השונות והמסמך המפרט תקנים ומפתחות להקצאת שטח לעובד בהתאם לתפקידו, טרם אושר בידי החשכ"ל ולא הופץ באופן רשמי.

2.
בבדיקה של עשר פרוגרמות נמצא, כי הן לא הוכנו במתכונת אחידה, ובמקרים שבהם נדרשה תוספת גדולה של שטח, לא הובאו בהן הסברים ונימוקים לתוספת זו. לעתים השטח שהוקצה בפועל ליחידה ממשלתית היה גדול יותר מהשטח שנדרש בפרוגרמה; בידי המינהל אין נתונים על השטחים שהוקצו בפועל ליחידות הממשלתיות השונות בדיור החדש. 

 3.
המינהל שכר משרדים בעבור לשכות של נשיאים לשעבר ושל ראשי ממשלה לשעבר, בלי שהכין לפני כן פרוגרמה כנדרש.

4.
במאי 1999 אישרה ועדת הפטור באגף החשכ"ל להאריך את תקופת השכירות של בניין שבו שוכן משרד החינוך, בפטור ממכרז. על אף ההיקף הכספי הגדול של ההתקשרות - כ-98 מיליון ש"ח בערך מהוון - לא הוכנה פרוגרמה ליחידות המשרד ששוכנות בבניין ולא נעשתה שומה עדכנית לדמי השכירות הראויים. 

5.
אף כי לא הייתה חובה משפטית על משרד האוצר לממש את אופציה לרכישת מבנה, אישר החשכ"ל דאז לנהל מו"מ עם הקבלן, ובסופו נחתם עמו חוזה לשכירת הבניין. בעקבות התקשרות זו לא ניהל המינהל מו"מ עם מציעים שהגישו הצעות למכרז ושהצעותיהם עמדו בתנאי הסף במכרז.

6.
בתקציב הרגיל של משרדי הממשלה נכללת רק הרשאה להוצאה השוטפת בגין דמי השכירות שמשלמים המשרדים בשנה פלונית. משרד האוצר אינו כולל בסעיפי ההוצאה של המשרדים הרשאה להתחייב בסכום הכולל של ההתקשרות בגין עסקות שכירות, על אף שמדובר בהתקשרויות לטווח ארוך, ואף כי הדבר נדרש לפי חוק יסודות התקציב, התשמ"ה-1985.

7.
נוכח העובדה שבהתקשרויות בגין עסקות שכירות, אין למעשה הליך של תחרות, ולנוכח ההיקף הכספי הגדול של עסקת שכירות לטווח ארוך, מן הראוי לערב את אגף התקציבים בשלב של בדיקת הכדאיות של התקשרויות לשכירת דיור בפטור ממכרז.

ביצוע שומות מס הכנסה
הגופים המבוקרים: משרד האוצר - אגף מס הכנסה ומיסוי מקרקעין

א. ריכוז ממצאי הביקורת

1.
רשימת תיקי בחירת המטה (של הנציבות) שיש מקום לעשות בהם שומות נמסרה למשרדי השומה, בשלוש השנים האחרונות, סמוך לתחילת שנת העבודה, ואף לאחר תחילתה. הדבר פגע בהיערכות המשרדים לביצוע השומות.

2.
אין מנגנון בקרה על בחירת השדה (של משרדי השומה) של תיקים לתכנית העבודה. פקידי השומה והנציבות אינם יכולים לעמוד על הסיבות להכללת כל תיק בתכנית העבודה. 

3. 
מספר התיקים שנבדקו שמקורם בבחירת השדה עלה בהרבה על מספר התיקים שמקורם בבחירת מטה. הנציבות לא עמדה על כך שהמשרדים ישמרו על היחס של מחצית התיקים מכל מקור שהיא קבעה, על פי הנחיית הנציבות.
4. 
הנציבות לא בחנה את מידת תרומתה של כל אחת משיטות הבדיקה למימוש יעדי אגף מס הכנסה ומיסוי מקרקעין, ע"פ מידת ההתעמקות בנתוני הדוחות.

5. 
רוב השומות (52.6%) מסתיימות בקבלת הצהרת הנישומים, ללא תוספת מס. גם השימוש בשיטות בדיקה מעמיקות המתמקדות בתיקים שיש בהם פוטנציאל לתוספת מס, הפיק מספר רב של שומות שלא הניבו תוספת מס. 

6. 
כדי להגיע להסכמים עם נישומים בעניין שומות של הכנסות מכמה שנים, יש ששויכו כלל התוספות להכנסה המוצהרת לאחת השנים שנבדקו - בדרך כלל השנה האחרונה - ובנוגע ליתר השנים אושרה ההכנסה המוצהרת. באופן זה סכומי הפרשי ההצמדה והריבית על הכנסות שנוצרו בשנים הקודמות ובהם חוייב הנישום, היו קטנים יותר.
7. 
רכזי החוליות במשרדי השומה אישרו את רוב השומות במרוכז - בעיקר לקראת סוף כל חודש, או נרשמו ביום אחד כל אישורי השומות שנעשו באותו חודש. מצב מעין זה מעלה ספק בדבר איכות בדיקת השומה בידי רכזי החוליות, ויש חשש כי אישור השומות הוא הליך פורמלי בלבד.

8. 
טיפול שלם ומעמיק בדוחות מחייב להביא בחשבון נתונים שמקורם בביקורות ניכויים שנעשו אצל הנישומים. אולם בשומות רבות לא נעשה שימוש בנתונים אלה.
9.
הביקורת העלתה ליקויים בשלבים השונים של עבודת השומה, החל בהכנת תכנית העבודה וכלה בביצוע התכנית. הנציבות לא בחנה את שיטות הבדיקה הנהוגות לעומקן וממילא לא יכלה לקבוע תמהיל מיטבי של מידת השימוש בכל אחת מהן בהסתמך על התועלת שהן מביאות. הביקורת העלתה גם, כי שיטת שכר העידוד הנהוגה באגף יוצרת נטייה לטיפול שטחי בתיקים, בדרך של בדיקת נושא אחד - האם ניכוי ההוצאות נעשה כחוק.

10.
על הנציבות לבדוק ולנתח את עבודת השומה על כל מרכיביה ולהסיק מסקנות בדבר השיפורים הדרושים, בעיקר בנוגע לאופן יישום תכנית העבודה, יעילות שיטות השומה הנהוגות, הפיקוח על איכות השומות ושיטת שכר העידוד הנהוגה.

ב. תגובות המבוקרים

משרד האוצר - אגף מס הכנסה ומיסוי מקרקעין

2.
"בחירת שדה", מתבצעת במרבית המקרים, בהתבסס על נסיונו וידיעותיו של רכז החוליה, זאת משום שהרכב הנישומים בחוליה, מיקום העסק ופרמטרים אחרים הנוגעים לכך מוכרים לו. מאידך מחלקת השומה בנציבות מס הכנסה, עשתה ותעשה חיתוכים להגביר את הבקרה והפיקוח.


באשר לבחירת תיקי המטה, קיים סדר עדיפות לטיפול בתוכנית העבודה, וסדר עדיפות זה נקבע על ידי הנציבות ומופעל על ידי שע"מ.

3.
הוקמה על ידי הנציבה ועדה לבחירת תיקים לתוכנית העבודה, המורכבת מאנשי הנציבות ומפקידי שומה. על הוועדה לשפר ולשכלל את אופן בחירת התיקים והבקרה.

הנציבות השקיעה רבות בהעלאות נושא יחס הטיפול שדה - מטה, הן בכנסי פקידי שומה והן בהודעות בכתב, מספר פעמים בשנה. הנתונים אינם כה חד צדדיים, משום שאם הוכנס תיק במסגרת בחירת מטה, והרכז / מפקח החליט לבדוק עוד מספר תיקים קשורים לאותו תיק מבחירת המטה, התיקים הנוספים נמנים כבחירת שדה.

4.
הנציבות בודקת באופן שוטף את תוצאות השומה, בשיטות הביקורת השונות, ובהתאם משנה הדגשים ויעדים. עם כל החשיבות למבחן של תשואה לשעת עבודה, אסור שהוא יהיה המבחן הבלעדי (יעד הרתעה בחוליית המדגם) לבחינת עבודת השומה).
7.
העובדה שמבחינה טכנית הרכז מאשר את השומות בסוף חודש (בשאילתה ISHR), אינה מעידה בהכרח כי הבדיקה המקצועית נעשתה באותה עת.

10.
בעקבות ממצאי הביקורת פנה ביום 26.11.02 המשנה לנציבת מס הכנסה, לפקידי השומה, והעלה בפניהם את הממצאים שמן הראוי לשים לב אליהם ולטפל בהם.

מערכת משולבת לסחר חוץ

הגוף המבוקר: משרד האוצר - אגף המכס ומע"מ

מבוקרים נוספים: משרד התעשייה והמסחר; משרד האוצר - אגף התקציבים, אגף החשב הכללי

א. ריכוז ממצאי הביקורת

1.
רבות מהחלטות ועדת השרים לעניני כלכלה לגבי מערכת משולבת לסחר חוץ (ממס"ח), לא יושמו: מעמדה המשפטי-ארגוני לא הוסדר; מינהלת ממס"ח חדלה לפעול ב-1992; לא אושר תקנון ממס"ח, שהיה אמור לקבוע את הסדרים והנהלים בעניינים המהותיים להקמת גוף שיפעיל מערכת מידע לאומית לסחר חוץ בתחומי היבוא והיצוא, ויעול העברת מידע.

2.
תכנית העבודה השנתית של ממס"ח לשנת 2001 לא הוכנה על פי הקבוע בנוהל המסגרת שנקבע לפיתוח ותחזוקה של מערכות ממוחשבות במשרדי הממשלה, שהוא נוהל מחייב. בתכנית חסרו נתונים חשובים, כגון אומדנים של עלות הביצוע ותאריכי יעד מפורטים לביצוע השלבים השונים בפרויקטים המתוכננים. עקב כך לא היה אפשר לעשות בקרה על ביצוע התכנית והתקדמות הפרויקטים.

3.
במהלך השנים הצטמצמה פעילותה של ממס"ח, ועקב כך לא נוצל חלק ניכר מתקציבה. פעילות ממס"ח ממומנת מאגרת המחשוב המוטלת על היבואנים; אולם הצמצום בפעילותה לא הביא להפחתת האגרה.

4.
תקציב הפיתוח של ממס"ח, שהיה אמור לשמש רק לפיתוחן של מערכות מידע, שימש במשך שנים גם לכיסוי גירעונות שוטפים שנוצרו מהפעלת אחת ממערכות המידע של ממס"ח.

5.
מנהל ממס"ח הוא יו"ר ועדת ענ"א של האגף, שמתפקידה לאשר התקשרויות בתחום עיבוד הנתונים האוטומטי. בנסיבות אלה הוא הנחה את תהליך קבלת ההחלטות גם בעניינים הנוגעים לבקשות שהוא עצמו הגיש לוועדה בלא שנעשתה בקרה ניהולית נאותה על תהליך זה. 

6.
נמצאו ליקויים בתהליך מינויו של המשנה למנהל האגף ויו"ר הוועד המנהל של ממס"ח ליועץ אסטרטגי, ובאופן העסקתו בתשלום בממס"ח לאחר פרישתו לגמלאות. 

7.
נוכח השינויים שחלו בתחום טכנולוגיית המידע ובתחום הסחר הבין-לאומי, ונוכח ממצאי הביקורת, ראוי שהאגף יעשה לבחינה מחודשת של תחומי הפעילות של ממס"ח. בחינה זו צריכה להיעשות בהנהלת האגף, ובשיתוף גורמים ממשלתיים נוספים, ובהם אגף התקציבים, החשכ"ל ומשרד התעשייה והמסחר. על האגף לעשות להפעלה תקינה של ממס"ח ולתיקון הליקויים. 

8.
ממס"ח האריכה בלא מכרז את תוקף ההתקשרות עם החברה הפרטית שעובדיה הם הצוות המקצועי שלה. הממס"ח אישרה דרישות תשלום של החברה ללא בקרה מפורטת.

ב. תגובות המבוקרים

משרד האוצר - אגף המכס ומע"מ

5.
מנהל ממס"ח אינו מחליט ויוזם הנחת החלטות בשם ממס"ח על שולחן ועדת ענ"א, אלא פועל הוא כשלוחה של ממס"ח לאחר שהועד המנהל קיבל החלטה ואישר פרויקט או התקשרות מסוימת. ועדת ענ"א מחליטה רק לגבי אופן מימוש וביצוע החלטה של הוועד המנהל. 

האגף התחייב לרענן את הכלל בדבר ניגוד עניינים, ואכן בישיבת הועד המנהל מיום 11.3.03 רועננו בפני חברי הועד המנהל הכללים ונורמות ההתנהגות הציבוריות החלים עליהם. 

6.
היועץ, ששימש כיו"ר הועד המנהל של ממס"ח עד למועד פרישתו מהאגף, חדל מתפקידו זה וכן חדל מלשמש כחבר בהנהלת האגף ומכל תפקידיו הקודמים (יחסים בינלאומיים, מס בולים והתחום הפלילי). 

8.
במהלך שנת 2003 יפעל האגף לפרסום מכרז חדש למתן שירותי מטה מקצועי לממס"ח. הארכת ההתקשרות עם חברת המחשוב בפטור ממכרז עד לסוף שנת 2003 נבעה מלוח זמנים הסופי לאפיון מערכת סחר החוץ החדשה של המכס. 

האגף קיבל את המלצות המבקר ביחס לבקרה על דרישות התשלום של המטה המקצועי. 

זכויות לפטור ממסים עקיפים לעולים ולתושבים חוזרים

הגופים המבוקרים: משרד האוצר - אגף המכס ומע"מ

מבוקר נוסף: המשרד לקליטת העלייה

א. ריכוז ממצאי הביקורת

1.
קיים חוסר אחידות בהגדרות של הזכאים להטבות כעולים (מארצות מוצא שונות) ושל תקופת הזכאות בין אגף המכס ומע"מ ובין משרדי ממשלה המטפלים בעולים. דוגמה למצב זה הן ההוראות הסותרות ביחס לבני נוער העולים ארצה במסגרת תכנית נעל"ה. המשרד לקליטת העלייה רואה בהם עולים הזכאים לכלל ההטבות מעת שקיבלו מעמד של עולה בסיום הלימודים, ואגף המכס ומע"מ אינו מכיר בזכותם לרכישת רכב בפטור ממס, (מאחר ולא היה בידם רשיון נהיגה בשל גילם).

2.
ועדת הכספים של הכנסת לא אישרה תיקון שמאריך את תקופת השהות של שליחים בחו"ל המקנה זכות בפטור, והמליצה כי תוגש לה הצעה אחרת לפיה הפטור ממס לא יחול על שליחים. הצעה כזאת לא הוגשה, והמצב נשאר עד כה כשהיה.

3.
רשימת מוצרי החשמל והאלקטרוניקה המיוצרים בישראל, שאותם רשאי עולה ממדינת רווחה או תושב חוזר לרכוש בישראל וליהנות מפטור ממסים, לא עודכנה זה מספר שנים, וכל המוצרים למעט מוצר אחד, כבר אינם מיוצרים בישראל. מצב זה גורם להטעיית עולים שאינם רוכשים את מוצרי החשמל והאלקטרוניקה בחו"ל, בהניחם כי יוכלו לרוכשם בארץ וליהנות מהפטור.

ב. תגובות המבוקרים

אגף המכס ומע"מ

1.2.
האגף העביר ב-14.01.03 לחתימת שר האוצר, הצעת תיקון לצווי הפטור ביחס לתושב חוץ, בעל אשרה ורשיון ב-1, ששינה מעמדו לעולה. הצעת התיקון טרם אושרה על ידי שר האוצר. 


האגף יבדוק את האפשרות לבטל את זכויות העולה של תושבים ארעיים. הנושא מחייב תיאום עם משרד הקליטה, ולצורך זה נקבע דיון ב-26.03.03 בין מנהל אגף המכס לבין מנכ"ל משרד הקליטה. 


האגף שוקל בחיוב לתקן את החקיקה, באופן שלמנהל אגף המכס ומע"מ, תינתן סמכות לפטור עולה מדרישת רשיון בר תוקף מארץ מגוריו האחרונה, במקרים חריגים בלבד.


האגף שוקל בחיוב הענקת זכויות עולה לרכב לצעירי נעל"ה, בלבד שישרתו בצה"ל לאחר תום לימודיהם התיכוניים כחיילים בודדים, ויעמדו בדרישות משרד התחבורה, וכן דחיית התקופה בה יוענקו להם זכויות עולה, לתקופה שלאחר שחרורם מהצבא. האגף יכלול נושא זה בדיון שיתקיים ב-26.03.03 עם מנכ"ל משרד הקליטה.

3.
האגף יצמצם את רשימת הטובין מייצור מקומי הזכאים להקלות במס, כך שלא יכללו בה טובין שלא מיוצרים בישראל. האגף לא תומך במתן היתר לרכישת טובין מיובאים בישראל, מתוך המלאי של יבואנים מסחריים.

הליכי משמעת בשירות המדינה

המבוקר הראשי: נציבות שירות המדינה
מבוקרים נוספים: משרד האוצר; משרד הביטחון; המשרד לביטחון הפנים - משטרת ישראל; משרד הבריאות; המשרד לעניני דתות; משרד החינוך; משרד המשפטים 

א.
ריכוז ממצאי הביקורת
1. 
אין נתונים מלאים ואמינים על הטיפול בתלונות ובתיקי משמעת. מקצת הנתונים נרשמים ידנית ביחידות המשמעת ואינם מוזנים למערכת הממוחשבת; גם הנתונים הממוחשבים אינם אמינים עקב היעדר תיאום בין אגף החקירות ואגף התביעות בעניין מספור התיקים. כל אחת מיחידות המשמעת מדווחת בנפרד לנציב על פעולותיה ואין דיווח מרוכז מטעם נש"מ על כל שלבי הטיפול בהליכים המשמעתיים.

2. 
בהיעדר נתונים אמינים ועקביים אי אפשר לקיים בקרה על יעילות העבודה, ולהבטיח שיהיה מתאם בין תוספת כוח האדם לבין שיפור האכיפה. לצורך בקרה יש לקבוע הגדרות ברורות ומוסכמות לכל שלב ושלב, ובעיקר מועדי פתיחת תיק וסיום חקירה. כן נדרש לקבוע הנחיות מחייבות בדבר דיווח שוטף בין משרדי הממשלה, המשטרה והפרקליטות לבין אגפי החקירות והתביעות, ועדכון מידי של המחשב בנתונים אלה. מערך ממוחשב של נתונים ובקרה נדרש לנוכח השינויים המבניים הצפויים לפי הודעת הנציב, ולנוכח תוספת כוח האדם שיידרש, ככל הנראה, ליישום השינויים.

3. 
בדוח של אגף התביעות אין נתונים על משך הטיפול בתיקי משמעת, מספר התיקים הפתוחים בסוף כל שנה, כולל תיקים משנים קודמות, והתפלגותם לפי שלבי הטיפול.

4. 
אגפי החקירות והתביעות לא קבעו הגדרה מוסכמת למועד פתיחת פנקס עבירות משמעת (רישום ממוחשב של התיקים בגין חשד לעבירות משמעת), והזנתו השוטפת למערכת הממוחשבת. 
5. 
הטיפול בתלונה על עבירת משמעת מתחיל לעתים במשרד הממשלתי שבו נעברה העבירה, לעתים באגף החקירות ולעתים באגף התביעות; אולם מאחר שלא תמיד מקיים המשרד את הוראת התקשי"ר לדווח לנש"מ על תחילת בירור או חקירה של תלונה כזאת, הנתונים אינם אמינים. 

6. 
בבדיקת תיקי המשמעת באגף התביעות נמצא, כי ניהול גיליון הטיפול נעשה ידנית, לעתים בכתב יד שאינו קריא, וכי נתונים על שלבי טיפול חשובים אינם מוזנים למערכת הממוחשבת. 

7. 
כמה תיקי משמעת שנבדקו לא תויק כל החומר שנאסף במסגרת החקירה והתביעה; מקצת החומר תויק בתיק האישי של העובד שנמצא בארכיב המרכזי. כתוצאה מכך נחשף חומר משמעתי חסוי לעובדי נש"מ העוסקים בעניינים מינהליים. 

8. 
מתחילת שנת 2000 התקיימו דיונים והתכתבויות עם האגף למערכות מידע בנש"מ בעניין בקשות חוזרות ונשנות של ביה"ד למחשב את תהליכי הדיון המשמעתי. אולם עד ספטמבר 2002 לא קודם מעשית הטיפול בנושא זה.

9. 
לנוכח החשיבות הציבורית שיש לנושא המשמעת בשירות המדינה, מן הראוי שנש"מ תפרסם מדי שנה בשנה דוח רשמי בנושא זה, שיכלול בין היתר: מידע מפורט בכל הקשור לנושא, הוראות החוק והתקשי"ר, פסקי דין נבחרים וכן נתונים מלאים ואמינים על היקף התופעה והטיפול על כל שלביו - הן בנש"מ והן במשרדי הממשלה.

10. 
הוראות התקשי"ר אינן מסדירות במפורט את תהליך הטיפול, ואת חובת הדיווח והתיאום בין המשרדים, לרבות המשטרה, לבין יחידות נש"מ בכל אחד משלבי הטיפול בעבירות משמעת. מאחר שיש נקודות משיקות רבות בין הגופים השונים במהלך הטיפול בנושא, נדרשות הנחיות ונהלים בנושאים שונים, ובעיקר: חובת המשרד לדווח לגוף האחראי בנש"מ על כל בירור וחקירה של תלונה או חשד לעבירת משמעת; סמכויות החקירה של האחראים במשרדים; סמכות המשרד לסגור תיקי חקירה; דיווח על אמצעי משמעת שהושתו על עובד שעבר עבירת משמעת.

11. 
מבירור שעשה משרד מבקר המדינה בכמה משרדי ממשלה עולה, שרובם לא יישמו את הוראת התקשי"ר שלפיה האחראי יקבע הוראות נוהל פנימיות לטיפול בעבירות משמעת ובעבירות פליליות של עובדי המשרד ובייחוד בדבר מתן הערות, התראות ונזיפות. נש"מ לא דאגה ליישם את ההוראה במשרדים.

12. 
נש"מ לא קבעה נוהל לעבודת אגף התביעות על אף התחומים המורכבים שבהם הוא עוסק, הסמכויות שמקנה החוק לתובע והאפשרות שיש לו לקבל החלטות על פי שיקול דעתו בלא אמות מידה אובייקטיביות. נהלים נדרשים, בין היתר, בתחומים אלה: הסמכות לסגור תיק חקירה והנסיבות שבהן ניתן להחליט על כך; הסדרי טיעון; השעיות; התיאום והדיווח בין אגף התביעות לאגף החקירות בנש"מ וכן בינו לבין משרדי ממשלה, המשטרה, הפרקליטות ובתי המשפט. גם בשנים שבהן היה אגף התביעות אחראי לחקירות (עד 2000), לא היו נהלים והנחיות לניהול חקירות, בכלל זה זכויות נחקרים, חובות החוקר ושיטות החקירה.

13. 
לנוכח ההשלכות שיש לפעילות אגף החקירות על זכויות נחקרים, כפי שעוגנו בחוק יסוד: כבוד האדם וחירותו, מן הראוי לבחון את טיוטת הנהלים הקיימים ולאשר בהקדם נוהל מוסכם. בהודעת הנציב מיולי 2000, בדבר שינוי מבנה יחידת התביעה, החקירה והמשמעת, נאמר כי "התיקונים המתחייבים בתקשי"ר יפורסמו במועד מאוחר יותר". עד ספטמבר 2002 לא פורסמו התיקונים האמורים.

14. 
יש לקבוע נוהלי עבודה משותפים ליחידות המשמעת במשרדים, לקשר בינם לבין יחידות המשמעת בנש"מ, ולקשר עם המשטרה. רגישות הנושאים שבהם מטפלות יחידות המשמעת, מורכבות ההליכים וריבוי הגורמים המעורבים בהם מחייבת גישה מערכתית בגיבושם.

15. 
נש"מ לא פרסמה הנחיות לפעילותם של חוקרי משמעת במשרדי הממשלה, בכללן בעניין הסמכויות של חוקרים אלה והתיאום בינם לבין חוקרי אגף החקירות בנש"מ. כל זאת למרות המספר הרב של חוקרים במשרדים, ואף על פי שבדוח שהכין אגף החקירות לשנת 2001 צוין, כי באותה שנה "הושם דגש על הגברת שיתוף הפעולה עם המשרדים והיחידות באופן כזה שבמקרים בהם אין אנו רואים צורך ו/או הכרח לביצוע הטיפול על ידי האגף, מועבר התיק לטיפול המשרד תוך מתן הכוונה וייעוץ מקצועי".

16. 
מן הראוי שנש"מ תפרסם הנחיות מפורטות, שיבואו לידי ביטוי בתקשי"ר, ויגדירו את סמכויות החוקרים במשרדים. בהנחיות אלה ראוי שתהיה הבחנה בין חקירות שיטופלו במשרדים לבין אלה שבהן נדרש, כבר בשלב הראשוני של הבדיקה, טיפול בידי חוקר מנוסה ואוביקטיבי, כדי למנוע פגיעה באיכות הראיות וחשש להעלמת ראיות.

17. 
מאחר שנש"מ לא קבעה הנחיות והוראות למשרדים בכל הקשור לבירור תלונות ולחקירות, כל משרד פעל בנושא זה לפי דפוסים שקבע. ברבים מתיקי המשמעת שנבדקו נמצא שהמשרדים לא דיווחו המשרדים לנש"מ על תלונות וחשדות בנושא משמעת ואף לא על התחלתם של בירורים וחקירות; כמו כן, שלבי החקירה לא תואמו עם נש"מ. הודעה על קיום חקירה הועברה לנש"מ רק בשלב מתקדם של הבדיקה ואף לאחר סיומה, בעת שהמשרד העביר לנש"מ קובלנה. במקרים לא מעטים החומר שהועבר לאגף התביעות בסיום הבדיקה לא היה שלם. אגף התביעות ביקש השלמות מחוקרי המשרדים זמן רב לאחר שדוחות החקירה הועברו לטיפולו. כל אלה מנעו טיפול מהיר ויעיל בעבירות משמעת של עובדים.

18. 
מן הראוי שבנושא הוצאת האחריות על חקירת חשדות לחריגות משמעת מידי עובדי המשרד והעברתן לגוף מרכזי, יקבע הצוות המשותף לנציבות ופרקליטות המדינה - ליישום המלצות ועדת קרמניצר - לבדיקת הטיפול המערכתי במשמעת בשירות המדינה - מדיניות ברורה ומוסכמת על נש"מ והפרקליטות. אם יוחלט שאין לבצע זאת, יש לעשות זאת בפורום המתאים ולנמק את ההחלטה.

19. 
עבירת משמעת של מנהל מכללה (עובד א'), נמשכה שנים לאחר שעובד א' קיבל נזיפה ממנכ"ל משרד החינוך. על אף חומרת העבירה ומשמעותה הכספית הניכרת המשרד לא הודיע כלל לנש"מ על התלונה ועל החקירה בעניינה, ולכן לא נפתח תיק חקירה. גם על סיום הטיפול החליט המשרד בלא לקבל חוות דעת מן הממונה על התביעה בנש"מ.

20. 
האחראים למשמעת במשרד החינוך אינם מנהלים רשימה כלשהי - ידנית או ממוחשבת - בנוגע לטיפול בעבירות משמעת, כגון מספר התיקים שנפתחו, שלב הטיפול, התיקים שהועברו לנש"מ, ואמצעי המשמעת שננקטו. משום כך אי אפשר לוודא שכל חקירה וכל אמצעי משמעת שננקט דווחו לנש"מ. ייתכן אפוא שהנתונים שהובאו בדוח הממונה על התביעה בעניין אמצעי משמעת שנקטו המשרדים, אינם מלאים.

21. 
מן הראוי שנש"מ תקפיד לדרוש מהמשרדים ליישם את חובת הדיווח על כל חקירה, ותקבע הנחיות למשרדים אימתי עליהם להיוועץ עם נש"מ קודם שהם מחליטים אם לנקוט אמצעי משמעת כלפי העובדים.

22. 
נש"מ לא קבעה הנחיות להפעלת שיקול הדעת בנושא השעיות. במסגרת עבודתו של הצוות המשותף הוא הציע באוקטובר 1999 עקרונות מנחים לשיקולים להחלטות על השעיית עובד עד תום ההליכים. עד מועד סיום הביקורת, נש"מ והפרקליטות לא נימקו בכתב את השיקולים להמלצות ולהחלטות בעניין השעיית עובדים.

23. 
יש מקום לקבוע נוהל בעניין הטיפול בבקשות של משרדים להשעות עובדים או להעבירם לתפקיד אחר. בנוהל כזה ראוי להורות שכל אימת שנפתחת נגד עובד חקירה פלילית בעבירה שיש עמה קלון, תבדוק נש"מ את סוגיית השעייתו; בדיקה כזאת מן הראוי שתכלול התייעצות עם נציג היועץ המשפטי לממשלה. מפאת רגישות הנושא וההשפעות האישיות והציבוריות הכרוכות בו, ראוי לפרט את השיקולים להחלטה בעניין השעיית עובד. 

24.
הטיפול של יחידת הביקורת הפנימית באגף במשרד האוצר, בחקירת התלונות נגד נאשם (במשך כ-30 חודשים), עד שהעבירה את דוח הביקורת לנש"מ, והטיפול של הממונה על התביעה בממצאים שהובאו בדוח (במשך כ-18 חודשים) נמשכו זמן רב מן הסביר. כתוצאה מכך בוטלה התובענה, והעבירות החמורות שיוחסו לנאשם לא התבררו כלל בביה"ד.

25. 
אף על פי ששני עובדים במשרד הדתות הושעו בשל חשד לעבירת משמעת חמורה, החשדות לא התבררו כלל בביה"ד עקב התיישנות שחלה על העבירות. נוכח העובדה שנש"מ לא הייתה ערה כלל להתיישנות העבירות, מן הראוי שנש"מ תנהל מעקב ממחושב אחר שלבי הטיפול בתיקי המשמעת (חקירה ותביעה) כדי לאתר את התיקים שיש לטפל בהם בדחיפות מחשש להתיישנות.

26. 
שלב החקירה ושלב התביעה ביחידת סמך של משרד החינוך נמשכו זמן רב בלא הסבר מוצדק, עד שהיה חשש להתיישנות העבירות. מן הראוי לקבוע הנחיות, שבהן יצוין כי בתוך פרק זמן קצר (כפי שתקבע נש"מ) לאחר העברת תלונה לאגף חקירות או העברת תיק סיכום חקירה לאגף התביעות, חייב האגף שקיבל את החומר להתחיל בטיפול, ולפחות לקיים בירור ראשוני בעניין מידת הדחיפות של הטיפול. מידת הדחיפות תיקבע לפי כמה אמות מידה ובהן החשש להתיישנות, וחומרת העבירות. בהיעדר הנחיות כאמור נמצא, כי בתיקי משמעת פשוטים למדי, שבהם הודו העובדים בעבירות המשמעת שיוחסו להם, נמשכה עבודת התביעה יותר משנה.

27. 
יש מקום לקבוע הנחיות בכתב בדבר ניתוב הטיפול בין המשטרה לבין אגף החקירות; כדי למנוע אפשרות שתיק חקירה מועבר למשטרה ולאחר תקופה ממושכת מחליטה המשטרה או הפרקליטות לסגור אותו, ורק אז הוא מועבר לנש"מ לטיפול בהליך משמעתי. אמנם פרק הזמן שהתיק מטופל בהליך הפלילי אינו כלול ב"מירוץ ההתיישנות", אולם התמשכות הטיפול בשני המישורים - הפלילי והמשמעתי - גורמת לעינוי דין, וכתוצאה מכך יש חשש שביה"ד יחליט לבטל את התובענה.

28.
הטיפול בעובד ו' ממשרד התשתיות, מעיד על חשיבותה של ההמלצה שהובאה בדוח ועדת קרמניצר, כי בעבירות פליליות שלא צפוי עונש מאסר בפועל בגינן, רצוי לטפל בהליך משמעתי בלבד. על אף חשיבותה של המלצה זו, לא נקבעו בין נש"מ לבין המשטרה והפרקליטות דפוסי פעולה רשמיים ליישומה. מן הראוי שנש"מ תקבע נוהל למעקב שוטף אחר הטיפול של המשטרה בעבירות פליליות של עובדי מדינה, כולל פירוט החשדות העולים בחקירה המשטרתית; אם החשדות לעבירות משמעתיות אינם נחקרים בחקירה זו יידרש אגף התביעות לטפל במקביל בהליך המשמעתי.

29. 
באגף התביעות לא נקבעו הנחיות לעשיית הסדרי טיעון, ובכלל זאת מי מוסמך לסכם את תנאי ההסדר, ולמי יש לדווח על הסדרי הטיעון שנעשו.

30. 
יש צורך בדיווח מידי לאגף התביעות על סגירת תיק חקירה במשטרה, וחובה לברר את מצב החקירה במשטרה, לפני הסכמה על הסדר טיעון או בקשה לבטל תובענה.

31. 
נודעת חשיבות להנחיות בעניין הסדרי טיעון הנוגעים לתיקי משמעת. מן הראוי שקביעת הנציב בעניין הצורך להביא לאישורו הסדר טיעון בעבירה של הטרדה מינית, תיכלל במסגרת הנחיות רשמיות ומחייבות.

32. 
עקב שכיחותה של התופעה של הסכמה לסגור תיק משמעת בתנאי שהעובד יפרוש לאלתר משירות המדינה, ומאחר שעמדת הפרקליטות בסוגיה זו שונה מעמדת נש"מ, יש חשיבות רבה לקביעת נוהל לטיפול בנושא זה, על כל ההיבטים הכרוכים בו - ציבוריים, משפטיים ואישיים. הסיכום בין נש"מ לפרקליטות, בדבר חובת התייעצות בנוגע ל"תיקים רגישים", איננו מספק, ונדרשת קביעת עמדה חד משמעית.

33. 
נש"מ איננה מוצאת פגם בכך שעובד י' ממשרד הבריאות דחה למשך כשנה את בירור מצבו הבריאותי, פרק זמן שבו הוקפא הדיון בביה"ד בעניינו, והעובד המשיך בעבודתו, כל זאת אף על פי שבהודעת התובע לביה"ד צוין, כי מתקיים עם העובד מו"מ לפרישתו לאלתר.

34.
מבדיקת תיקים שנסגרו בעקבות פרישת עובדים עולה, כי לנש"מ אין קריטריונים ואין מדיניות אחידה בדבר מתן דרגות פרישה לעובדים שפורשים פרישה מוקדמת לגמלאות על סמך סיכום עם נש"מ לסגור את תיק המשמעת בעניינם. בקצת מהתיקים נמצא שנש"מ אישרה לתת דרגת פרישה לעובדים שפרשו פרישה מוקדמת לגמלאות בנסיבות כאלה.

35. 
ראוי לקבוע הנחיות ואמות מידה בנוגע לתהליך ולסמכות להחליט על הפסקת הליכים משמעתיים נגד עובד מדינה בתנאי שיפרוש פרישה מוקדמת משירות המדינה; בהנחיות יש לקבוע את החובה שההחלטה תפורט ותנומק בכתב ותובא לידיעת הנציב. כיום יש לממונה על התביעה סמכות להחליט על הפסקת הליכים כאמור בלא לנמק את ההחלטה, מצב זה מאפשר לו שיקול דעת רחב מאוד, עלול לגרום לחוסר אחידות ולחוסר שוויוניות, ואינו עולה בקנה אחד עם השקיפות הנדרשת בקבלת החלטות בתחום כה רגיש של הטיפול בעבירות משמעת.

36. 
חקירת נש"מ את עובדיה פוגמת במראית פני החקירה ובתוצאותיה, ומעלה חשש שחקירות משמעת אלה יטופלו מתוך שיקולים פסולים. עמדה על כך פרקליטה מפרקליטות המדינה, אשר בחוות דעת שנתנה ציינה: "הבעייתיות העולה בפרשה שלפנינו מעלה בעיה עקרונית שבה הנציבות חוקרת ושופטת את עצמה, שכן אין חוק שירות המדינה (משמעת) מעלה אלטרנטיבות במקרים בהם התלונה מוגשת על ידי או נגד עובד מעובדיה... ניתן לדון ולהתמקד בבעיה העקרונית שבה מוגשת תלונה נגד מי מראשי הנציבות ... והחוקרים, הכפופים לנציב שירות המדינה, הם החוקרים בפרשה. אפילו ינסו החוקרים להיות אוביקטיביים ככל הניתן עדיין תיוותר התחושה בעיני הציבור כי אין להם מספיק 'חסינות' כדי לחקור בתוך המערכת העצמית שלהם...".
37. 
רק במהלך הביקורת מצאה נש"מ לנכון להעביר לטיפול הפרקליטות שלושה תיקי חקירה בעניינם של עובדי נש"מ, שטופלו באגף החקירות במועד התחלת הביקורת. לדברי הנציב, נעשה הדבר "למען ניקיון הדעת". עד ספטמבר 2002, לא נקבע נוהל עבודה שלפיו תטפל הפרקליטות בתיקי משמעת של עובדי נש"מ.

38. 
לא נעשתה חקירה מקצועית בעניינה של עובדת י"ב מנציבות שירות המדינה. העובדת לא נחקרה ולא הוגש לאגף התביעות סיכום חקירה; בדיקת החשדות נגד העובדת הסתכמה בכמה בירורים ושיחות עמה; למסמכי הבדיקה צורפו כמה דוחות נוכחות חודשיים. כתוצאה מכך לא הועברו לנציב פרטים על היקף הדיווחים שנעשו "שלא בהתאם להוראות התקשי"ר" קודם שהחליט על העונש הראוי. אסמכתאות ופרטים נדרשו במיוחד נוכח חילוקי הדעות שהתגלעו בין מנהלי אגפי המשמעת על הצעדים שראוי לנקוט כלפי עובדת י"ב - סיום עבודתה או נזיפה. בעניינה של עובדת י"ב לא הוגשה כלל תובענה וממילא היא לא הורשעה. גם העונש שהוטל עליה היה חמור פחות מהמקובל. בית המשפט העליון העיר באחד מפסקי הדין שנתן "על חומרת המעשים ועל אופיים המשחית של הדיווחים הכוזבים כתופעה שיש לעקרה משורש".

39. 
מנתוני אגף החקירות עולה, כי כ-21% מכלל תיקי החקירה שטופלו בשנת 2001 היו בעניין דיווחים כוזבים. מדובר אפוא בעבירת משמעת נפוצה מאוד. מבדיקת כמה תיקי משמעת בעבירות מסוג זה, שבהם הוגשו תובענות לביה"ד וניתנו גזרי דין, עולה כי בדרך כלל הוטל על הנאשמים עונש של נזיפה חמורה והפקעת משכורת אחת. 

40. 
עולה חשש להפעלת אגף החקירות לשם חקירת עובדת י"ג מנש"מ, בנסיבות שספק אם הצדיקו חקירה. טיפולה של נש"מ בתיק זה - מתן הוראה לפתוח בחקירה מיידית ונמרצת בעניין כה פעוט, ואישור תנאי פרישה מפליגים לעובדת - משקף את הבעייתיות שנובעת מכך שהנציב, שהיה ממונה על העובדת, הוא גם הממונה על המשמעת, וגם בעל הסמכות לאשר תנאי פרישה חריגים.

41. 
דרך עבודתו של משרד מבקר המדינה, כמתחייב מעקרונות הביקורת ומכללי הצדק, היא לשלוח לגוף המבוקר ולכל מי שעלול להיפגע מממצאי הדוח, טיוטה של הדוח ובה ממצאים לכאוריים, כל זאת כדי לתת לאלה הזדמנות להגיב על הכתוב בטיוטה. כמובן מאליו, שהתגובות, אשר נשקלות ביסודיות, מביאות לשינויים בממצאים ובמסקנות הלכאוריים. ועל אף שהדבר ידוע לנציב, מצא הוא לנכון להשתלח במשרד מבקר המדינה.

ב. תגובות המבוקרים

נציבות שירות המדינה

כללי

בשנים האחרונות יזם וביצע נציב שירות המדינה רביזיה בתחומי המשמעת ואכיפתה, תחום שעל קידומו שקד במיוחד: הוקם אגף נפרד לחקירות משמעת, תוגברו המשאבים לנושא החקירות; נוספו תובעים וחוקרים באגף התביעה ובאגף החקירות; בית הדין למשמעת עבר אף הוא שינויים, ודרך עבודתו ופסקי דינו זוכים להערכה מצד בית המשפט העליון ומצד גורמים מקצועיים אחרים.
במסגרת חיזוק אכיפת המשמעת, הושעו על-פי הדין עשרות רבות של עובדים - לרבות עובדים בכירים - כאשר חומרת המעשים וחומר הראיות הצדיקו זאת. מאות רבות של עובדי מדינה הועמדו לדין משמעתי, ועל חלקם הוטלו גזרי דין חמורים - לרבות פיטורים. הנציבות נאבקה באופן נחרץ ובלתי מתפשר בתופעת ההטרדות המיניות בשירות המדינה. נש"מ משמשת דוגמה ומופת למעסיקים אחרים במדינה, הן במגזר הציבורי והן בפרטי, המבקשים ללמוד מפעולותיה ומניסיונה בתחום רגיש זה.
ההישגים הם פרי עבודה מאומצת והשקעת משאבים ומאמצים רבים, לעתים, על חשבון תחומים חיוניים אחרים. הישגים אלו זוכים להערכה בין היתר, מפי שופט בית המשפט העליון (בדימוס) פרופ' יצחק זמיר, שבעת כהונתו דן בערעורים על פסקי הדין של בית הדין למשמעת, ושופטת בית המשפט העליון גב' דורית בייניש, הדנה כיום בערעורים אלו. לאחרונה השמיע היועץ המשפטי לממשלה דברי הערכה מסוג זה במליאת הממשלה, בישיבתה ביום 24.11.2002.
נציבות שירות המדינה עוסקת, מלבד בנושא המשמעת, בנושאים רבים: מינויים ומכרזים, תקינה, גימלאות, טיפול בפרט, הדרכה, איכות ומצוינות, ועוד. בכל אחד מנושאים אלו הנציבות מטפלת במקצועיות, אך תחום המשמעת, בשל השפעתו הקשה על העובד, טעון זהירות רבה במיוחד. ישנו כלל בסיסי - משפטי ומוסרי - הקיים הן ביהדות והן בכל שיטות המשפט הנאורות, המצווה על רמה גבוהה ביותר של זהירות והקפדה כאשר דנים בדיני נפשות. לפיכך, כאשר מוגשת תלונה או מתעורר חשד לעבירת משמעת מצד עובד המדינה, הנציבות סבורה שראוי לברר אותה היטב, לבדוק ביסודיות את חומר הראיות ולאמת לעומק את העדויות. לא פעם הנציבות נתקלת בתלונות-שווא, שהמניע להן הינו "חיסול חשבונות" פנימי בין עובדים, או מניעים פסולים אחרים. הנציבות נוקטת משנה זהירות בבדיקת תלונות בגין הטרדות מיניות, שמטבען מתבצעות בחדרי חדרים, ללא עדים נוספים, מלבד המתלוננת והמטריד, שמא מדובר בתלונות סרק, ומניעיהן נקמנות וכיוצא באלו מניעים זרים. וכבר היו דברים מעולם.
התובעים באגף התביעה של נציבות שירות המדינה, הינם משפטנים הבודקים בקפידה רבה כל תיק ומתייעצים, כדבר שבשיגרה, עם הגורמים המקצועיים בפרקליטות המדינה. עליהם לפעול על-פי הכללים הבסיסיים שעל-פיהם ניתן להגיע לחקר האמת: דיני ראיות, חקירה יסודית של עדים, חשודים ונאשמים, שמירה על כללי הצדק הטבעי, מתן זכות הטיעון והשימוע, הקפדה על הליך משפטי תקין, ועוד. בישראל - כמו בכל שיטת משפט מתוקנת - אדם הינו בחזקת זכאי, כל עוד לא הוכחה אשמתו. חוק יסוד: כבוד האדם וחירותו, הינו נר לרגלי הנציבות. לפיכך, הנציבות מטפלת ביסודיות ובזהירות רבה בכל תיק, גם אם הדבר לוקח זמן, נוכח העומס בתחום זה.
החלטות נש"מ בנושא משמעת עומדות באופן שוטף לביקורת בתי המשפט, על ערכאותיהם השונות. מדינת ישראל הינה מדינת חוק, ובתי המשפט בודקים - ובצדק - כל החלטה וכל הליך שננקטו, על-פי אמות מידה משפטיות קפדניות. החלטות הנציבות בסוגיות אלו, זכו עד כה, כמעט בכל המקרים, לאישור בתי המשפט, בגלל הקפדת הנציבות על העקרונות האמורים.
בעיכוב בטיפול בתיקים, מן הראוי להביא בחשבון את הנתונים המספריים: המספר הגדול של עובדים הנתונים לטיפול משמעתי של נציבות שירות המדינה - כ-180,000 עובדים במשרדי הממשלה ויחידות הסמך, במערכת הבריאות, במערכת הביטחון, מורים, וכמעט בכל התאגידים הסטטוטוריים. בכל אלה מטפלים עתה רק 10 חוקרים ו-10 תובעים שמונו רק לאחרונה. לאורך שנים עבדה יחידת התביעה והחקירה תחת גג אחד, בעומס עבודה, בכוח-אדם מצומצם ביותר, שמנה 5 חוקרים ו-5 תובעים בלבד. לעומת זאת, במחלקה לחקירות שוטרים מועסקים כ-70 חוקרים המטפלים בכ-25,000 שוטרים.

בנושאים מינהליים אחרים שהנציבות מופקדת עליהם, היא מטפלת בכ-60,000 עובדים בלבד. בהשוואת מספרים אלה ניתן להבין עד כמה מוגבלים המשאבים העומדים לרשות הנציבות בתחום המשמעת, ובהשוואה למערכות אכיפת חוק אחרות ומקבילות.
מאחר ונושא המשמעת הינו רגיש ביותר, סבר נציב שירות המדינה שיש צורך בחיזוק הפיקוח והבקרה הנורמטיביים בתחום חקירות המשמעת, תוך מציאת האיזון הנכון בין הצורך באכיפת המשמעת מחד גיסא, ובין החובה לשמור על זכויות היסוד המוקנות של העובדים על-פי חוקי היסוד ופסיקות בתי המשפט, מאידך גיסא.
עצם החקירה נגד עובד מדינה - ועל אחת כמה וכמה השעייתו - הינה עניין רגיש ביותר, שעלול לפגוע קשות במעמדו, בכבודו ובמצבו הכלכלי של העובד. הנציב סבר איפוא, כי מן הראוי לקבוע מערכת בקרה משפטית קפדנית על ביצוען והתנהלותן של חקירות המשמעת. לפיכך, בתיאום עם פרקליטת המדינה ועם הצוות המקצועי הבכיר בפרקליטות המדינה, ניזום מינויו של בעל תפקיד בכיר, בעל סמכויות לטיפול בנושאי המשמעת בהיבטיהם השונים, שיעסוק, בתיאום עם נציבות שירות המדינה, בגיבוש נהלים, בפיקוח, בהנחיה ובליוויים מקצועיים שוטפים, הן של אגפי החקירות והן של אגפי התביעה בנציבות. בין היתר, ייקבעו כללים לגבי המותר והאסור בדרכי החקירות, סייגים ומגבלות. עוד סוכם, על דעת פרקליטת המדינה, כי בהתייחס לחקירות רגישות של עובדי מדינה, במיוחד אלה המופקדים על נושאים רגישים או בעלי תפקידים רגישים או בדרגות בכירות, דבר התלונה או המידע העלול לשמש בסיס לחקירה יובא אל הגורם הבכיר בפרקליטות, בטרם פתיחת החקירה.
כדי לחזק את הפיקוח הנורמטיבי הפנימי, ובמגמה לשפר ולייעל את הטיפול בתיקי המשמעת, ובין היתר לאור ממצאי הביקורת לגבי עיכוב הטיפול בתיקים שונים, פרסם הנציב ביום 27.11.2002 הודעת נש"מ מספר סג/7, שיש בה שינויים ארגוניים ופונקציונליים במבנה היחידות העוסקות בתחומי המשמעת והחקירות בנציבות שירות המדינה. בהמשך לאותה הודעה, מונה לאחרונה סגן נציב שירות המדינה לענייני משמעת, מי ששימש משנה לנשיא בית הדין הצבאי לערעורים, והוא בעל ניסיון מקצועי בתחום הפלילי והמשמעתי. במסגרת תפקידו משמש סגן הנציב כתובע בכיר בהתאם להוראות חוק שירות המדינה (משמעת), ואחראי בין היתר גם לתיקון הליקויים שפורטו בביקורת.
לדעת נש"מ, כל האמור לעיל יביא לשיפור בטיפולה של הנציבות בתחום הרגיש של המשמעת בשירות המדינה, ובין היתר לתיקון הליקויים שהועלו על-ידי הביקורת.

1.2.
טרם קבלת ממצאי הביקורת, נוכחה נש"מ שאין בידיה מסד נתונים ראוי ואמין, אשר ישקף תמונה כוללת בכל תחומי המשמעת. לאור זאת, החליטה נש"מ להקים מערכת מידע ומחשוב אינטגרטיבית, לכלל הגופים העוסקים בנושאי משמעת.

המערכת כיום בשלב איפיון הצרכים של הגופים אשר ישולבו במערכת (משרדים, גופי החקירה, התביעה ובית הדין). הקמת המערכת אמורה להסתיים עד סוף שנת העבודה 2003. סגן הנציב למשמעת יקבע הגדרה מוסכמת עבור אגפי התביעה והחקירות, באשר למועד פתיחת פנקס עבירות המשמעת.
4. 
סגן הנציב למשמעת, יקבע עד מאי 2003, הגדרה מוסכמת עבור אגפי התביעה והחקירות, באשר למועד פתיחת פנקס עבירות המשמעת.
7. 
לדעת נציבות שירות המדינה, לא ניתן יהא לנהל את כל גיליונות הטיפול באורח ממוחשב. נתונים רלבנטיים יוזנו למערכת המידע החדשה, אשר אמורה להיבנות בשנת 2003. הנציבות תקפיד כי החומר המשמעתי יתויק בתיק התביעה. חלק מהחומר המשמעתי, כגון הודעה על פתיחת תיק חקירה, עותק מהקובלנה ועותק מהחלטת בית הדין, מתויקים גם בתיקו האישי של העובד.

8. 
הנציבות בשלב איפיון הצרכים של הגופים אשר ישולבו במערכת (משרדים, גופי החקירה, התביעה ובית הדין). על-פי המתוכנן בתכנית העבודה, הקמת המערכת אמורה להסתיים עד סוף שנת 2003. 

9. 
משנת העבודה 2004, לאחר הפעלת מערכת המידע, תוכל הנציבות להכין דו"ח רשמי לנושא המשמעת בשירות המדינה, שיתבסס על מידע ממוחשב ואמין.

17-10. עד סוף שנת 2003 תפיץ נש"מ, לכל המשרדים ויחידות הסמך, הנחיות מקצועיות בנושאי בירור וטיפול בתלונות, ביצוע חקירות משמעת, תוך פירוט הסמכויות, דרכי העבודה וחובת הדיווח לנש"מ. נציבות שירות המדינה תאכוף את ההנחיות, ותקפיד על ישומן המלא על-ידי המשרדים.

עד תום מחצית שנת העבודה 2003, תושלם כתיבת נהלים מפורטים לאגפי החקירות והתביעה, בתיאום מלא ביניהם, ועל דעת פרקליטות המדינה.
18. 
לדעת נציבות שירות המדינה, אין מניעה שהאחראים במשרדים וביחידות הסמך, יבצעו חלק מהחקירות בדבר חשדות לעבירות משמעת. עמדה זאת של נש"מ, מקובלת גם על פרקליטות המדינה.
משרד המשפטים 

18.
לדעת הפרקליטות, יש מקום למעורבות יתר של הפרקליטות במתן ייעוץ לנציבות, בנושאים משפטיים, אך יש לתחום מעורבות זו לתיקים בעלי רגישות מיוחדת, או כשמדובר בעובד שהוא בעל משרה בכירה במיוחד, או כשמדובר בתיקים שבהם עולות סוגיות משפטיות או ציבוריות בעלות חשיבות מיוחדת. הפרקליטות נענית בכל עת לכל שאלה או בקשת התייעצות, המופנים אליה מטעם יחידות החקירה והתביעה בנציבות שירות המדינה. נציב שירות המדינה נועץ בקביעות בעניינים שונים,ביועץ המשפטי לממשלה.

נציבות שירות המדינה

21. 
עד סוף שנת 2003, תפרסם נש"מ בתקשי"ר את ההנחיות בנושא סמכויות החוקרים במשרדים, ויחסי הגומלין המתחייבים בין המשרדים לבין נש"מ, בתחום החקירות.
22.23. כמעט בלתי אפשרי לקבוע אמות מידה, אשר על בסיסן ניתן יהא לבחון כל מקרה של השעיה. גם בתי הדין, בערכאות השונות, נוהגים באורח שונה בהתייחסותם למקרים של השעיה. לאור זאת, לדעת נציבות שירות המדינה, לא יהא מנוס אלא לבחון כל מקרה של השעיה, לגופו.
משרד המשפטים 

22. 
לאחרונה מונה פרקליט בכיר בפרקליטות המדינה, שישמש כגורם מתאם ומייעץ לנציבות שירות המדינה. בעקבות כך תישקל האפשרות לעגן בהנחיות בכתב את העקרונות, שהפרקליטות פעלה בפועל לפיהם בעבר - הן בתחום ההשעיות והן בתחום התיאום בין נציבות שירות המדינה, המשטרה והפרקליטות.
23.
המלצות הפרקליטות בדבר השעית עובד או אי השעייתו, מנומקות בכתב או בעל פה, בכל מקרה בו ניתנת המלצה. בכל המקרים, המלצה על השעיה או הימנעות מהשעיה, ניתנת לאחר בדיקה מדוקדקת של מכלול נסיבות העניין, לרבות בחינת חומר החקירה המשטרתי, ולעיתים תוך מעורבות של הפרקליט שמטפל בתיק הפלילי בפרקליטות המחוז. כל המלצה להשעיה נבחנת תוך התייחסות לטיב העבירה, מעמדו של העובד בשירות המדינה, החשש מפני הישנות המקרים בעתיד, חלוף הזמן מיום ביצוע העבירה, הצעדים המינהליים שננקטו נגד העובד - מיום שנודע לממונים על ביצוע העבירה, החשש מפני שיבוש הליכים, ומעל לכל, הפגיעה באמון הציבור ובטוהר המידות בשירות הציבורי. כל בקשה נשקלת לגופה, לאחר בחינה מדוקדקת של החומר הרלוונטי. ההמלצה מועברת לנציבות שירות המדינה, תוך ציון עיקרי הנימוקים שהיוו בסיס להמלצה. אולם הפרקליטות הינה גורם מייעץ לנושא זה, כבאת כוח היועץ המשפטי לממשלה. ההחלטה בדבר השעיה נתונה לסמכותו הבלעדית של נציב שירות המדינה, "לאחר התייעצות עם היועץ המשפטי לממשלה או בא כוחו", כאמור בסעיף 47 (א) לחוק שירות המדינה משמעת, התשכ"ג-1963, ולאחר שניתנה לעובד הזדמנות להשמיע טענותיו בפני נציב שירות המדינה,לפי סעיף 47(ב) לחוק.

נציבות שירות המדינה

27. 
נציבות שירות המדינה, תבחן עם פרקליטות המדינה, הכנת נוהל בדבר ניתוב הטיפול בחקירות, בין המשטרה לבין אגפי החקירה בנש"מ.
משרד המשפטים 

27.
בעקבות הביקורת, המשרד ישקול עיגון הנחיות בדבר סגירת תיקים, של עובדים שמצויים על סף פרישה מעבודתם, בשירות הציבורי.

נציבות שירות המדינה

28. במסגרת מיסוד שליטת נש"מ על כל מערכי הדיווח למערכת המידע המרכזית, אשר אמורה להיבנות בשנת 2003, תשופר גם מערכת הדיווחים בין משטרת ישראל לבין נש"מ. אולם לדעת נציבות שירות המדינה, לא ניתן יהיה לפצל מראש בין עבירות פליליות, שתמשכנה להיות מטופלות על-ידי המשטרה, לבין עבירות משמעתיות, אשר תועברנה לחקירת נש"מ.

29.31. לדעת נציבות שירות המדינה, על אף הקושי הקיים ביישום המלצת הביקורת, תבחן הנציבות כיצד למסד מסגרת פורמלית של קבלת החלטות בהסדרי טיעון. כיום קיים נוהל מחייב של התייעצויות בין נש"מ לבין פרקליטות המדינה, בתיקים המוגדרים רגישים, יהיה אופי העבירות בהם אשר יהיה.

34.35. לדעת נציבות שירות המדינה, לא ניתן לקבוע מראש אמות מידה, אשר על-פיהן ניתן לקבל החלטות בעסקאות טיעון.
36. 
הליכי משמעת נגד עובדי נש"מ, וחקירת נש"מ את עובדיה, הינם על-פי חוק שירות המדינה משמעת, התשכ"ג-1963. לדעת נציבות שירות המדינה, אין מנגנון חקירה אחר שמוסמך או שיכול לחקור עבירות משמעת של עובדי נציבות שירות מדינה, כשם שאין מנגנון נפרד שמוסמך להעמיד לדין את אנשי פרקליטות המדינה. בנוסף, סעיף 72 לחוק שירות המדינה (משמעת) העניק למבקר המדינה, או למי שיתמנה לכך על ידיו, את רוב הסמכויות בענייני משמעת - לגבי עובדי משרד מבקר המדינה; ליו"ר הכנסת - לגבי עובדי הכנסת; ולמנהל לשכת נשיא המדינה - לגבי עובדי לשכת הנשיא.

על אף המצב המשפטי, תוצאת הדברים לא הניחה את דעתו של הנציב. משום כך, בתום החקירה, העביר הנציב את כל תיקי החקירה הנוגעים לעובדי נש"מ, לפרקליטות המדינה, לצורך ההחלטה בדבר הליך המשמעת הנדרש, על אף שהעניין נתון לסמכותו החוקית של התובע בנציבות שירות המדינה.

באשר לחוות הדעת של הפרקליטה, מדובר בחוות דעת פנימית של פרקליטה, שאינה משקפת את עמדת פרקליטות המדינה, כפי שבאה לידי ביטוי בהודעת הפרקליטות לבג"צ, בתשובה לעתירה שהוגשה נגד הנציב ובכירים בנש"מ, על-ידי עובד משרד מבקר המדינה, שפוטר מעבודתו בנציבות שירות המדינה. עתירת העובד נדחתה, ועתה תלוי ועומד הליך נוסף שהגיש אותו עובד בבית הדין האזורי לעבודה. הביקורת קובעת בעניין זה קביעות שיש בהן לכאורה כדי להשפיע על ההליך בבית הדין לעבודה, קביעות המנוגדות לעמדת פרקליטות המדינה. הביקורת מצאה לנכון להסתמך על חוות דעת זו, במקום על העמדה הרשמית והמוסמכת של הפרקליטות, ובכך היא משרתת את עניינו האישי של עובד משרד מבקר המדינה, תוך ניגוד עניינים, לכאורה.

37. 
לא היה שום קשר בין החלטת הנציב להעביר תיקי חקירה לפרקליטות ובין הביקורת. הנציב לא ידע כלל, בעת העברת התיקים, שמשרד מבקר המדינה עורך ביקורת בתחום המשמעת.

משרד המשפטים 

37. 
בהתחשב בעומס הרב המוטל על הפרקליטות, היא מסתיגת לעשות שימוש מוגבר בסמכות לתבוע ולמנות תובעים שינהלו תובענות בבית הדין למשמעת, אלא במקרים חריגים במיוחד, כגון בתביעה נגד עובדים בעלי משרה בכירה במיוחד, או במקרים בהם הנאשמים הינם עובדי הנציבות. הסמכות להגשת תובענות נגד עובדי מדינה, מצויה מעצם טיבה ומהותה בתחום אחריותה של נציבות שירות המדינה, ולתובעים מטעמה יש הידע והמומחיות בתחום זה.

נציבות שירות המדינה

38. 
לדעת נציבות שירות המדינה, הטיפול בתיק היה יחודי וראוי, ובהתאם לנסיבות הרלוונטיות. 

40. 
לדעת נציבות שירות המדינה, נסיבות המקרה הצדיקו פתיחת חקירה משמעתית, גם אם בסופו של דבר לא הבשילה להליך משמעתי.

נציבות שירות המדינה מבהירה כי קשה מאוד לפטר עובדים בשירות המדינה, גם אם תיפקודם לקוי ותרומתם מועטה. לפיכך, לדעת נציבות שירות המדינה, אין מנוס מיצירת כלים ומנגנונים לעידוד פרישה של עובדים, שאינם תורמים ואינם משתלבים במערכת. מדיניות הנציבות הינה לתת הטבות פרישה לעובדים ברמות שכר או דרגה שאינן גבוהות. החלופה לכך היא תשלום שכר והוצאות נלוות, במשך שנים רבות, ללא קבלת תמורה, ותוך דמורליזציה כלפי העובדים האחרים הממלאים תפקידם נאמנה. נציב שירות המדינה אחראי גם על חוק הגימלאות, ועושה שימוש בסמכויותיו כלפי עובדים שאינם תורמים בנציבות שירות המדינה, ככל מנהל אחר. מדיניות זו נהוגה בכל משרדי הממשלה, על-פי אישור נש"מ. 


נציב שירות המדינה מבקש להביא את הפרטים הבאים:


בהשוואת תנאי הפרישה של "עובדת י"ג" - כמופיע בדו"ח, לעומת תנאי הפרישה שמשרד מבקר המדינה דרש וקיבל מנציב שירות המדינה, לגבי עובד משרד מבקר המדינה, באותם מועדים ואותם נימוקי פרישה (אין כל דרך אחרת להשתחרר מן העובדים), עולה כי לעובדת נש"מ אושרו תנאי פרישה נחותים במידה ניכרת לעומת התנאים שאושרו לעובד משרד מבקר המדינה, על-פי בקשות חוזרות של המשרד מנציבות שירות המדינה. בעוד ש"משכורתה הקובעת" של עובדת נש"מ בהתאם לדרגת הפרישה היתה 6,000 ש"ח וקיצבתה בפועל 4,200 ש"ח, הרי ש"משכורתו הקובעת" של עובד משרד מבקר המדינה הינה 17,800 ש"ח וקיצבתו בפועל 12,500  ש"ח. יתרה מזו, בנציבות שירות המדינה בוטלה משרת העובדת, וכתוצאה מכך הופחת תקן נש"מ במשרה. לעומת זאת, במשרד מבקר המדינה לא השתנה תקן המשרד, ומשרת העובד מאויישת בעובד שהחליפו. נמצא, איפוא, שבסיכום הכולל, עלות קיצבתה החודשית של עובדת י"ג כמפורט בדו"ח, היא רק כ-15% מעלות קיצבתו של עובד משרד מבקר המדינה ומשכרו של העובד המחליף. בנש"מ נוצר, איפוא, חיסכון חודשי של כ-2,300 ש"ח, בעוד שלמשרד מבקר המדינה נוספה הוצאה חודשית של כ-8,900 ש"ח. בנסיבות אלה, אין לדעת הנציב יסוד לקביעה כי הוא אישר "תנאי פרישה מפליגים" לעובדת י"ג.

41. 
תגובתו של הנציב נשלחה במכתב אישי פנימי למשנה למנכ"ל משרד מבקר המדינה, לאחר שהועברה לעיונו טיוטה ובה ניסוח חריף של הביקורת, ניסוח ששונה, בסופו של דבר, על-ידי משרד מבקר המדינה באופן מהותי, בעקבות תגובת הנציב. לדעת נציב שירות המדינה, לא היה מקום להביא ציטוט ממכתב אישי זה בדו"ח, ובוודאי שאין מקום להערה האישית כלפיו. הנציב עומד מאחורי הדברים שכתב במכתבו ואינו חוזר מהם.
המשרד לאיכות הסביבה
פעולות אכיפה באמצעות המשטרה הירוקה

המבוקר הראשי: המשרד לאיכות הסביבה

א. ריכוז ממצאי הביקורת
1. 
המשטרה הירוקה לא הכינה תכניות עבודה שנתיות לשנת 2001 ולשנת 2002. כן לא הכינה המשטרה הירוקה תכניות עבודה רבעוניות כנדרש; גם ברבעון הראשון לשנת 2002, לא הכינה המשטרה הירוקה תכנית עבודה. 

2. 
הנהלת המשטרה הירוקה ורכזי המשטרה הירוקה במחוזות לא תרגמו את סדרי העדיפויות של המשרד לתכניות עבודה שבהן הגדרת נושאים ממוקדים וקביעת היקף הפיקוח. כך, למשל, לא הגדירה המשטרה הירוקה בכמה ובאילו מפעלים ועסקים העלולים להזרים למקורות המים שפכים של משק חי (רפתות, חזיריות, אווזיות, לולים וכו') או שפכי תעשייה (מפעלי תעשייה), על המפקחים לעשות ביקורות וסיורים; ולא הגדירה את המשקל היחסי של הטיפול בשפכים של משק חי, שפכי תעשייה ושפכים סניטריים, למשל, לעומת נושאים אחרים, כגון ביקורות באתרי איסוף פסולת, תחנות מעבר לפסולת, מאגרי ביוב ותחנות דלק.

3. 
האגף לתיאום אכיפה בשיתוף האגפים המקצועיים במשרד גיבשו נהלים בכמה נושאים, אולם נמצא, כי נהלים אלה מקיפים רק חלק מהנושאים שעל אכיפתם מופקד המשרד. הנהלים אינם תואמים במלואם את היעדים המרכזיים של המשרד. לא הוכנו נהלים העוסקים בטיפול במזהמים של מקורות מים עיליים ושל מי תהום; בטיפול במפגעים של זיהום אוויר הנובעים מחריגות מתקני פליטה ומתקנים סביבתיים. בתחום היעד המרכזי של טיפול בפסולת מוצקה הוכנו נהלים בנושא תחנות מעבר לפסולת והפעלת צווי ניקוי בלבד; עדיין לא הוכנו נהלים בנושאים אחרים בתחום זה, כגון: אכיפת הוראות לשינוע פסולת מוצקה, ניהול מטמנות וטיפול בתשטיפי פסולת. גם בתחומים אחרים אין נהלים המקיפים את כלל הנושאים שעל אכיפתם מופקד המשרד, בכללם נהלים בדבר החזקת חומרים מסוכנים, אחסונם ושינועם. 

4. 
בבדיקת המסמכים במשטרה הירוקה באשר ל-42 מבצעים בשנת 2001 ו-6 מבצעים בשנת 2002 עד למועד הביקורת (מאי 2002), הועלה כדלקמן: לגבי 27 מבצעים (56%) לא נמצאו מסמכים המעידים על תכנון המבצע, ולא נמצאה תכנית מבצע (פקודת מבצע); לגבי 17 מבין 21 המבצעים האחרים שבהם נמצאה פקודת מבצע, לא היו מסמכים המעידים כי נאסף מידע בדבר נחיצות המבצע המתוכנן; בדרך כלל נקבעו יעדים כוללניים בלבד, כגון "אכיפת חוקי הסביבה", בלי למקד את המבצע בנושא או בנושאים מוגדרים וביעדים מוגדרים. לא נקבע מראש בכמה גופים יש לבקר ומספר הבדיקות הנדרשות בכל מבצע; לא נמצאו מסמכים המעידים, כי נעשה תדריך לפני מבצעים אלה. הנהלת המשטרה הירוקה לא הפיקה לקחים מתוצאות המבצעים; וכתוצאה מהיעדר תכנון נאות לא תמיד השיגו המבצעים את התוצאות המקוות.

5. 
המשרד טרם קבע "תורת ניהול", שעל פיה יש לתכנן את המבצעים, לנתח את תוצאותיהם, להפיק את הלקחים המתבקשים ולקבוע מדדים ברורים וכמותיים לאופן הדיווח. מן הראוי, שהמשרד יבחן בטרם המבצע גם את תהליך קביעתם של יעדי המבצעים; את הגופים ואת הנושאים המתוכננים להיבדק בכל מבצע, ומידת התאמתם לסדרי העדיפויות של המשרד בתחום האכיפה.

6. 
במהלך שנת 2001 הוכנה רק תכנית שנתית אחת בידי רכז המשטרה הירוקה במחוז צפון, בתיאום עם רכזי הענפים המקצועיים במחוז; במחוז חיפה הוכנה באפריל 2001 תכנית רבעונית בלבד; במחוזות ירושלים והמרכז הכינו באפריל 2001 תכנית רבעונית אחת, ללא פירוט היעדים. לא הוכנו תכניות אחרות במהלך שנת 2001 ובשנת 2002 עד אוגוסט 2002.

7. 
המשרד טרם גיבש "תורה" מקיפה, כהמלצת יועץ, שעל פיה יוכשרו המפקחים של המשטרה הירוקה בתחומי הפעילות השונים של המשרד. 

8. 
במטרות ויעדים לא נקבעו הנושאים הענפיים שבהם יש לערוך השתלמויות. המשרד, שאימץ המלצתו של יועץ לפתח יכולות מקצועיות בתחומי פעילותו, לא עמד בנורמות שהוא עצמו קבע.

9. 
המשרד טרם קבע את רמת הידע המקצועי הנדרשת מהמפקחים, וטרם פעל להכשרתם בהתאם. בדרך זו ישופר הידע המקצועי של המפקחים, יוקנו להם כלים נוספים החיוניים לביצוע תפקידיהם, וישופרו פעולות החקירה ואיסוף הראיות שהם עושים. 

10. 
במרבית התיקים לא עמד המשרד במטרות וביעדים שקבע לעצמו לגבי משך החקירה.

11. 
טרם נעשתה בדיקה מקיפה לאיתור הסיבות לעיכובים בשלבים השונים של האכיפה במסלול הפלילי וטרם נקבעו הפעולות שבכוחן לתרום לקיצור לוח הזמנים. בין היתר, מן הראוי שהמשרד יקבע סדר עדיפויות בהתאם לחומרת העבירות הסביבתיות ויקבע את דחיפות הטיפול הנדרש בכל סוג של עבירות אלה.

12. 
המשרד טרם קבע בנוהל קריטריונים ברורים שינחו את מפקחי המשטרה הירוקה בהפעלת שיקול דעת מתי לפתוח תיק חקירה ומתי לרשום הודעה על תשלום קנס על עבירות של ברירת משפט. נוהל כזה יאפשר למשטרה הירוקה לפתוח תיקי חקירה במקרים החמורים בלבד, וישחרר אותה מפתיחת תיקים על ביצוע עבירות חמורות פחות; ויאפשר ענישה בהליך מקוצר - תשלום קנס על עבירות של ברירת משפט (ברוב המקרים).
ב. תגובות המבוקרים

המשרד לאיכות הסביבה

1. 
המשטרה הירוקה הכינה תוכניות עבודה לשנים 2001, 2002 ו-2003, שנכתבו בתיאום עם המחוזות של המשרד לאיכות הסביבה. בשנת 2003 יוכנו תוכניות עבודה רבעוניות. תוכנית עבודה לרבעון הראשון נכתבה על ידי צוותי אכיפה מחוזיים ורכזי האכיפה במשטרה הירוקה.

2. 
סדרי העדיפויות נקבעים בהנהלת המשרד ומועברים למחוזות. במחוזות נקבעים סדרי עדיפויות לאכיפה, בשילוב דגשים מחוזיים ספציפיים לכל מחוז. 


ממחצית שנת 2002, החלו לפעול צוותי אכיפה מחוזיים, שבהם יושב רכז המשטרה הירוקה. 

3. 
הוכנו 28 נהלי אכיפה. הנהלים מקיפים את כל הנושאים העיקריים בהם עוסק המשרד: 


פסולת, מים ושפכים, רישוי עסקים, איכות אוויר וחומרים מסוכנים.


אגף תיאום ואכיפה שותף לכתיבת הנהלים, ופועל בהתאם לדרישות ולצרכים של האגפים המקצועיים. האגף קבע לשנת 2003 יעד של סיום הכנת שישה נהלים בנושאים הבאים: בדיקות מזהמי אויר בארובה, מפגעי זיהום אויר הנובעים מחריגות מתקני פליטה ומתקנים סביבתיים, אכיפת הוראות לשינוע פסולת מוצקה, נוהל ניהול מטמנות, טיפול בתשטיפי פסולת וטיפול במזהמי מים של מקורות עיליים של מי תהום. 


נמשכת הכנת נהלים בנושאים אחרים ובהתאם לדגשי המשרד.

4.5. נמצא בהכנה נוהל מבצעים ונוהל פעילות בשגרה,  כולל מתכונת דיווח, הכוללת סיכום הפעילות והפקת לקחים. התאריך המשוער לגמר הכנת הנוהל, הוא יוני 2003, באחריות סמנכ"ל בכיר לאכיפה.

6. 
ברבעון הראשון של שנת 2003, הוכנו תוכניות רבעוניות למפקחי המשטרה הירוקה, בכל מחוזות המשרד. התוכניות הוכנו על ידי צוותי האכיפה הפועלים בכל מחוז, יחד עם רכז המשטרה הירוקה, ומשקפות את פעילות כל הגורמים המבצעים אכיפה במחוז - ראשי הענפים המקצועיים ומפקחי המשטרה הירוקה, המשויכים לאותו מחוז.

7. 
המשרד אינו מאמץ את המודל שהוצע על ידי היועץ, על אף קיומו במקומות אחרים בעולם. האכיפה המינהלית במשרד מתבצעת על ידי ראשי ענפים במחוזות, שהינם בעלי הכשרה מדעית מתאימה, והבנה מספקת של ההליך הפלילי. ממצאיהם מול גופים מפוקחים, יכולים לשמש גם בהליך פלילי, אם יהיה צורך בכך. המשרד משיג הרשעות בכ-90% מהתביעות בבתי המשפט.


אכיפה פלילית מתבצעת על ידי מפקחים, שעיקר הכשרתם בתחום החקירה הפלילית, והם בעלי הכשרה מספקת בהוראות החוקים הסביבתיים, ויש להם את הבסיס לניהול חקירה אפקטיבית. צוותי האכיפה המחוזיים נותנים מענה לאינטגרציה בין הדיסיפלינות השונות במחוזות, תוך הסתייעות באנשי מקצוע רלבנטיים במשרד.

9. 
המשרד קבע תוכנית רב שנתית לשדרוג דרישות המשרה במשטרה הירוקה, כולל הדרישה להשכלה אקדמית, בכפוף לאישור נציבות שירות המדינה.


הוכנה תוכנית השתלמויות באכיפה לשנת 2003, שמטרתה להעלות את רמת ההכשרה של מפקחי המשטרה הירוקה וראשי הענפים במחוזות, בנושאי פיקוח ואכיפה ובנושאי איכות הסביבה.

10. בשנת 2002 נפתחו 277 תיקי חקירה, ונרשמו למעלה מ-38,000 הודעות ברירת משפט, בנושאי שמירת ניקיון, מניעת רעש, תנאים תברואיים בתחנות דלק, פיקדון על מיכלי משקה, זיהום אוויר מכלי רכב בדרך ומניעת מפגעי יתושים.


הסטטיסטיקות המבוקשות לגבי תיקי משטרה ירוקה, שזמן החקירה בהם ארך יותר מ-90 יום, משמעותן בדיקה ידנית של כל תיק ותיק.


להלן סך כל הקנסות שנגבו בשנת 2002:


הכנסות מגבייה: ברירות משפט - 496,339 ש"ח; פסקי דין - 26,650 ש"ח; סה"כ - 522,989 ש"ח.


הכנסות (תשלומים מרצון): פסקי דין (משטרה ירוקה) - 1,724,62 7 ש"ח; פסקי דין (ברירות משפט) - 91,590  ש"ח; סה"כ - 1,816,217 ש"ח .


פוטנציאל לגבייה נוספת: ברירות משפט - 14,925,126 ש"ח; פסקי דין -1,953,442 ש"ח; סה"כ - 16,878,568 ש"ח.


בעקבות המבצע להפחתת קנסות שנערך בשנת 2002, נעצרו תהליכי הגבייה למספר חודשים.

11. מתחילת שנת 2002, פועל במשרד צוות לקביעת מדדי אכיפה, שיסיים את עבודתו במהלך שנת 2003. כתיבת תורת האכיפה הסביבתית, תסתיים גם היא בשנת 2003.

12. המשרד נקט בפעולות בעניין ההנחיה לגבי מתן ברירות משפט. עיקרי הפעולות שנעשו הינן:

ראש אגף תיאום אכיפה, הנחתה ביום 27 יוני 2001, את המשטרה הירוקה בנושא, בעל פה ובכתב. בישיבה זו נידונה בהרחבה השאלה מהו תיק חקירה, ומתי לקבוע ברירת משפט. 
המפקחים מכירים את הנוהל ופועלים על פיו.
המפקחים מקבלים הסמכה לגבי כל צו של "ברירות משפט" בנפרד. ההסמכה כוללת השתלמות מפורטת ומבחן. במהלך ההשתלמויות מוסבר נושא רישום "ברירת משפט", ומוצג שקף שכותרתו "שיקול דעת".

כל מפקח מקבל קלסר אישי, הכולל דברי הסבר והנחיות ברורות ומפורטות, לרבות: אופן הפעלת הצו, ותנאים למתן הודעת תשלום קנס.
החומר בקלסרים מפורט, ונותן דוגמאות והסברים לגבי כל סעיף וסעיף בצווים, כולל דוגמאות באיזה מקרים ניתן לרשום דוח.
המפקחים נמצאים בקשר יום יומי עם המשרד, מתקשרים איתו באלחוט ומתייעצים במידת הצורך. המפקחים מקבלים מענה מיידי, המאפשר להם להחליט במקום, אם לקבוע ברירת משפט, אם לאו.
באשר לחומרת העבירה - למפקח שיקול דעת, אם לתת ברירת משפט או לפתוח בתיק חקירה.
הנחית המשרד היא, שברירות המשפט מיועדות למקרים טכניים, קלים להוכחה, גם בעבירות קלות וגם בחמורות, שנעברו לנגד עיני רושם הדוח, או במקרים בהם ניתנה הודאת החשוד.  בכל מקרה הדורש חקירה, חייבים לפתוח תיק חקירה, ולא לרשום ברירת משפט. כך גם בכל מקרה המהווה עבירה שאינה מופיעה כפרט בצו.
ההנחיה מובנת למפקחים ומיושמת בפועל. בשנת 2002 נפתחו 277 תיקי חקירה, ורק 7 מתוכם הומרו לברירות משפט. מתוך 38,087 דו"חות והודעות תשלום קנס, נפתח תיק חקירה אחד בנושא הדבקת מודעות, אשר הועבר להמשך טיפול המשטרה הירוקה.

הפיקוח על איסוף ופינוי של פסולת למיחזור

המבוקר הראשי: המשרד לאיכות הסביבה

מבוקרים נוספים: משרד האוצר; משרד התשתיות הלאומיות

א. ריכוז ממצאי הביקורת
1.
בשנת 2002, 139 מכ-270 רשויות מקומיות דיווחו למשרד על שיעור הפסולת הממוחזרת. רק 36 מהרשויות המקומיות שדיווחו לו עמדו ביעד שנקבע בתקנות - פינוי 15% לפחות מהפסולת למיחזור. שאר 103 הרשויות המקומיות שדיווחו לו לא עמדו ביעד: 4 רשויות מקומיות מיחזרו 11%-14% מהפסולת; 14 רשויות מקומיות מיחזרו 6%-10% מהפסולת; 40 רשויות מקומיות מיחזרו 1%-5% מהפסולת, ו-45 רשויות מקומיות דיווחו כי לא פינו למיחזור שום פסולת (0 אחוזי מיחזור). חלק מהרשויות המקומיות שדיווחו לא הגיעו במועד זה אף ליעד שנדרש עוד בשנת 1998.

2. 
מאז החלת תקנות המיחזור ועד מועד סיום הביקורת (בסוף שנת 2002) לא עשה המשרד בחינה מקיפה של הסיבות לאי-השגת יעדי המיחזור, וכן לא הפיק לקחים מדרך פעולתן של רשויות מקומיות שהשיגו את היעדים הנדרשים. מן הראוי היה, שהמשרד יבחן את שיטות האיסוף והפינוי של הפסולת ברשויות מקומיות שמיחזרו שיעורים גבוהים מהפסולת, ינתח אותן ויבנה מודלים המותאמים לכל רשות מקומית על פי אופייה העירוני או הכפרי, גודלה, מספר תושביה, מצבם הכלכלי-חברתי וכיו"ב. הפיקוח על פעולות המיחזור נעשה בכל רשות מקומית בנפרד, ואין המשרד פועל לייעולו של הפיקוח על ידי תכנון בראייה אזורית. 

3.
המשרד לא בחן את האפשרות להקים מערך פינוי של כמה רשויות מקומיות סמוכות שבו יצורפו רשויות מקומיות קטנות לרשויות מקומיות גדולות הגובלות עמן, כדי לאפשר פינוי של כמויות גדולות יותר של פסולת שנאספו בכמה רשויות מקומיות, ולהגדיל את הכדאיות הכלכלית של המיחזור. 

4. 
לארבעת מתקני מיון פסולת למיחזור בארץ משונעת פסולת מ-56 רשויות מקומיות בלבד (שהן כ-21% מכלל הרשויות מקומיות במדינה). כמות הפסולת שמגיעה אליהם היא כ-520,000 טון שהם כ-10% מכלל הפסולת הנאספת בארץ.

5. 
כמויות הפסולת שהמתקנים למיון פסולת למיחזור יכולים לקלוט מוגבלת, ורובם אינם מסוגלים לקלוט יותר מכפי שהם קולטים כיום. מספר מתקני המיון למיחזור הקיימים אינו מספיק אפוא כדי לשרת את כל הרשויות מקומיות, ולמרביתן אין אתרים זמינים שהן יכולות להעביר אליהם פסולת למיון ולמיחזור.
6. 
לצורך הקמת המתקנים למיון פסולת למיחזור, יש תחילה לאשר תכניות מתאר לאתרים המיועדים לכך, המהוות שינוי של תמ"א 16 - תכנית המתאר הארצית לסילוק אשפה. לשם כך הורתה המועצה הארצית לתכנון ולבנייה עוד ב-4.5.99 להכין מסמך מדיניות לטיפול משולב בפסולת בישראל שבו ייקבעו, בין היתר, עקרונות והנחיות לתכנון הפיזי של האתרים המיועדים למתקני המיחזור, ולעדכן בהתאם את תמ"א 16, שקיבלה תוקף בשנת 1989. עד מועד סיום הביקורת, סוף 2002 - יותר משלוש שנים ממועד מתן ההוראה של המועצה הארצית לתכנון ולבנייה - לא הוכן המסמך, וממילא לא הושלם עדכון התכנית שעל פיו ניתן יהיה להקים מתקני מיחזור בפריסה ארצית.

7. 
וד בשנת 2000 הכין המשרד נוסח לתקנות שמירת הניקיון (היטל על הטמנת פסולת מוצקה), התש"ס-2000, שעל פיהן יוטל היטל על כל טון פסולת שתסולק למטמנה בהתאם לסוג הפסולת וסוג האתר. עד מועד סיום הביקורת בסוף 2002 לא הותקנו התקנות האמורות, ולכן המדינה ממשיכה לשאת מתקציבה בעלויות החיצוניות של סילוק הפסולת העירונית. 


על משרד האוצר והמשרד לאיכות הסביבה, לזרז את הליכי החקיקה של התקנות, כדי שיהיה אפשר להטיל את היטל ההטמנה ולתת תמריץ ניכר לזירוז השגת יעדי המיחזור.

ב. תגובות המבוקרים

המשרד לאיכות הסביבה

1.
בשנת 2001 הגיעו אחוזי המיחזור לכ-20%, וכ-80% מהפסולת מסולקת לאתרי הטמנה. הנתונים לשנת 2002 טרם סוכמו, אך בעקבות פתיחת מפעלי מיון ומיחזור חדשים, צפוי אחוז המיחזור לעלות למעלה מ-20%.

2. 
המשרד לאיכות הסביבה שוקל הקמת פורום מיחזור משותף עם השלטון המקומי, לצורך הפקת לקחים, העברת ידע, והגברת שיתוף הפעולה בין הרשויות ובין המשרד לרשויות. אנשי המקצוע במשרד בתחום הפסולת, יזמו עם אנשי מקצוע מהמגזר הפרטי ומהרשויות המקומיות, הקמת פורום מקצועי לטיפול בפסולת. המשרד משתתף במימון הפעילות. הפורום עוסק בין השאר בהפקת לקחים והמלצות ליישום שיטות מיחזור מתקדמות בישראל .

3. 
המשרד לאיכות הסביבה פועל מול הרשויות המקומיות, אשר אתרי הפסולת שלהן נסגרים, כגון רשויות אתר מודיעין ואתר רתמים שליד אשדוד, להקמת מתקנים אזוריים משותפים לטיפול בפסולת. 


בסוף שנת 2002, הושג הסכם עקרוני, להקמת מפעל מיחזור אזורי לאיגוד ערים דרום יהודה ולעירית אשדוד, לקראת סגירת אתר רתמים ביוני 2003. המפעל טרם הוקם.

4. 
כיום פועלים שבעה מפעלי מיון ומיחזור. מפעלים אלו מטפלים בכמיליון טון פסולת בשנה, שהם מעל ל-20% מהפסולת בישראל. על מנת לעודד רשויות מקומיות, מסייע המשרד ב-25 ₪ למשך 5 שנים, עבור כל טון שימוחזר במפעלים אלו. 

5. 
מפעל חדיש לטיפול ביולוגי בפסולת, הוקם באתר "חיריה", ונמצא בשלבי הרצה. מפעל זה יטפל בכ-60,000 טון פסולת בשנה, ויפיק ממנה אנרגיה. 


שני מפעלי קומפוסט, לטיפול בבוצת שפכים, בגזם עירוני ובמקטע האורגני של הפסולת הביתית, הוקמו במפרץ חיפה וליד קיבוץ כפר מנחם. תכניות למתקני טיפול נוספים נמצאות בדיונים בוועדות התכנון. 
6. 
תכנית האב הארצית לטיפול בפסולת, נמצאת בשלבי הכנה. מועד הסיום המשוער לפרסום התכנית, הינו סוף שנת 2003. תכנית האב תכלול היבטים תכנוניים ויישומיים, ברמה הלאומית ובפריסה מרחבית, ותפרט את המדיניות לטיפול בפסולת לסוגיה.

7. 
המשרד לאיכות הסביבה הכין טיוטת תקנות להיטל הטמנה, והעבירן לשר האוצר לחתימה לפני העברתן לאישור הכנסת.

משרד התשתיות הלאומיות

משרד התשתיות הלאומיות מתמקד בהיבטים אנרגטיים של טיפול בפסולת מוצקה, ובין היתר, בוחן טכנולוגיה להפקת אנרגיה ממרכיבים שונים של פסולת ממוחזרת. משרד משתתף במימון מתקן פיילוט למחזור פסולת בחדרה, המאפשר להפיק ביוגז ממרכיבים אורגניים של האשפה. המשרד מתקצב את השלב הבא של הפרוייקט - הקמת מפעל חלוץ באתר חיריה. המתקן נועד לניצול ביוגז לצורכי תחבורה וייצור חשמל. 

משרד הבינוי והשיכון

הסכם בדבר רכישת דירות הסוכנות היהודית 

בידי הממשלה

הגופים המבוקרים: משרד הבינוי והשיכון; משרד האוצר - אגף החשב הכללי 

א. ריכוז ממצאי הביקורת

1.
בהסכם בין החשב הכללי לבין הסוכנות, בענין חברת "עמיגור", נקבע שאם החברה תמכור 5,000 דירות או יותר בתקופה של שלוש שנים, תרכוש המדינה את יתרת הדירות שהן רכוש הסוכנות במחיר הנקוב בהסכם. חלק זה של ההסכם, הנוגע לרכישת דירות הסוכנות בידי הממשלה, לא נכלל בהחלטות הממשלה ואף אינו נובע מהן.

2.
ההסכם חריג הן מבחינת היקפו הן מבחינת מהותו וההתניות הכלולות בו. כמו כן הוא נוגע למשרדי ממשלה אחדים: למשרד הבינוי והשיכון, למשרד לקליטת העלייה ולמשרד האוצר. אשר על כן, ראוי היה להביא את עניין ההסכם לדיון בממשלה בצירוף ניירות עמדה ותחשיבים, כולל הערכה של השפעת ההסכם על התקציב הדרוש ועל מלאי הדיור הציבורי. דבר זה לא נעשה. כשיקוים ההסכם במלואו והממשלה תרכוש את דירות הסוכנות שלא נמכרו במבצעים, יטיל הדבר עומס כבד על תקציב המדינה - כשני מיליארד ש"ח במועד חתימת ההסכם - בלא שתתוסף למאגר הדיור הציבורי אפילו דירה אחת.

3.
העובדה שרק נציגי משרד האוצר חתמו על ההסכם, והמחלוקת באשר למידת מעורבותם של גורמים בכירים ממשרד הבינוי והשיכון מעידה על חוסר שיתוף פעולה שהביא לחוסר תיאום בין המשרדים. לדוגמא, נמכרו דירות ריקות על אף צרכי הממתינים לדיור.

4.
משרד האוצר לא קבע בהסכם מנגנון שיקח בחשבון תנודות במחירי המקרקעין. כמו כן לא דאג לקבל הערכה מקצועית משלו של שווי הדירות ולא בדק את סבירות הסקר שהכין שמאי פרטי עבור עמיגור. לדוגמא, סבירות מחירי דירות תפוסות שנאמדו כדירות פנויות.

5.
לפי בקשת משרד האוצר אישרה ועדת הכספים של הכנסת בפברואר 1999 להעביר בהרשאה להתחייב כ-1.4 מיליארד ש"ח מהרזרבה הכללית שבתקציב המדינה לתקציב המשרד למימון ההוצאה הצפויה בגין ההסכם. משרד האוצר, שפנה לוועדת הכספים, לא דן קודם לכן בעניין עם המשרד, האחראי לדיור הציבורי בתוקף תפקידו, וגם לא הפנה את תשומת לב הוועדה לצורך לזמנו לדיון. 

6.
הסכום שתוקצב לרכישת דירות עלול שלא להספיק לרכישת כל דירות הסוכנות שייוותרו בידי החברה - כ-13,000 - אלא לרכישת כ-6,000 דירות בלבד. התוצאה - חוסר שקיפות של מלוא המשמעות התקציבית של ההסכם.

7.
הפיצוי הותיר בידי המשרד רק כ-85 מיליון ש"ח, שהיה בהם כדי לממן רכישת דירות מעטות לנזקקים. בסכום שממשלת ישראל התחייבה לרכוש את דירות הסוכנות מתוקף ההסכם עמה היה אפשר לרכוש למעלה מ-4,000 דירות לפתרון בעיות דיור של נזקקים, חסרי דיור. 

ב. תגובות המבוקרים

משרד הבינוי והשיכון

2.
המשרד לא היה מעורב בהכנת ההסכם, בגיבוש עקרונות ההסכם ובעריכת אומדנים לעלות ההסכם, ולכן לא ערך בדיקות קודם לחתימה לפנייה לוועדת הכספים.

הסוכנות היהודית לארץ ישראל

1.
לדעת הסוכנות היהודית, ההסכם עם המדינה נחתם גם על ידי המגביות המאוחדות מאחר ו-2/3 מהדירות היו בבעלותן. הסוכנות והמגביות הסכימו לסבסד את מכירת הדירות לרוכשים ב-40% משוויין (ע"פ הערכה שלהן) ובשווי סיבסוד כולל של כ-2 מליארד שקל.

2.
לדעת הסוכנות היהודית, אין להטיל דופי בנוגע ליישומו של ההסכם.

5.
לדעת הסוכנות היהודית, השפעת ההסכם הינה על תקציב המדינה בכללותו ולאו דווקא על תקציב משרד הבינוי והשיכון.

הפיקוח על אכלוס דירות וניהולן

 בידי חברת עמיגור ניהול נכסים בע"מ

הגופים המבוקרים: משרד הבינוי והשיכון; חברת עמיגור ניהול נכסים בע"מ; משרד האוצר - אגף החשב הכללי

מבוקר נוסף: משרד העבודה והרווחה

א. ריכוז ממצאי הביקורת

1.
לא הוכן נוהל להשכרת דירה עם ציון העלות המרבית לשיפוץ ולטיפול בחריגים. דירות רבות נותרו ריקות ולא אוכלסו עקב עלות שיפוצים גבוהה, ובמקלטים לא נעשו פעולות תחזוקה.

2.
נוסח החוזה ששימש את החברה בדרך כלל להשכרת הדירות לא עודכן בהתאם לנדרש בחוק זכויות הדייר בדיור הציבורי, התשנ"ח-1998, השוכר התחייב לעשות בדירה את כל התיקונים ההכרחיים על חשבונו בלא שיוכל לתבוע החזר מהחברה.

3.
אין בידי המשרד מידע ממוחשב מעודכן על הנכסים שבאחריותו; מידע זה מפוזר ביחידותיו השונות ובחברות האכלוס; יש דירות שאינן רשומות במערכת הממוחשבת; חסרים נתונים כספיים מדויקים על ערך הנכסים. 

4.
מעונות לקשישים (הוסטלים) פועלים זה שנים בלי שניתנו רישיונות לניהולם כנדרש בחוק הפיקוח על מעונות, התשכ"ה-1965, מטעם משרד העבודה והרווחה.

5.
לא נקבעו תקן הציוד בהוסטל ובדירה שנמסרת למגורי הקשיש, רמת התחזוקה בהם, מצבת כוח האדם לתפעולם וסדרי ההתחשבנות בין המשרד ובין החברה. אף שההסכם כולל התחייבויות כספיות של המדינה, לא חתם עליו נציג של החשב הכללי שבמשרד האוצר, כנדרש. 

6.
ביוני 2001 מצא המשרד כי בארבעה הוסטלים לא היתה אבטחה. עד מועד סיום הביקורת, אוגוסט 2002, לא קבע המשרד מהי האבטחה הנדרשת להוסטל.

7.
משרד העבודה והרווחה הודיע לחברה, כי אין להכניס להוסטלים מטפל צמוד. אין להשלים עם מצב שבו דייר שמצבו הרפואי מחייב טיפול צמוד, לא יוכל להיעזר במטפל צמוד בתקופת הביניים עד שיימצא לו סידור מתאים אחר.

 8.
חברת עמיגור ביטחה את כל ההוסטלים בתת-ביטוח בגדול (כ-23 מליון דולר בלבד).

9.
המשרד העביר לחברה סכום כסף לניהול בגין כל הוסטל מהרכוש המינהלי שנמסר לה ללא מכרז ורשם זאת בתקציבו כהוצאה. לעתים היו עלויות הניהול נמוכות מסכומי הכסף שהועברו ונוצרו עודפים. המשרד לא רשם עודפים אלה בתקציבו.

10.
מן הראוי שהיחסים בין המשרד לבין החברה יעוגנו בהסכם מקיף, שיחול על כל הדיור הציבורי שבניהול החברה - הרכוש המינהלי ורכוש הסוכנות. התקנים והפעולות לתחזוקה. יש לדאוג להחלפת חוזה השכירות המשמש את החברה להתקשרות עם עשרות אלפי דייריה בחוזה חדש, שיעגן את זכויותיו של הדייר, בין היתר, על פי חוק זכויות הדיר בדיור הציבורי. על נציג החשב הכללי במשרד האוצר לחתום על הסכם שכולל התחייבויות כספיות של המדינה.

ב. תגובות המבוקרים

חברת עמיגור ניהול נכסים בע"מ
1. 
כיום, אין דירה מועמדת לאיכלוס שאינה משופצת, גם אם עלות שיפוצה יקרה במיוחד. 


עמיגור מבצעת, בנוהל מזורז, את השיפורים הנדרשים והגישה בקשה למשרד הבינוי והשיכון להשלמת התקציב לשדרוג המקלטים והתאמתם.

2.
על אף שעד כה עמיגור לא קיבלה הודעה על שינוי החוזה ממשרד הבינוי והשיכון, היא פועלת, כאילו שונה החוזה לטובת הדייר, בהתאם לחוק זכויות הדייר בדיור הציבורי. 


על אף ירידת מלאי הנכסים של החברה בלמעלה מ-25%, בשל מבצע מכירת הדירות, משקיעה החברה את אותו היקף תקציב באחזקת הדירות.

3. בידי עמיגור נמצאות רשימות ממוחשבות של כל הנכסים שברשותה. המערכת הממוחשבת עומדת לרשות משרד הבינוי והשיכון.

 4.
עמיגור לא נתבקשה להוציא רשיונות לניהול בתי הדיור המוגן, על פי חוק הפיקוח על המעונות, התשכ"ה - 1965. עמדת משרדי הממשלה לגבי הדיור המוגן שבניהול עמיגור היא כי המדובר בבתי דיור מוגן ולא במעונות. בידי החברה חוות דעת משפטית מפורטת בנושא.

7.
עמיגור פועלת בנושא הטיפול בדיירים הזקוקים למטפל צמוד, בהתאם להוראות משרד העבודה והרווחה. בנוסף, עמיגור חזרה והתריעה פעמים רבות כי אוכלוסיית הדיירים הולכת ומזדקנת ונזקקת ליותר ויותר סיוע בתחום הסיעודי. בשל מצב זה גייסה עמיגור בסיוע הסוכנות היהודית והביטוח הלאומי כספים להקמת מחלקה סיעודית, אשר תהווה פתרון לקשישים הסיעודיים, במידה ולא ימצא להם פתרון אחר.

10.
חברת עמיגור מעונינת בעריכת הסכם כולל שיסדיר באופן מלא את היחסים בין משרד הבינוי והשיכון לחברה. החברה אף פנתה בענין זה למשרד הבינוי והשיכון, ונענתה כי המשרד עוסק עתה בעריכת חוזה ניהול כללי, עם חברת עמידר. עם סיכום החוזה ייפנו להכנת הסכם כולל עם חברת עמיגור. 

משרד הבינוי והשיכון

1.
שיפוץ נעשה בדירות להן נקבעו מועמדים לאכלוס. כיום נותרו כ-150 דירות ריקות, מהן כ-50 דירות באופקים.

8.
ביטוח הוסטלים - לאחרונה ערך המשרד בדיקה בנושא זה. הוחלט כי במכרזים עתידיים, כל מקרה ייבדק לגופו על מנת לקבוע את דרישת הביטוח.

9.
המשרד פועל בשיתוף עם אגף התקציבים במשרד האוצר להחזרת כספי העודפים ולתקצוב פעולות האחזקה, מעתה ואילך.

10.
המשרד חתם לאחרונה על הסכם עקרונות עם אחת מהחברות המאכלסות. עקרונות אלה, יהוו בסיס לחתימת הסכם גם עם חברת עמיגור.

פרזות חברה ממשלתית עירונית לשיכון ירושלים בע"מ

הגופים המבוקרים: משרד הבינוי והשיכון; חברת פרזות - חברה ממשלתית עירונית לשיכון ירושלים בע"מ

1. ריכוז ממצאי הביקורת

1.
חברת פרזות נוסדה כדי לפעול למען שיקומם, פינוים וחיסולם של משכנות עוני בתחום שיפוטה של עיריית ירושלים. למרות זאת, ניהלה החברה שמונה מעונות השוכנים מחוץ לירושלים, מעכו בצפון ועד אילת בדרום.

2.
סקר שעשתה החברה במחצית הראשונה של שנת 2002 העלה שהתחזוקה של מאות דירות שבניהול החברה הייתה ירודה. לדוגמא באתר בבית"ר עילית שבניהול חברת "פרזות" הבנינים וסביבתם נמצאים במצב הזנחה קשה.

3.
המעונות לקשישים שבניהול החברה פועלים זה שנים בלא שניתנו רישיונות לניהולם כנדרש בחוק הפיקוח על מעונות, התשכ"ה-1965, ובלי שניתן לגביהם פטור מרשיון, אף שמבקר המדינה התריע על כך בעבר פעמים אחדות, וגם הכנסת העירה על כך.

4.
ראוי היה שהמשרד ירשום את העודפים - לאחר שהועברו כספים לחברה לצורך ניהול - בתקציבו, בין כהכנסה ובין כהקטנת ההוצאה. השארת כספים אלה בידי החברה איפשרה למשרד לבצע פעולות מחוץ לתקציבו. 

5.
החברה השאירה בידיה את כל הכספים שהתקבלו ממכירת דירות ההשקעה, אף שעל פי הסדר הקיים בינה לבין החשב הכללי במשרד האוצר, עליה להחזיר למשרד האוצר, 80% מהתמורה שתתקבל ממכירת דירות השקעה. עקב כך הצטברו בידי החברה סכומים ניכרים. לפי הדוחות הכספיים של פרזות, בסוף 2001 היו לה פיקדונות לזמן קצר ולזמן ארוך בסכום כולל של 89.6 מיליון ש"ח, והכנסות המימון שלה גדלו באותה שנה בכ-63% לעומת שנת 2000. 

6.
במארס 2001 פלשו משפחות רבות לדירות בבית שמש שטרם הוחל באכלוסן, עלות הפינוי הסתכמה ב-1.5 מיליון ש"ח, והעלות של תיקון הנזקים שנגרמו במהלך הפלישה נאמדה בכ-540,000 ש"ח. העניין האמור, שגרם לנזקים ניכרים לא נדון בדירקטוריון החברה.

7.
זה שנים פועל דירקטוריון החברה בהרכב חסר, ובעלי המניות - הממשלה ועיריית ירושלים - לא פעלו למינוי הדירקטורים החסרים. 

 8.
עיון בפרוטוקולים של ישיבות הדירקטוריון שהתקיימו בשנים 1999-2000 מלמד כי באותן שנים לא קיים הדירקטוריון כל דיון מקיף בנושאים חשובים הנוגעים לפעילות החברה, כגון המבנה הארגוני של החברה; נוהלי החברה; פעילות החברה בניהול פרויקטים מחוץ לתחום השיפוט של ירושלים; השתתפות החברה במכרזים לביצוע פרויקטים שונים; טיפול בחובות הדיירים ותחזוקת הנכסים שבניהול החברה.

9.
על המדינה לבדוק אם החברה ממלאת חובותיה בנוגע לתחזוקת הדירות שבניהולה בהתאם להסכם עמה ולחוק. על המשרד לדאוג שחוזה השכירות המשמש את החברה בהתקשרות עם דייריה יוחלף בחוזה חדש, שיעגן את זכויותיהם, בין היתר על פי חוק זכויות הדייר בדיור הציבורי.

10.
על המשרד לעשות תחשיבים כלכליים עדכניים של עלות הניהול והתחזוקה של הדירות, ולקבוע על פיהם הן את התקציב הדרוש לתחזוקת הדירות, והן את שיעור העמלה שתשולם לחברות האיכלוס בעד הטיפול בהן, ללא תלות בגובה שכר הדירה שהחברות גובות.

ב. תגובות המבוקרים

חברת פרזות

2.
החברה החלה בביצוע תיקונים בכל דירותיה במטרה לעמוד בדרישות חוק זכויות הדייר. הנהלת החברה החליטה לבצע תיקונים בדירותיה גם מעבר למתחייב מחוק זכויות הדייר ותיקצבה תיקונים אלה ב-1.5 מליון ש"ח בשנת 2003.


בסיור שקיימה הנהלת החברה בביתר עילית, בהשתתפות נציגי משרד הבינוי והשיכון והמועצה המקומית, הוחלט כי יעשה מאמץ נוסף לארגן ועדי בתים שיקבלו על עצמם, בשם הדיירים, לתחזק ולשמור על הרשות המשותף, ורק לאחר מכן יבוצע תיקון הנזקים ברכוש המשותף שנגרמו על ידי הדיירים.

4.
טרם נמצא הסדר (כפי שנעשה בעמידר), שיאפשר העברת הכספים וכיסוי עלויות הניהול האחזקה והמכירה. העברת עודפי הניהול לא הייתה מאפשרת עבודות האחזקה והשיפוצים היסודיים, שביצעה החברה בהוסטלים, אותם קיבלה לניהולה עוד בשנת 1985.

9.
משרד הבינוי והשיכון מכין חוזה אחיד שישמש את כל חברות השיכון הציבורי.

משרד האוצר

5.
בתוכנית העבודה של החשב הכללי לשנת 2003, מתוכננת ביקורת של רואה חשבון חיצוני בחברת פרזות, אשר יבדוק את נושא גביית שכר הדירה בחברה, לרבות: נהלים, דרכי עבודה ומידת הגבייה.


9.
החשב הכללי נמצא על סף חתימת הסכם התקשרות מעודכן עם חברת עמידר. הסכם זה קובע עמלות כלכליות (מכר, גבייה, ניהול ואחזקה), אשר מביאות לאיזון תפעולי של החברה. החשב הכללי יישם הסכם זה גם עם חברת פרזות ועם שאר החברות המאכלסות.

משרד הבריאות
רפואה מונעת למבוגרים ולקשישים

הגופים המבוקרים: משרד הבריאות; קופות חולים: שירותי בריאות כללית; מכבי שירותי בריאות; קופת חולים לאומית; קופת חולים מאוחדת

א. ריכוז ממצאי הביקורת

1.
הנהלת המשרד אישרה בשנת 2000 "תכנית למניעת חולי וקידום בריאות בקרב קשישים", אולם עד מועד סיום הביקורת, יולי 2002, לא יישמה אותה. 

2.
 המשרד לא הוציא הנחיות לקופות החולים במרבית תחומי הרפואה המונעת למבוגרים ולקשישים, ובשל גישת קופות החולים שאין הן מחוייבות לבצע רפואה מונעת, אין מדיניות אחידה באשר לפעילות מניעה שיש לבצע בקרב המבוטחים.

3.
סעיף 35 לחוק ביטוח בריאות ממלכתי מחייב את המשרד לפקח על פעילותן של קופות החולים ולבקר את איכות שירותיהן. למרות זאת, לא פיקח המשרד על הביצוע של הפעולות לרפואה מונעת הנמצאות בסל שירותי הבריאות (בדיקות לגילוי דם סמוי בצואה, צפיפות העצם ומשטח צוואר הרחם).

4.
לא כל מכוני הממוגרפיה בארץ העבירו להנהלת התכנית הלאומית לגילוי מוקדם של סרטן השד נתונים על המטופלים, ולא כולם כפופים לבקרת האיכות שלה, ובחלק מהמכונים שיעורי הגילוי נמוכים. המשרד לא חייב את המכונים בבקרת איכות ובקבלת רישוי להפעלתם.

5.
שיעורי החיסונים למבוגרים ולקשישים נגד שפעת ונגד דלקת ריאות, נמוכים משיעורי החיסונים שקופות החולים הציבו לעצמן כיעד. 

6.
לקופות החולים אין מעקב שיטתי וכולל אחר פעולות מניעה שהן נקטו מיוזמתן, אף שאינן נכללות בסל הבריאות, כגון: מעקב אחר קבוצות בסיכון להשמנה, ומעקב לאחר מתן ייעוץ ברפואה מונעת למבוגרים ולקשישים בידי רופאי המשפחה.

7.
על המשרד לקבוע מדיניות להנהגת רפואה מונעת, ובכלל זה לקבוע מדדים בריאותיים נדרשים, מטרות ושיעורי כיסוי רצויים. על המשרד לדון עם קופות החולים על ביצוע המדיניות, על הדרכים והאמצעים לביצועה, והכל בהתחשב בשיקולים מקצועיים וכלכליים.

8.
על פי הנחיות ארגון הבריאות העולמי, אמצעי המניעה היעיל ביותר נגד השפעת הוא חיסון שנתי נגד נגיפיה. יצוין, שחיסון נגד שפעת אינו כלול בסל השירותים.

9.
המשרד פרסם בפברואר 1996, מיד לאחר הביקורת, רשימת מכונים מורשים לממוגרפיה, אולם מאז לא עדכן המשרד רשימות כאלה.

10.
קופות החולים מכירות בצורך של רופאי המשפחה להשתלם ולהתרענן מקצועית, אולם שיעור ניכר מקרב רופאי המשפחה של קופות החולים לא השתלמו ולא עברו קורסי רענון ברפואה מונעת או בגריאטריה בשלוש השנים האחרונות. 

11.
על הנהלת מכבי שירותי בריאות לקבוע קריטריונים אחידים, יעדי טיפול ולוחות זמנים, ולהדריך את הצוותים הרפואיים, כדי למנוע הידרדרות במצבם הרפואי של החולים הסוכרתיים.

ב. תגובות המבוקרים

משרד הבריאות
1. בשנת 2003 תשקוד המועצה הלאומית לקידום הבריאות, על הכנת תוכנית לאומית לרפואה מונעת לכלל המדינה ובכלל זה למבוגרים וקשישים.

2.
הנחיות רפואיות, ככלל, אמורות לצאת על ידי "האיגוד הרפואי". האיגוד הוציא הנחיות בתחום רפואה מונעת שאומצו על ידי המשרד. עמדת המשרד היא שגם על קופ"ח חלה החובה ליישם עקרונות של רפואה מונעת. כמו כן יצאו הנחיות קליניות מטעם המועצה הלאומית לגריאטריה, אשר יופיעו באתר האינטרנט של המשרד עד יולי 2003.

3.
המשרד החליט להקים יחידה לפיקוח ובקרה על קופות החולים. בשל מגבלות תקציביות, טרם הוקמה היחידה. הדרישה לתקצוב היחידה כלולה בדרישות התקציב של המשרד.

4.
מינהל הרפואה הכין חוזר בנושא התנאים להפעלת מכוני ממוגרפיה. התנאים יחייבו מדדי איכות שיבחנו במכון. החוזר הועבר להערות המועצה הלאומית לדימות. 
5.
אין בסמכות המשרד לחייב את קופ"ח להגדיל את שיעור המתחסנים.

6.
החוק אינו מחייב את קופות החולים במתן השרות. לפיכך, אין המשרד יכול לדרוש מהקופות לבצען.

7.
המועצה הלאומית לקידום הבריאות שמונתה על ידי המנהל הכללי, והוא העומד בראשה, כללה בתוכנית העבודה הכנת תוכנית לקידום הבריאות, ובכלל זה מדיניות להנהגת רפואה מונעת, מדדים נדרשים ושיעור כיסוי נדרש. במועצה הלאומית חברים גם נציגי קופות החולים.

8.
למרות שהחיסון אינו כלול בסל השירותים, רבים מתושבי המדינה מקבלים את החיסון במסגרת קופ"ח ביוזמת משרד הבריאות ובשיתוף קופ"ח. חלק מהמבוטחים מקבלים את החיסון ללא תשלום וחלק בסכום מופחת מעלות החיסון.

9.
המשרד יוציא רשימה מעודכנת עד סוף 2003.

מכבי שירותי בריאות

6. 
לחץ דם: מינואר 2000 קיים במכבי רישום חובה של לחץ דם עבור מטופלים מגיל 40 ומעלה. מדצמבר 2002 כל הנתונים הועברו למרכז מכבי לריכוז ועיבוד הנתונים. בשנת 2001-2002 התקיים פרוייקט לשיפור מודעות של הרופאים והמטופלים לביצוע מדידת לחץ הדם ורישומו. מיוני 2002, בהמשך להצלחת הפיילוט בנגב, תופעל תכנית ארצית בנושא זה.


השמנה: קיימים נתונים אצל התזונאיות, בשלב זה אין יכולת לריכוז ברמה הארצית. 


ראיה - כל מטופל מגיל 65 ומעלה מקבל זימון בדיוור ישיר לבדיקת ראיה. בשנת 2002 זומנו כ-7000 מבוטחים עם הענות של 33%.

8.
מכבי שירותי בריאות אמנם לא קבעה לעצמה יעד סופי לחיסון נגד שפעת, אולם נקבעו יעדים שנתיים לשיפור כיסוי החיסון, ושיעור החיסון הוכנס כמדד להערכת סניף. מנתוני שנת 2002 ניתן לראות עליה של 23% לעומת שנה קודמת לגבי כלל המתחסנים, וגידול של 7.7% באוכלוסיית היעד של בני 60 ומעלה עם כיסוי של 35% מאוכלוסיית היעד. הורדת גיל המתחסנים ל-55 הורידה את אחוז המתחסנים הכולל, מאחר שבני הגיל הנמוך יותר, נוטים פחות להתחסן. הורדת הגיל מחייבת השוואה זהירה לשנים קודמות ולקופות אחרות.

11.
בתכניות העבודה לשנת 2003, נקבעו מדדי בקרה ויעדים לתוכנית הסוכרת וכן נקבעו קריטריונים לסדרי עדיפות בהתערבות בטיפול. למרות הקשיים האובייקטיביים ניתן להצביע על שיפור מתמיד במדדי המעקב אחר חולים סוכרתיים. תצויין במיוחד ירידה בהמוגלובין מסוכרר מרמה של 8.09 ל-7.34 מ"ג בתקופה של שלוש השנים האחרונות אצל מבוטחי מכבי. 

הפעלת חדרי ניתוח בבתי חולים

הגופים המבוקרים: משרד הבריאות; המרכז הרפואי הממשלתי "אסף הרופא"; שירותי בריאות כללית - המרכז הרפואי "קפלן" 
א. ריכוז ממצאי הביקורת

1.
המשרד אינו מרכז מידע בדבר מספר הממתינים לניתוחים ומשך ההמתנה, אף לא לגבי בתי החולים שהוא מפעיל. בהיעדר מידע זה אין המשרד יכול ליצור כלים לייעול תהליך ההפניה והוויסות של החולים למחלקות השונות העוסקות בניתוחים בכל אזור, כדי שלא ייווצר בבית חולים אחד תור ארוך לניתוח מסוג מסוים, שעה שבבית חולים סמוך לו יש תור קצר בהרבה לאותו סוג של ניתוח. היות שהמשרד אחראי לבריאות הציבור, עליו לדאוג ליצירת מאגר מידע בתחום זה.

2.
המשרד לא קבע אמות מידה בדבר משך ההמתנה המרבי לכל סוג של ניתוח מתוכנן. אמות מידה בתחום זה נחוצות, בין השאר, כדי לשמש למחלקות המנתחות, להנהלות של חדרי הניתוח ושל בתי החולים הכלליים ולמשרד עצמו כלי מדידה לצורך בקרה וייעול העבודה בחדרי הניתוח.

3.
הנהלת אסף הרופא אינה מקבלת כל דוח בנוגע לניצול תשעת חדרי הניתוח העיקריים; המשרד לא קבע תקן לניצול חדרי הניתוח, בין השאר לצורך בקרה והשוואה בין המחלקות ובין בתי חולים; ולמשרד אין נתונים אודות ניצול חדרי הניתוח בכלל ובבתי החולים שהוא מפעיל בפרט, והוא אינו עושה כל בקרה ופיקוח על כך. אף על פי שלמשרד אין מידע כאמור, הוא מאשר לקרנות המחקר שליד בתי החולים הממשלתיים להפעיל את חדרי הניתוח בשעות אחר הצהרים.

4.
הוראות המשרד קובעות, שעל כל מנהלי בתי החולים הכלליים הממשלתיים למנות אחראי לנושא קביעת תורים לניתוחים מתוכננים, שאינם דחופים. נמצא, שבתי החולים הממשלתיים לא מינו אחראי לנושא זה. בתי החולים הללו גם לא קבעו נהלים בעניין זה. 

5.
מן הראוי שהמשרד יאסוף וינתח בתדירות גבוהה יותר מידע בנושא זיהומים בבתי חולים שהוא מידע חיוני. 
6.
לפי תקנות יסודות התקציב (כללים להפעלת תאגיד בריאות), התשס"ב-2001, היה על אסף הרופא והקרן למחקרים להגיש לאישורו של שר הבריאות את הסכם הפעילות שביניהם, כשהוא מותאם להוראות התקנות, עד לאמצע מארס 2002. אולם עד נובמבר אותה שנה לא נחתם ההסכם, וממילא הוא לא הועבר לאישור השר.

7.
באסף הרופא נמצאו ליקויים בתחום הבקרה על צריכת סמים מסוכנים בחדרי הניתוח.

8.
אין במערכת חדרי הניתוח בבי"ח קפלן מקום מספיק לאחסון כל הציוד והחומרים המתכלים שבשימוש הצוותים הרפואיים. משום כך, קופסאות וארגזים מונחים על מדפים במסדרונות, בפינות ובמעברים אחרים וגם על רצפת המערכת, בלי שמארזים אלה עברו חיטוי, דבר שיש בו כדי לפגוע ברמת הסטריליות במערכת חדרי הניתוח.

9.
על המשרד ועל הנהלת שירותי בריאות כללית לדאוג לניהול יעיל ושקוף בכל הקשור לקביעת התורים לניתוחים מתוכננים, ולהפעלת בקרה שוטפת על כך.

ב. תגובות המבוקרים

משרד הבריאות

1.
משרד הבריאות אינו רואה עצמו אחראי לוויסות החולים למחלקות השונות העוסקות בניתוחים. מידע בדבר מספר הממתינים לניתוחים ומשך ההמתנה, הינו בתחום האחריות של בתי החולים. לדעת המשרד על קופות החולים לדאוג כי השירותים הניתנים על ידם, יינתנו למבוטחים בתוך זמן סביר ובמרחק סביר.

2.
המשרד סבור שאין צורך בקביעת אמות מידה בתחום זה. הנושא הוא חלק מהתחרות בין קופות החולים ונותני השירותים. 

3.
הנהלת ביה"ח אסף הרופא מקבלת דו"ח המפרט את סך שעות הניצול מתוך שעות העבודה מכל חדרי הניתוח. בדו"ח חדר ניתוח נרשם גם אחוז ניצול החדרים. עמדת המשרד היא שהמדיניות נתונה לסמכותם של בתי החולים לניצול חדרי הניתוח. לעיתים, חדרי הניתוח אינם מנוצלים בגלל אי הופעת חולים בעייתיים. שינוי במצבם הרפואי של החולים המיועדים לניתוח, מאלץ לבטל את הניתוח. המשרד אינו רואה לנכון לקבוע סטנדרד לניצול חדרי הניתוח.המשרד הכין תוכנית להקמת יחידת בקרה ופיקוח. במסגרת בקרת היחידה יכללו גם פיקוח ובקרה על פעילות חדרי הניתוח במסגרת תאגידי הבריאות - "קרנות מחקר".

4.
המשרד יוציא חוזר רענון בנושא עד סוף שנת 2003.
5.
המשרד יכלול הנושא במסגרת תוכניות העבודה של המרכז הלאומי לבקרת מחלות.

6.
כל בתי החולים העבירו את טיוטת ההסכם למשרד הבריאות לחתימה. הדיון בהסכם לביה"ח "אסף הרופא" נקבע לסוף חודש פברואר 2003.
7. בעקבות הביקורת מונה אחראי לביקורת צריכת הסמים המסוכנים. 
9.
בבתי החולים הממשלתיים הכלליים, מותקנת מערכת מחשוב חדשה, בדומה למערכת המחשוב באסף הרופא, שבמסגרתה יכללו נתונים המתייחסים לחדרי ניתוח.

שירותי בריאות כללית

3.9.
הנהלת שירותי בריאות כללית מקבלת באופן שוטף דוח על ניצול חדרי ניתוח, ועוקבת אחר התורים לניתוחים אלקטיביים בבתי החולים שלה. הנהלת בית החולים "קפלן" תגביר את המעקב אחר הממתינים לניתוחים אלקטיביים.

8.
חדרי הניתוח בבית חולים קפלן תוכננו לפני כ-40 שנה, לפי סטנדרטים שהיו מקובלים אז, ולכן קיימת מצוקה בשטחי האחסון. כדי לפתור את הבעיה נשקלת האפשרות להקים מחסן קדמי לחדר הניתוח בקומה הטכנית, או באספקה סטרילית. בינתיים פותרים את הבעיה על ידי הגדלת תדירות האספקה של הציוד לחדרי הניתוח.
תכנון כוח אדם במקצועות הרפואה

הגוף המבוקר: משרד הבריאות

א. ריכוז ממצאי הביקורת

1. למשרד אין בסיס נתונים עדכני על רוב העוסקים במקצועות הרפואה. המשרד לא עשה די לבניית התשתית החוקית שתאפשר איסוף מידע עדכני על כוח אדם במקצועות הרפואה. המשרד אינו ממלא כהלכה את אחד מתפקידיו החשובים - תכנון כוח אדם במקצועות הרפואה.

2.
משנת 1995 ואילך התריעה המועצה הלאומית לדימות לפני הנהלת המשרד על מחסור בכוח אדם, אולם המשרד לא עשה את הדרוש לתכנון כוח אדם בתחום זה: אין לו נתונים על צורכי המערכת ולא קוימו דיונים ממשיים בעניין. 

3.
גורמים שונים במשרד ומחוצה לו קראו לבחון את המגמה המגמה הגוברת לאקדמיזציה של כוח האדם הסיעודי, אולם בחינה כזאת לא נעשתה, והנהלת המשרד אף לא קיימה דיון מקיף בעניין. 

4.
כאשר נדרש המשרד לבחון את בקשתה של עמותה שהייתה מעוניינת להקים בארץ בית ספר לרפואה (כשלוחה של אוניברסיטה בחו"ל), לקיים במסגרת בית הספר לימודים קליניים בבית חולים ממשלתי, קיבל המשרד החלטה המאשרת את בקשת העמותה. ההחלטה התקבלה ללא תיעוד המעיד כי התקיים דיון מעמיק וכי נשקלו כל השיקולים הרלוונטיים.

 ב. תגובות המבוקר

משרד הבריאות

1.
באגף למקצועות רפואיים קיים בסיס נתונים מעודכן על העוסקים ברפואה, כולל נתונים מעודכנים על רופאים המורשים לעסוק ברפואה, נתונים על המצאות הרופא במדינה על בסיס מרשם התושבים, נתונים להכרה במומחיות. גם במינהל הסיעוד קיים בסיס נתונים עדכני על העוסקים בסיעוד. הנתונים לגבי העיסוק בפועל והמסגרת המוסדית של בעל המקצוע לא קיימים, וניתן יהיה לעדכנם רק במסגרת רישום מחדש. הלשכה המשפטית הונחתה לפעול לתיקון פקודת הרופאים, כדי לחייב דיווח מעודכן לגבי השינויים בעיסוקם של העוסקים במקצועות הרפואה, ובכלל זה רופאים. עם פרסום התיקון, ניתן יהיה לעדכן את מאגרי המידע על העוסקים במקצועות הבריאות.

2.
המנהל הכללי הטיל, בתחילת 2003, על מכון מחקר, לבחון את צרכי כוח האדם במערכת הבריאות ובכלל זה בתחום הדימות.

3.
ביום 1.10.2002 מינה המנהל הכללי ועדה לבחינת התמהיל ופיתוח כוח האדם בתחום הסיעוד, בהיבטים של אקדמיזציה והיחס הנדרש לצורכי מערכת הבריאות של אחיות מוסמכות, מעשיות וכוח עזר. המלצות הוועדה אמורות להיות מוגשות למנכ"ל עד יולי 2003.
4.
הנהלת המשרד מינתה ועדה, לצורך המלצה לבחינת ההקמת של שלוחת אוניברסיטה מחו"ל. הוועדה החליטה להמליץ על הקמת השלוחה האמורה. לאחר החלטת הוועדה התקיים דיון נוסף אצל שר הבריאות בהשתתפות דייקני בתי הספר לרפואה, ובעקבותיו שונתה ההחלטה. הסיבות לשינוי ההחלטה היו: יכולת הרחבת ההוראה ברפואה באמצעות התשתית הקיימת, וחשש לירידת רמת ההוראה הרפואית בארץ בעקבות כניסת גורם פרטי-עסקי.

ביטול, התליה והגבלה של רישיונות במקצועות הרפואה

הגוף המבוקר: משרד הבריאות

א. ריכוז ממצאי הביקורת

1.
המשרד לא הכין נוהל להסדרת הליכי העבודה בנושא. הבדיקה העלתה, כי הרישיונות לא הופקדו כנדרש; הופקדו רק כשליש מהרישיונות של רופאים וכמחצית מהרישיונות של עובדי הסיעוד. הרישום על הפקדת הרישיונות בלשכות הבריאות לקה בחסר, והאגף למקצועות רפואיים במשרד לא ניהל מעקב בנושא.

2.
המשרד לא הקפיד על פרסום ביטול והתלייה של רשיון ב"רשומות" כנדרש. לא היה פרסום בעיתונים בעניינים של ביטול או התליה של רישיון. 

3.
החלטות להגביל את עבודתם של רופאים שהואשמו בעבירות חמורות (גרימת מוות ברשלנות, שוחד, סחיטה באיומים) לא זכו לכל פרסום מצד המשרד - לא ב"רשומות" ולא ברשימת התפוצה הקבועה. לדעת משרד מבקר המדינה, על המשרד לשקול לפרסם כל החלטה הנוגעת לרישוי בעלי המקצועות בתחום הרפואה.

4.
המשרד אינו מפיץ את המידע על ביטול ועל התליה של רישיונות למרפאות פרטיות, למכונים פרטיים ולחברות פרטיות המעסיקות בעלי מקצועות רפואיים. 
5.
הניהול של ביטול, התליה והגבלה של רישיונות לא היה ממוחשב, ולכן לאגף למקצועות רפואיים לא הייתה אפשרות לספק רשימה מעודכנת של ההחלטות על ביטול, התליה או הגבלה של רישיון.

6.
במערך המידע התגלו שיבושים רבים בשמות בעלי המקצוע ובמספרי תעודות הזהות שלהם; שיטת רישום השמות בהודעות של המשרד לא הייתה אחידה, והדבר הקשה על מוסדות הבריאות לאתר את בעלי המקצועות.

7.
ב"שירותי בריאות כללית" הועסקו כ-50 עובדים ותיקים שלא הייתה להם "תעודת הכרה במעמד", בניגוד להנחיות המשרד. 
8.
על פי החוק (סעיף 56 לפקודת הרופאים וסעיף 58 לפקודת רופאי השיניים), על בתי המשפט לדווח למשרד על כל הרשעה של רופא או רופא שיניים, גם כשההרשעה אינה קשורה לתפקידו. התברר, כי בתי המשפט אינם מדווחים באופן שוטף למשרד על הרשעת רופאים ורופאי שיניים, כיוון שלבית המשפט אין מידע על מקצועו של הנאשם. מן הראוי שכאשר הורשע רופא או רופא שיניים, יפנו התובעים את תשומת לב בית המשפט להוראות החוק. 
9.
על המשרד מוטלת האחריות להסדרת העיסוק במקצועות הרפואיים. מן הראוי כי המשרד יזרז את הליכי החקיקה באופן שיאפשר נקיטת אמצעי משמעת גם כנגד בעלי מקצועות שאין לגביהם הסדר חוקי כיום. על המוסדות המעסיקים לפעול בהתאם לחוזר ראש מינהל הרפואה מ-1997 כדי שלכל עובדיהם הזכאים לכך יינתנו "תעודות הכרה במעמד".

10.
כאשר שר הבריאות או מנכ"ל המשרד מחליטים לבטל, להתלות או להגביל את רישיונו של בעל מקצוע בתחום הרפואה, על המשרד לדאוג שהחלטות אלה ייושמו. 

ב. תגובות המבוקר

משרד הבריאות

1.
המשרד יפעל לשינוי החוק וידאג להכנת נוהל להסדרת הליכי העבודה בלשכות הבריאות. בנוהל יכללו פרקים שעניינם: נוהלי רישום על הפקדת הרשיונות, ומעקב האגף למקצועות רפואיים.

2.
המשרד יפעל להכנת נוהל פנימי של האגף למקצועות רפואיים, בתיאום עם הלשכה המשפטית, לפרסום ברשומות ובעיתון יומי, כנדרש בפקודת הרופאים. בהתאם להערת המבקר החל האגף למקצועות רפואיים להפיץ הודעות על ביטול או התליה של רשיון בדואר "רשום". כמו כן, הונחו מנהל האגף למקצועות רפואיים וראש מינהל הסיעוד לכלול ברשימת התפוצה כתובות דואר אלקטרוני של הנמענים, כך שבנוסף להודעות דואר רשום יועברו ההודעות בדואר אלקטרוני לקיצור זמן קבלת ההודעה.

3.
המלצה זו לא ניתנת ליישום ללא שינוי בחקיקה. המשרד יפעל לשינויי החקיקה המתבקשים.

4.
במסגרת הערכות המשרד לפרסום רשימת הרופאים באתר האינטרנט של המשרד, יינתן פרסום נוסף לגבי כאלה שהוגבל או הותלה רשיונם כדי שמידע זה יגיע למעסיקים פרטיים.

5.
המשרד יתן עדיפות לקידום מחשוב נושא ביטול, התליה והגבלה של רשיונות.
8.
הנושא הועבר ללשכה המשפטית ליישום.

פיקוח המשרד על מרפאות ומכונים פרטיים

הגוף המבוקר: משרד הבריאות

א. ריכוז ממצאי הביקורת

1.
לעתים המרפאות אינן מוסרות לציבור ולמטופלים מידע מפורט ומלא על מומחיותם של הרופאים המועסקים אצלם. 

2.
לעתים מנהלים שאינם רופאים או עובדים בלתי מקצועיים הם אלה שרושמים את "תולדות החולה" (אנמנזה), ובכלל זה אבחנה של הבעיה והמלצה לטיפול. בביצוע פעולה זאת בידי מי שאינו רופא מורשה, יש לכאורה משום עבירה של עיסוק ברפואה שלא כדין.

3. המשרד אינו מפקח על פעילותן של מרפאות המציעות טיפולים בעיכוב תהליך ההזדקנות ואינו בודק את התכשירים הנמצאים בשימוש בתחום זה ואת שיטות הטיפול.

4.
מן הראוי שהמשרד יבהיר לציבור את מגבלות הפיקוח שלו ויפרט לציבור מה עליו לבדוק עם פנייתו למרפאות ולמכונים הפרטיים בנוגע למומחיותם של המטפלים וליעילות הטיפול.

5.
המשרד לא הביא לידיעת הציבור את עמדתו לעניין שימוש בלייזר בידי מי שאינו רופא, ולא פרסם את עמדתו למי מותר להשתמש בלייזר, לאילו מטרות ובאילו תנאים. המשרד לא פעל להפסקת הטיפול בידי מי שאינו מוסמך לכך.
6.
כמה מרפאות ומכונים פרסמו שמכשיר הלייזר שברשותם מופעל באישור המשרד ומכון התקנים. בפועל, המשרד אינו מפקח על רישום המכשירים ועל השימוש בהם במרפאות ובמכונים הפרטיים, ואינו מבצע בקרת איכות על הפעלתם; בדיקת מכון התקנים אינה כוללת את קרינת הלייזר ואת תקינות המכשיר. 

7.
במקרים של פרסום מטעה, לכאורה, לא פנה המשרד אל הממונה על הגנת הצרכן כדי שיפעיל את סמכותו בנושאי אמת בפרסום, מכוח חוק הגנת הצרכן, התשמ"א-1981, ויגביר את פעולות האכיפה כנדרש.

8.
מן הראוי שהמשרד יפרסם לציבור קווים מנחים מה עליו לבדוק עם פנייתו למרפאות ולמכונים הפרטיים בנוגע להיבטים מקצועיים של פעילותם, כגון: מומחיות הרופאים, אישור שיטות הטיפול ורישוי המכשור הרפואי. זאת, נוכח מקרים של הטעיית הציבור, ומשום פער הציפיות שעשוי להיווצר בין הצרכן לנותן השירותים. 
ב. תגובות המבוקר

משרד הבריאות

1.
אין החוק מחייב את המרפאות למסור לציבור ולמטופלים מידע מפורט ומלא על מומחיותם של הרופאים העוסקים אצלם. לפיכך, אין בסמכות משרד הבריאות לחייב את המרפאות למסור מידע זה.

2.
במידה ויגיע למשרד מידע כי עובדים, שאינם רופאים, עושים פעולות שהן רפואיות, יועבר החומר ללשכה המשפטית לשם הגשת תלונה למשטרה על עיסוק ברפואה שלא כדין.

3.
לאור הערת המבקר תצא הודעה לעיתונות בדבר עמדת משרד הבריאות לגבי שימוש בהורמון גדילה למניעת הזדקנות. המידע יפורסם באתר האינטרט של המשרד.

4.
במחצית 2003 תצא הודעת המשרד לציבור, בדבר מגבלות הפיקוח של משרד הבריאות, ובה יפורט לציבור מה עליו לבדוק והיכן, בפנייתו למרפאות ולמכונים פרטיים בנוגע למומחיותם של המטפלים וליעילות הטיפול. 

5.
ביום 20.2.2003 מינה המנהל הכללי ועדה לבחינת השימוש במכשירי לייזר ברפואה.

6.
במקרים בהם נודע למשרד, המשרד מפנה את תשומת לב בעלי המרפאה לפרסום המטעה. במקרים בהם ימצא כי הפרסומים ממשיכים, יפעיל המשרד את סמכויותיו החוקיות למניעת הפרסום.

7.
ב-28.10.2002 פנה המשרד לממונה על הגנת הצרכן, כדי שיפעיל את סמכותו מכוח חוק הגנת הצרכן, ויגביר את פעולות האכיפה כנדרש.

8. המשרד יוציא הודעה לציבור, עד סוף שנת 2003, שבה יכתבו הקווים המנחים מה על הציבור לבדוק בבואו לטיפול במכונים.
המשרד לענייני דתות

המועצה הדתית ירוחם

הגוף המבוקר: המועצה הדתית ירוחם

א. ריכוז ממצאי הביקורת
1.
המועצה הדתית ירוחם מספקת שירותי דת לתושבי הרשות המקומית ירוחם (להלן - הרשות המקומית).

2.
לפי החוק היה על השר לחדש את הרכב המועצה הדתית עד מאי 1999, אולם עד מועד סיום הביקורת, ספטמבר 2002, לא חודש ההרכב. על המשרד לסיים בהקדם את חידוש הרכב המועצה הדתית.

3.
לפי הדוח הכספי המבוקר של המועצה הדתית לשנת 2001, היו הכנסותיה באותה שנה 1.7 מיליון ש"ח והוצאותיה - 2.0 מיליון ש"ח. המועצה הדתית צברה חובות כבדים, ובאוגוסט 2002 הגיעו חובותיה לכ-1.2 מיליון ש"ח. עקב מצבה הכספי לא שילמה המועצה הדתית במועד שכר לעובדיה.

4.
תקנות התקציב קובעות שהסכום הכולל של התקציב של כל מועצה דתית יאושר מראש בידי השר. נמצא, שהמשרד אישר את תקציב המועצה הדתית לשנת 2000 רק בסוף דצמבר אותה שנה, ואת תקציב המועצה הדתית לשנת 2001 רק בסוף נובמבר אותה שנה.

5.
לפי החוק, הרשויות המקומיות משתתפות בתקציב המועצה הדתית שבתחומן, והתקציב של המועצה הדתית טעון הסכמה של הרשות המקומית. בשנים 1999 ו-2000 לא התקבלה הסכמת הרשות המקומית לגבי חלקה בתקציב המועצה הדתית; רק באוקטובר 2000 הכריעו בדבר השר לענייני דתות ושר הפנים דאז (להלן - ועדת השרים), בהתאם לסמכותם על פי החוק. גם בשנים 2001 ו-2002 לא התקבלה הסכמת הרשות המקומית לגבי חלקה בתקציב המועצה הדתית; ועדת השרים התכנסה פעמיים כדי לדון בחלקה של הרשות המקומית בתקציב המועצה הדתית, אולם עד מועד סיום הביקורת לא הכריעה בדבר.

6.
במארס 2002 כתב יו"ר המועצה הדתית, איש תנועת ש"ס, לשר הפנים אליהו ישי בתוקף תפקידו כיו"ר תנועת ש"ס, וביקש ממנו לסייע לו במאבקיו עם ראש הרשות המקומית. העתק מהמכתב נשלח לשר לענייני דתות. מהמכתב עולה שיו"ר המועצה הדתית ניצל את פעילותו כיו"ר המועצה הדתית לקידום אינטרסים פוליטיים.

7.
בשנים 2000-2002 פנה ראש הרשות המקומית פעמים אחדות אל המשרד ואל השר וביקש לפעול לזירוז חידוש הרכבה של המועצה הדתית. במועד סיום הביקורת, ספטמבר 2002, טרם חודש ההרכב. רק באוקטובר 2002 פנה יועץ השר אל ראש הרשות המקומית ואל הרבנות המקומית וביקש מהם להציע מועמדים לחברות במועצה הדתית. באותה עת, כשלוש שנים וחצי לאחר המועד האחרון הנדרש לחידוש הרכב המועצה הדתית, עדיין שימש ההרכב שנקבע בספטמבר 1993, וכיו"ר המועצה הדתית כיהן מי שנבחר ב-1994.

8.
לדעת משרד מבקר המדינה, היה על המשרד לפעול ביתר נחרצות כדי לסיים את התהליך של חידוש הרכב המועצה הדתית. קרי, להביא את המחלוקת בין הרשויות בעניין הרכב המועצה הדתית להכרעת ועדת השרים לחידוש הרכב מועצה דתית. אשר למחלוקת עם יו"ר המועצה הדתית, שמציין מנכ"ל המשרד בתשובתו - אין ליו"ר המועצה הדתית כל מעמד בחוק בעניין זה.

9.
מבקר המדינה העיר פעמים אחדות בעבר, ולאחרונה באפריל 1998, בדוח ביקורת על המועצה הדתית ראשון לציון, ש"הקשיים בחידוש הרכביהן של מועצות דתיות מצביעים על פגם מהותי בדרך כינונן, שמטבע הדברים משפיע גם על טיב השירותים שהן נותנות לציבור". בדוח על מועצות דתיות שהתפרסם באפריל 2001 העיר מבקר המדינה כי "בשל ההרכב הפוליטי, החברתי והדתי הקיים היום, מתגלעים על פי רוב חילוקי דעות בין שלוש הרשויות שצוינו לעיל בעניין המועמדים לשמש חברי מועצה, וחידוש הרכבי המועצות מתעכב". הממצאים שהובאו לעיל מלמדים שבעניין הנדון לא חל שינוי, ודברי מבקר המדינה בעבר כוחם יפה גם היום.

10.
על פי תקנות הניהול, מועצה דתית צריכה לקיים "... לפחות ישיבה רגילה אחת לחודש, אולם רשאית היא להחליט שלא לקיים ישיבות רגילות בחדשי ניסן ותשרי של כל שנה". בחודשים ינואר 1999-אוגוסט 2002 הייתה המועצה הדתית אמורה לקיים לפחות 37 ישיבות; נמצא, שבאותם חודשים היא קיימה 11 ישיבות בלבד - כ-30% ממספר הישיבות הנדרש. יצוין, שבחודשים אוגוסט 2000-נובמבר 2001, כ-16 חודשים, לא התכנסה מליאת המועצה הדתית כלל.

11.
חברי המועצה הדתית אמורים לייצג את העדות ואת הגופים המעוניינים בשירותי דת יהודיים ביישוב. מבקר המדינה התריע פעמים אחדות, ולאחרונה באפריל 1998, בדוח על המועצה הדתית ראשון לציון, שההיעדרויות התכופות של חברי מועצה מישיבותיה אינן מאפשרות ייצוג נאות של כלל התושבים. זאת ועוד, כינוס מליאת המועצה הדתית לכשליש ממספר הישיבות שנקבע בחוק מעיד על ניהול לא תקין של ענייני המועצה הדתית.

12.
בקביעת תקציב בסכום גבוה מזה שאישר השר פעלה המועצה הדתית בניגוד לתקנות התקציב. זאת ועוד, יו"ר המועצה הדתית לא הודיע לרשות המקומית שהסכום שביקש ממנה חורג ב-14% מזה שאישר השר, ובכך לכאורה הטעה אותה.

13.
הרשות המקומית החזירה את התקציב למועצה הדתית "לשם ביצוע תיקונים תוך התאמת ההוצאות לצפי ההכנסות". המועצה הדתית לא הגיבה לבקשה, ובשנת 1999 פעלה בלי תקציב מאושר.

14.
לדעת משרד מבקר המדינה, פנייה לבג"ץ צריכה להיות אמצעי אחרון, שננקט לאחר מיצוי כל הדרכים האחרות, לרבות פנייה ליועץ המשפטי לממשלה לפני הגשת העתירה. ככלל, יש ציפייה סבירה שרשויות המדינה יתדיינו ביניהן ישירות, ולא יזדקקו לערכאות כדי להכריע בסכסוכים המתגלעים ביניהן בתחום ביצוע סמכותן המינהלית. כמו כן יש לזכור שעתירה לבג"ץ כרוכה בדרך כלל בהוצאה כספית ניכרת.

15.
נמצא, שהרשות המקומית הפחיתה את סכומי החיוב מחלקה בתקציב המועצה הדתית בלי לקבל את הסכמת המועצה הדתית. יתרה מזו, חלק מהחיובים היו בגין מים וחשמל שצרכו בתי כנסת בירוחם, והם שהיו אמורים לפרוע אותם ולא המועצה הדתית. לחיובים בגין שכר דירה עבור שלושת המבנים האמורים לא צירפה הרשות המקומית אסמכתאות המוכיחות את בעלותה על המבנים. ממסמכים ששלחה הרשות המקומית בדצמבר 2002 למשרד מבקר המדינה עולה שהבעלות הרשומה על המבנים היא של מדינת ישראל.

16.
רק ב-28.12.00 הודיע המשרד למועצה הדתית מה יהיה תקציבה לשנת 2000. העובדה שהמשרד שלח את ההודעה האמורה רק שלושה ימים לפני תום השנה, ולאחר שוועדת השרים כבר קבעה את חלקה של הרשות המקומית בתקציב המועצה הדתית, מעוררת תהיות לגבי תפקוד המשרד בכל הנוגע למועצה הדתית. אישור תקציב המועצה הדתית למפרע הוא בניגוד לתקנות.

17.
הסבר זה אינו מניח את הדעת, שכן לפי תקנות התקציב, לאחר שקיבלה המועצה הדתית את הודעת המשרד על מסגרת התקציב שאישר לה השר היה עליה להכין את תקציבה ולהגישו להסכמת הרשות המקומית.

18.
מבלי להביע דעה על החלטה זו, יצוין כי גם לאחר קבלת ההחלטה עדיין לא הכריעה ועדת השרים מה יהיה חלקה של הרשות המקומית בתקציב המועצה הדתית לשנים 2001 ו-2002.

19.
מהממצאים לעיל עולה, שבעבור השנים 1999 ו-2000 לא העבירה הרשות המקומית למועצה הדתית כ-240,000 ש"ח מהסכום שקבעה ועדת השרים; ובעבור השנים 2001 ו-2002 היא לא העבירה לה 736,000 ש"ח מהסכומים שאישר השר לאותן השנים. בלי להביע דעה אם על הרשות המקומית להעביר למועצה הדתית סכומים אלה - בסה"כ 976,000 ש"ח - הרי שגירעון המועצה הדתית גדול מסכום זה, ומכאן שהמועצה הדתית אינה צודקת בטענתה שהגירעון "נובע כל כולו מהשתמטות המועצה המקומית מהעברת חלקה בתקציב".

20.
לדעת משרד מבקר המדינה, סביר שיישוב קטן יתקשה להחזיק בכוחות עצמו מועצה דתית. צבירת גירעונות כספיים ביישובים קטנים, הגורמים בין היתר לעיכוב בתשלום משכורות העובדים, היא צפויה. מבקר המדינה התריע כבר בשנת 2001 על המצוקה התקציבית של מועצות דתיות לא מעטות, בעיקר מועצות דתיות הנמצאות בתחומן של רשויות מקומיות קטנות. כדי לשפר את תפקודה של המועצה הדתית, על המשרד לשקול ליישם אחת משתי ההמלצות של ועדת צדוק שהובאו לעיל. דהיינו להקים מועצה דתית מחוזית שתספק שירותי דת גם לתושבי ירוחם, או למזג את המועצה הדתית ירוחם עם מועצה דתית שכנה - כגון המועצה הדתית באר שבע או המועצה הדתית דימונה.

21.
נמצא, שלמרות החלטת ועדת השרים המשיכה המועצה הדתית לשלם ליו"ר המועצה הדתית שכר עבור 100% משרה; ומכאן שהיא לא מילאה את החלטת ועדת השרים בדבר קיצוץ היקף משרתו. עוד נמצא, שהמשרד לא קיים בקרה על היקף שכרו של יו"ר המועצה הדתית, וגם משהובא הדבר לידיעתו לא הביא להכרעה חד-משמעית בעניין ולא פעל לתיקון המצב.

22.
לפי ההלכה הפסוקה, נבחרים חברי המועצות הדתיות לפי התאמתם לייצג את הגופים והעדות המעוניינים בקיומם של שירותי דת יהודיים ביישובם. בפברואר 1996 פסק בג"ץ שבהרכב המועצות הדתיות "אסור לשבש באופן בולט את יחסי הכוחות שבין המפלגות, כפי שבאו לידי ביטוי בבחירות לרשות המקומית" שהמועצה הדתית פועלת בתחומה. עוד נפסק, כי עובד הציבור הוא נאמן הציבור, וכי "נאמנות זו צריך שתופעל בהגינות, ביושר, ללא שיקולים זרים ולטובת הציבור". מבקר המדינה סבור, כי משנבחרו חברי המועצה הדתית והיו"ר לתפקידם, חלה עליהם, כמו על כלל עובדי הציבור, חובת נאמנות, דהיינו החובה לשרת את כלל הציבור שבתחום אחריותם, בלי שיקולים פוליטיים או שיקולים זרים אחרים.

23.
מכתבו של יו"ר המועצה הדתית מעיד שהוא ניצל את פעילותו כיו"ר המועצה הדתית לקידום אינטרסים פוליטיים. משרד מבקר המדינה סבור כי התנהגות כזו אינה ראויה ואין להסכין עמה.

24.
מממצאי הביקורת על המועצה הדתית ירוחם עולה, שבשנים 1999-2002 (כל השנים שנבדקו) פעלה המועצה הדתית בלי תקציב מאושר, וכי הסיבה העיקרית לכך הייתה מחלוקות בין המועצה הדתית לבין הרשות המקומית על חלקה של הרשות בתקציב המועצה הדתית. המשרד לא פעל די לפתרון הבעיה, וגם ועדת השרים, שנועדה לפי החוק להכריע במחלוקות כאלה, לא מצאה פתרון ממשי לבעיה.

25. כבר ב-1993 קבעה ועדת צדוק, שרשויות מקומיות קטנות המשרתות אוכלוסייה מצומצמת, אינן יכולות להגיע לפיתוח מבנה יעיל של מועצה דתית. הממצאים שהועלו בבדיקת המועצה הדתית אך ממחישים את הקושי בהפעלת מועצות דתיות כאלה. על המשרד לבחון את המלצות ועדת צדוק בנוגע למועצות דתיות ביישובים קטנים, ולהחליט על הדרך היעילה והנאותה להפעלתן.

משרד החינוך, התרבות והספורט

גמול השתלמות לעובדי הוראה
הגוף המבוקר: משרד החינוך, התרבות והספורט
א. ריכוז ממצאי הביקורת

1.
נמצאו השתלמויות במתכונת זהה שאושרו בידי מפקח אחד אך נדחו בידי מפקח אחר.

2.
המשרד קבע נהלים לביצוע ההשתלמויות, אולם לא גיבש מדיניות אחידה לאישור ההשתלמויות ולא כלל באמות המידה לזכאות לגמול השתלמות את הצורך באיזון בין השתלמויות בתחום המקצועי שבו מועסק העובד לבין השתלמויות לצורך העשרה אישית המזכות את עובדי הוראה בגמול. עקב כך, יכול עובד הוראה לבחור את ההשתלמויות כרצונו גם אם אין להן זיקה לתפקידו ולצורכי המסגרת החינוכית שבה הוא פועל. כתוצאה מכך, אי אפשר להבטיח את השגת המטרה של גמול ההשתלמות - להעלות את כשירותו של העובד למלא את תפקידו. 

3.
לפי הרישומים ביומני ההשתלמות שנבדקו, עובדי הוראה "נכחו" בשתיים או בשלוש השתלמויות שהתקיימו בו-זמנית. המשרד לא עשה די לאיתור הרישומים הכפולים, ולכן זוכו עובדי הוראה אלה בגמול השתלמות בעבור אותן שעות בהשתלמויות שונות יותר מפעם אחת. 

4.
עובדי הוראה ממלאים מדי פעם בפעם תפקיד של מרצים ורכזים בהשתלמויות. המשרד שילם להם עבור עבודתם זו, שלא כדין, גמול השתלמות במקום שכר.

5.
בתי ספר דיווחו על ישיבות מורים, שהמורים אמורים להשתתף בהן כחלק מעבודתם השוטפת, כאילו הן השתלמויות, והמשרד הכיר בהן לצורך גמול השתלמות.

6.
בחלק מההשתלמויות שבסיומן מחויבים המשתתפים להגיש עבודת גמר או לעמוד במבחן, קיבלו כל המשתתפים ציון זהה. נמצא, כי המפקחים אישרו את ההשתלמויות האלה בלי שדרשו הסבר לכך.

7.
המשרד אינו עושה ביקורת במהלך ההשתלמויות, אפילו לא ביקורת מדגמית, כדי לוודא שההשתלמויות אכן מתקיימות על פי הדרישות וכי דיווחי המוסדות על ההשתלמויות אמינים.

8.
על המשרד לשנות את שיטת מספור ההשתלמויות ולשפר את המערכת הממוחשבת כדי שיהיה אפשר לבצע באמצעותה מעקב ובקרה על השתתפותם של עובדי הוראה בהשתלמויות זהות. 

9.
על המשרד לקבוע תנאים ברורים להכרה בהשתלמויות לגמול, ולפעול לכך שתנאים אלה ייושמו בכל המחוזות כדי להביא לאחידות המרבית בטיפול בבקשות של עובדי הוראה להכרה בהשתלמויות.

10.
מוטל על המשרד לשקול אילו אמצעים ראוי לנקוט כלפי עובדי הוראה בעקבות ממצאי הדוח, לרבות בחינת האפשרויות העומדות לפניו בעניין החזר כספים שהתקבלו לכאורה שלא כדין.

11.
הממצאים מעלים חשש לרישום לא אמין של מועדי ההשתלמויות ושל נוכחות המשתתפים בהם, שכתוצאה ממנו שולם לעובדי הוראה גמול השתלמות שלא היו זכאים לו. 

12.
המפקחים, שתפקידם לאשר את ההשתלמויות, לא הקפידו למלא את הנחיות המשרד ואישרו גם השתלמויות שלא עמדו בדרישות. כמו כן, הם אישרו לעובדי הוראה זכאות לגמול גם אם על פי הנתונים ביומני הנוכחות הם לא היו זכאים לו.

ב. תגובות המבוקר

משרד החינוך, התרבות והספורט

1.
המשרד הקים ועדה לאישור קורסים רב-מחוזיים המטפלת בכל בקשה להשתלמות זהה של יותר ממחוז אחד, ובכך תמנע היכולת של מפקחים בשטח להתייחס באופן שונה לבקשות זהות. הוועדה מרוכזת על ידי מפקחת מטה ארצית. בטופס הבקשה להשתלמויות ציין המשרד, כי בקשות זהות תועברנה לוועדה הנ"ל על מנת ליצור אחידות בתשובות. הוועדה פועלת מתחילת 2002.

4.
המשרד יפרסם נוהל עד יוני 2003. שיעודד עובדי הוראה לתרום מנסיונם וידיעותיהם להשתלמויות מחד, ויגביל את ההשתתפות לצרכי גמול השתלמות מאידך.

5.
דיווחים אלו היו בניגוד להנחיות הקיימות. המשרד יפרסם הנוהל המתאים ויביאו לידיעת בתי הספר בחוזר מנכ"ל עד יולי 2003. 

6.
המשרד הוציא הנחייה בנושא, האומרת כי אין לקבל יומני השתלמות אשר בהם הציונים אחידים, וכי אלו יוחזרו לשולחים. המשרד יקפיד כי הוראה זו תמולא על ידי מפקחיו, ויבצע בקרות מדגמיות על יומני השתלמות לבחינת הנושא. המשרד יפרסם עד יולי 2003 בחוזר מנכ"ל הערה בהתאם. ב"מידעון" החדש למוסדות יוכנס סעיף מתאים לנושא, ויובהר בו, כי אין לתת ציונים אחידים לכלל המשתלמים במסגרת השתלמות כל שהיא.
7.
המשרד פרסם מכרז בו כלל סעיף לבקרה כנהוג באגף לחינוך מבוגרים. עם הפעלת מכרז זה בשנת הלימודים תשס"ד, תופעל בקורת מדגמית לבחינת מוסדות מקיימי השתלמויות. המשרד יפתח טופסי בקור למפקחים בהשתלמות, והמפקחים המבקרים גם כיום בהשתלמויות, יגישו דוחות אלו למנהל האגף. הדוחות יעסקו בהבטים מינהליים ופדגוגיים, ומנהל האגף יחליט כמה דוחות יגיש כל מפקח כל חודש, ומה ייעשה עם תוצאות הדיווח.
8.
המשרד ייזום ישיבה, עד יולי 2003, עם מינהל תיקשוב ומערכות מידע, לבחינת האפשרות לשפר את המערכת הקיימת.


9.
המשרד פרסם תנאים ברורים, ויקפיד בישיבות צוות הפקוח החודשי, המתקיימות באופן קבוע, להציג נושאים וחקר-מקרה בתחומי השתלמות, על מנת ליצור אחידות במחוזות. פעולה זו נעשית באופן קבוע, והאחידות במחוזות הולכת ומשתפרת.

10.
המשרד יבדוק ויסמן את עובדי ההוראה אשר קבלו גמולים שלא כדין. לאחר הבדיקה ייבחן ההיבט המשפטי, ובהתאם להנחיות הלשכה המשפטית יפעל האגף ביחס לעובדי ההוראה האמורים. הבדיקה אמורה להסתיים עד סוף 2003.

היעדרויות מורים ומילוי מקומם

בבתי ספר יסודיים ובחטיבות הביניים

הגוף המבוקר: משרד החינוך, התרבות והספורט

א. ריכוז ממצאי הביקורת

1.
המשרד לא קבע מדיניות בנושא מילוי מקום, וההוראות שקבע בנהליו בעניין זה לא כולן עומדות בדרישות החוק.

2.
בתי הספר מעסיקים במילוי המקום גם אנשים שאינם מורים ואין להם שום השכלה והכשרה פדגוגיות. 

3.
המשרד לא קבע נוהל להזמנת ממלאי מקום. 

4.
בתי ספר ניצלו שעות מילוי מקום באופן מופרז, ולמטרות אחרות. המשרד לא פעל נגד תופעת ההיעדרויות הבלתי מוצדקות, ונגד השימוש בשעות מילוי מקום שלא למטרות שלשמן נועדו.

ב. תגובות המבוקר

משרד החינוך, התרבות והספורט
1.
המשרד החליט להקים שלוש ועדות לבדיקת ההיבטים השונים של מילוי מקום: ועדה לבדיקת אפשרויות חלופיות להעסקת ממלאי מקום לעובדי הוראה; ועדה לבדיקת הנהלים הקיימים, והדרך לערוך שינויים או הוספת הבהרות שונות לנהלים הקיימים; ועדה לבדיקת אפשרויות שונות לחסכון בניצול שעות מילוי מקום ואכיפת הנהלים בצורה ששעות מילוי המקום ינוצלו למטרה שלמענה נועדו בלבד. הוועדות החדשות יבססו עבודתן על "המלצות הוועדה לבדיקת נושא מילוי מקום". המשרד יאגם את הטיפול בנושא מילוי מקום ביחידה אחת במשרד.

התקשרויות עם החברה למתנ"סים

הגופים המבוקרים: החברה למתנ"סים (מרכזי תרבות, נוער וספורט); משרד החינוך, התרבות והספורט; משרד האוצר - אגף החשב הכללי; המשרד לקליטת העלייה

א. ריכוז ממצאי הביקורת

1.
המתנ"סים שבקשותיהם מהחברה נדחו הופלו לרעה, היות שנמנעו מהם הטבות הנובעות משיתוף פעולה עם גוף ממלכתי מקצועי רב עוצמה, כולל הטבות כספיות כמו מימון עלות השכר של מנהל המתנ"ס. 

2.
החברה פעלה תקופות ארוכות ללא הסכם עם המשרד, כיוון שהליכי ההתקשרות בוצעו באיחור: ועדת הרכישות של המשרד אישרה את ההתקשרות באיחור, ופנייה לחשב הכללי במשרד האוצר (להלן - החשכ"ל) כדי לקבל פטור ממכרז נעשתה רק באמצע כל שנה.

3.
משרד החינוך והמשרד לקליטת העלייה לא חתמו על הסכמים עם כל אחד ואחד מהמתנ"סים שבהן התקיימה הפעילות אלא עם החברה, אף כי כל מתנ"ס הוא אישיות משפטית עצמאית.

4.
החשכ"ל אשר אמור להיות גורם פיקוח ובקרה, אישר את הפטור ממכרז למשרד החינוך ומשרד הקליטה בדיעבד, ובכך לא מילא כראוי את תפקידו. 

5.
החברה למתנ"סים היא הגוף היחיד שהממשלה הקימה לביצוע מטלות בתחום החינוך הבלתי פורמלי בקהילה. העובדה שרשויות מקומיות ומתנ"סים רבים מִדַפּקים על דלתותיה ואינם נענים מראה שעד כה החברה לא השיגה במלואה את אחת ממטרותיה העיקריות, להיות מסגרת ארצית להפעלת המתנ"סים. החברה, שהיא למעשה "זרועו הארוכה" של המשרד, לא הצליחה לקיים את השוויון שגוף ציבורי המעניק שירות נדרש לקיים. על המשרד לשקול את דרכי פעולתו ולהבטיח שירות שוויוני לכל המתנ"סים המעוניינים בכך.

6.
על החברה לתמחר את שכר עובדיה, כך שכל גוף הרוכש ממנה שירותים ישלם את חלק שכר העובדים המוקדש לשירותים שאותם הוא רוכש. על המשרד להקפיד על תשלום בגין שכרם של עובדי המטה של החברה רק יחסית לשירותים שהוא רוכש ממנה. 

7.
על החברה לבטל לחלוטין את חלוקת ה"הקצבות הלא מיועדות" למתנ"סים ולא למצוא דרכים עוקפות לשַמר אותה. יש לראות בחומרה את העובדה שהחברה, שהיא חברה ממשלתית, עוקפת את הוראות החוק, הוראות משרד האוצר והוראות משרד החינוך. אם משרד החינוך החליט לתקצב את פעולות המתנ"סים באופן ישיר, היה עליו לפעול בהתאם להוראות חוק יסודות התקציב ולשמור על כללי מינהל תקין ועל עקרון השוויון. 

8.
חברת המתנ"סים התפתחה כמעין מונופול על הפעילויות בתחומי החינוך הלא פורמלי ובתחומים הקהילתיים. בנסיבות אלה התפתחותם של גופים אחרים העוסקים בתחומים אלה - ובתחומים המשיקים להם - מתעכבת. יש לציין, שעוצמתה של החברה אפשרה לה להשפיע במידה מכרעת גם בתחומים אחרים של חינוך לא פורמלי, כמו השכלת מבוגרים והפעלה בחופשות של מסגרות חינוכיות לילדי החינוך המיוחד, שאינן כרוכות בהפעלה ישירה של מתנ"סים. גם בתחומים אלה נפגעת התחרות החופשית ונמנעים יתרונותיה.

ב. תגובות המבוקרים

משרד החינוך, התרבות והספורט

1.
בשנת 2003 יקבע המשרד, בשיתוף הנהלת החברה, סדרי עדיפויות תקציביים שמטרתם לאפשר הקמתם של מתנ"סים, או צירוף של מתנ"סים נוספים לרשת המתנ"סים של החברה.

2.
המשרד יקבע נהלים ולוחות זמנים שיאפשרו קיומו של הליך תקין, ובלא להזדקק לאישורים רטרואקטיביים. התהליך אמור להסתיים עד סוף 2003.

6.
בשנת 2003 יושם דגש על תמחור עלויות מטה החברה ועל צמצומו, באופן שיאפשר רכישה מדוייקת ומובחנת של השירות המתקבל בכל פרוייקט שמבצעת החברה עבור משרד החינוך, וכן גם על ניצול טוב יותר של תקציב המשרד המועבר אל החברה.

7.
החברה ביטלה את הסעיף של "הקצבות לא מיועדות". המשרד ינחה את החברה למתנ"סים להימנע מעקיפה של חוק יסודות התקציב.

החברה למתנ"סים

2.
החברה למתנ"סים תעשה את כל הנדרש על מנת לסייע למשרד החינוך לבצע את ההתקשרות עמה בזמן.

5.
החברה למתנ"סים שמחה להרחיב "שורותיה" ולחתום על הסכמים רבים ככל האפשר, אלא שיכולתה מוגבלת באילוצים תקציביים. הקצאת המקורות להמשך ההתרחבות מצוייה בידי משרדי הממשלה. לחברה לא הייתה כל מגמה או כוונה מובנת להפלות או להעדיף מקומות ורשויות מסוימים על פני אחרים - הדברים נמדדו ונעשו על פי שיקולים מערכתיים ולאומיים ביחס לאמצעים ולמשאבים שהועמדו לצורך כך.


עם זאת ברור כי החברה תומכת ומגבה רק את אותם גופים הקשורים עמה ב"הסכמים משולשים". לא יעלה על הדעת לחייב את החברה להציע את שירותיה לכל מאן דבעי מבלי שהדבר ייחתם במסגרת מקצועית, ארגונית ומשפטית מוגדרת היטב. העובדה שרשויות כה רבות מתדפקות על דלתות החברה היא הוכחה להצלחתה, אך אפשרויות קליטתם של המועמדים היא נגזרת תקציבית.

6.
תמחור עובדי המטה, כפי שעורכת אותו החברה למתנ"סים, בא לתת מענים להדרכה ולהפעלת מתנ"סים, גם אם לא היו פרויקטים אחרים הממומנים על ידי משרדי ממשלה מלבד משרד החינוך. יחד עם זאת כל הפרויקטים הם בתחומי החינוך הפורמלי והבלתי פורמלי ולכן - באופן טבעי מבוצעים על ידי עובדי החברה ללא תוספת כח אדם. במקום שנדרש, מממן הפרויקט, ולא תקציב משרד החינוך, הדרכה מקצועית המבוצעת על ידי עובדים מיומנים בתחומים הרלוונטיים, וזאת מעבר לכח האדם בחברה.

7.
החברה ביטלה את חלוקת ה"הקצבות הלא מיועדות" רטרואקטיבית מתחילת 2003.

8.
החברה למתנ"סים אינה מונופול ובודאי שאינה מונעת מגופים אחרים תחרות באשר לפרויקטים לאומיים ואחרים. משרדי הממשלה השונים המפעילים את הפרויקטים הלאומים דואגים להגיע לאוכלוסיות היעד, באמצעות החברה והמתנ"סים או באמצעות גופים אחרים, והחברה ממנפת את התחומים בהם היא עוסקת ומספקת "כלי עבודה" חברתיים קהילתיים כוללניים לאחרים ומעלה את רמת התחרותיות המקצועית.


ניתן לראות את הקשר בין החברה לבין המתנ"סים כמתן זכות יתר לאותם מתנ"סים הקשורים בחברה. אולם - זו הייתה מטרת הקמתה של החברה ע"י ממשלת ישראל - שהרי עיקר תכלית קיומה של החברה הייתה ועודנה לעודד וליזום הקמתם של מתנ"סים, ברחבי המדינה (ובעיקר בפריפריות), על פי מדיניות שהותוותה ע"י משרד החינוך. בהמשך - באופן טבעי לאותה התכלית והמטרה אף להעצים את המתנ"סים ברחבי הארץ, ככל שאלה מקבלים על עצמם את ההתחייבויות ע"פ ה"הסכם המשולש". 


רעיון המרכז הקהילתי - המתנ"ס, התפתח במהלך חיפוש אחר דרכים חדשות להאיץ תהליכים חברתיים בקהילות מתפתחות. לפיכך החברה למתנ"סים מחויבת לעבודה עם האזרחים, והקהילות השונות ובשיתופם. חינוך האזרחים לשותפות ואחריות וחיזוק החובה והזכות של האזרח להיות שותף בתהליך קבלת ההחלטות המשפיע על חייו. תהליך זה מביא את האזרחים לניהול עצמי, לאחריות, ליזמות ולקיחת חלק בעיצוב חייהם.


הכלים אותם מעמידה החברה לרשות האזרחים הם שותפות בניהול ועיצוב תוכנית העבודה של גוף משפטי עצמאי ולא עוד סניף של משרד ממשלתי או של הרשות המקומית.


כדי לשמור על העצמאות המקומית ולחזק את תחושת היזמות והאחריות בניהול - שותפים התושבים בניהול המתנ"ס ע"י הקמת הנהלה המסוגלת לקבל החלטות עצמאיות במסגרת הכללים והנוהלים המוכתבים ע"י החברה למתנ"סים.


על מנת להבטיח את הקשר של המתנ"ס עם החברה למתנ"סים, נקטה החברה במספר פעולות: שותפות עם הרשות המקומית בהקמת מתנ"ס, בעיקר באמצעות החוזה המשולש; מנהל המתנ"ס הינו עובד החברה; המתנ"ס פועל על פי נוהלי החברה; החברה עוקבת באופן שוטף אחר פעולות המתנ"ס באמצעות ביקורת על ידי מבקר החברה, מנהל המחוז והרפנטים הכספיים.

לדעת החברה למתנ"סים, אין המתנ"ס, המשרת את אוכלוסיית הישוב או השכונה, קבלן משנה ולא סניף של החברה, אלא נכס של החברה, וחולייה לביצוע פעולות החברה ופעולה ישירה של הכספים המגוייסים על ידי החברה בישוב או בשכונה בהם הם עובדים.

רשות החברות הממשלתיות

1.
רשות החברות תוודא, באמצעות נציגה בדירקטוריון החברה, קיום דיון בהמלצות המבקר, מעקב של הדירקטוריון אחר ביצוע ההמלצות, ודיווח עליהן למבקר ולרשות, כנדרש על פי נוהל הטיפול בדו"חות מבקר המדינה.

משרד החקלאות ופיתוח הכפר

שירותים וטרינריים

הגוף המבוקר: משרד החקלאות ופיתוח הכפר

א. ריכוז ממצאי הביקורת

1.
מנתוני השירותים הווטרינריים (שו"ט) עולה, כי רוב בתי המטבחיים בארץ, בעיקר אלה שבהם היקפי השחיטה קטנים, הם מיושנים. השחיטה בהם נעשית בתנאים ירודים וחלקם אף גורמים נזקים לסביבה שבה הם מצויים (שפכים שזורמים ברחובות וזיהום מי תהום). 

2.
תקנות מחלות בעלי חיים (שחיטת בהמות) תשכ"ד-1964, מיושנות, וסעיפים רבים בהן אינם עדכניים. ועדה מקצועית שהוקמה לעניין שינוי התקנות המליצה בינואר 2002 לפני מנהל השו"ט לחייב את כל בתי המטבחיים לעמוד בתקנות חדשות, דוגמת התקנות המחייבות בשוק המשותף של אירופה. בכלל זה המליצה הוועדה, לקבוע בתקנות פרק זמן בו יותאמו כל בתי המטבחיים לדרישות החדשות, ואלו שלא יעמדו בדרישות - תופסק הפעילות בהם. מנהל השו"ט טרם החליט בעניין זה. לדעת משרד מבקר המדינה, ראוי לקבל בהקדם החלטות בנושא, כדי שכל השחיטה בישראל תיעשה בתנאים ראויים.

3.
היקף השחיטה הלא-חוקית (שחיטה שלא בפיקוח) בארץ הוא גדול, ועלולות להיות לה תוצאות חמורות מבחינת אי מניעה של התפשטות מחלות.

4.
על פי תקנות מחלות בעלי חיים (שחיטת בהמות) תשכ"ד-1964, אין לשחוט בקר בלי שתימצא תעודת הרישום שלו, התואמת את התווית המוצמדת לאוזנו. המטרה היא לוודא אלו ראשי בקר נשלחו לבית המטבחיים ומאין הגיעו. השוואות אקראיות שערכו השירותים הווטרינריים בשנים 1999, 2000 ו-2001, בין תעודות הרישום של הבקר שנשחט ובין תוויות האוזן העלו לעתים שמספר תעודות הרישום שנשלחו לשו"ט לאחר השחיטה היה קטן ממספר הראשים שנשחטו. לדוגמה, מבית מטבחיים אחד חסרו כ-20% מתעודות הרישום לגבי שחיטה שביצע בפברואר 2002. עוד עלה בביקורת של שו"ט, כי נמצא חוסר התאמה בין תעודות הרישום לבין תוויות האוזן - דבר שמקשה על זיהוין של הבהמות; היו גם מקרים שבתי מטבחיים שחטו בעלי חיים ללא תעודות רישום; בתעודות רישום רבות לא היו פרטים על הבעלים של הבקר שנשחט, כנדרש על פי תקנות מחלות בעלי חיים (רישום, סימון והובלה של בקר) תשל"ו-1976. תמונת המצב דלעיל מלמדת על הצורך להדק את הפיקוח אחר מקור הבהמות שהגיעו לבתי המטבחיים ותנועתן ברחבי המדינה. 

5.
שיווק תוצרת מן החי למאכל אדם מותרת רק אם אין בה שאריות ביולוגיות מעל הרמה המרבית הקבועה בתקנות. לצורך מעקב ופיקוח על נוכחות שאריות ביולוגיות בבשר, עורכים השירותים הווטרינריים מדי שנה סקר ארצי בעופות. השו"ט לא ביצעו זה חמש שנים סקר דומה בבשר בקר, צאן וחזירים משחיטה מקומית.

6. 
על פי הנהלים שקבעו השירותים הווטרינריים, הדגימות במשחטות לעופות לבדיקת שאריות ביולוגיות נלקחות בבית השחיטה, והבשר משוחרר לשיווק בלי לחכות לתוצאות הבדיקה. אם מתגלות שאריות חריגות, המשק שממנו נלקחו הדגימות מסומן כ"משק בסיכון", והבדיקות לגביו מוחמרות. 

7.
השירותים הווטרינריים אינם בודקים אם המשלוחים של "המשקים בסיכון" מעוכבים בבתי השחיטה ונבדקים, כנדרש בהוראות. הסקר הארצי לשנים 2000 ו-2001 בבשר הודים הראה על רמה חריגה של שאריות תרופות מסוימות (טטרציקלינים וסולפונאמידים). רמות חריגות אלה מצביעות על שימוש בלתי מבוקר בתרופות בידי מגדלי ההודים.

8.
על פי בקשת המגדלים, מופעל משנת 1996 מערך דגימה לנוכחות שאריות אנטיביוטיקה במשקי הגידול של הודים ועופות מים, במטרה לאתר "להקות בעיתיות" עוד בטרם הבאתם לשחיטה. תוצאות הסקר הארצי בשנת 2000 הראו רמה גבוהה של שאריות תרופות (מסוג טטרציקלינים - 1.15%). רמה זו הכפילה את עצמה בשנת 2001 (2.27%). בשנה זו הגיעה רמת השאריות של תרופה אחרת (סולפונאמידים) לשיא חדש של 4.33%. רמות חריגות אלה של שאריות התרופות מצביעות על שימוש בלתי מבוקר בתרופות בידי מגדלי ההודים. גם בבשר הפטם רמת השאריות של סולפונאמידים הסתכמה ב-2001 ב-2.15%. בשנת 2000 ו-2001 נמצאה גם רמת זיהום גבוהה של שאריות תרופה אחרת (מסוג מדורמיצין). 

9.
נוכח ממצאים אלה החליט רופא וטרינר ראשי לפיקוח על מוצרים מן החי, כי רצוי להחמיר את הבדיקות ולהמיר את השיטה הקיימת בביצוע דגימות במתקני השחיטה. עד מועד סיום הביקורת טרם שונתה שיטת הבדיקות האמורות. 

10.
את הפיקוח הווטרינרי במשחטות לעופות מנהלות שתי מערכות פיקוח מקבילות: המועצה לענף הלול והרשויות המקומיות. את שתיהן מנחים מקצועית השירותים הווטרינריים. השירותים הווטרינריים ממליצים זה שנים מספר לאחד את הפיקוח על כלל בתי השחיטה בישראל תחת קורת גג אחת, קרי - השירותים הווטרינריים. המלצתם לא התקבלה.

11.
כדי לתת שירותים וטרינריים נאותים יש לקבוע את מספר המשרות של הרופאים הווטרינריים ברשויות המקומיות לפי קריטריונים: גודל האוכלוסייה, מספר בתי השחיטה הפועלים ברשות המקומית, מספר המפעלים למזון מן החי, ועוד. עוד בדוח שנתי 46 המליץ מבקר המדינה לעגן תקן למשרות רופאים ומפקחים וטרינריים בתקנות מחייבות. המלצה זו לא יושמה, והתקן לרופאים וטרינריים נתון לקביעתם של ראשי העיריות והמועצות המקומיות, דבר שפוגע במתן שירותים וטרינריים נאותים לציבור.

12.
בשנת 2000 החליטה המועצה לענף הלול, בניגוד מפורש לעמדת השו"ט, שלא לאייש את משרת הרופא המרחבי שפיקח כעשר שנים מטעם השו"ט על פעילותן של משחטות של רשויות מקומיות, שאינן כפופות למועצה. רופא זה ביצע גם חקירות על עבירות בנושא שאריות ביולוגיות, ולאחר פיטוריו הופסקו החקירות. נוסף על כך קיצצה המועצה באותה שנה בשעות הנוספות של הרופאים המרחביים, בניגוד לעמדתו המקצועית של רופא וטרינר ראשי לפיקוח על מוצרים מן החי. יתר על כן, המועצה מונעת תשלום לעבודת לילה לשני הרופאים המרחביים הנותרים. כתוצאה מכך, אין פיקוח עליון על שחיטה שנעשית בלילה (חלק גדול מהמשחטות שבפיקוח הרשויות המקומיות שוחטות בלילה).

ב. תגובות המבוקרים

משרד החקלאות

1.2.
מנהל שו"ט אימץ את ההמלצה, ומינה בפברואר 2002 ועדה ל"כתיבת התקנות מחדש בהסתמך על התקנות האירופאיות ותקנות שחיטת בהמות התקפות בישראל". עבודת הוועדה טרם הסתיימה.

4.
בעקבות הנהגת הפיקוח הצמוד על השחיטה (של בקר מגיל 12 ח'), החל מיולי 2002 והנהגת הצעדים המחמירים באשר לרישום תנועות. אין אפשרות שליקויים המועלים בסעיף יישנו. השירותים הוטרינריים תיקצבו העלויות של בדיקות ספגת המוח בבקר. הפיקוח על הובלת בקר הוחמר. השירותים הוטרינריים נכנסים לבדיקה נסיונית של מערכת מיחשוב שהוקמה, האמורה לתת כיסוי הדוק לנושא.

9.
המלצתו של רופא וטרינר ראשי לפיקוח על מוצרים מן החי, נתמכה על ידי הוועדה לשאריות ביולוגיות שליד מנהל השירותים הווטרינריים ב-11 בדצמבר 2002. מנהל שו'ט יקבל החלטתו הסופית תוך שלושה חודשים, לאחר בחינת הנושא עם המשחטות והמגדלים.

12.
הפיקוח העליון על המשחטות צריך להיות במסגרת השו"ט. עם העברת הנושא לאחריות השו"ט יוסדר הנושא. כיום הנושא עודנו מטופל על ידי מועצת הלול אשר טרם איישה את משרת הרופא במרחב הדרום בפועל מועסק רק רופא מרחבי אחד. 

משרד המשפטים

בתי הדין לעבודה

הגוף המבוקר: הנהלת בתי המשפט

א. ריכוז ממצאי הביקורת

1.
ניתוח של קובץ הנתונים הממוחשבים, המשמשים את הנהלת בתי המשפט לניהול בתי הדין לעבודה, בשלושה סוגי תיקים שנפתחו בבתי דין לעבודה - תיקים מסוג "דיון מהיר", "תיקי עבודה" ותיקי תביעות מהביטוח הלאומי" - מראה כי הטיפול בחלק מהתיקים, בייחוד בתיקים לדיון מהיר, נמשך זמן רב. חלק גדול מהתיקים שנועדו לדיון מהיר היו פתוחים יותר משנתיים בנובמבר 2001, ומכאן שלא הושגה במלואה מטרתו של הליך הדיון המהיר.

2.
מקובץ הנתונים לא ניתן לדעת באילו תיקים הורה בית הדין להגיש סיכומים. הועלה, כי בדרך כלל אין המזכירויות רושמות את דבר הגשת הסיכומים ואת מועד הגשתם. התוצאה היא שבמרבית התיקים שבהם נדרשו בעלי הדין להגיש סיכומים, הנהלת בתי המשפט והמזכירות בבית הדין אינן יכולות לעקוב אחר הזמן שעבר מאז הוגשו הסיכומים, ולהתריע על עיכובים בעת הצורך כדי שפסקי הדין יינתנו ככל האפשר בתוך 30 הימים שנקבעו בתקנות סדרי הדין.

3.
ב-474 מ-1,087 (כ-44%) תיקים ניתנו פסקי דין אף שעברה יותר משנה ממועד הגשת הסיכומים עד מועד קבלת הקובץ, וב-213 תיקים (כ-20%) עברו יותר משנתיים ממועד הגשת הסיכומים. יצוין, כי לגבי שלושה מבין השופטים נמצאו בקובץ הנתונים 259 תיקים הממתינים יותר משנה לפסק דין, בהם 134 תיקים הממתינים יותר משנתיים.

4.
על הנהלת בתי המשפט לנקוט את האמצעים הדרושים כדי שבכל התיקים האמורים יינתנו פסקי דין מוקדם ככל האפשר. היות שבידי הנהלת בתי המשפט אין נתונים מדויקים על מועד תום הדיון בתובענות או על מועד הגשת הסיכומים בהן, עליה לעמוד על כך שמזכירויות בתי הדין יקפידו לרשום מועדים אלה, כדי שיהיה ניתן לעקוב אחר המועד המחייב למתן פסק דין.

5.
ב-62% מהתיקים שנפתחו בתל אביב נמצאו ליקויים. לדעת מבקר המדינה, בהתחשב בכך שמדובר במדגם אקראי ובהתחשב בטעות סטטיסטית של-6%, עלולים ליקויים אלה להימצא ב-26,987 עד 39,802 מבין 54,300 התיקים שנפתחו בבית הדין בתל אביב.

6. ב-11% מבין התיקים שנפתחו בירושלים נמצאו ליקויים.

7.
נמצא חוסר פעילות בתיקים בין חמישה חדשים לשנתיים; אי מסירת הזמנה לנתבעים; אי ביצוע החלטות בית הדין דבר שגרם להתמשכות הליכים ורישום שגוי במחשב. ב-24% מהתיקים בתל אביב שהיו אמורים להידון בהליך של דיון מהיר, נקבע המועד לדיון לאחר ארבעה עד שמונה חדשים וחצי. מכאן שמטרת ההליך של דיון מהיר לא הושגה בתיקים אלה.

8.
בעת פתיחת רוב התיקים בבית הדין האזורי בתל אביב שניתן לקבל בהם דחייה של תשלום האגרה, לא נדרש התובע להגיש לבית הדין בקשה מתאימה לדחיית האגרה והמחאה לגבייתה, כמתחייב מהתקנות. בעת פתיחת התיק ציינו עובדי המזכירות במחשב "סעד פטור מאגרה", היות שהמערכת הממוחשבת הקודמת לא איפשרה לציין סטטוס של דחיית האגרה. בנסיבות אלה לא ניתן לעשות מעקב אחר תיקים מהסוג האמור, וממילא אין עובדי המזכירות מסבים את שימת לבו של בית הדין, כי מדובר בהליכים שלא שולמה בעדם אגרה, כדי שייתן במועד פסק הדין, או בסמוך לו, החלטה מתאימה. הבדיקה העלתה, כי ב-28 (כ-43%) מ-65 התיקים שנבדקו בבית הדין בתל אביב ואשר הוגשו לבית הדין לפני הפעלת מערכת ניתוב תיקים, נדחה תשלום האגרה בעת פתיחת התיק.

9.
נבדקו 100 תיקים מתוך 6,510 תיקים שנפתחו, בבתי הדין בירושלים ובתל אביב, משנת 1992 ועד יוני 1999. הבדיקה העלתה ליקויים בטיפול ב-51 (כ-78%) מ-65 תיקים שנבדקו בפועל בבית הדין האזורי בתל אביב (14 מ-79 התיקים לא אותרו). בחלק מהתיקים היו ליקויים אחדים. מאחר שהמדגם אקראי, ניתן להסיק מנתון זה על כלל התיקים שנפתחו בתקופה הנבדקת בהתחשב בטעות סטטיסטית של 5.1%. להערכת משרד מבקר המדינה, ליקויים אלה עלולים להימצא ב-3,771 עד 4,873 מהתיקים בבית הדין הכלולים בתקופה הנבדקת. 
10.
בבדיקה המדגמית של התיקים שנפתחו בבית הדין האזורי בירושלים, הועלו ליקויים בטיפול ב-18 (כ-86% (מ-21 התיקים. בחלק מ-18 התיקים היו ליקויים אחדים. מאחר שהמדגם אקראי, ניתן להסיק מנתון זה על כלל התיקים שנפתחו בנושאים האמורים, בהתחשב בטעות סטטיסטית של 7.6%. להערכת משרד מבקר המדינה, ליקויים אלה עלולים להימצא ב-705 עד 997 תיקים (כל התיקים בבית הדין הכלולים בתקופה הנבדקת). 

11.
במסגרת הבדיקה בבית הדין בתל אביב התברר, כי מבין 79 תיקים שהועלו במדגם לא איתרה המזכירות 14 תיקים (כ-17.7%), שרובם היו פתוחים בעת הביקורת. אחרי סיום הביקורת, בסוף נובמבר 2002, איתרה המזכירות 4 מ-14 התיקים האמורים. מספר כה רב של תיקים שלא אותרו מעיד, שהמזכירות לא הצליחה לשמור על סדר תקין של התיקים הנמצאים באחריותה. עקב כך עלול להתבזבז זמן רב על איתור תיקים, אם יאותרו, ונפגעים הליכי השיפוט. יתר על כן, אי-היכולת לאתר תיקים והליקויים בהזנת המערכת הממוחשבת עלולים לגרום לעיוות דין ולפגוע בבעלי הדין.

12.
36 (כ-55%) מ-65 תיקים שנבדקו בבית הדין בתל אביב נשארו פתוחים ולא ננקטה בהם כל פעולה לקידום עניין התובענה במשך כשלושה חודשים וחצי עד כארבע שנים וחצי. מעקב פעיל של המזכירות אחר התקדמות הטיפול בתיק היה מונע זאת. הטעות הסטטיסטית המחושבת היא 6.1%; לפיכך ליקויים אלה עלולים להימצא ב-2,385 עד 3,720 מהתיקים בבית הדין הכלולים בתקופה הנבדקת. 

13.
ב-10 (כ-15%) מ-65 התיקים שנבדקו בבית הדין בתל אביב היה עיכוב של חמישה חודשים עד שנתיים ושמונה חודשים במתן פסק דין. כן נמצא, כי ב-7 (כ-33%) מ-21 התיקים שנבדקו בבית הדין בירושלים, טרם ניתן פסק דין אף שעברו בין שנה לחמש שנים, ממועד הגשת הסיכומים בתיקים, ובתיק אחד ניתן פסק דין כעבור שנתיים מאותו מועד. 

14.
בבתי הדין בתל אביב ובירושלים הועלה, כי אין רישום של ההודעות בכתב שאב בית הדין אמור לתת לשופט הראשי לגבי התיקים שלא ניתנו בהם פסקי דין במועד, כמתחייב מתקנות סדרי הדין. 

ב. תגובות המבוקר

הנהלת בתי המשפט

5. 
תביעות לבית הדין לעבודה ניתנות להגשה גם באמצעות הדואר. בעקבות מקרים רבים בהם לא שולמה האגרה על ידי בעלי הדין, נקבע כי לא יתקבלו יותר תביעות המוגשות דרך הדואר, וכן כי לא יחל טיפול בתביעה טרם תשלום האגרה.

7. 
הטיפול ב-65% - 70% מהתיקים מסתיים תוך שנה. 10% מהתיקים נשארים פתוחים מעל שנתיים. 
ההוצאה לפועל

הגוף המבוקר: הנהלת בתי המשפט

מבוקרים נוספים: המשרד לביטחון הפנים - משטרת ישראל - יחידת ביקורת הגבולות, יחידת ההוצאה לפועל במטה הארצי, יחידת ההוצאה לפועל במחוז ירושלים.


א. ריכוז ממצאי הביקורת
1.
בשנת 2000 נפתחו כ-326,000 תיקי הוצל"פ. למרות היקף הפעילות הגדול ולמרות החשש לפגיעה במי שאינם חייבים, מערכת המחשב של לשכות ההוצל"פ אינה מחוברת למערכת המחשב של מרשם האוכלוסין במשרד הפנים. בהיעדר יכולת לוודא את זהות החייבים הפגיעה בציבור היא בשני מישורים: (א) נקיטת הליכי הוצל"פ נגד מי שאין להם כל קשר לחוב, בהם קטינים ואנשים שנפטרו, משום שלשכות הוצל"פ עושות שימוש במספר הזהות השגוי שנמסר להן. (ב) היעדר אפשרות למתן שירות נאות לזוכים, משום שעקב הטעות לא ננקטים הליכים נגד החייב עצמו. הטיפול בחיבור לקובץ מרשם האוכלוסין החל לכל הפחות עוד בשנת 1998, אך עד מועד סיום הביקורת טרם נעשה החיבור.
2.
כאשר ביקורת הגבולות של המשטרה מקבלת פנייה מלשכת הוצל"פ לביצוע צו עיכוב יציאה מן הארץ, היא משווה את הנתונים הרשומים בצו לרשום במרשם האוכלוסין. אם אין התאמה מלאה בין נתוני הצו לבין נתוני מרשם האוכלוסין, וברבים מהמקרים שבהם ההתאמה חלקית, המשטרה מחזירה את הצו ללשכת הוצל"פ ואינה מבצעת אותו, כדי להימנע מעיכוב יציאתו של מי שאינו חייב. למרות צעדים אלה עדיין ישנם מקרים שבהם מעוכבת יציאתם של אזרחים ותושבים שאינם החייבים. היקף הנתונים השגויים פוגע באמינות מערכת ההוצל"פ ובציבור - חייבים יכולים לצאת מהארץ באין מפריע, יציאתם של אזרחים ותושבים תמימים מעוכבת שלא כדין, ונגרמת גם פגיעה בזוכים שפעלו להוצאת הצווים והצווים לא בוצעו. 

3. על פי "נוהל פתיחת תיקים", משמוגשת לראש ההוצל"פ בקשה לביצוע פסק דין, על עובד מזכירות לשכת ההוצל"פ לבדוק נתונים אחדים וביניהם מספר הזהות של הזוכה. חלק מהזוכים הם חברות, גופים ציבוריים וכן חברות גבייה. בנוהל אין פירוט איזה מספר זיהוי יש לרשום כשהזוכה הוא חברה או גוף ציבורי. בפועל נרשמים להם מספרי זיהוי מסוגים שונים. על הנהלת אגף הוצל"פ לקבוע כללים בעניין רישום מספר זיהוי כאשר הזוכה הוא גוף משפטי מואגד. 

4. יחידת המאגר למאגרי מידע בתקשורת מחשבים, אינה מקושרת בתקשורת מחשבים לגופי מידע אחרים שראשי ההוצל"פ נזקקים למידע מהם כגון: נציבות מס הכנסה, אגף המכס ומע"מ, שירות עיבודים ממוכנים (יחידת המחשב של אגפי המסים במשרד האוצר), המוסד לביטוח לאומי, לשכת רישום המקרקעין (הטאבו), רשם המשכונות, רשם צמ"ה (ציוד מכני הנדסי), מינהל מלוות המדינה שבבנק ישראל - וכן גופים מסחריים כגון בנקים וחברות ביטוח. הפנייה של ראשי ההוצל"פ אל גופים אלה וקבלת המידע מהם נעשות בכתב.

5.
לעתים אין התאמה בין הנתונים המתקבלים מגופי המידע לבין הנתונים שיחידת המאגר מקלידה עבור ראש ההוצל"פ. הנתונים המתקבלים מוקלדים במחשב ונשלחים לראש ההוצל"פ. הדיווחים המקוריים של גופי המידע ואסמכתאות שצורפו להם אינם נשלחים באמצעות הפקס, או באמצעות סריקתם במחשב. בביקורת עלה, כי פעמים רבות מוקלדים עבור ראשי ההוצל"פ רק חלק מהנתונים, ולכן ספק רב אם מושגת המטרה, כפי שנקבע בנוהלים שקבעה הנהלת בתי המשפט (להלן - הב"ה), לעבודת יחידת המאגר, של "קבלת מידע חיוני ... על נכסי החייב ומקורות הכנסתו". 
6.
חלק נכבד מהפניות לגופי מידע נעשה בידי מספר קטן של ראשי הוצל"פ, ורוב ראשי ההוצל"פ אינם פונים לגופי המידע או ליחידת המאגר כלל.
7.
יש פערים בין התשובות המתקבלות מיחידות שונות של אותו גוף מידע. לא נמצא כי יחידת המאגר הסבה את תשומת לב ראשי ההוצל"פ להבדל בין התשובות המתקבלות. 
8.
בהתחשב במידע הרגיש שמתבקשים גופי המידע, על פי חוק, למסור לראשי ההוצל"פ וההשפעות של העברת המידע על החייב, ובהתחשב בכך, כי מטבע הדברים, לחלק ממחזיקי המידע, בהם בנקים, יש רצון להגן על חשבונות לקוחותיהם, מן הראוי היה כי הנהלת אגף ההוצל"פ תדרוש מגופים אלה שמוסר המידע יחתום על התשובה בשמו בצירוף חותמת המוסד או היחידה המטפלת, כדי שיהיה ברור שהמשיב אחראי לנאמר בתשובה ולנכונות פרטיה.

9.
תיקים רבים, שמספרם מוערך בכ-400 בשנה, ואשר החוב שבגללו נפתח שולם בפרק הזמן שנקבע - 20 יום - לא נסגרו למרות תשלום החוב במלואו ובמועד. 

10.
במחשב הב"ה נרשם תאריך התשלום על פי המועד שבו קיבלה לשכת הוצל"פ את ריכוז החשבון (תמצית החשבון) מבנק הדואר, ולא התאריך שבו שולם התשלום בפועל בבנק הדואר. כך נוצר, בחלק מהרישומים, פער בין מועד התשלום בפועל שהוא במסגרת 20 היום שנקבעו בחוק לבין מועד רישום התשלום במחשב הב"ה, שהוא לאחר יותר מ-20 יום. עקב כך, בחלק מהתיקים נרשם שהחוב שולם "שלא במועד", והחוב צובר הפרשי הצמדה וריבית על ימי האיחור כביכול; לכן התיק אינו נסגר, ועל החייב לפנות בבקשה לראש ההוצל"פ, להציג לו אסמכתאות למועד תשלום החוב, אם הן עדיין בידיו, ולבקש שיאשר לסגור את התיק.

11.
חשב הב"ה ומנהל אגף ההוצל"פ לא קבעו נהלים הנוגעים לנושאים מרכזיים שבטיפול גזברויות לשכות ההוצל"פ, כגון: הטיפול בכספים מעוכבים, הטיפול בהמחאות שלא נפדו ובהמחאות שהוחזרו, והטיפול ביתרות הכספים שלא נדרשו במשך שנים רבות.

12.
קשה מאוד להשתמש בדוח המונפק על כספים מעוכבים ולטפל בו, בין היתר משום שאי אפשר להפיק את הדוח במיונים שונים הנדרשים לשם טיפול: לא ניתן להפיק את הדוח לפי מספרי תיקים, לפי השנה שבה נפתח התיק או לפי שם הזוכה או בא כוחו. מיונים כאלה היו נותנים לעובדי לשכות ההוצל"פ מגוון אפשרויות לטיפול בשחרור הכספים המעוכבים.

13.
לשכת ההוצל"פ בתל אביב אינה מודיעה לזוכה או לבא כוחו שבתיק ההוצל"פ שהם מנהלים הצטברו כספים, כי כספים אלו מעוכבים וכי עליהם לפעול לשחרורם. 

14.
כאשר הכספים מעוכבים, לעתים בלא ידיעת החייב, הם אינם צוברים ריבית והפרשי הצמדה, ואילו החוב בתיק ממשיך לצבור ריבית והפרשי הצמדה, הנזקפים לחובתו של החייב. מכאן, שטיפול מהיר בשחרור כספים מעוכבים אינו משרת רק את האינטרס של הזוכה, אלא גם של החייב.

15.
מעיון ברשימות ההמחאות שלא נפדו וההמחאות שהוחזרו בלשכת ההוצל"פ בתל אביב עולה, כי הגזברות לא נקטה צעדים לאיתור בעלי ההמחאות שלא נפדו וההמחאות שהוחזרו, או את באי כוחם.
16.
לא נמצאו נהלים או הנחיות של הב"ה או של אגף ההוצל"פ בהב"ה בדבר הטיפול בהמחאות שלא נפדו ובהמחאות שהוחזרו ובדבר הדרכים לאיתור המוטבים, ולא ברור מה נדרש מעובדי הגזברויות לעשות בענין זה. 

17.
המערכת הכספית הממוחשבת של גזברויות לשכות ההוצל"פ אינה מבצעת התאמות בנק. בבדיקה שעשה בעבר משרד רואה חשבון, על פי הזמנת הב"ה, נמצא חוסר התאמה חשבונאי במערכת הכספית בכל לשכות הוצל"פ שנבדקו. הביקורת העלתה, כי בעיות המערכת הכספית נדונו בהב"ה עוד בספטמבר 2001, אך מאז לא חלה התקדמות בנושא. 

18.
בידי לשכות ההוצל"פ כספים בבירור - כספים שלא ידוע לאיזה תיק הם שייכים. ב"דוח תנועות כספים בבירורים" הנמצא בכל לשכת הוצל"פ יש מידע על כספים בבירור שהופקדו החל בשנת 1994 ועד מועד הביקורת בשנת 2002. על פי דוח הב"ה, בסוף שנת 2000 היה סכום הכספים בבירור כ-5.2 מיליון ש"ח.

19.
בסוף שנת 2000 הוחזקו בהב"ה כספי ערבונות שהפקידו חייבים ואחרים שסכומם הכולל כ-11.5 מיליון ש"ח. בכמה לשכות מוחזקים כספי ערבונות שנים מספר ללא בדיקה. במהלך השנים לא טיפלו הלשכות בשחרורם של הכספים. מהבדיקה עולה, כי כספי ערבונות רשומים גם במסגרת תיקים גנוזים וכן בתיקים שתקופת גניזתם הסתיימה והם בוערו. כאשר תיק מבוער נמחקים מקובצי המחשב כל פרטיו. במצב זה לא יוכלו מפקידי העירבון להוכיח על סמך מסמכים את בעלותם על הכספים שהפקידו, ובידי הב"ה לא יהיו אסמכתאות לבדיקת זכאותם. לא נמצא כי חשב בתי המשפט או הב"ה הפיצו נהלים בקשר לטיפול בכספי הערבונות והשבתם לבעליהם. 

20.
במערכת המחשב של ההוצל"פ אי אפשר לאתר על פי מספר הזהות זוכה שהוא גם חייב בתיק אחר, כדי שניתן יהיה לעקל כספים שקיבל, לצורך תשלום חובו. משמעות הדבר היא כי הפעולה של עיקול צד ג', שההוצל"פ מבצעת בהיקף של מיליוני פעולות בשנה, בחשבונות בנקים, חברות ביטוח וחברות אשראי על פי מספר זהות של החייב, אינה ניתנת לביצוע בהוצל"פ עצמה לגבי חייב שהוא גם זוכה. 

ב. תגובות המבוקרים

הנהלת בתי המשפט
2. 
על מנת לסדיר את נושא הקליטה והביטול של צווי עיכוב היציאה מן הארץ, הוכן ומופעל, החל מ-2.2.03, נוהל פעולה משותף עם משטרת ישראל. 
5. יופסק ריכוז הנתונים הארצי בהב"ה, ובמקומו יתבצע ריכוז והקלדה של החומר שמתקבל ממאגרי המידע, ביחידה המבקשת.

10. רישום תשלום לפי מועד התשלום בפועל בבית דואר, ולא לפי מועד קבלתו בלשכת הוצל"פ, עלול לגרום, במקרים מסוימים, לחיוב קופת המדינה בתשלום הפרשי הצמדה לזוכה. על מנת למנוע נזק כספי מצד כלשהו, הודיעה הנהלת בתי המשפט, כי סוגיה זו תיבדק שוב. 

16. מערכת בתי המשפט צמצמה את השימוש בהמחאות להעברת כספים באמצעות מרכז סליקה בנקאי (מס"ב), אם כי עדיין לא ניתן לבטל כליל את השימוש בהמחאות. בפברואר 2003, יצא נוהל מקיף שעניינו טיפול במערך הכספי של בגזברויות הוצל"פ. הנוהל כולל התייחסות פרטנית להמחאות שלא נפדו - ונותן מענה לאופן הטיפול להמחאות שפג תוקפן, להמחאות שחזרו מהדואר בשל כתובת שגויה, ולהמחאות שנפדו בפועל אך מופיעות במערכת הממוחשבת כ"לא נפדו". 
משרד ראש הממשלה

האגף הבכיר לביקורת המדינה והביקורת הפנימית

1. 
בהתאם להחלטת הממשלה בק/179 מ-23.3.99, התכנסה המועצה המייעצת לביקורת של מערכות ממוחשבות ואבטחת מידע ב-25.3.03, ודנה בסוגיית העברת המידע בין משרד הפנים והנהלת בתי המשפט.


משרד הפנים, הנהלת בתי המשפט והיועץ המשפטי לממשלה, התבקשו להכין הצעות שיביאו לשיפור בהליכי ההוצאה לפועל. 


המועצה תשוב ותדון בנושא.

משרד הפנים
חוקי עזר

המבוקר הראשי: משרד הפנים

מבוקר נוסף: משרד המשפטים 

א. ריכוז ממצאי הביקורת

1. רבים מחוקי העזר הועברו למשרד המשפטים לפרסום ללא בדיקה עניינית, משום שחלף המועד הקובע להעברת החוק לשר הפנים. ראוי שהיועץ המשפטי לממשלה ייתן דעתו לשאלת הבדיקה המשפטית של חוקי העזר, הנתונה במחלוקת בין משרד הפנים לבין משרד המשפטים, וינחה את הנוגעים בדבר כיצד לפעול. אם תתקבל עמדת משרד הפנים, כי אז ראוי שייקבעו הנחיות לבדיקת חוקי העזר כשיטתו. בעניין זה ראוי להגדיר את נושאי המדיניות הלאומית שבהם שוקל שר הפנים להתערב ואת אופן בדיקתם במטרה לאפשר לשר להפעיל כהלכה את סמכות העיכוב ולהסדיר את חלוקת העבודה בין משרד הפנים למשרד המשפטים.

2. לפי הוראות החוק לתיקון דיני הרשויות המקומיות (אישור חוקי עזר ופרסומם), התשמ"ח-1988, סמכות העיכוב של שר הפנים מוגבלת לשישים ימים מיום שחוק העזר הובא לידיעתו. מכאן שחוקי עזר שלא עוכבו במהלך תקופה זו, יש להעבירם למשרד המשפטים לפרסום. אולם בהוראות הנוהל של משרד הפנים, נקבע ש"לאחר חלוף שישים יום, באם לא עוכב הפרסום, תישלח הודעה לרשות המקומית ובה ייאמר כי חוק העזר לא עוכב והרשות המקומית רשאית לשולחו לפרסום במערכת 'רשומות' שבמשרד המשפטים" (להלן - הודעת "אי-עיכוב"). בביקורת עלה, כי בהסתמך על הנוהל, אין משרד הפנים ומחלקת חקיקת משנה במשרד המשפטים מתירים לרשויות המקומיות להמשיך בהליך ההתקנה ולפרסם את חוק העזר לפני שנשלחה אליהן הודעת "אי-עיכוב", אף אם חלף המועד הקובע. במשרד לא התקיים מעקב שיטתי אחר הטיפול בבקשות כדי לאתר מבעוד מועד את חוקי העזר שהמועד הקובע בהם עומד לחלוף, ואף לא נקבעו הסדרים ברורים למעקב כזה.

3. 
שתי הודעות "אי-עיכוב" נשלחו לפני חלוף המועד הקובע. יצוין כי גם באלה נעשה שימוש בנוסח השגרתי של ההודעה: "חלפו שישים הימים שבמהלכם מוסמך שר הפנים לעכב את החוק", אף על פי שבאותה עת טרם חלף המועד. ב-48 מ-50 התיקים (96%) ההמתנה עד למשלוח הודעת "אי-עיכוב" הייתה ארוכה משישים ימים (להלן - העיכוב הנוסף). העיכוב הנוסף בתיקים אלה ארך 9 עד 133 ימים, ובממוצע - כ-30 ימים. ממוצע הטיפול בתיקים במשרד הפנים היה 85.6 ימים.

4.
בקציבת שישים הימים שבהם יש לשר הפנים סמכות לעכב את חוק העזר, ביקש המחוקק לתת למשרד הפנים שהות סבירה לבדיקת חוקי העזר לגופם ולהגביל את משך הבדיקה, כך שבחלוף המועד הקובע יתאפשר לרשויות המקומיות להמשיך בהליך ההתקנה. במצב שבו נדרשות רשויות מקומיות להמתין עד קבלת הודעת "אי-עיכוב" והודעה זו בעצמה מתעכבת מעבר למועד הקבוע בחוק, מוכשל המנגנון שהמחוקק ביקש ליצור בתיקון החוק. אם סבורים משרד הפנים ומשרד המשפטים כי הדרישה להודעת "אי-עיכוב" נחוצה כדי למנוע תקלות, על משרד הפנים להקפיד על מסירת ההודעה לרשות המקומית מיד בחלוף המועד הקובע, כדי שלא ייגרם עיכוב נוסף בהליך ההתקנה. 

5. 
בארכיב חוקי העזר של המשרד, אין רשימה מרוכזת של כל התיקים שנפתחו, ובשל שיטת הרישום הנהוגה, אין אמצעי לברר ביעילות ובבטחה אם לרשות מקומית כלשהי כבר נפתח תיק בנושא מסוים. בהעדר גיבוי לרישומים הידניים קשה לקיים בקרה נאותה אחר תנועת התיקים ולאתרם במקרה של אובדן כרטיס המעקב. 

6.
במשרד לא היו נתונים מעודכנים על היקף הפעילות בתיקי חוקי עזר, כגון: מספר התיקים שהוגשו מדי שנה, מספר התיקים שנסתיים הטיפול בהם ומספר התיקים התלויים ועומדים. שיטת המעקב לא אפשרה לקבל מידע בסיסי זה באופן מידי אלא חייבה את אחזור הנתונים בקובץ המעקב לצורך קבלתו.

7.
לא בכל הרשויות המקומיות הובא לידיעת הציבור נוסח מעודכן של חוקי העזר שלהן. בכמחצית מן העיריות אין קובץ חוקי עזר למכירה לציבור, כדרישת פקודת העיריות, ובחלק גדול של הרשויות המקומיות לא עומד לרשות הציבור עותק מחוקי העזר שלהן בספרייה הציבורית. 

ב. תגובות המבוקרים

משרד הפנים
2.3 
המשרד יפתח מערכת מידע ממוחשבת לטיפול בחוקי עזר, אשר תאפשר מעקב שיטתי אחר הטיפול בהם. מערכת זו תאפשר הוצאת מכתבים לרשויות המקומיות כי הן רשאיות להמשיך בתהליך פרסום חוקי העזר ברשומות, מיד עם תום 60 יום.   

5. מערכת המידע הממוחשבת הנ"ל, תאפשר הפקת דוחות לקבלת מידע בסיסי באופן מיידי, כגון: מספר התיקים שהוגשו מדי שנה, מספר התיקים שנסתיים בהם הטיפול ומספר התיקים התלויים ועומדים.

6. 
נחתם חוזה עם חברה חיצונית, לקבלת כל חוקי העזר של הרשויות המקומיות. התקבלו כ-6000 חוקים מעודכנים,לשנים 1996 עד 2001. ביוני 2003 ימסרו החוקים, מעודכנים עד סוף שנת תשס"א.

נחתם חוזה עם חברה נוספת, לפרסום חוקי העזר ברשת האינטרנט. אושר תיק האפיון. המערכת תימסר ביוני 2003.

התקבלה הצעת מחיר להקמת מערכת, לעדכון שוטף של חוקי העזר, ומעקב אחר הטיפול בהם.


משרד הרווחה

טיפול בעררים המוגשים על פי חוק שירותי הסעד, התשי"ח-1958

הגוף המבוקר: משרד העבודה והרווחה

א. ריכוז ממצאי הביקורת

1.
הוראות והנחיות מנכ"ל המשרד להפעלת ועדות ערר כלולות בתקנון לעבודה סוציאלית (תע"ס). הועלה, שנוסח התע"ס הקיים משנת 1992 לא עודכן; שבהוראות התע"ס ובנוהלי המחלקה כלולות גם הנחיות העלולות לפגוע ביכולת הפעלת שיקול דעתה העצמאי של ועדת הערר; ושהנהלים הקיימים אינם נותנים הנחיות מספקות ומקיפות על תהליכי עבודת המרכזות המחוזיות, וממילא אין אחידות בארגון העבודה בין שלושת המחוזות.

2.
אין בידי המשרד נתונים על שיעור העררים מכלל הבקשות שהוגשו ללשכות הרווחה.

3.
בפרוטוקולים על דיוני ועדות הערר חסר מידע רב, והרישום בהם לא שיקף באופן מלא את הדיונים שהתקיימו.

4.
המעקב של המרכזות המחוזיות אחר ביצוע החלטות ועדות הערר בידי לשכות הרווחה לוקה בחסר; אין שיטה אחידה שעל פיה פועלות המרכזות המחוזיות, ונמצא פער ניכר בטיפול בנושא המעקב בין שלושת מחוזות המשרד.

5.
עד סוף שנת 2001 לא ריכזה מנהלת המחלקה לוועדות ערר את המידע על מידת ביצוען של החלטות ועדות הערר. בחמישה תיקים, שהובאו לידיעתה, לא נמצא שהיא פעלה לביצוע החלטות ועדות הערר.

6.
המשרד לא בחן את היקף הפעילות ותדירות הגשת העררים בכל ועדת ערר אזורית ואם יש הצדקה לקיומה של אותה ועדת ערר, או שיש לבטלה ולהפנות עוררים לוועדות אזוריות אחרות סמוכות. 

7.
בידי המשרד לא נמצאו נתונים מרוכזים על ההיקף הכספי של הבקשות שלשכות הרווחה דחו בשל חוסר תקציב, ועל חלוקת ההיקף הכספי לפי נושאים, סעיפי תקציב ופריסה גיאוגרפית.

8.
עד מועד סיום הביקורת הוחתמו חברי ועדות הערר במחוז ירושלים על "חוזה למתן שירותים" לשנת 2002, אולם חברי ועדות הערר במחוז חיפה ובמחוז תל אביב לא הוחתמו על מסמך דומה. הועלה, שגם החוזה עליו חתמו חברי ועדות הערר במחוז ירושלים, אינו מבהיר את כל חובותיו וזכויותיו של חבר הוועדה לרבות נושאים של ניגוד עניינים וגילוי נאות, סודיות וביטוח (גם במצבים של תביעות אישיות עתידיות). מן הראוי, שהמשרד ידאג לכך שחבר ועדה שמתמנה ייתן הסכמתו למסמך המסדיר גם עניינים אלו.

9.
על המשרד לפעול לכך שלכל המקומות בהם מתכנסות ועדות הערר תובטח הנגישות לאנשים בעלי מוגבלויות, ושהמקומות יהיו מאובטחים כנדרש, כפי שמאובטחות שאר יחידות המשרד.

10.
כדי שמשרד העבודה והרווחה ישפר את טיפולו בעררים המוגשים על פי חוק שירותי הסעד התשי"ח-1958, עליו, בין היתר, לתקן את הנהלים ואת הוראות התע"ס כך שלא יהיה בהן כדי לפגוע בעצמאותן של ועדות הערר, ויביאו לטיפול אחיד בעררים בכל המחוזות. 

ב. תגובת המבוקר

משרד הרווחה

1.
עד סוף שנת 2003, יצא תע"ס מתוקן ומעודכן.

3.
המשרד יקיים הדרכה מקצועית למרכזות הוועדות לרישום פרוטוקול. תבדק האפשרות לשלבן בקורס לכתיבת פרוטוקולים עד אוגוסט 2003.

4.
עד סוף שנת 2003 תופעל שיטת מעקב אחידה בשלוש המחוזות. עד סוף שנת 2003 תוציא מנהלת המחלקה הנחיות ברורות לצרכי מעקב אחר ביצוע ההחלטות על ידי המחלקות לשירותים חברתיים.

5.
עד יולי 2003 יופעל נוהל מעקב בין המטה למחוז אחר ביצוע החלטות ועדות הערר.

6.
החוק מחייב מתן זכות ערעור לכל לקוח הפונה למחלקה לשירותים חברתיים (ש"ח) באזור מגוריו. ביטול ועדה אזורית ימנע מהעורר את זכות הערעור על פי החוק. מבדיקה שערך המשרד נמצא כי הוועדות שיש בהן מספר עררים מועט הינן צפת והרצליה. ביטולן ואיחודן עם ועדה אזורית אחרת יביא לכך כי על העוררים, שהינם בדרך כלל בעלי הכנסה נמוכה, יהיה לנסוע לרשות מרוחקת ממקום מגורם, תוך בזבוז זמן ומשאבים, וגם לנציגי המחלקה לש"ח יגרם אובדן זמן ומשאבים.

8.
"חוזה למתן שירותים" ידון בלשכה המשפטית ובאגף הכספים של המשרד, להכנת הסכם ייחודי עם חברי ועדות הערר, שיסדיר בין השאר ניגודי עיניינים, גילוי נאות, סודיות וביטוח, יוכן עד סוף שנת 2003.

9.
מאז קיום הביקורת הוסדרו ענייני הנגישות והאבטחה בוועדות האזוריות של: טבריה, חדרה, פתח תקווה, אשדוד ואשקלון. ביתר המקומות יוסדרו הנגישות והאבטחה עד סוף שנת 2003.

10.
בדעת המשרד להציע תיקון לחוק המאפשר לעורר ולמחלקה לש"ח, הנוגעת בדבר, לערער בפני ועדת ערר עליונה, ולא להחיל את חוק בתי דין מינהליים על ועדות הערר. המשרד והלשכה המשפטית שבו עוסקים בניסוח מחודש של החוק והתקנות.

משרד התחבורה

הרפורמה בתחבורה הציבורית

המבוקר הראשי: משרד התחבורה

מבוקרים נוספים: משרד האוצר; משרד הביטחון 

א. ריכוז ממצאי הביקורת
1. 
אגד ודן לא עמדו בהתחייבותן על פי ההסכמים עימן לעשות הפרדה תמחירית של קווי השירות שהן מפעילות. בהיעדר הפרדה תמחירית לפי קווים לא ניתן לחשב במדויק את השינויים החלים בהכנסות או לחשב את השינויים שיש להכניס בתשלומי הסובסידיות בעקבות גריעה או הוספה של קווים. 

2. 
לפי תכנית הרפורמה, כל קווי אגד היו אמורים להיפתח לתחרות בתוך שבע שנים. בהסכם עם אגד יש חריגה ניכרת מהתכנית, שכן נקבע בו כי בתוך תשע שנים ממועד תחילת הרפורמה ייוותרו בידי אגד וחברות מיוחדות שלה לפחות 75% מהיקף הפעילות הבסיסי שהיה בידיה לפני פתיחת הענף לתחרות.

3. 
ההסכם עם דן משנת 2001 מגביל את היקף הפעילות שיוצא מרשותה עד שנת 2008 ל-29% בלבד, אף שבתכנית הרפורמה נקבע שכל קווי דן ייפתחו לתחרות בתוך שבע שנים ממועד תחילת הרפורמה ולא שוריין לה נתח מינימלי מקווים אלה. במשרד ובמשרד האוצר לא נמצאו מסמכים המלמדים מה היו השיקולים שהביאו לכך.
4. 
בתכנית הרפורמה נקבע, שאגד ודן יהיו רשאיות להשתתף במכרזים רק לאחר שכ-15% מהיקף הפעילות של כל אחת מהן יעברו למפעילים אחרים. בפועל נקבע בהסכמים עם אגד ודן כי הן יוכלו להשתתף במכרזים לאחר שייפתחו כ-8% מהיקף הפעילות שלהן. במשרד ובמשרד האוצר לא נמצאו מסמכים המלמדים מה הייתה ההצדקה לחריגה זו מתכנית הרפורמה.

5. 
בעקבות ההסכמים שנחתמו עם אגד ועם דן החלה המינהלה - הגוף המקדם את התחרות בתחבורה הציבורית (להלן - המינהלה), לפרסם מכרזים להפעלת קווי תחבורה ציבורית. נמצא, שהמשרד לא פרסם את המכרזים בהתאם לשלבים שנקבעו בתכנית.

6. 
כל הקווים שהמשרד פרסם מכרזים לגביהם היו קווים שאגד ודן העדיפו, ופורסמו מכרזים לקווים יחידים מתוך אשכולות, ולא לאשכולות שלמים כפי שנקבע בתכנית.

7. 
הקווים שפורסמו לגביהם מכרזים היו רק קווים שהעדיפו אגד ודן משיקולי הכדאיות הכלכלית שלהן. קבלת כל העדפות אגד ודן השמיטה את הבסיס הכלכלי של הקווים שיועדו להיפתח לתחרות. מאחר שהמכרזים התפרסמו שלא על פי התכנית המקורית, גם לא היה למפעילים החדשים מידע על הקווים שייכללו במכרזים הבאים. 

8. 
חריגה כה גדולה מתכנית הרפורמה אינה יכולה להעיד על שמירת העקרונות שנקבעו בה; בהסכמים שנחתמו עם אגד ודן היה על המשרד לשמור על המסגרת המקורית של תכנית הרפורמה ועל עקרונות התכנית, שלדבריו התבססה על בדיקות כלכליות ונועדה להיטיב עם ענף התחבורה הציבורית כולו. התכנית עצמה הוכנה לאחר פסיקת בג"ץ, ובהתחשבות באינטרסים של אגד ודן. אם נדרשה סטייה מהתכנית כדי להשיג שיתוף פעולה של אגד ודן, הדבר היה צריך להיות מלווה במסמכים המפרטים את ההחלטות שהתקבלו במשרד בעניין זה ואת הנתונים והשיקולים שעמדו ביסוד "ויתוריו". אך מסמכים כאלה לא נמצאו.

9. 
הקווים שהמשרד פרסם לגביהם מכרזים היו רק הקווים שבחרו אגד ודן מתוך רשימה ארוכה של קווים שהגיש להן המשרד על פי ההסכמים עמן, ולא קווים שהוא בחר בשל כדאיות כלכלית. כלומר בעקבות המשא ומתן עם אגד ודן שינה המשרד את קצב הוצאת המכרזים ואת המועדים שנקבעו להשתתפותן במכרזים, וכן את הרכב הקווים שלגביהם פורסם מכרז. 

10. 
אשכולות הקווים ושלבי הוצאתם למכרז נקבעו בתכנית על פי שיקולים כלכליים ומתוך כוונה ליצור רווחיות למפעילים ולייעל את כל ענף התחבורה הציבורית; אולם מטרות אלה לא הושגו במלואן בשל השינויים שנעשו בתכנית. אילו אומצה התכנית המקורית, היו נפתחים לתחרות קווים רבים יותר שהמחירים בהם מוזלים. 

11. המינהלה ממלאת תפקיד ציבורי, ופעילותה בעלת סממנים שלטוניים וממומנת מכספי ציבור. על כן חלים עליה עקרונות היסוד של המשפט הציבורי, ובכלל זה העקרונות העומדים ביסוד דיני המכרזים. מן הראוי היה שהתקשרויותיה החוזיות ייעשו באמצעות מכרז או בהליך תחרותי אחר. 

12. 
למרות כוונת המשרד והמינהלה לסייע במציאת תשתית לשימוש המפעילים שזכו במכרזים, לא קוצרו ההליכים כדי לסייע למפעילים בעניין זה. למשל, המסוף במודיעין הוקם רק בתחילת שנת 2002, ובסוף אותה שנה הוא עדיין לא נפתח. מן הראוי היה שפניית המשרד אל הרשות המקומית תיעשה קודם לכן, בעת הכנת המכרז, כאשר כבר היה ידוע לאילו תחנות קצה ולאילו מסופים יזדקק המפעיל, ולא אחרי פרסום המכרז.
13. 
הסכם להסעת חיילים בין משרד הביטחון לבין החברות א', ב' וג', נחתם רק במארס 2002 - לאחר המועד שנקבע להפעלת הקווים. מן הראוי שבעתיד יפעל המשרד לכך שההסדרים עם משרד הביטחון בעניין הסעת חיילים חינם ייקבעו לפני פרסום מכרז, ולא לאחר שנבחר הזוכה בו. 
14.
בשני המכרזים - 
4/2001 ו-11/2001, לא כלל המשרד הנחיות ודרישות מפורטות באשר למערכת הכרטוס האוטומטית הנדרשת מהמפעיל. מן הראוי היה שהמשרד יכין מראש ויצרף למסמכי המכרזים האמורים מפרט של מערכת הכרטוס הדרושה כדי שהמציעים יוכלו להביאה בחשבון בעת הכנת הצעותיהם. 

15. 
ביולי 2002 החליט מנהל אגף התחבורה הציבורית במשרד שלצורך הקמת מסלקה לטיפול בכרטוס, ובהתחשבנות הנובעת מכרטוס משותף ומכיבוד הדדי של כרטיסים, יוצא תחילה מכרז לקבלת מידע על ביצוע המסלקה (R.F.I).המכרז להקמת המסלקה ייעשה בין החברות שהצעותיהן יימצאו מתאימות במכרז לקבלת המידע. משמעות הדבר היא, שהמכרז עצמו לא היה צפוי להתפרסם לפני תום שנת 2002, ולמרות החשיבות של הקמת המסלקה יידחה מועד הפעלתה עוד זמן רב.
16. 
אף שבתכנית הרפורמה הומלץ להקים מערך מודיעין ארצי שישמש את כל המפעילים, לא עסקה המינהלה בנושא זה. 

17. 
הנתונים שאסף המכון הישראלי לתכנון ומחקר תחבורה, על קווי התחבורה הציבורית במטרופולין תל אביב ובמימון המשרד, אמורים להימצא בידי המשרד, ולא ייתכן שאיסוף נתונים לגבי אזורים נוספים בארץ יחייב את המשרד לפנות למכון בלי לקיים הליך תחרותי. 

18. 
על אף החשיבות של הקמת מרכז מידע ממוחשב, הכולל נתונים תכנוניים, תפעוליים וכלכליים, ואף שחברת דן התחייבה למסור למשרד את כל המידע הנדרש לתכנון פתיחתו של הענף לתחרות, לא עמדה המינהלה על קבלת המידע מדן במשך יותר משנתיים.

19. 
בפירוט הציונים שניתנו לכל אחד מרכיבי התכנית התפעולית של כל מציע לא נכלל ציון לנושא הכשרת הנהגים, והוא לא הובא בחשבון בעת השוואת ההצעות שהוגשו.

20.
במכרזים ובהסכמים שנחתמו עם הזוכים לא פירט המשרד את הקריטריונים לאישור נהגים, כגון מספר מרבי של עבירות תנועה כנהג אוטובוס. לאחר שנבחר הזוכה במכרז, לא ניתן לחייבו לעמוד בקריטריונים שלא נקבעו במכרז שזכה בו. 

21. 
ביולי 1999 החליטה הנהלת המינהלה להקים מערך בקרה ופיקוח שיחל לפעול באמצע שנת 2000. עד מועד סיום הביקורת, אוגוסט 2002, לא החלה יחידת הפיקוח בעבודתה.
22. 
באפריל 2001 החליטה המינהלה להקים צוות תפעולי שילווה את המפעילים החדשים ויוודא שהם מקיימים את תנאי ההסכם שנחתם עמם ואת חוקי התעבורה. הצוות לא הכין תכנית מגובשת לביצוע הפיקוח, כפי שהיה עליו לעשות. 
23. 
דיונים בדבר הקמת מערך פיקוח ובקרה בעת הפעלת הקווים בידי המפעילים החדשים החלו עוד באמצע 1999. למרות זאת, עד אפריל 2002 לא נקבעו מפרט למכרז בנדון או נהלים ותכנית העבודה לביצוע הפיקוח והבקרה.
24.
בתכנית הרפורמה נקבע, כי המפעילים יגישו למפקח דוחות תכנוניים, תפעוליים וכלכליים. מדובר בדוחות רבים ומפורטים שלבדיקתם ולניתוחם נדרש כוח אדם מיומן ומקצועי. ואולם כוח אדם כזה לא היה במשרד התחבורה או במינהלה בתחילת שנת 2002, כאשר החלו המפעילים החדשים בהפעלת הקווים. 
ב. תגובות המבוקרים

משרד התחבורה

1. 
באגד ובדן הוקמו חברות בת, אליהן הועברו פעילויות התיירות והנסיעות המיוחדות.

לדעת משרד התחבורה, אין כל קושי טכני בחישוב השנויים בהכנסה ובסובסידיות מקווי השירות שמוצאים למכרז. החישוב מיושם באגד ובדן ללא בעיות. הנושא מעוגן במסגרת נספח ג' להסכמי התחרות עם אגד ודן.

2.3.
בעקבות ההסכם שבין אגד ודן לממשלה, נוסף נספח לתוכנית הרפורמה, ובו נקבעו מנגנונים מפורטים בקשר ליישום התחרות, אופן ניהולה וקצב ונפח הוצאת הקווים.

4. 
בטיוטת תוכנית הרפורמה, שנמסרה גם להערות המפעילים, נקבע כי אגד ודן יהיו רשאים להשתתף בתחרות, באמצעות תאגיד נפרד, רק לאחר הוצאה למכרז של 15% מקווי השירות של כל מפעיל. בדיונים עם המפעילים בעקבות טיוטת התוכנית, השתכנעה הממשלה כי מגבלת אי השתתפות של אגד ודן של 8%, הינה היקף סביר ליצירת תשתית ראשונית של מפעילים חדשים.

תוכנית הרפורמה תוקנה באמצעות נספחים לתוכנית ולהסכמים שבין הממשלה, לאגד ודן.

5. 
מורכבות יישום הרפורמה והקושי בהתנעתה, יצרו עיכוב ביישומה. 


כיום 8% מקווי אגד מופעלים על ידי זכיינים, 8% מקווי דן יופעלו במהלך יולי - אוגוסט 2003, ופורסם מסמך P.Q (מכרז מיון מוקדם) להמשך מכרז לשישה אשכולות קווים נוספים.

6. 
הקווים לגביהם פורסמו מכרזים, סוכמו בין משרד התחבורה למפעילים.

קביעת האשכולות אינה אופטימלית מבחינה תנועתית, והיא תוצאה, בין השאר, מניסיון לקדם הרפורמה ולהגיע להסכמות עם אגד ודן.
7. 
לדעת משרד התחבורה, קביעת האשכול אינה משנה לאגד או לדן מבחינת הכדאיות הכלכלית. ההתחשבנות עם אגד ודן, הנובעת מהוצאת קוים למכרזים, הוא טכנית ואחידה. 


במכרזים ניתן מידע מלא למתמודדים, באמצעות מיפרטים וספירות לגבי כל הקווים נשוא המכרזים. בידי המתמודדים הפוטנציאלים היו נתונים, תפעוליים ואחרים, יותר עדכניים ומפורטים, בהשוואה למה שהיה באותה עת לאגד ולדן.
8. 
הנספחים לתוכנית, שסוכמו עם אגד ודן, תואמים את עקרונות טיוטת תוכנית הרפורמה. השינויים בנספחים בהשוואה לטיוטת התוכנית, משקפים מידתיות שונה לגבי חלק מהפרמטרים שבתוכנית.


עדכון התוכנית, בליווי הסכמים עם אגד ודן, יצרו את התשתית ההכרחית לתחילת הרפורמה ויישומה.

10. 
לדעת משרד התחבורה, אין קשר בין קביעת האשכולות ומאפייניהם, לבין רווחיות הזכיינים. הרווחיות נקבעת במכרז, שבו מלוא המידע ניתן באופן שווה לכל המתמודדים.

11. 
בהסכם החדש מינואר 2003 להפעלת המינהלה - הגוף המקדם את התחרות בתחבורה הציבורית - חויבה המינהלה לבצע התקשרויות על פי דיני המכרזים.
12. 
המכרז להפעלת קווי תחבורה ציבורית במודיעין, פורסם בשלבים הראשונים של איכלוס העיר מודיעין. במהלך הזמן הסתבר, כי השטח המיועד בתוכנית בניין ערים להקמת מסוף, אינו זמין לפיתוח. המשרד, הרשות המקומית והמפעיל איתרו מקום זמני וחילופי, ועל מנת להכשירו הועמד לרשות המקומית תקציב לפיתוח המסוף. גם מפעיל התחבורה הציבורית בעיר נשא בחלק מעלויות הכרוכות בהקמת המסוף.

13. 
בעקבות הביקורת, נקבע במסגרת מכרז המיון המוקדם שפורסם במארס 2003, כי הסדרים עם המשטרה ומשרד הביטחון, יסוכמו לפני פרסום המכרז.

18. 
מחברת דן התקבלו כל הנתונים אשר החברה התחייבה למסור בהסכמים עימה.
21. 
יחידת הפיקוח במשרד התחבורה, מפקחת כבר באופן שוטף על המפעילים הקיימים והמפעילים החדשים.


נמצא בשלבי סיום תהליך בחירת זכיין להפעלת מערך בקרה מיוחד על המפעילים החדשים, בהתאם למפרט ולהגדרות במכרז.
22. 
בעקבות הביקורת, יופקו הלקחים לשיפור תפקוד צוות היישום במסגרת המינהלה.
23. 
בסוף שנת 2002 פורסם מכרז להקמת מערך פיקוח ובקרה; מערך הפיקוח והבקרה במהלך שנת 2003.

24. 
מערך הפיקוח והבקרה המוקם עתה, יכלול גם התשתית הנדרשת לקבלה ועיבוד דיווחים מארבעה מפעילים חדשים.
מחלקת עבודות ציבוריות

דרכי גישה ודרכים מקשרות

המבוקר הראשי: משרד התחבורה - מחלקת עבודות ציבוריות

מבוקרים נוספים: משרד ראש הממשלה - הלשכה המרכזית לסטטיסטיקה; משרד האוצר - אגף התקציבים; משרד הביטחון ; המשרד לביטחון הפנים - משטרת ישראל; משרד הפנים; מרכז המועצות האזוריות; המועצה האזורית באר טוביה; המועצה האזורית חוף אשקלון; עיריית אשקלון
א. ריכוז ממצאי הביקורת
1. 
משרד הפנים העביר תוספת תקציב לדרכי גישה ולדרכים מקשרות, למועצות האזוריות, בלי שדרש מהן לגבות היטלים לחידוש ושיקום של הדרכים שבתחום אחריותן. גם כיום אין משרד הפנים דורש מהמועצות האזוריות לגבות היטלים אלה. 

2. 
במשרד ראש הממשלה קיימת ועדת מנכ"לים ליישוב חילוקי דעות בין-משרדיים, בראשות מנכ"ל משרד ראש הממשלה. באוגוסט 1995 מינתה ועדת המנכ"לים ועדת משנה, ובה נציגי משרד ראש הממשלה, משרד האוצר, משרד התחבורה ומע"ץ. ועדת המשנה בחרה 9 דרכים מקשרות, שישוקמו ויועברו לידי מע"ץ. בספטמבר 1996 החליטה כי שיקומן של 9 דרכים אלה, שאורכן הכולל 51.5 ק"מ, ייכלל בתכנית העבודה של מע"ץ לשנת 1996, ולאחר שיקומן הן יועברו לתחזוקת מע"ץ. 

3. 
מע"צ לא כללה בתכנית העבודה לשנת 1996 אף אחת מ-9 הדרכים המקשרות, שוועדה לבחינת אופן הטיפול בדרכים פנימיות, דרכי גישה ודרכים מקשרות במועצות האזוריות (ועדה א'), המליצה שישוקמו ויועברו לידי מע”צ, ואף לא בתכנית החומש שלה לפיתוח רשת הדרכים הבין-עירוניות לשנים 1996-2000. עד אוקטובר 2002 שיקמה מע"צ רק אחת מתשע הדרכים.

4. 
עד אוקטובר 2002, לא הכין משרד התחבורה את התכנית "למבנה מוסדר לטיפול בדרכים המקשרות ובדרכי גישה", ולא קבע אמות מידה ונהלים לטיפול בדרכים אלה.

5. 
במשרד ראש הממשלה קיימת ועדת מנכ"לים לענייני המועצות האזוריות ובה נציגי משרדי ממשלה שונים, נציגי מע"ץ ונציגי המועצות האזוריות. באוקטובר 2000 סיכמה ועדת המנכ"לים כי מע"ץ תרכז תקציב בסך 43 מיליון ש"ח ממשרד הפנים, משרד התחבורה ומשרד הבינוי והשיכון, לשיקום כ-20 דרכי גישה ודרכים מקשרות.

6. 
יש חשיבות לקיומו של מנגנון מעקב המזהה את הדרכים שתפקודן משתנה או צפוי להשתנות. ראוי שוועדת ההיגוי של תמ"א 3 - תכנית מתאר ארצית לדרכים, תדון בממצאי מנגנון כזה ותבחן אם לשלב אותן דרכים ברשת הדרכים הארצית המוגדרת בתמ"א 3 או לגרוע אותן ממנה. 

7. 
אין בתמ"א 3 הוראות למעקב אחר השינויים ברשת הדרכים, והדבר פוגע ביכולתה של ועדת ההיגוי של תמ"א 3 לקבוע את מצבן הסטטוטורי של דרכים שמעמדן משתנה.

8. 
מאחר שהיוזמה לשינוי מעמדן של דרכים היא בידי מוסדות תכנון בדרג נמוך, והדיון בשינוי כזה מותנה בהכנתה של תכנית, ומאחר שאין לוועדת ההיגוי של תמ"א 3 מנגנוני בקרה על מצבן של הדרכים, עלול שינוי הדרוש במעמדן הסטטוטורי של דרכים להתעכב במשך שנים. העיכוב מקטין את הסיכויים להתאמת הדרך למעמדה הסטטוטורי הראוי, מאחר שבמהלך השנים ייתכן שייבנו מבנים בסמוך לשולי הדרך ולא יהיה אפשר לעשות בה את השינויים הדרושים כדי להתאימה מבחינה הנדסית ובטיחותית למעמד של "דרך אזורית", כמתבקש מתפקודה בפועל.

9. 
אשר לאותן דרכים מקשרות שנחיצותן וכדאיותן לא נבדקו לפני סלילתן, ראוי היה שקודם לקבלת החלטה על תקצוב תחזוקתן, תיעשה בדיקה של עלות-תועלת. נמצא, כי שום גוף שלטוני - מרכזי או מקומי - לא בדק את נחיצותן של דרכים אלה ואת מידת הכדאיות של תחזוקתן, ובכלל זה את המעמסה הכספית המוטלת על תקציבי משרדי הממשלה והרשויות המקומיות עקב צורכי התחזוקה של דרכים אלה. מן הראוי שייקבע גוף שיבחן את הטיפול בדרכים אלה בראייה כוללת.

10. 
בניגוד לנהליו השתתף משרד התחבורה בשנים 1997-2001 במימון פרויקטים של תחזוקה ושיקום הנוגעים ל-30 דרכי גישה במועצות אזוריות והקצה להם כתשעה מיליון ש"ח. לעומת זאת לא אישר משרד התחבורה חלק מהבקשות של המועצות האזוריות לסיוע בתחזוקה ובשיקום של דרכי גישה, בנימוק שהדבר מנוגד לנהליו. על משרד התחבורה לפעול בהתאם לנהליו באופן אחיד ושוויוני. 

11. 
18 מ-30 פרויקטים, שמשרד התחבורה השתתף במימונם בהיקף כולל של כ-6.8 מיליון ש"ח, אינם מוכרים לחברת הבקרה שמעסיק המשרד, וממילא היא לא בדקה אותם. 

12. 
משרד הפנים אינו דורש בדיקת כדאיות כלכלית לפרויקטים שהוא משתתף במימונם. 

13. 
אף על פי שגם משרד הפנים וגם משרד התחבורה תקצבו פרויקטים של דרכים במועצות האזוריות, הם לא תיאמו את פעולותיהם. בהיעדר תיאום בין שני המשרדים נמנעת מהם הראייה הכוללת הדרושה לניהול יעיל של תקציביהם. 

14. 
בהשוואה בין רשימת הפרויקטים שמשרד הפנים סייע בהקמתם לבין רשימת הפרויקטים שמשרד התחבורה סייע בהקמתם, נמצאו 13 פרויקטים שמשרד הפנים סייע בהקמתם בהנחה שאין להם מימון נוסף על שלו, שעה שהם תוקצבו גם בידי משרד התחבורה. מכאן עולה חשש ששני המשרדים יתקצבו יחד פרויקט בשיעור העולה על עלותו. 

15. 
במסגרת פרויקט שיקום דרכים חקלאיות - ביטחוניות קיימות וסלילת חדשות, מימנה היחידה להתיישבות שבמשרד הביטחון, סלילת דרכים המתאימות גם להגדרה של דרכים מקשרות. סלילתן נעשתה בלא תיאום עם משרד התחבורה ובלא שמוסדות התכנון נתנו היתרים לביצועה. סלילת הדרכים האלה כרוכה בהתחייבות ארוכת טווח, בין היתר לצורך תחזוקתן. מן הראוי היה שבשיקולים לסלילת הדרכים תובא בחשבון גם יכולת המועצות האזוריות לתחזקן, אולם הדבר לא נעשה. 

16. 
לא נמצא כי מרכז המועצות האזוריות אסף והציג לגופי השלטון המרכזי נתונים בדבר התקציב שהמועצות האזוריות הוציאו ממקורותיהן לתחזוקה ולשיקום של דרכי הגישה. משרד הפנים ומשרד התחבורה, שתקצבו עבודות אלה, לא דרשו מהמועצות האזוריות נתונים אלה. 

17. 
באוקטובר 2002 לא היו בידי הגופים הנוגעים בדבר נתונים מעודכנים בדבר מצאי דרכי הגישה והדרכים המקשרות. איסוף הנתונים בדבר מצאי דרכים אלה, מיקומן ומצבן חשוב במיוחד נוכח הגידול בהיקפן.

18. 
אף על פי שאורכן של דרכי הגישה והדרכים המקשרות הוא כ-1,700 ק"מ, הגופים השותפים במימון דרכים אלה לא פיתחו כלי לניהול תחזוקת המיסעות שלהן. ההשקעות בדרכי הגישה ובדרכים המקשרות לא היו פועל יוצא של ראייה כוללת וסדר עדיפויות המבוסס על אמות מידה אחידות. 

19. 
ל-60 מ-74 קטעי הדרך שנבדקו בסקר מאוגוסט 2000 אין מספר דרך, ולכן בשיטת תיאור תאונות הדרכים שנוקטת הלמ"ס, לא ניתן לזהות את מיקומן, ומשום כך אין בידי הלמ"ס מידע על תאונות באותם קטעי דרך. אם אירעה תאונה בדרך לא ממוספרת, הלמ"ס ממקמת אותה בנתוניה במקום הקרוב ביותר הניתן לציון, ולכן עולה ספק בדבר שלמותם ומהימנותם של הנתונים בדבר קטעי דרכים בין-עירוניות ודרכים מקומיות הסמוכות לדרכי גישה ולדרכים מקשרות. ב-14 קטעי הדרך הממוספרים שנבדקו בסקר התרחשו בשנים 1997-1998, לפי נתוני הלמ"ס, 62 תאונות דרכים.
20. 
בהיעדר מספור מלא של הדרכים, מתקבלת תמונה לא מלאה ולא מדויקת של תאונות בקטעי דרך רבים שאורכם כ-1,700 ק"מ, ונמנע מצרכני המידע מידע סטטיסטי רב ערך לחקר תאונות דרכים. על משרד התחבורה והרשויות המקומיות להסדיר את המספור של דרכי הגישה והדרכים המקשרות כדי לאפשר את זיהוין לצורכי תכנון תחבורתי ומחקר למאבק בתאונות הדרכים. 

21. 
בדומה לנתוני הלמ"ס, גם המחקר שעשתה משטרת התנועה בשנת 2001, בנוגע לבטיחות הדרכים בתחום "הבינעירוני כפרי", בדרכים בין-עירוניות שמספרן כולל ארבע ספרות, לא הביא בחשבון נתונים מדויקים בנוגע לתאונות דרכים בדרכים לא ממוספרות, ובכלל זה רוב דרכי הגישה.

22. 
באוגוסט 2001 נמצא בדרך קצא"א (דרך גישה למתקן קצא"א ולאזור התעשייה שבדרום אשקלון), שהמיסעה אינה תקינה. במאי 2002, הועלה, כי לא חל שינוי במצב המסלול הדרומי ולא נסלל מסלול צפוני, זאת אף על פי שמשרד מבקר המדינה הביא את ממצאי הביקורת הנוגעים למצבה הפיזי של הדרך והמפגעים הבטיחותיים בה לידיעת המועצה האזורית חוף אשקלון, עיריית אשקלון ומשרד התחבורה.

23. 
המועצה האזורית חוף אשקלון היא רשות התמרור המקומית האחראית לתחזוקת דרך קצא"א, ולכן שומה עליה להבטיח את בטיחות התנועה בה. 

24. 
בהתחשב בכך בדרך קצא"א משרתת בעיקר את אזור התעשייה של אשקלון ואת מתקן קצא"א, יש לבחון את האפשרות לשינוי תחום השיפוט של המועצה האזורית חוף אשקלון ועיריית אשקלון, במטרה להכליל את הכביש בתחום השיפוט של עיריית אשקלון. 

25. 
מע"צ לא בדקה את כדאיות פרויקט עוקף באר טוביה ואת התועלות שיצמחו ממנו למשק המדינה. מע"צ גם לא הכינה לוח זמנים לביצוע הפרויקט ולא אמדה את עלות ביצועו על ידי עובדיה, כפי שבחרה לעשות. 

26. 
הקרקע שעליה נסלל עוקף באר טוביה היא חלק מאתר העתיקות המוכרז "ברדעה". המועצה ביקשה מרשות העתיקות אישור לסלילת עוקף באר טוביה רק כ-11 חודשים לאחר שמע"צ החלה בעבודות הסלילה. רשות העתיקות לא אישרה את הבקשה, אך המועצה האזורית באר טוביה המשיכה בסלילת הדרך באמצעות מע"צ.

27. 
אף שהאחריות הראשונית לקבלת ההיתרים הנדרשים לדרך עוקפת באר טוביה, הייתה באחריות המועצה האזורית באר טוביה, מן הראוי היה שמע"צ, כגוף ממלכתי, תוודא כי ניתנו מלוא האישורים הנדרשים לפני תחילת עבודות הסלילה. 

28. 
נפת אשקלון של מע"צ עסקה בסלילת דרך עוקפת באר טוביה כשנתיים: מיוני 1998 עד יוני 2000, דהיינו פי חמישה מפרק הזמן הדרוש לביצוע העבודות לפי אומדן קק"ל. במהלך תקופה זו הפסיקה הנפה את העבודה ארבע פעמים לתקופה כוללת של תשעה חודשים. מע"צ לא ריכזה את נתוני ההוצאות על הפרויקט ולכן אין בידיה נתונים בדבר עלותו הסופית.

29. 
במאי 2000 החליטה הוועדה המחוזית לתכנון ובנייה חיפה, כי היא לא תקדם תכנית מפורטת לדרך מי עמי אלא לאחר שיוכן תסקיר השפעה על הסביבה שיבדוק, בין היתר, את השפעת הכביש על בתי המגורים הסמוכים. עד אוקטובר 2002 לא הוכן תסקיר השפעה על הסביבה, וממילא לא אושרה תכנית מפורטת להפיכת דרך מי עמי לדרך אזורית. 

30. 
לאחר שיקום דרך מי עמי בשנים 1998-1999, לא תחזק אותה שום גוף, אף שנפרצו בה מעקות הבטיחות, שלטים ותמרורים רבים הוסרו ועצים נופלים מדי פעם בפעם בתוואי הכביש. 

31. 
תקנות התעבורה אינן קובעות מי האחראי לעדכון מפת הדרכים. לדעת משרד מבקר המדינה, ראוי שמשרד התחבורה יקבע את הגוף האחראי למפת הדרכים ולעדכונה מדי פעם בפעם.

32. 
מע"צ השתמשה בתקציבי תחזוקת רשת הדרכים הבין-עירונית להתקנת דרך גישה לחווה פרטית.

33. 
מע"צ הכשירה את דרך הגישה לחווה הפרטית, ואחר כך ריבדה אותה באספלט, ללא אישור מוסדות התכנון. 

34. 
בעוד זרוע שלטונית אחת - מינהל מקרקעי ישראל - הגישה תביעה לסילוק יד נגד בעל החווה הפרטית, שבנה מבנים ללא היתר למטרה עסקית, זרוע שלטונית אחרת – מע"צ - התקינה עבורו דרך גישה, ריבדה אותה באספלט והתחייבה לתחזקה במשך שנים. השימוש הבלתי מורשה בשטח שבבעלות המדינה והוצאת כספי ציבור בידי מע"צ לטובת גוף פרטי מעוררת תמיהות קשות ופוגעת בסדרי מינהל תקין. 

35. 
על גופי השלטון המרכזי והמקומי הנוגעים בדבר - משרד הפנים, משרד התחבורה, מחלקת עבודות ציבוריות, מרכז השלטון המקומי ומרכז המועצות האזוריות, לבחון את נחיצותה של סלילת דרכים מקשרות ואת כדאיות השימוש בהן. אשר לדרכים מקשרות שתפקודן משתנה והן משרתות תנועה ארצית, יש לבחון את התאמתן לאמות המידה של תכנית המתאר הארצית לדרכים - תמ"א 3, כדי לקבוע אם לכלול אותן בתכנית. יש להשלים את הסדרת כל היבטי האחריות עליהן, ובכלל זה לתת להן מספר כדי שניתן יהיה לזהותן וכך לצבור את המידע הדרוש עליהן לצורך שיפור בטיחותן. 

ב. תגובות המבוקרים

משרד ראש הממשלה

2. 
מנכ"ל משרד ראש הממשלה מעיר, כי ועדת מנכ"לים ליישוב חילוקי דעות בין-משרדיים, אינה קיימת, לפחות מאז כינונה של הכנסת ה-15.

5. 
מנכ"ל משרד ראש הממשלה מעיר, כי ועדת מנכ"לים לענייני המועצות האזוריות, אינה קיימת, לפחות מאז כינונה של הכנסת ה-15.

משרד התחבורה - מחלקת עבודות ציבוריות

9. 
מנכ"ל מע"צ הורה לגורמים הרלבנטים במשרד הראשי במע"צ ובמחוזות, להקפיד על שימוש תקין בתקציבי מע"צ ומשאביה, לצורך הטיפול בדרכים מקומיות שאינן באחריות מע"צ, ולהימנע מכל חריג בנושא.

27.
בעקבות הביקורת, הורה מנכ"ל מע"צ לוודא קבלת מלוא ההיתרים הסטטוטורים הנדרשים, לפני תחילת עבודות סלילה.

33. 
דרך העפר המחוברת לדרך 35 והמגיעה בהמשך לחווה הפרטית, היתה קיימת, והיתה כלולה בתוכנית הסטטוטורית המאושרת של הישוב שדה משה, תוכנית מספר 192/03/6, שאושרה למתן תוקף ב-9.5.1983, ומופיעה בתוכנית הגוש 34181 כחלקה מספר 46. התוכנית הוכנה ב-26.9.1984, ונחתמה על ידי יו"ר הוועדה המקומית לתכנון ובנייה שקמים, ב-28.7.1985.

34. 
תביעת מינהל מקרקעי ישראל משנת 1999, לסילוק יד נגד בעל החווה בעניין גן האירועים ומבנים נוספים, אינה קשורה לדרך השירות, מאחר ודרך השירות נסללה ב"תחום הדרך" ונתנה נגישות למערכת הדרכים הקיימת והמאושרת שבמושב, בזמן שגן האירועים רחוק מהדרך הראשית, שבתחומה נסללה דרך השירות.


הסתירה לכאורה בין הגשת תביעה לסילוק יד משנת 1999, ובין התקנת דרך השירות בשנת 1997, נבעה מהעובדה שסלילת דרך השירות נתנה פתרון הולם לבעיה בטיחותית שלא נוצרה על ידי מע"צ; לא היה שימוש בלתי מורשה בשטח בבעלות המדינה, ולא הוצאו כספי ציבור לטובת גוף פרטי, כי דרך השירות הנ"ל נותנת נגישות לכלל חברי המושב.

35. 
דרכי הגישה והדרכים המקשרות, אינן שייכות לרשת הכבישים הבינעירונית עליה מופקדת מע"צ. 


מע"צ מטפלת ברשת הכבישים הבינעירונית האסטרטגית של המדינה, בראיה כוללנית רחבה, המאפשרת נגישות מהירה בין המרכזים העירוניים והפריפריה, ולא בדרכי גישה, המקשרות בין ישובים קטנים, שנועדו והתפתחו לצורכי התושבים המקומיים.


מע"צ נמנעת מקבלת אחריות לפיתוחן ותחזוקתן של דרכי הגישה והדרכים המקשרות, בהתאם לסטנדרטים ההנדסיים, המקצועיים והבטיחותיים הנדרשים על ידה, המחייבים שידרוג הדרכים והבאתן לרמה הנדרשת על ידי מע"צ, בהשקעה רבה.


את פעולות מע"צ בנושא דרכי גישה ודרכים מקשרות, יש לראות כמתן סיוע מקצועי והנדסי למשרד התחבורה ולגופים אחרים, ולא כחלק מהותי ומרכזי מפעילותה ותפקידיה. מע"צ נרתמת לסיוע לקידום הנושא במסגרת הוועדות השונות, באמצעות איגום תקציבי לביצוע סקר מקיף, להכנת אינוונטר ממוחשב של הדרכים המקשרות ודרכי הגישה, לאיתור הבעיות המרכזיות וקביעת המסגרות התקציביות הנדרשות.


מנכ"ל משרד התחבורה פועל ביחד עם משרד האוצר, משרד הביטחון, משרד הבינוי והשיכון, משרד הפנים, משרד התשתיות הלאומיות והמועצות האיזוריות, להכנת תוכנית רב שנתית לשיקום דרכי הגישה וכבישים מחברים ללא בעלות, בדגש על כבישים במגזר החקלאי .


מע"צ הגישה במארס 2003 למנכ"ל משרד התחבורה נתונים לגבי ביצוע סקר עדכון דרכי גישה וכבישים מחברים ללא בעלות, בהם טיפלה בשנים 2001 ו-2002. 

דרכים חקלאיות-ביטחוניות

המבוקר הראשי: משרד התחבורה - מחלקת עבודות ציבוריות

מבוקרים נוספים: משרד האוצר; משרד הביטחון ; משרד הבינוי והשיכון; משרד החקלאות ופיתוח הכפר; משרד הפנים; מרכז השלטון המקומי; מרכז המועצות האזוריות; הקרן הקיימת לישראל

א.
ריכוז ממצאי הביקורת
1. 
היחידה להתיישבות ותשתיות לאומיות במשרד הביטחון קבעה, כי הפרויקט לשיקום ולסלילה של דרכים חקלאיות-ביטחוניות, יתבסס על עיקרון שלפיו ישוקמו דרכים חקלאיות-ביטחוניות שצופו בעבר באספלט, אולם לא הגדירה את המאפיינים שלהן. 

2. 
במסגרת הפרויקט לשיקום ולסלילה של דרכים חקלאיות-ביטחוניות, נעשו גם עבודות בדרכים שאינן מתאימות להגדרה של דרכים חקלאיות-ביטחוניות. 

3. 
חלק ניכר מהדרכים שרובדו במסגרת הפרויקט היו דרכי עפר שהמועצות האזוריות פרצו לצורכיהן, ללא תיאום עם משרד התחבורה. כך, למשל, בשנים 2001-2002 נסללו במועצה האזורית הערבה התיכונה כ-34 ק"מ דרכים חדשות ללא תיאום עם משרד התחבורה.

4. 
היחידה להתיישבות, המרכזת את הפרויקט, לא ביקשה את הסכמת מינהל מקרקעי ישראל לעבודות שעשתה בדרכים. היעדר הסכמת ממ"י עלול לגרום בעתיד למחלוקות בנוגע לפיצוי לחקלאים כאשר תתחיל ממ"י בתכנון שינוי ייעוד הקרקע. 

5. 
היחידה להתיישבות לא ביקשה מהוועדה לשמירה על קרקע חקלאית ושטחים פתוחים לאשר עבודות של פיתוח דרכים שנעשו בקרקע החקלאית.

6. 
לא נמצא שמוסדות התכנון נתנו היתרים לביצוע העבודות הטעונות היתרים, שנעשו במסגרת הפרויקט, ובהן פריצת דרכים חדשות, שינוי תוואי וריבוד דרכי עפר באספלט. כך לדוגמה, ריבוד דרכי העפר במועצה האזורית הערבה התיכונה בשנים 2001-2002 נעשה בלי ההיתר הנדרש בחוק התכנון והבנייה, התשכ"ה-1965. 

7. 
על משרדי הממשלה שנציגיהם חברים בוועדה הבין-משרדית (משרד החקלאות, משרד הביטחון, משרד הבינוי והשיכון, מע"צ, קק"ל ונציגי מועצות אזוריות), להימנע מתקצוב עבודות בנייה וסלילה שנעשות ללא היתרי בנייה, ללא תיאום בין הגורמים המוסמכים לכך וללא אישורם.

8. 
לא נמצא כי מע"צ הגדירה את המהות וההיקף של העבודות בכל דרך חקלאית-ביטחונית, והיחידה להתיישבות אפשרה לקק"ל לקבוע בעצמה את מפרטי הסלילה, את היקפי העבודות ואת אומדן התקציבים הדרושים לביצוען וגם לבצע את הפרויקט. בכך יצרה מצב לא תקין. 

9. 
לסלילת הדרכים החקלאיות-ביטחוניות לא קדם תכנון הנדסי, לרבות הגיאומטריה של הדרך, מבנה המיסעה בהתבסס על בדיקות טיב הקרקע, אמצעי ניקוז, הסדרי בטיחות וכד'. כתוצאה מכך, מצב הדרכים עלול להידרדר במהרה וההשקעה בהן עלולה לרדת לטמיון.

10. 
היחידה להתיישבות לא דירגה את היישובים ואת הדרכים ביישובים לפי סדר עדיפות ביטחונית. היעדר הדירוג בא לידי ביטוי גם בתקצוב בסכום זהה לכל המועצות, ללא קשר למידת הסיכון הביטחוני באזור שבו נמצאת כל אחת מהן, למצאי הדרכים החקלאיות-ביטחוניות שבתחומן ולמצבן. 

11. 
כל מועצה אזורית קבעה איזה יישוב בתחומה יקבל את התקציב ואילו היישוב קבע איזו דרך תתוקצב. השארת ההחלטה בידי המועצות האזוריות בלבד פוגעת ביכולת היחידה להתיישבות לפקח ולוודא שיש התאמה בין יעדי הפרוגרמה לבין הנעשה בפועל. 

12. 
בכל שנה אישר החשב הכללי במשרד האוצר למע"צ ולמשרדי החקלאות והביטחון, פטור ממכרז להתקשרות עם קק"ל לביצוע הפרויקט. אישור החשכ"ל ניתן מדי שנה בשנה בלא שנעשתה השוואה בין המחירים שהציעה קק"ל לבין מחירי השוק, כמתחייב מתקנות חובת המכרזים. 

13.
בחלק מהעבודות העסיקה קק"ל קבלני משנה בלי מכרז, והיחידה להתיישבות לא עמדה על קבלת טבלת השוואה והעתקי חוזים מקק"ל. 

14. 
על משרדי הממשלה המעורבים בפרויקט הרב-שנתי של שיקום דרכים חקלאיות-ביטחוניות, משרד האוצר, משרד הביטחון, משרד הבינוי והשיכון, משרד החקלאות ופיתוח הכפר, משרד הפנים, משרד התחבורה, ומחלקת עבודות ציבוריות, לעשות עבודת מטה סדורה, שבמסגרתה ייקבעו אמות מידה שלפיהן ייכללו דרכים בפרויקט, ייעשה תכנון הנדסי לסלילתן, לתחזוקתן ולשיקומן וכן ייקבעו מקורות התקציב. יש להקפיד על ביצוע הוראות הדין וכי בפרויקט ייכללו רק דרכים המתאימות להגדרה של דרכים חקלאיות-ביטחוניות. 

ב. תגובות המבוקרים

משרד התחבורה - מחלקת עבודות ציבוריות

9. 
מע"צ היתה שותפה לביצוע פרוייקטים של דרכים חקלאיות-ביטחוניות, מתוקף החלטות שר ומנכ"ל. לעתים סירבה מע"צ לבצע פרוייקטים העומדים בסתירה למפרטיה ולסטנדרטים המקצועיים וההנדסיים שנקבעו על ידה. זאת אחת הסיבות לאי התערבותה של מע"צ בנושאים ההנדסיים ובפיקוח.


הדרכים החקלאיות-ביטחוניות נסללו שלא על פי הסטנדרטים של מע"צ, וזאת בניגוד לדרכים 


"ללא אבא" בהן מע"צ קבעה את הסטנדרטים ההנדסיים, כתנאי להשתתפותה בפרוייקט.

12. 
בעקבות הביקורת, הורה חשב מע"צ לבדוק בכל הפרוייקטים העתידיים עם קק"ל, את המחירים שהוצעו על ידי קק"ל, ולהשוותם עם מחירי השוק, כמתחיב מחוק חובת המכרזים ותקנותיו.


מע"צ אינה מבצעת פיקוח צמוד על עבודות המתבצעות על ידי קק"ל לסלילת דרכים חקלאיות-ביטחוניות, אלא בודקת באופן פרטני את החשבונות שמגישה קק"ל, על מנת לוודא שלא יבוצעו תשלומים חריגים, מעבר לסכום עליו התחייבה מע"צ.


מע"צ משלמת את חלקה בפרוייקט, רק לאחר בדיקה של נציגה בשטח, בגמר הביצוע.


הפיקוח על הפרוייקט הוא באחריות המועצות האיזוריות הרלוונטיות.


הוקמה ועדה, בה יהיו חברים חשב מע"צ, היועצת המשפטית, הסמנכ"ל לפיתוח, וגורמים נוספים. הוועדה תסיים את עבודתה עד סוף שנת 2003. הוועדה תכין ותאשר נהלי עבודה עם קק"ל, שיעוגנו בנהלי מע"צ.

משרד החקלאות ופיתוח הכפר 

14. 
צוות בינמשרדי אישר ב-26.2.2003 קריטריונים ונהלים חדשים לדרכים חקלאיות-ביטחוניות.

רשות הנמלים והרכבות

הפרדת רכבת ישראל מרשות הנמלים והרכבות

המבוקרים הראשיים: משרד האוצר; משרד התחבורה

מבוקר נוסף: רשות הנמלים והרכבות

א. ריכוז ממצאי הביקורת
1. 
נושא העברת העובדים ונושא העברת הנכסים לרכבת, לא הוסדרו עד דצמבר 2002, מועד סיכום הביקורת.

2. 
ראוי היה שמשרדי התחבורה והאוצר, בשיתוף הרשות, יעשו עבודת מטה מסודרת וממצה וישלימו עוד לפני החקיקה את ההסדרים הכרוכים בהפרדת הרכבת כדי להבטיח את מימוש ההפרדה עם אישור החוק.

3. 
בדצמבר 2002, מועד סיכום הביקורת, שש שנים ממועד החלטתה הראשונה של הממשלה להפריד את הרכבת מהרשות ולהעבירה לחברה ממשלתית, ולאחר שחזרה על החלטה זו פעמים מספר - עדיין לא הושלמו ההסדרים הכרוכים בכך, עדיין לא הופרדה הרכבת מהרשות, ולא נקבעו ההסדרים הנחוצים ליישום החוק שהתקבל בעניין זה - "חוק רשות הנמלים והרכבות (תיקון מס' 11), התשס"ג-2002". למצב הקיים יש השפעה על תפקודה של הרשות ועל הפיקוח על הרכבת.

4. 
העברת הסמכויות מהרשות לרכבת ב-1998 נועדה להקנות לרכבת יתר עצמאות בניהול ענייניה, לקראת הפרדתה מהרשות והקמת חברת הרכבת. אולם במועד סיום הביקורת, דצמבר 2002, כחמש שנים לאחר החלטת הממשלה על הקמת החברה, עדיין לא הופרדה הרכבת מהרשות, והוראות המעבר, שנועדו לשמש עד הקמתה של חברת הרכבת, עדיין היו בתוקף. בנסיבות אלה הצטמצמה מעורבותה של הרשות בניהול ענייני הרכבת ובפיקוח על הנעשה בה, אך לא היה גוף אחר שיעסוק בכך במקומה. עם זאת, מאחר שמעמד הרכבת עדיין לא שונה על פי חוק, המשיכה הרשות לשאת באחריות לניהול הרכבת ולפיקוח עליה.

5. 
בנובמבר 2001 החליטה המועצה למנות ועדה מיוחדת לענייני רכבת נוכח הפיתוח המואץ והשינויים המהירים, שהצריכו הכוונה של המועצה. עד נובמבר 2002 התכנסה ועדה זו שש פעמים. אף שסמכויות הניהול השוטף של הרכבת אינן בידי הרשות, כל עוד לא נכנס לתוקפו התיקון לחוק הרשות, היא ממשיכה לשאת באחריות לניהול ענייני הרכבת.

6. 
חוק הרכבת חוקק בלי שהוסדר בו נושא התמורה המגיעה לרשות בגין העברת הנכסים למדינה.

7. 
הכנת תכנית עבודה מפורטת להפרדה תפעולית וחשבונאית של הרכבת מהרשות, שהיתה אמורה להסתיים עד סוף 2001, לא הסתיימה עד דצמבר 2002.

8. 
כל עוד לא הושלמו ההסדרים הכרוכים בהפרדת הרכבת מהרשות, לא יוכלו תיקוני החקיקה שנעשו בשנת 2002 במסגרת חוק ההסדרים אגב עקיפת תהליך החקיקה המסודר, להביא להשלמת תהליך ההפרדה והקמת חברת הרכבת. 

9. 
משרדי התחבורה והאוצר, בשיתוף הרשות, לא עשו עבודת מטה כוללת וממצה לקראת הפרדת הרכבת מהרשות. העדר עבודת מטה מתואמת של כל הגופים הנוגעים בדבר ואי-קביעת הסדרים מתאימים לפני החקיקה, הביאו לשימוש בחוק ההסדרים אגב עקיפה של תהליך חקיקה מסודר וויתור על דיון הולם.

ב. תגובות המבוקרים

רשות הנמלים והרכבות

3. 
כל עוד לא נחקק חוק המתקן את "חוק רשות הנמלים והרכבות, התשכ"א-1961", כפי שתוקן בשנת 1988 לצורך מיזוג הרכבת ברשות (להלן "חוק הרשות"), לא ניתן להפריד את הרכבת מהרשות.


לא הוחל דין רציפות דיון על "הצעת חוק הרכבות ומסילות הברזל, התשנ"ח-1998", שהיה מביא להפרדה של רכבת ישראל ומסילות הברזל מהרשות. 


"חוק רשות הנמלים והרכבות (תיקון מספר 11), התשס"ג-2002" (להלן "תיקון מספר 11") התפרסם ב"רשומות" רק ב-29.12.2002, ותחילתו, כאמור בסעיף 26 בו, מותנית בחתימה על הסכם קיבוצי, שעניינו העברת עובדים מרשות הנמלים לחברת הרכבת.

משרד האוצר 

4. 
רכבת ישראל הינה חלק מהישות המשפטית "רשות הנמלים והרכבות". כל פעילות ברכבת הינה פעילות של הרשות, כך ש"בהגדרה" המעורבות של הרשות ברכבת, לא יכולה להצטמצם. עצמאות הרכבת הינה שינוי מבני בתוך רשות הנמלים והרכבות, אשר מאפשר התמקצעות בתפעול רכבת, ללא קשר להפרדת הרכבת מהרשות.


החלטת מועצת הרשות לצמצם את מעורבותה בניהול הרכבת, הינה החלטה מקצועית פנימית של המועצה, ואינה קשורה להליך השינוי המבני. שכן, כל עוד לא התקיים הליך השינוי המבני, האחריות המשפטית והמקצועית הינה של המועצה. 

רשות הנמלים והרכבות

6. 
החלטת הממשלה מספר 2514(חקת/2) מיום 10.9.2002, לעניין הפרדת הרכבת, אינה מחייבת תשלום תמורה לרשות, בעד העברת נכסיה וזכויותיה למדינה, ו/או לחברת הרכבת. 


בטיוטות הצעות החוק שבאו בעקבותיה, ובפרק י"ב - "תחבורה", ב"הצעת חוק ההסדרים במשק המדינה (תיקוני חקיקה להשגת יעדי התקציב והמדיניות הכלכלית לשנת הכספים 2003), התשס"ג-2002", כפי שפורסם בהצעות חוק הממשלה מספר 4, עמוד 74, מיום 23.10.2002, נקבע בסעיף 72(ג) המוצע, כי "הרשות לא תהיה זכאית לתמורה בעד הנכסים והזכויות שיהיו לקנין המדינה, לפי סעיף זה, זולת אם קבעה הממשלה אחרת."


הרשות, בגיבויו של משרד התחבורה, הציעה למשרד האוצר מספר חלופות בנושא התמורה המגיעה לרשות, בעד העברת הזכויות והנכסים לקניין המדינה, העולות בקנה אחד עם חוות הדעת של היועץ המשפטי לממשלה בנושא, שכוונתן שהרשות לא תפסיד מהפרדת רכבת ישראל מהרשות.


רק במהלך הדיונים שקיימה ועדת הכלכלה של הכנסת בהצעת החוק, נוסף סעיף 79  לחוק הרשות, שכותרתו "הסכם בין המדינה, הרשות וחברת הרכבת לעניין התמורה", הקובע חובת חתימת הסכם משולש בעניין התמורה.


נציגי האוצר התחייבו להמציא לרשות מכתב הקובע שהפרדת הרכבת לא תגרום לרשות פגיעה כלשהי במצבה הפיננסי  והכלכלי. הממונה על התקציבים במשרד האוצר, הודיע ביום 2.12.2002 למנכ"ל הרשות, כי יפעל למניעת פגיעה באיתנותה הפיננסית של רשות הנמלים, כתוצאה מהעברת הרכבת לחברת רכבת ישראל בע"מ.

8. 
ההסדרים הנחוצים ליישום תיקון מספר 11, נגזרים מהוראות תיקון זה. 
עד לקבלתו בכנסת, של התיקון ב-17.12.2002, לא ניתן היה  לרשות, לצפות מה יהיו ההסדרים ותנאי ההעברה, מאחר שאלו השתנו במהלך אישור החוק בוועדת הכלכלה של הכנסת, מאז שהממשלה הגישה את הצעתה לכנסת באוקטובר 2002.

משרד האוצר 

8. 
במשך תקופה ארוכה התקיימו מגעים בין הממשלה לרשות הנמלים והרכבות, בדבר אופי שינוי מבנה הרכבת. טרם נוסח סיכום עם הרשות בדבר שינוי המבנה של הרכבת. לפיכך הוחלט לפנות להליך החקיקה, טרם מימוש כל ההסדרים עם רשות הנמלים. לאור ההבנה כי נושא העובדים מעכב את שינוי המבנה. עוד טרם  אישור החוק בכנסת. החלו המגעים בין נציגי הממשלה והעובדים בדבר ההסדרים המתחייבים משינוי המבנה.

משרד התיירות
הגנת מלונות באזור ים המלח מפני הצפה

המבוקר הראשי: משרד התיירות
מבוקרים נוספים: משרד האוצר; משרד התשתיות הלאומיות; מינהל מקרקעי ישראל; המועצה האיזורית תמר; החברה לפיתוח חוף ים המלח, חבל סדום וערד בע"מ
א. ריכוז ממצאי הביקורת 

1. איזורי בתי המלון בים המלח ממוקמים לאורך צידה המערבי של בריכה מס' 5 של מפעלי ים המלח. תהליך הייצור של המפעל מחייב לשמור על נפח מים קבוע בבריכה. מאחר וגובה שכבת המלח בבריכה עולה מידי שנה ב-20 ס"מ, יש עליה שנתית במפלס המים בה באותו שיעור. נוכח האמור לעיל התבקש לכאורה עוד ב-1971 שהגופים הקשורים לפיתוח אזורי התיירות: המשרד, מינהל מקרקעי ישראל, החברה לפיתוח חוף ים המלח, חבל סדום וערד בע"מ והמועצה האזורית תמר (להלן - מפתחי אזורי התיירות), יפסיקו לעודד בנייה נוספת במקום, או יתכננו את הקמת המבנים באזורי התיירות במקומות גבוהים יותר, באופן שהמפלס הנמוך ביותר של המבנים, לרבות היסודות, יהיה גבוה ממפלס המים המרבי שאליו ניתן מהבחינה הטכנית להרים את הסוללות התוחמות את הבריכה, אולם הגופים הממלכתיים שעסקו בפיתוח האיזור, לא פעלו כמתחייב מהמידע שהיה ברשותם. 

2.
מפתחי איזור התיירות - המשרד, החל"פ וממ"י עודדו בנייה בשני אזורי התיירות, ובשנים 1980-1988 הוקמו באזורים אלה שמונה בתי מלון, ובהם 1,350 חדרים, וכן מסעדה ומרכז מסחרי, חלקם על שפת בריכה 5. הבנייה נעשתה בידיעה ברורה של כל הגורמים האחראים שהחל ב-1995 עלולים היסודות של המבנים להיות מוצפים, והחל ב-2012 ייתכן שיוצפו אף הקומות התחתונות שלהם, אם לא יוגנו. באזורים האמורים נבנו ארבעה בתי מלון לפי התכנית שאושרה לפני 1987, שבה לא נקבעו הוראות בדבר הגנת היסודות מפני עליית מפלס מי התהום. כבר ב-1995 התברר שיש צורך להשקיע בהגנת היסודות במלונות אלה. 

3.
במסגרת עבודות שלב א' להגנת חוף עין בוקק נבנו שלוש תחנות שאיבה. ביולי 1997, במהלך ביצוען של עבודות תחזוקה בתחנת השאיבה הדרומית, אירעה תאונה, שנהרגו בה ארבעה בני אדם. עקב התאונה הפסיקה המועצה האזורית לתחזק את תחנות השאיבה. התחנה הדרומית שובתת כבר חמש שנים, התחנה המרכזית פועלת חלקית, ורק בתחנה הצפונית הפעילות מלאה. עד המחצית השנייה של 2002 הייתה מחלוקת בין המועצה האזורית ובין משרד האוצר בשאלה מי יממן את השיפוץ או הבנייה מחדש של מערכות השאיבה, והדבר מנע את החזרת התחנות לפעילות מלאה.

4.
מן הראוי שבמסגרת בדיקת החלופות לפתרון קבע ייבדק כבר עכשיו, ללא דיחוי נוסף, אם נפגעו יסודות המבנים הקרובים לבריכה כדי שיהיה ניתן לנקוט צעדים מתאימים, אם יידרשו.

5. 
ההגנה הישירה הייתה פתרון זמני שהחליטו עליו לראשונה בסוף 1992. לדעת משרד מבקר המדינה, ראוי היה לזרז בד בבד את ההחלטה על פתרון קבע. שכן אחת החלופות לפתרון קבע היא נטישת האזור ומעבר לצפון ים המלח, ואם הגופים המוסמכים יחליטו על חלופה זו, כל המשאבים שיושקעו באזור עד להחלטה ירדו לטימיון. ואולם במקום לקבל החלטות על פתרון קבע, החליטו הגופים האמורים, במשך עשר שנים, להקים עוד צוות ועוד ועדה ולא קידמו את הנושא כלל. יש לזרז את גיבושו של פתרון קבע לבעיית ההצפה, כדי שלא יהיה צורך בפתרון זמני נוסף, שיהיה כרוך בהוצאה כספית גדולה מאוד, ולא יפתור את הבעיה הבסיסית.

ב. תגובות המבוקרים

משרד התיירות
ב-6.3.03, הודיע משרד התיירות, כי אין לו הערות נוספות לדו"ח זה.

משרד האוצר

4. בשל מורכבות הבעיה וממדי התקציב הנדרשים לפתרונה, יזם משרד האוצר תיקון בחוק ההסדרים 2002, והקציב מקורות בסך 50% מעלות ההגנות. משרד האוצר דאג לעגן בחקיקה את נושא הגביה מן הגורמים הרלוונטים, ובכך שם קץ להתדיינות ארוכת שנים בנושא.


התקציב המיועד לצורך ביצוע הבדיקות הנדרשות לפתרון הקבע עומד על כ-5 מיליון ש"ח, כמחציתו במימון המועצה האזורית תמר, מפעלי ים המלח ובתי המלון באיזור. עקב בעיות חקיקה, אשר בגינן לא ניתן לגבות בשלב זה את יתרת הסכום מגורמים אלה, הועבר התקציב המיועד לביצוע הבדיקות באופן חלקי. כמו כן, עומד להיחתם בקרוב חוזה עם חברה הולנדית, אשר אמורה לבצע את הבדיקות המקדימות.


לאחרונה החליטה הממשלה על הקמת צוות מקצועי אשר יגבש מסמך מדיניות כולל בנושא עתיד ים המלח, ופתרון הסוגיות השונות הקשורות בו. נוסף על בעית המלונות, סובל האזור מבעיות נוספות, כגון נסיגת ים המלח ותופעת הבולענים. במסגרת עבודה זו אמור הצוות לבדוק גם את האפשרות לביצוע פרוייקט "מוביל השלום", שהינו תעלת ימים המחברת בין ים סוף לים המלח, ועשויה, בין היתר, לפתור חלק מן הבעיות באזור.


עלות הגנת החוף בשלב ב' בסך 18.3 מיליון ש"ח כוללת עבודות חיוניות לגיבוש חלופת פתרון הקבע. בין היתר מתבצעות בדיקות לניטור הקרקע, והתוצאות הנאספות יאפשרו את בניית מסד הנתונים החיוני לביצוע פתרון הקבע. 

משרד התעשייה, המסחר והתעסוקה
פעולות הממונה על התקינה

הגוף המבוקר: משרד התעשייה, המסחר והתעסוקה

א. ריכוז ממצאי הביקורת

1.
הממונה אינו מכין תכנית עבודה תקופתית, שאמורה לסייע לו לייעל את עבודת יחידתו ולפקח עליה. ביחידה אין מאגר נתונים על בתי עסק, שישמש בסיס לתכנית עבודה. 

2.
ביחידת הממונה אין נתונים מרוכזים על תיקים שנפתחו, התפלגותם לפי שלבי טיפול, ועל תיקים שהטיפול בהם משתהה בשלב מסוים. הביקורת העלתה, כי הטיפול בתיקים שבהם נמצא שנעברה לכאורה עבירה על החוק נמשך זמן רב ללא הצדקה, דבר המקטין את כוח ההרתעה ומעודד מכירת מוצרים פגומים, ולעתים אף מסוכנים, לציבור.

3.
המשרד לא קבע בנוהל באיזו תדירות יש לעשות בדיקת עמידה בתקן לכל אחד מהתקנים הרשמיים. ביחידת הממונה אין רישום של התקנים שנבדקו בכל שנה, מספר הפעמים שנבדק כל תקן ותוצאות הבדיקות. נמצא, כי לשליש מהתקנים לא נעשתה אפילו פעם אחת בדיקת התאמה במהלך השנים 1999-2001.

4.
מנתוני מכון התקנים על בדיקות ההתאמה לתקנים רשמיים שנעשו בשנים 1999-2001 עולה, כי לא נעשו כלל בדיקות התאמה ל-66 תקנים רשמיים (33%), מבין 200 התקנים שהמשרד מופקד על אכיפתם.

5.
בדיקת 52 תיקים העלתה, כי ממועד קבלת תוצאות הבדיקה עד העברת תיק האכיפה ליועץ המשפטי המחוזי עברו בממוצע 13 חודשים; ב-11 תיקים נמצא שעברה שנה וחצי או יותר, וב-3 מהם - כחמש שנים. הזמן הממושך העובר ממועד קבלת תוצאות הבדיקה ועד שננקטים צעדים משפטיים, מקטין את כוח ההרתעה ומעודד מכירת מוצרים פגומים, ולעתים אף מסוכנים, לציבור. 

6.
על המשרד לבחון דרכים לפתרון הסכנה לילדים המשתמשים במתקני משחקים לילדים במקומות ציבוריים, כאשר האחראים ברשויות המקומיות מסרבים לשתף פעולה עם החוקרים העוסקים בליקויים.

7.
כדי לייעל את הפיקוח שמפעיל הממונה על עמידת מוצרים בתנאי התקן, עליו להכין תכנית עבודה מפורטת לבדיקות שתעשה היחידה, לנהל רישום מדויק של פעולות הפיקוח, לעשות מעקב אחר פעולות אלו ולהדק את הבקרה על ביצוען. כמו כן, יש להגביר את תדירות בדיקות ההתאמה הנוגעות לכל תקן. כדי להגביר את יעילות פעולות האכיפה, על המשרד לקצר את משך הטיפול בתיקים שבדיקת המעבדה בעניינם העלתה כי נעברה לכאורה עבירה על החוק.

ב. תגובות המבוקר

משרד התעשייה, המסחר והתעסוקה

1.
החל מינואר 2002, פותחה תוכנית אכיפה ממוחשבת, הנמצאת כיום בשלב התקנה. תוכנית זו משקפת את מדיניות הממונה לגבי אכיפת התקנים הרשמיים, ולמעשה נותנת מענה לרוב ההערות של מבקר המדינה, כדלקמן: תכנון תקופתי, תדירות רצויה של הבדיקות, מאגר בתי עסק, מעקב אחרי ביצוע. במרכז התכנון עיקרון של בדיקות מדגמיות של המוצרים שחלים עליהם תקנים רשמיים, בתדירות של בין שנה לשלוש שנים לכל תקן רשמי. תוכנית האכיפה הממוחשבת מאפשרת תכנון רב-שנתי, שנתי ותקופתי של ביצוע פעולות אכיפה תוך התחשבות בפרמטרים שונים, לרבות אילוצי תקציב, נתוני ייצור וייבוא מעודכנים, תדירות רצויה של בדיקות תקן, וכן מעקב אחרי ביצוע הנטילות, כולל יצירת מאגר נתונים ממוחשב של בתי-עסק.

2.
יישום החלטת הממשלה משנת 1997 בנושא התקינה, הביא להכפלת פעולות האכיפה בכל אחת מהשנים 1999 - 2001 לעומת שנת 1998. 

3.
לצורך ביצוע פעולות אכיפה, החל משנת 1997 הוכנו תוכניות עבודה שנתיות, הכוללות בדיקות תקנים לפי סדר העדיפות, ובחלוקה לרבעונים. הדגש הושם על קבוצות המוצרים הבעייתיים ביותר, לרבות מוצרי תינוקות ומכשירי חשמל ביתיים.

4.
מענה יינתן על ידי תכנון ממוחשב של פעולות האכיפה, שמאפשר לכסות את כל מרחב התקינה במשך 3 שנים, כאשר תדירות הבדיקות היא דיפרנציאלית בהתאם לחשיבות התקן. רשימת התקנים לפי הקבוצות נמצאת במשרד הממונה. החל מנובמבר 2002 מתעדכנים מידי חודש דו"חות התיקים על פי שלבי הטיפול. הזנת התיקים נעשית החל מינואר 2002. יחד עם זאת, ביחידה קיים מאגר מידע לגבי כל הנטילות/תיקי האכיפה שנפתחו בשנים 1999  - 2002, הממוחשב על ידי תוכנת "מענה".


בעקבות הערות מבקר המדינה, מונתה בחודש נובמבר 2002 מרכזת תקינה בכירה אשר עורכת ביקורת מדגמית, של סגירת התיקים.

5.
כדי להתגבר על העיכובים הן מצד החוקרים המטפלים בתיקי החקירה, והן מצד הנחקרים המעכבים את החקירה בשל העדר סמכויות מצד החוקרים, נעשו על ידי הממונה מספר פעולות הן במישור המנהלי והן במישור החקיקתי: 

א. 
ביום 1.11.02 מונתה מרכזת ומתאמת תיקי אכיפה, שתפקידה לקבוע סדר עדיפויות בטיפול בתלונות, לעקוב אחר התיקים הנמצאים בטיפול החוקרים, ואחר משך זמן הטיפול. מעקב כזה אחר התיקים ופעילות החוקרים כבר נותן את אותותיו בייעול העבודה. 

ב.
ביום 29.04.02 התקבל בכנסת, בקריאה ראשונה, תיקון מספר 6 לחוק התקנים, שיעזור להתגבר על המכשולים בטיפול הממושך בתיקים והעברתם לתביעות. 


הסמכויות על פי התיקון, יאפשרו לממונה לנקוט בהליכים מיידים נגד העבריין במקום להעמידו לדין פלילי שהליכיו מתמשכים. כמו כן תהיה סמכות לממונה להורות במסגרת ההליכים על הפסקה מיידית של העבירה. תיקון החקיקה ייעל את האכיפה. 

7.
הסתיימה תכנית העבודה הממוחשבת שתשלב בין מאגרי המידע השונים (קובץ תקנים, קובץ מוצרים, קובץ המחירים בבדיקות, מספר נטילות לכל תקן ותדירות הבדיקה). בתכנון הביקורת נבחנים מספר פרמטרים, לרבות: ביטול תו-תקן ליצרנים מקומיים, מידע על עבירות קודמות, נתונים שהצטברו בביקורות הקודמות (ללא נטילות) וכדומה. המטרה העיקרית היא לאתר מוצרים לא תקניים ולהגן על בריאות ובטיחות הציבור. 


הרשימה של מעבדות מאושרות מוצגת באתר האינטרנט של המשרד, החל מנובמבר 2002. כמו כן, מנוהלת רשימה של מעבדות/חברות שבקשותיהן לאישור מעבדה נדחו או אישורן לא חודש, תוך ציון הסיבה לדחייה. 

שירות התעסוקה

העסקת עובדים זרים

הגופים המבוקרים: שירות התעסוקה; המשרד לביטחון הפנים - משטרת ישראל, שירות בתי הסוהר; משרד החקלאות ופיתוח הכפר; משרד העבודה והרווחה; משרד הפנים

א. ריכוז ממצאי הביקורת

1.
 גביית עמלה על ידי מתווכי כוח האדם בארץ, הנעה בין 1,300 דולר ל-3,000 דולר לעובד, מנוגדת לחוק שירות התעסוקה, התשי"ט-1959. 

2.
רוב העובדים הזרים בישראל עובדים ללא היתר עבודה. מציאות זו מחייבת הגברת הפיקוח, האכיפה וההרתעה, במטרה להקטין את מימדי עבודת הזרים הבלתי חוקיים בישראל.

3.
מספר העובדים הזרים ללא היתר שגורשו מישראל בשנים 1997-יוני 2002 רחוק מהיעדים שקבעה הממשלה; למרות העלייה במספר העובדים הזרים הבלתי חוקיים בישראל, לא עלה משמעותית מספר הקנסות שהוטלו על מעסיקים בשלוש השנים האחרונות; ולמרות השיפור הניכר בגביית הקנסות המינהליים, קצב גביית הקנסות הוא עדיין איטי.

4.
לשירות התעסוקה עדיין אין מידע על מימוש היתרי ההעסקה ונתונים על העובדים הזרים העובדים בהיתר אצל כל מעסיק ומעסיק.

5.
 הנתונים על העובדים הזרים שיצאו מהארץ אינם מדויקים, כתוצאה מטעויות בהקלדת פרטי העובדים הזרים, ומפיגור ניכר בעדכון הנתונים על היוצאים מישראל שמעבירה משטרת הגבולות למינהל האוכלוסין. הדבר מנע, מצד אחד, ממעסיקים שעובדיהם הזרים יצאו מהארץ להשלים את איוש היתרי ההעסקה שברשותם, ומצד שני - גרם לכניסת עובדים זרים בהיתרי עבודה שלא היו זכאים להם.

6.
בדיקת נתוני משרד החקלאות בהשוואה לנתוני הלשכה המרכזית לסטטיסטיקה על המועסקים בענף זה העלתה, כי לכאורה לא הייתה הבקשה להגדיל את מספר ההיתרים בחקלאות מבוססת. משרד מבקר המדינה העלה, כי הגידול במכסת ההיתרים לא נוצל ללגליזציה של העובדים הזרים שעבדו בארץ בענף חקלאות, אלא להבאת עובדים זרים נוספים מחו"ל. 

7.
עד סוף מאי 2002 הקצה שירות התעסוקה 26,718 היתרי העסקה לשנת 2002. בפועל, עד יולי 2002 הנפיק משרד הפנים כ-31,000 היתרי עבודה. החריגה ממכסת ההיתרים נגרמה משום שלמשרד הפנים לא היו נתונים עדכניים ומדויקים על מספר העובדים הזרים שמעסיק כל חקלאי וכן נתונים על עובדים שעזבו את הארץ.

8.
לצורך אימות נתוני החקלאים על הגידולים, הם נדרשו להמציא אישור רואה חשבון או יועץ מס המאשר את הצהרותיהם. למרות העדר אישורים כנדרש אושרו הבקשות בידי המתכננים האזורים של משרד החקלאות.

9.
לא היו בקרות כדי לבדוק את ההתאמה בין מה שאישרה הוועדה להיקפי הבנייה לבין היתרי ההעסקה שנתן מנהל המחלקה. 

10.
תהליך מתן ההיתרים נעשה בדרך כלל ללא בדיקה לאימות הנתונים שמסרו הקבלנים, ולו גם באופן מדגמי. שירות התעסוקה קיבל את נתוני הקבלנים, כפי שהם דיווחו לשירות התעסוקה.

11.
שירות התעסוקה הקצה עובדים זרים לפרויקטים אף שהקבלנים לא צירפו היתרי בנייה, אלא על סמך אישור ועדה מקומית שהיה מותנה, או שהסתפק בטופסי תשלום אגרות בנייה שלא שולמו. בדיקת פרויקטים אלה ואחרים העלתה, כי הם לא בוצעו; כמו כן נמצאו פרויקטים שאושרו בהתבסס על היתרי בנייה שעולה חשש שהם מזויפים. 

12.
נמצאו פרויקטים שהבנייה בהם כבר הסתיימה במועד הגשת הבקשה; פעמים הסתפק שירות התעסוקה בהיתר לעבודות עפר או לחפירה, היתרים שאינם מעידים כי תבוצע עבודת בנייה. נמצאו מקרים ששירות התעסוקה נתן היתר לעובדים זרים בגין אותו פרויקט לשני קבלנים - ליזם ולקבלן המבצע. כמו כן נמצאו מקרים ששירות התעסוקה אישר היקף בנייה גבוה מזה שנקבע בנוהל שירות התעסוקה לבדיקת בקשות הקבלנים.

13.
נמצאו תיקים שחסרו בהם מסמכים משמעותיים הנלווים לפרויקט, כגון: היתרי בנייה וחוזים לביצוע העבודה. 

14.
מנגנוני הפיקוח, האכיפה והבקרה לתופעת העובדים הזרים לא הצליחו להתמודד ביעילות עם היקף התופעה, והשיטה המינהלית נכשלה.

15.
אין כל תיעוד באשר לבעלי הסמכות להנפקת היתרים במשרדי שירות התעסוקה ולמתן אשרות במשרד הפנים. חריגת שירות התעסוקה ממכסת היתרי ההעסקה התאפשרה במידה רבה, משום, שלא הייתה ברשותו מערכת מידע ובקרה, ידנית או ממוחשבת. כתוצאה מכך נפגעו השליטה, הפיקוח והבקרה על הליך מתן ההיתרים. 

16.
ראוי היה שמשרד הפנים ינפיק את היתרי העבודה תוך שמירה על מכסת ההיתרים שקבעה הממשלה מלכתחילה, ומספר ההיתרים שחולקו בפועל על ידי שירות התעסוקה, דבר שלא נעשה. 

17.
למרות ניסיונות של שירות התעסוקה בשנים 1998-2000 לקבוע קריטריונים חדשים להקצאת עובדים זרים בענף החקלאות, שירות התעסוקה ומשרד החקלאות לא השכילו לשתף פעולה ביניהם כדי לבצע הלכה למעשה את הקצאת העובדים הזרים על פי הקריטריונים החדשים. 

18.
קביעת תשומות עבודה גבוהות יותר בגידולים מסוימים לפני חישוב המפתחות להקצאת עובדים זרים, ותשומות עבודה נמוכות יותר לאחר מכן, מעלה תהיות בדבר אמינות תשומות העבודה שקבעו המדריכים המקצועיים הראשיים, כבסיס להקצאת העובדים הזרים בענף המטעים.

19.
המתכננים המחוזיים בדקו את אמינות הנתונים שמסרו המגדלים בטופס הבקשה אך ורק לפי האסמכתאות שצירפו לטופסי הבקשות. במשקי החקלאים לא נעשתה כל בדיקה, ולו מדגמית, לאימות הנתונים שעליהם הוצהר. 

20.
בהעדר יכולת לבצע בדיקות בשטח, ראוי היה לאשר בקשות אך ורק למי שצרף את כל האסמכתאות הנדרשות על פי הנהלים.

21.
חלוקת היתרי העסקה באמצעות מועצות מקומיות, מתווכי כוח אדם וכדומה - פירושה נסיגה מהחלוקה על פי הקריטריונים מקצועיים וחזרה לשיטת חלוקת ההיתרים ששררה בעבר. מן הראוי, ששירות התעסוקה ומשרד העבודה והרווחה ישקיעו מאמצים בשיפור שיטת חלוקת ההיתרים על פי הקריטריונים המקצועיים, ויקפידו על יישומה. 

22.
התיקים הראשונים שנבדקו בוועדה למתן היתרים לענף הבנין, זכו במלוא המכסה ולאחרונים לא הוקצו כלל עובדים עקב מיצוי המכסה. שיטת חלוקה זאת, היוצרת עדיפות לבקשות לפי סדר הגעתן לוועדה, פותחת פתח ללחצים על הפקידים לקדם תיקים לראש התור.

23.
מן הראוי לנסות ולהתמודד עם התופעה של עובדים זרים בישראל גם בדרכים כלכליות, דוגמת מתן זיכיונות, כפי שהמליצה הוועדה הבין-משרדית בראשות מר יובל רכלבסקי. 

ב. תגובות המבוקרים

שירות התעסוקה

4.
בהיעדר ודאות תקציבית לא ניתן להעריך מראש, מתי ניתן יהיה לקיים בקרה אחר מימוש ההיתרים. 

9.
עם הכנסתה לשימוש של המערכת הממוחשבת, נעשה חישוב הקפי הבנייה היחסיים, וחישובי ההקצאות, על פי מפתחות ההקצאה, באופן אוטומטי. כדי למנוע את התופעה עליה הצביעה הביקורת, הוחלט לשלב בנוהל לשנת 2003 הוראה, המחייבת להנפיק את רשימת היקפי הבנייה שאושרו מול ההקצאות. יושבי ראש הועדות למתן היתרים יאשרו את הרשימה בחתימת ידם, טרם הוצאת ההיתרים.

10.
בעת מתן ההיתר, אין השרות יכול להסתמך אלא על היתרי בנייה והמפרט הטכני המופיע בחוזה. ביקור בשטח לאימות הנתונים, יכול להיעשות רק בשלב מאוחר יותר, בשעה שהקבלן החל בבנייה.

11 
לשרות התעסוקה מקבל כאמיתי מסמך שהוכן על ידי רשות ציבורית שנראה כחוקי ותקין. באשר להסתמכות על אישורים מותנים או טופסי תשלום אגרות, נוהג זה הופסק בשנת 2002, וההסתמכות היא על היתר בנייה.
12.
בקרוב תגובש הוראת נוהל שלפיה ייבדק פער הזמן ממועד הוצאת היתר הבנייה, ועד מועד הגשת הבקשה. פער זמן מעל שנה יצריך בדיקה מיוחדת וקבלת הבהרות. באשר לכפילויות במתן הקצאות, ליקוי זה תוקן עם הכנסתה לשימוש של המערכת הממוחשבת, המזהה פרוייקטים כפולים, מתריעה עליהם ואינה מאפשרת העברתם לשלב הטיפול הבא - דיון בוועדה. מתן היתרים על סמך עבודות עפר וחפירה, בוטל בשנת 2002.

13.
על פי נוהל העבודה לשנת 2002, חוסר במסמך מתאים, גורם להחזרת הבקשה, ומתיחסים אליה כאילו לא הוגשה.

15.
חברי הועדה למתן היתרים לעובדים זרים, כמו גם חברי ועדות הערר והמנהל הכללי, הם שמוסמכים על פי נהלי השרות לאשר מתן היתר. 


תיעוד על הרכב הועדות וזהות החברים וסמכויותיהם, מוצא את ביטויו בכתבי המינוי שהוציא מנכ"ל השרות.

17.
בנוהל החדש לשנת 2003, בתחום החקלאות, יתווסף אמצעי בקרה ממוחשב למניעת אישור בקשות כפולות כפי שנעשה בענף הבניין.

21. בעקבות חוות דעת של היועץ המשפטי של השרות, לא ניתנו היתרי העסקה באמצעות מועצות מקומיות או מתווכי כח אדם. שרות התעסוקה ינקוט צעדים להבטיח בנוהל, שכל תיעדוף ייעשה על ידי קביעת מקדמי תיעדוף.

המשרד לביטחון הפנים

5.
משטרת ישראל מעבירה, בצורה ממוחשבת, נתונים אודות סך הכל העוברים במעברי הגבול, ללא חתך סוגי אוכלוסייה ו/או סוגי אשרות כניסה. בנמל תעופה בן גוריון מועברים הטפסים של העוברים הזרים מדי יום, בנפרד מעוברים אחרים, ובהם מצויים כל פרטי הזר שמגיע. בקרי הגבול מקלידים את הפרטים מתוך הדרכון, ומשרד הפנים יכול להשלימם מתוך הטפסים העוברים אליו בנפרד, והמכילים פרטים מלאים על הזרים. הנתונים עוברים למשרד הפנים. הנתונים מתייחסים הן לנכנסים והן ליוצאים.

משרד החקלאות

6.
בשל השחיקה ברווחיות בענפי החקלאות בעשור האחרון, ובשל הרעה במדד תנאי הסחר בחקלאות בשיעור שנתי ממוצע של כ-2.5%, נדרשה החקלאות להתייעל בדרך של הפנמת יתרונות לגודל. משקים חקלאיים קטנים חוסלו ונותרו משקים גדולים עם יתרונות לגודל, שבהם הצורך בעובדים שכירים גדול ביותר. הירידה במספר העוסקים העצמאיים, ביותר ממחצית, בעשור האחרון, חייבה מילוי מקומם בעובדים שכירים, אולם מאחר ומספר העובדים השכירים הישראלים נותר ללא שינוי והיה קיטון במספר העובדים הפלשתינאים, הוגדל מספר העובדים הזרים בענפי החקלאות להשלמת החסר.

8.
הטיפול בבקשות של מעסיקים חקלאיים להעסקת עובדים זרים יעשה להבא על ידי שרות התעסוקה ויכלול: קבלת בקשות החקלאים לעובדים זרים, בדיקת הבקשות, הקלדה, עיבוד ואימות נתונים, בקרה ופיקוח. באחריות משרד החקלאות בדיקת אספקת הנתונים על תשומות העבודה, והקצאת עובדים זרים על פי תחשיבים. מועצות הייצור ומחוזות משרד החקלאות יעמידו לרשות החקלאים אישורים, אסמכתאות, נתוני שטח ותפוקה, בהתבסס על מידע מבוקר ובדוק.

משרד העבודה והרווחה

2.
מאז הקמת המינהלת לטיפול בעובדים זרים, הודק שיתוף הפעולה בין הגופים השונים העוסקים באיתור וגירוש עובדים זרים שלא בהיתר. המינהלת הדגישה את נושא הפיקוח והאכיפה, ובמסגרתה מתקיימות פגישות בין הגופים העוסקים בנושא.


הרחקת עובדים זרים מגבולות הארץ

	 2002
	 2001
	  2000
	 1999
	 1998 
	 1997
	 1996
	

	 4,847
	 2,731
	  1,555
	 7,144
	 6,707
	 2,765
	  953
	גורשו

	 4,163
	 6,376
	  4,118
	 4,388
	 1,844
	 2,429
	  2,702
	סורבו

	 9,010
	 9,107
	  5,673
	 11,532
	 8,551
	 5,194
	  3,655
	סה"כ


3.
דוחות, קנסות וגבייתם ממעסיקים

	2002
	2001
	      2000
	     1999
	

	4,073 
	2,695
	3,583
	2,468
	מספר דוחות למעסיקים

	26.0 
	19 
	12.5 
	4 
	סכום הטלת קנס

במיליוני ש"ח

	1,848
	1,585
	1,469
	467
	מספר הקנסות שהוטלו

	8
	7
	 9
	גביית קנסות 

במיליוני ש"ח


5.
מערכת מחשוב נמצאת בהקמה, והיא תכלול קישור משרד העבודה למערכת "אביב" (משטרת ישראל ומשרד הפנים). המערכת תיתן מענה לצרכים המשתנים של המשרד, כולל פיקוח לפי "חוק עובדים זרים" במתכונתו החדשה, תוך שילוב מערכת משותפת של משרד הפנים, שירות התעסוקה ומשרד העבודה, כולל מתקני הכליאה. במסגרת הפרויקט המשותף יקבל משרד העבודה מידע משולב לגבי היתרים וניצולם, סטטוס העובדים הזרים השוהים ומועסקים במדינת ישראל, כמו כן הגבלות מעסיקים (חילוט ערבויות) ועובדים (כניסה, יציאה מן הארץ וכן הכללות). בנוסף, המערכת המשולבת תספק פרטי הקנסות המינהליים וגבייתם באמצעות המרכז לגביית קנסות במשרד המשפטים.

מינהל מקרקעי ישראל
שימוש מסחרי בקרקעות המינהל

המבוקר הראשי: מינהל מקרקעי ישראל

מבוקרים נוספים: משרד האוצר; משרד הבריאות -  המרכז הרפואי על שם חיים שיבא; הטכניון - מכון טכנולוגי לישראל
א.
ריכוז ממצאי הביקורת
1. 
הטכניון - מכון טכנולוגי לישראל השכיר לגופים עסקיים שטחים מבונים בשני מרכזים לתעשיות עתירות ידע, תמורת דמי הרשאה או דמי שכירות כמקובל בשוק החופשי, והמינהל לא ידע על השימוש העסקי שנעשה בקרקעות שהקצה לו ולא קיבל דמי חכירה או הפרשי ערך בגין שימוש זה.

2. 
שיעור דמי החכירה שמשלמים מוסדות ציבור הוא 2% לשנה, או דמי חכירה מהוונים בסכומים שאינם אלא סמליים, ואילו גביית 5% או דמי חכירה מהוונים ריאליים בשל שימוש מסחרי - אינה מיושמת.

3.
הטכניון השתמש בחלק מהקרקע שברשותו למטרות עסקיות שאינן עולות בקנה אחד עם מטרותיו הציבוריות האקדמיות, והעמיד לרשות גופים עסקיים שטחים בשני מרכזים לתעשיות הזנק. בגין השימוש העסקי בקרקע לא קיבל המינהל את דמי החכירה, או הפרשי ערך קרקע, שהיה זכאי להם לפי החלטה 302, שקבעה ככלל שמוסד ציבורי ישלם דמי חכירה מלאים. 

4. 
לאחר שהטכניון קנה חזקה בבניין המרכז למחקר תעשייתי, השכיר הטכניון לגופים מסחריים חלקים בבניין. הכנסות הטכניון משנת 1997 מהשכרת חלקים בבניין לגופים מסחריים מגיעות לסכום השווה לכ-344,000 דולר לשנה. הטכניון לא הודיע למינהל על השימוש האמור, ולא העביר לידיו את המגיע לו בגין השימוש המסחרי בקרקע.

5. 
לפי החלטה 302 אין הטכניון רשאי לעשות שימוש עסקי בקרקע שהעמיד לרשותו המינהל למטרות ציבוריות במחיר סמלי, בלי לשלם למינהל דמי חכירה ריאליים או הפרשי ערך קרקע התואמים את השימוש העסקי, ללא קשר לחלוקת מלגות. הטכניון לא הודיע למינהל על השימוש העסקי ולא קיבל את הסכמתו לשימוש האמור. 

6. 
הנהלת מחוז חיפה של המינהל אינה ערה לעובדה שהטכניון העמיד לרשות גופים מסחריים, בקרית הטכניון, קרקע לשימוש בעל אופי עסקי או מסחרי. 

7. 
ב-30.10.1990 חתם המינהל על חוזה עם חברת הנאמנות של הטכניון, ולפיו החכיר לה קרקע בשטח של כ-9 דונם בחכירה ראשית ל-49 שנה מ-1.9.1976 עד 30.8.2025. על הקרקע עומד מבנה של חמש קומות ובו כ-11 חנויות ו-24 משרדים. חברת הנאמנות משכירה את המבנה לעסקים. 


בהנחה שבדמי השכירות שגובה חברת הנאמנות (כ-1 מיליון דולר לשנת 1996) מגולמת תשואה שנתית כמקובל בשוק בשיעור של כ-3%-7% מערך המושכר, הרי שדמי החכירה בשיעור 7% מסכום זה שווים לכ-2-5 פרומילים מערך המושכר, ואינם אלא סמליים.

8. 
היה ראוי שלקראת חתימת החוזה עם חברת הנאמנות של הטכניון, יפעל המינהל להכנת שומה לקרקע לפי ייעודה המסחרי, ויאמוד את דמי החכירה הריאליים שאפשר לגבות, יבחן את כל האפשרויות להחכרה וייבחר את הטובה שבהן. כל אלה לא נעשו. 

9. 
בעת חתימת החוזה עם חברת הנאמנות של הטכניון, חלה החלטה 302, שקבעה שמוסד ציבורי ישלם דמי חכירה בשיעור 91% מערך הקרקע, על פי הערכת שמאי, וגם מסיבה זו לא היה מקום לקבוע את דמי החכירה בשיעור שנקבע. 

10. 
ב-16.2.89 נחתם בין המינהל לעמותה לגיוס תרומות למרכז הרפואי ע"ש חיים שיבא, חוזה חכירה, ולפיו הקצה לה המינהל, בלא מכרז, שטח של כ-4,500 מ"ר, בחכירה ל-49 שנה (עד שנת 2038) בדמי חכירה סמליים: בפברואר 1989 שילמה העמותה למינהל בעד כל התקופה דמי חכירה מהוונים בסכום סמלי של כ-2,030 ש"ח (כולל מע"מ), שהיו שווים אז כ-1,128 דולר. הכנסות העמותה מהחברה המפעילה את  המרכז המסחרי, בשנים 1998-2001, הגיעו לכ-225,000 ש"ח לשנה (בממוצע). המינהל לא עשה שומה לקרקע כדי לאמוד את שיעור ההטבה הגלומה בהחכרת השטח, ואף לא עשה בדיקה כלכלית של העסקה, כדי לדעת מה ההכנסות שיהיו לחברה במשך 30 שנה, ועל פיהן לקבוע את דמי חכירה. 

11. 
ההקצאה לעמותה לגיוס תרומות למרכז הרפואי, שהיא מוסד ציבורי, נוגדת את החלטה 302, שחלה באותה עת ואשר קבעה כי מוסד כזה ישלם דמי חכירה בשיעור 91% מערך הקרקע. 

12. הכנסות הקרן למחקרים רפואיים, פיתוח תשתית ושירותי בריאות ליד המרכז הרפואי שיבא, בשנים 2000 ו-2001, היו כ-773,000 ש"ח וכ-1,636,000 ש"ח, בהתאמה. ההכנסות מהמלונית שהועברו לידי הקרן בתמורה לזכות הניהול וההפעלה, שהן למעשה בעד העמדת הנכס לרשות החברה המפעילה מלונית, לא הועברו לידי המרכז הרפואי. דמי חכירה ריאליים או הפרשי ערך קרקע בגין השימוש המסחרי לא הועברו למינהל. 

13. 
תחנת דלק במרכז הרפואי שיבא הוקמה על "שטח ב", במקום על "שטח א", בטרם עשה המינהל את השומות לקרקע. כיוון שכך, שטח א' טרם הוחזר למינהל, גם לא הוסדר עניין הפרשי תשלומים למינהל, אם יהיו, ואישור הנהלת המינהל. יוצא אפוא, שהמינהל לא שמר על זכויותיו בעסקה זו, ותחנת הדלק ממשיכה להניב הכנסות מאז פברואר 2002. המינהל טרם עשה דבר כדי לקבל את חלקו בגין השימוש שעושה המרכז הרפואי בשטח ב'. 

14. 
אין המרכז הרפואי רשאי להשתמש בתחנת הדלק ליצירת הכנסות עסקיות, בלי שהמינהל מקבל את חלקו בפירות הקרקע.

15. 
כשהנהלת המרכז הרפואי ממצה מקורות הכנסה נוספים, ראוי שיהיו על פי החלטות המינהל, בכללן, תשלום דמי חכירה או הפרשי ערך קרקע, בגין השימוש העסקי בקרקע. 

16. 
הכנסות המרכז הרפואי מעסקאות בקרקע המינהל, אינן הכנסות המדינה. הכנסות אלו מנכסי המדינה אינן מגיעות למאגר החופשי לתכנון מרכזי של כלל תקציב המדינה, אלא מגיעות לתקציב של המרכז הרפואי בלבד.

17. ראוי שהמינהל יקבל את חלקו מפירות הקרקע במרכז הרפואי שיבא, שכן הוא המנהל את מקרקעי המדינה והוא המוסמך ליזום ולעשות עסקאות בנכסיה. 

18. על מינהל מקרקעי ישראל לבדוק ולרשום בהקדם אם מוסדות ציבוריים עושים שימושים מסחריים בקרקעות המדינה בלי אישור. במקרים כאלה על המינהל לפעול שהקרקע תוחזר לידיו, או לגבות הפרשי ערך קרקע, ולקבל תשלום בהתאם לשימוש המסחרי.

ב. תגובות המבוקרים

הטכניון - מכון טכנולוגי לישראל
3. 
עמדת הטכניון היא כי השימוש בקרקע הינו בצמוד ובכפוף למטרות הטכניון. אחת ממטרות הטכניון הינה הידוק הקשרים בין האקדמיה לתעשייה ותעשיית ההזנק. לאור צורך זה תומך הטכניון ומעודד את הפעילות של תעשיית ההזנק, ומקיים שיתוף פעולה עם חברות הזנק  רבות בתחומי מחקר, הוראה והעסקת סטודנטים, ובכלל זה הענקת הרשאת שימוש בשטחים שבתוך שטח הטכניון, לגופי תעשייה שונים, כפי שאף עושים מוסדות אקדמאיים אחרים בארץ.

4. 
בשנת 1994 נחתם הסכם בין ממשלת ישראל, בשם חברת מבני תעשייה, ובין הטכניון, להעברת הזכויות על הבניין לידי הטכניון, ובהתאם להסכם שילם הטכניון סך של 1,150,000 דולר ארה"ב (נכון ליום 1.5.1995) למדינת ישראל, עבור השקעתה בהקמת בניין זה, ומאז גם השקיע הטכניון בשיפוצים סכומים ניכרים.

5. 
ביחס לכל שטחי הטכניון, מתנהל משא-ומתן מאז שנות ה-50, בין מינהל מקרקעי ישראל לבין הטכניון. לחתימת חוזה חכירה. עמדת הטכניון הינה כי לאור מעמדו הייחודי כמוסד להשכלה גבוהה, ולאור החוזים השונים שיש למוסדות אחרים להשכלה גבוהה עם המינהל, חוזה סטנדרטי אינו מתאים לצורכי הטכניון. מאחר והצדדים לא הגיעו עדיין להסכמה על תנאי חוזה החכירה, טרם נחתם החוזה.


משרד התשתיות הלאומיות

תכניות לפיתוח משק החשמל

הגוף המבוקר: משרד התשתיות הלאומיות

א. ריכוז ממצאי הביקורת

1.
הרשות לשירותים ציבוריים - חשמל היא, כאמור, האחראית לקביעת אמות המידה, ובכללן רמת אמינות האספקה הנובעת מתכנית הפיתוח שאישר השר. הרשות עשתה עבודת הכנה לקביעת אמות מידה לאמינות האספקה, אך טרם קבעה אותן אף שעברו שש שנים מיום הקמתה. הרשות הסבירה בתשובתה מנובמבר 2002 למשרד מבקר המדינה, כי בקרב אנשי המקצוע בעולם ידוע שאמינות אספקת חשמל היא נושא מורכב מבחינה מקצועית, אולם לטיפול בו לא הוקצו משאבים במסגרת אלה שניתנו לרשות עם הקמתה. לדעת משרד מבקר המדינה, בהיעדר אמות מידה המוכתבות על ידי הרשות, נפגעת יכולתה למלא את תפקידה על פי החוק.

2.
אף על פי שמקטע החלוקה הוא הגורם המרכזי לפגיעה ברמת האמינות, שרי התשתיות (להלן - השרים) שכיהנו מאז חוקק החוק ועד תחילת שנת 2002 לא דרשו מחברת חשמל לישראל בע"מ (חח"י) להמציא להם תכניות פיתוח למקטע החלוקה כדי שיוכלו לוודא שהן תואמות את מדיניותם בכל הקשור לפיתוח משק החשמל, ויקטינו במידה ניכרת את דקות אי-האספקה במקטע זה. מאז נחקק החוק אישרו השרים לחח"י כמה תכניות פיתוח במקטע הייצור ואף לא אחת במקטעי ההולכה והחלוקה. 


לדעת משרד מבקר המדינה, מן הראוי שהשר יקבע מדיניות אסטרטגית ארוכת טווח למקטעי ההולכה והחלוקה, וממנה תגזור חח"י תכניות פיתוח למקטעים אלה והמשרד יפקח על ביצוען. 

3.
אמינות מקטע הייצור תלויה בעיקר בשיעור העתודה ביכולת הייצור המותקנת. כל השרים שכיהנו מאז חוקק החוק לא קבעו את שיעור העתודה הדרוש להשגת רמת האמינות הרצויה במערכת החשמל. בקביעת שיעור העתודה הדרוש יש לקחת בחשבון בין היתר את עלות העתודה, המורכבת מההשקעה בהקמת יחידות ייצור נוספות ומהוצאות תחזוקתן, ואת עלות הנזק שייגרם לחח"י ולצרכנים עקב אי-אספקת מלוא הביקוש.

4.
כדי לאפשר תכנון מושכל של פיתוח משק החשמל, פנו המשרד וחח"י ב-1998 לחברה בין-לאומית בעלת מוניטין, המתמחה בתכנון מערכות חשמל (להלן - היועצים), וביקשו שתמליץ להם מהו שיעור העתודה בכושר הייצור המותקן הנחוץ במשק החשמל בישראל.

5.
השרים לא החליטו דבר בעניין שיעור העתודה הדרוש, גם לאחר שההמלצות הוגשו למשרד. משום כך, תכניות הפיתוח של היכולת המותקנת שהובאה לידי ביטוי בתכניות שאישרו השרים אינן תוצאה של שיעור העתודה, כפי שהיה ראוי שייעשה. לדעת משרד מבקר המדינה, הואיל ולשיעור העתודה שייקבע תהיה השפעה לא מבוטלת על תעריפי החשמל, והואיל והרשות היא המופקדת על פי החוק על קביעת התעריפים, טוב יעשה השר אם יבחן בשיתוף עם הרשות את ההשפעה של שיעור העתודה על תעריף החשמל, בטרם יחליט על שיעור העתודה הדרוש.

6.
רק בשנים 2003-2005 יתקרב שיעור העתודה המתוכנן לשיעור שהיועצים המליצו עליו. אולם כל תחנות הכוח בתכנית הפיתוח שאושרה שהיו אמורות להתחיל לפעול עד למועד הביקורת לא הופעלו במועד שתוכנן, ואחדות מהן ספק אם יופעלו כלל. כמו כן תידחה הפעלתן של רוב התחנות שאמורות להתחיל לפעול בעתיד. עקב אי-העמידה בלוח הזמנים, הן להקמת תחנות כוח של חח"י והן להקמת תחנות של יצרנים פרטיים, שיעור העתודה המותקנת של ייצור החשמל יהיה קטן במידה ניכרת מזה שנקבע בדוח הצוות, וממילא קטן בהרבה מהשיעור שהיועצים המליצו עליו.

7.
על פי תכנית הפיתוח, תתחיל התחנה האמורה לפעול ביולי 2003. במועד סיום הביקורת סביר להניח שהתחנה תתחיל לפעול לכל המוקדם בשלהי שנת 2004, מאחר שהיצרן טרם החל בבנייה שאמורה להימשך כ-24 חודשים. יצויין, שלפי תנאי המכרז הייתה התחנה אמורה לייצר חשמל כבר בשנת 2001.

8.
העיכובים שתוארו לעיל גרמו להקטנת העתודה של כושר ייצור מותקן בשנים 2001-2004 בשיעור של כ-4%, וכן לעלות נוספת של עשרות מיליוני דולרים שתשלם חח"י ליצרן הפרטי, עלות שהרשות הכירה בה לצורך קביעת תעריפי החשמל.

9.
במועד החלטת הממשלה טרם נקבעו כללי משק החשמל ובהיעדרם לא היה אפשר, כפי שנקבע בפסק הדין בעניין מחז"מ רמת חובב (ראו לעיל), לפרסם את המכרז השני. המכרז פורסם רק ביוני 2001, כתשעה חודשים לאחר שנקבעו ואושרו הכללים. לפי תנאי המכרז, התקיימו שני "סיבובי הערות" של המתמודדים בו לשם קביעת תנאיו הסופיים. ההצעות הסופיות למכרז הוגשו רק ביוני 2002, שנה לאחר פרסום המכרז וכחמישה חודשים לאחר המועד המקורי שבו תכנן המשרד לקבוע את המועד האחרון להגשת ההצעות. למכרז הוגשה הצעה אחת בלבד והיא הצעתו של הזוכה במכרז רמת חובב, אך עד מועד סיום הביקורת לא התקבלה החלטה בעניין הזוכה במכרז. 

10.
עד מועד סיום הביקורת גם לא פורסם מכרז שלישי, אף כי בהחלטת הממשלה נקבע שהוא יפורסם עד אוגוסט 2001.

11.
כיוון שהליכי הרישוי והבנייה של תחנה מסוג מחז"מ נמשכים כארבע שנים, תתחיל תחנת הכוח הנדונה לפעול לכל המוקדם בשנת 2006. עיכוב של שנתיים לפחות לעומת המועד שנקבע בתכנית הפיתוח יגרום להקטנת העתודה של כושר ייצור מותקן בשנים 2004 ו-2005 בשיעור של כ-4%.

12.
לדברי יו"ר עורכי תמ"א 10, תהליך הכנת תסקיר ובדיקתו נמשך, בדרך כלל, כארבעה עד שבעה חודשים, אולם תהליך ההכנה והבדיקה של התסקיר הנדון נמשך שנה וחצי, דהיינו כשנה יותר מהרגיל. המחלוקת נסבה על הערכים המרביים המותרים בזיהום אוויר שינבע משריפת סולר, בטרם יותחל להשתמש בגז טבעי להסקת המחז"מים. לאחר קבלת כל ההשלמות שנדרשו, קיימו חח"י והמשרד לאיכות הסביבה משא ומתן במשך כשמונה חודשים ובסיומם אושר התסקיר.

13. 
בסוף אוגוסט 2002 הסתיים הליך אישור התמ"א, והודעה על כך פורסמה בילקוט הפרסומים. עם תחילת העבודות באתר נתגלו בעיות בהרכב הקרקע שעליה ייבנו המחז"מים. לפי מסמכי חח"י, צפוי שהקמת המחז"מים תידחה בשנה נוספת, עד לאמצע 2005, עקב הצורך בביצוע עבודות בקרקע ובתכנון מחדש של ביסוס המבנה של תחנות הכוח. בעניין המחז"מ השלישי של חח"י - ראו להלן.

14.
אף על פי שמשנת 2000 ואילך הגיבו השרים על אי-ביצוע תכנית הפיתוח במלואה באישור יחידות ייצור נוספות, מהטבלה עולה ששיעורי העתודה לפי התכנית המעודכנת מספטמבר 2002 יהיו קטנים ב-9%-4% מהשיעורים שנקבעו בתכנית המקורית.

15.
יכולת הייצור בקיץ (היכולת הזמינה) קטנה מזו שבחורף עקב ירידה בהספקן של יחידות המחז"מ וטורבינות הגז בשל השפעת הטמפרטורה הגבוהה בסביבה. יוצא אפוא שהיכולת הנקובה אינה מבטאת את יכולת הייצור האמתית בקיץ. הטבלה מראה שהעתודה בפועל בשנת 2002 הייתה 12%, אולם בהתחשב ביכולת הזמינה, שהושפעה גם מהשבתת יחידות, היתה העתודה שלילית. בשל כך נאלצה חח"י לעשות בקיץ באותה שנה כמה הפסקות חשמל יזומות. 

16.
הפסקות חשמל אלה מעידות על הצורך בעתודת ייצור, אם רוצים למנוע הפסקות חשמל יזומות, שכן קשה להגיע למצב שבו כל יחידות הייצור מסוגלות לייצר בעת ובעונה אחת. כאמור, נתוני העתודה בשנת 2002, הנקובים בטבלה, היו הנתונים בפועל במשק החשמל. הנתונים לשנים 2003-2005 מתבססים על תחזיות בדבר יחידות ייצור חדשות שיתחילו לפעול באותן שנים. אם יהיה עיכוב בהקמת יחידות ייצור תהיה העתודה קטנה מהצפוי כפי שנקוב בטבלה, ויש חשש שיהיו הפסקות חשמל רבות. יצוין, כי פרקי הזמן שנקבעו להקמת חלק מהיחידות ונקובים בתכנית הפיתוח קצרים יחסית, ואינם מביאים בחשבון עיכובים שעלולים להיות עקב אירועים בלתי צפויים שעלולים לקרות בשלב משלבי ההקמה.

17.
במאי 2002 הכינה חח"י דוח בדבר עדכון תכנית הפיתוח של מערכת ייצור החשמל בשנים 2003-2006 ובו נבחנו מדדי אמינות מערכת הייצור על פי תכנית הפיתוח המעודכנת. לנוכח השינויים שנעשו בתכנית הפיתוח אמדה חח"י את מספר דקות אי-אספקה שסיבתן נעוצה במקטע הייצור בשנים 2003-2005. מאומדני חח"י עולה שמקטע זה יגרום ל-450-600 דקות אי-אספקה בשנת 2003, ל-55-60 דקות בשנת 2004 ול-7-8 דקות בשנת 2005. כאמור, בשנים 2000 ו-2001 גרם מקטע הייצור לאי-אספקת חשמל של כ-15 דקות בשנה.

18.
המלצות צוות ניהול הביקוש לחשמל לא יושמו עד לסיום הביקורת. כאמור, חח"י עשתה הפסקות יזומות ביוני - ספטמבר 2002, אף על פי שהשלת עומס של 200 מגוואט, לכל היותר, באותם מועדים יכלה למנוע את הצורך בהן.

ב. תגובות המבוקר

משרד התשתיות הלאומיות

2. 
בעקבות דרישת המשרד, חברת החשמל הציגה תוכנית פיתוח של רשת ההולכה. בבדיקה הסתבר כי התוכנית לא עונה על צורכי משק החשמל, ולא משקפת את היעדים המוצבים בפני המערכת. התוכנית הוחזרה לחברה לביצוע שינויים. תוכנית מתוקנת אמורה להיות מוגשת לאישורו של השר בשנת 2003. 


אופי הפעילות בתחום החלוקה שונה מהפעילות בתחום ההולכה, היות והוא נגזר מגידול בביקושים לחשמל באזורים ספציפיים בארץ וקשור באיכות השירות. תחום זה איננו מחייב עריכת תוכנית פיתוח ברמה הארצית, אם כי דורש קביעת מתודולוגיה אחידה לפיתוח מקטעי החלוקה. 


המשרד ביקש מחברת החשמל לקבוע מתודולוגיה לפיתוח מערכות חלוקה אזוריות, תוך שימת דגש על הדרישה לצמצום דקות של אי-אספקת חשמל לצרכנים. בפברואר 2002 החברה הציגה מתודולוגיה, שנערכה בהתאם לדרישות טכנו-כלכליות של מינהל החשמל, וכיום היא מיושמת בכל המחוזות. המתודולוגיה של פיתוח מערכות החלוקה, נמסרה לעיונו של מנהל הרשות לשירותים ציבוריים חשמל. 

5-3.
מדיניות המשרד הינה לשמור על עתודה כללית בסדר גודל של 25%, על מנת להבטיח עתודה של כ- 20% בשיא הביקוש בקיץ. המשרד אימץ שיעור עתודה זה, בהסתמך על מסקנות חברת הייעוץ הבינלאומית, אשר עסקה בשילוב הגז הטבעי במערכת החשמל, תוך אופטימיזציה בין שתי המערכות. 


בכל תסריט ייחוס של תוכנית פיתוח, נהוג להציג שיעור עתודה מתוכנן, כפועל יוצא מתוכנית פיתוח מוגדרת. כך, תוכנית הפיתוח שאושרה על ידי השר בשנת 1999, התבססה על העתודה בשיעור של 21% בשנת 2003. נתון זה הופיע בחלופה שנבחרה על ידי השר, אם כי הוא לא צוין על ידו במפורש, בהיותו פרמטר טכני מובהק. 


לוח הזמנים שנקבע בתוכנית הנ"ל היה סביר, בהתחשב במכלול השיקולים הכרוכים בפיתוח מערכת החשמל בעת קבלת ההחלטה. אולם לאחר תקופה מסוימת הסתבר, כי צפויים קשיים במימוש היעד שנקבע בלוח הזמנים המקורי - מחד, עקב עליה גדולה במיוחד בביקוש לחשמל, ומאידך, בגלל עיכובים בהקמת אמצעי ייצור חדשים. 


לאור המגמות המסתמנות, המשרד החליט לבצע שינויים במרכיבים שונים של המערכת, ולהפעיל תוכנית פיתוח מואצת, המתעדכנת בהתאם להתפתחויות בשטח. בתנאים של היום ניתן יהיה להגיע לשיעור העתודה המתוכנן (כאמור, 20% בעת שיא הביקוש בקיץ), בסביבות שנת 2010.


שיעור העתודה מהווה חלק אינטגרלי מתוכנית פיתוח, ולמעשה מוכתב על ידי אופטימיזציה טכנו-כלכלית של המערך הכולל, הנבנה על בסיס שורה ארוכה של שיקולים והנחות - לרבות עלות הקמת תחנות הכוח. 


רמת העתודה נגזרת מפרמטרים עיקריים של תוכנית פיתוח, ובעיקר מרמת האמינות של מערכת החשמל (שניתן להגדירה כ- Input של המודל הממוחשב). שיעור העתודה הזמין מתקבל כתוצאה מהרצת מכלול הפרמטרים הקשורים למערכת החשמל, ואופטימיזציה ביניהם (דהיינו, רמת העתודה היא Output של המודל). במילים אחרות, רמת העתודה הינה פונקציה של רמת האמינות שנקבעה למערכת החשמל, והיא מבוססת על נתוני עלות אי אספקת החשמל למשק.


השינויים שחלו במאפייני הצריכה, העלות האלטרנטיבית של הגיבוי, ושאר הגורמים המשפיעים על עלות אי אספקת חשמל למשק, מחייבים לבחון מחדש את סוגיית העתודה הנדרשת למערכת החשמל. המשרד מעוניין לבצע את הבדיקה בשיתוף עם רשות החשמל. ממצאי העבודה ישפיעו על מדיניות המשרד לטווח הארוך.



בקביעת שיעור העתודה שיידרש למערכת החשמל, יהיה על השר לשקול בין יתר השיקולים, את העלויות הכרוכות באי אספקת חשמל ללקוחות, את יכולת המערכת לעמוד ביעדים שהוצבו לפניה, את מבנה עקומת העומס, ופרמטרים רבים נוספים - תוך קביעת האיזון הראוי בין מכלול השיקולים.

6.
העיכובים בביצוע תוכנית פיתוח נבעו משילוב של מספר סיבות, וביניהן, קשיים בהכנסת הגז הטבעי, דחיית ההכרעה בעניין תחנת הכוח הפחמית, חבלי הלידה המלווים את כניסתם של יצרנים פרטיים למערכת ייצור חשמל, ביטול פרוייקטים לניצול מקורות אנרגיה חלופיים, בעיות הנדסיות בלתי צפויות, ובעיות הרישוי הסטטוטורי. מרבית הקשיים נבעו מפעילות גורמים חיצוניים בלתי תלויים, או נסיבות שלא היו בשליטת המשרד. 


שנים בודדות לאחר אישור תוכנית הפיתוח הסתבר, כי לא ניתן לממש בלוח הזמנים שנקבע, את יעד האמינות של רשת החשמל, וכיוצא ממנו את שיעור העתודה. ביקוש גובר והולך לחשמל, המלווה בשינוי במאפייני הצריכה, בד בבד עם עיכובים בהקמת חלק מתחנות הכוח, חייב את המשרד להפעיל תוכנית פיתוח מואצת. בשנים 2000 - 2002 המשרד נאלץ חמש פעמים לעדכן את התוכנית, תוך הקדמת הקמתם של מתקני ייצור חדשים. 


בתחילת שנת 2001 הסתבר, כי בניית חלק ניכר מיחידות הייצור המתוכננות, תבוטל או תדחה, מסיבות שלא נמצאות בשליטת המשרד, מצב שיפגע באמינות אספקת חשמל במשק, ויגרום להיווצרות עתודת ייצור נמוכה במיוחד (רזרבה השואפת לאפס בעת שיא הביקוש). למרות חופש הפעולה המוגבל, שנבע מהצורך להשבית חלק מתחנות הכוח, כדי להסב אותן לגז טבעי, המשרד יזם פעילות מיידית לצמצום הבעיה, והצליח לשפר את שיעור העתודה בעת שיא הביקוש (מאומדנים מעודכנים משתמע כי שיעור העתודה יגיע בשנת 2003 לכ- 6%, ובשנת 2004 לכ- 8%). 

המשרד עוקב אחר ההתפתחויות במשק החשמל, על מנת להתאים את התוכניות לשינויים בשטח, ובמקביל, יוזם מהלכים חדשים לייצור חשמל באמצעות יצרנים פרטיים. פעילות המשרד תאפשר להגדיל את שילובם של יצרנים פרטיים במערכת החשמל, תוך הרחבה של מגוון הטכנולוגיות לייצור חשמל ושל מקורות האנרגיה. 


בתחילת שנת 2002 המשרד יזם החלטת ועדת השרים לענייני חברה וכלכלה המכוונת לעודד הקמתם והפעלתם של מתקני ייצור חשמל בשיטת קוגנרציה. החשמל המיוצר בשיטה זאת לא ייכלל במכסות הייצור שנועדו ליצרנים פרטיים בגבולות ישראל.


למרות הקשיים שנתגלו במהלך שנות ה-90 בניצול מקורות אנרגיה חלופיים (בעיקר בהפקת חשמל מפצלי שמן וביומסה), המשרד ממשיך להקציב נישות מיוחדות למקורות אלה, תוך מתן דגש לאנרגיה מתחדשת - שמש, רוח ופסולת אורגנית.


בשנת 2002 המשרד יזם החלטת ממשלה המאפשרת לייצר החל משנת 2007, לפחות 2% מהחשמל באמצעות אנרגיה מתחדשת (מדובר בכ-6% לפחות מההספק המותקן של תחנות הכוח). ההחלטה מאפשרת להגדיל את היקף החשמל המופק ממקורות אלה, בקצב של אחוז אחד בכל שלוש שנים, כך שהחל משנת 2016 שיעור החשמל המסופק באמצעות אנרגיה מתחדשת, יגיע לכמות של לפחות 5% מהחשמל המסופק לצרכנים (ז"א, כ-15% מההספק המותקן).


החלטת ממשלה נוספת, משנת 2002, מאפשרת להכפיל את מכסת הייצור של יצרנים פרטיים בגבולות המדינה (מ- 10% מהחשמל המיוצר במדינה עד ל-20%), ולהרחיב את היקף העסקאות לרכישת חשמל. מינהל החשמל מעריך כי שיעור השילוב של יצרנים פרטיים במערכת הייצור יגדל מכ-0.3% כיום, לכ-30% עוד במהלך העשור הנוכחי, תוך תגבור של העתודה ועידוד התחרות.


בשנת 2001 המשרד החל בקידום משמעותי של תוכניות המיתאר והרישוי הסטטוטורי, המלווה בסיסמה "האתר יחכה לגנרטור". השיטה שהונהגה מתמקדת באישור בו זמני של מספר אתרים ליצירת מלאי שטחים חלופיים, מעבר לצרכים מיידיים של תוכנית הפיתוח. כך קודמו אתרים, במישור רותם, חיפה, אלון התבור ומקומות אחרים. הליכי רישוי סטטוטורי יקודמו על ידי יועץ המשרד לנושא.

7.8. היזם שזכה במכרז בין-לאומי להקמת תחנת הכוח, הודיע לאחרונה למשרד כי בכוונתו להפסיק את הפרוייקט בשל שינויים בתנאי השוק, קשיים בגיוס מימון וסיבות נוספות. למרות ההודעה, בשלב זה הוא ממשיך לבצע עבודות פיתוח באתר המיועד לבניית תחנת הכוח. על מנת למנוע מחסור בחשמל בתאריך היעד, מרץ 2005, המשרד בודק דרכים להעברה מסודרת של הפרוייקט לחברת החשמל. 
9.10. לאחר הוצאת המכרז הראשון להקמת תחנת הכוח ברמת חובב, במסגרת הפקת הלקחים על-ידי הממשלה, הוחלט כי כל יתר המכרזים להקמת תחנות כוח של יצרנים פרטיים, יוכנו ויפורסמו על-ידי המדינה, ולא חברת החשמל. 

פרסום המכרז השני, לבניית תחנת כוח במישור רותם, נדחה עד יוני 2001, בגלל הצורך לסכם תנאי ההסכם לרכישת חשמל ((PPA. המשרד מעניין חברות בינלאומיות גדולות להגיש הצעות. בעזרת מומחים מחו"ל נבדקה שורה של פרמטרים, כגון רמת הסיכון, היקף העלויות, מידת האחריות, תחומי הביטוח, משמעות הפרת חוזה, תיקון תקלות, בנוסף, המשרד נדרש לקבוע הסדר לקביעת מחיר הייחוס של הגז הטבעי. 


לפני הוצאת המכרז היה גם צורך להבטיח כי הרשות לחשמל תכיר בעלויות שנובעות מרכישת חשמל מיצרנים פרטיים, לפי הפרמטרים שיתקבלו במכרז בפועל (עלויות הייצור של יצרנים פרטיים הוערכו מסיבות שונות כגבוהות יותר מהעלויות של חברת החשמל). הסוגייה הוכרעה בסופו של דבר על ידי היועץ המשפטי לממשלה. 


למשרד היה חשוב להבטיח הקמה והפעלה נאותה של הפרוייקט, על ידי גוף בעל ניסיון בתחום, ויכולת להשיג מימון. ניסיון מהסוג הנדרש היה מצוי רק בידי גורמים זרים. חברות רבות, וביניהן המובילות בתחומן בעולם, התעניינו בהקמת תחנת כוח במישור רותם. אולם במשך הזמן הסתבר כי מציעים פוטנציאליים מתקשים להביא שותפים זרים, ככל הנראה לאור האטה כלכלית בעולם, המצב הביטחוני בארץ, והמשבר שפקד את ענף החשמל הפרטי במקומות שונים בעולם. 


בסופו של דבר נתקבלה רק הצעה אחת, הצעתו של הזוכה במכרז הראשון. ועדת המכרזים טרם הודיעה על הזוכה במכרז השני. כתוצאה מהקשיים שתוארו לעיל עוכבה הוצאת שני המכרזים הבאים, אף כי ועדת המכרזים יושבת על המדוכה לשם הכנתם. טכנית, ניתן להוציא את שני המכרזים בו-זמנית. 

13. בהתאם לתוכנית הפיתוח, באתר גזר מתוכנן להקים שתי תחנות כוח בשיטת המחזור המשולב (מחז"ם), בכושר ייצור כולל של מעל 700 מגוואט. באתר כבר קיימות שתי יחידות נוספות לייצור חשמל, בהספק כולל של 500 מגוואט חשמל. המתקנים החדשים היו אמורים להיכנס לפעולה בשנת 2002, אולם בשל עיכובים סטטוטוריים, הקמתם נדחתה למועד מאוחר יותר, עד לתחילת 2004. 


עם תחילת העבודות באתר נתגלו בעיות במבנה הקרקע. הסתבר כי במקום שבו תוכנן לבנות את מתקני הייצור, קיימים חללים תת-קרקעיים, המסכנים את היסודות של תחנת הכוח. בהערכות ראשוניות הונח, כי הטיפול בנושא יגרום לדחייה של כחצי שנה בלבד, אולם תוך כדי חיזוק הקרקע והיסודות, הסתבר כי התופעה הרבה יותר מורכבת ממה שסברו מלכתחילה. 


הטיפול ההנדסי בתופעת החללים יעכב את מועד ההפעלה הצפוי של שני המתקנים בכשנתיים, לשנים 2005 - 2006. עיכובים טכניים בלתי צפויים, אכן יעמידו את מערכת החשמל הארצית במצב מתוח, ויפגעו בשיעור העתודה. 

15.
בהקשר להפסקות חשמל יזומות שהופעלו בקיץ וסתיו 2002, מדובר באחת השנים הקשות ביותר למערכת החשמל, הן בגלל הפיגור במימוש תוכנית הפיתוח, והן עקב הצורך להסב חלק מתחנות הכוח של חברת החשמל, ממזוט או סולר, לגז טבעי. פעולת ההסבה הקטינה באופן משמעותי את היכולת הזמינה של מערכת הייצור, וגרמה להפסקות חשמל יזומות בשעות שיא הביקוש. גם השנה, שהיא השנה הראשונה להכנסת הגז הטבעי למערכת ייצור חשמל, אמורה להיות שנה קשה.

18.
המשרד יזם פעולות להפחתת עומס בשעות שיא הביקוש וליצירת מנגנונים לטיפול בצד הביקוש - בספטמבר 2001 אישר שר התשתיות לחברת החשמל לערוך ניסוי של תעו"ז ביתי, ובפברואר 2002 המשרד פרסם דו"ח מקיף על ניהול הביקוש לחשמל. תנאי בסיסי למימוש הפתרונות שהומלצו על ידי צוות בדיקה, הינו קיום תעריפי חשמל מתאימים, הן להשלת עומס והן להחלת תעו"ז לצרכנים ביתיים. תעריפים אלה נכנסו לתוקף רק בתחילת שנת 2003. 


המלצת הביקורת להשלת עומס בהיקף של עד 200 מגוואט לא הייתה ישימה בתקופה שבה נעשו הפסקות יזומות של חשמל לצרכנים (קיץ וסתיו 2002), וזאת מאחר ותעריפי החשמל הרלוונטיים נקבעו על ידי רשות החשמל רק בשלב מאוחר יותר - בתחילת 2003. 


על מנת להתמודד עם נושא אי האספקה, ולהגדיל את האמינות של רשת החשמל, המשרד יזם הקמת קווי חשמל נוספים במתח עליון וגבוה, סגירת טבעות ההולכה והרחבת היקף הגיבוי של המערכת. 


תחום נוסף שבו נערכו שינויים למתן מענה לבעיית אי אספקת חשמל לצרכנים, הינו נושא התחזוקה. המשרד ביקש מחח"י לשנות את פעילות התחזוקה והשיפוצים, כדי להבטיח כשרות המערכת לקראת שיאי הביקוש בקיץ ובחורף. התחזוקה מתבצעת כיום על פי התוכנית שנקבעה ואושרה על ידי המשרד. 

פיקוח ואכיפה על בטיחות הטיפול בגז
הגוף המבוקר: משרד התשתיות הלאומיות

א. ריכוז ממצאי הביקורת

1.
במהלך השנים הצטבר באגף מידע על אתרי אחסון של גז, על סניפים וסוכנויות של חברות הפזורים ברחבי הארץ, וכן נתונים על בדיקות הבטיחות התקופתיות של מתקני גז הנדרשות על פי תקן 158. תקן זה קובע, בין היתר, הוראות לתחזוקה ולבדיקות תקופתיות של מתקני גז קבועים, לרבות הוראות בטיחות: בדיקת בטיחות של מתקני גז אחת לחמש שנים ושל מכשירי גז עם ארובה אחת לשנה. המידע שבידי האגף אינו מרוכז, אינו ממוין ואינו מעודכן. משום כך, אי אפשר לקבל באמצעותו תמונת מצב של בטיחות משק הגז לפי חתכים נדרשים. לאגף אין מידע על תחומים רבים שהוא עוסק בהם, כגון צוברים גדולים השייכים לכל חברה, מידע הדרוש לצורך מעקב אחר בדיקות בטיחות הנדרשות לפי תקן 70. יוצא אפוא, שאין בידי האגף כלים לפיקוח ראוי.

2.
השרים שעמדו בשנים האמורות בראש המשרד לא השתמשו בסמכותם להתקין תקנות על פי חוק הגז. כבר בשנת 1965 אמר בג"ץ שאם נאמר בחוק כי "השרים יתקינו", מוטלת עליהם חובה סטטוטורית להתקין תקנות ו"מחובה זו אין הם יכולים להימלט שהרי הכתוב אומר 'יתקינו' - לשון ציווי - ולא רשאים להתקין". בשנת 1963 קבע בג"ץ בפסק דין אחר: "משהטיל המחוקק חובת עשייה על רשות פלונית, חייבת הרשות בעשייה זו, 'בכל המהירות הראויה' ... וצריך היה לצפות לכך כי לא יעברו ימים רבים עד אשר יתקין שר האוצר את התקנות הדרושות ... עובדה היא שעברו 3 שנים ויותר, ושום תקנות לא הותקנו ... ולא בא לפנינו הסבר סביר לעובדה מתמיהה זו". מיום שנחקק חוק הגז עברו,כאמור, 13 שנים ותמוה מאוד ששמונה שרי משרד התשתיות שכיהנו במהלך אותן שנים לא השתמשו בסמכותם ולא הסדירו בחקיקת משנה את הדרוש לבטיחות הציבור בשימוש בגז.

3.
הסמכויות הנתונות למנהל מכוח החוק כוללות הסמכות להתלות רישיון. בחוק נקבע, כי ניתן להתלות רישיונו של עוסק בגז, עד תום ההליכים, כאשר תלויים ועומדים נגדו הליכים בשל עבירה לפי החוק או חיקוק אחר, שיש בה בנסיבות העניין לפסול אותו מן העיסוק הנקוב ברישיון. כן נקבע, כי למנהל יש סמכות לבטל רישיון אם עוסק בגז הורשע בעבירה שהיה בה, בנסיבות העניין, כדי לפסול אותו מלקבל רישיון. בהיעדר תקנות, כאמור, וכתוצאה מכך - בהיעדר רישיונות, אין בידי המשרד אפשרות ליישם את הוראות החוק, ולהשתמש בסמכויות שנקבעו בו, גם כאשר מוגש כתב אישום נגד עוסק בגז והוא מורשע בביצוע בעבירה, אף אם זו עבירה חמורה כהריגה. 

4.
בדוח קודם של מבקר המדינה (להלן - הדוח הקודם) נאמר, כי בשנת 1996 היו רק 14 רשויות מקומיות שדרשו מהקבלנים להמציא להן אישור שמערכות הגז המרכזיות שהתקינו מתאימות לתקן, כתנאי למתן היתר אכלוס. ביוני 2002 מסר המכון למשרד מבקר המדינה, כי 47 רשויות מקומיות כבר מחייבות להגיש להן את ממצאי בדיקת מערכת הגז, כתנאי לקבלת היתר לאכלוס. מאחר שביוני 2002 היו בארץ 265 רשויות מקומיות, הרי שלפי נתוני המכון רק 
כ-18% מהן דורשות מהקבלנים להמציא להן אישור כאמור, כתנאי למתן היתר לאכלוס.

5.
בשל סירוב החברות, החל האגף, בדצמבר 2001, באיסוף נתונים מסניפים ומסוכנויות שלהן. משרד מבקר המדינה בחן את הפיקוח של האגף על הבדיקות שהחברות אמורות לעשות, את מספרן ואיכותן, ואת הסנקציות שנקט המשרד נגד חברות או סוכנויות שאינן עומדות בדרישות החוק. במסגרת בחינה זו רוכזו נתונים שאסף האגף בשלושת המרחבים על בדיקות של מתקני גז ביתיים בחודשים דצמבר 2001-אוגוסט 2002. באותו פרק זמן אסף האגף נתונים על בדיקות בטיחות תקופתיות אחת לחמש שנים שהיה על החברות לעשות לכ-395,000 צרכנים, שהם כ-20% בלבד מכלל הצרכנים. מן המידע שבידי האגף עולה, שהחברות עשו כ-188,000 בדיקות כאלה, דהיינו 48% בלבד מהבדיקות הנדרשות. מהמידע האמור עולה, כי במרכזיות גז נעשו 61% מהבדיקות התקופתיות הנדרשות ובמכלים רק 31% מהבדיקות. במכשירי גז עם ארובה, שבהם נדרש לעשות בדיקה חד-שנתית, נעשו 76% מהבדיקות.

6.
לפי נתוני האגף המעודכנים לסוף 2001, פעלו כ-290 מחסנים ומחסני עזר לגז, אשר לכרבע מהם לא היה אישור. עד מועד סיום הביקורת לא נתן האגף אישורים חדשים למחסנים, ולכן ייתכן שמספר המחסנים הפועלים ללא אישור גדול יותר, וגם לא הוגשו תביעות משפטיות נגד בעלי מחסנים שפעלו בלי אישור המנהל.

7.
נוכח ההיקף הקטן של הבדיקות התקופתיות שעושות חברות הגז במתקנים ביתיים, על המשרד לפעול בנחישות לאכוף על חברות הגז את ביצוע הוראות הבטיחות

ב. תגובות המבוקר

משרד התשתיות הלאומיות

1.
משרד התשתיות הלאומיות מודע לצורך בריכוז מידע ממוחשב בתחום הבטיחות בגז, ולעיבודו בחתכים שונים. לאחרונה המשרד אייש משרת מרכז תכנון ומידע, עליו הוטל לבנות בסיס נתונים ממוחשב. 


נושא תלונות הציבור כבר מטופל באמצעות תוכנה משרדית, אשר הותאמה לצורכי ענף הגז. המשרד שדרג את התוכנה, והרחיב את מגוון הפרמטרים הניתנים למעקב. כיום התוכנה מאפשרת מעקב אחר היקף התלונות, סוגי הבעיות והפעילות שנעשתה בעקבותיהן על ידי חברות הגז. המשרד התחיל לרכז את המידע בהתפלגויות שונות - על בסיס פקחים, מרחבים, חברות הגז ויישובים. 

2.3.
המשרד הכין הצעות לצווים מכוח חוק הגז, אולם לא הצליח להעביר את החקיקה בכנסת, בשל התנגדויות של גורמים שונים. על מנת לממש את הסמכות המוקנית לשר בחוק הגז, ולזרז את הליכי החקיקה, הוקמה ביוני 2002 "ועדת הוראות לעניין התקנת תקנות בטיחות בגפ"מ". הועדה מורכבת מאנשי מקצוע ונועדה לקדם הכנת הצעות לתקנות. 


ועדת ההוראות מתמקדת בימים אלה בהתקנת שתי תקנות חשובות, להסדרת נושא הרישוי של ספקי גז חדשים ורישוי העוסקים בעבודות גפ"מ. המשרד יסיים ניסוח הצעות לתקנות במהלך שנת 2003. 

5.
משרד התשתיות הלאומיות יגביר את הפיקוח על פעילות חברות הגז בתחום הבטיחות, ויחייב אותן להגיש לו עד סוף שנת 2003, דיווח מפורט בעניין ביצוע בדיקות תקופתיות בבתי הצרכנים (בהתאם לתקן 158).

6.
בעקבות ממצאי ביקורת המדינה, החליט המנהל החדש לענייני בטיחות הגז, למנות אחראי מטעם המשרד, לטיפול בנושא רישוי מחסנים ומחסני עזר. המשרד יסדיר את הנושא עד סוף שנת 2003.

7.
המשרד משפר הפיקוח על בטיחות מתקני הגז, תוך פעילות במספר מישורים במקביל. באוקטובר 2002 נערך מסע פרסום, להגברת מודעות הציבור לסכנות בשימוש לא נכון במתקני גז ביתיים. מהלך זה היה אמור להניע את הציבור לדרוש ביצוע בדיקות בטיחות תקופתיות מחברות הגז. 


המשרד יבחן מחדש את הפיקוח על ביצוע בדיקות בבתי הצרכנים, במטרה להגביר את קצב הבדיקות ואת איכותן, למרות הכמות הגדולה של לקוחות הגז, פיזורם הגיאוגרפי הנרחב והקשיים המועלים על ידי חברות הגז. 


בשנתיים האחרונות המשרד הגדיל את היקף הפעילות במישור המשפטי, באמצעות הגשת תביעות נגד אחראים על עבירות בתחום הבטיחות. על מנת לזרז הכנת הצעות לחקיקה מכוח חוק הגז הוקמה ועדת מומחים להתקנת תקנות בתחום הבטיחות. 


בתחילת שנת 2002 המשרד יזם עבודות למזעור הסיכונים הבטיחותיים והביטחוניים, הנובעים מאתרי התשתית, לרבות חוות הגז המרכזיות של המדינה, בפי גלילות וקרית אתא. לאור החלטת הממשלה על סגירת מתחם פי גלילות עד קיץ 2004, הוציא שר התשתיות הנחיה למצוא באופן מיידי אתרים חלופיים. 


הנהלת המשרד יזמה שינוי מבני ביחידת הגז, המבוסס על פריסה מרחבית ויצירת מינהל עצמאי. הליך השינוי הארגוני היה מורכב וארוך. המשרד בדעה כי מכלול היוזמות והשינויים יתרמו לשיפור בפעילות ענף הגז. 

קביעת מרווח השיווק של בנזין

המבוקר הראשי: משרד התשתיות הלאומיות

מבוקר נוסף: משרד האוצר

א. ריכוז ממצאי הביקורת

1.
בינואר ובאפריל 2002 פנו גם היועץ המשפטי והמנכ"ל של משרד התשתיות הלאומיות אל החברות בדרישה למסור את הנתונים, אולם גם בקשות אלה לא נשאו פרי. חברת "דור אלון" הודיעה בתשובתה למשרד מבקר המדינה, כי בסוף ינואר 2002 היא התקשרה עם יועץ כלכלי חיצוני כדי שיחשב את הוצאות השיווק המוכרות של מוצרי הדלק שבפיקוח. עוד הודיעה החברה, כי במהלך ישיבה שהתקיימה במשרד הסתבר לה "שלממשלה 'אצה הדרך' והיא עתידה לקבל החלטה בטווח של 10 ימים. לכן לא היה טעם בהמשך העבודה של היועץ החיצוני." החברות האחרות שאליהן פנה המשרד לא העבירו את הנתונים שנדרשו.

2.
מנכ"ל המשרד הנחה את נציגי משרדו לסיים את העבודה, למרות שהחברות לא שיתפו פעולה, ובתחילת פברואר כתב למנכ"לי החברות ש"אם ועדת המחירים לא תסיים את בדיקתה עד 25/02/2002, אנו נפעל מול ועדת המחירים ליתן עידכון ביניים במרווח השיווק בבנזין, וכן לא נפעל נגד גביית דמי שירות בתחנות החל מיום 1/03/2002. מובן מאליו כי אם וככל שינתן עידכון ביניים, עידכון זה יבוא בחשבון כאשר ועדת המחירים והשרים יחליטו באופן סופי בסוגיית מרווח השיווק של מוצרי הבנזין שבפיקוח". בישיבה ב-24.3.02 בנוכחות סמנכ"ל המשרד, מנכ"ל "פז", נציגים מהמשרד והיועץ, נקבעו כללים לחישוב המרווח (להלן - ההסכמות). "פז" התנתה את השלמת הנתונים שנדרשו על ידי היועץ בהגעה להסכמות אלה. לאחר שהגיעו אליהן העבירה "פז" את הנתונים.

3.
בסיום עבודתו במארס 2002 כתב היועץ, כי מאחר שנוסף על "פז" כל אחת מחברות הדלק האחרות פעילה מאוד במכירות בנזין מהסוגים הנתונים לפיקוח, הרי שנתוני העלויות שלהן, שלא היו בידיו, חשובים להשלמת המידע לקביעת המרווח. היועץ ציין, שתחשיביו נעשו על בסיס ההסכמות, וכתוצאה מהן לא היו בידיו הנתונים המלאים שהיו דרושים לחישוביו, כגון דוחות כספיים מאושרים. היועץ הוסיף וציין כי ההסכמות בעייתיות וגרמו להטיית אומדני העלויות כלפי מעלה. הוא פירט את הבעיות העיקריות הגלומות בחישוב על פי ההסכמות: קבלת נתוני "פז" בנוגע לשיטת העמסת ההוצאות העקיפות ולסכומן בלא בדיקה; דמי השימוש בציוד, שנכללו במרווח, היו גבוהים מהנדרש. כך, למשל, לדעת היועץ, אילו חושבו דמי שימוש בציוד בהנחות מסוימות, שלדעתו הן ההנחות הסבירות, עשוי היה המרווח לרדת ב-2 אג' לליטר. פרט לרכיב הוצאה זה לא כימת היועץ כספית את ההטיות בגלל העדר נתונים.

4.
ביולי 2002 דרש המשרד מחברת "דלק" להעביר לו את הערבות, אך עד סוף 2002 החברה לא עשתה זאת.

5.
היועץ הציג את ממצאיו בוועדה ב-10.3.02 וציין בפניה שהעבודה נעשתה על בסיס נתוני "פז" בלבד. בתשובת המשרד מינואר 2003 למשרד מבקר המדינה נאמר כי "השר אביגדור ליברמן הנחה לסיים את הבדיקה על יסוד נתוני חברת 'פז'". בתשובתו למשרד מבקר המדינה מינואר 2003 מסר השר כי הורה "לגורמים המקצועיים והמשפטיים במשרד להפעיל את מלוא הסמכויות המנהליות והמשפטיות שעומדות לרשות המשרד כדי לקבל את הנתונים המבוקשים מהחברות. במקביל, כדי לא לעכב את ההליך, המשרד המשיך לבחון את מרווח השיווק של הבנזין על בסיס הנתונים שנמסרו, באותה העת, על ידי חברות הדלק וגופים רלבנטיים אחרים". בישיבה נוספת של הוועדה שהתקיימה ב-11.3.02 הסביר יו"ר הוועדה, כי משרד ממשלתי אינו רשאי לכבול את עצמו לגישה מסוימת והציע לפתוח את הסיכומים בין המשרד ו"פז" בנוגע להסכמות. עוד אמר היו"ר "שבתנאים הנוכחיים ולאור חוסר השיתוף פעולה מצד חברות הדלק אנחנו נדרשים לעצור את התהליך ולדרוש נתונים מחברות הדלק ולא לדון בהסדר". בישיבה נוספת ב-23.4.02 הביע יו"ר הוועדה הסתייגות מטיוטת הצו וטען שההליך לא היה תקין הן בגלל המידע החסר והלא מספק הן עקב ההסכמות בין המשרד ובין "פז", שאליהן הגיעו לאחר ש"פז" התנתה העברת נתונים בהסכמות אלה. בפרוטוקול הישיבה נרשם, שמנכ"ל המשרד אמר כי "אי-העברת הדו"חות הכספיים הינו מעשה חמור המהווה עילה להגשת תביעה משפטית בנושא", וש"הורה לקדם זאת באופן מידי". עוד אמר המנכ"ל, ש"אינו סבור כי העברת הדו"חות תשנה דבר מה, ועל כן יש להחליט בהקדם על עדכון מרווח השיווק והחלת הרפורמה המוצעת בענף". 

6.
באותה ישיבה, כמו בישיבות קודמות, לא הוצג נייר עבודה המסביר מהם היתרונות הגלומים בהצמדה שוטפת של המרווח בארץ למרווח בארבע המדינות שהוזכרו לעיל, הולנד, דנמרק, לוקסמבורג ובלגיה; מה מבנה עלויות שיווק הדלק במדינות אלה ואם הוא מתאים לעלויות שיווק הדלק בארץ; כיצד השתנה בעבר המרווח במדינות אלה ומדוע נבחרו דווקא אותן ארבע המדינות. 

7.
לדעת משרד מבקר המדינה, לא היה מקום להתערבות ממשלתית בעניין שיטת השיווק בתדלוק עצמי, אשר בה עלות ההון גדולה ועלות שכר העבודה קטנה. לפיכך לא היה מקום לחייב בצו מעבר מדורג של חברות ותחנות לתדלוק עצמי שכן מדובר בעניין מסחרי של החברות עצמן.

8.
ב-30.5.02 חתמו שר התשתיות הלאומיות ושר האוצר על הצו על פי ההמלצה האמורה. לדעת משרד מבקר המדינה, כיוון שהחברות לא שיתפו פעולה עם המשרד ולא העבירו לו את הנתונים שביקש, לא היה מקום להעלות את המרווח. 

9.
גם לאחר חתימת השרים על הצו פנה מנכ"ל המשרד אל החברות וביקשן למסור נתונים. אולם עד דצמבר 2002 לא העבירו החברות את הנתונים שנדרשו. לקבלתם חשיבות רבה אף לאחר מתן הצו, שכן עם קבלת הנתונים ניתן יהיה לבדוק אם יש מקום לשנותו.

10.
ההחלטה על הצמדת המרווח לשינויים בערך השקלי של מרווח השיווק בארבע מדינות באירופה אחת לשישה חודשים התקבלה בלא הצגת יתרונות השינוי לעומת המצב שהיה קיים ובלי שנאמדו השפעותיו. לדעת משרד מבקר המדינה, הצמדת המרווח בדרך זו אינה מבטיחה עדכון ראוי, שכן השינויים במרווח באירופה אינם דומים בהכרח לשינויים במרווח בארץ. נוסף על כך, בהמרה לשקלים באים לידי ביטוי שינויים בשערי החליפין של המטבעות שאינם נוגעים לשינויים במרווחים במדינות אירופה. 

11.
תפקיד משרד התשתיות הלאומיות, כרגולטור של הענף, לאשר העלאות מחירים של מוצרים בני פיקוח. מאידך גיסא, על החברות לפעול לפי שיקוליהן המסחריים בלא לחרוג מצו הפיקוח על המחירים. בצו שפורסם במאי 2002 פורטו כללים למעבר חברות ותחנות לתדלוק בשירות עצמי. קביעת שיטת השיווק של הבנזין היא, לדעת משרד מבקר המדינה, התערבות לא ראויה בשיקוליהן המסחריים של החברות. 

ב. תגובות המבוקרים

משרד התשתיות הלאומיות

9-1.
עיקרי המתודולוגיה לחישוב מרווח השיווק נקבעו מראש, כחלק אינטגרלי מהמכרז של המשרד להעסקת היועץ. לאור הקשיים שהתעוררו בקבלת מידע מחברות הדלק, המשרד ערך שורה של פגישות בפורומים שונים, בהשתתפות נציגי משרד האוצר, כלכלנים מטעם חברות הדלק והיועץ.

 
במהלך הדיונים הוברר, כי אין "מתודולוגיה מקובלת" לחישוב מרכיבי מרווח השיווק, וכי ניתן לבצע את הבדיקה בשיטות שונות, תוך קביעת שיטת העמסת ההוצאות בין הדלקים הנמכרים בתחנה, הגדרת ערכם של המרכיבים השונים, ומתן משקל סגולי מתאים לכל אחד מהם. על מנת לאפשר ליועץ לסיים את עבודתו, הוחלט לבצע את הבדיקה על יסוד נתונים קיימים, דהיינו נתוני חברת "פז" וארגון מפעילי התחנות. 


במקביל סוכם על קידום שני מהלכים נוספים - קביעת כללי החישוב המקובלים על המשרד וחברת "פז", והכנת עמדה כלכלית בלתי תלויה להצגת מגבלות "המתודולוגיה המוסכמת". הוחלט להציג את המסקנות של היועץ בשלוש חלופות עיקריות - עמדה מקורית של חברת "פז", העמדה המוסכמת והעמדה הכלכלית. הנתונים הועברו לכל הגורמים הרלוונטיים להחלטה, לרבות חברי ועדת המחירים. 

בעבודת היועץ הוסבר, כי שיטת העמסת העלויות על פי ההעמדה המוסכמת, נוטה להביא להטיית האומדנים כלפי מעלה, אם כי קשה להעריך את השפעתה. תיקון "ההטיה" מוביל לתוצאה, לפיה קשה להצדיק כלכלית את העלאת מחיר סל השיווק. הפער בין העמדה המוסכמת לעמדה המקורית של חברת "פז", הסתכם בפי שתיים וחצי.

בצו הפיקוח ממאי 2002, נכלל סעיף מיוחד המגביל את השעות שבהן ניתן לגבות את דמי השירות. צעד זה העמיד את מרווח השיווק המחושב על 4 אג' לליטר (במקום 5 אג' לליטר שהוצגו במסגרת העמדה המוסכמת). מהלך זה גרם לחברות הדלק הפסד של כמחצית מדמי השירות.

בהקשר לגביית דמי השירות, כל חברה גבתה דמי שירות כראות עיניה (לרבות שעות הערב המוקדמות). צו הפיקוח אפשר לנתק את הנושא מההקשר הכללי של המחירים, ולתקן את העיוות שנוצר.

החישובים של היועץ נערכו על בסיס נתוני חברת "פז" וארגון מפעילי התחנות. חברת "פז" זכתה במרבית המכרזים של ציי הרכב הגדולים במדינה, כגון צה"ל, חברת החשמל, מינהל הרכב הממשלתי ועוד. הנתונים של החברה כוללים את המחירים המוזלים הניתנים לגופים מוסדיים גדולים, ובמידה רבה משקפים את סף העלויות הנמוך במשק, דהיינו משקפים גם את המחירים הנמוכים מהמקובל.

מינהל הדלק בחן את החומר והגיע למסקנה, כי הנתונים שהועברו על ידי חברת "פז", על אף היותם לא מלאים, אפשרו לסיים את העבודה בקריטריונים מקצועיים נאותים. לדעתו, נתוני חברת "פז" יכולים במידה גבוהה של סבירות, לשמש "כסמן נורמטיבי הגיוני", וזאת משום שבשנים האחרונות החברה עברה התייעלות משמעותית, ושמרה על יתרון לגודל. 

הנהלת המשרד שקלה הגשת כתבי אישום נגד חברות הדלק שלא סיפקו את הנתונים, אולם לאור גיבוש המהלך לשינוי מבני בענף תחנות התדלוק, הוחלט שלא לנקוט בהליכים משפטיים. ההחלטה נתקבלה בתיאום עם משרד האוצר, מתוך הבנה כי המידע הינו האמצעי להשגת המטרה, ולא המטרה בפני עצמה. 

הגשת כתבי אישום נגד חברות הדלק הגדולות הייתה עלולה להוציא את הענף משווי משקל, לגרום לזעזועים ואף לטרפד המשך רפורמה במשק הדלק. הלשכה המשפטית של המשרד סברה כי נקיטת אמצעים משפטיים תביא למאבקים ארוכים, שתוצאותיהם לא בהכרח ברורות, הן במישור המשפטי והן במישור תפקוד החברות בשטח. 

המשרד ממתין לקבלת נתונים מחברות הדלק הגדולות. לאחר קבלתם ניתן יהיה לבדוק האם יש מקום לביצוע תיקונים.

5.
במקביל לעבודת היועץ, גובש מהלך של שינוי מבני בענף תחנות התדלוק. ראשי משרדי התשתיות והאוצר ראו במהלך זה שלב חשוב בקידום רפורמה במשק הדלק, המאפשר להביא בסופו של דבר להסרת הפיקוח על מחיר הבנזין. התוכנית התבססה על הפעלת הסדר מדורג - בשלב ראשון סוכם לבצע מעבר לשירות עצמי, בשלב שני תוכנן להסיר פיקוח על תדלוק בשירות מלא, ובשלב סופי דובר על מעבר למשק לא מפוקח, על ידי הסרת פיקוח על תדלוק בשירות עצמי. הנושא הוצג בפני חברי ועדת המחירים. 

הגורמים המקצועיים של המשרד הסתייגו מההסדר, וסברו כי שינוי מבני מחייב ביצוע מהלך רחב יותר, אשר מסוגל ליצור מבנה שוק מתאים לתחרות בכל שיטות השיווק - לרבות שירות עצמי ותחנות דלק זעירות. הם הסבירו כי המעבר לתדלוק עצמי במדינות המערב, נעשה כתוצאה מתחרות בלתי צפויה מצד מרכזי קניות וקניונים, שבנו תחנות דלק קטנות. חברות הדלק בחו"ל נאלצו לחסוך בעלויות, להפחית את מרווחי השיווק ולהפעיל שירות עצמי, על מנת למשוך לקוחות.

כלכלני המשרד העדיפו להמתין לנתונים נוספים של חברות הדלק, או לחילופין, במידה ויוחלט על שינוי מיידי של סל השיווק, העדיפו ברירת מחדל - לעדכן את המרווח על בסיס ההמלצות הנובעות מעבודת היועץ, ללא עדכון רטרואקטיבי (דהיינו העלאת המרווח בשיעור של 5 אג' לליטר, במקום 6 אג' לליטר).

ענף תחנות התדלוק כמעט ולא הושפע מהנהגת רפורמה במשק הדלק, ועד היום לא הושגה תחרות יעילה במכירת בנזין לצרכן. מאמצי המשרד לקדם דרכי שיווק נוספות - באמצעות הקמת תחנות מדרכה ותחנות תדלוק זעירות - נתקלו בהתנגדות קשה שלא אפשרה לסיים את המהלך במשך תקופה ארוכה. 

בארצות רבות במערב מקובל מזה שנים למכור דלק בשרות עצמי, ובמחירים מוזלים, בעוד שבארץ תדלוק עצמי קיים רק בתחנות דלק בודדות. הנחת העבודה בהנהגת שינוי מבני בענף תחנות התדלוק הייתה, כי צריך לאפשר לציבור הרחב לקבל שירות זול באמצעות תדלוק עצמי, וכי חברות הדלק לא יבצעו את המעבר ללא תמריץ כלכלי. ולראיה, למרות שחברות "דור-אלון" עברו לשירות עצמי במרבית תחנות הדלק שברשותן, יתר החברות לא הלכו בעקבותיהן. 

השאלה שעמדה בפני הנהלת המשרד הייתה עד כמה הנתונים החסרים רלוונטיים לעצם ההחלטה על הנהגת הסדר כולל, התואם את מדיניות המשרד לטווח הבינוני והארוך. לאחר ניתוח מכלול הנתונים, הנהלת המשרד הגיעה למסקנה, כי תפקידה כרגולטור הינו לנצל את התנאים שנוצרו בענף, להעמקת רפורמה במשק הדלק. היא סברה שההסדר במתכונת של "עסקת חבילה" יבטיח יציבות משק הדלק מחד, ומאידך, יביא ליצירת תחרות משמעותית בענף תחנות התדלוק, תוך הוזלה של מחירי הבנזין לצרכן. כל המהלכים נעשו בתאום מלא עם משרד האוצר. 

ואכן, מבחן התוצאה מצביע על הכיוון הרצוי - מנתונים ראשוניים של מנהל הדלק משתמע, כי לאחרונה החלה תזוזה ניכרת בקרב מרבית חברות הדלק, בבניית עמדות השירות העצמי. כבר כיום כ-10% מכלל התחנות עברו לתדלוק עצמי. צו הפיקוח מחייב מעבר לתדלוק עצמי בהיקף של 20% בתוך שנתיים, ו-40% בתוך ארבע שנים. המשרד נמצא בעיצומו של סקר בנושא זה. 

חברת "דור-אלון", יצאה במבצע הנחה של 15 אג' לליטר, בעמדות תדלוק עצמי בכל תחנותיה. המבצע עדיין נמשך. הצרכן נהנה מרווח מיידי, וחוסך 10 אג' לליטר בנזין באמצעות תדלוק עצמי. גם צמצום השעות שבהן מותר לגבות דמי שירות תרם לחיסכון לצרכן. חברות הדלק נותנות הנחות נוספות, מעבר להנחת תדלוק עצמי, באמצעות הוזלת מחירי הדלקים, אספקת שירותים נלווים, חלוקת עיתונים וכד'.

המשרד סבור כי המהלך שהוא יזם, מצביע על התחלת תחרות על הלקוח ועל הוזלת המחירים. בטווח הבינוני והארוך הצרכן יקבל משק תחרותי, ללא פיקוח על מחירי הבנזין בתחנות הדלק.

10.11. לדעת המשרד, מעבר חברות הדלק לתדלוק בשירות עצמי, לא מביא להגברת מעורבות 


הממשלה בשיקוליהן המסחריים של חברות הדלק. צו הפיקוח שהוצא במאי 2002, לא מחייב את חברות הדלק לעבור לתדלוק עצמי, ולא קובע את שיטת השיווק של הבנזין, אלא יוצר את דיפרנציאציה במחיר - כדי לאפשר הוזלת מחיר הבנזין לצרכן, ולתת תמריץ כלכלי למעבר חברות הדלק לתדלוק עצמי. 


שירות עצמי מאפשר לצרכן שמעוניין בכך ליהנות מהוזלת מחיר הבנזין. הסדר זה כרוך בהוצאות שוטפות נמוכות יותר של חברות הדלק, ועל כן, מאפשר להן להוריד את מחיר הבנזין הנמכר בתחנה. החברות שלא תעבורנה לתדלוק עצמי בשיעור ובמועד שנקבעו בצו הפיקוח (כאמור, 40% מכלל תחנות התדלוק באביב 2006), לא תוכלנה להמשיך וליהנות מדמי שירות בלילה, או מתוספת בעד תדלוק מלא. שיקוליהן המסחריים של חברות הדלק, הם אלה שייקבעו האם כדאי להן להרחיב מגוון שיטות השיווק, וליהנות מן התמריץ הכלכלי הניתן במעבר לתדלוק עצמי, או שבמצבן הספציפי עדיף לא לבצע כל שינוי. 


אחת ממטרות הפיקוח על המחיר, היא השגת יעדי המדיניות הכלכלית והחברתית של הממשלה (סעיף 6 ב' 3 לחוק הפיקוח על מחירי מצרכים ושירותים). במקרה שלפנינו, מדיניות הממשלה מכוונת להגברת תחרות בענף תחנות הדלק, ולהרחבת מגוון השירותים לצרכן. צו הפיקוח משתמש במרווח השיווק של הבנזין, כמנוף להעמקת רפורמה במשק הדלק, שעיקרה הכנסת שיטת התדלוק העצמי. 


לדעת המשרד, לאור מטרות הפיקוח על מחירי הדלקים, עצם הפיקוח על המחיר מהווה התערבות בשיקולים מסחריים. זהו אמצעי הנחשב ללגיטימי, אם כי לא רצוי. מידת ההתערבות של המדינה בשוק הפרטי קשורה בדרך כלל בתפישה הכלכלית השולטת ובמדיניות שנקבעת ע"י הממשלה. לעיתים תחומים שונים במשקים מערביים מפותחים, נהנים באופן מסורתי מתמריץ כלכלי, או זוכים להגנה מייבוא מתחרה. 


לדעת מינהל הדלק, המהלך של הכנסת תדלוק עצמי, פועל כזרז ליצירת תחרות של ממש בין חברות הדלק. הוא משקף את המהלך הכולל לקידום שינוי מבני בענף תחנות התדלוק, ומהווה כלי לקידום יעדי הממשלה. מהלך זה מתחיל להוכיח את עצמו הלכה למעשה גם בשטח. 

נציבות המים
תכנית אב לפיתוח משק המים בישראל והשבת קולחים

הגופים המבוקרים: נציבות המים; משרד החקלאות ופיתוח הכפר; משרד התשתיות הלאומיות

א. ריכוז ממצאי הביקורת

1.
בהתחשב בהיקף הנושאים המוסדרים בתכנית האב לפיתוח משק המים 2002-2010בהשפעה הרבה שיש לה, בהיקף ההשקעות הנדרשות למימושה ובמעורבותם של משרדי ממשלה שונים בביצוע, מן הראוי היה כי תוכן לפי קווים מנחים של הממשלה המשקפים את מדיניותה בניהול משק המים בכל הנושאים הכלולים בתכנית. היה ראוי גם שהנתונים והנחות היסוד שהתכנית מתבססת עליהם יובאו לדיון בממשלה. נמצא כי נציבות המים הכינה את התכנית בטרם נקבעה מדיניות ממשלתית ברוב הנושאים הכלולים בה. 

2.
השיקול הכלכלי מחייב כי מחיר המים לשימושים השונים ייקבע לפי העלות השולית של הפקתם והולכתם. הגידול הצפוי בכמות המים המותפלים ובחלקם היחסי במקורות המים יביא לכך שעלות ההתפלה תהיה המדד הראוי למחיר המים. על פי תוצאות של מכרזי ההתפלה באשקלון ושל מכרז התפלה נוסף ל-60 מלמ"ק, עלות מים מותפלים כולל הולכתם צפויה להיות כ-3 ש"ח למ"ק. זהו למעשה מחיר העלות השולי למ"ק מים. המחיר של מים שפירים בחקלאות בשנת 2002 היה בממוצע כ-1 ש"ח למ"ק, ושל מים למגזר העירוני - כ-1.40 ש"ח למ"ק. אם לא ישונו מחירי המים על בסיס עקרון העלות, המשמעות תהיה סבסוד המים לחקלאות בכ-2 ש"ח לכל מ"ק, ובכ-1.60 ש"ח למגזר העירוני. 

3.
בתכנית האב נקבע כי כמות המים השפירים לחקלאות לא תפחת מ-530 מלמ"ק (כאמור, כמות זו מכונה בתכנית "מנת ברזל"). אולם הנחה זו אינה מתיישבת עם קביעת מחיר המים לפי עקרון העלות, שפירושה שהכמות המבוקשת נגזרת מהמחיר הריאלי. אפשר להכתיב מחיר ריאלי לכמות מסוימת רק אם משלמים סובסידיות לצרכן. ואכן, לפי תכנית האב יהיה צורך בסובסידיות: לדוגמה, מחיר של 1.46 ש"ח למ"ק, שאינו משקף את מחיר ההתפלה, מחייב סובסידיה של 188 מיליון ש"ח ל-530 מלמ"ק. במחיר אחיד של 1.46 ש"ח ללא סבסוד תהיה הצריכה 400 מלמ"ק. לעומת זאת, אם מחיר המים לחקלאות יהיה בסך 2.5 ש"ח למ"ק (עלות ההספקה השולית) יקטן הביקוש למים להשקיה לכ-110 מלמ"ק בלבד.

4.
לדעת משרד מבקר המדינה, החלטת הממשלה על הרפורמה היא המייצגת את הגישה העקרונית הנכונה לטווח ארוך ולצורכי תכנון. 


יוצא אפוא שקביעת "מנת ברזל" של מים לחקלאות בתכנית האב לא זו בלבד שאינה נגזרת מהחלטת הממשלה מיום 6.1.00, אלא היא מנוגדת להחלטה המאוחרת יותר מיום 28.4.02. למרות זאת, דבקה תכנית האב בכמות המקורית של 530 מלמ"ק מים שפירים לחקלאות.


מכל האמור לעיל יוצא, שקביעת "מנת ברזל" של מים שפירים לחקלאות נוגדת את עקרונות הרפורמה, שכן היא מחייבת סבסוד באזורים מסוימים ואין היא מביאה לשימוש יעיל במים במגזר החקלאי. כיוון שמהרפורמה נגזרת השיטה של קביעת מחירי המים לחקלאים, רצוי היה שתכנית האב תאמוד את הביקוש למים בהתאם למחיר שנקבע, תתאים לכך את תכניות הפיתוח, וכך ייעשה שימוש יעיל יותר במים לחקלאות.

5.
מי שיטפונות, הזורמים באפיקי נחלים אשר איכותם ירודה משל מים שפירים, הם מקור מים נוסף. ספקי מים (בהיתר של נציבות המים), אוגרים אותם במאגרים ומספקים אותם לצרכני המים. על פי נתונים של אגף ניהול הצריכה, בשנים 1995-2000 היו בממוצע כ-64 מלמ"ק מי שטפונות לשנה. אולם, במאזן המים שבתכנית האב לא הובאו מים אלה בחשבון. 


בתשובתו למשרד מבקר המדינה הודיע נציב המים, כי מי שיטפונות הם מים "לא בטוחים". עם זאת, הוא מסר כי נציבות המים עשתה מאמץ להכניסם למאזן המים הארצי. לדעת משרד מבקר המדינה, דינם של מים אלה הוא כדין מי גשם לעניין ההסתברות של "יבולי מים" (גשמים), ובממוצע רב - שנתי ניתן להביאם בחשבון. 

6.
בדצמבר 1999 החליטה הממשלה לצמצם את הביקושים, ולהקטין את הצריכה העירונית בכ-80 מלמ"ק, ולהביא לכך שהצריכה אחר כך תהיה 100 מ"ק לנפש. באפריל 2001 קיבל הקבינט החברתי - כלכלי סדרה של החלטות בנושא המים. בין היתר, החליט הקבינט על תיקוני חקיקה באמצעות תיקון תקנות המים (שימוש במים באזורי קיצוב), התשל"ו-1976, שיביאו לחיסכון של 100 מלמ"ק לשנה בשלוש שנים נוסף על מה שנקבע בהחלטה הקודמת. על פי נתוני אגף ניהול הצריכה של נציבות המים שנמסרו לנציב המים ב-22.1.02, הצריכה הממוצעת הארצית לנפש בשנת 1998 היתה 111 מ"ק, ובשנת 2000 - 105 מ"ק, דהיינו הצטמצמה בכ-5%. בשנת 2001 ירדה הצריכה הממוצעת לנפש ל-102 מ"ק. על פי נתוני תכנית הביניים, הצריכה הממוצעת לנפש בשנת 2003 תגדל ותהיה 106 מ"ק. עם עידן ההתפלה ולאחר תקופה של צעדים וחיסכון צפויה עלייה בצריכה וחזרה למגמת גידול. לפיכך העריכה התכנית כי הצריכה בשנת 2004 תגיע ל-114 מ"ק לנפש (גידול של כ-60 מלמ"ק שהם 7.5% בשנה אחת). כאמור, ההנחה הזאת נוגדת את המגמה של צמצום הצריכה שבאה לידי ביטוי בשנים 1998-2001. היא גם עומדת בניגוד להחלטת הממשלה אשר מבטאת שאיפה שהצריכה הממוצעת לנפש בשנים הקרובות תהיה 100 מ"ק. 


אם סברה נציבות המים שהיעד שקבעה הממשלה אינו ריאלי, היה עליה, לדעת משרד מבקר המדינה, להביא גם נושא זה להחלטת הממשלה כדי שייכלל בקווים המנחים שלה, וישמש בסיס להכנת תכנית האב. 

7.
העלות השולית של התפלת מי ים היא כ-3 ש"ח למ"ק. כל פרויקט שיביא לחיסכון במים, שעלותו למ"ק נמוכה ממחיר זה כדאי מבחינה כלכלית. מן הראוי היה שתכנית האב תכלול פרויקטים לחיסכון במים ובעלותם. לחיסכון במים יתרונות כלכליים נוספים, כמו צמצום כמויות הביוב והטיפול בהן, והקטנת ההשקעות בתשתיות השאיבה, ההולכה והאיגום.

8.
בתכנית הביניים נאמדה הצריכה הממוצעת לנפש ב-2010 ב-120 מ"ק. בתכנית זאת לא נכללו פרויקטים לחיסכון במים. בתכנית האב שהושלמה ביוני 2002, פורטו הפעולות לחיסכון במים בהשקעה של 680 מיליון ש"ח; השקעה זו אמורה להביא לחיסכון של 100 מלמ"ק. למרות החיסכון הצפוי מפעולות אלה לא השתנה אמדן הצריכה לנפש בתכנית האב, והוא נותר - 120 מ"ק. אין זה סביר, שהצריכה הממוצעת לנפש לא תשתנה כשעל הפרק חיסכון שנתי של 100 מלמ"ק.

9.
על פי תכנית הביניים, תחזית הצריכה הממוצעת לנפש בשנת 2020, ללא תכנית לחיסכון במים, אמורה להגיע ל-130 מ"ק, אולם בתכנית האב הסופית הצריכה הממוצעת החזויה כבר בשנת 2010 היא 134 מ"ק; רק כתוצאה מתכנית חיסכון במים תגיע הצריכה לנפש ל-120 מ"ק. נתונים אלה מעמידים בספק את אמינות אומדן הצריכה הממוצעת לנפש. 

10.
תכנית האב הניחה עלייה בצריכת המים במגזר העירוני כפועל יוצא מגידול האוכלוסייה ומהשיפור ברמת החיים. אולם שינוי בכמות המבוקשת בגלל שינוי מחיר לא נלקח בחשבון. צריכת המים העירונית כוללת גם מרכיבים רגישים לעליית מחירי המים, כגון צריכת מים של מוסדות ציבור וגינון ציבורי. לדעת משרד מבקר המדינה, ראוי היה לבחון את הביקושים לצריכה הביתית גם על פי השינוי במחירי המים, שכן בקביעת מחיר על בסיס עקרון העלות שהוא מחיר גבוה, סביר מאד להניח כי הכמות המבוקשת לצריכה הביתית תשתנה.
11.
חידוש האוגר הוא חלק מהצריכה השוטפת של מים עד השלמת הכמות החסרה כדי להגיע לקו האדום. אם יש כוונה להביא לשיקום האוגר בתקופה קצרה, יהיה צורך להקדים את ההשקעות בהתפלת מי ים בעלות גבוהה. התחליף לכך היא הנכונות לספוג את הנזקים בשל צמצום המים לחקלאות בתקופות בצורת. מכאן, שלצורך קבלת החלטה על קצב חידוש האוגר היה צורך בהכנת תחשיבי עלות - תועלת של כל אחת משתי החלופות. בתכנית האב לא נבחנו החלופות האמורות. 

12.
תכנית האב מציעה להתפיל 420 מלמ"ק בשנה, כדי להגדיל את אמינות ההספקה של המערכת הארצית; מדובר בהוצאה של למעלה ממיליארד ש"ח מדי שנה בתקופה של 20-25 שנה. בתכנית לא נותחו התוצאות הכספיות הנובעות מכך והשפעתן על המשק הלאומי. ראוי היה שלמקבלי ההחלטות יוצגו הנתונים האמורים וניתוחי הכדאיות של הוצאות אלה. 

13.
על פי תכנית הביניים מינואר 2002, נדרשת התפלה של 325 מלמ"ק מי ים ויבוא של 50 מלמ"ק מתורכיה. במארס 2002 הציע השר לתשתיות לאומיות לממשלה להכפיל את כמות המים המותפלים מ-200 מלמ"ק ל-400 מלמ"ק, והממשלה החליטה על יבוא של עוד 50-100 מלמ"ק מתורכיה. 


עולה אפוא, כי טרם שנדון בממשלה מכלול ההיבטים הקשורים בניהול משק המים, בודדה והובאה להחלטת ממשלה הצעה אופרטיבית להגדלת היקף ההתפלה. 

14.
לדעת משרד מבקר המדינה, על נציבות המים ועל מנהלת הביוב במשרד התשתיות הלאומיות לראות את מפעל הטיהור ומפעל ההשבה כמקשה אחת ולגשר בין הגורמים המעורבים בשני המפעלים הן בתכנון והן בביצוע, כדי לנצל את הקולחים ניצול מרבי בעתיד. לצורך זה יש לשקול את איחוד הפעולות הנדרשות במסגרת אחת, במקום הפיצול הארגוני בהווה. 

15.
משני המט"שים המפיקים קולחים באיכות גבוהה מאד, השפד"ן מנוצל במלואו (למעט בחורף כאשר העודפים המוזרמים לים, לפעמים עקב ניקוז מי גשם למערכת הביוב), ואילו מרבית קולחי מט"ש רמת השרון אינם מנוצלים. 

16.
בתשובתה מנובמבר 2002 הסבירה נציבות המים למשרד מבקר המדינה, כי קולחי רמת השרון אינם מנוצלים עקב ריבוי חקלאים פרטיים באזור והיעדר התארגנות להקמת מפעל השבה, ובגלל ערכי הקרקע הגבוהים אשר מקטינים את הסיכוי להקצות שטח לבניית מאגר לקולחים. משרד האוצר הוסיף בתשובתו מדצמבר 2002, כי לחקלאים באזור רמת השרון יש אפשרות לצרוך מים שפירים שעלותם נמוכה מעלות הקולחים. לדעת משרד מבקר המדינה, אין בכך כדי להצדיק את העדר היזמה של נציבות המים להשיב קולחים באיכות גבוהה מאד. 

17.
לדעת משרד מבקר המדינה, לא יהיה ניתן לנייד את הקולחים העודפים מדרום השרון לחלקו הצפוני ללא המובל ירקון-בנימינה, וממילא קידומם של מפעלי הרוחב וניצול קולחיהם יהיו מוגבלים בהעדרו של "עמוד השדרה" של הפרויקט כולו. נוסף על כך, אין זה סביר שהמדינה תקדים השקעות עתק במתקני התפלה בטרם תנצל את מי הקולחים הזולים יותר ניצול מרבי.

18.
על פי נתוני נציבות המים בראשית אוגוסט 2002, טופלו במסגרת מסלול זה 43 יוזמות להשבת כ-172 מלמ"ק קולחים בידי המגזר הפרטי. מצב הפרויקטים מקץ יותר משנתיים מהפעלת המסלול הוא כדלקמן: הושלם רק פרויקט אחד להשבת 0.17 מלמ"ק (עוד לפני שנת 2002), ו-11 פרויקטים להשבת כ-48 מלמ"ק הוגדרו בידי הנציבות "בביצוע". על פי לוחות הזמנים שעליהם התחייבו היזמים, מרבית הפרויקטים שבביצוע אמורים היו להיות מושלמים בשלהי שנת 2002 ובמהלך שנת 2003. לא נקבעו לוחות זמנים לבצוע 31 הפרויקטים הנותרים ולא הוחל בבנייתם. בתקופה ינואר-אוגוסט 2002 לא הושלם מפעל השבה כלשהו; במקצת המפעלים שהנציבות הגדירה "בביצוע" טרם החלה הבנייה ואחרים היו מעוכבים מסיבות שונות. נציבות המים שילמה ליזמים בשנת 2001 סובסידיה בשיעור של כ-17 מיליון ש"ח מתקציב שנתי של כ-120 מיליון ש"ח (14%), ועד ראשית אוגוסט 2002 (השנה השלישית להפעלת המסלול) שולמו להם כ-10.5 מיליון ש"ח מתקציב שנתי של 109.5 מיליון ש"ח (9.5%). אמנם, נציבות המים אישרה ליזמים מדי שנה מענקים בסכומים גבוהים בהרבה, אולם היזמים לא הצליחו לקדם את יוזמותיהם: הניצול התקציבי הנמוך מצביע על פיגור ניכר בביצוע מסלול זה, וספק אם תוכל נציבות המים להביא להמרת 150 מלמ"ק באמצעות מפעלי השבה אלה בתוך חמש שנים משנת 2000, כפי שהחליטה הממשלה. נציבות המים עצמה קבעה בתכנית האב (ראו להלן), כי "הפעלת השוק הפרטי לביצוע השקעות ופרויקטים במשק המים לא נחלה עד כה הצלחה מרשימה", וכי "למרות שכבר הוכנו תכניות לניצול רוב פוטנציאל הקולחים, קצב הביצוע אינו עונה על הצרכים". יצוין, כי משרד האוצר הקציב כ-800 מיליון ש"ח לעשר שנים לצורך השבת קולחים, לספקי מים פרטיים (בתנאים מסוימים) ולטיוב בארות, בעיקר מכספים שנצברו בקרן האיזון אשר בוטלה בראשית 1999.

19.
נציבות המים הסבירה בתשובתה למשרד מבקר המדינה, כי הליך אישור של מיזם להשבה עד מתן התחייבות למענק יכול להימשך כשנה, וההקמה של מפעל השבה בינוני אורכת בממוצע כשלוש שנים. מכאן, שלא ניתן לצפות כי בחלוף שנתיים מהחלטת הממשלה על מסלול זה יסתיימו מפעלי השבה רבים. נוסף על כך מפעלי ההשבה נמצאו בלתי כלכליים ולכן בנייתם התארכה. תשובה זו של נציבות המים אינה עולה בקנה אחד עם לוחות הזמנים לביצוע שעליהם התחייבו היזמים, כל אחד בנפרד: כשנה עד שנה ומחצה בממוצע לבניית מפעל השבה. 

20.
לדעת משרד מבקר המדינה, על נציבות המים לקצר ככל הניתן את שלבי ההערכה, השיפוט והאישור של המענק המותנים בפעילותה. סביר להניח, כי תגבור משאבי כוח האדם - נוסף על שני העובדים בנציבות המים שטיפלו בעשרות פרויקטים עד סיום הביקורת - יאפשר קידום מהיר יותר של היוזמות בכל הנוגע להליכים המתקיימים בנציבות המים עצמה. יש לזכור, כי העלות האלטרנטיבית של מפעלי ההשבה היא גבוהה מאוד - התפלת מי ים. אם התברר לנציבות המים כי יוזמות אלה אינן כלכליות, עליה להעריך מחדש אם המגזר הפרטי יכול לפתור את בעיית השבת הקולחים ובאילו נסיבות, ולתכנן חלופות. סביר להניח כי שדרוג הטיהור של הקולחים, אשר יגדיל את נכונות החקלאים להשתמש בהם, מצד אחד, וקביעת מחיר ריאלי של מים שפירים לחקלאי, מצד שני, יהיו תמריץ להגדלת הביקוש למי קולחים ויחישו את בניית מפעלי ההשבה. 
21.
משרד החקלאות מפעיל מאפריל 2001 תכנית שעיקרה עידוד יזמים פרטיים לשדרג את הקולחים, לפעמים עד לרמת התפלה, כך שההשקיה בהם תהיה בלתי מוגבלת ולכל סוגי הגידולים. העידוד אמור להיעשות באמצעות סבסוד ליזם (בדרך כלל חקלאי בודד או אגודה), והוא יכול להגיע לכ-85% מההשקעה בשדרוג. ההליך לאישור היזמה דומה לזה שבתכנית הנציבות להשבת קולחים בידי המגזר הפרטי. התקציב להפעלת התכנית היה 60 מיליון ש"ח לפרויקטים חוסכי מים, לרבות שדרוג הקולחים, אולם בסיכום בין משרד החקלאות ובין משרד האוצר לא נקבע הסכום למימון השדרוג. עד אוגוסט 2002 הובאו תשע יוזמות כאלה לדיון במשרד החקלאות: שש יוזמות אושרו בידי מהנדס מים, אולם שום יזמה לא נדונה במלואה בוועדת ההשקעות, ובפועל הוקפא כל המסלול בהעדר תקציב לקידומו. מאחר שאומדן העלות של הפרויקטים נע בין 2 ל-30 מיליון ש"ח לפרויקט, לא היה מלכתחילה סיכוי רב למימוש רבים מהם. בבדיקה פרטנית של הפרויקטים התברר כי בכמה מקרים פנו היזמים לנציבות המים בנוגע להשבת קולחים ולמשרד החקלאות בנוגע לשדרוגם. לדעת משרד מבקר המדינה, לאור הדמיון בין תכנית זו לבין התכנית של נציבות המים לעודד יוזמות פרטיות להשבת קולחים, יש מקום לשקול את שילוב שני המסלולים, ובכך לאפשר לממן את מסלול השדרוג של משרד החקלאות מיתרות קרן האיזון. 

22.
כמויות השבת הקולחים בשנים 1995-2001 גדלו מ-250 מלמ"ק בשנת 1995 ל-266.5 מלמ"ק בשנת 2001, 16.5 מלמ"ק בלבד בשבע שנים. נתונים אלה מצביעים על אי-הצלחת משרדי הממשלה המופקדים על הנושא, המשרד לתשתיות לאומיות ונציבות המים ומשרד החקלאות ופיתוח הכפר, לעודד את הגדלת השימוש במקור מים חלופי זה אגב המרתו במים שפירים לשימושים עירוניים. עניין זה ראוי לציון בשל הקיצוץ החד במכסות המים השפירים לחקלאים משנת 2001 ואילך, והקצבת כ-800 מיליון ש"ח (לעשר שנים) לפרויקטים אלה מכספי קרן האיזון שבוטלה בראשית שנת 1999. סביר להניח, כי בקביעת תעריפים למים שפירים ולמי קולחים לשימוש חקלאי על פי עלויותיהם יש כדי להגדיל את הביקוש לקולחים ולשיפור איכותם ולהקטין את שיעור הקולחים הבלתי מנוצלים. 

23.
הוועדה הזמינה משתי חברות פרטיות אומדן של עלויות השדרוג של טיהור הקולחים לתקן שהוצע בידי הוועדה ובדיקת עלות/תועלת למשק בעקבות השדרוג. בדיקת שתי החברות, לרבות בדיקה פרטנית לפי אזורי הארץ, העלתה כי השדרוג הוא כלכלי ברוב חלקי הארץ, והתועלת גבוהה פי שלושה בקירוב מההוצאות הכרוכות בדבר. שתי החברות לא הביאו בחשבון רכיבים של תועלת שקשה לכמת, כגון: מניעת פגיעה בתדמית התוצרת החקלאית ליצוא, השפעה על התיירות הנכנסת והקטנת זיהומים סביב קידוחי מים, דבר המגדיל עוד יותר את כדאיות השדרוג. 

24.
עובר לסיום הביקורת אומץ התקן החדש בידי ועדת מנכ"לים שמשרדיהם שותפו בוועדת התקינה, בכפוף להשלמה של בחינת הכדאיות הכלכלית למשק הלאומי, אולם טרם הוחל בהליכים למתן תוקף לתקן זה. כך נמשכים נזקי ההשקיה בקולחים, שכמחציתם מטוהרים ברמה הנחותה מדרישות התקן הקיים. אמנם, נציבות המים כבר דרשה לפעול על פי התקן המוצע במפעלי מים אחדים, אולם בהעדר חיוב מכוח החוק - ספק אם תוכל הנציבות לכפות את בקשתה על הרשויות המקומיות. מתשובת נציבות המים למשרד מבקר המדינה עולה כי השיהוי באימוץ התקן ואי הבהירות באשר לאיכות הקולחים שתידרש ולמחירם היא אחד הגורמים המעכבים את קידומם של מפעלי ההשבה שביוזמת המגזר הפרטי. 

25.
בתשובתו מדצמבר 2002 הסביר משרד האוצר למשרד מבקר המדינה כי התקן המוצע אינו מקובל עליו כל עוד לא נשלמה הבחינה הכלכלית להצדקת יישומו, וכי טרם נקבעו אופני חלוקת הנטל בגין השדרוג וטרם הוחלט על הקצאת כספים לנושא מתקציב המדינה. לדעת משרד מבקר המדינה, השינוי שחל בעמדת משרד האוצר מספטמבר 2002 תמוה, בהתחשב בכך שממועד הצעת התקן החדש, כשנה וחצי קודם לשינוי עמדתו, לא התנגד לתקן המוצע. אם היו למשרד האוצר השגות על אופן חישוב הכדאיות הכלכלית ועל הנחות היסוד שבבסיסו, היה עליו לפעול במסגרת דיוני ועדת התקינה כדי לשנותו ובכך לתרום את חלקו לאימוץ התקן בהקדם ולצמצום נזקי ההשקיה בקולחים בהווה. מכל מקום, בהחלטה בעניין זה יש לשקול את התועלות ארוכות - הטווח למשק הלאומי לעומת הנטל התקציבי לטווח הקצר.

26.
במחוז המרכז נוצלו קולחים ירודים ללא היתר: דוחות הפעילות השנתיים של המחלקה לבריאות הסביבה במחוז המרכז של משרד הבריאות מתריעים מדי שנה על השקיה בקולחים ממכוני טיהור קטנים (בריכות חמצון ומאגרים של יישובים כפריים) שאיכותם נמוכה מלכתחילה ויורדת עוד יותר לקראת סוף עונת ההשקיה (בגין שהות קצרה מדי של השפכים במאגרים). בהעדר כוח אדם בכמות הנדרשת לניטור קיים קושי בהתמודדות עם בעיה זו. על פי ההסברים שנתן מחוז המרכז של משרד הבריאות למשרד מבקר המדינה, אין בקרה ראויה על הגידול המתמיד במספר היתרי ההשקיה בקולחים, והמחסור במים שפירים יצר מצב שבו חקלאים רבים השתמשו בקולחים, לרבות להשקיית גידולים שאינם מותרים להשקיה בהם, ללא ידיעת המחוז וממילא ללא היתר כדין. יתר על כן, גם במקרים שהובאו לידיעת המחוז, שעה שהחקלאים פנו לקבלת היתר ונדחו (בגין איכות גרועה של הקולחים או עקב סמיכות השדה לקידוחי מים שפירים), הם המשיכו להשקות בקולחים ללא היתר, מחשש לאבדן פרנסתם. לדוגמה: על פי נתוני משרד הבריאות, בשנת 2000 השקו שלושה יישובים כפריים וחברה מסחרית אחת את שטחיהם החקלאיים ב-5.88 מלמ"ק של קולחים ללא היתר.

27.
התמונה הרב שנתית המצטיירת מהניטור היא של איכות קולחים גרועה. בשנים האחרונות כמחצית מהמט"שים והמאגרים להשקיה לא הפיקו קולחים שעמדו בסטנדרדים שנקבעו בתקן, ונמשכה הפגיעה במי התהום, במבנה הקרקע ובגידולים החקלאיים. תוצאות הבדיקות מובאות לידיעת משרדי הממשלה הנוגעים בדבר ולנציבות המים. כפועל יוצא מהניטור פעל המשרד לאיכות הסביבה להתקנת תקנות חדשות להורדת ריכוזי חומרים מזהמים מהקולחים, אולם משרד הבריאות כמעט שלא ביטל היתרי השקיה גם אם איכות הקולחים הייתה נמוכה ממה שנקבע בהיתרים. יוצא אפוא שתועלתם של ההיתרים שהתנו את השימוש בקולחים בטיהור לפי התקן מוטלת בספק, מה גם שהשקיה בקולחים כאלה, שטיבם ירוד, היא בעייתית. הגידול השנתי הרציף במתן היתרי השקיה בקולחים מצד אחד, ותוצאות הניטור בשנים האחרונות מצד אחר, מחייבים את משרד הבריאות לבחון מחדש את כל הנוגע לאכיפת תנאי ההיתרים כדי להבטיח את בריאות הציבור. 

ב. תגובות המבוקרים

נציבות המים
3.4.
היעד של הממשלה היה היקף חקלאות מושקית שתגרום ל"שטח מושקה" במדינה בהיקף השקייה של כ-1,160 מלמ"ש בעתיד. ההחלטה מה-18/4/01 יש לראותה כהוראת שעה המתייחסת לגישור על המחסור הזמני במים, שנגרם מפיגור בפיתוח תוספת המים הנדרשת לעמידה בדמותה הרצויה של המדינה בטווח הארוך.


החלטת הממשלה מ-6.1.00 משמעותה, שהמדינה תספק מים לחקלאות בהיקף של 1,160 


מלמ"ק/שנה, כשמתוכם 450-530 מלמ"ק/שנה מים שפירים. משרד החקלאות הבהיר, למען הסר כל ספק, כי צריכת המים השפירים בחקלאות לא תפחת מ-530 מלמ"ק/שנה. משק המים צריך להיערך לספק כמויות אלו.


הרפורמה בתעריפי המים שאושרה על ידי הממשלה ב-4/02 קבעה מה יהיה מחיר המים לחקלאות וכיצד יעשה סיבסוד החקלאות שלא דרך מחיר המים, אלא דרך הקרקע המעובדת והיבולים. סבסוד החקלאות נועד לשמור על החקלאות בהיקף של 1,160 מלמ"ק/שנה, או 2 מליון דונם מושקים, כאמור בהחלטת הממשלה הנ"ל.


העלאת תעריפי המים לחקלאות שאושרה ברפורמה, אין מטרתה להקטין את היקף החקלאות, אלא להחליף את הכלי דרכו מוזרמת הסובסידיה לחקלאות בהיקפה הרצוי (כהחלטת הממשלה), מסובסידיה באמצעות הורדת מחיר המים, לסובסידיה לכל דונם מעובד.


תכנית האב העריכה שבשנת 2004 יהיה גידול משמעותי בתצרוכת המים העירונית.


הסיבה לכך הינה: הסיכוי ש"הצריכה הכבושה" תיפרץ עם חנוכת מיתקן ההתפלה הגדול הראשון, שצפוי שתעשה ברמה תקשורתית, גבוהה. 


החלטה להקפיא צריכה בייתית כפי שזו נרשמת בנציבות המים על 100 מ"ק/נפש/שנה, אינה ברת מימוש, כיון שהציבור התנהג אחרת מ-100 מ"ק/נפש/שנה בעבר, ויתנהג אחרת גם בעתיד.

9.10. לאור אי-ודאות מסויימת בנתוני הביקוש, בנתוני העשרה, בתרומת מים לשכנים, ועוד, גובשה תוכנית פיתוח, לפיה 420 מלמ"ש התפלת מי ים, תפותח באופן מיידי, כשהתוכנית להרחבת ההיקף ב- 20 מלמ"ש/שנה, עד 540 מלמ"ש בשנת 2010, מותנית בהתפתחות הצרכים למעשה. גמישות זו באה לענות, בין השאר, למידת סבירות ההנחות לעניין הצריכה הביתית.

11.12. תכנית האב מתבססת על מצבים קיצוניים, כך שבכל מקרה, משק המים יצא מהמשבר, יאזן את ההיצע עם הביקוש ויחזיר את אמינות האספקה. 


פעולה זו מחייבת יצור מים בהיקפים גדולים בפרק זמן קצר, תוך ידיעה שיתכן וחלק ממשאבים אלה יושבת חלקית בעתיד, במצבים קיצוניים. אם משק המים לא היה במשבר, היה המצב שונה. ניתן לראות זאת כתשלום על טעויות עבר.


נכון עשתה הממשלה באשרה יצור מים בהיקפים גדולים שיאפשר הוצאת משק המים מהמשבר, וניהול בר קיימא של מערכת המים. במצב הדברים שנוצר, אין לתכנן על צמצום בחקלאות ובתחרות על ירידה מתחת מפלסים אדומים, כמו שקורה בשנים האחרונות.


הנזק שנגרם מהמדיניות הקודמת, של "הליכה על הסף", בניהול המאגרים, עמד בפני הממשלה בתהליך קבלת ההחלטות. נזק זה משלב רכיבים כלכליים, חברתיים, תרבותיים ואחרים.


הדרישה לכמת נזק זה מול העלויות הנגזרות מההחלטות השונות, חורגת מיכולותיו של משק המים בשיקוליו המקצועיים.


יש טיפול בועדה בין-משרדית לקביעת תקנים חדשים לנושא קולחים. הנושא אמור להגיע לאישור הממשלה.


מתוך ה-260 מלמ"ק שנוצלו להשקאות חקלאות, כ-130 מלמ"ק הם שפד"ן, וכ-30 מלמ"ק הם תשלובת הקישון.

14.
לדעת נציבות המים, יש להחזיר את המינהלה לתשתיות ביוב לנציבות המים, ובכך יושג ניצול מרבי של הקולחים בעתיד.


נציבות המים סבורה שקיים קשר הדוק בין תוכניות ניצול הקולחים, איכות הקולחים הנדרשת ומתקני הטיפול בביוב, בהיבט של ניצול, זיהום מי תהום והיבטים סביבתיים אחרים.


נכון להיום יש סינכרון מלא בין מינהלה לתשתיות ביוב, לנציבות המים, ולכל מכון טיהור שמאושר להקמה, מוגדר גם יעד הקולחים לניצול.

16.
פרויקט ירקון-בנימינה לניצול קולחים בין-אזורי, אושר בנציבות המים. על-פי תוכניות נציבות המים ינוצלו כל קולחי רמת השרון, ולאחר שיזרמו בנחל הירקון יושבו לניצול חקלאי, במסגרת המפעל האזורי ירקון-בנימינה.

18.
כיום 23 פרוייקטים קיבלו התחייבות לסיוע להשבת 74 מלמ"ק, לעומת 11 מפעלים להשבת 48 מלמ"ק בעת כתיבת הדו"ח. עדיין ניתן לעמוד בהחלטת הממשלה ולקדם מפעלי השבה בהיקף של כ-150 מלמ"ק עד 2006, אם יועמדו התקציבים המתאימים לכך.

19.
הליך אישור נמשך 6-12 חודשים. משך זמן זה תלוי גם ביזם, במתכנן הפרויקט ובתקציב הנדרש למתן התחייבות. משך ההקמה כ-3 שנים. ממועד החתימה על כללי הסיוע בחודש מאי 2000, החל תהליך מדורג של פניות יזמים, כלומר, מועד זה אינו נקודת ההתחלה של כל הפרויקטים ולכן, ממכלול הסיבות הנ"ל, לא ניתן לצפות לסיום ההקמה בתוך שנתיים, אלא להצטברות של יזמויות בפרק זמן זה. במועד הביקורת טופלו 43 יזמויות ומתוכם 11 יצאו לביצוע. 4 חודשים לאחר מכן, הוכפלו היזמויות בביצוע - 23 פרוייקטים. לעניין הערכת היזמים את משך הפרויקט, מקצת מהיזמים גילו אופטימיות יתר שלא הוכחה בשטח.

20.
נציבות המים קיבלה עובד נוסף לטיפול בפרויקטים להשבה וטיוב. נדרש זמן לתכנון ותיקוני תכנון, וכן יש עיכובים הנובעים ממחסור בתקציב, שאינו מאפשר הוצאת כתב התחייבות לסיוע.


דרך ביצוע מפעלי ההשבה נקבעה בהחלטת ממשלה בדרך של קידום יזמויות פרטיות. אם לא ניתן, יש להוציא מכרזים או לפנות למקורות. נציבות המים ראתה שתהליך ההשבה על ידי המגזר הפרטי מתעכב, ולכן עברה למפעלים אזוריים במקומות שונים. 


ביוזמת האגף לתכנון, נערכות שלוש תכניות אזוריות להשבת קולחים כדלקמן: גליל מערבי ועמקים, ירקון-בנימינה וירקון-נגב, האמורות לבחון את המערכות המקומיות, האזוריות והבין- אזוריות, לאור ממצאי ועדת ענבר, ולהתאימן למדיניות נצה"מ, המתייחסת להמרה, לשימור האקויפרים, לתכניות משקיות של צרכנים, למנות ברזל של מים שפירים ולשימושים לא חקלאיים בקולחים. התכניות יאפשרו הקמת מפעלים להשבת קולחים במבנה, השתרעות סבירה מסביב למקורות בעדיפות ראשונה, ולשינוע עודפים מאזורי העודפים לאזורי מחסור, בעדיפות שניה.

21.
הכספים שנצברו בקרן האיזון מיועדים לקידום מפעלי ההשבה. היקף התמיכה הממשלתית הנדרשת למפעלי ההשבה תהיה גדולה מהסכומים שהצטברו בקרן האיזון לשעבר. 


בתיאום עם משרד החקלאות ומשרד האוצר, הועבר הטיפול בשדרוג לנציבות המים. בשלב זה עדיין ללא תקציב.

משרד החקלאות

2.
לדעת המשרד, ההנחה שלפיה יש לקבוע את מחיר המים בהתאם למחיר ההפקה השולי, אינה תקפה תמיד, שכן הצרכנים השונים של המים זקוקים אמנם לאותו מוצר, קרי מים, אולם דרישותיהם מהמוצר שונות לחלוטין: הצרכן הביתי, שדרישותיו קשיחות, זקוק למים בזמינות גבוהה במשך כל שעות היממה. הכמויות הנדרשות על ידו אף הן קבועות, ולא ניתן בשום פנים ואופן להשאירו ללא אספקת מים. גם איכות המים הנדרשת היא איכות גבוהה ביותר, ונדרשת אמינות אספקה של 100%, לכל כמות מבוקשת, כולל עמידה בגידול המתמשך בצריכה. לעומת זאת, הצרכן החקלאי מנהל את השימוש במים תחת מגבלות כבדות, שאחת מהן מחייבת אותו להשתמש במים על פי מכסה, ואסור לו לחרוג ממנו. כשקיים מחסור מקוצצת מכסת המים, מבלי להתחשב בנזקים הנגרמים לו בשל כך. כמו כן חלות על החקלאי מגבלות לגבי יום שיא, חודש שיא וכו'.

צריכת המים השפירים לחקלאות צומצמה, בהתאם לזמינות המים, במהלך 20 השנים האחרונות, מ-1.0 מליארד מ"ק לכ-0.5 מליארד מ"ק. לעומת זאת הצריכה הביתית עלתה באותה תקופה באותה כמות, בהתאם לגידול באוכלוסיה ורמת החיים.

הצרכן החקלאי שוקד על התייעלות בנושא שימוש במים, הן על ידי השקעות לחידוש ציוד, והן על ידי מחקר ופיתוח בתחום ההשקיה והגידול. לעומת זאת, הצרכן העירוני נעדר כל מוטיבציה להתייעלות. מסעי פירסום רחבי ממדים הניבו תשואות מזעריות, ואחוזי הדלף בחלק מהישובים העירוניים מרקיעי שחקים, מבלי שהמערכת השלטונית תוכל לשנות את המצב.

במצב זה לא ניתן לקבוע את אותן אמות מידה על הצרכן העירוני והצרכן החקלאי. במקום מחיר שולי למוצר, יש לקבוע מחיר שולי לצרכן, כלומר יש לדרג את הצרכנים על פי מידת העלות השולית שהם גורמים למערכת, שכן לא ניתן ל"קנוס" את הצרכן החקלאי, בשל הוספת מסננים לשיפור איכות המים לצרכן העירוני.

לצרכן החקלאי מגיעה הנחה בדומה להנחה הניתנת בחברות תעופה, על בסיס מקום פנוי, שכן החקלאות מקבלת למעשה מוצר על בסיס דומה, כאשר רמת אמינות האספקה נמוכה, והחקלאות נאלצת להתפשר עם דרישה זו.

מאחר וקיימת שונות בכמויות המשקעים, הרי שלצרכי תכנון הצריכה, יש להעזר במאגרים לויסות הצריכה. בשיטה הנהוגה כיום, המים המיועדים לחקלאות משמשים חלק מהיתרות לשעת חירום, של הצריכה הביתית. בהעדר צריכה חקלאית, היה הכרח להגדיל באופן ניכר את המאגר הכולל, כך שהיה מגדיל באופן ניכר את עלות המים. מן הראוי היה לפצות את החקלאות בשל הסכמתה לשמש מאגר מעין זה, שכן זכותו של צרכן לקבל מהספק התחייבות לכמות מים נתונה, בכל עת, בדומה למשתמש הביתי.

קביעת המחיר במדינות בהן קיים מחסור במים כדוגמת קליפורניה, שם נפוצה השיטה שהעיר הצומחת והמתרחבת, משלמת את תוספת העלות השולית של המים, ואילו החקלאים נהנים מעצם העובדה שהינם צרכנים ותיקים שצברו זכויות. במדינת אריזונה נהוג לכנות זכויות הסטוריות אלה בשם "זכויות סבא", והחקלאים נהנים מזכויות אלה בעת קביעת מחירי המים.

בשל העובדה שהמים הינם חומר גלם בסיסי ומהותי בחקלאות, ישנה חשיבות כלכלית לשמירה על יציבות המחיר, בניגוד למגזר העירוני אשר לגביו המים הינם מרכיב קטן, אך חשוב, בשל התצרוכת שלו. מאחר וקשיחות הביקוש למוצר גבוהה, הוא יהיה מוכן לשלם בעד המים מחירים שהחקלאות אינה יכולה לעמוד בהם. החקלאי צריך לשלם עבור מים לשתיה בדומה לצרכן העירוני, אך לא רק כאשר ישתמש במים לחקלאות.


לחקלאות ערך מוסף, מעבר לתרומה הכלכלית של החקלאות להעלאת איכות החיים. על כן ראוי ואף חשוב לפצותה ולהעניק לה מחיר מופחת, בעוד שהמשתמש העירוני מיצר שפכים הגורמים לזיהום ומטרד. העלאת מחיר המים לחקלאות והשוואתו למחיר השולי, יצור תנאים שרוב ענפי החקלאות לא יעמדו בהם, וכתוצאה מכך תגבר תופעת המידבור – הפיכת ריאות ירוקות לשטח שומם.

משרד התשתיות הלאומיות

ההשערה היא כי מחיר המים בעתיד, שייצג את עלותם הריאלית של המים, לא ישפיע על המגזר העירוני (בית ותעשיה) באופן ניכר, שכן יכולת התשלום של מגזר זה גבוהה. למעשה, כבר היום משלמים משקי הבית סכומים גבוהים ממחירי ההתפלה. על כן ניתן לצמצם הדיון למגזר החקלאי בלבד, וכל פרק 14 בתכנית האב דן במשמעות של השפעת המחירים על הביקוש החקלאי, ומראה עד כמה מגזר זה רגיש.

תכנית האב מראה כי החקלאות רגישה למחיר, וכי ב-1.32 ש"ח/מ"ק לא תהיה חקלאות בהתאם להחלטות ממשלה. לעומת זאת, הממשלה מחויבת לשמירת החקלאות בהיקף שנקבע בהחלטתה מיום 6.1.00, ולכן תפתח מנגנונים לסיוע לחקלאות שלא דרך מחירי המים.

תקציב המדינה לשנת 2001 וביצועו
תמיכות במוסדות ציבור

מבוקר ראשי: משרד האוצר

מבוקרים נוספים: משרד הבריאות; המשרד לעניני דתות; משרד החינוך; משרד המשפטים; משרד העבודה והרווחה; נציבות שירות המדינה

א. ריכוז ממצאי הביקורת

1.
קיימת "תחלופה" בין תמיכות לבין רכישת שירותים. משרדי ממשלה שמעוניינים לתמוך בגוף מסוים - עמותה או חברה ממשלתית - עושים זאת באחת משתי דרכים: (א) תמיכה לפי סעיף 3א לחוק, בהתאם למבחנים שפורסמו ומתאימים לאותו לגוף בלבד; (ב) רכישת שירותים מגוף מסוים בפטור ממכרז. נמצא, כי במקצת המקרים שם הגוף שהכספים מיועדים לו מצוין במפורש בשמה של התקנה התקציבית שממנה מוצא הסכום, אף כי אין מדובר בתאגיד על פי חוק, שלגביו לא חל סעיף 3א לחוק יסודות התקציב לדוגמא:


החברה למתנ"סים - כל הסכום שמוקצב בתקנה התקציבית "מתנ"סים" - בסך כ-160 מיליון ש"ח בכל אחת מהשנים האחרונות - נועד לממן את רכישת השירותים האלה. כתוצאה מכך, פועלת החברה כמונופול בתחומי החינוך הלא פורמלי ובתחומים קהילתיים, מתעכבת ההתפתחות של גופים אחרים העוסקים בתחומים אלה, ונמנעת תחרות שעשויה לחסוך כספים למדינה. 


המועצה הישראלית לצרכנות - לא נמצא כי קניית השירות מהמועצה לצרכנות בשנת 2001 נעשתה בעקבות פרסום מכרז, ואף לא הוגשה באותה שנה בקשה לוועדת הפטור ממכרז שפועלת באגף החשכ"ל, לפטור ממכרז התקשרות לרכישת שירותים מהמועצה. על משרד התמ"ס היה להתקשר עם המועצה לצרכנות באמצעות מכרז או בפטור ממכרז כאמור; זאת ועוד, אין מקום לכך שבשם התקנה התקציבית יצוין במפורש שם הגוף שממנו רוכש משרד התמ"ס שירותים. 

2. 
משרד הדתות: עד סוף 2001 לא הזין משרד הדתות למערכת התמיכות הרוחבית בחשכ"ל (מת"ר) את הנתונים הנוגעים לתמיכות בישיבות, שהגיעו באותה שנה לכמיליארד שקל.

שיטת הקצאת התמיכות לישיבות - כמכפלה של תעריף לתלמיד במספר התלמידים - אינה עולה לכאורה בקנה אחד עם האמור בסעיף 3א לחוק, שלפיו נקבע מראש בתקציב הסכום הכולל של התמיכה השנתית בתחום מסוים, וסכום זה מחולק באופן שוויוני בין כל המוסדות במבחנים שפורסמו. שיטה זו בעייתית גם מהיבטים אחרים: (א) היא יוצרת תמריץ "לנפח" את מספר התלמידים שישיבות מדווחות עליהם למשרד הדתות. (ב) היא דורשת מערכת בקרה ופיקוח מורכבים ויקרים לבדיקת הדיווחים על מספר התלמידים ולמניעת תשלומים כפולים או תשלומים בגין תלמידים שרשומים במוסד אך אינם נוכחים דרך קבע בלימודים.

3.
בכמה תחומים אי אפשר לבדוק באמצעות מת"ר אם מוסד ציבור קיבל כפל תשלומים ממשרדי ממשלה, שכן במשרד אחד התשלום מוגדר "תמיכה", ואילו במשרד אחר התשלום מוגדר "הקצבה", ולפיכך אינו נכלל במת"ר. הדבר בולט במיוחד בתמיכות שניתנות לפי "משתתף", דהיינו תמיכות במוסדות תורה ובפנימיות המשולמות לפי מספר התלמידים הזכאים. במשרד הדתות ובמשרד העבודה והרווחה תשלומים אלה מוגדרים תמיכות לפי סעיף 3א לחוק, ואילו במשרד החינוך התשלומים המועברים למוסדות החינוך מוגדרים "הקצבה". הנחיית היועץ המשפטי בדבר ביטול כפל תמיכות תקפה גם כאשר התמיכה היא בדרך של תקצוב. נדרשות פעולות של תיאום בין המשרדים המממנים והצלבות בין מאגרי הנתונים הקיימים אצלם. 

4. 
משרד הבריאות: אין לקבל את הטיעון כי החריגה בתכנית שנועדה לתמיכות מתקזזת בעודף שנוצר בתכנית שהוגדרה כרזרבה. על אגף התקציבים היה לפעול בהתאם להוראות חוק יסודות התקציב ולבקש את אישורה של ועדת הכספים להעברת תקציב כנדרש מתכנית הרזרבה לתכנית התמיכות.

5. 
משרד החינוך: מוסדות ציבור מקבלים מימון לפעילותם באמצעות תמיכות על פי סעיף 3א לחוק, הקצבות מכספי עיזבונות, הקצבות לפי מספר תלמידים או משתתפים ותשלומים בעבור שירותים. תשלומים אלה נרשמים בקבוצות חשבונאיות נפרדות, אולם לא נעשית באופן שיטתי הצלבה בין המידע על סוגי התשלומים השונים. עקב כך, נפגעת יכולתו של אגף החשכ"ל לפקח על ההיקף הכולל של הסכומים המועברים מתקציב המדינה לכל מוסד ועל השימוש בכספים, ולאתר כפל תשלומים הניתנים למוסד ציבור מכמה מקורות לאותה פעילות. הנחיית היועץ המשפטי לממשלה להעניק למוסדות תמיכה רק באמצעות משרד החינוך, לא בוצעה בשנת הלימודים תשס"ג. 

6.
באוגוסט 2001 כתב חשב המינהל לחינוך התיישבותי במשרד החינוך לחשב משרד העבודה והרווחה, כי ביצע בדיקה לגילוי כפל תשלומים בקובצי הנתונים של המינהל ושל שלושה גופים לא ממשלתיים שמטפלים בהשמת תלמידים בפנימיות ונמצא "כפל דמי החזקה". בפנימיות החרדיות מספר הכפילויות היה הגדול ביותר - כפל תשלומים בעבור 1,335 מ-3,899 התלמידים שנכללו בקטגוריה זו. במסמך שהכין חשב זה בשנת 2002 צוין, כי בבדיקה שבה הוצלבו תשלומים שהעבירו משרד הדתות והמינהל בעבור החזקת תלמידים בפנימיות, נמצאו תשלומים כפולים בעבור 9,812 תלמידים; אומדן הסכום השנתי של התשלומים העודפים ב-2002 הגיע לכ-35 מיליון ש"ח. 

7.
בדוח שנתי של מבקר המדינה מס' 51ב (עמ' 779) כבר נאמר, כי הפיקוח הנדרש בנושא כפל תשלומים מורכב מאוד ומקיף מאות מוסדות שנתמכים בידי שני משרדי ממשלה או יותר ופעילותו של כל מוסד כוללת לעתים אלפי שיעורים, הרצאות, מפגשים וכו'. מערך פיקוח יעיל כרוך גם בהוצאות גבוהות מאוד. לפיכך יש "לאלץ כל מוסד לפנות למשרד ממשלתי אחד בלבד, שבתחום אחריותו נמצאת הפעילות העיקרית של המוסד. דרך זו היא היעילה ביותר למניעת כפל תמיכה לאותו סוג של פעילות".

8.
באפריל 2000 פרסם שר האוצר תיקון מקיף לנוהל תמיכות, שבו נקבע, כי משרדי רואי חשבון שיעסיק המשרד או החשכ"ל יעשו בכל שנה ביקורת כספית על כל מוסדות הציבור המקבלים תמיכה, ולפחות פעם בשלוש שנים - ביקורת תפעולית. אם לא יתקבלו אישורים על תקינות הפעילות, יהיה שר האוצר רשאי להורות "על אי ביצוע התשלומים מאותו סעיף תקציב עד להסדרת ביצוע הביקורת", נמצא כי ההוראות האמורות אינן מיושמות. המשרדים אינם מכינים תכניות רב-שנתיות; לא נמצא שהמוסדות הנבדקים נקבעים על פי מדגם שיטתי; ולא נמצא שנקבע מספרם או שיעורם של המוסדות שייבדקו בכל שנה.

9.
בביקורת העלו ליקויים רבים בפיקוח על תשלום התמיכות לישיבות, ובכלל זה היעדר בקרה מספקת על רשימות התלמידים שבעבורם משולמת התמיכה. כמו כן עולה כי מספר התלמידים למעשה קטן בהרבה ממספר התלמידים שבעבורם שולמה תמיכה בשנת תשס"ב. נדרשת שוב החלטה על הגברת הפיקוח והבקרה ונקיטת סנקציות כלפי גופים שהפרו את תנאי התמיכה. 

10.
מתן תמיכות על ידי משרד האוצר: מרכז הארגונים של ניצולי השואה בישראל - טיפולו של משרד האוצר בהעברת התמיכות למרכז בשנים 1994-2001 ותקצוב התמיכה בתקנה נפרדת שצוין בה שם הגוף הנתמך, ללא קיומם של מבחנים, ללא פיקוח על השימוש הנעשה בכספים, ובלא לבדוק אם בידי המרכז אישור ניהול תקין בתוקף מרשם העמותות, אינו עולה בקנה אחד עם הוראות חוק יסודות התקציב ועם נוהל התמיכות שקבע שר האוצר. התמיכות הועברו למרכז בלא שנבדקו קשרי הגומלין בינו ובין העמותות החברות בו, פעילותן, תמיכות נוספות שקיבלו ממשרדי ממשלה אחרים, וכשרות ניהולן. במשך השנים שימש המרכז גם עמותת "צינור" והעביר לעמותות אחדות הקשורות אליו כספים שקיבל מתקציב המדינה.

שיא כוח אדם והוצאות שכר

11.
נתוני נש"מ על מצבת העובדים נוגעים רק ליחידות הממשלתיות שבתחום טיפולה, שבהן רק כ-60% מהמשרות שנכללו בשיא כוח האדם בחוק התקציב. לדוגמה, בתקציב המקורי לשנת 2001 היה שיא כוח האדם במשרדי הממשלה ובמפעלים העסקיים 72,263 משרות, מזה שיא כוח אדם בתקציב היחידות שבטיפולה של נש"מ - 43,811. אי אפשר להשוות בין המצבה לבין התקן שאושר בחוק התקציב.

12.
ביולי 2002, קבעה הממשלה לגבי העובדים בשירות המדינה הגבלות על המוסדות האקדמאים שתאריהם יוכרו לצורך דירוג האקדמאים במדעי החברה והרוח והטבות השכר שנוצלו לרעה. הממשלה הטילה על נציב שירות המדינה לתקן את הוראות התקשי"ר המתאימות וכן הטילה על הממונה על השכר במשרד האוצר להחיל את התיקונים שפורטו בהחלטה, בשינויים המחויבים, על צה"ל, שב"ס, משטרת ישראל ומערכת הביטחון. עד עתה התיקונים וההוראות לא בוצעו.

13.
במארס 1997 החליטה הממשלה, להטיל על הסמנכ"לים למינהל במשרדי הממשלה לדווח אחת לשישה חודשים לנש"מ ולאגף התקציבים, על מספר העובדים הקבלניים במשרדיהם, ולפרט את ההוצאות על העסקתם ואת נסיבות העסקתם; נתונים אלה יפורסמו בדוח השנתי של נש"מ. כי בדוח שפרסמה נש"מ לשנת 2000 (הדוח פורסם בשנת 2002) לא נכללו הנתונים האמורים כנדרש על פי החלטת הממשלה.

14.
למשרד האוצר ולנש"מ אין עדיין נתונים מלאים ועדכניים על היקף העסקתם של עובדים קבלניים ואין הגבלה על מספרם. כל עוד אין מערכת נתונים כלל משרדית ממוחשבת, אמינה ומעודכנת על העסקת עובדים קבלניים אי אפשר לפקח על העסקתם של עובדים אלה. מן הראוי להערך נכונה לקראת המועד האחרון שנקבע בתיקון לחוק להעסקת קבלני כח אדם.

15.
מועסקים בשירות המדינה גם נותני שירותים חיצוניים מקצועיים, כגון יועצים, כלכלנים, מהנדסים ורואי חשבון עצמאיים, שאינם נמנים על עובדים קבלניים. ההרשאה להוצאה על העסקת נותני שירותים אלה נזקפה למספר רב מאוד של פריטי תקציב במשרדים השונים; מדובר בפריטי תקציב שנועדו למטרה זו, כגון "העסקת חברות", "העסקת יועצים" ו"ייעוץ וחוות דעת", אך לעתים נזקפו ההוצאות על העסקת עובדים אלה לפריטי תקציב שונים ששמם אינו מעיד על מהות ההוצאה. היקף העסקתם וההוצאות עליהם אינם ידועים ואין פיקוח ובקרה תקציבית על העסקתם.

חוק הפחתת הגירעון, התשנ"ב-1992

16.
מבקר המדינה העיר בדוח שנתי מס' 49 שנתונים מרכזיים בתחזיות משרד האוצר (כגון הסכומים החזויים של התמ"ג, חובות הממשלה וההוצאה התקציבית), הגדרותיהם וההנחות העיקריות שעליהן הם מבוססים אינם מוצגים במפורש בדברי ההסבר להצעות התקציב. על משרד האוצר להציג במפורש בדברי ההסבר להצעות התקציב את סכומי הנתונים העיקריים, את הגדרותיהם ודרכי חישובם ואת ההנחות העיקריות שעליהן מבוססים החישובים, כדי להקל את הבקרה הציבורית על סבירותם.

17.
קיים עיוות ניכר בהשפעת רווחי בנק ישראל שמומשו וברווחי הפרשי שער שלא מומשו על מימון הגירעון בתקציב. משרד האוצר ובנק ישראל לא הקימו ועדה משותפת כדי לסכם כללים להסדרת הנושא.

ב. תגובות המבוקרים
בנק ישראל

17.
לדעת בנק ישראל, הממשלה אינה צריכה להיות מעורבת בטיפול בדוחות מבקר המדינה על בנק ישראל ועל עובדיו, בפעילותם לפי חוק בנק ישראל או לפי חוק אחר.

משרד החינוך
5.
מתבצעת עתה הצלבת נתונים חודשית עם מאגרי המידע של משרד הדתות. הנושא יוסדר סופית החל מ-1.9.2003, עם העברתו לאחריות משרד החינוך.

משרד האוצר

1.
הוחלט על הקמת צוות בחשב הכללי שיבחן את נושא ההתקשרויות עם החברה למתנ"סים ויגבש המלצות להתקשרויות עתידיות על מנת לפתור את הליקויים העולים מהדו"ח ולהביא לייעול וחסכון.

משרד המשפטים
1.
בשנת 2002 נדונה בבית המשפט העליון סוגיה דומה (בג"צ 1850/02 וולף נ' עיריית ירושלים), שעניינה העברת כספי מדינה - באמצעות רשות מקומית - למוסדות-ציבור. בהקשר זה, התחייבה המדינה כי מעתה ואילך, יחוייבו מוסדות-הציבור, אם רצונם בכך, לפנות במישרין למשרד הממשלתי לשם הגשת בקשת תמיכה כדין, בהתאם להוראות המחוקק בחוק יסודות התקציב, התשמ"ה-1985. התיק תלוי ועומד בבית המשפט העליון.

3.9.
הנחיית היועץ המשפטי לממשלה, שעניינה הפסקת תמיכתו של המשרד לענייני דתות בלימודים, שמשרד החינוך מתקצב אותם במקביל, תיושם החל משנת הלימודים התשס"ד.
6.
תמיכת המשרד לענייני דתות מוענקת בגין אחזקת מוסד הלימודים התורני, ולא בעד אחזקת התלמידים בפנימיות מוסד זה. מכאן, שלא נכון, להתייחס לתמיכת המשרד לענייני דתות, כתמיכה מקבילה לאחזקת תלמידי ישיבה בפנימיות. מכל מקום, תמיכה זו לא תינתן עוד החל משנת הלימודים התשס"ד (לתלמידים בגילאי חינוך יסודי או על-יסודי).


נוכח היקף תשלומי הכפל הרבים (לפי מימצאי חשב המינהל לחינוך התיישבותי), ראוי, לכאורה, לבחון את ההצדקה להמשך המצב הקיים, לפיו, במקביל לתמיכת משרד העבודה והרווחה באחזקת תלמידים בפנימיות, מוענק סיוע מקביל מטעם המינהל לחינוך התיישבותי, במסלול תיקצוב, לאחזקת תלמידים - קל וחומר עם מדובר באותם תלמידים - בפנימיות טיפוח במגזר החרדי.

חלק ג'
"לקט מעקבים"

אחר

ביצוע החלטות ממשלה

ותיקון ליקויים

משרדי הממשלה

משרד ראש הממשלה
שימור מסמכים מלשכות של שרים ושל עובדי מדינה בכירים
דו"ח 48
החלטת ממשלה בק/83 - 17 למארס 1998

א. 
בכל משרד ממשלתי ימונה "אחראי על רשומות המשרד", העונה על הדרישות המקצועיות כפי שיקבעו על-ידי נציבות שירות המדינה, בשיתוף עם גנז המדינה.

ב. 
בכל משרד ממשלתי תוכן תוכנית פעולה לטיפול ברשומות המשרדיות, על-פי הנחיות גנז המדינה, שתכלול הוראות בדבר:

1)
ביעור והפקדה בארכיון המדינה;

2)
ניהול הרשומות האלקטרוניות של המשרד וזיקתן לרשומות הנייר.


הסמנכ"לים למינהל במשרדי הממשלה אחראים לביצוע התוכניות שתוגשנה לגנז המדינה בתוך שלושה חודשים.

ג. 
גנז המדינה ידווח בתוך שישה חודשים לאגף לביקורת המדינה על ביצוע ההחלטה.
ביצוע ההחלטה

משרד ראש הממשלה - ארכיון המדינה
א. 
לאחרונה מונו במשרד לביטחון הפנים, במשרד המדע, התרבות והספורט וברשות הדואר, אחראים חדשים לניהול רשומות. עובדים אלה מלווים בעבודתם על ידי עובדי היחידה לפיקוח ולהדרכה בגנזך המדינה.


במשרד ראש הממשלה, במשרד הבריאות, במשרד לעניני דתות, במע''צ, בשירות התעסוקה, במשרד מבקר המדינה, ברשות לניירות ערך, ברשות הנמלים, ברשות השידור ובחברה הממשלתית למדליות ומטבעות, אין עדיין אחראים לרשומות, למרות פניות ארכיון המדינה. משרד הפנים מינה לאחרונה עובד לא מוסמך לתפקיד האחראי לרשומות. ניהול הרשומות במשרדים הנ"ל, אינו עומד עדיין בדרישות המקצועיות המחייבות.
אחראים לרשומות בשירות הציבורי

	ארכיונאית מורשה
	משרד המדע, תרבות וספורט

	אקדמית
	אין

	משרד המשפטים

	מלאה
	אקדמית
	בלימודים 
	תחבורה

	מלאה
	אקדמית
	רשומות ג'
	משרד התיירות

	חלקית
	אקדמית
	אין
	משרד התעשייה והמסחר

	מלאה
	
	אין
	משרד התקשורת 

	מלאה
	
	ארכיונאי מורשה
	משרד התשתיות הלאומיות

	מלאה
	
	
	המשרד לשיתוף פעולה אזורי

	מלאה
	אקדמית
	רשומות ג'
	המוסד לביטוח לאומי

	מלאה
	אקדמית
	לימודים במכללה
	רשות הדואר

	חלקית
	
	אין
	רשות הטבע והגנים

	מלאה
	
	
	הרשות לניירות ערך

	מלאה
	
	
	רשות הנמלים 

	מלאה
	אקדמית
	אין
	רשות העתיקות

	חלקית
	אקדמית
	אין 
	רשות שדות התעופה

	מלאה
	
	
	רשות השידור

	חלקית
	אקדמית
	אין
	חברת עמידר

	מלאה
	
	רשומות ג'
	חברת מקורות

	מלאה
	
	רשומות ג'
	חברת אל-על

	חלקית
	אקדמית
	אין
	החברה הממשלתית לתיירות

	מלאה
	
	אין
	חברת צים

	מלאה
	
	אין
	המכון הגיאו-פיזי

	מלאה
	
	
	החברה הישראלית למדליות ומטבעות


משרד המדע, התרבות והספורט
א. 
מונתה אחראית על רשומות המשרד; לאחראית תואר ארכיונאי מוסמך.
משרד התחבורה

א. 
במשרד התחבורה מונה "אחראי על רשומות המשרד"; כן מועסק יועץ חיצוני לנושא.
משרד התקשורת 

א. 
במשרד ימונה "אחראי על רשומות המשרד". האחראי יכין תכנית פעולה לטיפול ברשומות המשרדיות, בהתאם להנחיות שנקבעו בהחלטת הממשלה.

משרד ראש הממשלה - ארכיון המדינה
ב. 
גנזך המדינה מכין קווי מתאר לתכנית אב מערכתית משולבת לפיתוח מערך ארכיוני ישראל, כלהלן:


הקמת משכן קבע לגנזך המדינה בגבעת המוסדות הלאומיים בירושלים: מבנה זה יכלול גם את מרכז התצוגות הלאומיות - היכל הזיכרון - בו יוצגו תעודות היסוד של המדינה. גנזך המדינה פועל עתה להשיג עתה את משבצת הקרקע המתאימה לייעוד זה בגבעת המוסדות הלאומיים, ובהמשך לכך את האישור והמימון לתכנון המבנה.


הקמת מערך מחסנים בנגב: תהליך העברת התיעוד, האצור היום עדיין במשרדי הממשלה, אל גנזך המדינה נמצא בראשיתו. עם ביצוע המהלך המתחייב מן החוק ומן הצורך המורשתי, הערכי, החינוכי והמחקרי בשמירת תיעוד בעל ערך היסטורי לצמיתות, והעמדתו לרשות הציבור, יגבר באופן משמעותי הצורך בנפחי אחסון. תפחתנה עלויות שכר דירה בין הנוהג באזורים כמו ירושלים והמרכז, לבין מה שיידרש לאותה מטרה בנגב. גם עלות הקרקע נמוכה מאוד, ואף ניתן להשתמש בקרקע ללא תשלום ארנונה.

לנגב עדיפות גם מבחינת האקלים, כי האקלים היבש מתאים מאוד לשמירת תיעוד בעל ערך לצמיתות. ליד המחסנים תוקם גם מעבדת השיקום והשימור המרכזית של תיעוד ארכיוני למדינת ישראל. 

מחשוב ארכיוני ישראל והקמת רשת המחשוב של ארכיוני ישראל: מחשוב מלא של כל הארכיונים הממלכתיים הציבוריים בישראל, יבטיח העמדת מידע על הארכיון, מידע על המידע בארכיון (הקטלוגים ואמצעי ההתמצאות בהם), ועשרה אחוזים מתוך כלל התעודות עצמן בתצורתן הטבעית ובסביבת אינטרנט מתקדמת, בכל אחד מן הארכיונים הממלכתיים הציבוריים בישראל.

מעבר לדור המגנזות האלקטרוניות: ניתן היום להיערך למצב בו ניתן לוותר בתהליך הדרגתי, או לפחות למזער באופן משמעותי, את השימוש במגנזות הנייר, המשמשות כשלב הביניים שבין התיקיון המשרדי לבין גנזך המדינה, שם נשמר התיעוד לצמיתות. קביעת מדיניות לאומית מחייבת את שמירת התיעוד הממוחשב הנוצר היום במוסדות המדינה, מדיניות שתבטיח את השדרוג של התיעוד הממוחשב מדור טכנולוגי לדור הטכנולוגי שיבוא בעקבותיו, תבטיח - בין השאר - המרת השקעות של המדינה במערך המגנזות של כל משרד ומשרד במגנזות אלקטרוניות ממוחשבות. החומר הניירי - אשר יוגדר כטעון שמירה לצמיתות - יועבר בשלב מוקדם יותר למערך המחסנים בנגב. המהלך ישדרג את זמינות המידע, גם למשרד הממשלתי אשר ייצר אותו וגם לציבור האזרחים והחוקרים, ויוזיל את העלות הכוללת של שמירת התיעוד לצמיתות במדינת ישראל.

שיפור השירות בגנזך המדינה: בשנת 2003 יורחב וישופץ אולם הקריאה בגנזך. תונהג בו מדיניות של מדף פתוח, לגבי כל החומרים אשר ניתן לכרוך אותם ולהעמיד לרשות ציבור החוקרים. בכלל זה יכללו כל התיעוד, אשר נמצא בתצורה של מיקרופילם.

תונהג מדיניות של צילום עצמי למעונינים, ואפשר יהיה להגיע גם עם סורקים ועם מצלמות דיגיטליות, תמורת אגרה יומית סבירה. התעריפים לצילום עצמי יוזלו. אפשר יהיה להזמין תיעוד מן הבית. כמות התיקים להזמנה תוגדל. שעות הפתיחה יורחבו: שלוש פעמים בשבוע מהשעה 08:00 עד השעה 17:00, ופעמיים עד השעה 19:00. אולם הקריאה ימוחשב; בשלב ראשון יעמדו לרשות החוקרים כ-200 אלף רשומות קטלוג, אליהן אפשר יהיה להגיע גם בתקשורת. 


בשנת 2003 תופעל סריקה האלקטרונית של תיעוד. בתוך כשישה חודשים עד שנה, יועמדו לרשות הציבור 700 אלף תעודות בתצורתן הטבעית והממוחשבת, ואפשר יהיה להגיע אליהן דרך האינטרט. כדי לעזור בהטמעת הכלים החדשים וסוגי השירות החדשים, סגל אולם הקריאה יתוגבר בסטודנטים. כך תשתפר רמת השירות לציבור בגנזך המדינה.


ועדות להכנת קווי מתאר לתכנית אב לפיתוח מערך ארכיוני ישראל: בגנזך המדינה פועלות שש ועדות מקצועיות העוסקות בהכנת קווי המתאר לתכנית אב של מערך ארכיוני ישראל; פעולת הוועדות החלה בשנת 2001, בשיתוף עם יו"ר איגוד הארכיונאים בישראל, ומשתתפים בה ארכיונאים בכירים מכל הארץ. להלן שמות הוועדות והרכבן:


ועדה לחוק הארכיונים בהרכב: גנז המדינה - יו"ר, ונציגי איגוד הארכיונאים, ארכיון מרכז רבין, וגנזך המדינה.


ועדה למבנה מערך הארכיונים בהרכב: גנז המדינה - יו"ר, ונציגי איגוד הארכיונאים בישראל, ארכיון צה"ל, וגנזך המדינה.


ועדה להכשרה מקצועית בהרכב: גנז המדינה - יו"ר, ונציגי איגוד הארכיונאים בישראל, ארכיון המוסד לביטוח לאומי, וגנזך המדינה.


ועדה לשירות בארכיונים בהרכב: גנז המדינה - יו"ר, ונציגי איגוד הארכיונאים בישראל, הארכיון הציוני, ארכיון המכון למורשת בן-גוריון, ארכיון חברת החשמל, וגנזך המדינה.


ועדת מחשוב בהרכב: גנז המדינה - יו"ר, ונציגי הארכיון הציוני, ארכיון המכון למורשת בן-גוריון, ארכיון יד ושם, וגנזך המדינה.


ועדת שימור בהרכב: גנז המדינה - יו"ר, ונציגי ארכיון אוניברסיטת תל-אביב, מומחה חיצוני, וגנזך המדינה.


מפעולות הוועדה להכשרה מקצועית

הוועדה דנה בלימודים לקראת תואר ארכיונאי מורשה, בלימודים לקראת תואר אקדמאי במכללת עמק יזרעאל, במגמה לארכיונאות בבית הספר לספרנות, ארכיונאות ומידע, באוניברסיטה העברית, ובשינויים במתכונת ובתכנית הלימודים של המגמה לארכיונאות. להלן הסיכומים:

1. 
שינוי שם המגמה מ"ארכיונאות" ל"ניהול ארכיונים ומאגרי מידע".

2. 
שילוב מקצועות ותכני לימוד בארכיונאות, הנהוגים כיום באוניברסיטאות בחו"ל, בעיקר במדינות דוברות אנגלית.

3. בניית תכנית הלימודים במתכונת אשכולות:

3.1. 
תורת הארכיונאות - תיאוריה ומעשה.
3.2. 
ניהול עבודת הארכיון, מינהל ומשפט.
3.3. 
הארכיון בשרות הציבור.

3.4. 
מחשוב ומידע.

4.
פתיחת מחזור לימודים מדי שנה.

5. 
הרחבת והעמקת תחומי ההתמחות ויצירת אפיק מחקרי, לקראת תואר שלישי.

6. 
בחינה השוואתית של תורת הארכיונאות ויישומה בישראל ובעולם.

7. 
שילוב היבטים אינטרדיסציפלינרים:

7.1.
היבטים היסטוריים והתפתחותיים.

7.2. 
נושאים חברתיים וקהילתיים.
7.3. 
היבטים כלכליים, עסקיים ושיווקים.
7.4. 
היבטים משפטיים וחוקיים.
7.5. 
מתן ביטוי להתפתחות הטכנולוגית במחשוב על עבודת הארכיון. 

8. 
ארבעה סיורים לימודיים, סיור אחד בכל סמסטר.

9. 
120 שעות עבודה מעשית בהנחיית ארכיונאי מוסמך.
מפעולות הוועדה לשירות בארכיונים
יצירת מצע, קריטריונים ופעולות לשיפור רמת השירות והגדרת אמות מידה לשירות אדיב ויעיל על יד כוח אדם מקצועי, מניעת בזבוז זמנו של הלקוח.

שיפור אפיקי השירות הקיימים ולהוסיף עליהם תחומי פעילות חדשים.

קירוב מגזרים חדשים שאינם מודעים לקיומו של הארכיון וליזום פעילות בקרבם, הדגשת הקשר עם מערכת החינוך.

המלצות לסוגי הטפסים השונים שיענו על הצרכים המשתנים של הארכיון ושל הפונה.

הגדרת נהלים בתחומי השירות השונים: עיון, צילום, מידע על זכויות יוצרים.

המלצות מעשיות למידע אותו יש לכלול באתר של כלל הארכיונים במדינת ישראל ושל כל ארכיון לגופו, כולל מידע על כל ארכיון, כללי ציטוט, חומר פתוח לקהל, וכו'.
קביעת מדיניות וטבלת תעריפים מעודכנת לסוגי השירות השונים הניתנים לקהל בארכיון.

פעילות חינוכית ויחסי ציבור.

תכנון, יצירת נהלים ותקנים לחדרי עיון, היבטים פיזיים של חדר העיון והאזור הציבורי בארכיון.

הקשר בין לקוח וארכיון.

תעריפים שיונהגו בארכיונים בישראל.
מפעולות ועדת המחשוב
פורטל האינטרנט של רשת ארכיוני ישראל.

תקן בינלאומי לרישום ואישורו.

תקן ונהלים לזיעור וסריקה.

קריאה אופטית.

מינהלת תזאורוס לאומי.

תוכנה לניהול ארכיונים ורשת ארכיוני ישראל.

רשומות אלקטרוניות.

אחזור מידע.

מודול לניהול ספריות בארכיון.

מפעולות ועדת השימור
ביצוע סקר ארצי לבדיקת מערך השימור והשיקום.

הכנת מערך להצלת תיעוד במקרה אסון.

קריטריונים לקביעת ערך מיוחד לחומר ארכיוני.

הכנת תקן לארכיונים.

פרסומים מקצועיים.
לצד פעולתן של הוועדות לגיבוש קווי המתאר לתכנית אב, פועלות שלוש עשרה ועדות מומחים, ארכיונאים ונציגי משרדי הממשלה, לבחינת מדיניות השמירה והביעור במדינת ישראל. משתתפים בהן כמאתיים איש. ריכוז הוועדות הוא בידי מנהלת מחלקת הפיקוח וההדרכה בגנזך המדינה, אנשי צוותה, וחברי מחלקות נוספות בגנזך. מהלך, העתיד להניב גם תכניות חיפוש ואיתור של תיעוד יקר ערך שטרם מצא את מקומו בארכיונים השונים בישראל, וגם תובנות משוכללות יותר באשר לדרכי הביעור המקובלות כיום. 
בהכנה תכנית פעולה שתוצג להחלטת הממשלה, בנושאים: הקמת משכן קבע לגנזך המדינה בגבעת המוסדות הלאומיים בירושלים, הקמת מערך מחסנים בנגב, מחשוב ארכיוני ישראל, הקמת רשת המחשוב של ארכיוני ישראל, ומעבר לדור המגנזות האלקטרוניות.

תקן ישראלי למגנזות
גנזך המדינה משתתף בהכנת תקן ישראלי למגנזות. להלן פרקי התקן:

פרק א - 
עניינים כלליים: חלות התקן; הגדרות; אזכורים; 

פרק ב -
תנאים סביבתיים חיצוניים: מיקום המגנזה; קשרים וזיקות לחלקות צמודות לאתר המגנזה; דרכי גישה; משטחי טעינה פריקה וחניה.

פרק ג - 
השלד והמעטפת של הבניין: יסודות ושלד; קירות, רצפות ותקרות; פתחים; עומסים.

פרק ד -
פנים המגנזה: חלוקה פנימית של המגנזה; מעברים וכונניות; משטחי עבודה ומדפים; שינוע; מכלים; ריהוט וציוד באולמות אחסון הרשומות.

פרק ה -
תשתיות: תנאים סביבתיים; איכות האוויר ואוורור; הגנה מפני שרפה; רכיבי שירות וצנרת; תאורה; מים וביוב; תקשורת.

פרק ו - 
בטיחות: בטיחות אש; בידוד ואיטום; גהות; חיטוי והדברה.

פרק ז -
ביטחון: כללי; מערכת ביטחון היקפית; מערכת הגנת מעטפת המבנה; מערכת הגנת פנים המבנה; מניעת מצב גבולי של הרס. 

תקן זה יהיה מבוסס על הצעת התקן הבין-לאומי ISO/DIS 11799 משנת 1998, בשינויים ובתוספות הנגזרים מהתנאים המיוחדים במדינת ישראל. הוא מבוסס גם על התקן PRO-RMS-3.1 משנת 1999, שאומץ על ידי הארכיון הלאומי הבריטי - PUBLIC RECORD OFFICE.

התקן הוא אמת-המידה המקובלת ביותר לכל הארגונים המחזיקים רשומות. הוא מספק ייעוץ והדרכה בנוגע לגניזת רשומות פעילות-למחצה ולשמירתן. המידע שברשומות מוטבע על מצעים שונים. התקן מתייחס בעיקרו לרשומות נייר.

התקן יחול על מיקום המגנזה, על המבנה שלה, על כלל מרכיביה, מערכותיה ומתקניה, המאפשרים את תפעולה ובטיחותה.

התקן יחול על מגנזות שבהן מאוחסנות רשומות על גבי כל מצע שהוא, וכן על מגנזות שבהן מאוחסנות רשומות על גבי מצעים ייחודיים, המצוידות באמצעים לתנאי אחסון הולמים.


התקן יחול על נפח אחסון הרשומות, כמוגדר לכל אולם אחסון שבמגנזה, לפי זמן העמידות באש.

בחוזר מארכיון המדינה למשרדי הממשלה, נתבקשו האחראים לרשומות במשרדים, לדווח לגנז על החומר הארכיוני המצוי במשרדיהם, והמיועד להפקדה בגנזך המדינה במהלך שנת 2003. האחראים לרשומות נתבקשו גם להקדיש תשומת לב מיוחדת לחומר המצוי בלשכות שרים ומנכ"לים. למידע זה חשיבות רבה, בשל הערכות הגנזך לקליטת כמות גדולה של חומר ארכיוני בשנת 2003, בעקבות הבחירות והמעבר של מספר משרדי ממשלה לקרית הממשלה החדשה בגבעת רם, בירושלים. 

האחראים לרשומות נתבקשו לדווח לגנז, בעזרת מנהלי יחידות המחשוב במשרדים, על כל תוכנות המחשב בהן נעשה שימוש במשרדי הממשלה. 
בעקבות הוראת הגנז, על שמירה מקיפה ומגוונת יותר של חומר ארכיוני, נתבקשו האחראים לרשומות במשרדים, שלא לבער חומר שלדעת הגנז אין לבערו, או לחילופין, לשמור ממנו מבחר, מידגם או דוגמאות.

האחראים לרשומות זומנו לדיון בחודש פברואר 2003, בנושאים שפורטו לעיל.
להלן רשימה חלקית של הפקדות צפויות ממוסדות מדינה:

1. הפקדות שגרתיות
משרד ראש הממשלה - פרוטוקולים מישיבות הממשלה מהשנים 1948 - 1990 - 27 מיכלים. 
30 מיכלים של היועץ לענייני ערבים. 
תיקים מלשכת ראש הממשלה והיועצים - 400 מיכלים.
30 מיכלים מלשכות השרים ציפי לבני ורענן כהן.
נציבות שירות המדינה - 290 מיכלים של חומר ארכיוני, השייך לנציבים מאז קום המדינה ואילך.

נציבות מס הכנסה ומס רכוש - 250 מיכלים.

המשרד לאיכות הסביבה - 70 מיכלים.
רשות הטבע והגנים - 250 מיכלים.

שירות בתי הסוהר- 500 תיקי אסירים - מבחר תיקים מקום המדינה.

משרד הבינוי והשיכון - 110 מיכלים מלשכות השר והמנכ"ל, וממחלקות המשרד.
המרכז למיפוי ישראל - 230 מיכלים.
מרכז הבנייה הישראלי (נסגר) - 20 מיכלים.
משרד הדתות - 400 מיכלים של המשרד ושל המחלקה לעדות. 
בתי הדין הדתיים - 100 מיכלים.
משרד החקלאות ופיתוח הכפר - 100 מיכלים.
בית המשפט העליון - תיקי בג"צים - 320 מיכלים, ועדת אור - 230 מיכלים.
משרד הפנים - 550 מיכלים, ללא רשומות של הממונה על הישובים היהודיים ביהודה והשומרון.

איגוד ערים דרום יהודה - 10 מיכלים.
מחלקת עבודות ציבוריות - 400 מיכלים של תיקי כבישים.
משרד התיירות - 150 מיכלים.
החברה לפיתוח מפעלי תיירות (פורקה) - 30 מיכלים. 

נציבות המים - 100 מיכלים.
חברת מקורות - 300 מיכלים.

סך הכל 4897 מיכלים.

2. 
הפקדות מיוחדות
1. 
אלפי מיכלים צפויים להגיע מהמשרדים שעברו לקרית הממשלה החדשה: אגף המכס ומע"מ, משרד החוץ, משרד התחבורה, משרד התיירות, משרד התעשייה והמסחר ומינהל מקרקעי ישראל.
2. 
חומר ארכיוני המאוחסן בגניזה פרטית: יערך סקר במגנזות פרטיות, לאיתור חומר בעל ערך לשמירה לצמיתות, על מנת להפקידו בגנזך.
משרד התחבורה

ב. 
החומר הארכיוני אשר נצבר בלשכת שר התחבורה האחרון, טופל כנדרש בתיאום עם גנזך המדינה. 


החומר הארכיוני אשר נצבר בשנים האחרונות בלשכות השרים, הועבר כנדרש לגנזך המדינה על פי הנהלים הקבועים בחוק, ובליווי יועץ חיצוני.


ביעור חומר והפקדתו בארכיון המדינה, מתבצע באופן שוטף במהלך כל השנה.

לנושא ניהול הרשומות האלקטרוניות, משרד התחבורה ממפה עתה את תוכנות המחשב, לקבלת החלטה על אופן הגניזה. לאחר ריכוז החומר, תגובש תוכנית עבודה בתיאום עם גנזך המדינה. 

מחלקת עבודות ציבוריות 
ב. 
מע"צ פועלת לקליטת אחראי לניהול רשומות, במקום עובד שפרש.


במסגרת ההטמעה של "המשרד הממוחשב" במע"צ, יטופל נושא ניהול הרשומות האלקטרוניות, וזיקתן לרשומות הנייר, באמצעות מחשוב הארכיב, הנמצא בביצוע.
משרד המדע, התרבות והספורט
ב. 
למשרד תוכנית פעולה לטיפול ברשומות המשרדיות.


רשומות מלשכת השר מר נתן וילנאי, יופקדו בארכיון המדינה במהלך חודש ינואר 2003.


רשומות מלשכת המנכ"לים מר נחמן שי ומר אריה שומר, נמצאות עדיין במשרד, ותופקדנה במהלך שנת 2003.
שימור מפות ותצלומי אויר
דו"ח 51ב'

החלטת ממשלה תמ/2 - 28.3.2001
בהמשך להחלטות הממשלה מספר 3982 מיום 5.7.1998 ומספר 3983 מיום 5.7.1998:

א. 
צה"ל, יחד עם ארכיון צה"ל ובהתאם להנחיות גנז המדינה, על-פי סמכותו בחוק הארכיונים, התשט"ו-1955, יכינו בתוך שישה חודשים תוכנית עבודה ולוח זמנים שמטרתה: איסוף, מיון ושימור של מפות ותצלומי אויר המצויים ברשות מערכת הביטחון. התוכנית תועבר לאגף לביקורת המדינה.

ב. 
הארכיון הלאומי למפות וצילומי אויר, כאשר יוקם, וארכיון צה"ל, יעניקו את שירותיהם לציבור הרחב ולמשרדי הממשלה השונים, בכל הנוגע לאוסף המפות ותצלומי האוויר שברשותם, שהותרו לפרסום.

ג. 
משרדי הממשלה, כולל מערכת הביטחון, יעבירו לארכיון הלאומי למפות ותצלומי אויר, כאשר יוקם, ולארכיון צה"ל בהתאמה, ועל-פי הנחיות גנז המדינה, את המפות שהוכנו על-ידם ואת קיטלוגן. 

ביצוע ההחלטה

משרד ראש הממשלה - ארכיון המדינה
ג. 
קליטת המפות ושמירתן במוסדות המדינה 

שמירת המפות המצויות במוסדות המדינה וברשויות המקומיות, תיעשה לפי החלוקה הבאה:

1. 
גנזך המדינה יקלוט את כל המפות ממוסדות המדינה, הנלוות לרשומות המופקדות בגנזך, על פי חוק הארכיונים.

2. 
ארכיון צה"ל יקלוט את כל המפות והחומר הנלווה אליהן, השמורות במערכת הביטחון. 

3. 
הארכיון המרכזי למפות וצילומי אויר שבמרכז למיפוי ישראל (מפ"י), יקלוט את המפות השמורות במוסדות המדינה, שאינן נלוות לרשומות המופקדות בגנזך המדינה.

4. 
רשויות מקומיות - המפות המצויות ברשויות המקומיות, תשמרנה ברשויות. רשויות שתהיינה מוכנות להוציא את המפות מרשותן, תפקדנה אותן בגנזך המדינה או בארכיון המרכזי למפות במפ"י, על פי הנחיות הגנז.


שימור מפות - גנזך המדינה, בשיתוף מפ"י וארכיון צה"ל, פועלים בארבעה מגזרים הנוגעים לשימור מפות. לצורך זה הוקמו ארבעה צוותים משותפים, שהפיקו נהלי עבודה והצעות לתקנות ולהנחיות לשמירה ולביעור.


שימור הרשומות והמפות במוסדות המדינה - צוות אחד של אנשי מקצוע בתחום השימור, מגנזך המדינה, מפ"י, בית הספרים הלאומי והאוניברסיטאי, ואחרים, מכין תקן ומדריך לשימור מפות. לאחר עריכתו הסופית, יפורסם התקן, ויופץ בכל מוסדות המדינה והרשויות המקומיות.

רישום וקטלוג מפות - צוות שני מפתח מתכונת לרישום ממוחשב של מפות המצויות בכל מוסדות המדינה, כולל גנזך המדינה, ארכיון צה"ל ומפ"י. הנחיות הצוות תופצנה בין מוסדות המדינה, בתום הכנתו.

בשני התחומים לעיל תידרש רכישת שירותי מומחים חיצוניים.

חשיפת מפות ונהלי עיון - צוות שלישי עוסק בקביעת קריטריונים לחשיפה ולעיון במפות, על פי תקנות העיון בחוק הארכיונים. הנחיות הצוות תופצנה בין מוסדות המדינה והרשויות המקומיות, לאחר גיבושן הסופי.

הערכת רשומות במפ"י - צוות רביעי ערך סקר בכל היחידות המקצועיות והמינהליות של מפ"י. הוכנה הצעה לניתוב הרשומות לשלושה יעדים: 
1. 
מפות ותצלומי אויר שנוצרו או שנמצאות במפ"י - תשמרנה בארכיון המרכזי למפות ותצלומי אויר במפ"י.
2. 
הרשומות של מפ"י המיועדות לשמירה לצמיתות, יחד עם המפות הנלוות אליהן, תופקדנה בגנזך המדינה.

3. לרשומות החסרות ערך לשמירה לצמיתות, תקבענה תקנות והנחיות לשמירה ולבעור, על פי חוק הארכיונים.
הרשות למלחמה בסמים

דו"ח 50ב'

החלטת ממשלה תמ/49 - 2 לאפריל 2000
א. 
מועצת הרשות למלחמה בסמים תגבש מסמך מדיניות, הכולל היבטי אכיפה, ענישה ותוכנית-אב לשנים 2003-2000.

ב. 
ישיבות מועצת הרשות למלחמה בסמים, יתקיימו בתדירות שלא תיפחת מפעם בחודשיים.

ג. 
הערות מבקר המדינה, המתייחסות לליקויים מינהליים בעבודת הרשות למלחמה בסמים, יתוקנו.

ביצוע ההחלטה

הרשות למלחמה בסמים
ב. 
"חוק הרשות למלחמה בסמים, התשמ"ח-1988" סעיף 13(ג), קובע חובת התכנסות של מועצת הרשות ארבע פעמים בשנה. מועצת הרשות למלחמה בסמים היא גוף גדול, המונה על-פי חוק 43 חברים שאינם מקבלים תשלום על השתתפותם בדיוניה. בנוסף, ישנם מוזמני קבע לדיוני המועצה, שאף הם אינם מקבלים שכר. ההשתתפות בדיוני המועצה היא על בסיס וולונטרי, כאשר חברי המועצה מגיעים מכל קצות הארץ, כולל ישובים מרוחקים כמו מטולה, באר-שבע וחיפה.

לצד המועצה פועלות ועדות מקצועיות שמינתה מקרב חבריה. הוועדות מתכנסות בהתאם לצורך ולעניין - ישנן המתכנסות דרך קבע אחת לחודשיים (כדוגמת הועדה לטיפול ושיקום), וחלקן מתכנסות בהתאם למשימות שנקבעות להן מעת לעת.

עיקר תפקידיה של המועצה הינם להתוות את קווי הפעולה של הרשות, להנחות את המינהלה במילוי תפקידיה, לדון בהצעת התקציב השנתית של הרשות ובדין וחשבון השנתי, ובכל עניין אחר הנוגע לפעילותה של הרשות.


המועצה אישרה בחודש פברואר 2001 מדיניות לאומית להתמודדות עם בעיית הסמים בישראל, וזו מהווה בין היתר, בסיס לעבודת המינהלה. בשנים האחרונות, המועצה מתבקשת לאשר לקראת כל שנת תקציב את יעדי הרשות לשנת התקציב, ואלה מהווים בסיס להכנת הצעת התקציב במינהלה. המועצה מתכנסת כנדרש לאישור הצעת התקציב - בימים כתיקונם לקראת סוף חודש דצמבר, ובזמנים אחרים בסמוך למועד אישור תקציב המדינה (שמהווה את המקור העיקרי של תקציב הרשות).
המועצה מאשרת את הדו"חות הכספיים של הרשות מדי שנה, בתחילת השליש השני של השנה, לרוב לקראת סוף חודש אפריל, ושומעת דיווחים על הנעשה במכלול תחומי המאבק בסמים. בנוסף, מוקדשים דיוני מועצה מיוחדים לנושאים מרכזיים שעל סדר יומה של הרשות.

המינהלה,שהיא המקבילה לדירקטוריון, ובה מיוצגים כל המשרדים הרלבנטיים לנושא המאבק בסמים, מתכנסת דרך קבע מידי חודש, וממלאה את תפקידיה בהתאם לסעיף 15 בחוק.

בשנת 2002 המועצה התכנסה ארבע פעמים.
ריכוז ממצאי הביקורת

הגופים המבוקרים: הרשות למלחמה בסמים; משרד החינוך, התרבות והספורט

2. 
ממסמכי הרשות עולה ש-18 (42%) מחברי מועצת הרשות נעדרו מכל ארבע הישיבות שהיא קיימה ב-1997. עיון בפרוטוקולים של ישיבות מועצת הרשות העלה, שיותר ממחצית מחברי המועצה נעדרו מכל אחת מישיבותיה בשנת 1998. בשנת 1999 נעדרו מישיבות המועצה יותר משני שלישים מחבריה. נמצא, שהרשות לא הביאה לידיעת השר הממונה (ראש הממשלה) את שמות חברי המועצה שנעדרו בשנת 1997 מישיבותיה, ובכך למעשה נמנעה ממנו האפשרות להעבירם מכהונתם. 


3.
אי-התכנסות המועצה בתדירות שקבע החוק, והיעדרות של כמחצית מחברי המועצה מישיבותיה, מונעות מהמועצה, וכתוצאה מכך גם מהרשות, למלא את ייעודן כגוף מתאם, ובהכרח פוגעות ביעילות מלחמתן בנגע הסמים. 


4.
בבדיקת מסמכי המדיניות של הרשות לא נמצא שהרשות גיבשה מסמך מדיניות הדן בשיתוף הפעולה בין הגופים שפועלים בתחום השימוש לרעה בסמים. 


5.
התברר, כי הרשות לא קיבלה מידי הגופים השונים את המידע שבידיהם על שלבי הטיפול בגמילה או שיקום של משתמש לרעה בסמים. יתר על כן, אין בידי הרשות נתון מעודכן בדבר מספר המכורים. בנובמבר 1999 כתבה הרשות למשרד מבקר המדינה כי "בתוך חודשיים תפרסם הרשות לראשונה תוצאות סקר ראשוני שנערך בארץ על ידיה לאומדן המכורים, אך עד אז אנו מסתפקים באומדנים הקיימים". עד מועד עדכון הביקורת בפברואר 2000 לא פורסם האומדן. 


6. 
במהלך השנים קיימו הגורמים העוסקים בנושא הסמים דיונים רבים בעניין התקנת התקנות בדבר סוג המידע שהרשות רשאית לדרוש. חלק גדול מהדיונים נסב על שמירת צנעת הפרט של המטופלים. עד מועד סיום הביקורת, עשר שנים מאז חקיקת החוק, לא הגיעו הגורמים האמורים להסכמה ולא נקבעו התקנות. לדעת משרד מבקר המדינה, נוכח חשיבותן הרבה של התקנות לעבודת הרשות היה על כל הגורמים הנוגעים בדבר לפעול ביתר נמרצות לזירוז התקנת התקנות. 


7.
בנובמבר 1998 הגישה הוועדה לרצף טיפולי "הצעה לרצף טיפולי ותיאום בפעילות האבחון הטיפול והשיקום של נפגעי סמים". בהצעה פורטו תוספות ושיפורים לרצף הטיפולי. עד מועד סיום הביקורת לא דנה הרשות בהצעה. 


8.
על פי נתוני משרד החינוך, רק בכ-19% מבתי הספר היסודיים מופעלת תכנית כלשהי למניעת שימוש בסמים. 


9.
משרד החינוך לא העביר לרשות את כל המידע שהיה ברשותו בדבר יישומן של תכניות למניעת שימוש בסמים. העדר המידע האמור הקשה על הרשות לאתר מוקדים שאין מפעילים בהם תכניות של משרד החינוך למניעת שימוש בסמים, ולקיים בהם פעילות חלופית. 


10.
משרד מבקר המדינה בדק דיווחים של מתאמים למאבק בסמים ברשויות מקומיות, על ביצוע תכניות מניעה בבתי ספר בשמונה יישובים שנבחרו באקראי. נמצא, שהמידע שמסרו המתאמים לא תמיד היה מלא. על הרשות המקומית להדגיש לפני המתאמים כי על פי ההסכם חלה עליהם חובת דיווח. מהמידע שהגיע לרשות עולה שבדרך כלל לא נלמדו תכניות המניעה בהיקף הנדרש. 


12.
דירוג העובדים ודרגתם ב-12 מהמשרות שבתקן נקבעו בידי השר הממונה, ראש הממשלה. נמצא, כי לעובדים המועסקים בשבע מהן יש דרגות גבוהות מאלה שקבע השר. הרשות אישרה, כי "מעולם לא נעשתה התאמה של התקנים והדרגות לתפקידים השונים ברשות". לדעת משרד מבקר המדינה, היה זה מתפקידה של הנהלת הרשות לעשות את ההתאמה האמורה, ולקבוע מתח דרגות מתוקן ומסלולי קידום. קידום עובד לדרגה הגבוהה בשבע דרגות מזו שקבע השר, כמתואר לעיל, אינה מתיישבת עם כללי מינהל תקין. 


13.
לא תמיד שמרה הרשות על ההוראה בדבר משך השהייה בין דרגה לדרגה, לפי תקנון שירות המדינה (תקשי"ר). כמה עובדים שהו בדרגה פחות ממחצית הזמן הנדרש לכך על פי התקשי"ר. בתיקי העובדים לא נמצאו נימוקים לקידום המהיר בדרגות. לדוגמה, אחד העובדים הועלה בדרגה שש פעמים במהלך פרק זמן של כחמש שנים (אוקטובר 1992 - דצמבר 1997), וקודם מדרגה 12 לדרגה 13 לאחר שהייה של חודשיים בדרגה; שני עובדים אחרים קודמו בבת אחת בשתי דרגות. 
14.
על הרשות לעמוד בכללי התקשי"ר ובכללים שהיא עצמה קבעה, ולשלם לעובדים בעד עבודה בשעות נוספות רק כנגד דיווח. זאת ועוד, העובדה שההנהלות הקודמות של הרשות חרגו מכללי התקשי"ר ואישרו את ההטבה האמורה אינה מתירה להנהלה הנוכחית להמשיך ולחרוג מכללי התקשי"ר. 
15.
הרשות אישרה לעובדים "לקחת עבודה הביתה" כדי להקל את עומס העבודה, ולדבריה היא מפקחת על "מהות העבודה". הרשות טרם בחנה נושא זה עם הממונה על השכר במשרד האוצר. 


16.
החזר הוצאות הטלפון שהרשות משלמת לעובדיה גבוה כמעט פי שבעה מזה הנקוב בתקשי"ר. יתרה מזו, מהחזר הוצאות הטלפון הניתן לעובדי מדינה מנוכה מס הכנסה, ואילו הרשות מגלמת לעובדיה את ההחזר. עקב כך הגיע ההחזר הדו-חודשי ששילמה הרשות לעובדיה בעד שימוש בטלפון עד 1,500 ש"ח, שהם פי 15 מהתקרה שנקבעה בתקשי"ר. לדעת משרד מבקר המדינה, אין על הרשות לשלם החזר הוצאות טלפון החורג מזה שנקבע בתקשי"ר.

17.
לדעת משרד מבקר המדינה, אופן העסקתה של מנהלת הלשכה חורג מכללי מינהל תקין. יש לראות בחומרה את התעלמות הרשות מחובתה לפקח על עבודתה כמו על עבודתם של שאר עובדיה, וכן את התייחסותו של מנהל הרשות אל מנהלת לשכתו כאל "עובדת פרטית". 


מצב תיקון הליקויים

הרשות למלחמה בסמים
2. 
בשנת 1991 קבעה המועצה ששליש מחבריה מהווים מניין חוקי בישיבות. מניין זה נשמר בישיבות, ולפיכך אין הרשות רואה בהיעדרותם של מי מחברי המועצה מישיבותיה - פגיעה בתפקודה. בשנת 2000, נבדקה מידת השתתפותם של חברי המועצה בדיוניה, ובעקבות הבדיקה נשלחו מכתבים לחברי מועצת הרשות, עם העתק לשר הממונה (ראש הממשלה).
3. 
יכולתה של הרשות למלא את ייעודה כגוף מתאם, אינה מתבססת רק על דיוני המועצה: הגוף המשמש מקבילה לדירקטוריון הוא המינהלה. במינהלה מיוצגים כל המשרדים האחראים למאבק בסמים בישראל, וגוף זה, אשר מתכנס דרך קבע אחת לחודש, מהווה פורום מרכזי לתיאום בינמשרדי ולחלוקת האחריות בתחומים השונים של המאבק בסמים. 


ברשות פועלים פורומים נוספים שמשמשים לאותה מטרה, ובראשם הועדות המקצועיות של המועצה, המביאות אל שולחן הדיונים את כל המשרדים והגורמים הנוגעים בעניינן.

4. 
מסמך מדיניות גובש והוכן במחצית השניה של שנת 2000, ואושר על-ידי מועצת הרשות בחודש פברואר 2001.

5. 
בוצע מחקר לאומדן המכורים לסמים, אולם ממצאיו נגנזו לאחר שהחוקר סרב לתקן את הניתוחים הסטטיסטיים, על פי הנחיות שהתקבלו ממומחה שקיבלם לצורך תיקוף. ברשות יש אומדן על מספר המכורים לסמים, אשר מתבסס על מחקרים אפידמיולוגיים המתבצעים דרך קבע מידי שנתיים, במשך יותר מעשר שנים.

6. 
בהתאם לסעיף 23 בחוק, הרשות מוסמכת לדרוש ולקבל מידע על משתמשים בסמים (מטופלים), על סמך תקנות שיתקין השר (ראש-הממשלה), באישור ועדת חוקה חוק ומשפט של הכנסת. התקנות טרם תוקנו, בעיקר בגלל התנגדויות מצד המשרדים הנוגעים בדבר. לאחרונה הועבר הנושא לטיפולה של היועצת המשפטית של משרד ראש הממשלה, והיא מצידה העבירה את הצעת התקנות להתייחסות היועצים המשפטיים של המשרדים הנוגעים בדבר.

7. 
המסמך האמור אושר על-ידי מועצת הרשות בחודש מאי 2000. המודל שאושר מהווה חלק בלתי נפרד ממדיניות הרשות, שאושרה בפברואר 2001. המשרדים הנוגעים בדבר, ובהם משרדי העבודה והרווחה והבריאות, פועלים ליישום המודל.

8. 
על-פי דיווחים עדכניים של משרד החינוך, בכ-60% מבתי הספר מופעלות תוכניות מניעה בשתי שכבות לפחות.

9. 
הרשות למלחמה בסמים ומשרד החינוך יפעלו בשיתוף פעולה. משרד החינוך יקפיד על העברה שוטפת לרשות של המידע בנושא תוכניות המניעה בבתי הספר.

10. בעקבות הביקורת נדרשו המתאמים להקפיד על הדיווח באשר לביצוע תוכניות מניעה בבתי הספר, והם פועלים בהתאם להנחיות. דיווחים מהמתאמים מתקבלים ברשות באמצעות מערכת ממוחשבת.

12. 
בעבודה משותפת לרשות ולממונה על השכר במשרד האוצר, נקבעו כללים באשר לדירוג העובדים ברשות. הכללים מיושמים הלכה למעשה.

13. 
הרשות פועלת עתה בנושא זה בהתאם לכללים שנקבעו במשותף עם הממונה על השכר במשרד האוצר, ועל-פי כללי התקשי"ר.

14. 
בהתאם לכללים שנקבעו עם הממונה על השכר במשרד האוצר, הוסדר גם נושא העבודה הנוספת. תשלום על שעות עבודה נוספות מבוצע רק על פי דיווח, בהתאם לכללים שנקבעו.

15. 
בהתאם לכללים שנקבעו עם הממונה על השכר במשרד האוצר, הרשות אינה מכירה בעבודה נוספת שמתבצעת בבית.

16. 
נושא החזר הוצאות הטלפון הוסדר עם הממונה על השכר במשרד האוצר. 

17. מנהלת לשכת המנכ"ל הושאלה לרשות ממשטרת ישראל. ההשאלה הסתיימה בקיץ שנת 2000, ומאז לא הושאלו לרשות עובדים.

המרכז למחקר גרעיני בנחל שורק

דו"ח 50א'

החלטת ממשלה תמ/7 - 13.9.1999

א. 
הוועדה לאנרגיה אטומית תבחן את מכלול הפעילויות של המרכז למחקר גרעיני בשים לב לממצאי ביקורת המדינה, ותגבש עיקרים לתכנית עבודה מעודכנת למרכז למחקר גרעיני, לאור הצרכים המשתנים.

ב.
 הבחינה תכלול בין היתר:

1)
חלקו של מרכיב המחקר והפיתוח בפעילות המרכז למחקר גרעיני

2)
היבטים כלכליים - רווחיות, הוצאות שכרוכות בפעילויות המחקר והפיתוח והייצור במרכז למחקר גרעיני

3) 
מקורות התקציב וההכנסות העצמיות.
ג. 
התכנית תועבר לראש הממשלה ולאגף לביקורת המדינה במשרד ראש הממשלה תוך שישה חודשים.

ביצוע ההחלטה

המרכז למחקר גרעיני
להלן סיכום מעודכן של הפעילויות שתכליתן יישום ומימוש החלטת הממשלה, תוך התאמתן לתנאים וצרכים המשתנים: צרכי הוועדה לאנרגיה אטומית (הוא"א), סדרי העדיפויות של המחקר והפיתוח הביטחוני לגורמי ביטחון שונים ולתעשיות, והתפתחויות בשוק האזרחי. הפעילויות כללו:

גיבוש ועדכון התכנית הרב שנתית (תר"ש) של ממ"ג בנושאי הוא"א, והכללת מרכיביה המרכזיים בתר"ש הוא"א.
אימוץ התכנית להקמת מאיץ החלקיקים בממ"ג, כחלק מתר"ש הוא"א. פעילות ממ"ג שתתמקד סביב מאיץ זה תקדם שורה של נושאים של הוא"א בעלי חשיבות לאומית, אזרחית וביטחונית, ועתידה להתפתח לאחד מהנושאים המרכזיים בממ"ג.
שופרו שיטות הניהול, המעקב והבקרה, על ידי החדרתם של כלים מתקדמים ברמה של הנהלת המרכז (תורת האילוצים - TOC), ויישום וכלי בקרת פרויקטים חדשניים בפרויקטים בביצוע.

התאמה של פעילות הרדיו-רוקחות של ממ"ג לצרכים ולדרישות השוק המודרני, על ידי העתקת מרכז הכובד של פעילות זאת, ממוצרי צובר למוצרי מנות יחידה, המסופקים על ידי בית המרקחת הגרעיני המופעל על ידי ממ"ג, והחדרתם של מוצרים חדשים, דוגמת ה-FDG (פלואורו דיאוקסי גלוקוז, לאבחון גידולים).
הרחבת הפעילות בתחום האלקטרו-אופטיקה, לשירות הוא"א, לצורכי מערכת הביטחון ולגורמי חו"ל.

תוגברו מוקדי הידע המשרתים את הוא"א, מבחינת הקף כוח האדם המועסק ישירות, ומבחינת כוח האדם המשמש עתודה תומכת, העוסקת במו"פ משלים, עבור השוק האזרחי והביטחוני.
כחלק מתהליכי ההתמקדות של נושאי הפעילות של ממ"ג, הופסקו שתי פעילויות - מחקר ופיתוח וייצור. ממ"ג עסק בפעילויות אלה במשך למעלה מעשור, אולם בדיקה מדוקדקת שלהן הראתה שאין להן הצדקה כלכלית בתנאים בהם ממ"ג פועל, ושקיומן דורש מסה קריטית, מחקרית והנדסית, שההשקעה בהן תפגע ביכולת ממ"ג להשקיע ולפעול בתחומים מבטיחים יותר, מבחינה כלכלית וטכנולוגית כאחת.
בוצעו שינוים ארגוניים התואמים את התנאים המשתנים, שהמרכזיים בהם: ביטול אגף תכנון, ארגון ומידע והקמת אגף מינהל, ורה-ארגון בנושאי קרינה שימושית.

משרד האוצר
תמיכות בשלטון המקומי

החלטת ממשלה תמ/23 - 28 לנובמבר 1999

מנכ"ל משרד הפנים, בהתייעצות עם היועץ המשפטי לממשלה, רשם העמותות, החשב הכללי, מרכז השלטון המקומי והאגף לביקורת המדינה והביקורת הפנימית שבמשרד ראש הממשלה, יביא בתוך שלושה חודשים לוועדת השרים הצעה לנוהל מפורט, אשר רק על פיו יאושרו תמיכות לעמותות בשלטון המקומי, החל משנת 2000.

הנוהל יכלול בין היתר:

א. 
הגדרת תפקידי ועדת התמיכות ברשויות המקומיות;

ב. 
מסמכי יסוד שעל פיהן תאושרנה התמיכות;

ג. 
סדרי דיון ואישור בוועדות התמיכות;

ד. 
סדרי בקרה ופיקוח באמצעות הרשויות המקומיות, רשם העמותות ומשרד הפנים, על השימושים בכספי התמיכות;

ה. 
סדרי פרסום של העמותות הנתמכות על ידי רשויות מקומיות;

ו. 
תבחינים למתן תמיכות על ידי רשויות מקומיות;

ז. 
תבחינים למתן תמיכות.
ביצוע ההחלטה

משרד האוצר
החשב הכללי פרסם ביום 7.1.2003 הוראת תכ"מ בענין תמיכות מתקציב המדינה לרשויות המקומיות, כדלהלן:

1. 
תקנה המיועדת לתמיכה במוסדות ציבור על פי סעיף 3א' לחוק יסודות התקציב, לא תשמש לתמיכה ברשויות מקומיות.

2. במידה והמשרד מעונין לתמוך ברשויות מקומיות, עליו לעשות זאת מכוח תקנה נפרדת, ובהתאם להוראות התכ"מ הכספי - תמיכה בגופים אחרים.

פרסום מדיניות התמיכה

דו"ח 51ב'

החלטת ממשלה תמ/8 - 3.4.2001

א. 
בחודש ינואר בכל שנה או מיד לאחר אישור תקציב המדינה בכל שנה, יפרסם משרד המעונין לתמוך מתקציבו או מכספי העזבונות, בשני עיתונים יומיים ובאתר המשרד שבאינטרנט, את רשימת התחומים שבגדר אחריותו, שהוא רוצה לקדמם, באמצעות התמיכות, תוך ציון מספר התקנה התקציבית שממנה תשולם התמיכה, והיקפה הכספי. מנכ"ל המשרד אחראי לביצוע.


כל אימת שנקבע מבחן תמיכה חדש, או שנעשה תיקון במבחנים למתן תמיכה, יפורסם הנוסח המעודכן של המבחנים במלואם, ויודגשו בו המשפטים או המלים שתוקנו.


הפרסום כאמור לעיל יעשה באופן שיהיה נגיש לקהל היעד הרלבנטי.


משרד המשפטים, יחד עם משרד האוצר, יקבעו נהלי הפרסום ודרכי ביצועם.

ב. 
משרדי הממשלה התומכים יבצעו ביקורת בגופים הנתמכים, בהתאם לנוהל התמיכות המקובל. ממצאי הביקורת בכל הנוגע לעמותות, יועברו בין השאר לרשם העמותות במשרד הפנים.

ג. 
ועדת השרים תקיים דיון נפרד, מתוך ראייה כוללת של נושא הפיקוח והבקרה על הגופים הנתמכים. 
ביצוע ההחלטה

משרד האוצר
א. 
אגף החשב הכללי, בתיאום עם משרד המשפטים, מפתח עם לשכת הפרסום הממשלתית אתר אינטרנט, אשר יאגד בתוכו את כלל נתוני התמיכות, לרבות מבחני התמיכות של כלל משרדי הממשלה. האתר עתיד להכיל את מבחני התמיכה המעודכנים, ופרטים נוספים על התמיכה, לרבות נוהל שר אוצר, שמות רכזי ועדות התמיכות במשרדים, ועוד.

ב. 
הפיקוח על המוסדות הנתמכים יעשה מטעם החשב הכללי. לשם כך מינה החשב הכללי ועדת מכרזים/היגוי בין משרדית, הכוללת את נציגי אגף מס הכנסה, רשם העמותות וסגן החשב הכללי. בין תפקידי הוועדה: פרסום מכרז ובחירת מבקרים לביקורת על מוסדות הציבור הנתמכים; הכנת תוכנית עבודה תלת שנתית רוחבית; הכנת תוכנית ביקורת אחידה ואישור תוכניות ביקורת פרטניות לפי משרדים; הפצת ממצאי הביקורת למשרדים, לרשם המתאים ולאגף מס הכנסה, להמשך טיפול ומעקב אחר הטיפול בממצאי הביקורת.
משרד ראש הממשלה 
המשרד הרחיב את הביקורות שהוא עורך בגופים הנתמכים.

המשרד קבע נהלים חדשים המייעלים את בדיקת מבקשי התמיכות, ואת עמידתם בתנאי החוק ובנהלים. בין השאר, החלה לפעול ועדת משנה לבדיקת הפניות, כל בקשה נבדקת על ידה, וגם מופנית לגוף המקצועי במשרד, העוסק בנושא הבקשה.

תמיכה בעמותות
דו"חות 44-51ב'

החלטת ממשלה תמ/15 - 18.7.2001

א. 
לרשום את הודעת משרד המשפטים (נציג היועץ המשפטי לממשלה והאפוטרופוס הכללי), משרד הפנים (רשם העמותות), ומשרד האוצר (נציג החשב הכללי), בענין יישום החלטות הממשלה הקודמות שעניינן תמיכה בעמותות, לרבות דיווח בענין הכנת רשימת העמותות המקבלות תמיכות על פי המשרדים המתקצבים, סכומי התמיכות ומטרותיהן.

ב. 
בהמשך להחלטה מספר 4418(בק/128) מיום 15.10.1998, משרדי הממשלה לא ירכשו שירותים מעמותות, בין במכרז ובין שלא במכרז, אלא אם בידי העמותה תעודת "אישור ניהול תקין" מאת רשם העמותות, המעידה כי העמותה מקיימת את דרישות חוק העמותות בכל הנוגע לאופן ניהולה התקין. 
ג. 
היועץ המשפטי לממשלה, בשיתוף החשב הכללי במשרד האוצר, יעבירו תוך חודש ימים ליו"ר ועדת השרים לעניני תיאום, מינהל וביקורת המדינה, נוסח של הצעה להחלטה בענין קריטריונים למתן תמיכות למוסדות ציבור, לרבות חברות לתועלת הציבור שאינן עמותות, בהתחשב בצורך בקביעת תנאי פיקוח לגופים המקבלים תמיכות מכספי המדינה.

ד. 
נציג היועץ המשפטי לממשלה יעביר ליו"ר ועדת השרים לעניני תיאום, מינהל וביקורת המדינה, מסמך בו יפורט הסיוע הממשלתי המוענק למוסדות ציבור, לרבות עמותות, בין באופן ישיר ובין באופן עקיף, בכסף או בשווה כסף, סוגי התמיכות, היקפן ומשמעותן.

ה. 
ועדת השרים רושמת לפניה את הודעת נציג החשב הכללי במשרד האוצר, כי חל איסור על עמותה המקבלת תמיכה מכספי המדינה להעביר כספים לעמותה אחרת.

ו. 
ועדת השרים תקיים דיון מעקב נוסף בנושא בתוך חודשיים.
ביצוע ההחלטה

משרד האוצר - אגף החשב הכללי
החשב הכללי, בתיאום עם רשם העמותות ואגף מס הכנסה ומיסוי מקרקעין, בוחנים הפעלת ביקורת מרכזית על הגופים הנתמכים, לרבות על הגופים הנתמכים מכספי עזבונות.

החשכ"ל העביר למשרד המשפטים הצעה לנוהל שיאפשר איגום משאבי הביקורת וביצועה על ידי החשב הכללי, בשיתוף רשם העמותות ואגף מס הכנסה.

החשכ"ל מתכנן הקמת מערכת ממוחשבת, אשר תאפשר העברת מידע לכל הגורמים.

סגן החשב הכללי יכין חוברת עזר בנושא התמיכות, שתכלול את המידע הרלוונטי בנושא התמיכות, לרבות הנהלים, טפסי הבקשה, תקנות והחלטות ממשלה. 

ביום 4.12.2002 פרסם החשכ"ל הוראת תכ"מ בעניין העברת דוחות ביקורת בעמותות נתמכות, למס הכנסה, כדלהלן: "בהמשך למגמת הייעול של מערך הפיקוח על המוסדות הנתמכים, אבקשכם להעביר למס הכנסה - פקיד שומה 3 בירושלים, העתק מדוחות הביקורת התפעולית והכספית, הנערכות עבור משרדכם בעמותות הנתמכות."

א. 
לשם פרסום רשימת העמותות הנתמכות לרבות סכומי התמיכה ומטרותיהן, מפרסם אגף החשב הכללי באתר משרד האוצר את נתוני התמיכות. באתר זה ישנן שתי מערכות: 1. רשימת הגופים המקבלים תמיכה ממשרדי הממשלה, לרבות המשרד התומך וסכום התמיכה; 2. נתונים מתוך מערכת התמיכות הרוחבית, הכוללים פרטים אודות הגוף הנתמך (בעלי תפקידים, כתובת וכו'), מטרת התמיכה, סכום התמיכה המבוקשת, סכום התמיכה שאושר על ידי ועדת התמיכות, ועוד. במערכת זו נכללות כל התמיכות של משרדי הממשלה, התומכים בהיקף העולה על שני מיליון ש"ח.

רשם העמותות, משרד הפנים

על מנת לשפר את הקשר בין יחידת רשם העמותות לבין הקהל הרחב, הוכנה חוברת המפרטת את דרישות החוק והנהלים, שגובשו לצורך קבלת אישור ניהול תקין.

הטיפול של רשויות המס בהעברת כספים להסתדרות העובדים הכללית החדשה באמצעות מוסדות ציבוריים הקשורים אליה

דו"ח 51ב'

הגופים המבוקרים: משרד האוצר - אגף מס הכנסה ומיסוי מקרקעין, אגף המכס ומע"מ

א. ריכוז ממצאי הביקורת

2.
נציבות מס הכנסה לא הגדירה בכתב את תפקידיה ואת דרכי פעילותה של המחלקה למוסדות ציבור ומלכ"רים, ואין זה ברור אם תפקידה מתמצה בגביית מסים ממוסדות ציבוריים, או שמא עליה להיות רגולטור הקובע כללים לפעילותם של מוסדות אלה, מפקח על העמידה בכללים ומתערב בעצמו, או בשיתוף פעולה עם גופים אחרים המפקחים על מלכ"רים, כאשר מוסד סוטה מהכללים.

ב. מצב תיקון הליקויים

משרד האוצר - אגף מס הכנסה ומיסוי מקרקעין

2. 
במשרד השומה ירושלים 3, הוקמו שתי חוליות לטיפול במוסדות ציבור ומלכ"רים: חוליה מרכזית המונה 8 עובדים, וחוליית שומה המונה 5 עובדים, מהם 3 רואי חשבון.


להלן מספרי החוזרים והוראות הביצוע שפורסמו במהלך השנים 2001 - 2002, לאחר הביקורת, בנושא מוסדות ציבור ומלכ"רים. החוזרים והוראות הביצוע מטפלים באופן המיסוי, והתנאים והזכאויות לפטור ממסים של מוסדות ציבור:


- 
חוזר 2/2001 מיום 7.2.2001 - קווים מנחים לקביעת מטרה ציבורית ומוסד ציבורי.


- 
הוראת ביצוע 3/2001 מיום 7.2.2001 - נוהל בדיקה וכללים לקביעת התרת זיכוי ממס בגין תרומה למוסד ציבורי עפ"י סעיף 46 לפקודת מס הכנסה.


- 
חוזר 12/2002 מיום 10.10.2002 - ארגון מקצועי על פי סעיף 9(2א) לפקודה.


- 
הוראת ביצוע 19/2002 מיום 20.10.2002 - תוכנית ביקורת בתיק מוסד ציבורי.


בניית המערכת הממוחשבת לקליטת מידע נמצאת בשלב פיילוט.

3. 
במהלך שנת העבודה 2002, טופלו על ידי חוליית השומה כ-300 תיקים, כולל תיקים בהם הוצאו צווים, ותיקים שהועברו לחקירות. 

פיקוח על הקדשות ציבוריים ועל חברות

לתועלת הציבור, ומיסוי גופים אלה

דו"ח 52ב'

המבוקרים הראשיים: משרד האוצר - אגף מס ההכנסה ומיסוי מקרקעין; משרד המשפטים

א. ריכוז ממצאי הביקורת

1. 
כ-1700 מתוך כ-2000 הקדשות ציבוריים שנרשמו אצל רשם ההקדשות אינם רשומים במחלקה למוסדות ציבור ומלכ"רים בנציבות מס הכנסה, ואינם מגישים לה דוחות על הכנסותיהם. המחלקה לא פעלה לפתיחת תיקים להקדשות אלו. העדר פיקוח על פעילות ההקדשות ועל השימוש בהכנסותיהם עלול לגרום לאבדן הכנסות מס בסכומים ניכרים.

3. 
העדר תיאום בין הרשם לבין רשויות המס וחוסר שיתוף פעולה ביניהם פוגע בפיקוח על פעילותם של הקדשות ציבוריים וחברות לתועלת הציבור. על נציבות מס הכנסה לפעול שכל ההקדשות הציבוריים יירשמו אצלה.

4. 
מאחר שבלשכת רישום המקרקעין, נרשמת רק הערה על קיום ההקדש; שאינה מחייבת הצגת אישור מרשויות המס על תשלום המסים, אין רשויות המס יכולות לעקוב אחר עסקאות אלה ולבחון את חבותן במס. 

ב. מצב תיקון הליקויים

משרד האוצר - אגף מס הכנסה ומיסוי מקרקעין

1. 
בבדיקה חוזרת, נמצאו מקרים שאינם ראויים לפתיחת תיק במס הכנסה, ומקרים שראויים לבחינה ובירור, לשם פתיחת תיק. נפתחו תיקים במקרים הראויים, וקבלו טיפול שומתי.

3. 
מאוגוסט 2001 ועד ינואר 2002 נפגשו עובדי האגף, בפקיד שומה ירושלים 3, עם רשם ההקדשות ונציגיו, שלוש פעמים; נמצא כי אצל רשם ההקדשות ישנם תיקים של הקדשות וחברות לתועלת הציבור, שלא היו רשומים במס הכנסה.

4. 
ביום 28.7.2002 דרש מנהל מחלקת שומת מקרקעין בנציבות, מאגף רישום מקרקעין במשרד המשפטים, להקפיד שרישום נכסים על שם הקדש, או הערות אזהרה בדבר היות הנכס "מוקדש", ייעשו רק לאחר המצאת אישורי מסים כחוק.

המשרד לאיכות הסביבה
מתקנים היוצרים קרינה אלקטרומגנטית בתדרי רדיו, רישוי ופיקוח - דו"ח 50ב'
החלטת ממשלה תמ/42 - 13 למארס 2000

4. 
תוקם ועדה מתאמת של הגופים האחראים למתן רשיונות בנייה והיתרים לפי פקודת הרוקחים, שתהייה מופקדת על ריכוז הפעילות הכרוכה במתן אותם רשיונות והיתרים, בהרכב: נציג משרד הפנים - יו"ר, נציג משרד התקשורת, נציג משרד האוצר, נציג המשרד לאיכות הסביבה ונציג מרכז השלטון המקומי.

ביצוע ההחלטה

משרד התקשורת
4. 
הוקמה ועדה מייעצת בראשות נציג המשרד לאיכות הסביבה, שתייעץ לוועדת השרים לנושא האנטנות הסלולריות. נציג משרד התקשורת בוועדה הינו המשנה למנכ"ל וסמנכ"ל בכיר ספקטרום ורישוי תדרים.

אספקת חול

החלטת ממשלה תמ/11 - 3.4.2001

מחליטים, בהמשך להחלטה מספר תמ/4 מיום 28.3.2001:

א. 
משרד התשתיות הלאומיות, בהתייעצות עם משרד האוצר, משרד הפנים, המשרד לאיכות הסביבה ומינהל מקרקעי ישראל, יגבש תוכנית לקידום פיתוח אתרים חדשים לכריית חול ממקורות שונים בארץ בטווח הקרוב.

ב. 
מינהל מקרקעי ישראל, המשרד לביטחון הפנים, משטרת ישראל והמשרד לאיכות הסביבה, יגבשו פתרונות לשמירה על אתרי החול, שישלבו, בנוסף לתפקידי המשטרה, את אחריות מינהל מקרקעי ישראל כבעלים, אמצעי הפיקוח שברשותו, ואמצעים של המשרד לאיכות הסביבה. הפתרונות יועברו לאגף לביקורת המדינה במשרד ראש הממשלה.

ג. 
מסקנות והמלצות הצוותים הנ"ל יובאו לדיון ולאישור ועדת השרים תוך שלושה חודשים.

ביצוע ההחלטה
המשרד לאיכות הסביבה
א. 
האחריות להכנת וקידום תוכניות סטטוטוריות לאספקת חול בהתאם לתוכנית האב היא בידי משרד התשתיות הלאומיות ומינהל מקרקעי ישראל. 


בשנת 1999 הוכנה תוכנית אב לאספקת חול על ידי ועדה בינמשרדית שרוכזה על ידי משרד התשתיות הלאומיות.


המשרד לאיכות הסביבה מלווה את תהליך האישור הסטטוטורי של תוכניות אלה במוסדות התכנון. עד כה אושרו שש תוכניות באזור אשקלון ושלוש תוכניות במישור רותם. תוכנית לגבי שיווק חול משטח אזור התעשייה של מישור רותם נמצאת בשלבי הכנה. 

ב. 
הסמכויות למניעת גניבת חול והאחריות להפעלתן אינן בידי השר לאיכות הסביבה. למרות זאת, עקב ההשפעות הקשות לסביבה הנובעות מפעילות עבריינית זו, הוחלט במשרד לאיכות הסביבה ליזום נקיטת אמצעים נגד גנבי חול ולסייע לגופים המופקדים על כך.


המשרד לאיכות הסביבה מימן הקמתן והפעלתן של ארבע יחידות משטרתיות באגף קהילה ומשמר אזרחי, בתחנות רחובות, אשדוד, אשקלון ונתניה, המיועדות לטפל בנושא גניבת חול בלבד.


המשרד לאיכות הסביבה מימן רכישת ארבעה רכבי שטח בעלות של 570,000 ₪, וכן עלויות נלוות, כולל קרן חידוש רכב בעלות שנתית של 220,000 ₪. בנוסף, מימן המשרד רכישת ציוד כגון מצלמות, משקפות, אמצעי ראיית לילה ואמצעי תקשורת לאיסוף ראיות, לשם מניעת גניבת חול. 


המשרד לאיכות הסביבה היה שותף פעיל לתיקון חקיקה שקבע, בין היתר, כי כרייה שלא כדין מהווה פשע, וכן העניק סמכויות לתפיסת רכב עד תום ההליכים, והטלת הוצאות תיקון הנזק שנבע מכרייה בלתי חוקית. 


בשנת 2001 בוצעו 32 מבצעי אכיפה בשיתוף הסיירת הירוקה, משטרת ישראל,  משרד התשתיות הלאומיות ומינהל מקרקעי ישראל. נתפסו כלים ששימשו לביצוע עבירות. בשנת 2002 נערכו מבצעים נוספים ובכלל זה מבצע בן שלושה ימים רצופים באזור חדרה. 

תופעת גניבת חול באזורי אשדוד ואשקלון ובמישור חוף פלמחים הצטמצמה, בין השאר, בעקבות הפעילות המשותפת של המשרד לאיכות הסביבה ומשטרת ישראל: בשנת 1999 נרשמו 138 אירועים של גניבת חול; בשנת 2000 נרשמו 94 ובשנת 2001 נרשמו 60 אירועים.


עד עתה נפתחו 84 הליכים פליליים בעבירות של כרייה בלתי חוקית.

הובלת דלק במפרץ אילת

הגופים המבוקרים: המשרד לאיכות הסביבה; משרד התחבורה; משרד התשתיות הלאומיות

א. ריכוז ממצאי הביקורת

5. 
מינהל הספנות והנמלים במשרד התחבורה (מספ"ן) אינו אמור להשתתף בפעולות הנצלה והצלה בעת אירוע. לדעת משרד מבקר המדינה, מן הראוי לשקול לשלב  את מספ"ן בהיערכות לפעולות אלה גם במפרץ.

8. 
אין כיום למדינת ישראל כיסוי ביטוחי מספיק נגד זיהום ים שהיקף הפיצויים בגינו ניכר, והליכי החקיקה גם בעניין זה טרם הושלמו.

ב. מצב תיקון הליקויים

משרד התחבורה

למניעת זיהום הים בדלק במפרץ, פעל משרד התחבורה לתיקון תקנות, בדבר הגבלות על גיל המכליות הנכנסות למימי החופין של ישראל. ועדת הכלכלה של הכנסת שדנה בתקנות, החליטה כי התקנות יגבילו את גיל המכליות באילת ל-20 שנים, ובים התיכון - 25 שנים; תחילת התקנות תהיה לאחר שנה מיום פרסומן.

5. 
מינהל הספנות והנמלים עוסק בפעולות הצלה בים בהצלת חיים  בלבד. מינהל הספנות תיאם והסדיר את תחום אחריותו בדבר הצלת חיים בים, עם המשרד לאיכות הסביבה, במסגרת תוכנית חירום לאומית למוכנות ותגובה בזיהום ים (תלמ"ת). 


התקנות פורסמו ביום 18.2.2002, ולפיכך נכנסו לתוקף ביום 18.2.2003.

8. 
להשגת כיסוי ביטוחי נגד זיהום ים, ניסח משרד התחבורה "הצעת חוק החבות בנזיקין של בעל כלי שיט, לנזקי זיהום הים בשמן", בתיאום עם משרדי האוצר, איכות הסביבה, המשפטים ורשות הנמלים והרכבות.


הנושא מונח על שולחן ועדת הכלכלה של הכנסת.

תכנון והכרזה של גנים לאומיים ושמורות טבע

דו"ח 52ב'

המבוקר הראשי: הרשות לשמירת הטבע והגנים הלאומיים

מבוקרים נוספים: המשרד לאיכות הסביבה; משרד המשפטים; משרד הפנים; מינהל מקרקעי ישראל

א.  
ריכוז ממצאי הביקורת
2. 
הגשת תכניות לשמורות וגנים מתעכבת בגלל התנגדויות של הגופים השונים בשלטון המרכזי ובשלטון המקומי וכן בשל חילוקי דעות בין גופים אחרים ששותפים בתהליך. הרשות לשמירת הטבע והגנים הלאומיים (הרשות) והמשרד לאיכות הסביבה, לא קבעו נוהלי תיאום, לוחות זמנים ומנגנון ליישוב סכסוכים וחילוקי דעות בין הגופים האמורים כדי לקדם את תהליכי התכנון וההכרזה של התכניות לשמורות ולגנים.

8. 
חילוקי הדעות בין הגופים השונים מעכבים עיכוב בלתי סביר את התכניות לשמורות וגנים קודם שהן מוגשות למוסדות התכנון; ולפיכך, לדעת משרד מבקר המדינה, ראוי שמשרדי הממשלה הנוגעים בדבר, השלטון המקומי וכן הקק"ל יארגנו עבודת מטה לתיאום עמדות וליישור ההדורים ביניהם. כן יש מקום לשקול קביעת מנגנונים בין במודל של "אמנות", כגון זה הפועל בין הרשות לבין כמה מן הגופים, ובין במודל אחר שייקבע כדי ליישב סכסוכים ולהכריע במחלוקות.

16. 
"רשימת השיקולים לקביעת שיפוי בגין תכניות מתאר ארציות" מותירה את בעיית הסדרת אמות מידה וכללים בעניין דרישת השיפוי של מוסדות התכנון הנוגעת לרשות - בעינה, שכן אם בכל תכנית שתיזום הרשות היא תיאלץ לשאת ולתת על סבירות דרישת השיפוי ולהתדיין על כך בערכאות מינהליות ושיפוטיות, כי אז יתעכב אישור התכנית לזמן רב עד כדי פגיעה ביכולתה של הרשות להגשים את תפקידה על פי החוק. מן הראוי שהסוגיה הזאת תידון במשרד הפנים ובמשרד המשפטים, וייקבע על מי יוטל לשלם את הפיצוי או את השיפוי, ולפי זה יתוקצב החייב בתשלום.

19. 
העיכוב בהליך התכנון וההכרזה של גנים ושמורות עלולים לסכל את מטרות חוק הגנים והשמורות. ראוי שהרשות תפעל בשיתוף הגופים הנוגעים בדבר וייקבעו נוהלי תיאום, לוחות זמנים ומנגנון ליישוב חילוקי דעות בין הרשות לבין הגופים האמורים.

ב. מצב תיקון הליקויים

המשרד לאיכות הסביבה

19;8;2.
בעקבות פניית השר לאיכות הסביבה, החליטה מועצת הגנים הלאומיים ושמורות טבע (להלן: המועצה), בישיבתה מיום 17.7.2002, להקים ועדת משנה של המועצה, לנושא הכרזות שמורות טבע וגנים לאומיים. בוועדת המשנה חברים נציג המשרד לאיכות הסביבה (יו"ר), ונציגי רשות הגנים הלאומיים ושמורות טבע, משרד הפנים, משרד הביטחון, רשויות מקומיות, ומינהל מקרקעי ישראל. תפקיד ועדת המשנה לעקוב אחר קידום ההכרזות, והיא תדווח למועצה.
משרד הפנים

16.
לגבי תכניות לשמורות וגנים, תיקבע נורמה דומה לזו שנקבעה ביחס לשיפוי בגין פגיעת תכניות דרך, ולפיה המדינה נושאת ב-70% מנטל הפיצוי, והוועדה המקומית נושאת -30% מנטל הפיצוי או את השיפוי.

משרד הביטחון
רכש גומלין
דו"ח 53א'

החלטת ממשלה תמ/60 - 4.9.2002

ב. 
משרד הביטחון יערוך נוהל בנושא העברת ידע, לרבות ידע בבעלות המשרד, שבגינו יש לגבות תמורה.

ג. 
רשות החברות הממשלתיות תפנה ליו"ר הדירקטוריונים בתעשיות הביטחוניות (תע"א, תעש ורפא"ל), ותבקש לקבוע את הדרכים לתיקון הליקויים שאובחנו על-ידי הביקורת, בכל הקשור ברכש גומלין, וללא שיהוי.

ביצוע ההחלטה

משרד הביטחון
ב. 
מדצמבר 2002 מיושם נוהל בנושא העברת ידע, לרבות ידע בבעלות המשרד, שבגינו יש לגבות תמורה.

ג. 
בתאריך 14 באוקטובר 2002, פנתה רשות החברות הממשלתיות ליו"ר הדירקטוריונים בתעשיות הביטחוניות (תעשייה אווירית, תעשייה צבאית ורפא"ל), וביקשה לקבוע דרכים לתיקון הליקויים שאובחנו על ידי הביקורת, בנושאי רכש גומלין.
אגף השיקום - רכב רפואי לנכים

הגוף המבוקר: אגף השיקום - משרד הביטחון

א. 
ריכוז ממצאי הביקורת

1. 
נמצא, כי אגף השיקום לא עדכן את ההוראה בנושא הרכב הרפואי משנת 1989, ובפועל ניתנו לנכים במשך השנים זכאויות שונות לרכב רפואי אשר לא נכללו בהוראה. השינויים עוגנו במהלך השנים בטיוטת הוראה חדשה, אשר עד מועד סיום הביקורת לא קיבלה את אישור הגורמים המוסמכים במשרד. 

2. 
לדעת משרד מבקר המדינה, משנמצא, כי הוראה קיימת אינה מתאימה לדרישות, לבעיות חוזרות או לשינויים שחלו, על היחידה הרפואית ליזום שינוי ההוראה בהתאם לנהלים הקבועים בהוראת משרד הביטחון לעניין זה. כל עוד לא אושרה הוראה חדשה כנדרש, אין מקום לתת הטבות על יסודה.

ב. מצב תיקון  ליקויים

משרד הביטחון

1.2. הוראת אגף השיקום, הדנה בהטבה לנכי צה"ל בנושא רכב רפואי, באמצעות סיוע כספי לרכישת רכב, או במתן רכב בבעלות המדינה, והסיוע באחזקת הרכב והחלפתו, פורסמה ב-1 בדצמבר 2002.

היבטים בתכנון ובתקנים לבנייה

הגופים המבוקרים: משרד הביטחון; צבא ההגנה לישראל

א. ריכוז ממצאי הביקורת

2. 
תהליך שיתוף הפעולה בין משרד הביטחון וצה"ל לקוי ולא יעיל בשורה של נושאים, וביניהם: (א) היעדר מנגנון בקרה ממוסד, שיבטיח קיום סדרי שיתוף פעולה בין הגוף הדורש לבין אגף בינוי. כתוצאה מכך, הגוף הדורש לא הזמין את נציגי אגף בינוי לכל ישיבות ההתקדמות בפרויקטים, ונציגי האגף נעדרו מחלק מהישיבות שאליהן הם זומנו; (ב) הגופים הדורשים העבירו לעתים לאגף בינוי מסמכים טכניים, שלא היו מושלמים, ושלא הגיעו לרמה הנדרשת לביצוע עבודות בינוי.

3. 
אף על פי שפעילותה של הוועדה הבין-משרדית בראשות ראש אגף בינוי לסטנדרטיזציה של מסמכי חוזה לבנייה נמשכת עשרות שנים והמיפרט הכללי משרת כיום כמעט את כל ענף הבנייה בארץ, אין בהוראות המשרד התייחסות לפעילותה, ולא מוגדרים, בין היתר, תפקידי הוועדה ומטרותיה, תחומי פעילותה, אחריותה וסמכויותיה, מקור תקציבה, סדרי התכנסותה ופרסום פרוטוקולים. מן הראוי, שתחומי פעילותה של הוועדה, סדרי עבודתה ומקורות תקציבה ייבחנו על ידי המשרד ויעוגנו בהוראותיו. 

5. 
אין בצה"ל קווים מנחים בנוגע לבנייה הצבאית במחנותיו, שיחייבו את הזרועות, ולא ניתן דגש לצורך בקביעת סטנדרטים, שמטרתם להביא לאחידות בביצוע תוך כדי שאיפה להוזלת עלויות. צה"ל לא פיתח מערך של פרטים סטנדרטיים וחומרים אחידים לשימוש בבנייה בצה"ל. עוד עלה, כי בהיותן של זרועות צה"ל עצמאיות בתחום הבינוי, לרבות בתחום המקצועי, לא קיים מנגנון מוסדר של שיתוף פעולה מקצועי, ותוצרי הפעילות המקצועית רחבת ההיקף הנערכת במרכז בינוי אינם מחייבים את הזרועות האחרות והשימוש בהם נעשה רק לפי יוזמה מקומית. 

6. 
מאחר שהצורך בקביעת סטנדרטים עלה כבר בשנת 1997, על צה"ל לקבוע לוח זמנים לסיום בחינת סדרי שיתוף הפעולה בין הזרועות בתחום זה, במטרה להשיג חיסכון בעלויות התכנון, הבינוי והאחזקה. עוד העיר משרד מבקר המדינה, כי על צה"ל לעגן כל זאת בהוראות מתאימות בפקודות מטכ"ל ובהוראות הזרועות. בהיות אגף בינוי מופקד במערכת הביטחון גם על ביצוען של עבודות הבינוי בצה"ל, עליו לקחת חלק פעיל בתהליך קביעת הסטנדרטים.
ב. מצב תיקון ליקויים

משרד הביטחון

2.  
עדכון הוראת משרד הביטחון, הדנה בנושא זה, נמצא בעבודת המטה. לאחר השלמת עבודת המטה, תופץ הוראה פנימית של אגף הבינוי. מועד משוער להשלמת הפעילות, הרבעון השני של שנת 2003.


הוראת אגף בינוי, העוסקת בתחום הבקרה הממוסדת והעברת מסמכים, הופצה ביוני 2002. הוראה זו עודכנה בחודש ינואר 2003 לבקשת הגופים הדורשים.

3. 
הושלמה הוראת אגף הבינוי הדנה בפעילות הוועדה הבינמשרדית לתקנון של מסמכי חוזה לבנייה, הושלמה, ותופץ בתחילת 2003.

צבא ההגנה לישראל

5.6. בהוראת פיקוד עליון "מטכ"ל אגף הטכנולוגיה והלוגיסטיקה" (אט"ל) הנמצאת בתהליך עדכון, יוגדר אט"ל כגוף הקובע תקנים לבינוי מינהלתי בצה"ל.


הוקם צוות בראשות מפקד מרכז בינוי באט"ל, בשיתוף גופי הבינוי בזרועות, לגיבוש תקנים לבניה.


הצוות יעסוק גם בנושאים נוספים, כגון העברת מידע על מכרזים,תוכניות בינוי, ועוד.


הצוות יפעל גם בעתיד באחריות אט"ל.

צבא ההגנה לישראל
הטיפול בסיכוני קרינה אלקטרומגנטית בלתי מייננת בצה"ל
דו"ח 52א'

החלטת ממשלה תמ/22 - 28 לאוגוסט 2001

א. 
צה"ל יפנה אל משרד הבריאות לשם הכנת חוות דעת מקצועית מוסמכת, בענין האפשרות לקבוע אם קיים קשר בין חשיפה לקרינת רדיו של חיילים, לבין תחלואת סרטן.

ב.
 אגף טכנולוגיה ולוגיסטיקה ומפקדת קצין רפואה ראשי, יבחנו מחדש את תקן כוח האדם של ענף בריאות תעסוקתית מול המשימות המוטלות עליו, כדי לאפשר ביצוען.

ג. 
לרשום את הודעת צה"ל, כי אגף טכנולוגיה ולוגיסטיקה וחיל האוויר, הבהירו את יחסי הגומלין ביניהם בנושא קרינת רדיו, לפיהם המדור לרפואה תעסוקתית בחיל האוויר יונחה על ידי מפקדת קצין רפואה ראשי.

ד. 
המשרד לאיכות הסביבה ביחד עם צה"ל - מפקדת קצין רפואה ראשי ומפקדת קצין קשר ראשי - יתאמו ביניהם נוהל לביצוע בדיקות קרינה במתקנים צבאיים, שבהם עלולים להיות סיכוני קרינה אלקטרומגנטית בלתי מייננת לציבור הרחב.

ה. 
להטיל על האגף לביקורת המדינה במשרד ראש הממשלה לקיים מעקב, בתוך ארבעה חודשים, על ההתקדמות ביישומים.

מצב ביצוע ההחלטה
משרד הבריאות 

א.
הוועדה שהוקמה על ידי משרד הבריאות, לשם הכנת חוות דעת מקצועית מוסמכת, בענין קיום קשר בין חשיפה לקרינת רדיו של חיילים, לבין תחלואת סרטן, נוכחה, כי עד היום אין עדות להשפעה מסרטנת של קרינה מסוג זה על בני אדם, אשר חשופים אליה במסגרת עבודתם או במסגרות אחרות (צבאיות או אזרחיות).


לדעת הוועדה, אין מקום ליזום מחקר חדש בנושא, מהטעם כי מתנהלים מספר מחקרים בנושא זה במדינות שונות במערב. מחקרים אלה יסוכמו בשנים הקרובות.


לאור האמור לעיל מוצאת הוועדה כי אין הצדקה לביצוע מחקר כזה בצה"ל.


מנכ"ל משרד הבריאות הודיע לאגף לביקורת המדינה במשרד ראש הממשלה, כי מסקנות הוועדה מקובלות עליו במלואן.

שירות נשים בצה"ל
דו"ח 53א'

החלטת ממשלה תמ/58 - 2.9.2002

א. 
צה"ל ישלים עבודת המטה שהחל בה בנושאים הבאים:

1.
משמעויות הארכת שירות הנשים מ-21 חודשים ל-24 חודשים, החל מגיוס יולי 2002.

2.
השיטה לפיה יורחבו תפקידי הנשים בצה"ל, בהתחשב בלקחים ובמסקנות מהניסיון שניצבר בנושא עד כה.

3. 
היקף החלפת תפקידי גברים על-ידי נשים, ופירוט המקצועות.

4. 
משמעויות ביצוע שירות מילואים על-ידי נשים, לרבות ההשלכות על היקף ימי המילואים בצה"ל בכלל.

5. 
בחינת האפשרויות והמשמעויות להוספת נשים למערך הטכני, ובחינת ההשלכות השונות לשיבוצן במגוון התפקידים השונים במערך הטכני.

6. 
העלאת רמת הרובאות במסלולי ההכשרה הצבאית של החיילות.

סיום עבודת המטה - בתוך ארבעה חודשים.

מסקנות עבודת המטה יוטמעו בתוכנית כוח-אדם הרב-שנתית של צה"ל.

ב. לרשום את הודעת צה"ל, כי החל בביצוע מחקר בנוגע להיבטים פיזיולוגיים/רפואיים הקשורים לשירותן של נשים בתפקידי לחימה, וזאת במגמה להביא לשילוב מיטבי של נשים בצבא.


שלב ב' של המחקר יסתיים במחצית השנייה של 2003. המלצות ראשוניות של המחקר יוגשו בסוף שנת העבודה 2002.


תאריך היעד להתחלת שלב ג' בעבודת המחקר - פברואר 2003.

מצב ביצוע ההחלטה
צבא ההגנה לישראל
א.1.
משמעויות הארכת שירות נשים 


סוכם על תוספת של כ-2500 תקנים נוספים שיפתחו לשירות נשים בצה"ל, בכל המקצועות.

א.2.
הרחבת תפקידי נשים בצה"ל


נקבעו מדדים לבחינת התאמה למקצועות לאור היכולת הפיזיולוגית של נשים לשרת במקצוע, כנגזר מהמחקר הרפואי.

נקבעה יכולת איוש התקנים על ידי נשים, בהיבטי ההיקף הנדרש, רקע מקצועי קודם, וכד'.

נקבעו מאפיינים ייחודיים היכולים למנוע שילוב נשים במקצוע, למשל, שילוב בין חיילים לבין חיילות, מקצועות רבניים, וכד'.


נקבעו תפקידים שישארו, בשלב זה, סגורים בפני נשים: לחימת חיל רגלים (למעט חי'ר קל לבט"ש); לחימת חיל הנדסה, למעט מטהר אב"כ; לחימת חיל שיריון; רבנות צבאית.
א.3.
היקף החלפת תפקידי גברים

עבודת המטה הנמצאת בשלבי סיכום, כוללת המרת כ-2500 תקני גברים לתקני נשים.

א.4.
שירות מילואים על ידי נשים

מצבת הנשים בשירות מילואים תגדל פי 6 לערך, משנת 2000 ועד לשנת 2005.


עבודת המטה לסיכום שילוב הנשים בתפקידים נדרשים, ובסוגיית גיל שירות המילואים, נמצאת בשלבי סיום.

א.5.
שילוב נשים במערך הטכני

להלן פירוט פעילויות לשילוב נשים במערך הטכני:


פרוייקט "רקיע": שילוב מיועדות לשירות ביטחון, בעלות השכלה עיונית בלימודים טכנולוגיים לתואר הנדסי. הפרוייקט מבוצע במסגרת חיל האוויר, ובשילוב המרכז להכשרה טכנולוגית במשרד העבודה והרווחה.


פרוייקט "דור עתיד להייטק", בהובלת משרד החינוך: במסגרת הפרוייקט, מפעל אזרחי, או יחידה טכנולוגית בצה"ל, מאמצים כיתת בית ספר. הפרוייקט מיועד בעיקרו לבנות, ובעתיד ישולבו בו גם בנים.


באט"ל נערך עתה מחקר, העוסק בהצלחת שילוב נשים במערך הטכנולוגי ביבשה.

בניית תוכנית הסברה לנשים, בנושא השירות במערך הטכני, נמצאת בשלבי סיום באגף כוח-אדם.

א.6.
רמת הרובאות 


הנושא נבחן על ידי מפקדת זרוע היבשה ועל ידי אגף תכנון. נוסחו חלופות לסיכום נושא זה, שהועברו לסגן הרמטכ"ל.
ב. 
מחקר הנוגע להיבטים פיזיולוגיים/רפואיים

שלב א: בוצע סקר למיפוי התאמת מקצועות בהם משולבות נשים, ומקצועות בהם עתידות להשתלב נשים, בהיבט הפיזיולוגי, על פי רשימה שהועברה ממז"י.


שלב ב: בחודש אוגוסט 2002 הוחל בביצוע סקר, לניטור המדדים הבריאותיים ומדדי כושר גופני לבנות לוחמות, כחלק ממחקר מקיף בנושא זה בבסיסי ההכשרה השונים. הסקר כולל שאלון למתגייסות למקצועות לחימה, איסוף נתוני רפואה פעילה, וכן מעקב כושר גופני ומשקל. סקר זה, המבוצע בשיתוף מקרפ"ר, בה"ד 8, מז"י ומכון וינגייט, אמור לתת כלים להתאמת תהליך ההכשרה לנשים, ולתכנון המחקרים העתידיים.


שלב ג: המגמה בעתיד היא לבנות מחקר רחב, מודולרי, פרוספקטיבי לחיילות לוחמות ולחיילות במקצועות הדורשים מאמץ פיזי רב, אשר יכלול מעקב ארוך טווח של שנתיים לפחות, הן בשלב ההכשרה והן בשלב השירות לאחר מכן. המחקר אמור להתחיל בפברואר 2003. לצורך המחקר אושר תקן לרופא, שישמש כפרויקטור.
ריכוז ממצאי הביקורת

הגוף המבוקר: צבא ההגנה לישראל

3. 
ראוי לבחון את הסיבות לכך שמלש"ביות המביעות רצון להשתלב במקצועות לחימה בעדיפות גבוהה, אינן מתייצבות בסופו של דבר למיונים הנערכים למקצועות אלה. 

מצב תיקון הליקויים

צבא ההגנה לישראל 

3
נערך סקר ראשון לבחינת אי התייצבות מלש"ביות, המביעות רצון להשתלב במקצועות לחימה בעדיפות גבוהה, ואינן מתייצבות בסופו של דבר למיונים הנערכים למקצועות אלה. על פי תוצאות הסקר, לא ניתן להגיע למסקנות. לפיכך הוחלט בצה"ל לבצע בקרוב סקר נוסף.

4.
בינואר 2003 בוצע מיון לוחמות במתכונת צד"כ (ציון דירוג ראשוני כללי) בדומה לביון לוחמים, ובאפריל 2003 יתבצע מיון במתכונת גיבושון דו-יומי, אשר יכלול ריאיון צד"כ ומיון פיסי.

סדרי המיון והשיבוץ לתפקידים של מיועדים לשירות ביטחון

דו"ח 53א'

הגוף המבוקר: צבא ההגנה לישראל

א. 
ריכוז ממצאי הביקורת

1. 
באפריל 2002 נבדקה שוב, על ידי אגף כוח אדם ומפקדת קצין רפואה ראשי, מכסת הנבדקים בוועדות הרפואיות. נבדקו המדדים המקובלים במרפאות צה"ל השונות ובקופות החולים. המסקנה היא שבדיקת רופא נמשכת כ-10 דקות, ועל כן סביר שבמשך שמונה שעות עבודה ייבדקו עד 50 מלש"בים. משרד מבקר המדינה מעיר, כי גם אם עשר דקות מספיקות לתשאל את המלש"ב על תולדותיו הרפואיים, לעבור על כל הבדיקות שעשה, לקרוא את השאלון שמילא, ולבדוק אותו בדיקה גופנית מלאה, הרי שגם בהנחה של עבודה במתכונת יום עבודה מלא, ניתן לעמוד, לפי התחשיב האמור, במכסת הנבדקים בלבד, ולא נלקח בו בחשבון הזמן הנדרש לטפל בסיכום פרופילים בתיקים הנמצאים בטיפול שוטף.

2. 
ממסמך של מינהל הגיוס מינואר 2002 עולה, כי שיעור החזרת טופס שאלון רפואי עמד אצל הגברים על 38.2% ואצל הנשים על 33.2% בלבד. כלומר, כשני שלישים מהמלש"בים אינם מחזירים את השאלון. משרד מבקר המדינה העיר, כי לא ברור מדוע צה"ל אינו פועל לאכוף את החזרת השאלון, נוכח החשיבות של המידע הרפואי הנמסר בו. המצב הנוכחי, שבו כשני שלישים מהמלש"בים אינם מחזירים את השאלון הרפואי, פוגם באיכות סיכום הפרופיל הרפואי שלהם, ומחייב את אכ"א ואת מקרפ"ר לבחון דרכים לשינוי המצב, כדי שבידי הרופאים יימצא המידע המלא הדרוש.

4. 
משרד מבקר המדינה המליץ, שמפקדת קצין רפואה ראשי תנתח את הסיבות לשיעורי נשר בוועדות הרפואיות ליחידות השדה כדי לבדוק אם תהליך המיון הרפואי בלשכות הגיוס, ובפרק הזמן מקביעת הפרופיל הרפואי ועד מועד הגיוס, מתבצע כנדרש. 

5. 
משרד מבקר המדינה המליץ לאכ"א ולמינהל הגיוס לבחון דרכים להשגת המידע הנחוץ ממערכת החינוך לאיתור המלש"בים בני ה-17 הלומדים בכיתות י', כדי לזמנם לבדיקות רפואיות כשיהיו בכיתה י"א. יצוין, כי לפי תקנות שירות ביטחון, התשכ"ז-1967, מנהל מוסד חינוכי, חייב, אם נדרש, למסור פרטים שונים על מלש"בים, ובהם הגיל, ההכשרה בלימודים ודרגתם. 

6. 
משרד מבקר המדינה הצביע על החשיבות הרבה של הבקרה הרפואית-מקצועית השוטפת על הוועדות הרפואיות למלש"בים בלשכות הגיוס, הקובעות את דרגת כשרותם הרפואית לשירות סדיר בצה"ל. לכן, ראוי שהגורמים האחראים באכ"א, במינהל הגיוס ובמקרפ"ר יפיקו לקחים מעבודת צוות הבקרה, וישלבו את ממצאיו והמלצותיו בעבודת המטה, כדי לשפר את תהליך המיון הרפואי, העשוי להביא למיצוי מיטבי יותר של המלש"בים. 

8. 
במחלקת מדעי ההתנהגות (ממד"ה) לא נמצאה הנחיה מקצועית לגורמי השיבוץ בבקו"ם, המגדירה את הצד"כ המהווה סף שיבוץ ליחידות השדה. גורמי ממד"ה גם אינם משולבים בתהליך השיבוץ בבקו"ם של מגויסים בעלי ציון דירוג ראשוני כללי (צד"כ) נמוך או ציון ניבוי 1. עוד התברר, כי בפני גורמי השיבוץ בבסיס קליטה ומיון, אין את ציון הניבוי שניתן למלש"בים בלשכות הגיוס, אלא תמצית קצרה של ריאיון הצד"כ, העדפות המתגייס על רצונו להיות לוחם ודירוג שלוש יחידות לפי סדר עדיפות, שבהן הוא מעוניין להשתבץ.

10. 
משרד מבקר המדינה העיר, כי במצב הקיים שבו: (א) המיון האיכותי לנשים חסר כלים לבחינת היבטים אישיותיים; (ב) נפתחו עבורן מקצועות, תפקידים וקורסים איכותיים שלא היו בעבר, המחייבים מיונים בעלי עלויות גבוהות; (ג) ברורה חשיבותו של ריאיון התאמה לתפקיד לחימה. ראוי שאכ"א יבחן את השימוש בריאיון התאמה לנשים, ובשלב הראשון לנשים המיועדות ליחידות ההתנדבות ולתפקידי לחימה. 

11. 
במצב שבו המלש"בים מתבקשים להשיב על שאלוני ההעדפות לשיבוץ ומפתחים ציפיות שמשאלותיהם ימולאו, ראוי שלאלה שלא השתכנעו או העומדים בסירובם, למרות שכנראה אינם רבים, או אלה ששינו את דעתם במשך הזמן שחלף מעת מילוי השאלון ועד גיוסם לצה"ל, יינתן טיפול שיבחן באופן פרטני יותר את התנגדותם ויגביר את נכונותם לשרת כלוחמים ביחידות שדה. זאת, כדי למנוע את נשירתם במהלך השירות הצבאי מהיחידות שאליהן שובצו.

ב. מצב תיקון הליקויים

צבא ההגנה לישראל

1.
מתבצעת בחינה, העוסקת במסגרת עבודת ארגון ושיטות בלשכות הגיוס, לתיקוף מכסות הנבדקים בלשכות הגיוס (בוועדות הרפואיות). הבחינה תסתיים במארס 2003.

2.
צה"ל יזם קשר עם המועמד לגיוס באמצעות האינטרנט. כיום ניתן כבר להדפיס את השאלון באמצעות האינטרנט. נושא החזרת השאלון באמצעות האינטרנט נמצא טרם נקבע.

4.
מחזורי הגיוס באוגוסט ובנובמבר נבחנו, ומתבצע עתה מחקר על הנתונים שנאספו. מסקנות המחקר יופצו במארס 2003.

5.
הופצה הנחייה ללשכות הגיוס לא להזמין לוועדה רפואית למלש"בים הלומדים בכתה י'. לתלמידים החייבים בהתייצבות בלשכת הגיוס, בהתאם לחוק שירות ביטחון, יקבע עם הגעתם ללשכת הגיוס, מועד התייצבות אחר, מאוחר יותר.

6.
גובשה תפיסה ותוכנית לביצוע הבקרה על ועדות רפואיות בלשכות הגיוס, לקביעת מדדים לבחינת תהליכים, וקביעת פרופילים רפואיים. מסקנות ראשוניות יפורסמו במאי 2003.

8.
מחלקת מדעי ההתנהגות (ממד"ה) סיכמה עבודת מטה, בה נקבעו הקריטריונים להפניה לקב"ן ולקבלת ציון ניבוי 1 בראיון הצד"כ (ציון דירוג ראשוני כללי). הוחל בשימוש בקריטריונים המעודכנים, ובהתייצבויות האחרונות קיימת ירידה במספר המלש"בים המופנים לקב"ן.

10.
עבודת המטה לבחינת קיום ראיונות צד"כ לנשים בהליך סיכום. במקביל, החל בינואר 2003 מבוצעים ראיונות צד"כ למיועדות לתפקידי לחימה במפקדת הזרוע לבניין הכוח ביבשה. סוכמה מתכונת הראיון למלש"ביות.

11.
סוכמה עבודת המטה, שבוצעה באגף כוח אדם לבחינת ההכנה לצה"ל, כולל שאלון העדפות. נקבע כי מועד משלוח השאלון למלש"בים הותאם למועד השתתפות תלמידי בתי הספר בימי הכנה להכרת צה"ל.

ניהול תקציב מפקדת הזרוע לבניין הכוח ביבשה
דו"ח 53א'

הגופים המבוקרים: משרד הביטחון; צבא ההגנה לישראל

א. 
ריכוז ממצאי הביקורת

1. 
ישנן הוראות למחלקת אמצעי לחימה (אמל"ח), שעל אף אזכורן בתוכן העניינים, טרם נכתבו. הוראות אלו היו אמורות להסדיר נושאים משמעותיים בניהול המחלקה, ובהם: המבנה הארגוני, ייעוד הענפים השונים ותפקידיהם; הגדרות התפקידים במחלקה; ונוהל אישור תקציב למשימה.

2. 
ההליך שבו נקבעת נקודת העבודה אינו מעוגן בנוהלי עבודה כתובים, על אף שהוא מהווה שלב מכריע בתהליך הכנת תכניות העבודה – שלב היוצר אילוץ תקציבי, שאליו יתכנסו הגופים בתכניותיהם. על כן, מן הראוי שהזרוע תמסד בהוראותיה את המתכונת לקביעת נקודת העבודה, לרבות ציון הגורמים המשתתפים והמידע התומך בקביעתה. 

12. 
בשבע השנים האחרונות עלה, באופן קבוע, ביצוע תקציב הביטחון השוטף (בט"ש) על התכנון התקציבי (בשיעורים שנעו בין 51% ל-161%). במצטבר בתקופה זו, הסתכם הפער שבין התכנון לביצוע בכ-630 מיליון ש"ח. השוואה, שערך משרד מבקר המדינה בין נתוני ביצוע התקציב השנתי לבין נתוני מסגרות התקציב הרב-שנתיות של הבט"ש בתר"ש מז"י, העלתה אף היא חריגה של עשרות ומאות אחוזים בביצוע ביחס לתכנון.

ב. מצב תיקון הליקויים

משרד הביטחון

2. 
בינואר 2003 הוקם פורום לבחינת תהליכי עבודה במערך התקציבים בצה"ל ובמשרד הביטחון. בראש הפורום עומד ראש מחלקת תורה, הדרכה ומידע באגף התקציבים במשרד הביטחון, ומשתתפים בו נציגי הגופים התקציביים המרכזיים בצה"ל ובמשרד הביטחון.


הפורום דן בתהליכי העבודה הקיימים כיום בתחום התכנון, הניהול והבקרה התקציביים ובדרכים לשיפורם, לרבות אלו אותם הציעה הביקורת.


בדיונים הראשונים של הפורום נדונים, בין השאר, נושא ניהול הקפאות ונושא מימון משותף של פרוייקטים על ידי מספר גופים תקציביים.

צבא ההגנה לישראל

1. 
עדכון הנהלים וההוראות במחלקת התקציבים במז"י נמצאים בשלבי סיום (צפי לסיום תחילת הרבעון השני 2003). העדכון כולל את כל הנהלים הדנים בניהול התקציב, לרבות ספר התקציב, הפשרת התקציב, הערכת מצב תקציבית ומימוש תקציב.

2. 
צה"ל מקיים עבודת מטה לבחינת הצורך בהגדרת קריטריונים וכללים לעדכון תוכניות עבודה ברמת המטכ"ל. ובבקרה מטכ"לית על השינויים בהם.


עבודת המטה תסתיים ביוני 2003.

12. 
עקב הצרכים ההולכים וגדלים לנושא הביטחון השוטף (בט"ש) הוחלט לתקצבו על חשבון העברות תקציביות מסעיפים אחרים שבתקציב מז"י.

ניהול קניות בהקפה ביחידות צה"ל
דו"ח 53א'

הגופים המבוקרים: משרד הביטחון; צבא ההגנה לישראל

א. 
ריכוז ממצאי הביקורת

1. 
אין בהוראת המשרד כל התייחסות, שבאה לפרט את הסמכויות של צה"ל בביצוע קניות בהקפה. בין היתר, לא נקבעו מגבלות כמותיות לביצוע קניות בהקפה של פריטים, שאינם מיועדים לצרכים דחופים אך "צריכתם קטנה וערכם הכספי נמוך", ולא הובא פירוט של מושג "פיצול קנייה", לרבות באילו מקרים תיחשב הקנייה כמפוצלת ובאילו לא. 

2. 
באגף הכספים אין מערכת לאיתור קניות מפוצלות. זאת, בין היתר, בשל היעדר אמות מידה מפורטות לנושא איסור הפיצול. גורמי אגף הכספים, האחראים לבדיקת החשבוניות ולאישורן לתשלום, פועלים לפי מיטב הבנתם בבואם לבדוק אם היחידות הרוכשות פיצלו קניות. 

3. 
מן הראוי שהמשרד וצה"ל יקבעו הגדרות משלימות בהוראותיהם במטרה להביא לאחידות בהגדרת התנאים לביצוע קניות בהקפה; בעיקר בנושאי סוגי ציוד המותרים והאסורים לקנייה בהקפה והגדרת המושג "פיצול קניות".
4. 
מתוך מאות תיקי רכש נבדקו 72 תיקים ביחידות הרוכשות של אגף הטכנולוגיה והלוגיסטיקה 40 תיקים ביחידה של חיל האוויר. ב-31 מתיקי אגף הטכנולוגיה והלוגיסטיקה וב-13 מתיקי חיל האוויר נמצאו ליקויים בניהול תהליכי הרכש, בין היתר בכל הקשור להקפדה על הוראת המשרד ועל הוראות צה"ל בתחומים של איסור פיצול קניות בהקפה למספר קניות נפרדות ורכש פריטים שאינם נדרשים בדחיפות; כן נמצאו מקרים של רכש פריטים שנאסרו לרכש בהקפה. 

5. 
נבדק ניהול המעקב והבקרה של היחידות הרוכשות באט"ל ובח"א אחר פיצול קניות בהקפה, בהתאם לאמות מידה שקבעו. בביקורת עלו עשרות מקרים, שבהם פיצלו היחידות קניות בהקפה, בניגוד לנאמר בהוראת המשרד ובהוראות צה"ל. 

6.
מחלקת תקציבים ובקרה באט"ל אינה מבצעת בקרה ומעקב אחר הקניות בהקפה שמבצעות היחידות הרוכשות. בהיעדר בקרה מרוכזת אחר הקניות בהקפה באט"ל, אין לאט"ל כלים לבחינת מאפייני הרכש בערוץ זה ברמה הכלל-אגפית, ובכלל זה עמידת היחידות השונות בתנאים המגבילים, ובחינת כלל הקניות בהקפה באט"ל לצורך איתור טובין ושירותים שניתן לרכוש באמצעות המשרד. 
7. 
המערכת שמפעילה מחלקת התקציבים ובקרה בחיל האוויר אינה מתוכננת להתריע על אי-עמידת היחידות הרוכשות בתנאים המגבילים. בהיעדר תכנון מתאים של המערכת, איתור החריגים נעשה ידנית, אף על פי שמדובר באלפי נתונים.

8. 
היחידות הרוכשות של חיל האוויר קנו סוגי טובין ושירותים בסכומים מצטברים של מאות אלפי ש"ח, כאשר הרכש נעשה באמצעות קניות נפרדות, שחלקן עלה על 3,000 ש"ח; חלק מקניות אלה ניתן היה לבצע, לכאורה, באמצעות גופי הרכשה ייעודיים של המשרד. בביקורת נמצא, כי רוב הרכישות הנ"ל לא נדרשו לביצוע משימות דחופות של חיל האוויר.

9.
בהוראת המשרד ובהוראות צה"ל לא צוין באילו מקרים על היחידות הרוכשות להעדיף רכש באמצעות שלוחות מנה"ר על פני רכש בערוץ קניות בהקפה, זאת במקרים, שבהם מתאפשר, על פי ההוראות הנ"ל, לבצע רכש בכל אחד ממסלולים אלה. נוכח עמימות זו, עלו בביקורת מקרים רבים, שיחידות רוכשות באט"ל ובח"א קנו טובין במסלול קניות בהקפה, על אף שניתן היה לרוכשו, לכאורה, באמצעות שלוחות מנה"ר.

ב. מצב תיקון הליקויים

צבא ההגנה לישראל

כללי

הוראת פיקוד עליון "מגבלות על נציגי צה"ל בהתקשרויות עם ספקים" הדנה, בין השאר, בקניות בהקפה, עודכנה בהתאם לממצאי הביקורת, ונמצאת עתה בסבב חתימות לקראת הפצתה.

עבודת המטה במשרד הביטחון בנושא "פיצול קניות בהקפה", הושלמה, ותפורסם מיד עם פרסום הוראת הפיקוד העליון.

4,5,7,8.
הבקרה על קניות בהקפה הנעשות על ידי חיל האויר שופרה, וננקטו הצעדים הבאים:

א.  בקרה חודשית על ידי מחלקת תקציבים על מנת למנוע חריגות.

ב.
צומצם השימוש בערוץ הקניות, על ידי מעבר לערוצי רכש אלטרנטיביים, ועל ידי הגדרת תקרה תקציבית לרכש בהקפה.

ג.
קליטת המערכת הממוכנת החדשה לניהול התקציב והמלאי של חיל האויר, מאפשרת מתן מענה לרכש בהקפה ממוכן, לרבות הכנת דרישת רכש רגילה, הכוללת הגבלות של כל תנאי הסף של הרכש, בהתאם להוראות המשרד. המערכת תאפשר בקרה מראש של הסמכויות המאשרות (סבב אישורים ממוכן), ותכלול אפשרות להגבלה אוטומטית בסכום הרכש, סעיפים תקציביים, ועוד. קליטת המערכת מבוצעת בהדרגה במהלך שנת העבודה 2003. 
ההיערכות לשעת חירום של היחידה לשיתוף פעולה 

שבחיל האוויר

דו"ח 53א'

הגוף המבוקר: צבא ההגנה לישראל

א. ריכוז ממצאי הביקורת

ממצאי הביקורת מצביעים על ליקויים בכוננות ובכשירות, הנובעים בעיקר מליקויים בהיערכותה של היחידה לשיתוף פעולה שבחיל האוויר לגיוס אנשי המילואים שלה, המאיישים מסגרות אלה בשעת חירום, מחסור של כוח-אדם במסגרות אלה, ומפיקוח בלתי מספק של מפקדת חיל האוויר על השגת רמת הכוננות והכשירות הנדרשת מגופים אלה. מן הראוי, שמפקדת חיל האוויר והיחידה לשיתוף פעולה שבחיל ינקטו בדחיפות את כל הצעדים הנדרשים כדי לקיים את הכוננות והכשירות של מסגרות אלה לשעת חירום, ויוודאו את עמידתן בהן.

ב. מצב תיקון הליקויים

צבא ההגנה לישראל

חיל האוויר בחן מחדש את ההיערכות לגיוס מילואים ביחידה, והגדיר את רשתות הגיוס השונות. בוצע תרגיל פנימי של היחידה. תרגיל נוסף בשיתוף כוחות היבשה אמור להיערך במחצית הראשונה של שנת 2003.

נושא כשירות ג'יפים נבחן, ואינו נמצא עתה בעדיפות. בנושא כוח אדם הסתיים עדכון מקיף של תקני המילואים במחלקת תכנון וארגון בחיל האוויר. איוש התקנים ייעשה באופן שוטף על בסיס הקצאות בהתאם לעדיפויות. איוש התקנים יבוצע מתוך כוח האדם הסדיר של היחידה, ומאנשי המילואים השייכים ליחידות אחרות, שפעילותן נמוכה. תמהיל ההתמחויות הנדרש לכוח האדם הסדיר נבחן, הוגדר ואושר.

מוכנות למלחמה

מערך התובלה היבשתית בשעת חירום
דוח 51א'

החלטת ממשלה תמ/74 -  12.11.2000
א. 
צה"ל, משרד התחבורה ומל"ח יערכו בחינה מחודשת לגבי צרכי ההובלה, כל אחד בתחומו. זאת על רקע תרחיש הייחוס הכולל, בין השאר, פגיעות בעורף, ועל רקע הגידול באמצעי התובלה.

ב. 
תוצאות הבחינה המחודשת יעובדו בעבודת מטה משותפת בין צה"ל לבין מל"ח ומשרד התחבורה, במגמה לשפר את מצב ההובלה במשק האזרחי.

ג. 
במקביל, צה"ל יבצע בדיקה מחודשת לגבי שחרור נהגים נוספים למילוי צרכי המשק האזרחי.

ד. 
דיווח יימסר לוועדת השרים ולאגף לביקורת המדינה במשרד ראש הממשלה בתוך שישה חודשים.

ביצוע ההחלטה

משרד הביטחון

ב. 
עבודת המטה בצה"ל בנדון הסתיימה. תפיסת צה"ל בנושא כוללת, בין השאר, את העקרונות הבאים:


כלי רכב יגוייסו ליחידת רכב מילואים רק לאחר שינתן מענה לצרכיםבאמצעות כלי רכב צה"ליים ובאמצעות כלי רכב שכורים.


גיוס כלי רכב ליחידת רכב מילואים, יבוצע במדורג ובאופן סלקטיבי, בהתאם לצרכים.


מונה קצין אשר יקשר בין צה"ל לבין מל"ח, ומתפקידו יהיה לבדוק, נקודתית, אפשרות שחרור כלי רכב מגוייסים ביר"מ, בהתאם לצרכים ולבקשות של מל"ח.


בעקבות סיום עבודת המטה בצה"ל, סוכם בין אט"ל לבין מל"ח, כלהלן:


הצורך "במגבה-נע" בוטל לחלוטין, וצה"ל לא יגייס אותם בזמן חירום; שחרור ראשי גורר, לטובת הובלת הדלק בשע"ח; צמצום משאיות (עד ומעל 18 טון), בתקינת צה"ל; העברת האמצעים הנ"ל, למל"ח תבוצע במדורג עד חודש מארס 2003.

משרד התחבורה

א. 
משרד התחבורה ומל"ח סיימו עבודת מטה לבחינת צרכי ההובלה, על רקע תרחיש הייחוס. העבודה בוצעה על ידי חברה חיצונית, והוגשה למטה מל"ח ארצי ולמשרד התחבורה, בחודש יולי 2002.


בחינת הצרכים מצביעה על פער במשאיות אורגניות במשרדי ההובלה, שהוכרזו כחיוניים לשעת חירום. המשרד מקיים דיונים עם צה"ל, להשלמת הפערים.

ב. 
ועדה משותפת למשרד העבודה, משרד התחבורה,צה"ל ומל"ח, בחנה את נושא הכשרת נהגים, והמלצותיה הוגשו לסמנכ"ל משרד התחבורה.


עיקרי ההמלצות עוסקים בשיפור ההכשרה לנהגים וההתמחות המעשית, במסגרת משרדי ההובלה החיוניים לשעת חירום. 

היבטים בהיערכות המשק לשעת חירום

בעיריית תל אביב-יפו

החלטת ממשלה תמ/57 -  2.9.2002

ו. 
לרשום את הודעת נציג מטה ועדת מל"ח עליונה, כי המטה, בשיתוף פיקוד העורף, שוקד על הכנת תיקי אב, שיכללו נהלים להפעלת רשויות מקומיות בשעת חירום.


יוכנו שלושה סוגי תיקי-אב, על-פי גודל אוכלוסיית הרשויות.


עד סוף שנת 2002 תושלם הכנת תיק אב לרשויות המקומיות הגדולות, ותוך שמונה חודשים נוספים יושלמו תיקי האב למועצות המקומיות ולמועצות האזוריות.

מצב ביצוע ההחלטה

משרד הביטחון

ו.
הושלמה הכנת תיקי אב לרשויות מקומיות גדולות. תיקי האב הופצו בדצמבר 2002. 


הכנתו של תיק אב למועצות האזוריות מתוכננת במהלך שנת 2003.


הפצת התיק לוותה בהשתלמות שנערכה על ידי משרד הפנים, אליה זומנו בעלי התפקידים המתאימים בעיריות.


הרשויות המקומיות תודרכו על מבנה התיק והנושא המרכזי בו, לרבות הדגמה באמצעות ניתוח תרחיש.

ריכוז ממצאי הביקורת

הגופים המבוקרים: עיריית תל-אביב-יפו; הרשות העליונה לפס"ח - משרד הפנים; מטה מל"ח ארצי - משרד הביטחון

5. 
השוואה שערכו נציגי משרד מבקר המדינה בין הייעוד של מתקנים מסוימים לפי דוח אגף אמרכלות משק ונכסים, מיולי 2001, לבין הייעוד של אותם מתקנים לפי רישומי העירייה, העלתה אי-התאמה בין שני הדוחות, וכן, כי מתוך מתקני הפינוי ומתקני הקליטה שבעיר, 17 יועדו הן לשימושה של העירייה כמתקני פינוי או קליטה והן לשימושם של גורמים אחרים. היעדר דיווח של הגורמים העשויים להשתמש במתקני העירייה לאגף אמו"ן כנדרש, מעמיד בספק את יכולתם להשתמש במתקנים אלה בשעת חירום. 

6. 
בבדיקת תיקי המתקנים נמצא עותק אחד בלבד מכל תיק מתקן, שהיה בידי האחראי למתקן בשעת חירום; רוב תיקי המתקנים הכילו נתונים גולמיים, כגון אוסף של הוראות כלליות ונתונים לא עדכניים; בחלק מהתיקים לא נרשמו תאריכי העדכון; ובכל טבלאות איוש סגל המתקנים חסרו פרטים בסיסיים, כגון מספרי תעודות זיהוי ומספרי טלפון. 

מצב תיקון הליקויים

משרד הביטחון

5.6. המטה הארצי של מל"ח קיים עבודת מטה מקיפה לבחינת כלל הצרכים לתפיסת מתקנים על ידי הרשויות הייעודיות במל"ח, לרבות משטרת ישראל, מג"ב ושב"ס.


פירוט כל המתקנים המתוכננים לתפיסה בשע"ח על ידי גורמי מל"ח הועברו, על פי נוהלי המשרד, לחטיבת הנכסים באגף אמרכלות, משק ונכסים במשרד הביטחון לצורך מעקב וניהול מסודר, במקביל לדרישות צה"ל ופיקוד העורף המופנות ישירות לאגף אמו"ן, על מנת למנוע כפל תכנון על אותם מתקנים.

מוכנות העורף למתקפה בחומרי לחימה כימיים וביולוגיים
דו"ח 51א'

החלטת ממשלה תמ/73 - 12.11.2002

ה. 
לרשום את הודעת משרד הביטחון, כי פיתוח דגם לערכת מגן עתידית נמצא בשלבי סיום. הייצור יימסר במידת האפשר ליצרנים אחדים.

ביצוע ההחלטה

משרד הביטחון

ה. 
הושלמו הניסויים בשימוש במסכות אבן-ספיר.


מנכ"ל משרד הביטחון הורה לרכוש ערכות מדגם אבן ספיר עם מפוח.


המסכות אמורות להימסר לצה"ל במהלך  שנת 2003.

ריכוז ממצאי הביקורת

הגופים המבוקרים: משרד הביטחון; צבא הגנה לישראל - פיקוד העורף, אגף תכנון; משרד הבריאות; משרד הפנים

8. 
בעתיד הקרוב יפוג התוקף של חלק מהתרופות לשעת חירום.

מצב תיקון הליקויים

משרד הבריאות

8. 
החלפת התרופות מבוצעת בהדרגה ובהתאם לצורך, בתיאום בין מערכת הביטחון למשרד הבריאות. 

האגודה למען החייל

דו"ח 52א'

הגופים המבוקרים: האגודה למען החייל; משרד הביטחון

א. ריכוז ממצאי הביקורת

11.
בשנת 2000 שילמה האגודה שכר בכירים ל-14 עובדים. בהתאם לנתוני האגודה, עלות שכרם הסתכמה בכ-6.4 מיליון ש"ח; העלות הממוצעת לעובד בכיר הסתכמה אפוא  בכ-457,000 ש"ח לשנה. ההחלטה של ועדת המנגנון מדצמבר 1999 בדבר ההצמדה של שכר הבכירים למדד המחירים לצרכן אכן נועדה להקטין את עלויות השכר, אך האגודה עדיין נושאת בעלויות שכר  גבוהות למספר  רב של עובדים, המוגדרים עובדים בכירים, גם בהשוואה לנהוג במשרדי ממשלה ובחברות ציבוריות. 

12.
האגודה שילמה למנכ"ל, על פי ההסכם שחתמה עמו, תוספת שכר קבועה מדי חודש. ביולי 2000 הסתכמה אותה תוספת בכ-9,100 ש"ח. בחודש זה הייתה עלות שכרו של המנכ"ל גבוהה בכ-8,000 ש"ח משכרו של יו"ר האגודה, המקביל, לשכר מנכ"ל במשרד ממשלתי. 

ב. מצב תיקון הליקויים

האגודה למען החייל

בעקבות הביקורת הוקמה ועדה ציבורית חיצונית לבחינת שכר הבכירים באגודה.

לאור המלצות הוועדה הציבורית, החליטה הנהלת האגודה על הורדה בשכר ל-14 בכירים, בשיעור של אחוז אחד, החל מחודש ספטמבר 2002, ועד לאישורן הסופי של המלצות הוועדה במארס 2003.

מרחב התפר

דו"ח מיוחד של מבקר המדינה
החלטת ממשלה תמ/59 - 4.9.2002

ב. שוהים בלתי חוקיים (שב"חים)

1. 
ועדת השרים רואה בעדיפות עליונה את הצורך בפעילות אינטנסיבית מול המסיעים, המלינים והמעסיקים של השב"חים, ככלי לצמצום מספר השב"חים בישראל.


המשרד לביטחון הפנים, משרד המשפטים ומשרד האוצר יכינו תוכנית להגברת האכיפה בנושא.

2. 
המשרד לביטחון הפנים יציג בכלי התקשורת בעברית ובערבית את המידע הנוגע למשמעות הביטחונית של השב"חים בישראל והמסייעים להם, לחומרת העבירות ולענישה הצפויה למפירי החוק בתחום זה.


הואיל והנושא הינו נושא ביטחוני מן המעלה הראשונה, ובהקשר זה המדובר במצב חירום, ולאור העובדה כי ניסיונות ההסברה לא קיבלו ביטוי מספיק עד כה - יפנה המשרד לביטחון הפנים לרשות השידור, לשם העברת המידע הנ"ל לציבור, תוך שימוש בסמכות הממשלה, על-פי סעיף 46 לחוק רשות השידור.

3. 
המשרד לביטחון הפנים יסיים בתוך 30 יום את בחינת אפשרויות הדיווח של פרטי המסייעים לשב"חים, לנציבות מס הכנסה ולגופים אחרים, בעלי סמכות רישוי ופיקוח.

4. 
ועדת השרים רושמת לפניה את הודעת המשרד לביטחון הפנים, כי מאז פרסום דו"ח המבקר הוקם בית משפט העוסק בשפיטת שב"חים.

5. 
המשרד לביטחון הפנים ישלים ללא דיחוי את עבודת ההכנה הנדרשת, לצורך החלטה בענין, בדבר אפשרות הכשרת מתקן הכליאה בקציעות, קביעת האחריות לו והמשמעות התקציבית הכרוכה בהכשרתו.
ג. מעברים ומחסומים

1. 
ועדת השרים רואה חשיבות רבה בתיקון הליקויים העוסקים במגע שבין חיילי צה"ל לאוכלוסייה האזרחית במחסומים, ובצורך בהכשרה ובמיומנות מקצועית של הכוחות המאיישים את המחסומים.
2. 
ועדת השרים רושמת לפניה את הודעת צה"ל, כי הושלמה עבודת המטה הפנימית בנוגע לתיקון הכשלים שהציג מבקר המדינה, ביחס למעבר אנשים, כלי רכב וסחורות בין איו"ש לתוככי ישראל.


צה"ל ידווח בתוך 30 יום לאגף לביקורת המדינה על הפעולות שנעשו על-ידו לתיקון הליקויים האמורים.

3. 
א.
משרד התשתיות הלאומיות יעביר לאגף לביקורת המדינה מסמך, המפרט את הליקויים בדו"ח המבקר בתחום הולכת הדלק והגז, אשר תוקנו, וכן פירוט הליקויים שטרם תוקנו.


משרד התשתיות הלאומיות יקים צוות לקידום תיקון הליקויים שטרם תוקנו.


ב. 
צה"ל יעביר לאגף לביקורת המדינה מסמך, המפרט את הליקויים בדו"ח המבקר בתחום העברת הסחורות אשר תוקנו, וכן פירוט הליקויים שטרם תוקנו.



צה"ל יקים צוות לקידום תיקון הליקויים שטרם תוקנו.

4. 
תכנון המעברים יהיה חלק מהליכי תכנון המכשול. תהליך תכנון המעברים ייעשה על-ידי משרד הביטחון, בשיתוף משרד התחבורה.

5.
המועצה לביטחון לאומי תבצע עבודת מטה, ביחס לקביעת האחריות לתפעול המעברים לאורך מרחב התפר, בהמשך להחלטות קודמות שקיבלה הממשלה בנושא, ותגיש המלצותיה בענין לדרג המדיני.

ה. תיאום צה"ל ומשטרה במרחב התפר - פיקוד ושליטה אחודים

1. 
ועדת השרים רושמת לפניה את הודעת צה"ל, כי הסתיימה עבודת המטה בתיאום עם מג"ב בנושא, הקובעת את חלוקת התפקידים העיקריים, את מבנה גוף התיאום, את הפעולה האג"מית, את תרשים זרימת המידע בין הגופים ואת הקמת דסק המודיעין האחוד.

2. 
ועדת השרים מנחה את צה"ל והמשטרה להתחיל בתיאום מיידי בכל הנושאים בהם הגיעו הצדדים לסיכום ביניהם, כמפורט בהודעת צה"ל לוועדת השרים.

3. 
לצורך שדרוג נוסף של התיאום, תרכז המל"ל עבודת מטה להסדרת מחלוקות ותעביר המלצותיה לדרג המדיני, אם יהיה צורך בכך, ביחס לנושאים הבאים:


- גיבוש טיוטת נוהל "מתגלגל" מול צה"ל, מג"ב והמשטרה;


- מיסוד נוהל שיתוף פעולה בין צה"ל והמג"ב לחבירה;


- מיסוד נהלי דיווח ועדכון בין החמ"לים בכל הרמות.

4. 
המועצה לביטחון לאומי תבצע עבודת מטה בנוגע להקמת פיקוד אחוד במרחב התפר.


במסגרת זו תתבסס המועצה על המלצתה בנושא זה, ותגדיר את הפערים הקיימים בין משרד הביטחון למשרד לביטחון הפנים בתחום.

ביצוע ההחלטה

ב. שוהים בלתי חוקיים 

המשרד לביטחון הפנים - משטרת ישראל

המשטרה התקשרה עם לשכת הפרסום הממשלתית, להפקת תשדיר ומסע פרסום בנושא זה. צוות לשכת הפרסום יסייר במרחב התפר לגיבוש קו ההסברה. התשדיר יופק במידה ויימצא לכך מקור תקציבי בשנת 2003. 

עבודת מטה בנושא: "שוהים בלתי חוקיים", נמצאת לקראת סיומה. 

במקביל, נעשתה על ידי מערך הדוברות במשטרה ובמג"ב פעילות דוברות נמרצת, וניתן ביטוי לנושאים שהוזכרו בהחלטת ועדת השרים.

באשר לשימוש בסעיף 46 לחוק רשות השידור לצורך פרסום המידע לציבור - העניין הועבר לבחינת היועצים המשפטיים; במידה ותתקבל חוות דעת המאשרת זאת, ייעשה שימוש בסעיף זה, לצורך פרסום המידע.

ג. מעברים ומחסומים 

משרד הביטחון

משטחי גב אל גב: מתקיימת נוכחות ואבטחה צבאית במשטחים הזמניים בשעות ההפעלה. נעשות בדיקות ביטחוניות מדגמיות למשאיות היוצאות מאיו"ש לשטח מדינת ישראל.
במסגרת המכשול העתידי יוקמו חמישה מסופי סחורות, שיתנו מענה ממוסד לתחום זה.

איכות הפעילות הביטחונית: נעשה מאמץ ממוקד בנושא זה, לרבות מיסוד אימון יעודי לקראת סוג זה של פעילות, ארגון פק"לים ומיקוד באוכלוסיית יעד.

שיפור היחס לאוכלוסייה האזרחית: נוסף פרק בנושא זה באימונים ביחידות המשרתות במחסומים, ומתקיימת בקרה, הדרכה וליווי של המפקדים. במחסומים בעייתיים הוצבו מתנדבים שהוכשרו במיוחד לצורך זה. ניתנת עדיפות בהפעלת כוחות קבועים במחסומים. נכתבה תוכנית התערבות על ידי פיקוד מרכז ומחלקת מדעי ההתנהגות, המופעלת חלקית. הוקצו מכשירי טלפון סלולריים למחסומים, המאפשרים בדיקת נתוני כלי רכב חשודים, בעזרת בסיס הנתונים המשטרתי. פקודות הקבע נערכו ונכתבו מחדש, ונוסף להם נדבך אזרחי לטיפול באוכלוסיה ובהיתרים למיניהם. ניתן דגש לנושא אבטחת הכוחות.

אמצעים לבידוק ביטחוני: הוקם מחסום לדוגמא במחסום מכבים, עם אמצעי בידוק משופרים. לקראת הקמת נקודות הביקורת בתפר, מתקיימת עבודת מטה נרחבת עם גופים נוגעים, לשיפור יעילות הבדיקה והזיהוי.

התועלת המבצעית מהמחסומים: עם השלמת מכשול התפר, יקבלו המעברים תפקיד מרכזי. מתקיימת פעילות גם בסביבת המחסומים, וניתן דגש מיוחד לכוחות בנושא סימנים מעידים לאיתור כלי רכב חשודים.
צה"ל השלים את איפיון המעברים ומיקומם, והוחל בתכנונם.

צה"ל רואה יתרון רב בהפעלת המעברים למיניהם על ידי גורמים מקצועיים, תחת רשות אזרחית, בעדיפות רשות שדות התעופה.

3. 
העברת סחורות: חל שיפור באבטחת משטחי גב אל גב. במסגרת המכשול העתידי יוקמו חמישה מסופי סחורות, שיתנו מענה ממוסד לתחום זה.

ה. תיאום צה"ל ומשטרה במרחב התפר - פיקוד ושליטה אחודים
משרד הביטחון

בדיון שנערך ב-19 בדצמבר 2002 אצל שר הביטחון, בהשתתפות כל הגורמים הרלוונטיים במערכת הביטחון, בנושא האחריות על הפיקוד והשליטה במרחב התפר, סוכם על ידי שר הביטחון, כי הגוף שיוכל לבצע באופן יעיל את הפיקוד והשליטה במרחב התפר, הינו צה"ל. 

ב-5 בפברואר 2003 קבע ראש הממשלה כי הפיקוד והשליטה במרחב התפר, יהיו באחריות צה"ל.

המשרד לביטחון הפנים - משטרת ישראל

מיושם נוהל שיתוף פעולה בעת אירוע. בהתראה ו/או פיגוע, מבוצעים חבירה ושיתוף פעולה עם מג"ב וצה"ל. 

נעשות חבירות של חוליות הפיקוד הקדמיות (החפ"קים) במפקדות המשותפות בעת אירוע.

למיסוד נוהלי דיווח ועדכון בין החמ"לים בכל הרמות, קיים נוהל לדיווחים בעת אירוע. קיים גוף תיאום וקישור של פיקוד מרכז, בפיקוד סא"ל וקציני מטה אג"מ, מודיעין וקשר, המדווח בזמן אמת למפקדות.

ו. תצפיות 

המשרד לביטחון הפנים - משטרת ישראל

צה"ל ומשטרת ישראל/מג"ב, גיבשו תורת הפעלה משותפת לתצפיות. הצוותים הוכשרו בצה"ל באחד הגדודים הבכירים. הפעילות בשטח כוללת נהלי דיווח ועדכון בין התצפיות. עדיין לא קיימים עזרי שליטה משותפים, כגון מפות, אשר מאפשרות נוהלי דיווחים אחידים.

ז. מיגון וביטחון שוטף ביישובי מרחב התפר
המשרד לביטחון הפנים - משטרת ישראל
מיגון ישובים משותף מתבצע בתיאום עם מג"ב, משרד הביטחון ופיקוד העורף. קיימת תוכנית למרכיבי ביטחון בישובים, על פי סדר עדיפות מתואם של מג"ב ופיקוד העורף, בתקציב של 20 מש"ח בשנת 2002. תקציב דומה תוקצב גם לשנת 2003. בישובים נבנית גדר אלקטרונית, בתוואי שאושר על ידי הקבינט. פעולות אלה יביאו לשיפור המצב הביטחוני והאבטחתי של יישובי קו התפר.

החלטת המפכ"ל להעברת ישובים קהילתיים לאחריות מג"ב, מבוצעת מ-1.1.2003.

המשרד לביטחון הפנים
משטרת ישראל

מערך החקירות של עבירות הונאה
דו"ח 52ב'

החלטת ממשלה תמ/40 - 25 למארס 2002

ג. 
ראש האגף לביקורת המדינה במשרד ראש הממשלה יקיים דיון בהשתתפות משרד המשפטים בענין הקמת מוקד להעברת מידע בין השב"כ, משטרת ישראל, צה"ל וגורמים רלבנטיים נוספים וידווח על המלצותיו בנושא ליו"ר ועדת השרים, לשם קבלת החלטה בענין.
ב. ביצוע ההחלטה

משרד ראש הממשלה - האגף לביקורת המדינה וביקורת פנימית
ג. 
הוקם צוות בו משתתפים נציגי משרד ראש הממשלה; משרד האוצר; משרד הביטחון; המשרד לביטחון הפנים - משטרת ישראל; משרד המשפטים; המוסד לביטחון ותפקידים מיוחדים; שירות הביטחון הכללי; וצבא ההגנה לישראל.


הצוות קיים עד כה מספר פגישות. הוחלט על ריכוז תכניות ההדרכה היעודיות של המשרדים המשתתפים בצוות. המשרדים השותפים ניאותו לאפשר השתתפות משתלמים ממשרדים אחרים בתוכניות ההדרכה שלהם, במידת האפשר, ללא תמורה.
משרד הבינוי והשיכון

מענק השתתפות בשכר דירה

דו"ח 50ב'

הגופים המבוקרים: משרד הבינוי והשיכון; עמידר - החברה הלאומית לשיכון בישראל

א. ריכוז ממצאי הביקורת

3. 
המשרד לא היה יכול להעמיד לרשות משרד מבקר המדינה קובץ נתונים מעודכן למועד עריכת הביקורת - יוני 1999. למשרד אין נתונים מרוכזים על מספר החייבים ועל סכומי המענקים, בגין השתתפות בשכר דירה שניתנו שלא כדין.

ב. מצב תיקון הליקויים

משרד הבינוי והשיכון

3. 
בחודש מארס 2001 הושלמה מערכת החקירות לבדיקת זכאות, מבחינה ארגונית ומבחינה מיחשובית. המערכת פועלת מאז בהיקף מלא.

מערך שירותים בתחום תרבות הדיור

דוח 52ב'

הגופים המבוקרים: האגודה לתרבות הדיור; משרד הבינוי והשיכון

א. ריכוז ממצאי הביקורת

2. 
המשרד מממן שיפוצים באמצעות האגודה, שלא נבחרה במכרז. לאגודה אין לכאורה מיומנות מיוחדת ויתרון יחסי בתחום ביצוע השיפוצים לעומת חברות אחרות שפועלות בתחום זה. בעבודות שיפוץ בתל-אביב נוצר מצב של פיקוח כפול באותן עבודות כאשר הן האגודה והן חברת עזרה וביצרון שילמו למהנדסים מטעמם את מלא התשלום.

3. 
בין המשרד לבין האגודה אין חוזי התקשרות, הן בתחום מענקי שיפוץ והן במסגרת פרויקט שיקום שכונות, המגדירים את השירותים שעל האגודה להעניק למשרד, ואת שיעור העמלה שהאגודה תקבל בעד הספקתם; העמלה צריכה להיות תוצר של בדיקה כלכלית תמחירית מקיפה.

4. 
על האגודה לתת ביאור מתאים בדוחותיה, בדבר ההסדרים בינה לבין הרשויות המקומיות ובדבר מהותם של אותם ההסדרים והשפעתם על התוצאות של פעילותה, דבר שעד כה לא נעשה.

6. 
מאז ספטמבר 1995 הוועד המנהל מתפקד ללא יושב ראש בניגוד לתקנון האגודה ובניגוד לחוק החברות הממשלתיות.

8. 
רשות החברות הפנתה תשומת לב האגודה שהיא מעסיקה יועץ משפטי ללא אישור הרשות וכי יש לבחור יועץ משפטי חדש.

9. מן הראוי שייבחן מכלול תפקידיה של האגודה לתרבות הדיור, ומערך השירותים בתחום תרבות הדיור, כולל מערך התקינה באגודה. 

ב. מצב תיקון הליקויים

האגודה לתרבות הדיור

2. ועדת הפטור של החשב הכללי, פטרה, בתנאים מגבילים את האגודה, מהצורך במכרז.
3.
בעקבות הביקורת, יוכן חוזה התקשרות. כן החליט הוועד המנהל שהאגודה תכין בדיקה כלכלית תמחירית מקיפה.

4.
הביאור המילולי ישתקף בדוחות הכספיים של האגודה, החל מהדוחות לשנת 2002.

6.
בישיבת הוועד המנהל ב-5.9.2002, הוחלט למנות יו"ר לוועד המנהל, מינוי שאושר ב-21.10.2002 על ידי רשות החברות.

8.
ב-15.7.2002 נתקבל אישור מרשות החברות למינויו של היועץ המשפטי החדש של האגודה.

9.
ב-21.11.2002 התקבלה החלטה בוועדת תקנון ומשפט של האגודה, להוסיף בתקנון סעיף נוסף: "לפעול בכל סמכות.... על פי הנחיות משרדי הממשלה לרבות משרד הבינוי והשיכון, לשיפוץ, פיתוח, שיקום ולהעלאת תרבות הדיור...". כן יכין היועץ המשפטי של האגודה חוות דעת על התקנון של האגודה, לאור הערות מבקר המדינה. 

משרד הבריאות

ייעול בפעולות בתי-החולים הממשלתיים

דו"ח 50ב'

החלטת ממשלה תמ/43 - 13 למארס 2000

א. 
מנכ"ל משרד הבריאות, ביחד עם מנהלי בתי-החולים הממשלתיים, נציג משרד האוצר ובשיתוף מומחים מחוץ לשירות המדינה, יכינו לכל בית-חולים ממשלתי תוכנית איזון והתייעלות נפרדת, שתכלול גם את פעולות קרנות המחקר הפועלות בבתי-החולים, והסדרת פעילותן הכספית.

ב. 
לצורך תוכנית ההתייעלות תוכן מערכת נתונים ממוחשבת לכל בית-חולים ותאגיד בריאות, המסוגלת לספק נתונים פיננסיים-תמחיריים, אמינים ועדכניים, כולל נתונים על פירוט השירותים הניתנים במרפאות החוץ של בתי-החולים ואורך התורים.

ג. 
 בבתי-החולים, ולבדיקת נחיצותן של יחידות ומחלקות קיימות, מתוך מגמה לבטל כפילויות בין ובתוך בתי-חולים, ולסגור יחידות ומחלקות מיותרות.

ד. 
הערות ביקורת המדינה ילקחו בחשבון במהלך הכנת התוכניות דלעיל.

ה. 
דיווח ימסר לאגף לביקורת המדינה בתוך שלושה חודשים.
מצב ביצוע ההחלטה

משרד הבריאות
ב. 
בתי החולים הממשלתיים הכלליים ותאגידי הבריאות עברו בשנים האחרונות רפורמה בניהול הפיננסי, שכללה:

1. 
הטמעת עקרונות חשבונאיים מקובלים על פי גילוי דעת 69 (מלכ"רים), כולל ניהול חשבונאי על בסיס מצטבר.

2. 
חיוב בתי החולים בעריכת דוחות מצרפיים ודוחות כספיים, רבעוניים ושנתיים, מבוקרים, לבית החולים ולתאגיד הבריאות.

3. 
החלפת מערך המיחשוב הפיננסי למערכת חדשה מודרנית.

4. 
הקמת מאגר נתונים פיננסיים מרכזי באתר מרכזי של משרד הבריאות.

5. 
הטמעת מערכת בקרת השכר, הכוללת "מחסן נתונים" על נתוני השכר של עובדי בתי החולים. 

6. 
הקמת צוות מקצועי לניתוח הנתונים הפיננסיים ולניתוח נתוני השכר, המפרסם את ממצאיו.

 מוכנות לשעת חירום של המערך הרפואי 

דו"חות 44-51

החלטת ממשלה תמ/62 - 12.11.2002 

א. בנק הדם ומגן דוד אדום (מד"א)
1. 
משרד הבריאות ומד"א ישלימו בתוך שבועיים רשימה של תורמי דם שניתן לפנות אליהם בעת הצורך.
2. 
לרשום את הודעת משרד הבריאות כי קיימת היענות רבה לפנייתו בקרב גופים בארץ ובחו"ל להתגייסות לתרום דם בעת הצורך, ביניהם: מוסדות הבריאות, מוסדות להשכלה גבוהה, מפעלי תעשייה ותלמידי הישיבות התורניות.
3. 
משרד העבודה והרווחה, משרד הבריאות ומד"א יכינו רשימה של עובדים מתאימים אשר ירותקו בשעת חירום למד"א. עובדים אלה ישולבו בתירגולים לשעת חירום.
4. 
צה"ל - פיקוד העורף יחד עם מד"א ומשרד הבריאות, ישלים בתוך שלושה חודשים רשימת אתרים מרכזיים להתרמות דם בשעת חירום.
5. 
משרד הבריאות ומד"א בתיאום עם מטה מל"ח במשרד הביטחון יתאמו נוהל לפיו ניתן יהיה לעשות שימוש במסוקים אזרחיים מגויסים או ספינות לשינוע מנות דם וציוד רפואי בשעת חירום.
6.
משרד הבריאות יחד עם מד"א יכינו רשימת בעלי רכב מתאימים שיצוידו בערכות פנסים מהבהבים וסירנות על מנת שיוכלו לסייע בהעברה מהירה של מנות דם, ציוד רפואי וסגל רפואי בשעת חירום.

ניתן יהיה לעשות שימוש בעזרים אלה לרבות שימוש בנתיבי תחבורה ציבוריים, באירועים שיוגדרו ובשיטה שיקבע המשרד לביטחון הפנים - משטרת ישראל, בתיאום עם משרד התחבורה.
ב. ריתוק עובדים במפעלי ייצור של תרופות
1. 
לרשום את הודעת משרד הבריאות כי העביר למשרד העבודה והרווחה רשימה של מפעלי תרופות המייצרים תרופות לצה"ל ולשוק האזרחי בישראל.
2. 
לרשום את הודעת משרד העבודה והרווחה כי הושלם המהלך לריתוקם של עובדים חיוניים במפעלים אלה, על מנת לאפשר ייצור שוטף וסדיר של תרופות לשעת חירום.
3. 
משרד הבריאות ומשרד העבודה והרווחה יכינו רשימה של עובדים ובעלי תפקידים אשר ירותקו למקום עבודתם בשעת חירום כדי לאפשר יבוא שוטף של תרופות וציוד רפואי מחו"ל.
מצב ביצוע ההחלטה

משרד העבודה והרווחה

3. 
עובדי מעבדה מגויסי חוץ, בבנק הדם של תל השומר וסניפו בחיפה - רותקו, ועברו השתלמות תלת-יומית.

משרד הבריאות

5. 
השימוש במסוקים אושר. המשרד יגבש נוהל הפעלה בין רשות האשפוז לבין רשות התעופה האווירית. בנוהל יוגדרו הגורמים אשר הנוהל יחול עליהם, בעיקר שירותי הדם, ומתכונת ההפעלה של שימוש במסוקים אזרחיים או ספינות, לשינוע מנות דם וציוד רפואי בשעת חירום.

המשרד לביטחון פנים

6. 
בהתאם להחלטת ועדת השרים, המשטרה לא תאכוף בשעת חירום עבירה של נסיעה בנתיבי תחבורה ציבורית (נת"צ), על כלי רכב של משרד הבריאות ומד"א, כאשר הם מצוידים בפנס מהבהב אדום פועל, והם נכללים ברשימת כלי הרכב שהוגשה למשרד התחבורה, ואושרה על ידי הגורמים המוסמכים במשרד, לשימוש בפנס מהבהב אדום ולנסיעה בנת"צ. כל האמור לעיל הוא לצורך הנובע משעת החירום, וכל זמן שמצב החירום נמשך. העתק מהרשימה המאושרת תועבר לראש אגף התנועה של המשטרה.
מכשירים רפואיים ותרופות לשעת חירום

הגוף המבוקר: משרד הבריאות

א. ריכוז ממצאי הביקורת

2.
האגף לשעת חירום מספק מכשירים רפואיים המיועדים לשעת חירום, וחיבים אחסון לשעת חירום - לשימוש שוטף של בתי החולים.

ב. מצב תיקון הליקויים

משרד הבריאות

2.
האגף לשעת חירום מרכז עתה עבודת מטה מואצת לרכש אמצעי הנשמה וניטור, בהיקפים האמורים לשפר את מידת המענה הדרוש להנשמתם של הנפגעים בלוחמה קונבנציונלית ובלתי קונבנציונלית. מיכשור זה יאוחסן במארזים מרכזיים, באחריות האגף לשעת חירום, בפריסה גיאוגרפית, כמתבקש מתרחיש האיום.

דיאליזה

הגוף המבוקר: משרד הבריאות 
א. ריכוז ממצאי הביקורת

1.
המשרד לא הוציא הוראות המקיפות את כל נושא הדיאליזה. הועלה, שעד כה לא בחן המשרד את נושא הדיאליזה על תחומיו והיבטיו השונים, ולא קבע הנחיות וסטנדרדים באשר להליכים המקצועיים והארגוניים הקשורים בכך.

3. 
משרד הבריאות לא נערך מבעוד מועד להקמת מאגר נתונים ומערכת בקרה לזכאים לתגמול כספי בגלל אי ספיקת כליות כרונית, מאגר שיאפשר הצלבה בין המידע שמגיע מהקופות לבין המידע שבמאגר, ובחינת הדרישות של הקופות לתשלום.

ב. מצב תיקון הליקויים

משרד הבריאות

1. 
ביום 26.7.1999 פורסמו בקובץ התקנות התקנות לבריאות העם (רישום מרפאות), (תיקון), התשנ"ט-1999. בתקנה 11א' נקבעו התנאים להפעלת מכון לדיאליזה.
3. 
הוקם מאגר המידע, ובוצעה בקרה לבחינת תיפעולו התקין.
המוכנות לשעת חירום של מערך כוח האדם הרפואי במערכת האשפוז

הגוף המבוקר: משרד הבריאות

א. ריכוז ממצאי הביקורת

21. 
בתי החולים לא תורגלו בנושא המוכנות לפגיעה ביולוגית.

ב. מצב תיקון הליקויים

משרד הבריאות

21. 
בשנת 2002 נערכו הדרכות רבות, תרגילי סימולציה וימי עיון לאנשי מערכת הבריאות. בהדרכות אלה ניתן מענה לכלל תרחישי האיום השונים בזמן רגיעה ובשעת חירום.


בשנת 2003 מתוכננות השתלמויות רחבות היקף, המתייחסות לקידום היערכותה של מערכת הבריאות, בעיקר לאירועים לא קונבנציונלים, בדגש על הערכות למלחמה. ההדרכות יערכו בשיתוף פעולה בין דרגי הניהול הרפואיים של בתי החולים, קופות החולים ושירותי בריאות הציבור, ויטלו בהם חלק מנהלים, רופאים ואחיות בדרגי הניהול השונים בבתי החולים.

מכונים לרפואה גרעינית

הגופים המבוקרים: משרד הבריאות; משרד העבודה והרווחה

א. ריכוז ממצאי הביקורת

1.
נקבע כי רופא המכון לרפואה גרעינית יהיה נוכח במכון בעת שניתן החומר הרדיואקטיבי לנבדק או למטופל. כן נקבע כי טכנאי רפואה גרעינית רשאי להזריק חומר רדיואקטיבי רק בנוכחות רופא במכון. הוראות אלה אינן מיושמות.
2. 
המשרד לא דרש, בכל שנה, מהמכונים לרפואה גרעינית לחדש את ההיתר לניהולם ולהפעלתם, וכולם פועלים מכוח ההיתר שניתן להם לאחרונה בשנת 1992, לאחר שהוצאו הנהלים וההנחיות. חידוש ההיתר מותנה בעמידה בתנאים שקבע המשרד להפעלת מכונים לרפואה גרעינית. פעילות המכונים ללא חידוש ההיתר עלולה להביא לחשיפת העובדים והנבדקים לקרינה מייננת.
3. 
עד ספטמבר 2000 כמעט לא היה פיקוח מטעם היחידה הארצית לרישוי ופיקוח על מכשירי קרינה, על הפעלת המכונים ועל יישום הנהלים, לא נבדקה בטיחות הקרינה במכונים ולא נבדק תהליך בקרת האיכות של המכשירים ושל הבדיקות הרפואיות.
4. 
על המשרד לפעול לכך שכל המכונים יקבעו נוהלי עבודה שיתאימו למינימום הנדרש בחוזר המשרד מנובמבר 1986, בנושא בטיחות קרינה - המלצות הוועדה להכנת נוהלי קרינה מעשיים בעת השימוש בחומרים רדיואקטיביים להדמיה.
6. 
על המשרד לפקח על כך שהמכונים יעמדו במינונים המומלצים על ידו של החומרים הרדיואקטיביים המוחדרים לחולה או לנבדק. זאת, כדי למנוע חשיפת יתר של הנבדק לקרינה מיותרת בתהליכי האבחון ברפואה גרעינית. 
7. 
המשרד לא קבע תכנית לבקרת איכות של הציוד. כמו כן, מהבדיקות של הבודקים המוסמכים עולה, כי המכונים לא דאגו לכך שהחברות המספקות את הציוד יבצעו את הבדיקות בתדירות הנדרשת. 
8. 
במכונים לא נעשית בקרת איכות של תהליך האבחון הרפואי. אין למכונים נתונים מפורטים על זמן ההמתנה לביצוע הבדיקה, משך זמן הצילום, מספר המבטים וסוגיהם, וכיצד ומתי נערך פענוח הצילום. בהעדר נתונים אלה לא ניתן לערוך בקרת איכות של הבדיקה. עוד הועלה, כי בהוראות שנקבעו בחוזר החדש לא נכללו הנחיות בנושא בקרת איכות של ביצוע הבדיקות.

ב. מצב תיקון הליקויים

משרד הבריאות
1. 
ביום 4.4.2002 פרסם מינהל הרפואה במשרד הבריאות חוזר הקובע תנאים להפעלת מכון לרפואה גרעינית. במקביל מינה המשרד מפקח מיוחד לנושא, המבצע פיקוח שוטף. על פי דוחות שהמשרד מקבל, המכונים מקיימים בדרך כלל את התנאים שנקבעו על ידי המשרד.

2. 
המשרד לאיכות הסביבה מנפיק איזוטופים למכונים, רק על פי אישור היחידה לרישוי ופיקוח של משרד הבריאות.

3. 
המפקח על המכונים לרפואה גרעינית, מבצע עתה פיקוח שוטף על המכונים.
4. 
המפקח על המכונים לרפואה גרעינית, מוודא עתה יישום ההנחיות בנושא בטיחות הקרינה.

6. 
המפקח על המכונים, מוודא עתה יישום ההנחיות, גם בנושא מינון הקרינה.

7.
המפקח על המכונים, יחד עם האיגוד המקצועי, קבע תכנית בדיקות תקופתיות לבדיקת הציוד. ההנחיות יכנסו לתוקף במהלך שנת 2003.

8. 
לאחרונה אימץ המשרד את הנחיות האיגודים האמריקאים, בנושא בטיחות קרינה. הנחיות אלה יכנסו לתוקף כהנחיות המשרד.

פיקוח המשרד על קופות החולים לפי חוק ביטוח 

בריאות ממלכתי

דו"ח 52ב'

המבוקר הראשי: משרד הבריאות

מבוקרים נוספים: משרד האוצר; שירותי בריאות כללית; מכבי שירותי בריאות; קופת חולים לאומית; קופת חולים מאוחדת 

א. ריכוז ממצאי הביקורת

3. 
לא נקבעו הוראות בעניין דרכי החזקה והשקעה של נכסי קופת חולים, החשובות להבטחת ניהול תקין של נכסי הקופות, ולהשקעתם, בדרך שתביא להגדלת היקפם, רמתם וזמינותם של השירותים למבוטחים.

6. 
על המשרד לקבל מידע מלא על מכלול הקשרים והזיקות בין הקופות לבין העמותות אשר בשליטת הקופות, הן בנוגע לקשרים ברכישת שירותים והן בנוגע לקשרים אחרים, אף אם אין הם כרוכים בהעברה כספית ישירה. באוגוסט 2001 גיבשו המשרד ומשרד האוצר טיוטת קווים מנחים לאישור "מיזמים משותפים לקופות החולים ולגורמים חיצוניים בנושא שירותי מרפאה", שהחליפו הנחיות בנושא שהוציא המשרד בינואר 2000; הטיוטה הועברה לקופות לתגובתן בתוך 30 יום בטרם הפעלתה. עד מועד סיום הביקורת, נובמבר 2001, טרם גיבשו המשרדים נוסח מוסכם של הקווים המנחים.
ב. מצב תיקון הליקויים

3. 
המשרד יסיים עד סוף שנת 2003 את מיפוי אחזקות קופות החולים. כל שינוי במערך האחזקות טעון אישור נפרד של משרד הבריאות. לאחר גמר המיפוי יפעל המשרד לקביעת הנחיות, לגבי דרכי החזקה ולהשקעה של נכסי הקופות. תאריך היעד לסיום התהליך - יולי 2004.

6. 
המשרד דרש מהקופות מידע על מכלול הקשרים, בין הקופות והעמותות. הטיפול במכלול הקשרים בין הקופות והעמותות, אמור להסתיים עד סוף שנת 2003.

משרד החינוך, התרבות והספורט

מאגר ממוחשב לאיתור תלמידים נושרים ממערכת החינוך
דו"ח 51ב'

החלטת ממשלה תמ/33 - 18.12.2001

1. 
משרד החינוך, לאחר שישווה בין נתוני מרשם האוכלוסין ונתוני התלמידים הרשומים במוסדות החינוך שבטיפולו, יכין רשימת ילדים וצעירים בגילאים 18-5, אשר לא מופיעים כתלמידים ברשומותיו (להלן - "הרשימה").

2. 
מבנה הרשימה ייקבע על ידי משרד החינוך בתיאום עם המשרדים הבאים: משרד העבודה והרווחה; המשרד לענייני דתות.

3.
המשרדים הנ"ל יעבירו למשרד החינוך, במתכונת שתיקבע על ידו לפי סעיף 2, את רשימת כל התלמידים שבטיפולם.

4. 
משרד החינוך ישווה את הרשומות עם נתוני מרשם האוכלוסין. שמותיהם של ילדים וצעירים שישארו בלתי מאותרים לאחר ההשוואה, יועברו על ידי משרד החינוך לברור למוסד לביטוח לאומי. המוסד לביטוח לאומי יעביר למשרד החינוך את הפרטים המשלימים שברשומותיו, במתכונת שנקבעה לפי סעיף 2 דלעיל.

5. 
לגבי ילדים וצעירים שלא יאותרו בתום התהליכים המפורטים בסעיפים 
4-1, יפעיל משרד החינוך אמצעי איתור נוספים.

6. 
ההליך המפורט בסעיפים 4-1, יתבצע פעמיים מדי שנה - בין 31.10-15.10, ובין 15.5-1.5. דו"ח על הביצוע יימסר לאגף לביקורת המדינה והביקורת הפנימית במשרד ראש הממשלה.

7. 
רשימת תלמידים ראשונה תוכן על פי דיווחי המשרדים עד 31.1.2002.

ביצוע ההחלטה

משרד החינוך, התרבות והספורט

1. 
הוקם מאגר מידע של תלמידים הלומדים במוסדות חינוך שבאחריות משרד החינוך.
להלן פרטים נוספים המתייחסים לשנת הלימודים תשס"ג:

במהלך חודש אוקטובר 2002 נקלטו קובצי תלמידים בממשקים ממשרדי הממשלה הבאים:
משרד הדתות: נקלט דיווח אחד; נתקבלו כ-110,000 רשומות, מתוכן כ-3,000 תלמידים שלא היו משובצים כלל במשרד החינוך.
משרד העבודה והרווחה - אגף להכשרה, מחלקת הנוער: נקלט דיווח אחד ובו 34,824 רשומות משנת תשס"ב, לצורך יידוע הקב"סים על 759 תלמידים; דיווח מעודכן ישלח מדי חודש. נתונים ממשרד העבודה והרווחה נקלטים במשרד החינוך כבר מספר שנים.
משרד העבודה והרווחה - מערכת מסגרות רווחה: נקלטו רשומות משנת תשס"ב, לצורך יידוע הקב"סים על דיווחים ממשרד הרווחה.

מעונות משרד העבודה: נתקבל דיווח אחד אודות 3,412 ילדים בגילאי 5 עד 7, לשם הפקת דו"ח נושרים לאיתור.
אל מול המשרדים הללו מתנהל מהלך של מיסוד תהליך שוטף של קבלת ממשקים מהם. המאגר הממוחשב לאיתור תלמידים משמש את אגף שירותי חינוך ורווחה במשרד החינוך לאיתור הנושרים.
עם סיום פעולת איסוף מצבת התלמידים בחודש אוקטובר 2002, נערכה המחלקה לביקור סדיר ומניעת נשירה לקראת מבצע חייבי לימוד, לאיתור כלל התלמידים חייבי לימוד על פי חוק לימוד חובה.
בתאריך 11.11.2002 הופצו רשימות התלמידים לאיתור לכל רשויות החינוך המקומיות, כולל רשויות בהן אין קב"סים. כפי שנעשה גם בשנת תשס"ב, תתבצע בדיקת כתובות אל מול המוסד לביטוח לאומי, לגבי תלמידים שלא נמצאו בכתובות המצויות במאגר.
ביקור סדיר של תלמידים במוסדות חינוך

הגוף המבוקר: משרד החינוך, התרבות והספורט 

א.
ריכוז ממצאי הביקורת

2.
מערך המידע, הדיווח והבקרה על היקף הנשירה של תלמידים ממוסדות חינוך לוקה בחסר. משום כך אין בידי המשרד, הרשויות המקומיות והקב"סים, נתונים מלאים ומעודכנים על התלמידים שאינם לומדים, ובייחוד על תלמידים שהם עולים חדשים.

3.
בעניין מסירת מידע ועדכון מידע על ביקור סדיר של תלמידים, אין נהלים מעודכנים, ונמצאו ליקויים באכיפת אלה הקיימים. מטעמים אלה אי אפשר לאתר במהירות תלמידים הנעדרים ממוסדות חינוך או שנשרו מהם, בעיקר במעברים בין מוסדות חינוך שונים.

ב. מצב תיקון הליקויים

משרד החינוך, התרבות והספורט

2.
המשרד הקים ברשויות חינוך מקומיות מרכז מידע רשותי (ממ"ר). הוקמו 131 מערכות ממ"ר המופעלות על ידי 222 קציני ביקור סדיר. מערכות ממ"ר כוללות: מצבת תלמידים רשותית; תלמידים במעקב ובטיפול קציני ביקור סדיר; תלמידים שאין להם שיבוץ ושייכים על פי מרשם התושבים לרשות חינוך מקומית; מנגנון לביצוע בקרה והשוואת נתונים מול מאגרי מידע חיצוניים, בעלי תקינה ומבנה על פי מינהל תקשוב ומערכות מידע במשרד.

המשרד פועל להטמעת מערכות ממ"ר בכל רשות חינוך מקומית.


בידי המחלקה לביקור סדיר ולמניעת נשירה, ובידי רשויות החינוך המקומיות - קציני ביקור סדיר, נתונים מלאים ועדכניים על תלמידים שאינם לומדים, כולל תלמידים עולים חדשים. מידע זה נכלל ברשימות תלמידים לאיתור שהופצו לרשויות חינוך מקומיות. 

3.
בחוזר מנכ"ל מיוחד (ז' התשנ"ה), פורסמו הוראות נוהל בדבר "מניעת נשירה, הגברת כוח ההתמדה וההצלחה של תלמידים בבית הספר" .בחוזר מנכ"ל (סב/1א התשס"א), פורסם: "רענון הוראות הביקור הסדיר של תלמידים בבית הספר". אכיפת הנהלים מאפשרת את איתור התלמידים הנעדרים ממוסדות החינוך, כולל נתונים על ניידות תלמידים במעבר ממוסד חינוכי אחד למשנהו. 
במחלקה לביקור סדיר ולמניעת נשירה נתונים על תלמידים לא משובצים, שאין להם פתרון לקראת שנה"ל תשס"ד. רשימה עדכנית וסופית מופקת עם סיום פעולת איסוף נתוני מצבת התלמידים לשנה"ל תשס"ג.

מחצית חטיבות הביניים הן עצמאיות. אין לכאורה למנהלי התיכון החובה לקלוט את מסיימי חטיבות הביניים. מצב עניינים זה מעניק עצמאות למנהלי בתי הספר להחליט את מי לקלוט. מדיניות באשר להחלטות אכיפה למניעת נשירה, כמו תקנות לימוד חובה (כללים לדיווח של מנהל מוסד חינוך), תשס"ב 2002, וצעדים נוספים הננקטים במשרד, יאפשרו יישום דיווח והכוון מבוקרים ממנהלי בתי הספר.
מערכת מידע ממוחשבת לניהול בית ספר

הגופים המבוקרים: משרד החינוך, התרבות והספורט, משרד המשפטים - רשם מאגרי מידע

א. 
ריכוז ממצאי הביקורת

1.
בסקר שהוכן ביוזמת אגף המחשוב ב-1995 הועלה, כי השימוש במערכת ניהול בית ספר (מנב"ס) בבתי הספר היה בעיקר בתחום האדמיניסטרטיבי; ואילו בתחום הפדגוגי - דוחות פדגוגיים ככלי עזר לקבלת החלטות פדגוגיות - השימוש בהם היה מועט. 

2.
ב-1991 החליט המשרד, כי במסגרת מחשוב בתי הספר הוא יפעיל תוכנה שכונתה "משוב עצמי", ואשר תהיה נדבך נוסף למנב"ס: התוכנה תאפשר הפקת מבחנים מתוך מאגר שאלות וניתוח תוצאות המבחנים. עד ספטמבר 1995 הותקנה התוכנה ב-134 בתי ספר בלבד, ומאגר השאלות שלה כלל רק אחדים מן המקצועות הנלמדים בבית הספר. מאגר שאלות שפיתח המשרד בשנים 1994 ו-1995 טרם שולב בתוכנה. 

3.
מנב"ס נועדה להיות כלי מקשר בין מערכת המידע בבית הספר לבין מערכות חיצוניות. הועלה, שטרם הופעלה מערכת תקשורת להעברת נתונים בין מאגרי המידע בבתי הספר לבין מאגרי המידע של המשרד ושל גורמים אחרים. העברת נתונים על תלמידים מבתי ספר, שהותקנה בהם מנב"ס, אל המשרד נעשית באמצעות תקליטונים, אך לא מכל בתי הספר שבהם הותקנה מערכת מנב"ס: נתונים הועברו מכ-70% מבין החטיבות העליונות ומכ-40% מבין חטיבות הביניים. בתי הספר היסודיים התחילו בהעברת כל הנתונים על תלמידים רק בשנת הלימודים התשנ"ו. 

4.
במנב"ס נאגר מידע על התלמידים ועל עובדי ההוראה בבית הספר. חוק הגנת הפרטיות, התשמ"א-1981, אוסר ניהול או החזקת מאגר מידע שאינו רשום בפנקס מאגרי מידע. הועלה, כי עד אוקטובר 1995 פנו לרשם מאגרי המידע, בבקשה לרשום את מאגרי המידע שלהם כנדרש בחוק, רק 365 מבין בתי הספר שהותקנה בהם מנב"ס. עוד הועלה, כי טרם אושרו נהלים בדבר הגישה למנב"ס הפועלת בבתי הספר ולאבטחת המידע שבה. 

5.
ב-1993 התקשר המשרד בהסכם עם חברה, שזכתה במכרז להספקת שירותים בתחום המנב"ס, ושילם לה עד אוגוסט 1995 כ-5 מיליון ש"ח (במחירי דצמבר 1995). הועלה, שהמשרד לא עמד על כך שכל התוצרים שאוזכרו בהסכם האמור אכן יסופקו לו, אף על פי ששילם לחברה את מלוא הסכום שצוין בו.
ב. 
מצב תיקון הליקויים

משרד החינוך, התרבות והספורט

1.
מערכות המנב"ס שפעלו בתקופת הביקורת היו מערכות בסביבת דוס DOS)) החל משנת תש"ס מערכות אלו מוחלפות בהדרגה במערכת מנב"ס חדשה, דו לשונית [עברית וערבית] שפותחה על ידי משרד החינוך. המערכת החדשה פותחה בסביבה חלונאית (WINDOWS). המערכת מכילה נתוני תלמידים, נתוני מורים, נתוני הערכה והישגים לימודיים, בחינות בגרות, מבנה כיתות וקבוצות לימוד, נתוני התנהגות, הליכות והצטיינות. יתרונותיה של המערכת, בנוסף ליתרונות הטכנולוגיים, באים לידי ביטוי בהתאמה לצורכי בתי הספר ובאבטחת מידע.

התוכנה מותקנת כיום ב-2,226 בתי ספר, ומתוכם 1,376 מחוברים לרשת המינהלית של קישורים. בחודש מאי תשס"א נשלחו שאלונים לבתי הספר לאיסוף משוב על אופן השימוש בתוכנה החדשה. הממצאים מצביעים על רמת הטמעה ושימוש גבוהה.


השימוש בחלק המינהלי של התוכנה גבוה. 62% מבתי הספר נמצאים בהכנת התשתית לשימוש בחלק הפדגוגי של התוכנה, מתוכם כ-48% הקלידו ציונים למערכת, כ-30% הנפיקו תעודות, כ-33% הפיקו דו"חות ציונים, ונעשה שימוש נוסף במגוון דו"חות פדגוגיים. שאלונים חדשים בנושא יישלחו במהלך שנת הלימודים תשס"ג.

שימוש בתוכנת המנב"ס מאפשר לבתי הספר לקבוע איפיונים של תלמידים, על ידי הפקת הערכות ותעודות. התוכנה היא בסיס נתונים, המשמש כלי עזר למנהלים ולמורים לקבלת החלטות פדגוגיות, ואינה משמשת לצורכי הוראה.

2.
מערכת משוב עצמי היתה מערכת בסביבת דוס, ולא פותחה לסביבה חלונאית. חלק מהפונקציות שלה בנוגע להערכה ומדידה שולבו במערכת המנב"ס החדשה.
3.
מערכות המנב"ס מהוות היום כלי מקשר בין מערכת המנב"ס הבית ספרית לבין מערכות המשרד. כל החטיבות העליונות וחטיבות הביניים ו-85% מבתי הספר היסודיים העבירו דיווח ממוחשב על מצבת תלמידים, מתוכם 920 בתי ספר העבירו את הנתונים בתקשורת, באמצעות הרשת המינהלית.
4.
חובת אבטחת מידע מוטלת על פי החוק על מנהלי מאגרי המידע, שהינם במערכת זו מנהלי בתי הספר. משרד החינוך הוציא חוזר מיוחד (ח' התשנ"ח), של נוהל אבטחת מידע במינהל בית ספר ממוחשב. נוהלי בקרת הגישה, מידור המידע, ניהול מערכת אבטחה הכלולים בנוהל, יושמו במערכת המנב"ס החדשה. המשרד מידע את בתי הספר על החובה ברישום מאגר בית הספר, ובעקבות זאת עולה בהתמדה מספר בתי הספר הרושמים את מאגרי המידע שלהם כחוק. 

לפי נתונים מרשמת מאגרי המידע שבמשרד המשפטים, בחודש אוגוסט 2002, 1,778 מוסדות השלימו את רישום מאגרי המידע שברשותם אצל רשמת מאגרי המידע.

במכרז 30/7/99 - שירותי התקנה ותמיכה למערכת המנב"ס, הוטל על זכייני מנב"ס לתת שירותי אבטחת מידע בבית הספר במסגרת סל השירות הבסיסי למערכת המנב"ס החדשה. השירות כולל סיוע לבית הספר במילוי טופס לרישום מאגר המידע, ויישום נוהלי אבטחת מידע בדבר מתן הרשאות והחלפת סיסמאות.
5.
המשרד המיר את התוצרים שאוזכרו בהסכם משנת 1993, בתוצרים אחרים בהתאם לתוכנית העבודה שהתעדכנה באותה עת. בחוזה עוגנה אפשרות של החלפת פעילות אחת באחרת. התשלום בחוזה היה לפי שעות אדם שבוצעו בפועל ולא על פי תוצרים. מנהלת חטיבה הייתה ממונה על בקרת ביצוע החוזה והיא הקפידה כי התוצרים החליפיים אכן יבוצעו.
מחשוב בתי ספר לצורכי הוראה

הגוף המבוקר: משרד החינוך, התרבות והספורט

א. ריכוז ממצאי הביקורת
1.
תכנית המחשוב תוכננה לספק 55,000 עמדות מחשב לכל בתי הספר במערכת החינוך במהלך חמש שנים. במהלך ארבע השנים שעברו מתחילת ביצוע התכנית תוקצבו 33,500 עמדות מחשב בלבד. חישובים מעודכנים מראים שנדרשים עוד 66,000 עמדות מחשב. הפער בין התכנון לחישובים המעודכנים נובע מתכנון לקוי ומהתפתחויות לא צפויות. על פי הקצב הנוכחי יתוקצבו בכל שנה עוד 11,000 עמדות מחשב וביצוע התכנית יושלם רק בעוד שש שנים. פריסת תכנית המחשוב על פני תקופה ממושכת גורמת לפערים ניכרים בין בתי ספר ברמת הציוד.

2.
בתכנית המחשוב אין מנגנון להשבחת מחשבים מיושנים או להחלפתם. כבר היום בתי הספר שמוחשבו בתחילת התכנית מצוידים במחשבים שמקצתם מיושנים ואינם מתאימים לעבודה עם מרבית הלומדות והתוכנות.

3.
שתי ועדות מומחים, שעל דוחותיהן מבוססת תכנית המחשוב, קבעו מכסה של 180 שעות השתלמות לכל מורה. גם לאחר הגדלה ניכרת בתקציב ההשתלמויות מממן המשרד, בממוצע, 89 שעות השתלמות בלבד. ניסיון העבר מראה שיש צורך בהדרכה רצופה למורים, בייחוד בתחומי הדעת. הקצבות המשרד להדרכה אינן מספיקות להיקף ההדרכה הנדרש.

4.
המשרד הכיר בצורך להעסיק בכל בית ספר טכנאי מחשבים שידאג להפעלה תקינה של ציוד המחשבים. העלות של העסקת טכנאי מחשבים בבתי הספר היסודיים ובחטיבות הביניים נאמדת בכ-32 מיליון ש"ח לשנה. עד למועד סיום הביקורת לא הוקצה הסכום הנדרש להעסקתם.

5.
תכניות הלימודים טרם הותאמו להוראה בעזרת מחשב, והמשרד לא הוציא, ברוב המקצועות, הנחיות מתי ואיך להשתמש במחשבים. חברות פרטיות הפיקו, והמשרד אישר, עשרות לומדות שנרכשות בידי בתי הספר. המורה עצמו או רכז המקצוע הוא המחליט באילו לומדות להשתמש ומתי. מאחר שתכניות הלימודים אינן מותאמות להוראה בסיוע מחשב שוררת בקרב המורים אי-ודאות בדבר הנושאים שילמדו בעזרת מחשב ובאילו חומרים ודרכים עליהם לבחור בעת השימוש במחשב לצורכי הוראה. האגף לתכניות לימודים במשרד החל בפעולות שונות להתאמת תכניות הלימודים לסביבה הממוחשבת, אבל עד למועד סיום הביקורת לא הוציא תכניות לימודים חדשות.

6.
בתי הספר רשאים לרכוש רק לומדות מאושרות שעומדות במבחנים בנושאים חינוכיים ובנושאים טכניים. הוצאות המשרד על ביצוע הבדיקות הטכניות והחינוכיות בשנת 1995 הסתכמו ב-2.3 מיליון ש"ח, לעומת 84,000 ש"ח ששילמו יצרני הלומדות בעד ביצוע הבדיקות.

7.
תכנית המחשוב אמורה להניח את היסודות להפעלת תשתית של תקשורת מחשבים ארצית ולהאיץ את הקמתם של מאגרי מידע לימודיים שיהיה אפשר להתקשר אליהם ממוסדות החינוך השונים. המשרד הוציא מכרז להקמת מערכת תקשורת לקישור בתי הספר רק באוגוסט 1996, ועד למועד סיום הביקורת לא הוציא מכרז לפיתוח מאגרי מידע.

ב. מצב תיקון הליקויים

משרד החינוך, התרבות והספורט

1. 
במהלך שנת 1993 הוכנה תוכנית למחשוב מערכת החינוך בישראל, אשר היוותה מסגרת כספית, ארגונית ופדגוגית לשילוב המיחשוב בבתי הספר. 


ביצוע התוכנית החל בשנת 1994, לאחר שהוסכם על שיתוף פעולה, למשך חמש שנים, בין שלושת הגופים שקיבלו על עצמם את המימון: מפעל הפיס, הרשויות המקומיות ומשרד החינוך. בשנת 1997, לקראת תום תקופת ההסכם הראשונה, מינתה מנהלת המינהל למדע ולטכנולוגיה ועדה, שתיבחן את תהליך המיחשוב כפי שבוצע עד לאותה עת, ותגיש המלצות לשיפור התוכנית, בהסתמכות על הניסיון שהצטבר בארץ ובעולם, ובהתייחסות להתפתחויות הטכנולוגיות שהתרחשו בתחום המחשבים והתקשורת הדיגיטלית. הוועדה הגישה המלצותיה באוגוסט 1998.


בעקבות המלצות אלה שופרה התוכנית, ושונתה גם חלוקת תחומי האחריות של הגופים המממנים: מפעל הפיס, הרשויות המקומיות ומשרד החינוך, אשר הסכימו להמשיך ולממן את התוכנית למשך חמש שנים נוספות. התפתחות מהירה מאד בתחום התקשורת הדיגיטלית, יחד עם תפיסות חדשות לגבי מקומו של התיקשוב בחינוך, הניעו את מנהלת המינהל למדע ולטכנולוגיה, למנות ועדה להגדרת מדיניות התקשוב במערכת החינוך בישראל. הוועדה כללה אנשי מקצוע מתחום החינוך, מהאקדמיה והתעשייה. הוועדה הגישה את המלצותיה בדצמבר 2000.


הוועדה הגדירה מטרות ויעדים אשר צריכים לכוון את התפתחותה של מערכת החינוך בעידן הדיגיטלי. הוועדה ניסחה 90 המלצות המצביעות על הדרכים להשגת המטרות והיעדים, מן ההיבטים החינוכיים, הארגוניים והטכנולוגיים.


עד היום סופקו על ידי משרד החינוך כ-100 אלף מחשבים.

חלוקת האחריות והמימון בביצוע התוכנית


בתקופה הראשונה של תוכנית מיחשוב מערכת החינוך, בשנות התקציב 1994-1997, מומנה עלות החומרה על-ידי מפעל הפיס והרשויות המקומיות. הרשויות המקומיות מימנו את עלות הכנת התשתיות.


כל בית ספר שמוחשב קיבל סל של תוכנות ולומדות, שעלותו מומנה על ידי הרשויות המקומיות ומשרד החינוך. בנוסף לכך, משרד החינוך תיקצב את ההדרכה, ההנחיה וההשתלמויות, את אפיון התוכנות והלומדות ואת מערך הבקרה של תהליך המיחשוב והערכתו.


המימון בכל אחד מן הסעיפים התחלק בין הגופים השותפים, לפי היחסים הבאים:

	משרד החינוך
	הרשויות המקומיות
	מפעל הפיס
	

	
	40%
	60%
	חומרה

	
	100%
	
	תשתיות פיזיות

	50%
	50%
	
	סל תוכנות ולומדות

	100%
	
	
	הדרכה, הנחיה והשתלמויות

	100%
	
	
	אפיון של תוכנות ולומדות

	100%
	
	
	הערכה ובקרה


בתקופה השנייה, בשנות התקציב 1998-2001, מפעל הפיס קיבל על עצמו לממן את כל עלות רכישת החומרה ואת הטיפול בבעיית "באג 2000", במוסדות שמוחשבו בשלב א' של התכנית.

הרשויות המקומיות מממנות את עלויות הכנת התשתיות הפיסיות, התוכנות והלומדות, התקשורת והאינטרנט, ושדרוג מחשבים שהתיישנו - רכישת מחשבים שְמִישִים במקום מחשבים שיצאו מכלל שימוש. 

משרד החינוך אחראי על ההטמעה הפדגוגית, המחקר והפיתוח, הפעלת מוקד הבקרה, אפיון התוכנות והלומדות, אישורם ותקצובם. המשרד מטפל בתמיכה הטכנית, כדי למנוע מצבים של השבתת מחשבים בגלל תקלות טכניות שלא טופלו כהלכה. לשם כך מפעיל המשרד מוקדים לוגיסטיים, הפרושים בכל רחבי הארץ, באמצעות זכיינים.

המימון בכל אחד מן הסעיפים התחלק בין הגופים השותפים, לפי היחסים הבאים:

	משרד החינוך
	הרשויות המקומיות
	מפעל הפיס
	

	
	
	100%
	חומרה

	
	
	100%
	טיפול בבעיות "באג 2000"

	
	100%
	
	תשתיות פיזיות

	
	100%
	
	סל תוכנות ולומדות

	
	100%
	
	שידרוג מחשבים שהתיישנו

	100%
	
	
	הדרכה, הנחיה והשתלמויות

	100%
	
	
	אפיון של תוכנות ולומדות

	100%
	
	
	הערכה ובקרה

	100%
	
	
	מחקר ופיתוח

	100%
	
	
	מוקדי תמיכה טכניים



הצטיידות בתי הספר במחשבים ותוכנות


בתקופה הראשונה של מיחשוב מערכת החינוך, בשנות התקציב 1994-1997, נקבע היעד לצייד במחשבים את בתי הספר, ביחס של עמדת מחשב אחת לכל 10 תלמידים, ועמדת מחשב אחת לכל גן חובה. בנוסף לכך, כל בית ספר שמוחשב קיבל סל של תוכנות ולומדות.

היקף רכישת המחשבים

בתקופה הראשונה נרכשו והותקנו כ-56,000 עמדות מחשב, לפי הפריסה להלן:

מספר עמדות ופריסת הציוד בשנים 1994 - 1997

	מספר עמדות המחשב
	מספר המוסדות שמוחשבו
	סוג בית ספר

	19,246
	634
	יסודי

	7,903
	266
	חטיבת ביניים

	12,852
	297
	שש-שנתי

	4,754
	137
	חטיבה עליונה

	907
	126
	חינוך מיוחד

	1,244
	1,244
	גני ילדים

	45,999
	
	ס"ה עמדות מחשב


בתקופה השנייה, בשנות התקציב 1998-2001, הוצבו היעדים הבאים:

· המשך רכישת מחשבים למוסדות שטרם מוחשבו בתקופה הראשונה, ביחס של עמדת מחשב לכל 10 תלמידים, ובהיקף של 12,000 מחשבים בכל שנה.
· ניתנה אפשרות לרשויות הרוצות בכך להוסיף מחשבים לבתי ספר שכבר מוחשבו, עד ליחס של עמדת מחשב לכל 5 תלמידים.
· עדכון התצורה של עמדות המחשב בפרקי זמן קצרים, בהתאם לטכנולוגיות התקשוב החדשות.
· שדרוג המחשבים הישנים והלא שמישים על פי תוכנית שנתית.
· הקמה והפעלה של מערך מוקדי תמיכה טכניים אזוריים לתחזוקת מחשבים.
מספר עמדות ופריסת הציוד בשנים 1998 - 2002

	מספר עמדות המחשב
	מספר המוסדות שמוחשבו
	סוג בית ספר

	33,681
	905
	יסודי

	3,572
	50
	חטיבת ביניים

	7,294
	43
	שש-שנתי

	3,649
	20
	חטיבה עליונה

	524
	65
	חינוך מיוחד

	1,299
	1,299
	גני ילדים

	50,019
	
	ס"ה עמדות מחשב


2. 
החל משנת 1998 הופעלה תוכנית לשדרוג מחשבים מיושנים והחלפתם. עקרונות תוכנית השדרוג סוכמו במסגרת ההאמנה השנייה להמשך הפעלת תוכנית התיקשוב. התוכנית קבעה מכסה שנתית לשידרוג בכל ישוב, על-פי סדרי עדיפויות שנקבעו במשרד החינוך. התיקצוב והביצוע הוטלו על הרשויות המקומיות. בשנים 1998-1999 שודרגו כ-10,000 עמדות מחשב, היקף השווה למחצית ממספר המחשבים החדשים שנרכשו באותה שנה. במהלך השנים 2000 ו-2001 שודרגו שאר המחשבים.
3.
השתלמויות בתקופה הראשונה - 1994-1997

גני ילדים: הוכשרו כ-3,500 גננות וסייעות, בכל המחוזות, בשימושי מחשב בגן הילדים. התקיימו כ-100 קורסים, כל קורס בהיקף של 56-112 שעות. גובש גרעין מוביל של כ-200 מפקחות ומנחות לגנים, אשר הוכשרו בקורסים שהיקפם 112 שעות.

בתי ספר יסודיים: הוכשרו כ-10,000 מורים בבתי ספר יסודיים, בקורסים שהיקפם 56 שעות בממוצע. הוכשרו 3,000 רכזי מקצוע בקורסים שהיקפם 112-224 שעות. הכשרה מרוכזת במיוחד נערכה לשתי קבוצות של מובילי תהליך התיקשוב בבתי הספר: 300 מנחים ומדריכים השתלמו בקורסים שהיקפם 336 שעות, 600 רכזי מיחשוב השתלמו בקורסים בהיקף של 270 שעות בנושאים מקצועיים, ועוד 40 שעות במתודיקה.

חטיבות הביניים: כ-10,000 מורים השתתפו בהשתלמויות בהיקף של 56 שעות בממוצע. 1,600 רכזי מקצוע השתלמו בקורסים שהיקפם 112-224 שעות. 400 מנהלי בתי ספר וסגני מנהלים השתתפו בקורסים שהיקפם 56 שעות. הכשרת הצוות המוביל את תהליך התיקשוב כללה השתלמויות של 200 מנחים בית ספריים ו-100 מנחים בתחומי הדעת, מדריכים ומפקחים, בקורסים שהיקפם 336 שעות, ועוד 100 שעות במפגשים חודשיים.

חטיבה עליונה: כ-10,000 מורים השתתפו בהשתלמויות בהיקף של 56 שעות בממוצע. 1,200 רכזי מקצוע השתלמו בקורסים שהיקפם 112 - 224 שעות. 100 מנהלי בתי ספר וסגני מנהלים השתתפו בקורסים שהיקפם 56 שעות. הכשרה הצוות המוביל את תהליך התיקשוב כללה השתלמויות של 1,000 מנחים ומדריכים בית ספריים בקורסים שהיקפם 336 שעות, ו-50 רכזי מחשוב בקורסים שהיקפם 270 שעות.
השתלמויות בתקופה השניה 1998-2002

בתקופה השנייה של הפעלת תוכנית התקשוב, השתנו נהלי המשרד לגבי ביצוע השתלמויות עובדי הוראה במערכת החינוך. הוקם מינהל חדש להכשרה ולהשתלמויות עובדי הוראה, אשר איגם את כל משאבי ההשתלמויות מהיחידות השונות. הפעלת ההשתלמויות במסגרת המתכונת החדשה הועברה לביצוע בעיקר במרכזי מורים ובבתי הספר, במסגרת הקצאה ישירה.

לקרא שנת 2002 אורגנו השתלמויות במסגרת "פסגה" - פיתוח סגלי הוראה, אשר ריכז את ארגון מרבית הפעילויות להשתלמות מורים במערכת החינוך.


קורסי מורים מובילים

נהלי ההשתלמויות החדשים אפשרו למקד במסגרת מרכזי המורים ומרכזי ההדרכה לתקשוב, את כל פעילויות ההכשרה של הצוותים המובילים - מנהלי בתי ספר, מורים מובילי תקשוב ורכזי המחשוב בבתי הספר. 

הקורס המרכזי כוון במיוחד למורים מובילי תיקשוב, מתוך מטרה להכשיר מדי שנה כ-400 מורים מובילי תקשוב בבתי הספר המתמחשבים. הקורסים התקיימו במוסדות להשכלה גבוהה ובמכללות אקדמיות. בכל שנה התקיימו 21 קורסים ברמות שונות, בהיקף של 224 שעות לכל קורס בכל שנה.

מדי שנה מופעלים כ-50 קורסים שונים לבעלי תפקידים. כל קורס הוא בהיקף של 56 שעות. במסגרת זו מוכשרים כ-1,000 בעלי תפקידים.

5,000 מורים נוספים עברו הכשרות ללמידה מרחוק בגישה הא-סינכרונית, בהיקף של 28 שעות. 300 מורים עוברים מדי שנה השתלמות להכרת הגישה ללמידה מרחוק בקורסים שונים של 84 שעות כל אחד. הפעילות הבסיסית להכשרת מורים הועברה לבית הספר, להפעלה ישירה, כאשר כל בית ספר תוקצב באמצעות התקצוב הישיר בהיקף 56 שעות שלא נוצל רק למטרות התקשוב.

קורסים להוראת אוריינות ומידענות מתוקשבת

בשנת התשס"ג מופעלים כ-100 קורסים שונים בהיקף של 28-56 שעות, למורים המכוונים עצמם להוראת מקצועות משולבי אוריינות ומידענות מתוקשבת. תוכנית ההשתלמות עודכנה, ומופעלת בהתאם ל"תקנים למידענות" אשר הוגדרו על-ידי ועדה מיוחדת לעניין.

קורסים ללמידה מרחוק

5,000 מורים עברו הכשרות להפעלה תהליכים של למידה מרחוק בגישות שונות, תוך הדגשת שיטות למידה א-סינכרוניות. היקף השעות בכל השתלמות נע בין 56 ל-84 שעות, בהתאם לנושאי הלימוד ולמידת הניסיון של המורה בהוראה בסביבה מתוקשבת.

הכשרת מורים 

בתוכניות הלימוד להכשרת פרחי הוראה במכללות ובסמינרים, שולבו לימודי המחשב ושימושיו בחינוך, בהיקף של 180 שעות לפחות. במרבית המכללות פותחו קורסים וירטואליים בנושאים שונים, והסטודנטים נדרשים להשתתף בהם כהכנה של פרחי ההוראה להתמודדות בפרדיגמת הוראה חדשה, שמתפתחת ומיושמת במערכת החינוך. 

הדרכה והנחייה - מנחים ורכזים

ההטמעה נעשית באמצעות מנחים חיצוניים שהוקצו לבתי הספר. המנחים הוכשרו בשילוב המחשב בחינוך.

בתקופה הראשונה, כאשר החל תהליך המיחשוב, עדיין לא היו ברוב בתי הספר כוחות מנוסים דיים כדי להפעיל את ההטמעה. היה הכרח להיעזר בכוחות מן החוץ. לצורך כך הופעלו מנחים חיצוניים. לכל בית ספר שהתמחשב הוקצה מנחה בהיקף של 4 שעות שבועיות, למשך שלוש שנים.

בתקופה השנייה כבר נמצאו בבתי הספר מורים רבים שעברו השתלמויות, רכשו ידע בשימושי המחשב וצברו ניסיון בהוראה משולבת מחשב. הנטייה כיום היא להעביר את שילוב המיחשוב לצוות של מורים מובילים בבית הספר. משום כך שונה מודל ההנחיה: לכל בית-ספר מתמחשב חדש הוקצה מנחה חיצוני לתקופה של שנה אחת, בהיקף של 4 שעות שבועיות. פרט לתפקידו כמדריך ומנחה את הצוות בתהליך הקליטה וההטמעה של המיחשוב בבית הספר, צריך המנחה לאתר מצוות בית הספר מועמד מתאים אחד לפחות, שיוכשר להיות מורה מוביל מיחשוב. רק במקומות בהם הדבר לא צלח, יוקצה לבית הספר מנחה חיצוני לשנה נוספת.

ההתפתחות המהירה והשינויים התדירים בעולם התיקשוב מחייבים את המנחים ואת המורים המובילים להתעדכן באופן קבוע במתחדש בתחום. העברת מרכז הכובד של ההטמעה לבתי הספר, מחייבת לגבש את המנחים ואת המורים המובילים לצוות לומד, להפגישם זה עם זה וגם לקשר ביניהם ברשת דיגיטלית, כדי שיעשירו את הידע שלהם, יחליפו דעות, ניסיון ורעיונות, יפתחו מודלים חדשים ויפעילו פרוייקטים משותפים. לשם כך, קבוצות בתי הספר גובשו לאשכולות של 8-12 בתי ספר באשכול. בראש כל אשכול עומד רכז אשכול, אשר מפעיל את צוות המנחים והמורים המובילים, תומך בהם, מזמן אותם לדיונים משותפים ולהשתלמויות, ומכוון את עבודתם. בתקופה השנייה הופעלו כ-300 מנחים בית ספריים וכ-200 רכזי אשכול בכל שנה, בנוסף לשמונה מפקחים וכ-60 מדריכים מחוזיים.

מרכזי הדרכה

נפרשה רשת של 32 מרכזי תמיכה והדרכה למורים ולגננות, בשיתוף עם מחוזות המשרד, הרשויות המקומיות, מרכזים פדגוגים ומוסדות להכשרת מורים. מרכזי ההדרכה משמשים את רכזי האשכול, את המנחים ואת מפקחי המיחשוב המחוזיים כמוקדי פעילות.

המרכזים מסייעים בהטמעת המיחשוב בבתי הספר, בהכנת תוכניות מיחשוב בית ספריות, בארגון ההצטיידות ובתכנון ועריכת השתלמויות. המרכזים מפתחים תכניות לימודים, מסייעים בהתאמתם לצורכי בית הספר והמורים, מפיצים חומרים ממוחשבים, מציעים מודלים חינוכיים של שילוב מחשב בהוראה, מגבשים את תכניות ההכשרה וההשתלמות, ומרכזים את תוכניות ההפעלה של המפקחים והמנחים.

4. 
תחזוקת המחשבים והרשתות בבתי הספר נעשתה בתקופה הראשונה בידי הספקים, במימון הרשויות המקומיות. בדרך כלל, ספקי התחזוקה הם ה"אינטגרטורים" שסיפקו את הציוד בתכנית המחשוב, אך במקרים רבים הם הוחלפו בפתרונות זולים יותר ולא מספקים.


על מנת לשפר את רמת התחזוקה של המחשבים בבתי הספר, ומאחר ובתקופה השנייה לא הופעלה שיטת ה"אינטגרטורים", פרסם המשרד מכרז להפעלת מוקדים לוגיסטיים לתחזוקה טכנית במוסדות החינוך. 


לצורך הקמת מוקדי התמיכה חולקה הארץ לחמישה אזורים, ועוד שלושה אזורים בערים הגדולות. בכל אזור הוקמו 3-5 מוקדים, ובסך הכול מופעלים 21 מוקדים בכל הארץ.המוקדים מבטיחים תחזוקה שוטפת ומונעת של מחשבים, ציוד קצה ורשתות תקשורת, שפג תוקף האחריות המקומית עליהן. מוקדי התמיכה יסייעו בהתקנת תוכנה, יתנו ייעוץ טכני, ינהלו תיעוד של כל המערכות באתר, רשימה מדויקת של הציוד שבאתר ונתוני האחריות של הציוד.

מוקד התמיכה שומר על קשר רצוף וישיר עם מוסדות החינוך שבאחריותו, מבקר את תהליכי התקשוב והתחזוקה בהם, ומדווח למשרד החינוך על כל שינוי שחל בציוד התקשוב בכל מוסד.

ברוב מוסדות החינוך מונו 1- 3 עובדים מסגל המוסד למתאמי מחשוב ורכזי מחשוב, וכמה תלמידים מונו ל"נאמני מחשוב". מתאמי המחשוב ונאמני המחשוב מרכזים את כל הבעיות הנוגעות בתחום הזה במוסד.

במוקדי התמיכה האזוריים הגדולים הוקמו מעבדות ניסוי טכנולוגיות, ובהן נעשו ניסויים מבוקרים בתוכנות ובטכנולוגיות חדשות, לפני הכנסתן למוסדות החינוך.


מכרז להפעלת המוקדים הלוגיסטיים פורסם עוד בשנת 2000. המוקדים הלוגיסטיים החלו לפעול בשנת 2002, באמצעות זכיינים, בכל רחבי הארץ. המוקדים מטפלים בכל מוסדות החינוך שמוחשבו בשלב א' של תוכנית התיקשוב, בהיקף של כ-1,500 בתי ספר, כ-1,500 גני-ילדים, וכ-60,000 עמדות מחשב. מוסדות נוספים ישולבו באופן הדרגתי.

5. 
ועדות מקצועיות המליצו על סדרי עדיפויות בפיתוח חומרי לימוד ממוחשבים בכל שכבת גיל, הגדירו את מיומנויות המחשוב הדרושות מן המורים והגננות ומן התלמידים בגיל הגן, בבית הספר היסודי, בחטיבת הביניים ובחטיבה העליונה. הוועדות הציעו מודלים דידקטיים וסביבות למידה מתאימות ליישום התוכניות.


פותחה תוכנית לימודים ונוסחו תקנים למקצוע "מידענות ואתיקה".


הוגדרו תקנים הקובעים את התכנים והמיומנויות אותם צריך התלמיד לדעת ב"מידענות". מתוך התקנים נגזרו היעדים והמטרות בהוראת המידענות בכל שכבות הגיל, ובהתאם נכתבות תוכניות לימודים, המורכבת משני פלחים: פלח אחד כולל תכנים ומיומנויות גנריות, המהווים גרעין משותף לכל התחומים, ופלח שני כולל תוכניות המשלבות את המידענות בתחומי הדעת השונים.


הוראת מקצוע המידענות החלה בשנת הלימודים תשס"ב, במתכונת ניסוי, בעשרות בתי ספר. בשנת תשס"ג הורחבה פריסת בתי הספר בהם שולבו לימודי המידענות, לכאלף בתי ספר.


התאמת תוכניות הלימודים להוראה בעזרת מחשב היא תהליך פדגוגי מורכב ומתמשך. ההנחיות לכל הגורמים המפתחים נעשות באמצעות היחידה להערכת חומרים ממוחשבים.


התפתחות מואצת בהמרת התוכניות נעשתה בעקבות פריצת דרך טכנולוגית המאפשרת העברת חומרי לימוד במדיה מגנטית על דיסקט ותקליטור, לעבודה מקוונת ברשת האינטרנט.


ההכוונה המקצועית והפדגוגית לצוותי ההוראה ניתנת על-ידי גף יישומי מחשב בחינוך, בתיאום ובשיתוף המפקחים המרכזים והמדריכים הפועלים מטעמם.

6. 
במסגרת תוכנית התיקשוב מפעיל המשרד מערך אפיון והערכת תוכנות, לומדות וסביבות למידה מתוקשבות, אשר נועד להבטיח שהחומרים המשולבים במערכת החינוך עומדים בתקנים טכניים ובדרישות סף פדגוגיות הנהוגות במערכת החינוך.


תוצרי הבדיקה מופצים למערכת באמצעות קטלוג ואתר אינטרנט, במגמה שירכשו רק מוצרים שעברו את תהליכי האפיון וההערכה, ונמצאו ראויים לשימוש.

בעקבות התפתחויות טכנולוגיות בתחום המיחשוב ובתחום האינטרנט, יצרני הלומדות והחומרים הממוחשבים העבירו את מרכז הכובד מפיתוח לומדות סגורות על גבי תקליטורים, לפיתוח חומרי למידה גמישים והעברתם באמצעות רשת האינטרנט. 


בשנת 2,000 פורסם מכרז חדש לאפיון והערכת תוכניות לימוד בסביבות מתוקשבות. תהליכי הבדיקה הותאמו גם להתפתחויות של טכנולוגיות התיקשוב, וגם לחידושים בתפיסות החינוכיות לגבי למידה בסביבות המשלבות טכנולוגיות מידע ותקשורת.


כמות החומרים המתוקשבים הולכת וגדלה, וגדל גם מספרם של האתרים תומכי הלמידה, מנגנוני למידה מרחוק וכלים ללימוד מכוון. האיפיון וההערכה של תוצרים אלה מעלה את הצורך להתמודד עם מאפיינים חדשים של אמצעים, כגון: חומרי לימוד המשתנים ומתעדכנים כל הזמן, פעילויות אינטראקטיביות וכיוצא בזה. הזכיין החדש בנה קריטריונים חדשים והחל בבחינה ובהערכה של תוכנות, לומדות וסביבות למידה.

7. 
במסגרת תוכנית התקשוב ותשתית התקשורת, הוחלט להניח יסודות להפעלת תשתית לתקשורת מחשבים ארצית. לצורך כך, פרסם משרד החינוך מכרז לפרויקט "קישורים". במסגרת הפרויקט סייע המשרד לבתי הספר להתחבר לרשת האינטרנט ולרשת המינהלתית, דרך ספק ISP וחברת בזק בקווים מסוג: קווי חיוג, קווי F/R וקווי ISDN במהירויות שונות, המותאמות לצורכי בתי הספר. התשתיות מותאמות לדרישות טכנולוגיות, מהירויות וחידושים בקווי ADSL וכבלים, המהירים פי 10 מהקיים.


הקמת מאגרי מידע

מכרז להקמת מאגרי מידע הוסב למכרז לפיתוח סביבות למידה, ולהקמת ספריה דיגיטלית לאומית לחינוך ותרבות, בהתאם להמלצת ועדת המשנה למדע בכנסת. ההסבה היא כתוצאה מצורך בפיתוח אתרי לימוד בית ספריים ומרכזי משאבים אזוריים, שחומרי הלימוד בהם נוצרים על ידי עובדי החינוך. ספריה דיגיטלית לאומית לחינוך ותרבות תהווה חלופה מתקדמת למכרז מאגרי המידע. ועדה שמונתה מטעם ועדת המשנה למדע בכנסת, פועלת לגיבוש מסמך הקמה, עליו יושתתו התכנים והפעילויות על פי הצרכים והיעדים שיגובשו. המלצות הוועדה יוגשו לכנסת במארס 2003.

משרד החקלאות ופיתוח הכפר

הפיקוח על סחר בתוצרת חקלאית מן הצומח

דו"ח 52 ב'

המבוקר הראשי: משרד החקלאות ופיתוח הכפר

מבוקרים נוספים: המשרד לאיכות הסביבה; משרד הבריאות; משרד העבודה והרווחה 

א. ריכוז ממצאי הביקורת

1. 
השירותים להגנת הצומח ולביקורת אינם מקיימים פיקוח שוטף על אופן השימוש שעושים החקלאים בחומרי ההדברה בשדה בתקופת הגידול.

2. 
קיימים עשרות מינים של פירות וירקות, אשר נמכרים במספר גדול מאוד של נקודות ממכר. מספר הבדיקות שערך משרד הבריאות בפירות, בירקות ובתבלינים, מועט יחסית, ובשנים 1999 ו-2000 אף חלה ירידה ניכרת במספר הבדיקות לעומת שנת 1998. לכן, ספק אם היקף בדיקות זה מאפשר להסיק מסקנות על רמת השאריות בפירות ובירקות שנמצאו על המדף בארץ בשנים אלו.

3. 
דגימת התוצרת בשדה נעשית מיד לאחר איסוף התוצרת. רוב הדגימות שבודקים השירותים להגנת הצומח ולביקורת נעשות כשירות הניתן ליצואני תוצרת חקלאית ולמועצות הייצור. בשנת 2000 נבדקו 1,474 דגימות של פירות וירקות. ב-187 מהן (12.7% בממוצע) התקבלו תוצאות חריגות. בשנת 2001 (ינואר - מאי) נבדקו רק 117 דגימות של ירקות. ב-19 מהן (16.2% בממוצע) התקבלו תוצאות חריגות: ב-9.4% מהדגימות נמצאו חומרים אסורים לשימוש, וב-6.8% מהדגימות נמצאו שאריות גבוהות מהמותר של חומרים מותרים לשימוש. בשנת 2000 נמצאו תוצאות חריגות גבוהות יחסית במלפפון (17.7% מהדגימות), בתות-שדה (ב-30.7% מהדגימות), בצמחי תבלין (ב-18.1% מהדגימות), בענבים (ב-22.4% מהדגימות), בפלפל (ב-14.3% מהדגימות), בשעועית (ב-12.1% מהדגימות) ובבצל (12.5% מהדגימות). בשנת 2001 (ינואר - מאי) נמצאו תוצאות חריגות גבוהות יחסית בתות-שדה (ב-25.5% מהדגימות; ב-17.5% מהדגימות נמצא, כי נעשה שימוש בחומרים אסורים) ובירקות עלים (ב-14% מהדגימות; ב-6% מהדגימות נמצא כי נעשה שימוש בחומרים אסורים).

4. 
במארס 2000 יזמה מועצת הירקות סקר שאריות חומרי הדברה יחד עם השירותים להגנת הצומח ולביקורת, בירקות עלים ובתבלינים מארבעה אזורי גידול עיקרים ונקודות ממכר. כבר לאחר בדיקת 10 דוגמאות מתוך 100 דוגמאות מתוכננות, התקבלו תוצאות חריגות: שש מתוך העשר שנבדקו הכילו חומרי הדברה אסורים לגידול; ושלוש הכילו חומרים אסורים בשיעור גבוה במיוחד. השירותים להגנת הצומח ולביקורת כתבו למועצת הירקות באוגוסט 2000, כי כדי לתקן מצב בלתי נסבל זה, יש לנקוט צעדים מרתיעים והסברתיים. הממצאים שפורטו לעיל מחייבים הפעלת פיקוח יעיל יותר על השוק המקומי - הן בשדה והן בנקודות הממכר. 

5.
תכשירים שניתן להם היתר זמני לשנה לא תמיד מובאים לדיון בוועדה הבין-משרדית לאישור תכשירים בתום אותה שנה. גם על התווית של התכשירים אין מציינים, כי הרישוי שניתן להם הוא לשנה בלבד. מדיוני הוועדה בתקופה שנבדקה (ינואר 1999 - מאי 2001) עולה, כי שישה תכשירי הדברה קיבלו היתר זמני לשנה בלבד, חלקם כבר בשנים 1992 ו-1993. תכשירים אלה לא נבדקו בידי הוועדה בתום תקופת הרישוי הזמני, ולעתים משך מספר שנים אחריה. למרות זאת, חלקם המשיכו להופיע בחוברת המפרטת את חומרי ההדברה המותרים לשימוש - זאת ללא רישוי - ובכלל זה חומרים רעילים מאוד המותרים לשימוש בידי מיישמים מורשים בלבד, בלי שההגבלה נרשמה בחוברת המפרטת חומרי הדברה מותרים לשימוש. בהעדר מעקב יעיל, אין לחברות המשווקות חומרי הדברה מניע לפעול לקבלת תעודת רישום קבועה לחומרים שקיבלו רישוי זמני. ראוי לשקול לציין על גבי התווית, כי הרישוי הנו זמני. משרד הבריאות בתשובתו מאוקטובר 2001 ציין, כי הוא תומך בהמלצה זו. 

8. 
יש שהשימוש בחומר מסוים מופסק בעקבות ידע מעודכן על רעילותו, שמגיע בדרך כלל מחו"ל. לכמה מחומרי הדברה הנמצאים בשימוש בארץ ניתנו היתרים לפני שנים רבות, כאשר המידע הטוקסיקולוגי שמסר היצרן בבקשה לרישום תכשיר, היה דל מזה הידוע היום. עקב מידע שמצטבר, בודקים הוועדה הבין-משרדית והשירותים להגנת הצומח ולביקורת היתרים אלה מחדש, והמנהל מאשר אותם אם הם עומדים בדרישות המעודכנות. בישיבת הוועדה הבין-משרדית ממאי 1999 הזכיר נציג משרד העבודה והרווחה, כי בשנת 1998 הוגשה לוועדה רשימה של שבעה חומרים החייבים לעבור הערכה טוקיסיקולוגית מחודשת. נציגת השירותים להגנת הצומח ולביקורת ציינה, כי תהליך זה נמצא בטיפול בהתאם ללוח זמנים ולאילוצים של דחיפות נושאים שוטפים. בדיקת הפרוטוקולים מישיבות הוועדה העלתה, כי הטיפול בנושא איטי מאוד. עד מאי 2001 נדונו בוועדה רק ארבעה מתוך שבעת החומרים. בתשובתו מדצמבר 2001 למשרד מבקר המדינה כתב משרד החקלאות, כי נראה לו שתקופה של שנתיים - שלוש לאיסוף חומר מעודכן היא סבירה. משרד הבריאות הודיע בתשובתו מאוקטובר 2001, כי הוא יפעל לזרז את התהליך ולקצרו.
10.
רכישת חומרים רעילים מאוד והשימוש בהם, מוגבלים ומותרים רק לאנשים שקיבלו הכשרה מיוחדת לכך. לחומרים אלה מוציא מנהל השירותים להגנת הצומח היתר מיוחד, בהתאם לסמכותו על פי תקנות הגנת הצומח (הסדר ייבוא ומכירה של תכשירים כימיים), תשנ"ה-1994. עם החומרים הרעילים במיוחד נמנים: טמיק, פרתיון, טלון, קונדור, משחררי גזים, רוש 80 ואאוסט. מכירתם של חומרים אלה מוגבלת לבעלי היתר תקף לרכישתם. בחנויות המוכרות חומרים אלה אמור להיות ספר רישום רעלים של השירותים להגנת הצומח ולביקורת לצורך פיקוח על מכירתם. הבדיקה העלתה, כי השירותים להגנת הצומח ולביקורת מחייבים פיקוח על המכירה למיישם מורשה באמצעות ספר רעלים רק לגבי לחלק מהחומרים האלה (טמיק, משחררי גזים, רוש 80 ואאוסט). ראוי להכפיף לפיקוח את כל החומרים שנדרש להם היתר מיוחד. 

27. 
אחת מהמלצות ועדת החקירה לנושא השיווק של תוצרת חקלאית המסווגת כאורגנית שהוקמה ביולי 1997, היתה לקדם את חוק הגידולים האורגנים. מטרת החוק להסדיר כל "מכירה" של תוצרת אורגנית, לרבות שיווק, ייבוא, ייצוא, משלוח, הובלה, אריזה, פרסום או סימון המכוונים למכירה. כבר בנובמבר 1996 הודיע משרד החקלאות למשרד מבקר המדינה, כי גיבש טיוטה להצעת חוק. אולם עד לסוף שנת 2001 טרם נחקק החוק. 

28. 
בדק את תיקיהם של 15 מגדלים ושל שלושה מפעלים המייצרים מוצרים אורגניים מן הצומח. הליקוי הבולט ביותר שעלה הוא שיחידת הפיקוח אינה עוקבת אחר תיקון ליקויים שהתגלו בעת ביקורי הפיקוח, גם כאשר הם מהותיים וגם כאשר הם חוזרים על עצמם. לדעת משרד מבקר המדינה, תיקון ליקויים צריך להיות תנאי לקבלת תעודת ייצוא.

29.
ב-1.8.99 הסמיך מנהל השירותים להגנת הצומח ולביקורת מספר מפקחים לצורך פיקוח על התוצרת האורגנית. תוקף ההסמכה היה עד ה-1.8.00. המנהל לא חידש את ההסמכה, ולאחר מועד זה ממשיכים המפקחים לפעול ללא הסמכה.

ב. מצב תיקון הליקויים

משרד החקלאות ופיתוח הכפר

1.
הפיקוח על השימוש בחומרי הדברה הודק, והחל מחודש מאי 2002 הוגדל בשליש מספר הדגימות הנבדקות.

2.3.
נקבע נוהל חדש, המאפשר להגיש תביעות משפטיות לחקלאים שישתמשו בחומר אסור לגידול.

4.
עודכן הנוהל לטיפול בתוצרת המכילה שאריות חומרי הדברה מעל המותר. הנוהל כולל הטלת קנסות מינהלתיים והשמדת היבולים.

5.
נבדקו מחדש כל החומרים שקיבלו בזמנו היתרים לשנה.

8.
נערכה הערכה מחודשת לכל החומרים המופיעים ברשימה שהגיש משרד העבודה לוועדה הבין משרדית, ונוספו עוד שני חומרים שלא הופיעו ברשימה.


השירותים להגנת הצומח מפקחים כיום על מכירת כל התכשירים המחייבים היתר מיוחד.

10.
נערכות ביקורות בחנויות, כדי לוודא שמכירת החומרים נרשמת בספרי הרעלים של השירותים, כנדרש.

27.
הצעת החוק לפיקוח על חקלאות אורגנית, אושרה על ידי ועדת השרים לחקיקה בתאריך 20.10.2002, וממתינה לקריאה ראשונה.

28.
נערכות ביקורות חוזרות אצל כל המבוקרים, שלגביהם נמצאו ליקויים בביקורי הפיקוח. הביקורות נערכות באופן שוטף, לפני הענקת תעודות לייצוא.

29.
כל המפקחים שהוסמכו לפיקוח אורגני, עברו קורס רענון והוסמכו מחדש. השירותים להגנת הצומח פועלים להקמת "גוף מסמיך" לגופי פיקוח פרטיים, המבוסס על התקן הבינלאומי 61-ISO. 

משרד המדע והטכנולוגיה

הטיפול במחקר ופיתוח

הגוף המבוקר: משרד המדע והטכנולוגיה

א. ריכוז ממצאי הביקורת

1.
המיניסטריון הפדרלי הגרמני לחינוך ולמחקר מעביר כספים למימון מחקרים לחשבון מיוחד של משרד המדע בבנק ישראל; בחשבון האמור היו יתרות זכות גדולות. נמצא, כי הכספים בחשבון האמור אינם נושאים ריבית, שכן בעקבות החלטת בנק ישראל, זה יותר משמונה שנים הוא אינו מזכה בריבית יתרות מטבע חוץ שהפקידו אצלו משרדי הממשלה. עם זאת התברר כי ניתן לבקש מהחשב הכללי שבמשרד האוצר היתר לפתוח חשבון בבנק מסחרי ולהפקיד בו את הכספים, וכך ליהנות מריבית על יתרות בחשבון. המשרד לא ביקש היתר כזה. לדעת משרד מבקר המדינה, ניהול פיננסי תקין, לנוכח יתרות הזכות הגדולות שעמדו במשך שנים רבות בחשבון, חייב השקעת הכספים בתכנית נושאת ריבית שאין בה סיכון. 


2. 
לדעת משרד מבקר המדינה, לנוכח חשיבות נושא הניהול הפיננסי של המחקרים ורישום ההוצאות, על המשרד לשפר ולהעמיק את הבקרה במוסדות על השימוש במענקי מחקר. 

6.
אין תכנון כולל של המדיניות בתחום המחקר והפיתוח, ואין תיאום מספיק בין הגופים הפועלים בו. מאז 1997 גם אין גוף מוסמך המטפל בתחום מחקרי התשתית. במצב זה, עלולה להיפגע יעילות הקצאת משאבי המדינה למו"פ מדעי וטכנולוגי בכלל. 

ב. מצב תיקון הליקויים

משרד המדע והטכנולוגיה

1. 
בעקבות הביקורת, פנה חשב המשרד לחשב הכללי בבקשה לאשר פתיחת חשבון מט"ח בבנק מסחרי, אך החשב הכללי סרב לאשר הבקשה.


המשרד פועל לייעול תהליך התשלומים, הפיקוח והבקרה, על מנת לצמצם ולמנוע היווצרות יתרות בחשבון המשרד המתנהל בבנק ישראל: מערכת ממוחשבת החדשה מאפשרת ביצוע תשלומים מהיר יותר; עובדי יחידת הכספים באגף קרנות המחקר מקיימים מפגשים עם נציגי מוסדות המחקר, במטרה לשפר את מערך התשלומים; המשרד מקיים מעקב אחר הדו"חות המדעיים והכספיים, שולח הודעות לחוקרים, בעל פה ובכתב, על מנת לזרז הגשת דו"חות אלה, וכדי למנוע עיכובים בהעברת התשלומים מהמשרד למוסדות המחקר.

2. 
המשרד פיתח מערכת ממוחשבת למעקב ובקרה אחר תהליך אישור המחקרים וביצועם. באמצעות מערכת זו, המשרד מקיים רישום  של המחקרים משלב הוצאת קול קורא, קבלת הצעות, רישום  שלבי הדיון בוועדות השונות, הכנת החוזים, קבלת דו"חות מדעיים  ודו"חות כספיים הנוגעים למחקר, פרסומים שהוצאו ופטנטים שירשמו, ושימושים תעשייתיים מהידע שיופק מהם.


המשרד מינה רואי חשבון לבדיקת המוסדות (אוניברסיטאות ומכוני מחקר), על השימוש במענקי המחקר. הבדיקה נערכת מדגמית על  התוכניות השונות: תשתיות, מו"פ תחרותי, מחקרים משותפים עם גרמניה ועם מדינות אחרות.


המשרד עורך באופן שוטף בדיקה מקצועית של תוכניות המחקר, באמצעות צוותים מקצועיים, הכוללים מבקרים חיצוניים שאינם עובדי המשרד.


המשרד מישם נוהל מעקב - פיקוח ובקרה, על השימוש במענקי המחקר.

6. 
בהכנה כללים לעניין הקניין הרוחני במחקרים. כן מתקיימים דיונים בנושא הקניין הרוחני בפורום המדענים הראשיים, וגובשו קווים מנחים לנושא. 

המשרד ערך סקר אשר כלל בדיקה, בחינה והערכה של הישגי תוכניות התשתיות, באמצעות חברה המתמחה בהערכת תוכניות מו"פ.

משרד הפנים
מועצות מקומיות חדשות - כינון וניהול

החלטת ממשלה בק/190 - 29.3.1999 
א. 
שר הפנים יקבע כללי עבודה משותפים ל"מועצות ממונות" ולמשרד הפנים.

ב. 
האגף לביקורת ברשויות המקומיות יקיים ביקורת ב"מועצות ממונות", על פי אמות המידה שנקבעו לרשויות המקומיות. תכנית תוגש לאגף לביקורת המדינה תוך ארבעה חודשים.

ג. 
משרד הפנים יחזק את מערך הליווי המקצועי ל"מועצות הממונות" כדי לשפר את תקינות תפקודן.


תכנית תוגש לאגף לביקורת המדינה תוך ארבעה חודשים.

ד. 
הערות מבקר המדינה ילקחו בחשבון במהלך ביצוע ההחלטה.

ביצוע ההחלטה

משרד הפנים

ב. 
האגף לביקורת ברשויות המקומיות שבמשרד הפנים, פרסם במאי 1999 דו"ח שנתי מספר 5, על ביקורות שנערכו במועצות מקומיות ממונות.


הביקורות נערכו ב-7 מתוך 21 מועצות ממונות, ובוצעו לפי אותם נהלים ואמות מידה המקובלות בביקורות הנערכות במועצות המקומיות הנבחרות.


מניתוח הממצאים שהועלו בביקורות עולה, כי יש צורך לבחון ולעדכן את הכללים שענינם דרכי מינוין ופעילותן של המועצות הממונות. חשיבות מיוחדת נודעת לנושאי ההדרכה וההכוונה המקצועית של חברי המועצה הממונה ועובדיה, כדי להבטיח, במידת האפשר, שהמועצה הממונה תבצע את תפקידיה על פי הכללים המחייבים, ותוך הקפדה על כללי היעילות והחיסכון.

קביעת תעריפי ארנונה

החלטת ממשלה תמ/9 - 3.4.2001

ב.
משרד הפנים, יחד עם משרד האוצר ובהתייעצות עם משרד המשפטים, יגבש הסדר מקיף בנושא הפטור מתשלום ארנונה למוסדות ולמתקנים, לרבות הסוגייה האם פטור כמוהו כתמיכה במוסד ציבור, כמשמעותו בסעיף 3א' לחוק יסודות התקציב, התשמ"ה-1985.

ג.
משרד הפנים יגבש תוך ארבעה חודשים שיטה אחידה למדידת שטח נכס, כדי למנוע שחישוב הארנונה יושפע מעצם שיטת המדידה, וכדי שתהיה שקיפות כלפי תושבי הרשות המקומית.

ד.
משרד הפנים יקבע קריטריונים לצירופם של שטחים חסרי שיוך מוניציפלי לרשויות מקומיות, כדי לחייב בעלי נכסים בשטחים אלה בתשלום ארנונה.

דיווח על הביצוע יועבר לאגף לביקורת המדינה בתוך שישה חודשים.

ביצוע ההחלטה

משרד הפנים

ב. 
בהתאם להחלטת הממשלה מיום 30.7.02, הופצה הצעת חוק במשק המדינה (תיקוני חקיקה להשגת יעדי התקציב והמדיניות הכלכלית לשנת 2003), תשס"ב-2002. הצעת חוק זו אושרה בשינויים בוועדת השרים לענייני חקיקה ביום 1.9.2002. בסעיף 2 להצעת החוק נקבעו הוראות להטלת ארנונה על מוסדות, הפטורים מתשלום ארנונה לפי סעיפים 4 ו-5 לפקודת מסי עירייה ומסי ממשלה (פיטורין), 1938 (להלן - מוסדות פטורים). עיקרי ההוראות עניינם חיוב הדרגתי בארנונה למוסדות פטורים: בשנת 2003 - 6%, בשנת 2004 - 15% בשנת 2005 - 24%, עד לחיוב בארנונה משנת 2006 ואילך, בשיעור 33%. 

ג. 
ועדה שמונתה על ידי משרד הפנים לקביעת שיטת מדידה, בהרכב נציגי משרד האוצר, משרד הפנים והרשויות המקומיות, גיבשה המלצות אשר השלכותיהן אמורות להיבדק על ידי חברה חיצונית. הוועדה נערכת למכרז לבחירת חברה זו. במקביל החלה הוועדה את דיוניה בקביעת שיטה אחידה לנכסים אחרים שאינם מגורים, כגון תעשייה, מלאכה, בתי מלון, וכדו'. 

ד.
 רוב השטח של מדינת ישראל נמצא בתחום הרשויות המקומיות. נותרו רק שטחים מעטים שהם חסרי מעמד מוניציפאלי. להלן פרוט שלב הטיפול בכל אחד מהשטחים: 


שטח מקווה ישראל - שר הפנים מנוע מלשייכו מוניציפאלית, על פי חוק בית הספר החקלאי מקוה ישראל, התשל"ו-1976.


החברה לפיתוח קיסריה, שטח של 30,000 דונם - למרות ההסכם בין הברון רוטשילד לממשלה, האוסר שיוך מוניציפאלי של שטחים אלה, יזם שר הפנים צירוף שטחים, לרבות שטח אזור התעשייה וחברת חשמל, לתחום השיפוט של קיסריה. הנושא נמצא בדיון אצל היועץ המשפטי לממשלה, אשר עיכב את פרסום הצווים והמפות, בשל חשש להפרת ההסכם על ידי הממשלה.


בתי הזיקוק בחיפה - שר הפנים מינה ועדת חקירה לגבולות אלה, שכן תוקף הזיכיון של האמנה האנגלו-עירקית יפוג רק בשנת 2003. עד אז השר מנוע מלשייך מוניציפאלית שטח זה לאחת הרשויות השכנות.


מכון רפא"ל - הסכם עם הממשלה אוסר על שר הפנים לשייך שטח זה לרשות מקומית שכנה, עד שנת 2006.


מחנה תל השומר - מערכת הביטחון מתנגדת לסיפוח לרשות מקומית שכנה, מאחר ותיאלץ לשלם 5 מליון ש"ח שאין לה.


נתב"ג - שר הפנים מינה ועדת חקירה לקביעת גבולות, לבדיקת צירוף נתב"ג לתחום שיפוט לוד.


שטח בית אבות בפרדס חנה - נמצא בשלב מינוי ועדת גבולות לנושא.

שירותי הכבאות וההצלה
דו"ח 48
הגופים המבוקרים: משרד הפנים - נציבות כבאות והצלה; משרד האוצר; משרד הבריאות; משרד החינוך; משרד התיירות

א. ריכוז ממצאי הביקורת

1. 
במשך יותר מ‑20 שנה בחנו גופים ממלכתיים את המבנה הארגוני של שירותי הכבאות. הוועדות השונות שהוקמו לשם כך, המליצו להסב את מערך הכבאות וההצלה, ממערכת של שירותים מוניציפליים - לשירות כבאות ממלכתי, אולם לא נעשו השינויים הנדרשים להסדרת הנושא בחקיקה.
12. 
חל שיפור במערך הטיפול בשריפות יער וחורש, אולם עדיין קיים צורך בהכשרת מנחתים נוספים למילוי מכלי המים של מטוסים לכיבוי אש, כדי לקצר את הזמן היקר של הסבבים שהמטוסים נאלצים לעשות לשם מילוי המכלים. כן לא נבחנו חלופות לסיוע אווירי בכיבוי שריפות. 

ב. מצב תיקון הליקויים

משרד הפנים - נציבות כבאות והצלה
1.
נוכח העובדה שהמלצות הוועדות השונות שמונו לבדוק את מבנה שירותי הכבאות לא בוצעו, בוחן עתה מנכ"ל משרד הפנים, מחדש, את מבנה מערך הכבאות.

12.
בשנים 1999-2001 נרכשו 45 רכבי כיבוי מצוידים בהנעה קדמית; הכבאים צוידו בציוד אישי מיוחד (חליפות וקסדות), לכיבוי דליקות יער. הוטמע שיתוף הפעולה עם חברה למטוסים קלים, לאחר שחיל האוויר הפסיק את השתתפותו בכיבוי מהאוויר באמצעות מסוקים.

משרד הרווחה

הטיפול בנערות במצוקה

דו"ח 49

החלטת ממשלה בק/170 - 17 למארס 1999
א.
משרד העבודה והרווחה, במסגרת תקציבו המאושר, ביחד עם משרד האוצר ומרכז השלטון המקומי, יכין בתוך ארבעה חודשים תכנית משותפת לשנים 2002-1999 לטיפול בנערות במצוקה.

ב.
התכנית תכלול:

1)
הגדרת פוטנציאל האוכלוסיה הנזקקת.

2)
צרכי כוח אדם הטיפולי במשרד וברשויות המקומיות.

3)
יוזמות לאיתור נערות במצוקה. 

4)
פעולות מניעה בקרב נערות הנמצאות בסכנת הדרדרות.

5)
מדדים להערכת תוצאות הטיפול הפרטני והטיפול במסגרת הפרוייקטים השונים, כולל במסגרות שמחוץ לבית.

6)
מספר מקומות הקליטה הנדרש במסגרות מחוץ לבית.

ג. דיווח ימסר לאגף לביקורת המדינה בתוך ארבעה חודשים.

מצב ביצוע ההחלטה

משרד הרווחה

א.
בעקבות דו"ח מבקר המדינה מספר 49 והחלטת ממשלה תמ/170(4947), מינה מנכ"ל המשרד צוות להכנת תוכנית משותפת לטיפול בנערות במצוקה. הדו"ח נכתב ונחתם על ידי חברי הוועדה, למעט נציג אגף התקציבים באוצר.


דו"ח הועדה עוסק בצורכי כוח האדם הטיפולי הנדרש במשרד העבודה והרווחה וברשויות המקומיות, בהיקף האוכלוסייה הנזקקת לטיפול, באיתור נערות במצוקה, באיתור אוכלוסיות שאינן מאותרות כיום, ומציג מפתח מעמסה למטפל. יישום המלצות הדו"ח יביא לטיפול הדרוש באוכלוסיות היעד שברשויות המקומיות.


כיום מטופלות רק כמחצית הנערות שהן באוכלוסיית היעד המוגדרת של השירות, קרי, - גילאי 13 ומעלה. במידה והדו"ח יאומץ ויוקצו התקנים לאיתור וטיפול באוכלוסיות היעד העכשווית, ניתן יהיה להרחיב את אוכלוסיית היעד של השירות לגילאים צעירים יותר.

א. ריכוז ממצאי הביקורת

הגוף המבוקר: משרד הרווחה

6.
הביקורת העלתה שהתפוסה בשני מקלטים היתה גדולה מיכולת הקליטה שלהם, משום שנערות שלא יכלו לחזור לביתן ולא נמצא להן מקום אחר, שהו בהם תקופות ממושכות של חצי שנה ויותר. משום כך נדחו נערות אחרות שהיו זקוקות למקלט.
9.
מספרן של נערות במצוקה, שחלקן אף לא אותרו, הולך וגדל. כתוצאה מכך נוצר מחסור חמור בכוח אדם טיפולי וכן במקומות במקלטי חירום ובמסגרות אחרות שמחוץ לביתן של הנערות. יוצא, שנערות רבות אינן נמצאות במסגרת טיפולית מתאימה והן במצוקה ובסכנה. מצב זה מחייב פתרון דחוף, שעל המשרד לדאוג לו.
ב. מצב תיקון הליקויים

משרד הרווחה

6. 
המקלט בירושלים נסגר בתחילת שנת 2002 בהעדר תפוסה. בדרך כלל אין לחץ של ממתינות למקלט. לאחרונה נוצר מצב של נערות הנזקקות למקלט מעבר למכסות המאושרות, והמשרד נערך עתה למתן פתרונות לכל נערה הנזקקת למקלט.

9.
בשנת 2002 התקבלו 4 מיליון שקל המיועדים להתמודד עם מצוקת ההשמה החוץ ביתית של נערות במעונות נעולים ופתוחים. התקציב מיועד לבינוי, הצטיידות, הפעלה שוטפת ופתיחת קבוצות חדשות לקליטת נערות. התוכנית אמורה להתבצע בשנים 2004-2003.

הטיפול בתופעת האלימות בין בני זוג

דו"ח 52ב'

החלטת ממשלה תמ/42 - 26.3.2002

א.
לרשום את הודעת משרד העבודה והרווחה כי עד תום שנת 2002 ינקטו הפעולות הבאות:

1.
המשרד יערך לעיבוד וריכוז הנתונים על המטופלים במרכזים האזוריים למניעה וטיפול באלימות במשפחה.

2.
עם הפעלת הוועדה הבינמשרדית לנושא האלימות בראשות מנכ"ל המשרד, אין מקום להמשך פעילות שתי תתי הוועדות המשרדיות לנושא. הוראות התע"ס יתוקנו בהתאם.

3.
המשרד יקים מנגנון תיאום בינאגפי לצורכי תיאום בפעילות השוטפת.

4.
מנכ"ל המשרד יעמוד בראש ועדה שתעסוק בשיתוף בינמשרדי בנושא, עם משרדי ביטחון הפנים, הבריאות, החינוך, והרשויות המקומיות.

5.
ימוסד ויוגבר הפיקוח על המרכזים לטיפול באלימות במשפחה ודירות הקלט.

6.
יושלם המחקר לבחינת תפקודם ומידת תרומתם של המקלטים לנשים מוכות, ואיכות הטיפול הניתן בהם.

ב.
מנכ"ל משרד העבודה והרווחה יביא לפעולה מתואמת של השירות לרווחת הפרט והמשפחה, השירות לטיפול בנשים ונערות ושירות המבחן למבוגרים, על פי שיטות מקצועיות מוסכמות, ויסכם את דרכי העברת המידע המקצועי בין הגורמים השונים.

דיווח בנושא ימסר לאגף לביקורת המדינה בתוך שלושה חודשים.

ג.
מנכ"ל משרד העבודה והרווחה אחראי לבדוק כל מקרה רצח של אשה בידי בן זוגה, בשיתוף עם המשרד לביטחון הפנים, משטרת ישראל, משרד הבריאות, משרד החינוך, והרשות המקומית אשר בתחומה היה האירוע, כדי להפיק לקחים לגבי טיפולה של לשכת הרווחה במשפחה, טרם הרצח.

מסקנות הבדיקה יועברו לנוגעים בדבר.

ד.
משרד העבודה והרווחה יבחן תוצאות עבודת הוועדה המתואמת של כל הגורמים המעורבים בטיפול באלימות בין בני זוג, ברשויות המקומיות בהן הן פועלות. ההמלצות יועברו לוועדה הבינמשרדית לטיפול באלימות בראשות מנכ"ל משרד העבודה והרווחה.


יערך ניסוי בחמש רשויות מקומיות נוספות להפעלת ועדת היגוי מקומית לטיפול באלימות במשפחה. בוועדות יקחו חלק בין היתר, נציגי משרדי הבינוי והשיכון, הבריאות, החינוך, משטרת ישראל והמוסד לביטוח לאומי. תוצאות הניסוי יועברו לוועדה הבינמשרדית. בהתאם להמלצות ולתוצאות הניסוי תחליט הוועדה בדבר הפעלת ועדות היגוי מקומיות לנושא ברשויות המקומיות.

ה.
הערות מבקר המדינה ילקחו בחשבון במהלך ביצוע ההחלטה.

ו.
דיווח ימסר לאגף לביקורת המדינה במשרד ראש הממשלה.

ביצוע ההחלטה

משרד הרווחה

א.1. המשרד נערך לעיבוד וריכוז הנתונים לגבי המרכזים למניעת אלימות: עיבוד הנתונים הקיימים, אמור להסתיים עד יוני 2003; בחינת ייזום מערכת נתונים פנימית, בתוך המרכזים למניעת אלימות ברשויות המקומיות, אמורה להסתיים עד יוני 2003.
א.2.
מנכ"ל המשרד עומד בראש הוועדה הבינמשרדית לנושא האלימות בין בני זוג. שתי תת הועדות יבוטלו. הוראות התע"ס נמצאת בהליך שינוי.

א.4.
הוקם מנגנון פנימי לתיאום פעילות בין-אגפית.

א.5.
הוכנו נהלי פיקוח ובקרה למפקחי השירות לרווחת הפרט והמשפחה, הכוללים מיסוד פיקוח על עבודת המרכזים למניעת אלימות, שייושמו בשנת 2003. הטמעת הנהלים תתבצע תוך כדי עבודה.

א.6.
המחקר יבוצע בשנת 2003, לאחר שבוצעו עבודות הכנה בשנת 2002.

ג.
מנכ"ל המשרד עומד בראש הגוף הבודק מקרי רצח של נשים בידי זוגן, בתיאום עם משרדי הממשלה ורשויות הרווחה בכל יישוב. מסקנות הבדיקה מועברות למשתתפים בבדיקת האירועים.

משרד התחבורה
נמל תל אביב

דו"ח 45
החלטות ממשלה

 בק/43 - 26 לאוגוסט 1997

א. 
בהמשך להחלטה מספר תמ/318 מיום 23 למארס 1995, להאיץ את תהליך הפיתוח וההפרטה של המקרקעין בנמל תל-אביב.

ב. 
רשות החברות הממשלתיות, משרד התחבורה ומינהל מקרקעי ישראל ידווחו תוך שלושה חודשים לאגף לביקורת המדינה במשרד ראש הממשלה על ההתקדמות בביצוע ההחלטה.

בק/111(4038) מיום 30 ליוני 1998

בהמשך להחלטות קודמות של הממשלה בענין חברת אוצר מפעלי ים בע"מ, לפנות לשרי התחבורה והתיירות כדי שיפעלו לביטול ההפקעות של שטחים בנמל תל-אביב.

מינהל מקרקעי ישראל ביחד עם עירית תל-אביב-יפו ימשיכו בקידום הליכי התכנון של המקרקעין בשטח הנמל.

דיווח ימסר לאגף לביקורת המדינה במשרד ראש הממשלה בתוך שלושה חדשים.

בק/150 - 5 לינואר 1999

בהמשך להחלטה מספר 4038 (בק/111) מיום 16 ליולי 1998, שענינה נמל תל-אביב, לצרף לצוות של מינהל מקרקעי ישראל ועירית תל-אביב, העוסק בקידום הליכי התכנון של המקרקעין בשטח נמל תל-אביב, את נציג משרד התיירות.

ביצוע ההחלטות

החלטה בק/43

משרד ראש הממשלה - רשות החברות הממשלתיות
בק/43 א.
בינואר 2001 הוקמה ועדת היגוי, שנציגיה כוללים את הגורמים השונים הקשורים לתכנון ופיתוח שטח קרקע של כ-220 דונם ("שטח ההפקעה"), הכולל, בין השאר, את שטח נמל תל-אביב. הגורמים הם: מינהל מקרקעי ישראל, משרדי האוצר, הפנים, התחבורה, התיירות, עיריית תל-אביב, רשות הירקון, החברה להגנת הטבע, חברת אתרים, חברת אוצר מפעלי ים והחברה לפיתוח תל-אביב.

ועדת ההיגוי הטילה על חברת אתרים, שהשטח הופקע בשנת 1973 לטובתה, לקדם תוכנית בניין ערים לשטח המופקע, בדרך של הצגת מספר חלופות לפני הוועדה, ועם בחירת החלופה המתאימה, לקדם את אישורה במוסדות התכנון. חברת אתרים שכרה את שירותיו של צוות תכנון לצורך תכנון השטח.

במהלך חודש אוקטובר 2002 הציג צוות התכנון בפני הוועדה מספר חלופות תכנוניות, והוועדה בחרה אחת מהן. החלופה הנבחרת תובא לאישור הוועדה המקומית בחודש פברואר 2003. הפיתוח וההפרטה של שטח הנמל תלויים במידה רבה באישור התוכניות.
החלטה בק/111

משרד התחבורה

לאור ההחלטה ששרי התחבורה והתיירות יפעלו לביטול הפקעות השטחים בנמל תל-אביב, פנה שר התחבורה ביום 7 במארס 1999, לשר האוצר, כדי לעשות שימוש בסמכותו לביטול הפקעות שטחי הנמל.

משרד התיירות דחה את בקשת שר התחבורה, והציע לקדם התכנון באמצעות ועדת היגוי בין משרדית.

חברת אוצר מפעלי ים, בתיאום עם הוועדה המחוזית לתכנון ובנייה, תגיש לוועדה תוכנית שעיקריה שמירה על הבינוי הנוכחי ואופיו, קביעת שימושים התואמים את המיקום האורבני המיוחד, והפוטנציאל שיש בנמל תל-אביב, כדומה במקומות אחרים בעולם, לטיפוח שימושי בילוי, פנאי ותרבות. לוח הזמנים המתוכנן על ידי אוצר מפעלי ים להצגת התוכנית בפני הגורמים המוסמכים, הינו עד למחצית שנת 2003.

החלטה בק/150
משרד התחבורה

נציג משרד התיירות הצטרף לצוות של מינהל מקרקעי ישראל ועירית תל-אביב, שפעל לקידום הליכי התכנון של מקרקעי נמל תל-אביב.

בהעדר תוכנית בנין עיר מאושרת, חברת אוצר מפעלי ים פועלת לקידום הנושאים התכנוניים, בתיאום עם עירית תל-אביב והוועדה המחוזית לתכנון ובנייה. 
פעולות למניעת תאונות דרכים
דו"ח 46
החלטות ממשלה

תמ/22 - 19 למארס 1996

ד. אכיפה וענישה

לקרוא למשרד התחבורה, למשרד המשפטים ומשטרת ישראל לזרז ביצוע החלטת הממשלה מספר 6129 מיום 10.9.1995 שעניינה: תאונות דרכים - הגברת האכיפה והחמרת הענישה.

בק/37 - 29 ליולי 1997

הטיפול המערכתי בנהגים מועדים
א. 
משטרת ישראל תעביר למשרד התחבורה את רשימת הנהגים שהיו מעורבים באשמתם בתאונות דרכים בשנים 1996-1994, ושל מי שביצעו עבירות תעבורה נוספות (על-פי התוספת הרביעית לתקנות התעבורה) ושבגינן נפסלו רשיונות הנהיגה שלהם.

ב. 
משרד התחבורה ישלח מכתבי אזהרה לנהגים כמפורט בסעיף א' לעיל. במכתב ייאמר כי המשרד שוקל בחינת יכולת הנהיגה ו/או דרכים לתיקון אופן הנהיגה שלהם.

ג. 
משרד הבריאות יכין תבחינים (קריטריונים) להעברת מידע על הנהגים שהיו בטיפול נפשי - למכון הרפואי לבטיחות בדרכים. המכון יפעל לזימון נהגים אלה לבדיקת כשירותם לנהיגה.

ד. 
דיווח על הביצוע יועבר בתוך ארבעה חודשים לאגף לביקורת המדינה במשרד ראש הממשלה.

בק/51 - 3 לנובמבר 1997

א. פרויקטים בתשתיות

1. 
פרוייקטים בתשתיות העירוניות יאושרו מידי שנת עבודה על-ידי הרשות הלאומית לבטיחות בדרכים במשרד התחבורה, מתוקף סעיף 7(א)(4) לחוק המאבק הלאומי בתאונות דרכים התשנ"ז-1997, על-פי קריטריונים וסדרי עדיפויות שתקבע הרשות.


התכניות יאושרו עד תום חודש נובמבר, מדי שנה.

2. 
הרשות הלאומית לבטיחות בדרכים במשרד התחבורה, תבחן באופן שוטף, ביחד עם הגורמים הרלוונטים השונים, את מידת תרומתם של כל קורסי החובה להפחתת תאונות הדרכים. בחינת הקורסים תכלול בין היתר את מטרות הקורסים, התכנים, שיטות הלימוד והמבחנים.


ממצאי הבדיקה יועברו לאגף לביקורת המדינה בתוך שישה חודשים.

3. 
משרד התחבורה ינהיג שיטת ניקוד חדשה, אשר תופעל במהלך 1998.


פרטים על השיטה החדשה יובאו על-ידי משרד התחבורה, לידיעת הציבור בתוך שישה חודשים.

4. 
תפקידי המועצה הלאומית למניעת תאונות, יבחנו מחדש, כדי לייעל את פעולותיה בתחום מניעת תאונות הדרכים, וזאת במסגרת המשאבים העומדים לרשותה.


הבחינה תתבצע על-ידי הרשות הלאומית לבטיחות בדרכים במשרד התחבורה, מתוקף סעיפים 7(א)(2) ו-(6) לחוק המאבק הלאומי בתאונות דרכים התשנ"ז-1997. ממצאי הבחינה וההמלצות יועברו לאגף לביקורת המדינה בתוך שישה חודשים.
ה. עבודות מע"צ בכבישים

1. 
לרשום את הודעת מנכ"ל מע"צ כי מתבצעת בדיקה יסודית של השפעת העבודות בכבישים על מספר תאונות הדרכים.

2. 
מנכ"ל מע"צ יבחן מחדש את ההוראות בענין הקמת מעקות הפרדה מבטון או מפלדה והשפעתן על רמת הבטיחות.

בק/118 - 28 ליולי 1998

א. 
לאשר הודעת משרד התחבורה כי שיטת ניקוד חדשה תופעל בראשית שנת 1999. יעודכנו הקורסים לנהגים עבריינים.


תוכן הקורסים ותבחינים לאישור תכנית הפרוייקטים הבטיחותיים והליך אישורם יועברו לאגף לביקורת המדינה במשרד ראש הממשלה.

ב. 
משרד הבריאות ישלים ללא דיחוי את הכנת ההנחיות שעל פיהן יועבר דיווח למשרד התחבורה לגבי בעלי רשיונות נהיגה המשתמשים לרעה בסמים/אלכוהול. ההנחיות יועברו לאגף לביקורת המדינה.


כנסים להטמעת הוראות החוק וההנחיות יערכו לרופאים. עד תום שנת 1998 יבחן הנושא ויופקו לקחים לגבי המשך הפעלת ההנחיות בשנה הבאה.

ג. 
תורת הפעלה למערך התנועה במשטרה ותכנית תהליך ההטמעה יושלמו תוך חודשיים, ויועברו לאגף לביקורת המדינה.

ד. 
משטרת ישראל תכין נתונים לגבי: תעסוקת שוטרי תנועה במשימות תנועה, ניצול האמצעים למטרות מבצעיות בתנועה והתפלגות התעסוקה בין השטח למפקדות.


הנתונים יוגשו לאגף לביקורת המדינה בתוך חודש.

ה. 
כדי לשפר את איכות הביצוע בפרוייקטים בטיחותיים ואחרים, יכללו המשרדים סעיף בהסכמים עם הקבלנים שעל פיו רשאי המבקר הפנימי לקיים ביקורת אצל הקבלן.

ו. 
משרד החינוך, התרבות והספורט יישם בשנת הלימודים התשנ"ט, תכנית חומש לחינוך לבטיחות בדרכים, כמתבקש מהחלטה מספר בק/51 (2860) מיום 20.11.1997. דרכי המימוש ילובנו ברשות הלאומית לבטיחות בדרכים.

ביצוע ההחלטות

החלטה בק/37
משרד התחבורה
רשות הרישוי במשרד התחבורה, פנתה בשנת 1998 לנהגים שהיו מעורבים בעבירות תעבורה, לבחינת כשירותם הרפואית לנהיגה, ולבחינה עיונית ומעשית, כל אחת לחוד וכולן יחד, בהתאם לתוצאות הבדיקה הרפואית.
לאחר דיונים בועדת הכלכלה והכנסת, שיטת הניקוד החדשה נכנסה לתוקף ביום 1.1.2003. שיטת הניקוד החדשה תאפשר איתור נהגים מועדים ונקיטת אמצעי מניעה.

בשיטה זו קיימים שלושה קורסים - בסיסי, יעודי-דרך עירונית, ויעודי-דרך בין עירונית.

נהג שצבר 36 נקודות פעם ראשונה, רשיונו נפסל לשלושה חודשים, ועל מנת לחדשו חייב הנהג לעבור שוב מבחן עיוני.

נהג שצבר 36 נקודות פעם שנייה, במהלך 6 שנים, רשיונו יפסל לתשעה חודשים, ועל-מנת לחדשו יהיה חייב במעבר בדיקות רפואיות במרכז הרפואי לבטיחות בדרכים, מבחן עיוני ומבחן מעשי.

פרטי השיטה החדשה מופצים לנהגים באמצעים שונים: פרסומות ברדיו, בעיתונות, בטלביזיה, עלונים, ועוד.

החלטה בק/51

משרד התחבורה
א.1.
בעת גיבוש תכנית העבודה השנתית, מתואמת רשימת הפרויקטים בתשתיות העירוניות בין מינהל יבשה במשרד התחבורה ומע"צ, ומאושרת על-ידי הרשות הלאומית לבטיחות בדרכים.

א.2.
הזמנת משרד התחבורה, מתבצע עתה מחקר על מידת תרומתם של כל קורסי החובה להפחתת תאונות הדרכים. המחקר יסתיים עד סוף שנת העבודה 2003.

א.3.
שיטת הניקוד החדשה נכנסה לתוקף ב-1 בינואר 2003, כאשר הרשות הלאומית לבטיחות בדרכים מקדמת את הנושא מבחינה הסברתית, בפרסומים בכל כלי התקשורת והבאת המידע לציבור. הקורסים לנהגים שונו והותאמו לשיטת הניקוד החדשה.

בשיטה זו, השונה מהשיטה הקודמת, קיימים שלושה קורסים: קורס בסיסי; קורס יעודי - דרך עירונית; קורס יעודי - דרך בין עירונית.

הנושאים הנלמדים בקורס הבסיסי, המועבר בשיטת דיון קבוצתי (הבדיל מהקורס הקודם, אשר הועבר בצורה פרונטלית), ימשכו 12 שעות, והינם: צומת הוא מקום תורפה; הנתיב הנכון; המהירות וחומרת התאונה; מניעת תאונות חזית אחור; הנהג והולכי הרגל; עקיפה בטוחה; ביצוע נכון של פניות; עייפות בנהיגה; "קשב" בנהיגה; רכב דו גלגלי; נהיגה בתנאים מכבידים (א') חשכה ומזג אויר חורפי, נהיגה בתנאים מכבידים (ב') דרכים קשות.


הנושאים אשר נלמדים בקורס היעודי - אשכול עבירות בדרך עירונית: ראייה תעבורתית; הכוחות הפועלים על הרכב; זכויות קדימה בצמתים; הולכי רגל; האור הירוק המהבהב; לא עצר ב"עצור"; עקף תוך סיכון ופגע; אי ציות לתמרור "עצור".

הנושאים אשר נלמדים בקורס היעודי - אשכול עבירות דרך בין עירונית: המהירות בריבוע; סטייה מנתיב הנסיעה; 
הולכי רגל; שמירת רווח מהרכב שלפנים; לא מעורב בתאונה והורשע; עקף תוך סיכון ופגע; החליק בסיבוב; עקיפה בשטח מת. 
שיטת הניקוד החדשה נכנסה לתוקף ביום רביעי 1.1.2003. השיטה החדשה מחמירה יותר עם עבריני תנועה "מועדים", לפיה נהג שיצבור במהלך ארבע שנים 36 נקודות חובה, רשיונו ייפסל לתקופה של שלושה חודשים, ובסיומה הוא ידרש לעבור מבחן עיוני ("תיאוריה") כתנאי לקבלת הרשיון.

נהג שיצבור פעמיים 36 נקודות במשך שש שנים, רשיונו ייפסל לתקופה של תשעה חודשים, ויחודש רק לאחר שיעמוד בבדיקות רפואיות מיוחדות, במכון הרפואי לבטיחות בדרכים שבמשרד הבריאות, ובמבחן "תיאוריה" ומבחן מעשי ("טסט") חוזר.

\על פי השיטה החדשה, נהג שיצבור במשך שנתיים 22 נקודות או יותר, "תקופת הצבירה" שלו תוארך משנתיים לארבע שנים, וזאת במטרה לשפר את המעקב אחר נהגים עבריינים מועדים.

השיטה החדשה מתמודדת טוב יותר עם עבריני תנועה מועדים. שיטת הניקוד הישנה מיצתה את עצמה, והביאה לכך שעבריני תנועה שצברו עבירות רבות, מצאו דרך להתחמק מזימון לקורס נהיגה נכונה, מבלי להסתכן בשלילת הרשיון.
החל מה-1 בינואר 2003 אין מחיקת נקודות, אלא רק בתום "תקופת הצבירה". בשיטה הישנה, נהג שצבר לחובתו 6-10 נקודות, הוזמן להשתלמות בנהיגה נכונה (נהיגה מונעת), ובסיומה נמחקו הנקודות מגיליונו האישי של הנהג.

מעתה, צבירת הנקודות תתבצע על פי מועד ההרשעה, ולא מיום ביצוע העבירה, וזאת כדי לבטל את ה"תמריץ" הקיים היום, לדחות את תשלום הקנס או המשפט, כדי שהנקודות ירשמו באיחור, כך שהן "יתיישנו".

יופעלו מערכות קורסים חדשים לנהגים שצברו 12 נקודות ויותר. במקום הקורס האחיד הקיים היום, יונהגו שלושה קורסים שונים. האחד בסיסי, והוא מיועד כ"אמצעי תיקון" ראשון ואחיד לכל הנהגים. מי שיחויב ב"אמצעי תיקון" נוספים, יופנה לאחד משני קורסים "ייעודיים", כאשר המיון ביניהם יתבסס על פי סוג העבירות שביצע הנהג.

במסגרת השיטה החדשה צומצם מספר העבירות ה"צוברות" נקודות, מ-423 עבירות בשיטה הקודמת, ל-74 עבירות בלבד. דירוג חומרת העבירות שונה משלוש דרגות (2,4,6 נקודות), ל-5 דרגות (2 עד 10 נקודות), כאשר כל דרגה מבטאת את חומרת העבירה, ויוצרת אבחנה ברורה בין עבירה קלה, למשל נסיעה ללא אורות ביום בימי החורף, שבגינה ירשמו 2 נקודות, לבין עבירה חמורה, כגון נסיעה באור אדום, שבגינה נרשמות 10 נקודות.

צבירת 12 נקודות חדשות תחייב קורס בנהיגה נכונה, במכון להכשרת נהגים. הזימון לקורס יתבצע רק אם הנהג עבר שתי עבירות לפחות.

נהג שצבר לחובתו לא יותר מארבע נקודות עד ל-31 בדצמבר 2002, ימחקו לו הנקודות. מי שצבר 6 נקודות או יותר עד ל-31 בדצמבר 2002, ידרש לעבור קורס בנהיגה נכונה בתוך שנה, עד ל-31 בדצמבר 2003, ונקודות אלה ימחקו לו. נהג שלא יבצע את הקורס במשך שנת 2003, הנקודות שנרשמו לחובתו יוחלפו בנקודת החדשות, והוא יחויב ב"אמצעי תיקון" על פי שיטת הניקוד החדשה.

מי שיורשע מ-1 בינואר 2003 ואילך על עבירה שביצע עד ל-31 לדצמבר 2002, על פי שיטת הניקוד הישנה, לא יחויב בנקודות.

בישראל ישנם כיום כ- 140 אלף נהגים שזומנו לקורס בנהיגה נכונה (נהיגה מונעת), לאחר שצברו בין 6 ל-10 נקודות, וטרם ביצעו אותו. כ-37 אלף מנהגים אלה צברו בין 4 ל-26 נקודות נוספות, לאחר שזומנו לקורס.

דוגמאות לניקוד ולקנסות החדשים

	קנס חדש בש"ח
	קנס ישן בש"ח
	הניקוד החדש
	הניקוד הישן
	העבירה

	1000 ש"ח
	1000 ש"ח
	10
	4
	אי ציות לרמזור אדום

	הזמנה לדין ופסילה מינהלית 

ל-30 יום
	הזמנה לדין ופסילה מינהלית ל-30 יום
	10
	6
	נסיעה תחת השפעת אלכוהול




	קנס חדש בש"ח
	קנס ישן בש"ח
	הניקוד החדש
	הניקוד הישן
	העבירה

	הזמנה לדין ופסילה מינהלית 

ל-30 יום
	הזמנה לדין ופסילה מינהלית 

ל-30 יום
	10
	4
	אי מתן זכות קדימה
בתמרור עצור

	הזמנה לדין ופסילה מינהלית 

ל-30 יום
	הזמנה לדין ופסילה מינהלית 

ל-30 יום
	10
	4
	עקיפה על קו הפרדה רצוף

	750 ש"ח
	750 ש"ח
	8
	4
	מהירות 25 - 40 קמ"ש מעל המותר בדרך שאינה עירונית

	הזמנה לדין
	הזמנה לדין
	8
	
	נסיעה באור צהוב מהבהב אי נתינת זכות קדימה להולכי רגל

	750 ש"ח
	500 ש"ח
	6
	4
	נהיגה בשוליים

	500 ש"ח + 250 ש"ח
	190 ש"ח
	6
	2,4
	אי ציות לתמרור איסור כניסה

	250 ש"ח
	70 ש"ח
	4
	4
	אי מתן זכות קדימה במעגל תנועה

	250 ש"ח
	130 ש"ח
	4
	4
	עקיפה מימין

	100 ש"ח
	85 ש"ח
	2
	2
	נסיעה ללא אורות ביום בחודשי החורף


א.4.
שר התחבורה דאז, מר אמנון ליפקין שחק, מינה ועדה ציבורית, שמתפקידה היה לבחון את פעילות ההתנדבות לבטיחות בדרכים, ופעילות המועצה הלאומית למניעת תאונות.


הוועדה גיבשה מסמך המלצות, אך בשל הפסקת כהונת השר, יו"ר הוועדה החליט שלא להגיש הדו"ח.

 
מחלקת עבודות ציבוריות

ה.1.
במהלך שנת 2003 עומדת מע"צ לבצע מחקר מקיף בנושא השפעת עבודות מע"צ בכבישים על מספר תאונות הדרכים, באמצעות גורם חיצוני אקדמאי, ובליווי מקצועי של מנהל אגף הבטיחות במע"צ, על מנת שכל הגופים העוסקים בבטיחות רשת הכבישים הבינעירונית יהיו מתואמים. לוח הזמנים לסיום המחקר - תוך שנה מחתימת החוזה. המחקר בשלב קבלת הצעות מגורמים אקדמאים לביצועו.


לאור ליקויי הבטיחות באתרי העבודה של מע"צ בכבישים הבינעירוניים, החליטה מע"צ על ביצוע עידכון/ריענון המדריך משנת 1989 להצבת תמרורים ואמצעי איתות, להבטחת אתר עבודה בדרכים לא עירוניות, בליווי מקצועי צמוד של ועדת היגוי משותפת למע"צ, משטרת ישראל ומשרד התחבורה. עידכון המדריך כולל סקר ספרותי מקיף בנושא, קביעת שיטות חדשות להצבת אביזרי בטיחות תמרור, אמצעי איתות וסימון, הכנת תרשימי עבודה חדשים לעבודות זמניות, כולל התייחסות לעבודות בכבישים מהירים, נושא שלא היה קיים במדריך הישן. לוח הזמנים לסיום הכנת המדריך החדש יהיה במחצית השניה של שנת 2003. יישום המדריך בשטח באתרי העבודה, לאחר אישור ועדת ההיגוי, יהיה בינואר - פברואר 2004.

ה.2.
במע"צ הוקמה ועדה מתמדת בנושא הקמת מעקות וגדרות בטיחות קבועים, בראשות סמנכ"ל מע"צ - מהנדס מחוז תל אביב והמרכז, וחברים בה נציגי משרד התחבורה, משטרת ישראל ומע"צ.


הוועדה תדון ותחליט על סוג הגדרות ומעקות הבטיחות בכבישים הבינעירוניים שבטיפול מע"צ. הוועדה כבר קיבלה החלטות בנושא רמת הבטיחות לגדרות ומעקות בטיחות: בדרכים דו-מסלולית נקבעה רמת בטיחות מסוג H2, הכוללת גם רכב עד 13 טון, אוטובוסים ומשאיות. בשאר הדרכים נקבעה רמת בטיחות מסוג 2N, חוץ ממקומות שבהם תידרש רמת בטיחות גבוהה יותר - 2H: מדרונות, עקומות חדות, וכו'.


הוועדה אמורה לסיים את עבודתה עד חודש יוני 2003.

בק/118

משרד התחבורה
א. 
ראה ביצוע סעיף א3 מהחלטה בק/51 לעיל.

ג. 
הרשות הלאומית לבטיחות בדרכים, בוחנת במסגרת תוכנית העבודה השנתית, את תעסוקת שוטרי תנועה במשימות תנועה, וניצול האמצעים שבידם למטרות מבצעיות. הרשות תעביר תקציבים רק לאחר שתקבל פירוט מדויק לאיזה פעולות מיועדים הכספים.

ה. 
כל הקבלנים וצוותי המחקר העובדים עם הרשות הלאומית לבטיחות בדרכים, מבוקרים על ידי הרשות. קיים צוות היגוי המפקח על כל מחקר שמוזמן על ידי הרשות. 

 
מחלקת עבודות ציבוריות

ה. 
בהתאם להחלטת הממשלה, מע"צ כוללת עתה בהסכמים עם קבלנים, סעיף שעל פיו רשאי המבקר הפנימי לקיים ביקורת אצל הקבלן.


הסעיף הנ"ל מופיע בכל הפרוייקטים שמע"צ מבצעת באמצעות קבלנים.

משרד התחבורה
ו. 
הרשות הלאומית לבטיחות בדרכים, סיכמה עם משרד החינוך, כי החל מגן חובה, ילמד נושא הבטיחות בדרכים, בהיקף של שש שעות שבועיות. בכיתה י"א יעברו התלמידים גם מבחני תיאוריה בסיום הלימודים. תכניות הלימודים יכללו גם את המגזר החרדי והערבי. סוכמו עקרונות הפיקוח והבקרה.


הוקם צוות בראשות מנהל המטה העירוני ברשות הלאומית לבטיחות בדרכים, לאחריות נושא "משמרות הזה"ב".

תכנון ופיתוח שדות תעופה ומנחתים

דו"ח 48
החלטת ממשלה בק/99 - 24 למארס 1998

א. 
ראש מינהל התעופה האזרחית יקבע תנאים מחייבים, שיבטיחו את הבטיחות במינחתים ואת הרמה הנאותה של השירות לנוסע;

ב. 
הערות ביקורת המדינה ילקחו בחשבון במהלך הכנת הכללים;

ג. 
הכללים יוגשו לאגף לביקורת המדינה בתוך שלושה חודשים;

ד. 
משרד התחבורה בשיתוף עם משרד האוצר, משרד הפנים ורשות שדות התעופה יבחנו את צרכי התעופה האזרחית במדינה, יפעלו להשלמת תוכניות האב לתעופה, ותוכניות המתאר לתעופה האזרחית;

ה. 
לכל מינחת תוכן תוכנית על פי חוק התכנון והבנייה. על התוכניות להתחשב בין היתר באיכות חייהם של התושבים סביב שדות התעופה, בשווי הקרקע באזורים אלה, ובאפשרות נגישות הציבור לשדות התעופה;

ו. 
משרד התחבורה ידווח לאגף בתוך חודשיים, על לוחות הזמנים שנקבעו להשלמת התוכניות כאמור לעיל.
ביצוע ההחלטה

משרד התחבורה
א. 
ראש מינהל התעופה האזרחית קבע תנאים מחייבים לשמירת הבטיחות במנחתים, בהתבסס על תקנות הטיס (מנחתים), תשל"ה-1975, ובפיקוח צמוד על מפעילי ומחזיקי המנחתים, הנדרשים ל"רשיון מפעיל מנחת", ועליהם להוכיח ידע ומיומנות כנדרש בתקנות. כן שופרו מסלולים ותנאי הבטיחות במנחתי קרית שמונה, פיק, יטבתה, ועין יהב.


בתכנון שיפור המנחתים בשדה תימן ובמגידו.


למרות שמינהל התעופה האזרחית אינו אמון על השירות לנוסע, משתתף מינהל התעופה בקידום שירות זה, בשיפור הטרמינלים בקרית שמונה, פיק, עין יהב ויטבתה.

ד,ה.
בשנת 1997 יזם מנהל התעופה האזרחית הפקת תכנית אב לתעופה. האחריות לתכנית האב הועברה לרשות שדות התעופה.


תמ"א/15 (תוכנית מתאר ארצית לתפרושת שדות תעופה), אושרה במאי 2000.

נמשכת ההכנה של "תכניות מפורטות", לשדות התעופה חיפה, ראש פינה, הרצליה ואילת; שדה התעופה בירושלים הושבת. שדה עובדה מופעל כתחליף לשדה אילת; לנתב"ג קיימת תכנית מפורטת.


בהכנה תכניות מפורטות למנחתים בקרית שמונה, בגליל המערבי, במקום מנחת בצת, פיק ויטבתה.


מנחת מצפה רמון בהקמה.

רשות שדות התעופה
ד. 
תמ"א/15, שהוכנה ברשות, אושרה בהחלטת ממשלה 1597(פש/11) ביום 4.5.2000, ופורסמה בילקוט הפרסומים 4884 מיום כ' באייר התש"ס-25 למאי 2000.


ועדת האסטרטגיה של מועצת הרשות, בישיבתה מיום 7.11.2002, החליטה לתאם עם משרד התחבורה ומינהל התעופה האזרחית, את הדרך והשיטה בה ניתן לקדם את פיתוח שדות התעופה, כאשר הביצוע יהיה בידי הרשות, ואילו האחריות והתקצוב יהיו בידי משרד התחבורה. 

בטיחות טיסה
דו"ח 48 
החלטת ממשלה בק/131 - 23 לנובמבר 1998

1. 
ראש מינהל התעופה האזרחית, ביחד עם מנכ"ל רשות שדות התעופה, יודיעו לאגף לביקורת המדינה בתוך שלושה חודשים, על הפעולות שננקטו לשיפור בטיחות הטיסה האזרחית, בהתייחס לממצאי ביקורת המדינה, כדלקמן:


קרית שמונה (באחריות משרד התחבורה)


הקמת מגדל פיקוח במנחת קרית שמונה.


תאורת לילה למסלול הנחיתה.


שיפור פעולות ההצלה.


שיפור השירות לנוסעים: משרד התחבורה יכין קריטריונים למתן שירות לנוסע, במנחתים ובשדות תעופה פנים ארציים.


שדה התעופה חיפה (באחריות משרד התחבורה)


השלמת בחינת המשך השימוש בשדה התעופה חיפה כשדה בינלאומי, לאור הסיכונים הסביבתיים למטוסים.


שדה התעופה מחניים (באחריות רשות שדות התעופה)


סילוק מבנים המסכנים את התעופה.


הגדלת מספר מקומות החניה לרכב.


מינחתים (באחריות משרד התחבורה)


השלמת תוכנית רב-שנתית לפיתוח והקמה של מינחתים, כמתבקש מהחלטה מספר בק/99 מיום 24.3.1998, ומתקנות המנחתים התשל"ה-1975, כולל מתן שירותי כיבוי אש והצלה ברמה נאותה, ההולמים את מספר הנוסעים המשתמש במינחת.


משרד התחבורה מודיע כי עד תום 1999 תסתיים הכנת התוכנית.

2. 
משרד הביטחון, משרד התחבורה, צה"ל ורשות שדות התעופה, יגבשו כללים מוסכמים לשיתוף פעולה לצורך חקירת "כמעט תאונות", תאונות ותקריות, שבהן מעורבים מטוסים אזרחיים ומטוסים צבאיים, במגמה להגביר ככל האפשר את בטיחות הטיסה.

3. 
דו"ח המבקר הפנימי של משדר התחבורה שעניינו בטיחות בטיסה, יועבר עם השלמתו לאגף לביקורת המדינה. ממצאי ביקורת המדינה יהיו לנגד עיני המבקר הפנימי של משרד התחבורה.

4. 
מינהל התעופה האזרחית יגבש תוך ארבעה חודשים רשימת מכשולים למנחתים, שתכלול את תאורם, מידת החריגה מהתקן ומיקומם.

5. 
מינהל התעופה האזרחית יעביר בתוך שלושה חודשים לרשות שדות התעופה, את רשימת החריגים בשדות התעופה, שאושרו על ידו.

6. 
רשות שדות התעופה תגבש בתוך שישה חודשים רשימת מכשולים לגבי שדות התעופה, שתכלול את תאורם, מידת החריגה מהתקן ומיקומם.

7.
לרשום את הודעת רשות שדות העופה ומשרד התחבורה, כי בתאריך 15.3.1998 נחתם הסכם עם חברה, שקובע את צורת ההפעלה, התחזוקה והפיקוח על המערכות המטאורולוגיות התעופתיות.

8. 
מינהל התעופה האזרחית ימשיך את המעקב אחר ביצוע הוראות כושר אוירי שהוציא למכוני הבדק.

9. 
מינהל התעופה האזרחית יקפיד כי יתקיים הליך מבוקר של חקירה לגבי תקלות שארעו למטוסים זעירי משקל, שיש בהן סיכון בטיחותי, אך לא גרמו לתאונה.

10. 
היועצים המשפטיים של משרד התחבורה ורשות שדות התעופה, יביאו תוך שלושה חודשים לאגף לביקורת המדינה חוות-דעת באשר לדרכים שיש לנקוט בהן כדי למנוע חריגות בנייה באזורים אשר בהם הוטלו מיגבלות בניה בגין תעופה. חוות הדעת תכלול אפשרות לסילוק מבנים המהוים סיכון חמור לתחבורה האוירית.

11. 
הערות ביקורת המדינה ילקחו בחשבון בעת ביצוע החלטה זו.

ביצוע ההחלטה
משרד התחבורה
1. 
בקרית שמונה הושלם שיפוץ המסלול: המסלול הורחב, הוסדרו השוליים והוסדרה תאורה לילה; נבנה טרמינל; הוכנה רחבת חנייה למטוסים; תכנון מגדל פיקוח - בשלבי סיום; נרכשה כבאית הצלה גדולה, בנוסף לכבאית הקיימת.

שיפור השירות לנוסעים: הוקמו טרמינלים בקרית שמונה, בפיק, ביוטבתה ובעין יהב.


בשדה תעופה חיפה מסלול באורך של 2400 מטר. לאחר עריכת סקר סיכונים, ניתן להפכו לשדה בין לאומי.


משרד התחבורה ועיריית חיפה, יפעלו להתאמת שדה תעופה חיפה לשדה בין לאומי.


קביעת האחריות לשדה תעופה מחניים, נמצאת הדיונים בין משרד התחבורה ורשות שדות התעופה.

רשות שדות התעופה
1. 
הוגדל מספר מקומות החניה לרכב בשדה התעופה מחניים. כל עוד מוחזק השטח בידי בידי חיל האוויר, לא ניתן להוסיף עוד מקומות חניה.

משרד התחבורה
2. 
קיימת טיוטת הסכם בין חיל האוויר ומינהל התעופה האזרחית, אשר החתימה עליו מעוכבת בשל סוגיית ה"שליטה" בשמיים. חקירת תאונות ותקריות, מעוגנת בהסכם. 

רשות שדות התעופה
2. 
קיימת העברת מידע ומתבצעים תחקורים על מקרים של "כמעט תאונה", בין מטוסי חיל האוויר לבין רשות שדות התעופה. מנכ"ל רשות שדות התעופה פנה אל מפקד חיל האוויר והבהיר את הצורך במיסוד נוהל משותף לרשות ולחיל האוויר, בדבר העברת תחקורים בכתב על אירועים שונים. מיום 22.1.2003 מיישם חיל האוויר נוהל "חקירת תאונה/תקרית בטיחות משולבת, (צבא+אזרחי)".

משרד התחבורה
4. 
רשימת מכשולים למנחתים, תאורם, מידת החריגה מהתקן ומיקומם, נערכה למנחתים בקרית שמונה, פיק, תימן, עין יהב ויטבתה.

5. 
מינהל התעופה האזרחית העביר לרשות שדות התעופה, את רשימת החריגים בשדות התעופה, כנדרש.

רשות שדות התעופה
6. 
רשות שדות התעופה גיבשה את רשימת המכשולים בתחומי הגדר של שדות התעופה, והעבירה אותם למינהל התעופה האזרחית בסוף שנת 2001. נתוני המכשולים בתחום אזור ההקפה של שדות התעופה בן גוריון, אילת ועובדה הועברו למינהל התעופה האזרחית ב-27.6.2002, של שדה התעופה חיפה הועברו ב-16.7.2002, ושל שדות התעופה הרצליה, ראש פינה ודב הוז, הועברו ב-27.8.2002.

מנהרות הכרמל

המבוקר הראשי: משרד התחבורה; משרד האוצר - אגף החשב הכללי 

מבוקרים נוספים: חברה עירונית של חיפה - "יפה נוף"; עיריית חיפה
א. ריכוז ממצאי הביקורת

1. 
משרד התחבורה ומשרד האוצר סברו, שיהיה אפשר לסיים את הליכי האישור הסטטוטוריים והפקעת הקרקעות לפני פרסום המכרז, וזאת כדי לצמצם את אי הוודאות לזכיין ולאפשר לו לבצע ביעילות את הבדיקות הכלכליות וההנדסיות. בפועל, שני המשרדים לא עמדו ביעד שהציבו לעצמם: המכרז פורסם בינואר 1997, הזכיין נבחר בספטמבר 1998, ואילו הטיפול בקבלת האישורים הסטטוטוריים ובהפקעות לא הסתיים עד סוף שנת 2001.

2. 
לא נמצאו מסמכים המעידים שמשרד התחבורה ומשרד האוצר ערכו בדיקה של היקף ההתקשרות עם היועץ המשפטי של חברת יפה נוף, כפי שנתבקשו לעשות על ידי הוועדה להעסקת עורכי דין שבמשרד המשפטים. 

4. 
ממועד תחילת ההליך לסיווג המוקדם ועד לבחירת הזכיין חלפו כחמש שנים, ובתקופה זו חלה ירידה באיכות הרכב הקבוצות שהתמודדו במכרז. 

5. 
במארס 1999 נחתם הסכם זיכיון בין ממשלת ישראל לזכיין. אף על פי שמשרד האוצר, משרד התחבורה ונתיבי כרמל ביקשו לסיים את הליכי ההפקעה לפני פרסום המכרז, בפועל הם המשיכו בביצוע ההפקעות גם בתקופה שאחרי חתימת החוזה.

9. 
המשא ומתן בעניין הממצאים הגיאולוגיים נמשך עד מועד סיום הביקורת באוקטובר 2001.

ב. מצב תיקון הליקויים

משרד התחבורה 

1. 
משרד התחבורה הפיק לקחים מנושא מנהרות הכרמל, והם מיושמים בפרוייקטים המנוהלים בימים אלו.


משרד התחבורה טעה בהערכת הקושי הסטטוטורי, ולא הוערכה מראש דרך התנהלות הוועדה המחוזית לתכנון ובנייה.


כלקח, בפרוייקטי B.O.T (הקמה על ידי היזם, גביית דמי שימוש על ידי היזם, ומסירה לממשלה בתום תקופת השימוש), משרד התחבורה מפרסם מכרז כאשר התהליך הסטטוטורי בשל יותר, למשל: הרכבת הקלה בירושלים. ומערכת הסעת המונים במטרופולין תל אביב.

2. 
ההתקשרות עם היועץ המשפטי נערכה על ידי משרד התחבורה.


בפרוייקטי ה-B.O.T הנוספים, קיימת עתה הקפדה בנושא זה.

4. 
הליכי פרויקט B.O.T ארוכים יותר מפרוייקט המבוצע בתקציב המדינה. זהו פרוייקט ה-B.O.T הראשון שבוצע בארץ. גם ההרעה במצב הכלכלי במשק, גרמה להתמשכותו.


הקבוצות שהתמודדו במכרז נשארו ברמת איכות, המאפשרות ביצוע תקין של הפרוייקט.
5. 
תהליכי ההפקעה עוכבו בממשלה, ולא היו בשליטת ועדת המכרזים.


משרד התחבורה יקפיד כי בפרוייקטים הבאים, יושלמו ההליכים בזמן.

9. 
הדיונים על הממצאים הגיאולוגיים עם הזכיינים הושלמו, והושגה הבנה.

מחלקת עבודות ציבוריות
מסירת עבודות פיקוח

הגוף המבוקר: משרד התחבורה - מחלקת עבודות ציבוריות

א. ריכוז ממצאי הביקורת

1. 
שמותיהם של אחדים מהמפקחים העובדים בחברות שאושרו כחברות פיקוח ושמחוז תל-אביב והמרכז העסיקם, לא נכללו ברשימת המפקחים שאושרו כמתאימים לעבוד עבור מע"ץ. כמו כן, מסר המחוז עבודת פיקוח לאחד המשרדים בלא שהביאו לאישור כחברת פיקוח. 


2. 
אישור מפקחים על עבודות גישור נעשה בדרך כלל בהחלטת יחיד של הסמנכ"ל לגשרים ומבנים. הוועדה שעסקה באישור מפקחים רק רשמה את ההחלטה, אם דווח לה עליה. לדעת משרד מבקר המדינה, ראוי שאישור כאמור יתקבל בידי ועדה ולא בידי עובד אחד. 


7. 
במקרים אחדים העסיק המחוז מפקחי חוץ, שלא בהתאם לאישור שנתן המשרד הראשי. במקרה אחד שימש מפקח מי שאושר להיות עוזר למפקח בלבד, ובמקרה אחר פיקח על עבודה מי שלא אושר כלל לעסוק בפיקוח עבור מע"ץ. הביקורת העלתה, כי המחוז לא נהג למנות בכתב את משרדי הפיקוח או את המפקחים מטעמו. 


8. 
בנובמבר 1998 חתם המחוז על שני חוזי פיקוח לגבי פרויקט מסוים: חוזה אחד עם חברה א' לפיקוח על הפרויקט ובכלל זה הבטחת האיכות, וחוזה אחר עם חברה ב' ל"ניהול הבטחת איכות", כלשון החוזה, וללא פירוט. מע"ץ לא שיתפה את הגורם האחראי להבטחת האיכות, הפועל במסגרתה, בתהליך קבלת ההחלטה על מסירת הניהול של הבטחת האיכות לחברה ב' וגם לא הגדירה מה תפקידה של כל אחת מהחברות בנושא זה. בשל העסקתה של חברה ב' נוכו 15% משכרה של חברה א'. 


10. 
משרד מבקר המדינה העלה ליקויים בחמישה פרויקטים מבין כ-60 פרויקטים שהיו בביצוע במחוז: בשני פרויקטים לא הוכנו לוחות זמנים, בשניים נוספים לא עודכנו לוחות הזמנים ובפרויקט אחד, הלו"ז - לדברי המפקח - נעשה באופן שלא היה בו ערך. המפקחים לא עמדו על ביצוע הדרישות החוזיות עם הקבלנים בנושא זה. 


11. 
לא תמיד היו יומני העבודה תכליתיים דיים באשר להנחיות של המפקחים לקבלנים. המפקחים רשמו תיאורים, אך לא את הליקויים ואת ההוראות האופרטיביות לקבלנים, לתיקונם. 


14. 
במארס 1999 קבע הסמנכ"ל לגשרים ומבנים, כי על בעליהן של חברות הפיקוח ללוות את הפיקוח על בניית גשרים. עניין זה לא עוגן בחוזים עם חברות הפיקוח. 


15. 
נוסף על 28 חוזים לליווי פיקוח חתם המחוז על עוד שבעה חוזים עם חברות הפיקוח; בחוזים אלה הוטל על המפקחים לפקח רק על חלק מהעבודות בפרויקט, או לבצע עבודות פיקוח מיוחדות. נוהלי מע"ץ לא קבעו כיצד ייקבע שכר הטרחה במקרים אלה. 


ב. מצב תיקון הליקויים

משרד התחבורה - מחלקת עבודות ציבוריות 
1. 
בעקבות הביקורת, פרסם סמנכ"ל לפיתוח במע"צ הנחיה לכל מהנדסי המחוזות, לפיה, בפרויטים של סלילה, בפיקוח חיצוני, יועסק אך ורק המפקח שאושר בוועדה לאישור יועצים ומפקחי חוץ.

2. 
הוועדה למסירת עבודות ייעוץ ופיקוח, הבוחרת את המפקחים, הינה ועדת מכרזים, כנדרש בחוק ובתקנות. הוועדה מאשרת מסירת עבודות פיקוח בהתאם למדד עומס החברות. חובה על מגיש בקשה למסירת עבודת פיקוח, לרוב מהנדס מחוז, להציע 7 חברות פיקוח. החברה בעלת העומס הנמוך ביותר, מאושרת לעבודה, תוך שמירה על קיום סבב מחזורי הוגן, כנדרש.


במקרים מסוימים, התקיימו מכרזים פומביים למסירת עבודות פיקוח עם מרכיבי איכות ומחיר, כמו במכרז למסירת עבודות ניהול ופיקוח בכביש מספר 471 – מכבית מערב, מכרז ייחודי זה התקיים בשני שלבים: שיקלול מרכיבי איכות על פי מפרט מיוחד, ושיקלול הצעות המחיר של החברות שהתמודדו במכרז, כשלמרכיב האיכות ניתן משקל מרכזי בבחירת החברה הזוכה.

7. 
נמצאת בהכנה הנחייה בעניין הקפדה על הגדרה מדויקת של תפקיד המפקח הצמוד בפרוייקט, והגדרת תחומי פעילותו, כולל דיווח, על מנת למנוע כפילויות בהעסקת מפקחים. 
8. 
ועדת ההיגוי לבחינת הטמעה של השימוש במפרטי בקרה ואבטחת איכות, קבעה את הקריטריונים לשימוש במפרטי בקרה ואבטחת איכות, כולל מפרט כללי משופר בנושא.

השיטה מורכבת ואינה מתאימה לכל הקבלנים ולפרוייקטים השונים, אי לכך, מע"צ תקבע באיזה פרוייקטים תופעל השיטה. בשנת 2002 השיטה הופעלה בפרוייקטים נבחרים, בתיאום עם מהנדסי המחוזות.

ועדת ההיגוי תקבע את התעריף לאבטחת איכות בתעריפי הפיקוח, כאשר אבטחת האיכות מתבצעת על ידי גורם חיצוני.

10. מנכ"ל מע"צ הורה לסמנכ"ל לפיתוח ולמחלקת ההדרכה, לערוך קורס למפקחי מע"צ והמפקחים החיצוניים בפרוייקטי הסלילה, בנושא הכנת לוחות זמנים. פורסמה גם הנחיה לכל המפקחים ולגזברי המחוזות, לוודא שלכל חשבון של קבלן המוגש לתשלום, יצורף לוח זמנים של הפרוייקט, אחרת החשבון לא ישולם. בעקבות דו"חות הביקורת הפנימית באתרי העבודה, פורסמו הנחיות מנכ"ל לכל מהנדסי המחוזות ובעלי התפקידים הרלבנטיים, כולל המפקחים הצמודים, להקפיד על בדיקה ועדכון של לוחות הזמנים, המוגשים על ידי הקבלנים ואישורם לאחר הבדיקה.

11. יומני העבודה במבנה החדש עודכנו, הופצו והוטמעו. מנכ"ל מע"צ הורה לסמנכ"ל לפיתוח לפעול להכנת יומן עבודה ממוחשב, עד סוף שנת 2003. 


תוקם ועדת היגוי בנושא. בעקבות דו"חות ביקורת של המבקר הפנימי במע"צ, הורה המנכ"ל לכל מהנדסי המחוזות לוודא מילוי כל הפרטים הנדרשים, כולל הוראות והנחיות לקבלנים למילוי יומני העבודה על ידי המפקחים הצמודים.

14.
מע"צ תעגן בחוזי הפיקוח את נושא האחריות המקצועית של בעלי החברות, או של מנהל מקצועי מטעמם, בפרוייקטים של בניית גשרים.

15. 
הוועדה למסירת עבודות פיקוח, בראשות הסמנכ"ל לפיתוח, תקבע את שכר הטרחה, עבור הפיקוח בעבודות מיוחדות. 

תחזוקה של רשת הדרכים הארצית

המבוקר הראשי: משרד התחבורה - מחלקת עבודות ציבוריות

מבוקרים נוספים: משרד האוצר - אגף התקציבים

א. 
ריכוז ממצאי הביקורת

2. 
מע"צ הפסיקה כמעט לחלוטין לעדכן במערכת ניהול אינוונטר (מנ"א) את הנתונים על הדרכים ואבזרי הדרך, וכך ירדו לטמיון מיליוני ש"ח שהושקעו במנ"א שנועדה לאפשר התייעלות שתביא תועלת למע"צ ולמשק המדינה.

4
בתכנית האב שהכין משרד התחבורה באוקטובר 1998, לא נקבעו קווים מנחים למדיניות התחזוקה של רשת הדרכים, ובכלל זה אופן חלוקת המשאבים הראוי בין פיתוח לבין תחזוקה וקביעת ספי איכות לדרכים לפי סוגיהן (דרכים מהירות, פרבריות מהירות, ראשיות ואזוריות), שהירידה אל מתחת להם מצריכה פעולות של תחזוקה ושיקום. 

5. 
משרד מבקר המדינה השווה בין תקציבי הפיתוח והתחזוקה בשנים 1996 - 1999 לבין אומדני מע"צ כפי שבאו לידי ביטוי בתכניות הרב-שנתיות. נמצא, שהיחס בין תקציבי הפיתוח לתחזוקה בתכניות החומש היה שני שלישים מהתקציב לפיתוח ושליש לתחזוקה - 67.8% ו-32.2%, בהתאמה, אולם בתקצוב בפועל מע"צ שינתה את היחס בין תקציבי הפיתוח לתחזוקה - הקטינה לרבע את תקציב התחזוקה והגדילה לשלושה רבעים את תקציב הפיתוח - ל-73.4% ו-26.6%, בהתאמה. לא נמצא במסמכי מע"צ הסבר להקטנה היחסית של תקציב התחזוקה. משרד מבקר המדינה העיר למע"צ, כי בתכניות החומש ובספרי התקציב נשמרת, בהתאם לחוק התקציב, הפרדה מלאה בין פיתוח לבין תחזוקה. יש להקפיד שגם בשלב הביצוע תישמר הפרדה זו, כנדרש. עוד העיר משרד מבקר המדינה למע"צ, כי נמצא שמע"צ השתמשה בתקציבי התחזוקה למימון עבודות פיתוח. 

6. 
בהעדר נוהל לבדיקת הכדאיות הכלכלית של עבודות תחזוקה לא דירגה מע"צ את הפרויקטים של תחזוקה (סלילת שוליים, תאורה, הרחבת צמתים, הנחת מעקות בטיחות וכד') לפי מידת כדאיותם. לדעת משרד מבקר המדינה, על מע"צ ומשרדי האוצר והתחבורה לפעול להשלמת הנוהל כדי שיוכל לשמש לבדיקת הכדאיות של פרויקטים בתחום התחזוקה.

7. 
מן הראוי היה שכל אימת שמע"צ יוזמת פרויקט היא תבחן את כדאיות מיסעת הבטון כחלופה למיסעת האספלט, דבר שלא נעשה.

19. 
מתכנית החומש 2001 - 2005 עולה, כי בשנת 2001 עדיין נותרו 32 ק"מ הדורשים טיפול נגד חלקלקות. 

23. 
ביולי 2000 היו כ-75% מסימוני הצבע שנבדקו במחוז המרכז בלתי תקינים ובספטמבר היה שיעורם כ-47%. משרד מבקר המדינה העיר למע"צ, כי לנוכח ממצאי הבדיקה במחוז המרכז, עליה לבדוק בעקביות את סימוני הצבע ביתר המחוזות ולהקטין בשיעור ניכר את אלה שאינם תקינים. 

24. 
בפברואר 2001 חתמה מע"צ חוזה עם ספק של שלושה מתקני שקילה ניידים אולם לא רכשה אותם. באותו חודש דיווח מנכ"ל מע"צ למשטרת התנועה, כי שלושת המתקנים הניידים יסופקו בתוך חודשיים, אולם עד מועד סיום הביקורת הם לא סופקו. 

26. 
רק בנובמבר 2000, יותר משנתיים וחצי לאחר תום המועד שקבעה הממשלה, פרסמה מע"צ מכרז לתחזוקה כוללת חתמה חוזה עם הזוכה במכרז. עד מועד סיום הביקורת לא פרסמה מע"צ עוד מכרזים לתחזוקה כוללת, על אף שהוקצה לכך תקציב. משרד מבקר המדינה העיר למע"צ כי אם היא סברה שעליה לצבור ניסיון, היה עליה לבקש מהממשלה ארכה לפי לוח זמנים שהיא תציע.

27. 
על מע"צ להעביר חלק מפעולות התחזוקה של רשת הדרכים הארצית לידי המגזר הפרטי, כפי שנקבע בהחלטת הממשלה מאוגוסט 1997, או להביא לשינוי ההחלטה אם יש טעמים ראויים לכך. 

ב. מצב תיקון הליקויים

משרד התחבורה - מחלקת עבודות ציבוריות

2. 
פורסם מכרז לביצוע הסקר לאיסוף ועדכון הנתונים במערכת האינוונטר.


השלמת הסקר וקבלת תוצאותיו יהיו במהלך שנת 2003.


מערכת ניהול האינוונטר תהיה חלק ממערכת ניהול האחזקה החדשה (מנ"א), מערכת אינטגרטיבית הכוללת את מערכת ניהול המיסעות (מנ"מ).


אגף האחזקה פועל במסגרת זו, באמצעות ועדת היגוי לאפיון המערכת.

4.
מערך האחזקה ישופר וייערך כמערכת אחידה של נהלים, מכרזים, טכנולוגיות ומערכות מידע מודרניות.


תוכנית האב לתחזוקת הכבישים תעודכן. בתוכנית יהיו קווים מנחים למדיניות האחזקה, שיעוגנו בכתובים. הקווים המנחים ישולבו בתכנית האב, בתיאום עם משרד התחבורה.


מערכת ניהול המיסעות (מנ"מ), תשופר ותשולב במערכת ניהול האחזקה החדשה. המנ"מ הינה מערכת מודרנית יחסית, המסייעת בהכנת תוכניות העבודה וקביעת סדרי העדיפויות לטיפול בעבודות האחזקה, ומסייע לקבלת החלטות בנדון. 


במסגרת הגברת מעורבות אגף האחזקה בתהליכי העבודה, הפיקוח והבקרה על עבודות האחזקה במחוזות, הוכנו טפסים לדיווח של המחוזות על ביצוע עבודות אחזקה, על מנת לידע את אגף האחזקה במשרד הראשי על עבודות שבוצעו במחוזות.


יוגברו הפיקוח והבקרה של אגף האחזקה במשרד הראשי, על עבודת האחזקה, כולל בדיקות איכות, כמויות ותפוקות.

5.
תעודכנה תוכנית החומש והתכניות הרב שנתיות של אגף האחזקה, באמצעות השוואת היקפי הביצוע אל מול המתוכנן.


בתקציב האחזקה נכלל נושא הבטיחות, השייך גם לפיתוח.


יוגדל החלק היחסי של תקציבי האחזקה במסגרת התקציבית הקיימת, ותהיה הפרדה מלאה בין התקציבים.

6. 
יקבעו סדרי עדיפויות פנימיים ודירוג פרוייקטים בטיחותיים, כולל היעזרות בתוכנות קיימות, כמערכת תומכת החלטות.


תיערך בדיקות כדאיות כלכלית גם בפרוייקטים של אחזקה, על מנת שהעבודות תתבצענה על פי סדר עדיפות. יוכן נוהל פנימי בעניין.

7. 
מתקימות ישיבות של ועדה בראשות פרופסור מהטכניון, לבחינת כדאיות השימוש במיסעות בטון כחלופה למיסעות אספלט, וקביעת הקריטריונים לשימוש במיסעות בטון או אספלט. צפי לסיום עבודת הוועדה - במהלך שנת 2003.
19. 
אגף לחומרים ומחקר ערך סקר שנתי מקיף בנושא חלקלקות כבישים, באמצעות הטכניון.


נושא החלקלקות במערכת ניהול מיסעות ישולב כחלק ממערכת המנ"א. 

23.
לסימון מיסעות בצבע תיקבע תקופת מעבר של שנתיים, בה יחויבו מבצעי העבודה/הקבלנים להשתמש בצבעים איכותיים ומתאימים בלבד, עמידים לזמן ארוך, העומדים בדרישות הניראות, ניקיון והחזרת אור, ברמות הגבוהות ביותר, ובהתאם לתוצאות ניסוי שערך האגף לחומרים ומחקר, על גוון הצבעים.


תיקבענה שיטות טובות יותר לניקוי/הסרת צבע, כולל שימוש בקיטור. יופסק השימוש במדבקות אלומיניום על צבע חדש, בעבודות פיתוח, אחזקה וריבודים.


בכל מכרז של עבודות אחזקה - ריבוד, קרצוף, וכו', יקבע שהקבלן הזוכה אחראי לרמת הצבע והאיכות הנדרשת, בהתאם לתקנים של מע"צ.

24.
נושא תחנות שקילה לבדיקת עומס יתר, מתואם עם משטרת ישראל לקראת הפעלתו.

תחנת השקילה הנייחת ביבנה נמצאת בתהליכי השלמה. בתחנת השקילה בקרית גת, הופסקה העבודה על פי צו בית משפט.


משטרת ישראל תדווח למע"צ על תוצאות השקילה בתחנות השקילה הפרטיות.

26.
יקודם המכרז לאחזקה כוללת באמצעות "פיילוט" בנפת בית ליד. יערכו פיילוטים דומים בנושא בכל המחוזות. תחילת הביצוע תהיה במחוז חיפה או במחוז צפון.


יפורסם מכרז לאחזקה כוללת של מעקות בנפת רמלה.

27. 
הדרישות הטכניות במכרזי אחזקה, תיבדקנה על ידי אגף האחזקה במשרד הראשי, בטרם הוצאתם למכרז. תישמר אחידות בכל הדרישות הטכניות במכרזים מסוגים שונים (ריבודים, צבע, וכד').

משרד התעשייה, המסחר והתעסוקה
השקעות הון בתעשייה - המעקב אחר ביצוען
דו"ח 49
החלטת ממשלה בק/193 - 29 למארס 1999
א. 
מנהל מרכז ההשקעות, ביחד עם נציב מס הכנסה והחשב הכללי, יכין תוך שלושה חודשים תכנית חדשה לבדיקת תכניות ההשקעה שתכלול:

1.
בדיקת הסבירות והכדאיות הכלכלית של תכניות היזמים.

2. 
פיקוח ובקרה מלאה על ביצוע ההשקעות.

3. 
אמצעים שיבטיחו שהתנאים שנקבעו בכתב האישור קוימו.

4.
בקרות שיבטיחו שרק מי שקיים את התנאים שנקבעו לו, יהנה מההטבות על פי החוק.

ב. 
הערות מבקר המדינה יילקחו בחשבון בעת הכנת התכנית.

ג. 
דיווח יימסר לאגף לביקורת המדינה תוך שלושה חודשים.
ביצוע ההחלטה

משרד התעשייה, המסחר והתעסוקה
בישיבה ביום 1.8.2002 של הוועדה לתיקון ליקויים במשרד התעשייה והמסחר, נמסר כי המשרד הכין הצעה לשינוי החוק לעידוד השקעות הון, התשי"ט-1959. ההצעה הועברה למשרד האוצר. מתקיימים דיונים בין שני המשרדים לשינוי החוק.

מנהל מרכז ההשקעות יפנה אל משרד האוצר, לגיבוש נוהל על דרך אישור השקעות במפעלים, שהיקף ההשקעה בהם גדול.

מדיניות המשרד היא להתחשב באלמנטים המשפיעים על אחוז המענק בגין מיקום המפעל: התעסוקה באזור, המצב הסוציואקונומי של הישוב, מיקומו בפריפריה, פוטנציאל יצוא, והכנסה לעובד. נושאים אלו נמצאים במו"מ בין משרד האוצר למשרד התעשייה, המסחר והתעסוקה.
אבטחת מלאי מזון לשעת חירום
דו"ח 46

החלטת ממשלה תמ/64 - 12.11.2002

א. הודעות צה"ל - פיקוד העורף, לציבור
1. 
צה"ל - פיקוד העורף, יעדכן את רשימת פריטי המזון והמים והכמויות המומלצות לשמירה על ידי תושבי המדינה, לשעת חירום.
2. 
קיומה של רשימת הפריטים הנ"ל תיכלל בהודעות לציבור שמפרסם צה"ל - פיקוד העורף, מעת לעת.
ב. מלאי מזון לתינוקות
1. 
משרד התעשייה והמסחר, משרד הביטחון (מטה מל"ח) ואגף התקציבים במשרד האוצר, יפעלו, ללא דיחוי, להשלמת מלאי המזון לתינוקות (אבקת חלב) שבבעלות הממשלה, לרמה הנדרשת במצב חירום.
2.
לא יגיעו הצדדים להסכמה בעניין השלמת מלאי המזון לתינוקות כאמור, תוך שבוע ימים, ידווח על כך ראש האגף לביקורת המדינה ליו"ר ועדת השרים, אשר תחליט לגבי המשך הטיפול בנושא.
ביצוע ההחלטה

משרד התעשייה, המסחר והתעסוקה
משרד התעשייה והמסחר ירכוש מלאי מזון לתינוקות, כנדרש על פי החלטת ועדת השרים לתיאום מינהל, וביקורת המדינה.

בסוף חודש ינואר 2003 תיבחר במכרז החברה לאספקת המזון לתינוקות.
משרד הביטחון

בעקבות הביקורת, סיכמו מטה מל"ח ונציבות המים את כמויות המזון והמים המומלצים לשמירה על ידי תושבי המדינה לשעת חירום. פיקוד העורף נערך עתה לפרסום המידע לציבור.
הגנה על הצרכן: פיקוח על הצגת מחירים 
דו"ח 51ב'

הגופים המבוקרים: משרד התעשייה והמסחר; משרד התחבורה; משרד התשתיות הלאומיות - מינהל הדלק
א. ריכוז ממצאי הביקורת

פיקוח על הצגת מחירים

2.
משרד התעשייה והמסחר לא אכף כיאות את החובה להציג מחירים. כדי להגביר ולייעל את האכיפה, על משרד התעשייה והמסחר להשלים את רשימת בתי העסק הפעילים, לבצע ביקורות בבתי עסק שבהם לא נעשתה ביקורת במשך תקופה ארוכה, לבצע ביקורות חוזרות בכל בתי העסק בהם נמצא שנעברה עבירה על החוק ולפעול לגביית קנסות שלא שולמו.
ב. מצב תיקון הליקויים

משרד התעשייה, המסחר והתעסוקה
2.
המינהל לסחר פנים במשרד התעשייה והמסחר, ישלב בתכניות העבודה את רשימת בתי העסק הנבדקים, לפי רחובות, ויודיע למבקרת הפנים מתי הועברו התיקים לגבייה למרכז לגביית קנסות.

מכון התקנים הישראלי

דו"ח 52ב'

המבוקר הראשי: מכון התקנים הישראלי

מבוקר נוסף: משרד התעשייה, המסחר והתעסוקה
א. 
ריכוז ממצאי הביקורת

2.
המכון לא פעל לביטול זמני או מוחלט של היתר לסימון בתו תקן שניתן למוצרים שהתגלו בהם ליקויים חוזרים ונשנים. דבר זה אינו עולה בקנה אחד עם הוראות חוק התקנים. המכון לא דיווח על הפרות, לכאורה, של החוק ולא נקט צעדים משפטיים נגד הפוגעים בזכויותיו.

4. 
מאז תחילתו של חוק הפיקוח על מחירי מצרכים ושירותים באפריל 1996, לא הגיש המכון למפקח על המחירים במשרד התעשייה והמסחר כל הודעה מפורטת בדבר מאות שירותי בדיקה דומים וחדשים במעבדותיו. 


המכון קבע בעצמו מחירים לשירותים חדשים בלי לקבל אישור. המפקח גם לא דרש מהמכון פירוט על דרך קביעת המחירים ואישר את המחירון בלי לבדוק את התשומות במעבדות השונות.

ב. מצב תיקון הליקויים

מכון התקנים הישראלי

2. 
הלשכה המשפטית במכון, תבדוק אפשרות הגשת תביעות כנגד גופים המשתמשים בסמלי המכון, ללא היתר.

4.
יוקם צוות מיוחד ממשרד התעשייה והמסחר וממכון התקנים, שיערוך בדיקה מקיפה בנושא הפיקוח על המחירים במכון, ובעקבותיה יוחלט אם יש צורך לשינוי אופן הפיקוח.

שירות הפיקוח על העבודה - הטיפול בתאונות עבודה

דו"ח 52ב'

המבוקר הראשי: משרד התעשייה, המסחר והתעסוקה
מבוקרים נוספים: משרד האוצר - אגף התקציבים; המוסד לביטוח לאומי

א. ריכוז ממצאי הביקורת

1. 
מספר הדיווחים, כדרישת החוק, שאגף הפיקוח קיבל מהמעבידים, אודות תאונות עבודה שאירעו לעובדיהם, הסתכם בכשליש בלבד ממספר התאונות שבגינן אושרו מדי שנה תביעות לדמי פגיעה, שהגישו נפגעיהן למוסד לביטוח לאומי. זאת, בלא תגובה נאותה ובהיקף הדרוש מצד אגף הפיקוח, על הפרתה של חובת הדיווח.

2. 
אגף הפיקוח לא יצר מנגנון של שיתוף פעולה בינו לבין המוסד לביטוח לאומי, אשר יבטיח זרימת מידע שוטף אודות תאונות עבודה, שבגינן הגישו נפגעיהן תביעות כספיות למוסד. מן הראוי, שהמשרד והמוסד לביטוח לאומי ישקיעו את המאמץ הנדרש להתאמת מערכותיהם הממוחשבות, וכי ישקדו על מציאת הפתרון, שיאפשר נגישות מאובטחת וחסויה של האגף (בקישור ממוחשב ישיר - (ON LINE אל קובצי נתונים רלוונטיים של המוסד, החיוניים לשיפור טיפולו של האגף בנושא הבטיחות בעבודה בכלל, וטיפולו בתאונות העבודה בפרט.

3. 
מספר התאונות שמפקחי העבודה חקרו את סיבותיהן ונסיבותיהן היה מצומצם ביותר: בשנים 1997-1999 הגיע שיעורן, בממוצע, לכ-3% בלבד מכלל התאונות שעליהן דיווחו לו המעבידים, ולכ-1% בלבד ממספר התביעות לדמי פגיעה שאישר המוסד לביטוח לאומי לעובדים שנפגעו. שיעור שולי של חקירות מצביע על אוזלת-יד של האגף במילוי תפקידיו. אף באותם מקרים מועטים שבהם בוצעו חקירות, מיעט מאוד האגף בנקיטת אמצעי אכיפה נגד אלה, שלדעת המפקחים ביצעו עבירות בטיחות שגרמו להתרחשות התאונות. 

4. 
אגף הפיקוח לא עמד במשימתו להפעיל מערך של פעולות מנע ואכיפה, כדי לצמצם את סיכויי התרחשותן של תאונות במקומות העבודה הנתונים לפיקוחו, ואין בפעילות הקיימת כדי להביא להגברת ההרתעה והמודעות לנושאי בטיחות בקרב המעבידים ומחזיקי מקומות העבודה.

6. 
שומה על אגף הפיקוח להנהיג רשימת תיוג ("צ'ק ליסט") של הנושאים שעל המפקחים לבדוק בכל מקום עבודה הנתון לפיקוחם, בהתאם לענף הכלכלי שאליו הוא משתייך; תוך הבחנה בין מאפייניהם של ענפי העיסוק השונים, ובהתאמה ככל האפשר להוראות החיקוקים בנושאי בטיחות החלים על מקום העבודה. 

8. 
ראוי שמפע"ר יוציא הנחיות מחייבות למפקחי העבודה האזוריים, ולפיהן כל אימת שמפקח מגלה הפרות חוק נמשכות או ליקויי בטיחות חוזרים ונשנים, שלא תוקנו חרף התרעות קודמות עליהם לנוגעים בדבר במקום העבודה, אל לו להסתפק בפעולה השגרתית של משלוח מכתב התראה סתמי למקום העבודה, אלא עליו לנקוט אמצעי אכיפה ממשיים, כגון: הוצאת צווי שיפור, צווי בטיחות, הטלת קנסות מינהליים, או יוזמה להגשת כתבי אישום נגד העוברים על החוק; כל אלה, לפי מדרג שייקבע בשים לב לחומרת הליקוי ולמספר הפניות הקודמות שלא נענו.

12. 
משרד מבקר המדינה העיר למשרד ולאגף התקציבים, כי מלכתחילה נאסרה העסקתם של עובדי חברת כוח אדם במטלות פיקוח ובחקירת תאונות גם לפי הוראות תכ"ם (תקנון כספים ומשק), שלפיהן "במשרד לא יועסק אדם בחוזה קבלני, או כעובד של חברת כוח אדם, כאשר למשרה סמכויות סטטוטוריות, כגון: רישוי, פיקוח וכד'". על המשרד להסדיר את שיבוצם של מפקחי כ"א חיצוני במשרות תקניות בשירות המדינה (ובלבד שהדבר ייעשה במסגרת תקציבו המאושר של המשרד). 

ב. תגובות המבוקרים

משרד התעשייה, המסחר והתעסוקה
1. 
בתאריך 27.07.2002 עדכן המשרד את ההוראה בעניין נקיטת צעדים נגד מי שאינו מדווח על תאונת עבודה.
2.
המשרד הגיע לסיכום עם המוסד לביטוח לאומי בעניין העברת מידע על מעסיקים שבמפעליהם אירעו תאונות עבודה. בעקבות הסיכום המשרד קיבל מהמוסד נתונים על מפעלים בעלי שיעור תאונות גבוה ביותר, וכן נתונים על נפגעים מנפילה מגובה.
3.
בשנת 2003 יוכן נוהל לטיפול בתאונות עבודה, לטיפול במקרים מסוכנים וטיפול במחלות מקצוע. בנוהל זה ייקבעו קריטריונים מפורשים יותר להחלטה על חקירות.
4.
המשרד פרסם הוראה הקובעת כי כל חקירה שבה מאוזכרת עברה על חוק או תקנה, תועבר ליועצים המשפטיים, לקבלת חוות דעת ביחס להגשת תביעה משפטית.
6.
המפקחים מבצעים ביקורי פיקוח ומדווחים עליהם, על פי רשימת נושאים לפיקוח הקיימת במערכת הממוחשבת של האגף. בשנת 2003 ייושם נוהל לביצוע ביקורות פיקוח.

8. מפקח עבודה ראשי פועל על פי הכלל, כי משנתגלתה עבירה חמורה, או דרישה חוזרת לתיקון ליקוי, יוטל קנס מינהלי, או תוגש תביעה משפטית.

משרד האוצר

12.
החל משנת 2003, יעביר משרד האוצר את המפקחים על הבטיחות בעבודה במשרד העבודה והרווחה, המועסקים כיום באמצעות חברות כוח אדם, להעסקה במסגרת חודשי עבודה בלתי צמיתה.

שירות התעסוקה

האבטלה בקרב אוכלוסיית הבדואים בדרום הארץ

דו"ח 45

הגוף המבוקר: שירות התעסוקה

א. ריכוז ממצאי הביקורת

1. 
בהעדר פעולה מכוונת לפיתוח מקורות תעסוקה בעבר - מועטים כיום מקורות התעסוקה ברהט, והדבר משתקף בבעיות ההשמה של דורשי העבודה המקומיים.

4.
מאחר שמחשוב שירות התעסוקה עדיין לא הושלם, לא הוקם מאגר אזורי משותף של הזמנות לעובדים. חשיבות הקמתו של מאגר כזה רבה, בעיקר בלשכות שירות התעסוקה דוגמת רהט, שמספר ההזמנות לעובדים המתקבל בהן הוא קטן.

6.
שירות התעסוקה כינס את הוועדה לבדיקת כושר עבודה ברהט בתדירות מועטה. כתוצאה מכך - הגיע מספר הממתינים לדיון בועדה לכ-45% מדורשי העבודה ברהט. רבים מהם חיכו חדשים רבים עד לבירור עניינם.

ב. מצב תיקון הליקויים

שירות התעסוקה

1. 
בשנת 1998 נפתחו קורסים להשלמות השכלה בכל הישובים הבדואים בדרום. שירות התעסוקה מפנה בדואים באזור הדרום לעבודות מיידיות ברשות העתיקות ורשות הגנים הלאומיים.
4. 
כיום לשכת התעסוקה ברהט יכולה ללא כל קושי להפנות דורשי עבודה מרהט להזמנות המתקבלות באזור.
6. 
משנת 2002 אין תור של ממתינים בלשכה.
מינהל מקרקעי ישראל

פיתוח מערכת לניהול מידע על תכניות ומגרשים 

הגוף המבוקר: מינהל מקרקעי ישראל

א. ריכוז ממצאי הביקורת

1. מינהל מקרקעי ישראל אחראי לניהול מקרקעי המדינה. בשנים האחרונות הטילה ממשלת ישראל על הנמהל להגדיל את מלאי הקרקעות לשיווק באזורי הביקוש כדי לסייע בפתרון מצוקת הדיור ובעיית התעסוקה. לשם כך נזקק המנהל למידע על המצב התכנוני והמשפטי של הקרקע וזמניותה לבנייה. מידע זה, המצוי בעיקרו בתכניות בנין עיר, לא רוכז במאגר מידע ממוחשב, ולכן לא היה זמין לנדרשים לו.
2. מדיניות בתחום המידע: הנהלת המנהל לא הכינה, וממילא אל אישרה, תכנית אב למחשוב משנת 1993 ואילך. תכנית כזאת מושתתת מעצם טבעה על מדיניות המנהל ויעדיו, ובאה לבטא דרישות ארוכות טווח בטחום המידע ולאפשר להכין לאורן את תכניות העבודה השנתיות, ומכאן חשיבותה. במנהל אף לא מונתה ועדת היגוי לענ"א.
3. הקמת מערכת מידע תכנוני: ב-1985 החליט המנהל על הקמת מערכת מידע שתספק את המידע התכנוני הנדרש. בפיתוח התוכנה היישומית הושקעו כ-12 שנות אדם, ובהקמת מאגר המידע שישמש אותה הושקעו בשנים 1990-1995 כ-15.1 מיליון שקל. הקמת מאגר המידע טרם הושלמה ותימשך עוד שנים אחדות. במערכת המידע, שנועדה לסייע בתהליכי תכנון מרכזיים, נעשה אך שימוש מועט.
4. הביקורת קובעת כי צריך היה להמשיך בהזנה שיטתית של נתוני תוכניות חדשות שהוסיפו להתפרסם בילקוט הפרסומים.
5. מן הראוי היה, כי בגמר ההסבה הניסיונית יחתור המנהל לסיים את ההסבה במחוז אחד, מוקדם ככל האפשר, כשי שיוכל להעמיד את המערכת במבחן העשייה.
6. הביקורת מעירה כי אם תופעל המערכת בסוף המאה, היא תתבסס על תוכניות מחשב שנכתבו בטכנולוגיה של סוף שנות ה-80.
7. לא נקבעה שיטת העבודה לשמירת הדיסקטים ולקליטת הנתונים מתוכם במאגרי המידע.
8. פרויקט ההסבה נוהל ללא הנחייה ופיקוח נאותים וועדת ההיגוי חדלה להתכנס.
9. פעולות המחשוב המתמשכות בעבר ובהווה, עדיין כרוכות בעלויות גבוהות ויצריכו, על פני שנים, הוצאות נוספות ואולי גם טכנולוגיות חדשות. על אף העלויות הגבוהות עד כה. אין המנהל, ובפרט אגף התכנון ופיתוח מפיקים עד כה כל תועלת מהן. גם בשנים הקרובות לא תעמוד לרשות המנהל מערכת שתרכז ותנהל מידע חיוני על מצב התכנוני והמשפטי של קרקעות המדינה וזמינותן לבנייה. מן הראוי לבחון את המצב ולמצוא מוצא מן הסבך בהקדם האפשרי.
ב. מצב תיקון הליקויים

מינהל מקרקעי ישראל 

הקמת מאגר המידע של תוכניות ומגרשים בממ"י, הסתיימה במהלך שנת 2001. מאגר זה כולל היום תוכניות מפורטות בהתפלגות הבאה:

	סה"כ תוכניות מוסבות
 עד דצמבר 2001
	מחוז

	2,477
	ירושלים

	4,318
	צפון

	4,265
	חיפה

	12,340
	מרכז

	2,797
	תל אביב

	3,806
	דרום

	30,003
	סך הכל


חברה שזכתה במכרז, קולטת החל משנת 2002 באופן שוטף, את נתוני התוכניות החדשות שמתפרסמות בילקוט הפרסומים. בנוסף לקליטת נתונים (טקסט), מתבצעת סריקה של מסמכי התוכניות - תשריטים, תקנונים ונספחים.

המערכת מותקנת ופועלת בכל מחוזות המינהל. 

שולב מידע גיאוגרפי של התוכניות הקלוטות באמצעות דיגיטציה. המידע הגיאוגרפי והטקסטואלי והאלפאנומרי הנם יחידה משולבת העומדת לרשות המתכננים.

חלק מפונקציות המערכת, מותקן גם באינטרנט לשימוש הציבור, מתכננים, יזמים, וכו'.

מחלקות התכנון בממ"י והציבור הרחב מפיקים כיום תועלת מהמערכת. 
משרד התקשורת

מתן רישיונות מיוחדים לאספקת שירותי תקשורת

הגוף המבוקר: משרד התקשורת

א. ריכוז ממצאי הביקורת
1. 
על משרד התקשורת לפעול ללא דיחוי לתיקון תקנות הבקשה לרישיון, כדי שיכללו את מרב הפרטים הדרושים למתן הרישיונות המיוחדים מהסוג האמור ולקצר את הטיפול במתן הרישיונות.

2. 
על משרד התקשורת לקבוע בתקנות הבקשה לרישיון את מהותו של רישיון לניסוי טכנולוגי, ולפרט את הנתונים שעל מבקש רישיון כזה להמציא לו כדי לצמצם את הבירורים הנוספים. 

4. 
אין מקום לכלול ברישיונות המיוחדים דרישה להגיש דוחות שאין בהם צורך, לדעת המשרד, ושאינו עומד על הגשתם.

7. 
לשירות המשולב של שירותי אלחוט ושירותי רדיו טלפון נייד בשיטה התאית, מאפיינים של שירות הטעון רישיון כללי. במתן רישיון מיוחד בתחום, ולא רישיון כללי, היה משום ויתור על החלת הכללים הנהוגים במשרד התקשורת בעניין רישיונות כלליים שעיקרם מתן הרישיון בהליך של מכרז; ויתור של משרד התקשורת על תשלום סכום ניכר של דמי רישיון; ויתור על תמלוגים למדינה מהכנסותיו של בעל הרישיון ממתן השירותים; והטלת פיקוח של המשרד על תעריפי השירות.
ב. מצב תיקון הליקויים

משרד התקשורת

1. 
משרד התקשורת גיבש טיוטה של תקנות חדשות, להגשתה למשרד המשפטים. התקנות יחליפו את התקנות הקיימות (פרטי בקשה לרשיון), התשנ"ב-1992.

2. 
בתקנות שבהכנה יש התייחסות לרשיון משולב ולרשיון לניסוי.

4. 
בספטמבר 2000 הוספה לתקנות הבזק (פרטי בקשה לרשיון), התשנ"ב-1992, תקנה 10א ("פטור ממסירת מידע"), אשר קבעה כי מבקש רשיון יהיה פטור ממסירת פרטים ומידע, אם הוכיח כי מתקיימים במערכת שהוא מבקש רשיון לגביה, התנאים הקבועים בתקנה. 


על סמך הוראה זו צומצמה הדרישה לתוכנית עסקית ופרטים כלכליים, לצורך קבלת רשיון מיוחד לאספקת השירותים הבאים: א) שירות ניתוב שיחה. ב) שירות טלפון מופעל מטבעות ג) מתן שירות טלפון במוקד  ד) מתן שירות אינטרנט באמצעות אחר ה) ספק אינטרנט משני.


רשיון לספק אינטרנט - בוטלה לגבי בעל הרשיון הדרישה להמציא למשרד את הדו"חות הבאים: א) דו"חות כספיים המתייחסים לרשיון; ב) מחירים; ג) תעריפים. הדרישה מספק אינטרנט הצטמצמה לתיאור המערכת והקווים שבשימוש.


רשיונות לניסוי - בוטלה הדרישה לתכנית עסקית.

7.
החברה נשוא הביקורת קיבלה בפברואר 2001 רשיון כללי למתן שירותי רדיו טלפון נייד בשיטה התאית.

משרד התשתיות הלאומיות

מלאי חירום של דלק

דו"ח 47

הגופים המבוקרים: משרד התשתיות הלאומיות - מינהל הדלק

א. ריכוז ממצאי הביקורת

1.
במהלך כל התקופה הנסקרת בביקורת, היה מצאי הבנזין קטן מהמלאי המזערי שקבעו ועדות המומחים.

2.
רוב המלאי התפעולי של ארבע חברות הדלק הגדולות היה קטן מאוד, דבר המעורר חשש שהן התבססו על מלאי החירום כמלאי התפעולי.

3.
ב-90% בקירוב מהתקופה הנסקרת היה מלאי המזוט קטן מה"קו האדום" עד כדי חוסר של 1% עד 28%.

4.
במלאי של נפט גולמי במימון המדינה היו עודפים בשיעורים ניכרים, לעומת המלצות ועדות המומחים הציבוריות.

5.
אין מספיק אתרי אחסון לגז פחמימני מעובה (גפ"מ), ובעת חירום עלול להיות מחסור בגפ"מ.

ב. מצב תיקון הליקויים

משרד התשתיות הלאומיות

4-1.
מלאי חירום - מלאי זה מאוחסן במכלים סגורים עם פלומבה באתרי תשתית שונים, על פי הצרכים. הכמויות המאוחסנות נקבעו בהתאם להמלצות ועדה (ועדת בן-נון), שמדי פעם מתכנסת ומעדכנת את המלצותיה, בהתאם לשינויים במשק הדלק. ההמלצה האחרונה ניתנה במארס 2002. 


מלאי החירום מבוקר בקביעות על ידי מרכז מל"ח במשרד התשתיות הלאומיות, מבחינת אחסון ובקרת איכות למוצרי דלק. האחסון הוא לטווח ארוך, עד 6 שנים. מינהל הדלק מדווח חודשית לועדת מל"ח עליונה על כמות המלאי במשק, ולמרכז דלק בצה"ל, ברמת פירוט של אתר, מיכל וכמות.


בהתאם להמלצת ועדת בן-נון, מוחזקים מספר מוצרי דלק כמלאי חירום אזרחי, באחסון פתוח. חברות הדלק מדווחות עליו מידי חודש. טרם נקבע אם מלאי החירום האזרחי ישאר פתוח, או סגור בפלומבה בחלקו או כולו. מלאי זה מתחשב במלאי התפעולי הקיים במשק, ומאוחסן בנוסף לו.

5. 
מילוי בלונים וצוברים - עקב הפחתת מלאי הגפ"מ במקומות שהוגדרו מסוכנים, נדרשו חברות הגז למצוא לאלתר, מקומות חלופיים לאחסון הגפ"מ. מכיוון שטרם הוכשרו האתרים החלופיים לאחסון, לניפוק ולמילוי גפ"מ, פעלו החברות להגדלת מלאי הגפ"מ אצל הלקוחות. כושר הניפוק היומי של כל חברות הגז גדול מהביקוש היומי.

המוסד לביטוח לאומי

נפגעי עבודה - תשלום גמלאות לתלויים

דו"ח 45

הגופים המבוקרים: המוסד לביטוח לאומי; שירות התעסוקה

א.
ריכוז ממצאי הביקורת

1. 
נמצא, שחישוב הבסיס לגמלה של עובדים שכירים לא כלל הפרשים ששולמו לאחר הפטירה, תוספת בעבור ימי היעדרות בתקופה הקובעת לעניין חישוב הבסיס לגמלה, ורכיבי שכר אחרים שיש לכלול בו. בתלושי השכר של עובדים מיהודה שומרון וחבל עזה, שהפיק שירות התעסוקה, לא היו נקובים סכומים שהופרשו לקרן חופשה ומחלה ושמהם ניכה השירות דמי ביטוח; לפיכך הם לא הובאו בחישוב הבסיס לגמלה. ליקויים אלו הביאו בדרך כלל לחישוב בסיס נמוך מן המגיע.

2. 
בחישוב הבסיס לגמלה של עובדים עצמאים היו ליקויים, מרביתם לרעת המבוטחים. הליקויים נבעו מטעויות בחישוב הבסיס, מעיכובים שחלו בקליטת נתוני הכנסה ממס הכנסה בשל עיצומים שנקטו עובדי המוסד, ומאי-הכללת הכנסות מעסק עצמאי של עובד שכיר ועצמאי.

5. 
המוסד המשיך לשלם קצבאות תלויים ודמי מחיה גם ליתומים שלא היו זכאים להן: קצבאות תלויים למי שהשתחררו מן הצבא ולא היו עוד בגדר "ילד" על פי החוק, ודמי מחיה למי שהיו להם הכנסות גבוהות מן ההכנסה המותרת לעניין זה.

ב. מצב תיקון הליקויים

המוסד לביטוח לאומי
1. 
תשומת לב התלויים מופנית לאפשרות תיקון הבסיס לתשלום הגמלה, אם שולמו הפרשים לאחר הפטירה, בגין עבודה ברבע השנה שקדם ל-1 בחודש שבו היו מגיעים לראשונה דמי פגיעה. חישוב הבסיס לתשלום גמלה לתושבי השטחים תוקן והוספו 4% לבסיס, שיעור המהווה הפרשות לקרן חופשה ומחלה, שנמצא כי הם בגדר הכנסה החייבת בדמי ביטוח. תלושי השכר המתקבלים משירות התעסוקה שופרו, וכיום מופיעה בהם כל ההכנסה החייבת בדמי ביטוח.
2. 
מתבצעת בדיקה בתביעות שכירים, לבירור אם היו גם עובדים עצמאיים. תביעות לגמלאות תלויים, לגביהן יש ספק באשר לגובה השכר ששולם למנוח, מועברות לאישור הגבייה, וכן מתבצעת ביקורת ניכויים לאימות השכר.

5. 
נעשות הפגשות עם נתוני צה"ל, לאיתור ילדים ששוחררו בפועל משירות סדיר בצה"ל לפני תום המועד המשוער הנקוב באישור שניתן במועד הגיוס, כדי להפסיק את גמלת התלויים שאושרה להם.

נפגעי עבודה - תשלום גמלאות לנכים

דו"ח 46

הגוף המבוקר: המוסד לביטוח לאומי

א. 
ריכוז ממצאי הביקורת

1. 
שיעור הכיסוי הקופתי של ענף נפגעי עבודה נותר נמוך מהרמה המזערית הנדרשת שקבעה מועצת המוסד, גם לאחר שהועברו לענף מיליארד ש"ח מענף ילדים.

2. 
במקצת הבקשות לקביעת דרגת נכות התמשך הטיפול, עד לתשלום הראשון של הגמלה השוטפת, יותר משנה, ובכמה מהן אף שלוש שנים ויותר.

3. 
נמצאו ליקויים בקביעת הבסיס לחישוב הגמלה של עובדים עצמאיים, וכתוצאה מהם קיבלו נכים גמלאות גדולות או נמוכות מן המגיע להם.

4. 
המוסד המשיך לשלם למבוטחים קצבאות נכות, גם לאחר שתקופת נכותם הזמנית הסתיימה ופקעה זכאותם לקצבה, ובגין נכים שנפטרו, חרף העובדה שמידע על הפטירות היה בידי המוסד. תשלומי היתר נמשכו תקופה שהגיעה עד 11 שנים. 

ב.
מצב תיקון הליקויים

המוסד לביטוח לאומי

1. 
המוסד יתקן את פרק ביטוח נפגעי עבודה שבחוק, המביא לליקוי האמור, אשר יקבע כי הבסיס לחישוב גמלאות נפגעי עבודה, יהיה ההכנסה שלפיה שולמו מקדמות דמי הביטוח ברבע השנה שלפני יום הפגיעה. תיקוני החקיקה האמורים הובאו לדיון בוועדת העבודה והרווחה של הכנסת.

2. 
הוקמה מערכת מידע ניהולי, שתאפשר מעקב אחר עבודת הוועדות הרפואיות וביצוע החלטותיהן.

3. 
הבסיס לתשלום הגמלאות נקבע על פי התקנות וההוראות המינהליות. ההוראות המינהליות טרם עוגנו בתקנות, אך מינהל הגמלאות פועל לקביעת כללים אחידים בכל הגמלאות מחליפות השכר.

4. 
החל מ-1.1.1997 פועלת בתחום נכות ותלויים מערכת ממוכנת, שהביאה לפתרון הבעיות שהועלו בביקורת, כמפורט להלן: במערכת נקבעו בדיקות לוגיות והתרעות, שמטרתן למנוע טעויות בתשלום, כגון המשך תשלום קצבה בתום תקופת הזמניות, מניעת תשלום קצבה מעל 100% כאשר אירעו מספר תאונות, התרעות על תשלומי כפל קצבאות או חובות בענפים האחרים, וכו'. נעשות הפגשות בין קובץ נפגעי עבודה לקובץ תושבי יש"ע במשרד הפנים, באמצעות אגף מינהל האוכלוסין, לאיתור נכים או מקבלי קצבאות תלויים שנפטרו, ופסקה זכאותם, וכן יתומות שנישאו, ופסקה זכותן לקצבת תלויים. הפגשה אחרונה נעשתה בחודש נובמבר 2002. מינהל הגמלאות הפיץ לסניפי המוסד נוהל לטיפול בחובות ובתשלומי יתר.
נכים נפגעי עבודה - הגדלה או הקטנה של 

דרגת נכות מכוח תקנה 15

דו"ח 46

הגוף המבוקר: המוסד לביטוח לאומי

א. 
ריכוז ממצאי הביקורת

1. 
על פי החוק, תנאי לדיון מחדש בוועדה רפואית ולקביעת דרגת נכות יציבה חדשה, הוא החמרה במצב הרפואי של הנכה. על פי הפסיקה, אם לא חלה החמרה כאמור, הוועדה הרפואית אינה רשאית לעשות שימוש בתקנה 15 לתקנות הביטוח הלאומי (קביעת דרגת נכות לנפגעי עבודה), התשט"ז-1956, גם אם הנכה זכאי לכאורה להגדלה מכוח התקנה עקב אי-יכולתו להמשיך לעבוד במקצועו, או עקב ירידה בהכנסותיו. במצב דברים זה, דרגת נכותו היציבה של הנפגע לא תמיד מותאמת לשינויים ביכולתו לחזור לעסוק במקצועו ובכושרו להשתכר, שחלו לאחר קביעת דרגת הנכות היציבה לראשונה. 

3. 
הוראות המוסד הקובעות באילו נסיבות יש לראות בנכה מי שאינו יכול לעסוק עוד במקצועו, אינן ברורות דיין, ובייחוד בנסיבות שבהן נכים איבדו רק קצת מן התפקידים שמילאו לפני שנפגעו בעבודה. 

5. 
פיגור בעדכון הוראות המוסד, בעקבות פסיקה של בית הדין הארצי לעבודה, גרם לאי-אחידות בהמלצות של ועדות הרשות שאיתן מתיעצות הוועדות הרפואיות בשינוי של דרגת נכות מ-20% ומעלה, בעניין נכים שכושר עבודתם הובא בחשבון במבחנים הרפואיים. מקצת הוועדות המליצו על הגדלה בדרגת הנכות מכוח התקנה האמורה, ואילו ועדות אחרות המליצו שלא להגדילה. 

6. 
נמצא, שהאפשרות להקטין דרגת נכות מכוח אותה תקנה אינה מיושמת. ועדות הרשות של המוסד, שעל פי החוק מוסמכות להמליץ לפני ועדה רפואית על הגדלת דרגת נכות מכוח התקנה ועל הקטנתה, לא שקלו כלל אפשרות להקטין דרגת נכות, גם כאשר על פי הוראות המוסד היה מקום לשקול זאת. 

ב. מצב תיקון הליקויים

המוסד לביטוח לאומי

1. 
תוקנה תקנה 17 לתקנות הביטוח הלאומי (קביעת דרגת נכות לנפגעי עבודה), התשט"ז-1956, המאפשרת לדון בהגדלת נכות על פי תקנה 15, גם ללא החמרה בדרגת הנכות הרפואית. הסמכות להגדלה על פי תקנה 17 הינה בידי ועדת הרשות של המוסד, שחבריה הם פקיד שיקום, רופא ועובד המוסד, הקובעת דרגת נכות לנפגעי עבודה, ללא צורך במעורבות הוועדה הרפואית, עובדה אשר משפיעה על קיצור משך זמן הטיפול.
3. 
נערכו ימי עיון להדרכת פקידי התביעות בנושא תקנה 15.
5. 
בעבר הוגבלה האפשרות להגדיל נכות על פי תקנה 15, כאשר כושר העבודה הובא בחשבון במבחנים הרפואיים. החל מ-1.4.2000 בוטלה לחלוטין ההגבלה להגדיל נכות במקרים אלו.

6.
בתיקון לתקנה 15 בתחולה מיום 1.4.2000, בוטלה סמכות הוועדה הרפואית להקטין דרגת נכות על פי תקנה 15.

רשות הדואר
העסקת עובדים
דו"ח 49
החלטת ממשלה בק/178 - 23 למארס 1999

א. 
עובדים בכירים לא יכהנו כחברים בוועדי העובדים.

ב.
1.
חבר ועדה לקביעת סייגים להעסקת עובדים יימנע מטיפול ומדיון בנושא העסקתו או העסקת קרובו או העסקתו של עובד ביחידה הכפופה לו.



לענין זה "קרוב" - בן זוג, הורה, הורי הורה, צאצא, צאצא של בן זוג ובני זוגם של כל אחד מאלה או אח, אחות ובני זוגם וכן שותף עסקי.

2.
התברר לחבר ועדה שעליו להימנע מטיפול או מדיון, יודיע על כך למנהל הכללי על מנת שזה ימנה חבר אחר במקומו, לטיפול או לדיון באותו ענין.
ג. 
לא ישותפו נציגי ועד עובדים בוועדות מכרזים, לפי תקנות חובת המכרזים, התשנ"ג1993-, ובוועדות אחרות של הרשות כמתבקש מהערות ביקורת המדינה.

ד. 
מנכ"ל רשות הדואר ידווח לאגף לביקורת המדינה בתוך שלושה חודשים על ביצוע ההחלטה.
ביצוע ההחלטה

רשות הדואר
א. 
רשות הדואר פועלת לצמצם תופעת חברי ועד עובדים, שבחברותם בוועד עובדים עשוי להיות ניגוד עניינים.
רשות הדואר ניהלה דיונים עם הסתדרות עובדי המדינה, במטרה להגיע עמה להסכמה, ואולם דיונים אלו לא הניבו תוצאות מעשיות.
נערכו מגעים עם העובדים עצמם שהם חברי ועד, והללו הונעו להסיר את חברותם בוועד העובדים. המשך חברותם של חלק מהעובדים, שלדעת רשות הדואר היווה ניגוד עניינים חריף במיוחד, הופסקה.
רשות הדואר ממשיכה במגעים עם נציגות העובדים הנוכחית, כדי לבחון האם קיים ניגוד עניינים בין חברותו של עובד בוועד עובדים, לבין תפקידו.


ב.1. 
חבר ועדה להעסקת קרובי משפחה, אינו משתתף בדיוני הוועדה בנושא העסקת קרובו, או העסקת עובד ביחידות שיש לו קרוב משפחה ברשות.
התברר ליו"ר הועדה להעסקת קרובי משפחה, שחבר ועדה מנוע מלדון בנושא כמתואר לעיל, יודיע זאת לחבר הוועדה, וימנה במקומו למקרה הנדון חבר אחר.
החל מינואר 2003, על פי החלטת המנכ"ל בפועל, אין קליטת עובדים שיש להם קרובי משפחה המועסקים ברשות, בכל צורות העסקה, ובכלל זאת גם דרך חברת השמה וקבלנים.
4. נציגי ועד עובדים אינם חברי ועדות מכרזים.

העברת דברי דואר
דו"ח 50ב'

הגוף המבוקר: רשות הדואר

1. ריכוז ממצאי הביקורת

4. על פי נתוני הרשות, נמשכה העברת מכתב רגיל לתא דואר בתשלום בשנים 1998-1996 ובינואר-אוקטובר 1999 - 2.0-1.9 ימים בממוצע, לעומת כ-1.4 ימים בממוצע שנדרשו להעברת מכתב לבית הנמען. 
ב. מצב תיקון הליקויים

רשות הדואר
4. בשנים האחרונות לא חל כל שינוי משמעותי בפרק הזמן הממוצע הנמדד בסקרי הרשות, להעברת דברי דואר בארץ לבית הנמען ולתאי דואר.

עיקר הפער בין פרק הזמן הנמדד להעברת דברי דואר בארץ אל בית הנמען, לבין אותו פרק זמן הנוגע להעברת דברי דואר אל תאי דואר, נובע הן מן השעה בה פוקדים הלקוחות את תאי הדואר (בחלק ניכר מן המקרים - לפני חלוקת הדואר לתאים), וכן מן השכיחות בה הם מרוקנים את התאים.


להערכת רשות הדואר, ההבדלים בין הנתונים האמורים אינם משקפים פער זהה בפועל, בין פרקי הזמן האמורים.

העסקת עובדים לפי חוזה שכר כולל

דו"ח 52א'

הגוף המבוקר: רשות הדואר

א. ריכוז ממצאי הביקורת

8. 
בדיקת השאלונים האישיים שמילאו 15 עובדים העלתה, כי שנים מהם עסקו בפעילות פוליטית: אחד כיהן כחבר במועצת עירייה וכדובר ועוזר אישי במפלגת העבודה; ואחד שימש עוזר פרלמנטרי של חבר כנסת מסיעת ש"ס. עובד אחר מקרב 15 העובדים האמורים היה קרוב משפחה של עוזר שר לשעבר ממפלגת העבודה, ושני עובדים אחרים היו קרובי משפחה של עובדים בכירים ברשות - האחד של יו"ר נציגות העובדים הארצית ברשות, והאחר של סגן סמנכ"ל ברשות.

9. 
12 מ-31 העובדים שהועסקו לפי חוזה שכר כולל וקיבלו דרגה התחלתית גבוהה, התקבלו לעבודה אף שנכשלו בבחינות ההתאמה; ארבעה מבין ה-12 נשלחו לבחינה חוזרת, ושלושה מהם נכשלו בה. חמישה מ-12 העובדים האמורים נמנים עם מי שעסקו בפעילות פוליטית במועד קבלתם לרשות. 16 מ-31 העובדים האמורים נשלחו לבחינות אף שלא היו להם ההשכלה והניסיון הדרושים למילוי משרותיהם, ו-13 מהעובדים נבחנו לאחר שהחלו בעבודתם ברשות, בניגוד לנקבע בנהלים לגבי עובדים ברמתם.

ב. מצב תיקון הליקויים

רשות הדואר
8.9.
בדוח מבקר המדינה הוזכרו 37 עובדים; להלן תוצאות הטיפול:


15 עובדים - סיימו את שירותם ברשות הדואר.
6 עובדים - הועברו לחוזה "צהוב" (עובדים מן המניין).
13 עובדים - רשות הדואר סימה את העסקתם בחודש ינואר 2003 (12 בשכר כולל, 1 בחוזה "צהוב").
3 עובדים - הועברו לחוזה "צהוב" (עובדים מן המניין), בחודש ינואר 2003.
לגבי עובד אחד שנמצאו ליקויים בהליכי קליטתו, העובד הועסק בשכר כולל, הועבר לחוזה "צהוב" (עובד מן המניין). העסקתו תימשך, וזאת בשל הצטיינות בעבודה, ובשל מצב סוציאלי קשה במיוחד. המשך העסקתו ברשות, בצורת העסקה זו, תיבחן שוב במהלך שנת 2003.


הנהלת רשות הדואר ומועצת הרשות, החליטו להפסיק כליל העסקת עובדים בחוזה שכר כולל. בעקבות החלטה זו ננקטו הפעולות הנדרשות, באופן שבמהלך ינואר 2003 לא יוותר אף עובד בצורת העסקה זו, והיא תהא תקפה לכל אותם עובדים שהוזכרו בביקורת, והן לאלו המועסקים בשכר כולל, ושלא הוזכרו בדוח מבקר המדינה.
כל העובדים שהעסקתם בחוזה שכר כולל תיפסק, ויועסקו ב"חוזה צהוב" (עובדים מן המניין), ישובצו במשרות התואמות את השכלתם וניסיונם.

ניהול נכסי מקרקעין

דו"ח 53א'

הגופים המבוקרים: רשות הדואר; מינהל מקרקעי ישראל 

א. ריכוז ממצאי הביקורת

1. 
רוב נכסי המקרקעין שבידי הרשות שייכים למדינה. בחלק מהנכסים שהעבירה המדינה לרשות הוקנו לרשות זכויות חכירה לדורות ובחלקם הוקנו לה זכויות שכירות. נמצא כי זכויות החכירה בנכסים לא הוסדרו בהסכמי חכירה בין הרשות למינהל מקרקעי ישראל, וכי זכויות הרשות ברובם הגדול של הנכסים גם לא נרשמו על שמה בלשכת רישום המקרקעין. עקב כך לא ברור אילו זכויות יש לרשות בנכסים שבידיה. כמו כן לא ברור, אם הרשות מוסמכת להעביר לאחרים את זכויותיה בנכסים, ואם היא מוסמכת ליזום הליכים לשינוי ייעוד של נכסים, שינויים ותוספות בנייה בנכסים ועוד..
2. 
לרשות קשה מאוד לנהל את נכסי המדינה שברשותה, ונגרמים לה נזקים משום שהיא אינה יכולה למכור נכסים שאין לה צורך בהם, ונאלצת להמשיך להחזיק בהם ללא שימוש או להשכירם לאחרים. במועד סיום הביקורת, אפריל 2002, עדיין לא הסתיימו דיונים ותכתובות ממושכים בין הרשות לממ"י ולמשרד האוצר שנועדו להסדרת הנושא והחלו כבר בשנת 1991.

4. 
כ-60 מכ-490 נכסי המקרקעין שבידי הרשות הם נכסים משותפים לה ולבזק, החברה הישראלית לתקשורת בע"מ, ובמהלך השנים התגלעו ביניהן חילוקי דעות בעניין זכויותיה של כל אחת מהן בנכסים אלה ובעניין השימוש בהם ומימון ההוצאות הכרוכות בתחזוקתם. עד אפריל 2002 לא יושבו חילוקי דעות אלה. 

6. 
בפגישות ובהתכתבויות בין הרשות למינהל מקרקעי ישראל ולמשרד האוצר, התגבשה תמימות דעים שיש צורך כי ייחתם ביניהם 'הסכם גג' שבו ייקבעו העקרונות בדבר זכויותיה של הרשות בנכסים שהועברו לה על פי הסכם העברת הנכסים, ולפי עקרונות אלה ייקבעו פרטי התנאים בהסכמי החכירה שייחתמו לאחר מכן בין הרשות לממ"י לגבי כל אחד מהנכסים. עקרונות אלה היו צריכים להיקבע עם חתימת הסכם העברת הנכסים. אולם בפועל באפריל 2002, מועד סיום הביקורת, עדיין לא נחתם הסכם הגג. 

7. 
למשרד מבקר המדינה מסרה הרשות, כי מאז 1997 היא פנתה פעמים רבות אל משרד האוצר בעניין "פרשנות הסכם העברת הנכסים", וכי גם ממ"י פנה אליו בעניין זה, אך משרד האוצר עדיין לא השיב לפניות אלה.

11. 
התמשכות הטיפול בהסדרת זכויות הרשות בנכסים משפיעה על שיקולי הרשות בניהול הנכסים ואף גורמת לרשות לרכוש נכסים במחירים הגבוהים ממחיריהם על פי הערכת שמאי, כדי להימנע מפינוי נכסים העלולים להישאר ללא שימוש.

12. 
לדעת משרד מבקר המדינה, על הרשות לפעול מיד בשיתוף ממ"י ומשרד האוצר להסדרת זכויותיה בנכסי המקרקעין שברשותה כדי להבטיח את מעמדה בהם ואת ניצולם היעיל. 

ב. מצב תיקון הליקויים

רשות הדואר 

1,2,6,7,11,12.
הרשות העבירה לסגן החשב הכללי ביום 12.10.2000, רשימת נכסים שהסדרת הזכויות בהם דחופה ביותר ויש לה חשיבות רבה.

בפגישה שהתקיימה בין מינהל מינהל מקרקעי ישראל להנהלת רשות הדואר ביום 27.10.2002, נקבעו התהליך ולוחות הזמנים להסדרת הזכויות בנכסים. על פי סיכום זה העבירה הרשות למינהל רשימה ראשונה של נכסים אשר הועברו אליה בהסכם העברת הנכסים. המינהל התחייב לבדוק תוך שלושה חודשים את זכויות הרשות בנכסים אלו, ולהתחיל בהסדרת אותם נכסים שבגינם לא קיימת מחלוקת. 


בפגישה אצל סגן החשב הכללי במשרד האוצר ביום 17.12.2002, סוכם כי ייערך סקר על נכסי רשות הדואר, ובהתאם לממצאי הסקר, יוחל בהסדרת זכויות הרשות בנכסיה.

סוכם כי חלקו הראשון של הסקר בגין הנכסים שהועברו לרשות בשכירות מתחדשת לשנתיים, יסתיים עד מחצית חודש מארס 2003, ועד לסוף חודש מאי 2003 תודיע המדינה את עמדתה באשר לנכסים אלו.
מאחר שהרשות מנועה מלרשום את רוב הנכסים שהועברו אליה בהסכם העברת הנכסים על שמה, נעשית פעולה של רישום הערות אזהרה.

מינהל מקרקעי ישראל

1. 
רשות הדואר, משרד האוצר ומינהל מקרקעי ישראל, יערכו סקר מקיף של נכסי רשות הדואר. הבדיקה תכלול את הנכסים המוחכרים המשותפים ונכסי הדיור המוגן. חוזה התקשרות לעריכת סקר הנכסים נמצא בהליכי חתימה. לוחות זמנים לעריכת הסקר יקבעו בעת החתימה.

רשות הדואר 

4. 
בנושא הפרדת הנכסים מול חברת "בזק", נחתמו 43 תשריטים לחלוקת הנכסים. קיימת הסכמה עקרונית, על אופן חלוקת 17 נכסים נוספים, המותנית בסיום מחלוקת על שישה נכסים נותרים, ועל חלקה של הרשות בשטחים המשותפים. 

מינהל מקרקעי ישראל

6. 
לחכירות ארוכות טווח יערכו חוזי חכירה פרטניים על פי עקרונות מינהל מקרקעי ישראל. בנכסים אלה ניתן יהיה לבצע תוספות בנייה ושינויי יעוד, על פי כללי מינהל מקרקעי ישראל.

רשות ניירות ערך

היבטים בניהול רשות ניירות ערך

דו"ח 48

החלטת ממשלה בק/98 - 24 למארס 1998

א.
יו"ר הרשות לניירות ערך ונציג שר האוצר יקבעו הסדרים בתחומים הבאים:
1. 
הכנת התקציב של הרשות לניירות ערך ואישורו;

2. 
אישור שינויים בתקציב במהלך השנה;

3. 
ביצוע תשלומים על ידי רשות ניירות ערך;

4. 
החלת נהלים לביצוע הוראות החשב הכללי מיום 9.2.1997, שעניינן דו"חות כספיים של רשויות סטטוטוריות כדלקמן:

111.20.1 
התמיכה לרשויות סטטוטוריות תינתן רק לאחר שהוגשה לחשבות הצעת תקציב עד ה-1 בנובמבר לפני תחילת שנת התקציב;

111.20.2 
הצעת התקציב תכלול את מקורות המימון של הרשות, את פירוט ההוצאות התפעוליות, מימוניות והכספים המיועדים לרכישת רכוש קבוע. כמו כן הצעת התקציב תכלול דווח על הפרוייקטים המרכזיים בביצוע והמתוכננים לשנה השוטפת;

111.20.3 
על הרשויות להגיש לחשבות דו"חות כספיים שנתיים (מאזן, הכנסות והוצאות ותזרים מזומנים) מבוקרים על ידי רואה חשבון עד ארבעה חודשים מתחילת שנת התקציב;

ב. 
החשב הכללי יוודא קיום ההוראות בסעיף א(4) לעיל ברשויות הסטטוטוריות;

ג. 
דיווח על ביצוע ההחלטה יועבר לאגף לביקורת המדינה בתוך שלושה חודשים.

ביצוע ההחלטה

רשות ניירות ערך

א.1.
סעיף הרשאה להתחייב במסגרת התקציב, יושם פעם אחת בלבד, בנושא פיתוח מערכת המחשוב של הרשות. ההרשאה ניתנה על ידי ועדת הכספים של הרשות, במסגרת התקציב המאושר. 

א.2.
על פי חוות דעת של היועצת המשפטית של ועדת הכספים של הכנסת דאז, שינויים פנימיים במסגרת התקציב הקיים, מחייבים דיווח לשר האוצר ולוועדת הכספים של הכנסת, ורק לצורך הגדלת תקציב, יש לבקש אישור מהם. נוהל זה נקבע ברשות, ולפיו היא נוהגת.
א.3.
תשלומים מבוצעים על ידי חשבות הרשות, באישור מזכיר הרשות, והתשלומים מבוצעים על פי האמור בחוזה ההתקשרות, או שוטף + 30 יום. נוהל זה נשמר בקפדנות.
א.4.
בעקבות הביקורת, הרשות מינתה רואה חשבון חיצוני לרשות, אשר מכין דו"ח כספי, המאושר על ידי ועדת הכספים של הרשות, ומועבר לשר האוצר ולוועדת הכספים של הכנסת.

ריכוז ממצאי הביקורת
הגופים המבוקרים: רשות ניירות ערך; משרד האוצר; משרד ראש הממשלה

1.
לרשות אין נהלים בכל הקשור לאישור שינויים בתקציבה במהלך השנה, לביצוע תשלומים, להרשאה להתחייב, להכנת דוחות כספיים ומסירתם לשר האוצר ולכנסת. הבקשות לאישור שינויים בתקציב הרשות אינן מובאות לאישור שר האוצר וועדת הכספים של הכנסת, כמתחייב מהוראות חוק יסודות התקציב, התשמ"ה-1985. לוועדת התקציב של הרשות הוגשו בקשות לאישור שינויים בתקציב כחצי שנה לאחר סיום שנת התקציב, ולאחר שההוצאות כבר בוצעו.
4.
בשנת 1996 הוציאה הרשות כמיליון ש"ח למימון נופשונים בבתי מלון לעובדיה ולחברי הרשות ולבני משפחותיהם. הוצאה זו פוצלה לסעיפים שונים של תקציב הרשות, ולא ניתן לה גילוי נאות בדברי ההסבר לתקציב.
5.
הרשות לא קבעה כללים בעניין שיעור השתתפותם של משרדי הממשלה במימון ההוצאות של עובדיהם שצורפו להשתלמות שערכה הרשות, ואף לא קבעה כיצד ייבחרו המשתתפים מגופים אלה.
6.
לא נקבעו נהלים בדבר השימוש בכרטיסי אשראי ובדבר אישור ההוצאות, ואין הגבלה תקציבית על הסכומים שהיו"ר רשאי לשלם באמצעותם.
7.
בתיקי המשרד לא נמצאו דוחות כספיים שנתיים של הרשות אלא נתוני ביצוע חלקיים על הוצאות השנה השוטפת, שהרשות צירפה להצעת התקציב שהגישה לשר בכל שנה. מידע חלקי זה אינו מאפשר לשר האוצר לקבל תמונה מלאה של תקציב הרשות וביצועו. בדוח השנתי על פעולותיה אין נתונים על התקציב וביצועו, ואין בו פירוט של הכנסות הרשות. מן הראוי שהרשות תגיש לשר האוצר בכל שנה במועד קבוע דוחות כספיים, ובמיוחד דוח ביצוע תקציב, שיכלול נתונים מפורטים על התקציב המקורי שאושר לה, על השינויים שנעשו בו במשך השנה ועל ביצועו. מתן דוחות כאלה מתחייב גם נוכח ההיקף הכספי של פעילות הרשות ומעמדה הציבורי, כגורם מרכזי בהסדרת הפעילות של שוק ההון.
14.
הרשות מימנה את השתתפותם של שישה חברי רשות ובני משפחותיהם בנופש שהתקיים בספטמבר 1997, אף כי הדבר אינו עולה בקנה אחד עם התיקון לחוק ניירות ערך. יש מקום לשקול ביסודיות את ההסדרים שהרשות הנהיגה בעניין מימון ההוצאות בעד הנופשונים. זאת ועוד, נוכח התיקון לחוק ני"ע, על הרשות להימנע ממימון הוצאות הנופש של חברי הרשות ובני משפחותיהם.
15.
הרשות לא קבעה כללים בדבר הזכאות של מי שאינו עובד הרשות להשתתף בהשתלמות בחו"ל ובדבר שיעור ההשתתפות בהוצאות ההשתלמות של חברי הרשות ושל עובדי גופים אחרים.

16.
לא נקבעה הגבלה על הסכומים שיו"ר הרשות רשאי להוציא למטרות אירוח על חשבון הרשות, ולא נקבעו נהלים בדבר השימוש בכרטיסי האשראי והדיווח על ההוצאות; לפי החלטת ועדת התקציב מ-1993, יו"ר הרשות נדרש לרשום על החיובים החודשיים של כרטיסי האשראי את שמות האורחים בלבד. מן הראוי לקבוע מראש את גובה התקציב המיועד להוצאות אירוח וכן לקבוע כללים ברורים בדבר התשלום, הדיווח והפיקוח על ההוצאות.

מצב תיקון הליקויים

רשות ניירות ערך

1. 
ראה ביצוע החלטה בק/98 לעיל.

4. 
הוצאות הנופש לעובדים הינן עתה במסגרת השכר לעובדים. כל הוצאות הנופש מרוכזות בתקציב הרשות תחת סמל אחד.

5. 
הכללים בעניין שיעור השתתפותם של משרדי ממשלה, במימון ההוצאות של עובדיהם שצורפו להשתלמות שערכה הרשות, הינם כי המשרד או הגוף השולח, שמי מעובדיו מצטרף להשתלמות שהרשות עורכת, משלם את מלוא ההוצאה הכרוכה בהשתלמות. בחירת המשתתפים בהשתלמות נתונה בידי הגוף השולח.

16;6. ברשות לניירות ערך היו שני כרטיסי אשראי. נקבעו נהלים באשר לשימוש בכרטיסי האשראי. ועדת הכספים של הרשות קבעה את גובה הסכום שיו"ר הרשות יכול להוציא. 


יו"ר הרשות הנוכחי ביטל כליל את השימוש בכרטיסי אשראי של הרשות.

7. 
ראה ביצוע החלטה בק/98, סעיף א.4. לעיל.

14.
מימון הנופש לחברי הרשות, הועבר להכרעת היועץ המשפטי לממשלה, אשר קבע כי אין לממן נופש לחברי הרשות. מימון חלקי של נופש, ניתן עתה רק לעובדי הרשות.

15.
נקבעו כללים בדבר הזכאות של מי שאינו עובד הרשות, להשתתף בהשתלמות בחו"ל, ובדבר שיעור ההשתתפות בהוצאות ההשתלמות, ולפיהם מחיר הטיסה לחו"ל של חברי הרשות, היוצאים להשתלמות בחו"ל, יחול על חברי הרשות. השהייה והאש"ל בחו"ל יחולו על הרשות. כל הוצאות עובדי גופים אחרים משולמות על ידי הגוף השולח.

רשות הנמלים והרכבות
מסירת עבודות לקבלנים
דו"ח 49
החלטת ממשלה בק/171 - 17 למארס 1999

א. 
רשות הנמלים והרכבות תנהיג בקרה על אישור מחירים בתהליך מסירת עבודות לקבלנים ובדיקת התחשיבים לקראת ניהול משא ומתן איתם.

ב. 
רשות הנמלים והרכבות תקפיד לפעול במסגרת חוק חובת המכרזים על מנת לנצל את יתרונות המכרז להשגת התנאים הטובים ביותר עבורה.

ג. 
דיווח על הפעולות יועבר לאגף לביקורת המדינה בתוך שלושה חודשים.

ביצוע ההחלטה

רשות הנמלים והרכבות 
א.
הרשות מכינה אומדן שכולל עלויות של העבודות השונות, אשר משמש לבדיקת התחשיבים שמגיש הקבלן, לקראת ניהול מו"מ עימו.

האומדן משמש כלי להערכת עלות העבודה, ולקבלת החלטה על מסירת העבודה לקבלנים.


סיכום המו"מ בין הקבלן לבין הרשות נערך במסמך חתום, אשר מועבר לוועדת המכרזים או למהנדס הראשי, לאישור.

ב.
הרשות מקפידה לפעול בכל הנושאים הקשורים למסירת עבודות לקבלנים על פי חוק ותקנות חובת המכרזים, ועל פי נוהל עבודה פנימי - "התקשרות לביצוע עבודה, לביצוע עיסקה בטובין ולרכישת שירות", שמגדירים ומסדירים את דרכי הטיפול ודפוסי העבודה, בהתקשרויות לביצוע עבודה עם קבלנים בדרך של מכרז. סעיפי הנוהל שהותאמו לחוק ולתקנות חובת מכרזים, כוללים הוראות והנחיות פנימיות, אשר מסדירים בצורה מפורטת את סדרי הטיפול של הרשות בבחירת
האגרות על השירותים הניתנים בנמלים

דו"ח 49

הגוף המבוקר: רשות הנמלים והרכבות

א. ריכוז ממצאי הביקורת

6.
מדי פעם בפעם עולה הצעה ליצור תחרות בין נמלי חיפה ואשדוד על ידי הפיכתם ליחידות עסקיות עצמאיות, ובכך לגרום להם להתייעל ולהוריד מחירים. תחרות מלאה תושג רק אם כל נמל יוכל לקבוע את תעריפי האגרות שהוא גובה, ויהיה לו תמריץ לשפר את רמת השירות הניתן בו.

12.
במארס 1997 אישרה מועצת הרשות את ההצעה לשינוי מבנה האגרות. ההצעה הוגשה לשר במאי אותה שנה, אולם עד סוף 1998 הוא לא אישר אותה, וממילא לא שונה מבנה האגרות שנהוג ברשות זה שנים רבות.
ב. מצב תיקון הליקויים

רשות הנמלים והרכבות
6,12. 
מועצת רשות הנמלים והרכבות החליטה בישיבתה מיום 27.6.2002, לאשר את החלטת ועדת הכספים של המועצה, למנות ועדת משנה מחברי ועדת הכספים, אשר יפגשו עם צוות מקצועי פנימי ברשות, לצורך בחינת שינוי מבנה תעריפי הנמלים.



המנכ"ל הנחה את הצוות הנ"ל, בראשותו של הסמנכ"ל לכספים, לקדם את הרפורמה בתעריפי הנמלים, בשני שלבים: שלב א' - גיבוש הצעה למבנה תעריפים חדש לנמלים, תוך הסתייעות במומחים ויועצים חיצוניים, אשר יוגש לועדת הכספים של המועצה; שלב ב' - עם יישום תהליך תאגוד הנמלים והקמת הנמלים כחברות בת של רנ"ר, יקבעו תעריפי מכסימום, ותינתן לכל נמל האפשרות להעניק הנחה ללקוחות במסגרת תחרות בין-נמלית.



נקבע לוח זמנים לעבודת הצוות המקצועי, אשר יגבש את העקרונות לשינוי התעריפים, יפגש עם ועדת המשנה של ועדת הכספים של המועצה, ובה יציג את עבודתו.

רכבת ישראל - תחזוקת קרונות
דו"ח 50ב'

הגוף המבוקר: רשות הנמלים והרכבות - רכבת ישראל

א. ריכוז ממצאי הביקורת

1.
ועדת החקירה בנושא השבתות ותקלות בתפעול רכבות מצאה כי הטפסים המפרטים את המטלות בבדק היומי ובבדק השבועי, לא עודכנו תקופה ארוכה, ולא הותאמו בעקבות ההחלטה לבצע בדק תלת-יומי. הביקורת העלתה כי הטפסים האמורים עדיין בתוקף, ורק לקרונות חדשים הוכנו טפסים חדשים המותאמים לדרישות היצרן. מרבית הטפסים לא מולאו ולכן אין לדעת אם נעשו כל הפעולות שנדרשו ואם היו ליקויים בביצוע הבדק היומי והשבועי. 


2.
רשות הנמלים והרכבות התקשרה במאי 1997 עם חברה כדי שתנהל פרויקט של בקרה והטמעה של מערכת מידע לתחזוקה ברשות וברכבת. רק לאחר שנרכשה המערכת, במאי 1998, הכינה חברת המחשוב, בשיתוף אגף המכונאות ברכבת, לוח זמנים לביצוע העבודה ב-33 חודשים, עד מארס 2001. במועד סיום הביקורת, יולי 1999, אין לדעת אם החברה תסיים את העבודה לפי לוח הזמנים, דהיינו במארס 2001. 

4.
הרכבת לא עמדה על כך שקבלן החשמל ימלא את כל התחייבויותיו שנקבעו בחוזה. 


5.
בספטמבר 1997 היו במחסן הרכבת כ-50 סוגי פריטים בשווי של כ-160,000ש"ח המשמשים למערכות חשמל ומיזוג אוויר בקרונות. מלאי זה היה אמור להספיק לכששה חודשים. מכאן שהרכבת לא התאימה את רמת מלאי חלקי החילוף שברשותה לתנאי החוזה עם קבלן החשמל. 


6.
עובדי הקבלן לא עשו ביקורת תחזוקה שוטפת בעשרה מערכי קרונות. מכאן שדווקא משום שנמסרו עבודות מספר לאותו קבלן לא נעשתה תחזוקת חשמל אמינה ושוטפת בקרונות. 


7. 
הרכבת לא קבעה נוהלי עבודה לפיקוח על תחזוקת מערכות החשמל ומיזוג האוויר בקרונות הנוסעים ועל תיקון תקלות. בהעדר נהלים אלה קשה לעשות פיקוח נאות על עמידת הקבלן בהתחייבויותיו. 


8.
במשך כל שנות עבודתו של קבלן החשמל הוא לא נדרש להכין, בשיתוף עם אגף המכונאות ברכבת, 


תכנית עבודה כפי שנקבע בחוזה עמו, ואף לא הוכנו תכניות עבודה מפורטות לפרקי זמן קצרים, בהתאם לאילוצי העבודה. 


9.
חלק מעבודות התיקונים והתחזוקה נעשות גם בשעות הערב והלילה. מאחר שהמפקח מועסק במשרה חלקית ומקום עבודתו בחיפה, האפשרות שלו לבדוק את ביצוע עבודות התחזוקה היא מוגבלת. 


10.
המפקח על ביצוע עבודות תחזוקת החשמל בקרונות, לא בדק אם הקבלן מילא את כל התנאים הנדרשים בחוזה לביצוע התחזוקה השוטפת, וממילא לא נדרש הקבלן לשלם קנסות על אי-עמידה בתנאים אלה. בגלל מגבלות הפיקוח והקנסות הקטנים אין בקנסות כדי להרתיע את הקבלן. 


11.
לפי החוזה, נדרש קבלן החשמל להחזיק מלאי של חלקי חילוף בתחנות העבודה בחיפה ובתל אביב.
הבדיקה העלתה שהמפקח אינו מקיים פיקוח בתחנות העבודה האלה כדי לוודא שיש בהם מלאי כנדרש. 


12.
במועד סיכום הביקורת, אוקטובר 1999, עשרה חודשים לאחר שפג תוקף החוזה לבדיקה ושיפוץ שוטף של סטטורים (בתי מנוע) של מנועי הסעה של קטרים, עדיין לא פרסמה הרכבת מכרז חדש
לביצוע העבודה.


14.
בשנת 1998 חרטה הרכבת בשביל גוף חיצוני 381 גלגלים, כולל פירוק. לפי חישובי משרד מבקר המדינה היה על הרכבת לגבות על פי המחירון לשעת עבודה לגורמי חוץ בעד עבודה זו 445,770 ש"ח, אולם היא גבתה 288,800 ש"ח בלבד. 


ב. מצב תיקון הליקויים

רשות הנמלים והרכבות
1. 
נערכים עתה בדקים תלת-יומיים. טפסי הבדק עודכנו לגבי שני סוגי הקרונות - הישנים והחדשים. טפסי הבדק ממולאים עתה כנדרש.
2.
החברה סיימה במארס 2001 את עבודתה בפרוייקט מחשוב התחזוקה, בהתאם לתכנון, וכל הגורמים בחטיבת הנייד פועלים בעזרת מערכת מחשוב זו, בכל פעילותם בתחום התחזוקה.
עדכון המערכת נמשך גם בשנת 2002, בנושאים כגון: שינויי גירסת תוכנה, ממשקים עם מערכות מחשוב פנימיות שונות ברכבת, שינויים ועדכונים כתוצאה מדרישות הבאות מהשטח, ועוד.

4. 
התחייבויות קבלן החשמל מתייחסות להקמת מבנה בתחנת תל אביב דרום לעבודת הקבלן, ואספקת אמצעי בטיחות לעליה לגג הקרונות:
המבנה בתל אביב דרום הוקם ביוני 1997, ופועל כשורה.


חיבור החשמל למבנה בוצע באוקטובר 1997, ופועל כנדרש.
מתקן בטיחות לעבודה על גג הקרונות נבנה לצרכים הפנימיים של רכבת ישראל; המתקן פועל, ובמידת הצורך קבלן החשמל משתמש בו.

5. 
פריטי ציוד החשמל ומיזוג האוויר שהיו במחסן בספטמבר 1997, נרכשו לפני חתימת החוזה עם קבלן החשמל, ומאז לא נרכש אף פריט בתחום האמור.
כל החלפים שהיו ברשות הרכבת נרכשו על ידי הקבלן. הרכבת אינה מזמינה יותר פריטי ציוד למערכות שבאחריות הקבלן לתחזוקה, ועבודות הקבלן כוללות ביצוע התחזוקה, אספקת כל החלפים הנדרשים ורכישתם.

6. 
תחזוקה שוטפת בקרונות מתבצעת עתה כנדרש. תקלה או קלקול, במערכות או בקרונות שבאחריות קבלן התחזוקה, מטופלים במסגרת חוזה התחזוקה. כן מוטלים על הקבלן קנסות, במידה ואינו מבצע את התחזוקה על פי החוזה.

7. 
נקבעו נוהלי פיקוח על עבודות קבלן החשמל. המפקח על עבודות אלה פועל במשרה מלאה, ובנוסף לו מתבצע פיקוח גם על ידי מנהל המוסך לתחזוקת קרונות.
8. 
תוכניות העבודה של קבלן החשמל, מוגשות כיום בצורה מסודרת, ומתואמות מול לוח הזמנים התפעולי של הרכבות, ועם מנהל מוסך הקרונות בחיפה.

9. 
הפיקוח על עבודות הקבלן בשעות הלילה, מתבצע על ידי מפקח במשרה מלאה, כולל נסיעות ברכבות, לבדיקת כשירותן. גם מנהל מוסך הקרונות מבצע ביקורות.

10. 
מתבצע עתה פיקוח כנדרש. קבלן החשמל משלם קנסות, בהתאם לממצאי הביקורת ובהתאם לדיווחים המתקבלים מגורמי התפעול.
הקנסות המוטלים הינם קטנים יחסית (בהתאם לחוזה), ורשות הנמלים והרכבות תגדיל אותם, כאמור במכרז שבהכנה לתחזוקת מערכות חשמל, מיזוג אויר, גנרטורים, מערכות בקרה, וכו', בקרונות נוסעים ישנים ובקרונות PUSH-PULL.
11. הפיקוח המתבצע עתה על ידי מפקח מטעם הרכבת, כולל גם את מלאי החלפים, המצוי ברשות הקבלן.
12. 
נבחר קבלן לביצוע שיפוץ הסטטורים (בתי מנוע).

14. 
בהתאם להנחיותיו של סמנכ"ל כספים ברכבת, מחירי חריטת הגלגלים לגוף החיצוני, הועלו בהתאם לפירוט הבא: החל מ-1.1.2000 - 90 דולר; החל מ-1.1.2001 - 110 דולר.
השקעת עתודות כספיות ברשות הנמלים והרכבות

הגופים המבוקרים: רשות הנמלים והרכבות; רשות הדואר; משרד האוצר - אגף החשב הכללי, אגף שוק ההון, ביטוח וחיסכון; רשות הדואר

א. ריכוז ממצאי הביקורת

1.
בשנת 1992 שילמה רנ"ר לממשלה, בהתאם לסעיף 35א(ד) לחוק רשות הנמלים והרכבות, התשכ"א-1961, מקדמה בסך כ-706 מיליון ש"ח (במחירי דצמבר 1999), על חשבון העברת המקרקעין של הרכבת לידיה. בעקבות זאת צומצמו היתרות הכספיות של רנ"ר שנועדו לפיתוח הנמלים. מאז מציגה רנ"ר את המקדמה בדוחותיה הכספיים כיתרת חוב של הממשלה. את עניין החוב מברר צוות שהקימה הממשלה, ובמועד הוצאת הדוח הכספי לא היה אפשר להעריך את הסיכויים לגבותו. עד ינואר 2001 לא החליט הצוות האמור בעניין החוב.

2.
ועדת הכספים של מועצת רנ"ר מקבלת בכל רבע שנה מסמנכ"ל לכלכלה וכספים דיווח על מצב תיק ההשקעות. הביקורת העלתה, שעד דצמבר 1998 הובאו בדיווחי הסמנכ"ל רק פרטים על התשואות שהשיגו ההשקעות שהושקעו על ידי מנהלי התיקים, ולא על אלה שהשיגו ההשקעות שהשקיעה רנ"ר בעצמה, משום שבידי רנ"ר לא היו נתונים על התשואות שהשיגו ההשקעות שהיא השקיעה בעצמה. בהעדר נתונים כאלה לא היה אפשר להשוות בין התשואות שהשיגו מנהלי התיקים לבין אלה שהשיגה רנ"ר בעצמה. 

6.
על רנ"ר להקפיד שהנחיותיה למנהלי התיקים ינוסחו בצורה ברורה, כדי להבטיח שהכספים יישאו את התשואה המרבית.

7.
בשנים 1997 ו-1999 היו הפרשים ניכרים בין שיעורי הריבית ששילמו בנקים שונים על פיקדונות רנ"ר: למשל, בנק א' שילם לרנ"ר בפברואר 1997 ריבית שנתית של 12.4% ואילו בנק ב' שילם 13.3%, ובחודשים מאי - יוני 1999 שילם בנק א' ריבית שנתית בשיעור 10% ואילו בנק ב' שילם 11%. רנ"ר לא פעלה כדי להשיג בכל הבנקים את הריבית המרבית. משרד מבקר המדינה העיר לרנ"ר, כי מאחר שמדובר בפיקדונות בסכומים ניכרים שהגיעו בשנת ב-1999 לכ-12 מיליון ש"ח עד כ-29 מיליון ש"ח, היה עליה לפעול לקבלת הריבית המרבית האפשרית בהתאם להיקף הכספי הניכר של השקעותיה בפיקדונות אלה. 

11.
ביולי 2000 פנתה רנ"ר למנהל תיקים ודרשה ממנו להחזיר לה כ-13,600 ש"ח מסכומי העמלות שנגבו מרנ"ר. מנהל התיקים לא נענה לדרישה בטענה שהעמלה נגבתה בידיעת רנ"ר. בנובמבר 2000 השיבה רנ"ר שהיא אינה מקבלת את טענות מנהל התיקים. עד דצמבר 2000 לא הוסדר העניין.

19.
בשנת 1998 החלו רנ"ר, רש"ת ואגף שוק ההון, ביטוח וחיסכון שבמשרד האוצר, להכין הצעת תיקון לתקנות קופות גמל בכל הקשור להפקדת הכספים בקופת גמל מתאימה. התיקון הנדרש בתקנות קופות גמל לא נעשה עד סוף שנת 2000. הרשויות גם לא הפקידו עד אז את כספי היעודה לתשלום גמלאות בקופת גמל, ולא קיבלו מנציב מס הכנסה פטור ממס על רווחי השקעותיהן מכספי היעודות.

21.
רשות הדואר עדכנה את העתודות לגמלאות בהתבסס על הנחה בדבר ריבית ריאלית של 5.3% להיוון, אף שלרשות אין הסדר עם החשכ"ל בעניין שיעור הריבית על הפיקדון שלה אצלו. חישוב שווי העתודה על בסיס ריבית גבוהה מדי לצורכי היוון מביא להפרשת סכומים קטנים מדי לעתודה לגמלאות. 

28.
בתקופה אפריל 1996 - אוגוסט 1999 העסיקה רנ"ר יועץ השקעות שהיה קשור בעקיפין לחברה שניהלה תיקי השקעות בשביל רנ"ר (היועץ שימש יו"ר ועדת השקעות של קופת גמל שליד תאגיד בנקאי, שאחת מהחברות שלו ניהלה תיקי השקעות בשביל רנ"ר). מן הראוי היה שרנ"ר תבחן אם אין חשש לניגוד עניינים בין חברותו של יועץ ההשקעות הפרטי בוועדות ההשקעות לבין היותו קשור לגורמים מחוץ לרנ"ר ובהם מנהל תיקים שלה.
ב. מצב תיקון הליקויים

רשות הנמלים והרכבות

1. 
במסגרת הדיונים שנערכו בממשלה לקראת תקציב שנת 2003, נתקבלה החלטה בדבר העברת פעילות הרכבת מרשות הנמלים והרכבות לחברה ממשלתית. במסגרת החלטה זו הוחלט על תיקון חקיקה בו יבוטל סעיף 41א לחוק רשות הנמלים והרכבות, (התשכ"א-1961).

בהתאם להחלטה זו, פנתה הלשכה המשפטית של משרד האוצר ליועץ המשפטי לממשלה, והודיעה כי בשלב זה אינה רואה מקום להיכנס לטענות המשפטיות בנושא העברת המקרקעין של הרכבת לידי רשות הנמלים והרכבות, ומציעה לעכב את הטיפול בנושא עד השלמת החקיקה, כאמור.
2. 
הנהלת הרשות מדווחת על מצב תיק ההשקעות הפנימי לועדת כספים, במקביל לדיווחים על תיקים בניהול מנהלי התיקים החיצוניים. אפיקי ההשקעה בתיק הניהול העצמי שונים מאשר האפיקים בהם פועלים מנהלי התיקים בהנחיות הרשות. כתוצאה מכך, מגיעים התיקים לתוצאות ולתשואות שונות, אשר אינן ניתנות להשוואה ביניהן.
6. 
ב-19.12.2001 עודכנו ההנחיות למנהלי תיקים, לאחר דיון ואישור ועדת הכספים של הרשות. כיום מופעלת מערכת מחשוב חדשה לניהול ומעקב אחר תיקי השקעות, והוגברו הפיקוח והמעקב אחר ביצוע הנחיות הרשות.
7. 
נוהל מו"מ עם הבנקים, ושיעורי הריבית שופרו. לדעת הרשות, אין אפשרות להימנע מדיפרנציאליות ולקבוע שיעור אחיד וגבוה, אך קיים מעקב אחר שיעורי הריבית בין הבנקים ולאורך זמן.
11.
הנושא נמצא בעיון משפטי לחוות דעת שנייה, ועל פיה יוחלט האם תוגש תביעה משפטית נגד מנהל התיקים ו/או הבנק.

19. 
הדיונים עם הממונה על אגף שוק ההון עדיין נמשכים. רנ"ר אינה מקבלת "אג"ח מיועדות", ומרבית השקעותיה (כ-75%) מצויות אצל החשכ"ל, על בסיס הסכם אשר נמצא עתה בבחינה מחדש. שאר רכיבי ההשקעה נדונו ואושרו על ידי ועדת הכספים של הרשות, ונושאים אופי סולידי.
רשות הדואר 
21. 
רשות הדואר החליפה את יועץ ההשקעות. היועץ החדש החל עבודתו ב- 1.1.2003. נבדקו עיסוקי היועץ, על מנת לוודא כי אין ניגוד עניינים בהעסקתו.

רשות הדואר עורכת רישום ומעקב נפרד על השקעת העתודות לפנסיה, מסוף שנת 2001.

עדכון העתודה לגמלאות, מבוסס על הנחה בדבר ריבית ריאלית של 5.3%, מאחר שלפי עמדת הרשות, הובטחה לה על ידי החשב הכללי, תשואה של 5.7% בגין הפיקדון המופקד אצלו. שעור ההיוון של 5.3% מהווה שקלול בין שיעור הריבית שהובטח לרשות לדעתה, בגין הפיקדון אצל החשכ"ל, לבין השיעור המשוער של הריבית כ-3.5%, הצפוי להתקבל בגין ההשקעות המופקדות בתאגידים בנקאיים.

מחלוקת זו היא חלק ממחלוקת רחבה יותר הקיימת בין הרשות למדינה, באשר לאחריות המדינה לעובדים המועברים ממשרד התקשורת לרשות הדואר. בבית הדין לעבודה מתנהלת עתה תביעה נגד המדינה והרשות, אשר הוגשה על ידי העובדים והגמלאים והמבוטחים בפנסיה תקציבית, לקבל סעד הצהרתי הקובע כי המדינה היא האחראית לתשלום גימלאותיהם. 

בהתאם להצעת בית הדין פנו הצדדים להליך גישור, במסגרתו מתנהל משא ומתן בין הצדדים ובין המדינה לרשות, במטרה להגיע להסכמה כוללת בדבר כל המחלוקות הקיימות בין הצדדים. 

במסגרת המו"מ דנים בהסדר לפיו תועבר האחריות לתשלום גימלאות כל העובדים, החל ממועד פרישתם לגימלאות, למדינה, בתמורה לסכומים שיועברו על ידי הרשות למדינה, לפי תחשיבים והנחות אקטואריות שיהיו מקובלים על הצדדים, ובכלל זה שעורי ההיוון והתשואה.
רשות הנמלים והרכבות

28. 
היועץ הועסק עד חודש אוגוסט 1999, והוחלף במסגרת מדיניות רענון היועצים.
השכרת מקרקעין ברכבת ישראל 

הגופים המבוקרים: רשות הנמלים והרכבות - רכבת ישראל; משרד האוצר - אגף החשב הכללי

א. ריכוז ממצאי הביקורת

2.
כתוצאה מאיחורים בחידוש ההרשאות לרשות לעשות עסקאות במקרקעין של המדינה, הנמצאים ברצועה של מסילת ברזל פעילה ובתחנות רכבת, היו פרקי זמן שבהם השכירה הרכבת נכסים בלא שהיתה לה הרשאה לכך, והחזקה בנכסים נמסרה בהסתמך על חוזים שהוכנו וטרם נחתמו. דמי השכירות לא נגבו עם מסירת החזקה אלא רק לאחר שחודשו ההרשאות ונחתמו החוזים.

3. 
לקראת מכרז שעמדה הרכבת לפרסם באמצע שנת 1992 להשכרת מבנה ששטחו כ-830 מ"ר, במתחם בני ברק, לא נעשתה שומה אלא נעשה שימוש בשומה שנעשתה ביוני 1991 לנכס אחר באותו מתחם. אף על פי שעברו יותר מחמש שנים ממועד השומה מיוני 1991, לא נעשתה שומה חדשה ודמי ההרשאה נקבעו על פי החוזה מ-1992, בתוספת הפרשי הצמדה. על הרכבת היה לקבוע בחוזי השכירות תנאים למימוש האופציה שבחוזה, וכן לקבוע שהרכבת רשאית לשנות את תנאי השכירות על פי השינויים שיחולו בתנאי השוק.

4.
בינואר 1997 פרסמה הרכבת מכרז להשכרת מבנה בשטח 760 מ"ר במתחם בני ברק ששימש בשנים 1991 - 1996 מחסן של חברה על פי חוזה שעמד לפוג באותו חודש. במארס 1997 נחתם עם הזוכה חוזה שתוקפו עד פברואר 2000, בלי שנעשתה שומה לקביעת דמי ההרשאה הראויים לנכס האמור, אף שעברו יותר מחמש שנים מאז נעשתה שומה קודמת לנכס זה. 
5. 
שוכר החזיק מאז 1974 מגרש שטח של 5.8 דונם במתחם תחנת הרכבת בהרצליה, על פי חוזה שהוארך מפעם לפעם. ביוני 1994 נחתם עמו חוזה לשנה נוספת, עד מאי 1995, תמורת כ-115,000 ש"ח לשנה, בהצמדה למדד המחירים לצרכן ממאי 1994. דמי ההרשאה נקבעו שלא על פי השומה שנעשתה לקראת החתימה על הארכת החוזה, והיו נמוכים בכ-41,000 ש"ח בשנה מאלה שנקבעו בשומה האמורה, בלא שהדבר נומק.

9.
לא תמיד עמדה הרכבת על קבלת ערבויות משוכרי הנכסים ולא תמיד הקפידה להתאים את סכום הערבות להיקף הכספי של החוזה. לעתים הסכימה הרכבת לתנאי ערבות טובים פחות מהמקובל אצלה, ובשל כך אף נגרמו לה הפסדים. 

10.
במשך כשש שנים, מתחילת 1993 עד תחילת 1999, לא קיבלה הרכבת משוכר בבני ברק את החלק הארי מהערבות, והיא לא נקטה נגדו אמצעים, על אף שמדובר בהפרה יסודית של החוזה שבגינה היא היתה רשאית לבטלו. 

11.
עד מועד סיום הביקורת, אפריל 2000, לא חתם שוכר בבני ברק על הארכת החוזה והמשיך להחזיק בשטח. השוכר לא נדרש להמציא לרכבת ערבות בסכום דמי ההרשאה המעודכנים בסך 326,000 ש"ח, ונותרה בידיה ערבות בסך 144,000 ש"ח בלבד.

12.
מאז 1972 מחזיק שוכר מקרקעין של הרכבת בשטח של 8.77 דונם במתחם בני ברק, אולם הערבות הבנקאית שהשוכר נדרש להמציא נותרה בסך 96,500 ש"ח, ודמי הרשאה בסך 252,000 ש"ח לשנה צמוד למדד ספטמבר 1996.

14.
הרכבת לא מנעה תמיד מלקוחותיה להשכיר לאחרים, ללא רשותה, חלקים מהנכסים שהם שכרו ממנה. משאישרה הרכבת השכרות משנה, היא לא בחנה אם יש מקום לשנות את תנאי השכירות כדי שהיא תיהנה מההכנסות שנוצרו מהשכרות משנה אלו. לקראת ההארכות לא נבחנה האפשרות להעלות את דמי ההרשאה בעקבות השכרת חלק מהשטח בשכירות משנה. בהסכם פשרה לא נקבעו ערבויות שעל השוכר להמציא לרכבת, לא נקבע הפיצוי לרכבת בשל פיגור בתשלומים ולא האמצעים שיינקטו בשל הפרת ההסכם.

15.
בחוזה אחד ברכבת נקבעו פיצויים בסך 300 ש"ח על כל יום של פיגור, אף שדמי ההרשאה היו בסך 400 ש"ח ליום, ובחוזה אחד נקבעו פיצוים על פיגור בפינוי המושכר בסך 500 ש"ח ליום, אף שדמי ההרשאה היו בסך 700 ש"ח ליום.

16.
הרכבת השכירה לשוכרים שטחים נוספים על אלה שבהם החזיקו, בלי שנקטה הליכי מכרז ובלא שקיבלה פטור ממכרז, כנדרש בחוק חובת המכרזים, התשנ"ב-1992, ותקנותיו.

21.
באפריל 1992 האריכה הרכבת חוזה שכירות בחמש שנים, עד אוגוסט 1996, בלא שביקשה את אישור החשכ"ל. החוזה הוארך שוב באוגוסט 1996, בפברואר 1997 ובאוגוסט 1999 עד אוקטובר 2000. תקופת ההתקשרות הסתכמה בתשע שנים, משנת 1991. לכל ההארכות האלה נתנה הרכבת פטור ממכרז בלי שביקשה את אישור החשכ"ל.

22.
לא תמיד הקפידה הרכבת על מדידת הנכסים לקראת השכרתם ובמהלך הזמן התגלו אי-התאמות בין השטחים הנקובים בחוזים לבין אלה שהוחזקו בפועל. שוכרים החזיקו שטחים גדולים מהנקוב בחוזים עמם והרכבת לא גבתה מהם את מלוא דמי ההרשאה בעד השטחים שהחזיקו בפועל. 

23.
שוכר הקים סככת ברזל בשטח של 212 מ"ר בצמוד לאחד המבנים שהושכרו לו, ללא אישור הרכבת. פעמיים דרשה ממנו הרכבת לפרק את המבנה, אולם השוכר לא עשה כן והרכבת לא נקטה נגדו צעדים כלשהם. 
25. הרכבת מנהלת זמן רב משא ומתן עם שוכר בעניין חריגות בנייה, כדי להגיע להסכם פשרה. בדצמבר 1999 פנה סמנכ"ל מסחר, כלכלה וכספים לחשכ"ל בעניין המשא ומתן וציין כי השוכר השתלט שלא כדין על שטח גדול פי 2.5 מזה שנמסר לו על פי החוזים, והוא ניצל את חוסר התיאום שהיה ברכבת בין אגף הנדסה לבין אגף המסחר. 

27.
בפברואר 1995 התברר לרכבת כי שוכר פלש לשטח של 5.8 דונם שנמצא בין שני מבנים ששכר ממנה, ובצמוד לאחד מהם הקים כבש מבטון (רמפה) בשטח של 220 מ"ר. הרכבת דרשה ממנו לפנות את השטח ולהפסיק את העבודה במקום אולם הוא התעלם מדרישתה. הרכבת לא חייבה את השוכר בחלק מהפרשי ההצמדה שהיה עליו לשלם, עקב טעות בקביעת מדד הבסיס. הרכבת לא תיקנה את הטעות.

29.
משנת 1994 ועד אוקטובר 2000 השכירה הרכבת חניון ציבורי בתחנת הרכבת בחיפה על פי חוזים שהוארכו פעמים מספר על סמך אופציות, או חודשו בעקבות מכרזים שבהם זכה השוכר. מאז תחילת שנת 1995 העלה השוכר את תעריפי החניה פעמים אחדות בלא אישור הרכבת. בעקבות זאת העלתה הרכבת את דמי ההרשאה לשוכר, אולם לא נקטה אמצעים נגדו בניגוד לנקבע בחוזה ואף האריכה את החוזה. העלאת דמי החניה שלא באישור הרכבת שוללת ממנה את האפשרות לקבוע תעריפי חניה על פי שיקולים ענייניים, בכללם מחויבותה לעודד את הציבור להשתמש בשירותי הרכבת. 

ב. מצב תיקון הליקויים

רשות הנמלים והרכבות
2. 
עדיין אין לרכבת הרשאה לחתום על עסקאות במקרקעין. לנושא ההרשאה יש היבטים משפטיים וציבוריים. רשות הנמלים והרכבות תעלה את הנושא על סדר היום עם משרד האוצר.

5-3. 
מבוצעת עתה שומה לכל המקרקעין והמבנים, בסמוך למועד פרסום מכרז על השכרת נכס.

12-9.
הערבויות מועברות עתה לרכבת מיד עם חתימת החוזה, על פי נהלי רנ"ר ורכבת ישראל.
14. 
נושא השכרות משנה מופיע עתה במכרזים ובחוזים כחלק בלתי נפרד מהחוזה ומהמכרז, ומיושם באמצעות בקשה המועברת לרכבת ישראל, ובאישור רכבת ישראל מראש ובכתב, תוך הגדלת דמי השכירות, על פי עניין ואופי השכרת המשנה.

15. 
שכירות יומיים. בנוסף, קיימת ערבות בנקאית, בגובה דמי ההרשאה, המהווה ביטחון לאי פינוי הנכס, לנזקים שגרם השוכר, ועוד.

16. 
שטחים בסמוך למושכר ניתנים עתה רק בדרך של מכרז, אלא אם כן ניתן פטור ממכרז, על פי נהלי רנ"ר ורכבת ישראל.
21. 
כיום אין התקשרויות בחוזים, לתקופה מעל שלוש שנים, במקרקעין ובנכסים.


כל בקשה להתקשרות מעל שלוש שנים, נבחנת ומועברת לאישור החשב הכללי.
22.
בוצעת מדידה לכל נכס או מבנה בתחום המקרקעין, לפני השכרתו.

23,25,27.
נערכו הסדרי פשרה בכל חריגות הבנייה בעבר, והוגשו לאישור החשכ"ל. מאז הביקורת לא ניתנים אישורים לחריגות בנייה.

צוות הפיקוח על נכסי הרכבת ומקרקעיה, מסייר במקרקעי הרכבת, ובמיוחד במקומות המועדים לחריגות ולפלישה. כל פלישה מטופלת עתה מיידית, ובעת הצורך באמצעים משפטיים.

29. 
מחירי החנייה בחניוני הרכבת המופעלים על ידי מפעיל חיצוני, הינם באישור ובפיקוח הרכבת. 


החניונים נבדקים אחת לחודש על ידי יחידת הפיקוח. ממצאי בדיקת מחירי החנייה נמסרים למנכ"ל הרכבת.

רשות שדות התעופה 
מפגעי רעש

דו"ח 47
החלטת ממשלה בק/16 - 25 למארס 1997
א. 
בהסתמך על החלטה מספר 1540 של הממשלה מיום 29 לינואר 1997, לבקש מהצוות הבין-משרדי שהוקם לבחון הצעות לתקנות למניעת רעש מכבישים, שהוכנו על-ידי המשרד לאיכות הסביבה.

ב.
להקים צוות לענין "רעש מטוסים" בראשות מנכ"ל משרד התחבורה ובהשתתפות נציגי המשרד לאיכות הסביבה, מינהל התעופה האזרחית, רשות שדות התעופה וצה"ל. הצוות יגבש הצעה לתקנות רעש מטוסים, כולל מטוסי חיל האויר, וכמו-כן יבחן כללים להפעלת "אגרת רעש" על החורגים מן הכללים.


הצוות ישלים עבודתו בתוך 4 חודשים.

ג. 
הממצאים בדו"ח מבקר המדינה בענין רעש תחבורה ורעש מטוסים יהיו לנגד עיניהם של שני הצוותים הנ"ל.


דו"ח ביניים יוגש בתוך חודשיים לאגף לביקורת המדינה וועדת השרים תדון בו במידת הצורך.

ד. 
להטיל על משטרת ישראל לבחון מחדש את מדיניותה, לפיה אין פותחים תיקים כלפי "מחוללי רעש". המפקח הכללי של המשטרה ידווח לאגף לביקורת המדינה על תוצאות הבחינה בתוך 6 חודשים. 

ביצוע ההחלטה

רשות שדות התעופה
ב. 
מנכ"ל משרד התחבורה מינה צוות בראשות היועץ המשפטי של המשרד, לצורך קידום החקיקה בנושא רעש מטוסים. הנושא נמצא גם בטיפול ועדת הכלכלה של הכנסת. במקביל לטיפול החקיקתי בנושא, הוקם צוות מקצועי בין-משרדי בראשות ראש מינהל התעופה האזרחית במשרד התחבורה, אשר גיבש תוכנית לשיפור "אקלים הרעש" בנתב"ג. התוכנית הובאה לידיעת הגורמים המוסמכים בסוף שנת 2000. רשות שדות התעופה פועלת לגיבוש הצעת מדיניות כוללת, לענין רעש מטוסים.

רכישות מתקציב פיתוח

דו"ח 52א'

הגוף המבוקר: רשות שדות התעופה
א. ריכוז ממצאי הביקורת

1.
בנוהל "היערכות להתקשרות עם ספקים ועקרונות לבחירתם" לא צוין סכום מרבי של התקשרות המשך שמותר למנכ"ל לאשר, ואף לא נדרש לדווח למועצת הרשות על התקשרויות המשך בסכומים גדולים בהרבה מסכומי ההתקשרויות המקוריות. 

ב. מצב תיקון הליקויים

רשות שדות התעופה 

1. 
ברכישות עתידיות שמעבר לרכישה המיידית במכרז, נוהגת כיום הרשות לציין במכרזים את הכמויות האופציונליות לרכישה עתידית, ואת לוחות הזמנים המשוערים למימוש האופציה. תנאי האופציה משוקללים בהחלטה על המכרז.

ברכישת חלקי חילוף והשוואת הצעות לחלקי חילוף במסגרת מכרזים לאספקת ציוד תפעולי, נדרשים המציעים במכרזים לכלול בהצעתם: פרוט בטבלאות של חלקי החילוף הנדרשים לתחזוקה מונעת ולתיקוני שבר, על פי הוראות היצרן וניסיונו. הטבלאות מחולקות לפי קטגוריות שונות כגון מנוע, תיבת הילוכים, מערכות הידראוליות. 

הזוכה מתחייב שבמידה וידרשו חלפים לתחזוקה מונעת מעבר לרשימה שהציע למכרז, יסופקו חלפים אלה ללא עלות נוספת לרשות, ובמידה ויוותרו חלפים עודפים, יהיה מחויבים לרכשם מהרשות במחיר עלות. 


כן יוקם צוות היגוי שיתווה מדיניות רכישות ויעקב אחר ישומה.

רשות השידור

ענייני כוח אדם

דו"ח 53א'

הגופים המבוקרים: רשות השידור; משרד האוצר, הממונה על השכר והסכמי העבודה 

א. ריכוז ממצאי הביקורת

2. 
ברשות יש מועסקים שאינם חלק משיא כוח האדם, ששכרם משולם על סמך שוברי תשלום מתקנות תקציב הפעולות (להלן - מועסקים לפי ש"ת); הביקורת העלתה, שכ-70% מ-700 המועסקים לפי ש"ת ברציפות, הועסקו בעיקר בתפקידים הנעשים אף בידי עובדי הרשות, וכמחציתם מועסקים ברשות בין 3 ל-17 שנים. עוד נמצאו 36 גמלאים שהרשות המשיכה להעסיקם לפי ש"ת, מרביתם בתפקידים שביצעו לפני הפרישה. יוצא אפוא, שבאמצעות העסקה לפי ש"ת מגדילה הרשות את כוח האדם שהיא מעסיקה מעבר לשיא כוח האדם, על ידי מימון שכרם מתקנות תקציב הפעולות.

ב. תגובות המבוקרים

רשות השידור

2. 
ב-31.01.2003 הופסקה העסקת עובדים על סמך שוברי תשלום. החל מ-1.02.2003 ,מועסקים העובדים בחוזי העסקה.


שכרם של אמנים, מומחים, אורחים, נגנים וזמרים, המוזמנים להשתתף בשידורים שלא על בסיס קבוע, משולם החל מ-1.02.2003, במסגרת נפרדת.

נושאים מערכתיים

נסיעות לחו"ל בתפקיד

נסיעות בתפקיד של עובדי מדינה לחו"ל

דו"ח 51ב'

החלטת ממשלה תמ/1 - 28.3.2001

בהמשך להחלטה מספר 1187(תמ/31) מיום 11.4.1991:

א. 
מנכ"ל משרד ממשלתי אחראי לאישור נסיעות לחו"ל בתפקיד של עובדי משרדו. החשב הכללי ונציב שירות המדינה יכינו הוראה חדשה בענין זה. ההוראה תפורסם בתכ"ם ובתקשי"ר.


הערות מבקר המדינה ילקחו בחשבון במהלך הכנת ההוראה, שתוגש לאגף לביקורת המדינה במשרד ראש הממשלה, בתוך ארבעה חודשים.


נציג נציבות שירות המדינה ירכז פעולות ההכנה.

ב. 
בהמשך לסעיף ג' להחלטה הנ"ל, משרד האוצר יבחן את שאלת המקורות למימון הוצאות נסיעה בתפקיד לחו"ל של חשב או סגן חשב במשרד ממשלתי, ויגיש המלצותיו תוך שלושה חודשים לוועדת השרים לעניני תיאום, מינהל וביקורת המדינה.

ג. 
החשב הכללי במשרד האוצר ידווח מידי שישה חודשים לוועדת השרים לעניני תיאום, מינהל וביקורת המדינה, על כל הנסיעות בתפקיד לחו"ל שבוצעו במשרדי הממשלה, ומקורות המימון שלהן.

ד. 
מנכ"ל לא יאשר בדיעבד נסיעות לחו"ל בתפקיד לעובד מדינה, למעט מקרים חריגים במיוחד, בהתאם להנחיות מאת נציבות שירות המדינה, ובאישור השר הממונה.

ה. 
נסיעות לחו"ל כאמור, במימון מלא או חלקי שאינן מתקציב המשרד, ייבחנו על-ידי היועץ המשפטי של המשרד. חוות-דעת היועץ המשפטי של המשרד תובא בפני המנהל הכללי, טרם קבלת החלטתו.

ו. 
נסיעות מנכ"ל או בעל מעמד מקביל, יאושרו על-ידי השר הממונה.

ז. 
ועדת השרים רושמת את הודעת נציג החשב הכללי במשרד האוצר, בענין המכרז ועדכון סדרי ההתקשרות עם חברת אל-על וסוכני הנסיעות, שיוצאו בקרוב, במגמה להביא להקטנת העלויות למדינה, למימון הוצאות נסיעה לחו"ל בתפקיד לעובדי מדינה.


דיווח בנושא יועבר בתוך שלושה חודשים לאגף לביקורת המדינה במשרד ראש הממשלה. 

ביצוע ההחלטה

משרד התחבורה

א. 
המנהל הכללי של משרד התחבורה מינה ועדת נסיעות משרדית, שתפקידה לבדוק את הבקשות, ולהמליץ לפניו על אישור או דחייה של הנסיעות.


ועדת הנסיעות עובדת על פי נוהל משרדי, מאושר על ידי המנהל הכללי, כמתחייב מהוראות התקשי"ר.


מופעל נוהל לאישור נסיעות בתפקיד לחו"ל באמצעות דרישה ממשלתית (G.R), שנכתב על ידי ועדה בין-משרדית, שכללה נציגי המשרד וחברת אל-על.


הוצאות טיסות פיקוח של עובדי מינהל התעופה האזרחית, תוקצבו בסעיף נפרד במסגרת נסיעות לחו"ל, על פי טופס בקשה לאישור טיסות אלה.
משרד התחבורה  - מחלקת עבודות ציבוריות 
א. 
נוהל נסיעות בתפקיד לחו"ל, אושר על ידי מנכ"ל מע"צ באוגוסט 2001. על פי הנוהל פועלת ועדת נסיעות פנימית במע"צ, שבאחריותה להמליץ בפני המנכ"ל בנושא נסיעות לחו"ל בתפקיד, של עובדי מע"צ.

אישור הבקשות לנסיעות - בידי המנכ"ל בלבד.
משרד התקשורת
א. 
המשרד פועל לפי נוהל משרדי - יציאה לחו"ל בתפקיד.

סדרי אישור נסיעות בתפקיד של עובדי מדינה לחו"ל

החלטת ממשלה תמ/35 - 18.12.2001

בהמשך להחלטה מספר 116(תמ/1) מיום 19.4.2001, לתקן החלטה מספר 1187(תמ/31) מיום 11.4.1991 באופן שסעיפים ז' ו-ח' להחלטה יבוטלו, ובמקומם ייקבע:

א. 
מנכ"ל המשרד יכין אחת לששה חודשים דיווח על נסיעות בתפקיד לחו"ל שנעשו מתקציב משרדו.

ב. 
הדיווח יכלול את שמות הנוסעים, משך הנסיעה, ארץ היעד, מטרת הנסיעה וההוצאה.

ג. 
הדיווח יועבר לחשב הכללי ולנציב שירות המדינה במועדים הבאים: 31.12; 30.6.

ד. 
נסיעות לחו"ל של עובדי קהיליית המודיעין לא ייכללו במסגרת דיווח זה. כמו כן לא ייכללו בדיווח נסיעות של עובדי מדינה הקשורות לאינטרסים הביטחוניים או לקשרי חוץ רגישים של המדינה.

ה. 
תינתן אפשרות לציבור לקבל דיווחים על-פי סעיף ב' לעיל.

ביצוע ההחלטה

משרד התחבורה

א-ג.
משרד התחבורה מדווח לנציבות ולחשב הכללי אחת לשישה חודשים על הנסיעות בתפקיד לחו"ל שמומנו מתקציב המשרד, כמתחייב מהחלטת הממשלה.


דו"ח נסיעות בתפקיד של עובדי משרד התחבורה לשנת 2002, ישלח לנציבות ולחשב הכללי, לאחר קבלת עדכונים אחרונים מאגף הכספים.

מחלקת עבודות ציבוריות 
א-ג.
מידי חצי שנה, מעבירה מע"צ לנש"מ, באמצעות מרכזת ועדת הנסיעות לחו"ל במע"צ, דיווח פרטני על נסיעות בתפקיד של עובדי מע"צ לחו"ל, שנעשו מתקציב מע"צ. פרטי הדיווח מתבצעים בהתאם לדרישות נש"מ.
משרד התקשורת
א-ג.
בהתאם להחלטת הממשלה, הוכן דו"ח חצי-שנתי המתייחס לנסיעות במחצית הראשונה של שנת 2002, ובסוף חודש ינואר 2003 יוכן הדו"ח למחצית השניה של 2002.

נסיעות של שרים ופמליותיהם

המבוקר הראשי: משרד ראש הממשלה

א. ריכוז ממצאי הביקורת
1.
יש לקבוע באופן ברור מי הם בגדר "מלווים" לשר, ואם רשאי השר לצרף לנסיעתו, נוסף על המלווים שאישרה הממשלה, גם משלחת של המשרד שנסיעתה מאושרת בהליך הרגיל הנהוג במשרד, לפי הוראות התקשי"ר. במקרה כזה ראוי הוא, שהשר יביא לידיעת הממשלה את המספר הכולל של עובדי המשרד שייסעו לחו"ל למטרה שלשמה הוא נוסע, שאם לא כן מה הטעם בציון מספר המלווים באישור שנתנה הממשלה. כן יש לקבוע כיצד תאושר נסיעתם של אנשי הפמליה - האם בהליך הרגיל של אישור נסיעות לחו"ל בידי מנכ"ל המשרד, לאחר דיון בוועדת הנסיעות של המשרד, או בדרך אחרת.
2.
ראוי לקבוע הוראות מפורשות לגבי המחלקה שבה רשאים לטוס שרים ולגבי המחלקה שבה רשאים לטוס מלוויהם. כמו כן ראוי לקבוע כמה מלווים של השר (אם בכלל) רשאים לטוס במחלקה שבה טס השר, ותפקידיהם. 

3.
ראוי לקבוע הנחיות ומגבלות לגבי טיסות של שרים במטוסים של חברות פרטיות, ובכלל זה לשקול אפשרות שהחשכ"ל יוציא מכרז בנושא זה, שתוצאותיו יחייבו את כל השרים, שבשל נסיבות מיוחדות יזדקקו לטיסה במטוס מיוחד.

4.
מן הראוי לקבוע הנחיות ברורות, שלפיהן עובד שמתלווה אל השר יידרש לשלם מכיסו לפני עזיבתו את המלון כל הוצאה חריגה, כמקובל לגבי עובדי מדינה שנוסעים לחו"ל בתפקיד.

5.
נושא הוצאות האש"ל לשר ופמלייתו פרוץ ובלתי מוסדר. בהוראות שנקבעו בעניין זה אין תקרה להוצאות האש"ל של השרים בזמן שהייתם בתפקיד בחו"ל; אין הוראות המחייבות הפרדה בין הוצאות השרים לבין הוצאות הפמליות; ואין הוראות המבחינות באופן ברור בין הוצאות האש"ל של השר, שהן על חשבון המדינה, לבין הוצאותיו הפרטיות והוצאותיהם הפרטיות של מלוויו. מבדיקת הנושא עלה, כי לעתים עובדים שמתלווים לשר בנסיעות לחו"ל, נהנים מקופת המדינה שלא כדין. יש לקבוע הוראות וכללים ברורים בנושא זה. לדעת משרד מבקר המדינה, כשם שנקבעה תקרה להוצאות שרים על "ביגוד אחר", כן ראוי לשקול שיטה שלפיה תיקבע לשרים תקרת הוצאות לאש"ל בחו"ל התואמת את מעמדם. סכום זה ישמש להוצאותיו האישיות של השר, בהבחנה מהוצאותיו על פעולות רשמיות בזמן שהייתו בתפקיד בחו"ל, אשר כמובן ימומנו מתקציב המשרד.

6.
ראוי לקבוע הוראות ברורות בנושא החזר ההוצאות על רכישת ביגוד רשמי, כפי שנקבע לגבי "ביגוד אחר". במסגרת הוראות אלה יש לציין אחת לכמה זמן רשאי השר להחזר הוצאה זו, ולקבוע הגדרה מעודכנת למונח "ביגוד רשמי".

7.
ראוי לקבוע כללים לשכירת כלי רכב ונהגים בעבור שר ופמלייתו השוהים בתפקיד בחו"ל, ובכלל זה את סוגי כלי הרכב. 

8.
בנסיעות של שרים ופמליותיהם לחו"ל נשכרים בעבורם מכשירי טלפון סלולריים, כדי לאפשר להם תקשורת נאותה במהלך ביקורם. נוסף על כך בחשבונות בתי המלון כלולות גם שיחות טלפון בין-לאומיות. ברוב חשבונות הטלפון שנבדקו לא צוין אם היו גם שיחות למטרות פרטיות. אי-ציון פרט זה בולט במיוחד בחשבונות על שיחות בטלפונים סלולריים, שהתשלומים בגינם מסתכמים לעתים באלפי דולר לביקור. לא נקבעו הוראות ברורות בנושא זה שמגבילות את השימוש של פמליית השר בטלפון רק לשיחות בתפקיד, ומחייבות דיווח על שיחות פרטיות. 

9.
לא פורסם מכרז לבחירת החברות שמהן ניתן לשכור טלפונים סלולריים לשימוש בחו"ל.

11.
יש לקבוע הוראות ברורות ומפורטות בכל הקשור לנסיעות לחו"ל של עובדי מדינה המתלווים לשרים - ובכלל זה הוראות בעניין אישור הנסיעות ובעניין החזר הוצאות האש"ל והוצאות אחרות בחו"ל, שכן המצב היום רחוק מלהיות מניח את הדעת. 

ב. מצב תיקון הליקויים

משרד ראש הממשלה

1. 
בכל מקרה בו מצטרף נלווה לשר, מתבקש הנלווה למלא טופס בקשה לאישור נסיעת עובד לחו"ל (מדף 2495), בחתימת השר. הטופס מועבר לאישור החשב והמנכ"ל, בצירוף הנתון על החלטת הממשלה בדבר מספר הנלווים לשר.

2. 
שר היוצא לחו"ל רשאי לטוס במחלקת עסקים. כל נלווה לשר, שאינו מנכ"ל או מקביל מנכ"ל, (למעט המאבטח הצמוד לשר), טס במחלקת תיירים.

3. 
טיסות שרים במטוסים של חברות פרטיות היו במקרים בודדים. מדובר באירוע חריג ואין לגביו נהלים. עד לפרסום מכרז החשכ"ל בנושא זה, המשרד מקפיד לקבל אישור מראש ממנכ"ל המשרד.
4. 
בנוהל המשרדי לנסיעות לחו"ל, מודגש כי על הנוסע לשלם את הוצאותיו האישיות טרם עזיבתו את המלון. במקרים חריגים, בהם מתקבל חשבון המלון הכולל הוצאות אישיות של עובדים, ההחזר מתבצע בניכוי משכר העובד, או בתשלום אישי.
5. 
ועדת אלוני - ועדה ציבורית שמינתה הכנסת, בראשות השופט (בדימוס) שאול אלוני, שעניינה שכר ותשלומים אחרים לנושאי משרה ברשויות השלטון, אמורה לקבוע הנחיות לזכויות שרים. בהתאם לחוות דעתו של היועץ המשפטי במשרד האוצר, המופנית לחשכ"ל והמצורפת לחוברת "זכויות שרים", שר זכאי להוצאות כלכלה עד 25 דולר ליום, ולהחזר הוצאות על פי קבלות. על פי הנחיה זו, משרד ראש הממשלה נוהג לשלם לשר החזר הוצאות מלא על פי קבלות. בנוסף, מקבל השר דמי כלכלה בגובה 25 דולר ליום טרם צאתו לחו"ל.


מאחר ולא ניתן לבצע הבחנה בגוף החשבון בין הוצאות אירוח ואחרות המוגשות על ידי השר, המשרד מחזיר לשר את מלוא הוצאותיו, בגין דרישתו.
6. 
חשבות משרד ראש הממשלה משלמת החזרים עבור ביגוד רשמי הנרכש לנסיעות לחו"ל ולאירועים מיוחדים, על פי רשימת הביגוד המותרת. עבור שרות או אשת ראש הממשלה, משלמת החשבות עבור רכישת ביגוד מיוחד הנדרש לאירועים מיוחדים.

7. 
שכירת רכב עבור השר בחו"ל היא בהתאם להנחיות היחידה לאבטחת אישים, ומתבצעת על ידי נציגות ישראל במדינה בה עתיד השר להתארח.

8. 
הזמנת מכשירי טלפון ניידים, נעשית בהתחשב בדרישת היחידה לאבטחת אישים המלווה את השרים ביציאתם לחו"ל. מאחר והשר זכאי לקבל החזר הוצאות על פי קבלות, חשבות המשרד נוהגת לשלם החזר עבור הוצאות טלפון, שיחות טלפון שבוצעו במלון וממכשיר הטלפון הסלולרי.

חשבות המשרד אינה נוהגת לבקש מהשר פירוט שיחות, למעט במקרים של חשבונות בלתי סבירים.

9. 
עד לפרסום מכרז לבחירת חברות מהן ניתן לשכור מכשירי טלפון נייד, המשרד מקצה מכשירי טלפון נייד מחברות שונות.

11.
 התייחסות משרד ראש הממשלה כלפי מלווה השר, זהה להתייחסות כלפי כל עובד המשרד היוצא לחו"ל בתפקיד, וזאת על פי הוראות התכ"מ, התקשי"ר, ונהלי החשכ"ל. התייחסות זו זהה הן מבחינת אישור הנסיעה טרם היציאה לחו"ל, והן מבחינת החזר הוצאותיו של העובד עם שובו ארצה.

מתנות לנבחרים ולעובדי ציבור

הגופים המבוקרים: משרד ראש הממשלה; משרד האוצר; משרד הבינוי והשיכון; משרד הבריאות; המשרד לעניני דתות; משרד החוץ; משרד החינוך; משרד החקלאות ופיתוח הכפר; משרד המשפטים, האפוטרופוס הכללי; משרד העבודה והרווחה; המשרד לקליטת העלייה; המשרד לשיתוף פעולה אזורי; משרד התחבורה; משרד התיירות; משרד התעשייה והמסחר; משרד התקשורת; משרד התשתיות הלאומיות

רישום המתנות במשרדי הממשלה, ניהול המצאי 

והדיווח לאפוטרופוס 

א. ריכוז ממצאי הביקורת 

1. 
בנסיבות שבהן חובת הדיווח לאפוטרופוס ומסירת המתנה לידיו אינה מקוימת, מחייב המנהל התקין, כי כל עוד המתנות, שהן קניין המדינה, נמצאות ברשות משרדי הממשלה, ינהלו הללו רישום של המצאי, יפקחו עליו, ויקבעו נהלים פנימיים בעניין זה, ובכללם את הגורם במשרד שיטפל במתנות.

ב. מצב תיקון הליקויים

משרד ראש הממשלה

1. 
בחודש ספטמבר 2002 נכנסו לתוקפן תקנות שירות הציבור (מתנות) (תיקון), התשס"ב-2002, הקובעות שורה של הסדרים ביחס לטיפול במתנות הניתנות לעובד ציבור, באשר הוא עובד ציבור.


חלק ניכר מן ההוראות הקבועות בתקנות, מיושמות במשרד ראש הממשלה, בהתאם לנוהל המשרדי הקיים. במשרד קיימת ועדה משרדית לטיפול במתנות, ומתנהל רישום של המתנות המתקבלות ושל החלטות בנוגע אליהן, במסגרת ספר המתנות המשרדי.


ועדה בין משרדית עוסקת עתה בגיבוש נוהל מפורט בנושא קבלת מתנות, לכלל שירות המדינה. עם סיום עבודת הוועדה, ולאחר אימוץ הנוהל הסופי שמתייחס לשירות המדינה כולו, ניתן יהיה לעדכן את הנוהל המשרדי, בהתבסס על התקנות החדשות והנוהל הכללי הנ"ל.

משרד המדע והטכנולוגיה

1. 
המשרד מינה אחראית על רישום וניהול המתנות, אשר השר, המנכ"ל ועובדים אחרים מקבלים במסגרת תפקידם. האחראית מנהלת כרטסת מתנות ובה, מספר סידורי ותאור המתנה. העובדת אחראית גם על שמירת המתנות שלא הועברו לאפוטרופוס הכללי.


המשרד מדווח לאפוטרופוס הכללי על המתנות שנתקבלו.

משרד התחבורה 

1. 
החל משנת 1999, בעקבות הביקורת, מנהל משרד התחבורה רישום מסודר וקפדני של כל המתנות במשרד. מאז כיהנו שלושה שרים - יצחק מרדכי, אמנון ליפקין שחק ואפרים סנה. כל המתנות נרשמו בספר מיוחד, ועם סיום כהונת השרים דווח לאפוטרופוס הכללי. נציגי האפוטרופוס הכללי הגיעו למשרד בחודש מאי 2001, ולאחר מיון מיוחד נלקחו רוב הפריטים שקיבלו השרים הנ"ל. 


נוהל משרדי לקבלת, הענקת ורישום מתנות, פורסם בשנת 2001 לאחר אישורו על ידי המנכ"ל. בנוהל נקבע כי האחראי במשרד התחבורה לעניין "מתנות" הינו סמנכ"ל בכיר למנהל ומשאבי אנוש. עם אישור הנוהל ולאחר מינוי סמנכ"ל (קבוע) למנהל ומשאבי אנוש, הועבר הנושא לטיפולו.

משרד התקשורת
1. 
במשרד התקשורת קיים נוהל משרדי מפורט בנושא קבלת מתנות. בהתאם לנוהל זה, מתנהל רישום ומעקב מסודר אחר המתנות המתקבלות והנמסרות. מנכ"ל המשרד הורה לוועדה לתיקון ליקויים, להפיץ נוהל זה בתפוצה משרדית.

מגזר המיעוטים - תשתיות פיזיות

מבוא ואפיונים

המבוקרים הראשיים: משרד הפנים; משרד ראש הממשלה; משרד האוצר; משרד הבינוי והשיכון; משרד התחבורה - מחלקת עבודות ציבוריות; משרד התעשייה והמסחר; מינהל מקרקעי ישראל 

מבוקרים נוספים: משרד ראש הממשלה - הלשכה המרכזית לסטטיסטיקה; המשרד לאיכות הסביבה; המשרד לביטחון הפנים - משטרת ישראל; משרד החינוך, התרבות והספורט; משרד העבודה והרווחה; משרד התשתיות הלאומיות; עירית סח'נין; מועצה מקומית לקיה; מועצה מקומית עראבה; חברת נתיבי אילון; חברת נתיבי גליל 

א. ריכוז ממצאי הביקורת

8. 
שיעור בתי הספר במגזר המיעוטים ששטחם תקין, (67%) נופל בשיעור של 22% משיעור בתי ספר בכלל האוכלוסייה (89%). בסח'נין לדוגמה, מבין 235 כיתות הלימוד שבהחזקת העירייה 55 כיתות לימוד אינן עומדות באמות המידה שנקבעו בחוזרי מנכ"ל משרד החינוך, בעיקר מבחינת שטח הכיתה, מספר התלמידים וטיב המבנים. גם בעראבה ישנם מבנים בחלק ממוסדות החינוך שבהחזקת המועצה, שאינם עומדים באמות המידה האמורות.

ב. מצב תיקון הליקויים

משרד החינוך, התרבות והספורט

8. 
מימוש תקציבי הפיתוח שהוקצו בשנים האחרונות, מביא לכך שמספר חדרי הלימוד שבנייתם הושלמה, גדול יותר ממספר כיתות התקן שנפתחו. משמעות הדבר צמצום הפער. 


כדי להפחית את השימוש במבנים וכיתות שאינן עומדות באמות המידה הנדרשות, משרד החינוך תיקצב תוספות בנייה כדלקמן:


סח'נין: בשנים 1999-2002 תוקצבו 5,216 מ"ר ברוטו, שווה ערך ל-48 כיתות. העירייה אינה מנצלת את התקציבים העומדים לרשותה בקצב הדרוש. בשנת 2002 מינהל הפיתוח תיקצב את הבנייה רק דרך מפעל הפיס, אשר יבצע את הבנייה ישירות.

עראבה: מאז שנת 1999 הקציב המשרד בנייה של 4,354 מ"ר ברוטו, שווה ערך ל-35 כיתות, מהם הושלמה הבנייה של 1,355 מ"ר ברוטו מתקציב שנים 1999-2000.

בשנת 2001 הקציב המשרד לבניית גן, אולם טרם החלו בניצול התקציב, ולתוספת בנייה בשטח של 1,200 מ"ר לבית ספר מקיף א'. מתוך הקצבה זו נוצלו על ידי המועצה רק כ-30%.

בשנת 2002, הקציב המשרד באמצעות מפעל הפיס, שטח של 1,674 מ"ר נוספים לבית ספר מקיף א'. תחילת הבנייה תלויה במפעל הפיס.

כאשר תושלם הבנייה של בית ספר מקיף א' תכנס אליו חטיבת הביניים, הממוקמת זמנית במבנה שיעבור לרשות בית ספר יסודי חדש שיפתח.

סדרי תכנון והקצאת מקורות כספיים - פעולות 

משרדי הממשלה

המבוקרים הראשיים: משרד האוצר; משרד ראש הממשלה; משרד הפנים

א. ריכוז ממצאי הביקורת

1. 
הממוצע לנפש של המקורות העצמיים של הרשויות המקומיות במגזר המיעוטים נמוך בהרבה מהממוצע בכלל האוכלוסייה, ובייחוד במגזר הערבי - בו הממוצע לנפש של המקורות העצמיים הוא כמחצית מהממוצע שבכלל האוכלוסייה.

2. 
ראוי שמשרדי הממשלה ירחיבו את איסוף המידע ואת הניתוח של מכלול הגורמים המשפיעים על המקורות הכספיים של הרשויות המקומיות לצורכי פיתוח. זאת, לשם הערכת ההשתתפות המיטבית של משרדי הממשלה בתקציבי הפיתוח, הנדרשים לרשויות המקומיות למימון צורכי הפיתוח הפיזי שלהן. צרכים אלה יש להעריך בשיטתיות גם בהתאם לסקר מקיף של תשתיות פיזיות ברשויות המקומיות, אשר על משרדי הממשלה לבצע.
ב. מצב תיקון הליקויים

משרד הפנים

1. 
בשנת 2003 יחל המשרד במעקב אחר מיצוי מקורות מימון עצמיים פוטנציאליים למגזר המיעוטים. המטרה להביא להגדלת המקורות העצמיים, על ידי עדכון תעריפים בחוקי עזר, ועל ידי העלאת אחוזי הגבייה של היטלי פיתוח והיטלי השבחה.

2. 
משרד הפנים מסייע במימון פרויקטים בעלי אופי מוניציפלי-מקומי, אשר בדרך כלל אינם ממומנים על ידי משרדי ממשלה יעודיים. הסיוע מתבסס על תכניות פיתוח ותכניות אב, המוגשות על ידי הרשויות המקומיות.

משרד התעשייה, המסחר והתעסוקה

2. 
בשנת 2001 הקצה משרד התעשייה והמסחר 15.5 מליון ש"ח לטיפול במגזר המיעוטים.


בשנת 2002 הוקצו לנושא זה 18 מליון ש"ח, ועוד 22.6 מליון ש"ח למלאכה ושירותים (עידוד).


שרת התעשייה והמסחר הנחתה את זרועות המשרד השונות לנקוט במדיניות של העדפה מתקנת כלפי אזורי המיעוטים, דבר שבא לידי ביטוי בתקציבים שפורטו לעיל.

עיצוב וקידום תוכניות רב-שנתית למגזר המיעוטים - פעולות משרד הפנים

המבוקרים הראשיים: משרד הפנים; משרד ראש הממשלה 

א. ריכוז ממצאי הביקורת

1. 
כבר מתחילת שנות התשעים היה צריך משרד הפנים, על פי החלטות הממשלה ומתוקף סמכויותיו, ליזום פעולות לאיתור הבעיות של המגזר הערבי ולגבש דרכים לפיתוחו, לרבות הערכה מוסכמת של היקף התקציבים הדרושים לכך. לא נמצא, שבפורומים שהמשרד היה שותף מרכזי בהם, הוא יזם במידה מספקת וקידם פעולות שישמשו בסיס לשינוי בהתמודדות הממשלה עם מכלול הבעיות של המגזר הערבי. משרד הפנים, בתוקף תפקידו, לא פעל במידה מספקת להשגת תפנית בטיפול בבעיות הפיתוח של המגזר הערבי, ולא ביצע את פעולות המטה בתחום פיתוח הרשויות המקומיות הערביות, שהטילה עליו הממשלה. 

3. 
בהעדר תכנית פיתוח רב-תחומית ורב-שנתית למגזר הערבי ראוי היה שלמשרד הפנים, כמופקד על השלטון המקומי מטעם הממשלה, ובהתאם ליעדי התכניות האסטרטגיות שלו, תהיה תמונה מלאה של יעדי התקצוב של הרשויות המקומיות, בכל התחומים, ושל כל מקורות המימון שלהן, בפרט מקורות המימון הממשלתיים. ראוי שמשרד הפנים היה מרכז המידע הרלוונטי על תוכנית פיתוח ופעולות הפיתוח הרב שנתיות של המשרדים הייעודים ברשויות המקומיות.

ב. מצב תיקון הליקויים

משרד הפנים

1. 
בשנים האחרונות שמה ממשלת ישראל דגש על שיפור מצבם של הישובים הערביים, ובכלל זה קידום ההכנה של תכניות מתאר מקומיות ומפורטות, והקצתה למטרה זו אמצעים רבים. מהלך תכנוני רחב היקף זה נועד לענות על הגידול הצפוי באוכלוסיית הישובים עד שנת 2020, וליצור מאגר קרקעות מספיק לתוספת הנדרשת של יחידות הדיור. בישובים בהם נדרשת תוספת קרקע ציבורית, מינהל מקרקעי ישראל מקצה קרקע מדינה לבנייה למגורים, עבור תושבים חסרי קרקע, ולצורך הקמת מוסדות ציבור.

תמ"א 35, תכנית מתאר ארצית משולבת לבנייה, לפיתוח ולשימור, המצויה בתהליכי אישור מתקדמים, כוללת פרק העוסק בנושא פיתוח הישובים הערביים. במארס 2000 החליטה הממשלה לקדם את התכנון ב-21 ישובים הנמנים על המגזר הערבי. הישובים קובצו ב-5 אשכולות, כלהלן:

אשכול מספר 1 - פסוטה, גוש חלב, יאנוח-ג'ת, מג'אר.

אשכול מספר 2 - בסמת טבעון, אכסאל, יפיע, דבוריה.

אשכול מספר 3 - אום אל קוטוף, אום אל פאחם, ג'ת, מעלה עירון, הכולל את הישובים סולם, זלפה, ביאדה, מושריפה ומוסמוס. 

אשכול מספר 4 - כפר ברא, זמר.

אשכול מספר 5 - טירה, טייבה, קלנסואה.

בחודש נובמבר 2002 התחיל התכנון של שני האשכולות הראשונים. בשנת 2003 יחתם החוזה לתכנון אשכול מספר 4.
מינהל התכנון במשרד הפנים ומינהל מקרקעי ישראל, מקדמים תכניות אב ומתאר ל-36 ישובים בדואים וערבים בצפון הארץ. ל-34 ישובים מתוכם הושלמו תכניות האב, והתכניות לשני הישובים הנותרים מצויות בשלבי הכנה מתקדמים. תהליך הכנת תכניות המתאר החל ב-27 ישובים.

ועדה בינמשרדית, בראשות משרד הפנים ובשיתוף עם מינהל מקרקעי ישראל ומשרד הבינוי והשיכון, עוסקת בהכנת תכניות מתאר לישובים: ג'לג'וליה, בסמ"ה (הכולל את הישובים ברטעה, מעאויה ועין א סהלה). בשנת 2003 יתחיל התכנון בישובים באקה אל ג'רביה, אבו גוש, פרדיס, טורעאן וחורפיש.

חמש תכניות מתאר לישובים נצרת, רהט, מזרעה, דלית אל כרמל, עין רפא-עין נקובא, נמצאות בשלבי אישור מתקדמים. 
משרד הפנים ומינהל מקרקעי ישראל (באמצעות מינהלת הבדואים בדרום הארץ), מקדמים תכנון ל-7 ישובים חדשים המיועדים לאוכלוסיה הבדואית בנגב. התכנון בישובים אלה נעשה במקביל ברמה המחוזית וברמת הישוב.

התכנון המחוזי של 3 ישובים מ-7 נמצא בשלב מתקדם של תהליך האישור הסטטוטורי. 3 ישובים נמצאים בתחילת תהליך האישור, ורק ישוב אחד ממתין להחלטה בדרג הממשלתי, לפני שיוחל בהליך אישורו.

באשר לתכנון המפורט של ישובים אלה - תכנונם של 4 ישובים הסתיים, ישוב אחד מצוי בשלבי תכנון מתקדמים, ובשני ישובים התכנון מתעכב בגלל בעיות הקשורות בין היתר, לאופן הייצוג של השבטים השונים בתכנון. 


לישובים הבדואים הבלתי מוכרים בצפון הארץ, הוכנו תכניות מתאר. רובן נמצאות בשלבי אישור מתקדמים. בין הישובים: חוסניה, סוועאד-חמירה, ראס אל-עין, עין חוד וערב אל-נעים.

3. 
משרד הפנים מבקש מהרשויות המקומיות מאז שנת 1992, להגיש אליו תכניות פיתוח הכוללות את כל הפרויקטים שעבורם הן מבקשות סיוע ממשרד הפנים במימונם. לא כל הרשויות המקומיות מקפידות על הגשת תכניות פיתוח בשלמותן. בשנת 2003 ידרוש המשרד הגשת תכניות פיתוח בשלמותן, ויעודד הגשת תכניות פיתוח כוללניות, לכלל תחומי פעילות הפיתוח של הרשות המקומית. המשרד ינהל באמצעות צוותים הנדסיים המועסקים על ידו, מאגר נתונים על כל הפרויקטים, המתוכננים והמתבצעים, ברשויות המקומיות, אשר המשרד משתתף במימונם. המשרד מקיים תיאום תקציבי עם משרד הבינוי והשיכון (לנושא מבני ציבור), עם משרד התשתיות הלאומיות (לנושא הביוב), ועם המשרד לאיכות הסביבה (שיקום אתרי פסולת שנסגרו ולהצטיידות לטיפול בפסולת).

תוכניות רב-שנתיות למגזר המיעוטים

המבוקרים הראשיים: משרד ראש הממשלה; משרד הבינוי והשיכון; משרד הפנים

מבוקר נוסף: מרכז השלטון המקומי - החברה למשק וכלכלה של מרכז השלטון המקומי 

א. ריכוז ממצאי הביקורת

3. 
בנוגע למבנה הרב-תכליתי בירכא עולה, שמשרדי הממשלה העבירו כספים לרשות המקומית ללא בקרה ראויה על דרך הוצאתם. גם כאשר קיבלו התרעה על החריגות הניכרות במהלך 1998 לא פעלו כדי לבדוק את הנעשה בפרויקט. רק במהלך 1999 - לקראת סיום תכנית החומש - התברר שישנה חריגה של כ-10 מיליון ש"ח כתוצאה מאי סדרים בהפעלת הפרויקט, חריגה שבסופו של דבר מימנו משרדי הממשלה. 

5. 
תכנית החומש למגזר הדרוזי והצ'רקסי התרכזה בפיתוח תשתיות פיזיות ומוסדות ציבור אשר שיפרו את רווחת התושבים, אולם בו בזמן גם הטילו עול כספי נוסף על הרשויות המקומיות בשל הצורך להפעיל ולתחזק מתקנים אלה. תכנית החומש לא כללה יצירת מנופים כלכליים אשר יכלו להגדיל את בסיס הגבייה של הרשויות המקומיות, כדי שיממנו את הפעלתן ותחזוקתן של התשתיות החדשות.

8. 
הפעלתה של תכנית החומש לוותה בליקויים חמורים בכל הנוגע להקמת מוסדות ציבור. משרדי הממשלה מימנו הקמת מוסדות ציבור ללא קריטריונים וללא פיקוח ובקרה על ביצוע העבודות של הרשויות המקומיות הדרוזיות והצ'רקסיות. לקראת סיומה של תכנית החומש, התגלו חריגות ניכרות מהתקציב שאושר לבניית מוסדות הציבור, וגם את החריגות מימנו משרדי הממשלה.

14. 
למועד סיום הביקורת טרם הוחל בעבודת מטה למימוש ההתחייבות לקידום סקר הצרכים במגזר הערבי.

ב. מצב תיקון הליקויים

משרד הפנים

3. 
הפרויקט הסתיים. המשרד מפיק לקחים ממקרה המבנה הרב-תכליתי בירכא, ומבצע פעולות בקרה ומעקב, בתיאום ובדיקה עם משרדי ממשלה הנוגעים לענין, בעת ביצוע פרויקטים של מבני ציבור במגזר דרוזי והערבי, בכדי למנוע היווצרות של גירעונות.

5. 
לפני אישור תקציבי פיתוח לתשתיות ולמבני ציבור, קיימות הנחיות לבדוק את מקורות המימון לתפעול ואחזקה של המתקנים, לאחר בנייתם. הרשויות המקומיות נדרשות לציין בתכניות הפיתוח את מקורות המימון לתפעול ואחזקה. החל משנת 2003 מחייב המשרד את הרשויות המקומיות שמשתתפות במימון מבני ציבור, להודיע למשרד הפנים בכתב, כי הן מתחייבות לממן את ההוצאות העתידיות של אחזקה ותפעול, והן תממנה הוצאות אלו ממקורותיהן.

8. 
המשרד עורך מעקב ובקרה אחר הקמת מוסדות ומבני ציבור. במקרה של חריגה תוך כדי הביצוע, יזומן ראש המועצה לממונה על המחוז, יידרש לספק הסברים, להתחייב לאי-יצירת חריגות, ולהימנע מהמשך ביצוע ללא מקורות מימון ברורים ומוגדרים.

14.
לקראת כל שנת תקציב, מפרסם המשרד הנחיות, לנושאים להם ניתן לבקש את השתתפות המשרד, בין השאר "הכנת סקרים ותכניות אב למתן שירותים מוניציפליים", וכן "סקרי תשתיות, מיפוי, מדידת נכסים והכנת ספרי נכסים". כך המשרד מעודד כל רשות המקומית להכין סקרים ותכניות פיתוח.

תשתיות ביוב במגזר המיעוטים

דו"ח 52ב'

המבוקרים הראשיים: משרד האוצר; המשרד לאיכות הסביבה; משרד הפנים; משרד התשתיות הלאומיות - מינהל הביוב, נציבות המים; עיריית סח'נין; עיריית תמרה; מועצה מקומית דיר אל אסד; מועצה מקומית ירכא; מועצה מקומית עראבה

א. 
ריכוז ממצאי הביקורת

10. 
עשרה מתקנים לטיהור שפכים המוצעים כפתרון קצה בתכניות העבודה של מינהל הביוב לכמה יישובי מיעוטים, אינם כלולים בתמ"א/34א' - תכנית מתאר ארצית למשק המים (ביוב), (כפר מסריק, חורשים, גבעת עוז, מרחביה, ניר עציון, חורפיש, ינוח ג'ת, מעלות, ערוער ולמועצה האזורית מטה אשר). 

11. 
בהעדר תמ"א מאושרת לביוב נפגמת היעילות בהקצאת המשאבים להקמתם ולהרחבתם של מתקנים לטיפול בשפכים. התוצאה עלולה להיות, כל עוד לא אושרה תמ"א/34א', הקמתם של מתקני טיהור בניגוד למוצע בתמ"א, דבר שיפגע ביעילות התכנון הכולל.

12. 
לדעת משרד מבקר המדינה, על משרד הפנים להגיש לוועדת ההשקעות של מינהל הביוב תקציב פיתוח (תב"ר) מאושר. כמו כן מן הראוי היה שבמסגרת אישור התב"ר ייבדק כושר ההחזר של כל רשות, שיקבע על סמך ניתוח הדוחות הכספיים המבוקרים של הרשות המקומית ולא רק על סמך יכולת הגבייה של היטלים ואגרות בפועל. 

13. לאחר הקמת המערכות הן הפנימיות והן החיצוניות, לא נבחנת בשום גוף העוסק בעניין, יכולת התחזוקה השוטפת של הרשות המקומית, ונבחן כושר הפירעון שלה בלבד. מן הראוי שמינהל הביוב יפעל, בשיתוף עם משרד הפנים, לבחון גם את יכולת התחזוקה של הרשויות המקומיות.

21. 
עיריית סח'נין לא פעלה כלל במשך שנים להתקין חוק עזר לאגרת ביוב, ובכך נמנע ממנה מקור מימון לתחזוקת מערכת הביוב הפנימית ולמימון הטיפול בשופכין. העדר חוק עזר לאגרת ביוב עלול לגרום לעירייה גירעונות כספיים ניכרים במפעל הביוב. 

22. 
על עיריית סח'נין, שהיא האחראית על פי חוק הביוב להחזקת מערכת הביוב שלה במצב תקין, לפעול לחיבור בתי האב למערכת הביוב כדין, לפעול למניעת התחברות למערכת שאיננה מאושרת ולבצע פיקוח ובקרה על כך.
29. 
המשרד לאיכות הסביבה ונציבות המים לא מילאו את התפקיד המוטל עליהם למניעת מפגעים הנוצרים מביוב לא מוסדר ולמניעת זרימת שפכים אל מקורות מים שפירים.
ב. מצב תיקון הליקויים

משרד הפנים

10. 
תכנית המתאר הארצית לביוב (תמ"א/34), עוסקת בתכנון ארוך טווח, השם דגש על פתרונות טיפול בשפכים ברמה גבוהה, בהקפדה על שמירת איכות הסביבה, רמת תחזוקת המתקנים ואפשרויות שימוש בקולחים. התמ"א איננה מבטלת ואיננה פוגעת בתכניות קיימות.


בבסיס התמ"א עומדת תפיסה המצדדת בהקמת מתקנים אזוריים לטיפול בשפכים (מט"שים), אשר יבטיחו את העמידה בעקרונות התכנית. פריסת המתקנים המוצעת בתמ"א/34 נערכת בתיאום עם מינהל הביוב במשרד התשתיות הלאומיות, ונעשית תוך התייחסות לתכניות העבודה של המינהל, החל משנת 1995.


בתמ"א/34 מתחשבים בקשיים האפשריים בחיבור ישובים למט"ש אזורי, מסיבות טכנו-כלכליות, ומאפשרים פתרונות ביוב חלופיים, בתנאי שיעמדו בדרישות התמ"א לטיפול וסילוק נאותים ובכל מקרה 


כפר מסריק - מתקן הטיפול הקיים בכפר מסריק הוא בריכת שיקוע המטפלת בשפכי הקיבוץ בלבד. הטיפול הניתן לשפכים בבריכה שכזו הוא ברמה נמוכה. במרחק כ-4 ק"מ מכפר מסריק מסמנת התמ"א מתקן טיפול אזורי עתידי, הוא מתקן עכו.


חורשים - בעקבות הערות הוועדה המחוזית ומשרד הבריאות, הוכנס מתקן זה לתשריטי התמ"א כמתקן מוצע.


גבעת עוז - מתקן הטיפול הקיים בגבעת עוז הוא מתקן משותף למספר ישובים יהודיים בחבל תענך. המתקן קטן ואיננו תואם את תפיסת התכנון של התמ"א. הפתרון לאזור זה יהיה מתקן הטיפול המוצע בעפולה. 


מרחביה - מתקן הטיפול הקיים בקיבוץ מרחביה, משרת את הקיבוץ את מושב מרחביה וכפר סולם. על פי תפיסת התכנון של תמ"א/34, פתרון הביוב הרצוי יהיה המט"ש האזורי גלבוע. 


ניר עציון - מט"ש זה מסומן בתמ"א כמט"ש מוצע, בשם עתלית.

חורפיש - קיים מתקן טיפול הבנוי כאגן שיקוע ומאגר, אשר אינו תואם את תפיסת התמ"א. פתרון הביוב לאזור זה יהיה מט"ש נהריה. עורכי התמ"א מודעים לקושי הטופוגרפי בחיבור חורפיש למתקן נהריה, אך אין אפשרות לסמן מתקן שכזה בתמ"א. מענה למקרים שכאלה ניתן בסעיפי ההקלה של התמ"א.

ינוח-ג'ת - מתקן קומפקטי. מתקנים מסוג זה אינם מסומנים בתמ"א.

מעלות - על פי עדכון ממשרד הבריאות - מחוז צפון, מט"ש זה לא מיועד להרחבה ולא ישמש כפתרון מלא למעלות. עודפי השפכים ממעלות מיועדים להיות מטופלים במתקן נהריה.

ערוער - בעקבות קבלת הערות הוועדה המחוזית בוצע שינוי בתמ"א והמתקן סומן כמתקן מוצע.

מועצה האזורית מטה אשר - מתקן שומרת הוכנס לתשריטי התמ"א כמתקן מוצע, בעקבות קבלת הערות הוועדות המחוזיות לתכנון ולבנייה. 

11. 
תמ"א/34 נמצאת לקראת אישורה. השלב בו מצויה התמ"א כיום הוא דיון בהערות הוועדות המחוזיות לתכנון ולבנייה. התקיימו ארבעה דיונים, וצפוי דיון נוסף בחודש יולי 2003.

12. 
אין אפשרות להגיש תב"ר מאושר לוועדת ההשקעות, שכן תב"ר יכול להתאשר רק לאחר שהרשות המקומית קיבלה היתר לקבלת אשראי על סמך החלטת ועדת השקעות. 


המשרד מעדכן את מינהל הביוב באופן שוטף על כושר ההחזר של הרשויות. כושר ההחזר נקבע על סמך יכולת הגבייה של היטלים ואגרות בפועל, בהתבסס על דוחות כספיים של הרשויות המקומית, וגם על פוטנציאל פי הגבייה העתידית.

13. 
כאשר המשרד מתבקש לתת היתר לקבלת אשראי להקמה של מערכת ביוב חדשה, בחינת ההכנסות לתפעול המערכת אינה רלוונטית עדיין, מפני שאין אפשרות לחייב בעלי נכסים באגרת ביוב לפני חיבור הנכס לרשת הציבורית. על כן, רק לקראת המועד שבו ניתן לחבר צרכנים למערכת, נחקק חוק עזר לאגרת ביוב לצורך מימון התפעול והאחזקה. באותם מקרים שרשות מקומית כבר גובה אגרת ביוב מחלק מתושביה, ומבקשת לקבל הלוואה לפיתוח נוסף של מערכת הביוב, המשרד בודק גם את האיזון התקציבי השוטף, לפני מתן ההיתר.

עיריית סח'נין 

21. 
יועץ שמונה על ידי משרד הפנים, אישר את התעריפים שיקבעו בחוק העזר. לאחר האישור, תושלם התקנת חוק העזר לאגרת הביוב, וחוק העזר המעודכן להיטל הביוב. אישור חוקי העזר יושלם עד יולי 2003.

22.
העירייה איתרה את הבתים אשר התחברו למערכת הביוב ללא היתר, והסדירה את חיבורם בהתאם לחוק העזר העירוני. 

העירייה מבצעת סקר נכסים בישוב, ובמסגרתו מתעדכן רישום הנכסים במחלקת הגבייה. לתושבים נשלחו הודעות חיוב, בהתאם לנתונים המעודכנים. 

נבחר זכיין במכרז, לפיתוח תשתיות ביוב בשכונה הדרומית-מערבית של היישוב.

התחלת העבודה מתעכבת עד לפתיחת חשבון נפרד לפרוייקט, ואישור רואה חשבון חיצוני לניהול חשבונות הביוב כמשק סגור, בהתאם לדרישות מינהלת הביוב הארצית. 

כל הנתונים, התחשיבים וההשלמות, שנדרשו על ידי יועץ שמונה מטעם משרד הפנים לבדיקת התחשיבים, הוגשו כמבוקש. 

כושר ההחזר של העירייה יאפשר קבלת הלוואה לביצוע הפרוייקט. 

הרשת המתוכננת בשאר היישוב, קיבלה את אישור ועדת השיפוט. 

בכל האזורים החדשים שיחוברו לרשת הביוב, תפעל העירייה בהתאם להוראות חוק העזר העירוני. 

המשרד לאיכות הסביבה

29. התקציבים לשם הקמת תשתיות ביוב (על כל סוגיה), מועברים למינהל לפיתוח תשתיות ביוב שבמשרד התשתיות הלאומיות, ולא למשרד לאיכות הסביבה.
המשרד לאיכות הסביבה פועל באמצעות אכיפה מינהלית ופלילית, במקרים שקיים חשש לזיהום מקורות מים, למניעת מפגעים הנוצרים מביוב לא מוסדר, ולמניעת זרימת שפכים גולמיים וקולחים באיכות לא נאותה, אל מקורות מים שפירים.

עד 31.12.2002 הוגשו כ-20 תיקים פליליים על ידי נציגי היועץ המשפטי לממשלה, באמצעות המשרד לאיכות הסביבה, נגד רשויות מקומיות במגזר המיעוטים בגין עבירות על פי חוק המים.
תשתיות דרכים במגזר המיעוטים

דו"ח 52ב'

המבוקרים הראשיים: משרד התחבורה; מחלקת עבודות ציבוריות; משרד האוצר; המשרד לביטחון הפנים - משטרת ישראל; משרד הבינוי והשיכון; משרד הפנים

א. 
ריכוז ממצאי הביקורת

1. 
בנובמבר 2001, היו בידי הלשכה המרכזית לסטטיסטיקה (למ"ס) ומשרד התחבורה נתונים על השינוי השנתי בשטחן ובאורכן של דרכים בתחום העיריות בלבד, ואלה היו מעודכנים רק לשנת 1998; נתונים על הדרכים בעשרות יישובים, ובכללם רוב יישובי המיעוטים, לא היו בידיהם. נתוני מפקד האוכלוסין שנעשה בשנת 1995, כללו נתונים על 21 יישובי מיעוטים בלבד, ובהם שבע עיריות.

2. 
מסד נתונים מקיף ועדכני הוא בסיס להחלטות. על הגופים המעורבים בתכנונם, בביצועם ובמימונם של פרויקטים תחבורתיים ברשויות המקומיות, ובכללן יישובי המיעוטים, לפעול שיהיה מסד נתונים מעודכן בכל הקשור לדרכים ביישובים אלה.

4. 
ב-88% מקטעי הדרך שנסקרו לא היו כלל סימוני צבע במקומות שבהם היו חייבים להימצא סימונים כאלה. בכ-80% מהמקומות שהיו בהם סימוני צבע היה מצבם בינוני או גרוע. ביישוב תמרה לדוגמה, בכל 4.9 הק"מ של דרכי הגישה והדרכים הראשיות שנסקרו, לא היו סימוני צבע.

5. 
בכ-70% מקטעי הדרך שנסקרו חסרו שילוט ותמרור במקומות שנדרשו. ביישוב תל שבע, למשל, ב-4 ק"מ של דרכים ראשיות ומשניות שנסקרו לא נמצא כל תמרור ושילוט.

6. 
ברוב המקומות שהיה בהם צורך בתאורה הותקנו עמודי תאורה, אך כמחצית מעמודי התאורה לא היו בטיחותיים.

7. בכמחצית מקטעי הדרך לא היו מדרכות. עם זאת, מצבן של רוב המדרכות הקיימות היה טוב, למעט במספר יישובים, דוגמת לקיה ורהט.

9. 
ב-28% מקטעי הדרך שנבדקו רוחב הדרך לא היה תקין; וב-46% מהם הראות היתה בינונית או רעה. מצב הצמתים היה רע עד בינוני ב-57% מהמקרים. 
10. 
ב-28 רשויות (60%) אין תכנית אב לכבישים; 29 רשויות (61%) לא ערכו סקר צרכים בנושא הכבישים. ב-41 רשויות (87%) אין מערכת ניקוז לרוב הכבישים; ב-34 רשויות (74%) אין תכנית תקופתית לריבוד כבישים. ב-36 רשויות (77%) אין מדרכות בשני צדי הדרך ברוב הכבישים.

ב. מצב תיקון הליקויים

משרד התחבורה 

כללי

בשנת העבודה 2003 יטופלו נקודות תורפה בטיחותיות, כפי שהן משתקפות בעבודה שהוכנה במשרד התחבורה, על פרופיל בטיחותי לישובים העירוניים בישראל.

1. 
בעקבות הביקורת, יעביר משרד התחבורה את הנתונים לידי הלשכה המרכזית לסטטיסטיקה.

2. 
מהפן התחבורתי, מסד הנתונים המומלץ על ידי הביקורת, איננו מסייע למשרד התחבורה בקבלת החלטות באשר לפרוייקטים תחבורתיים.


משרד התחבורה החליט שהשלמת מסד הנתונים והמסד התכנוני, לא תהווה תנאי לביצוע פרוייקטים.

5;4. משנת 2002 הוגדל התקציב לסימוני צבע בישובי המיעוטים.


נושא סימוני הצבע הינו אחזקתי, ונמצא באחריות הרשויות המקומיות ומשרד הפנים.


משרד התחבורה איננו משתתף בתמרור ובשילוט בשטח עירוני.


פרוייקטים חדשים המבוצעים על ידי משרד התחבורה, כוללים בעת הקמתם גם ביצוע תמרור ושילוט, בעוד שהאחזקה הינה באחריות בלעדית של הרשויות המקומיות.

6. 
עמודי התאורה המוקמים בפרוייקטים חדשים שבאחריות המשרד, מבוצעים באופן בטיחותי.

7. 
בפרוייקטים חדשים המבוצעים על ידי משרד התחבורה בתחום הרחובות העירוניים, הביצוע כולל את המדרכות. פרוייקטים חדשים אלו אינם באים במקום שיקום יסודי של כלל התשתיות.

 9. 
משנת 2002 הוחל בטיפול בצמתים בעייתיים ושיפורם, בעיקר על ידי מעגלי תנועה ביישובי המיעוטים.
10.
במקומות רבים זכויות הדרך אינן מאפשרות פתרון הולם, אולם בכל המקומות שבהם מבוצעים פרוייקטים של משרד התחבורה, המשרד מבצעם בהתאם להנחיות ולמגבלות.

סדרי ביצוע של התוכניות הרב-שנתיות לפיתוח תשתיות הדרכים לשיקומן

המבוקרים הראשיים: משרד הפנים; משרד הבינוי והשיכון; משרד התחבורה; מחלקת עבודות ציבוריות

א. ריכוז ממצאי הביקורת

1. 
בתקציבים של משרד הפנים ושל משרד השיכון לא היתה תקנה תקציבית נפרדת לפיתוח תשתיות הדרכים, והתקציב למטרה זו נרשם יחד עם תקציבים שנועדו לפיתוח תשתיות אחרות, כגון תשתיות מים וביוב, ועבודות פיתוח שונות. משרד התחבורה השתמש בתקנה תקציבית לרישום פעולות הקשורות למגזר הדרוזי והצ'רקסי, בלי שצוין שחלק מהפרויקטים הוא במסגרת תכנית החומש לפיתוח תשתית דרכים. בכך נפגע עיקרון השקיפות ונמנעת יכולת בקרה אפקטיבית על ביצוע התכנית.

3. 
משרד התחבורה הקציב בשנת 2000 12.3 מיליון ש"ח לפרויקטים תחבורתיים במגזר הדרוזי והצ'רקסי, ומתוכם בוצעו פרויקטים בכ-6 מיליון ש"ח בלבד (כ-49% בלבד). הביצוע בשנה זו היה אפוא נמוך באופן ניכר מהתקציב, והיה נמוך גם מביצוע פרויקטים במגזר זה בשנים 1995-1999. בשנת 2001 הקציב משרד התחבורה כ-20 מיליון ש"ח לפרויקטים ביישובים הדרוזים, אך בפועל הושקעו כ-5.2 מיליון ש"ח בלבד (כ-25%).

10. 
השקעות מע"ץ בשנים 1999 - 2000 הסתכמו ב-4.3 מיליון ש"ח בלבד מתוך ה-6 מיליון כמתבקש מהחלטת הממשלה (72%).

ב. מצב תיקון הליקויים

משרד הפנים

1. 
בשנת התקציב 2002 אוחדה תקנת פיתוח ושיקום כבישים במגזר הערבי, עם תקנת הפיתוח הכללי, על מנת לאפשר ניצול גמיש יותר של תקציבי הפיתוח.

מחלקת עבודות ציבוריות

3. 
תוכנית העבודה של מע"צ לשנת 2003 להשקעה במגזר הדרוזי והצ'רקסי, עומדת על 7,534,000 ₪, על פי פרוייקטים כמפורט להלן:

א. מקורות התקציב של תכנית העבודה (אלפי ש"ח):
	הרשאה
	תקציב 
	

	31,040
	31,040
	מתקציב פיתוח - תקנה 79150302

	6494
	6,365
	מתקציב אחזקה - תקנה 28040811

	37,534
	37,405
	סך הכל מקורות


ב. התכנית השנתית (אלפי ש"ח):
	הרשאה שנתית
	תקציב 
שנתי
	תיאור העבודה
	שם הפרויקט
	מספר כביש

	5000
	5500
	סלילת כביש מחבר ועוקף
	אבו-סנאן
	-

	3000
	2500
	שיקום והרחבה
	בית-ג'אן
	-

	1000
	1000
	הסדרת הכניסה הראשית
	ג'וליס
	-

	4500
	4000
	שיקום והרחבה
	דליית - אל-כרמל
	672

	1500
	2500
	סלילת כניסה מערבית
	חורפיש
	89

	4000
	4000
	שיקום והרחבה
	ינוח-ג'ת
	7821

	500
	2500
	סלילת כבישי טבעת
	ירכא
	-

	500
	500
	שיקום והרחבה
	כפר כמא
	767

	2500
	2500
	שיקום והרחבה - כביש חוצה
	מע'אר
	807/806

	3000
	4000
	שלית כביש 3 וטבעת
	סאג'ור
	-

	6034
	5345
	שיקום והרחבה - שלב ב' ו-ג'
	עוספיה
	672

	1500
	1500
	שיקום והרחבה - כביש חוצה
	פקיעין וכביש 864
	864

	1500
	1500
	שיקום והרחבה
	כסרא-סמיע
	-

	37,534
	37,405
	סך הכל


פרוייקטים במגזר הדרוזי - דו"ח ביצוע מסכם לשנת 2002
(אלפי ש"ח)

	ביצוע תקציבי

מעודכן
	תקציב שנתי

מעודכן
	תיאור העבודה
	שם הפרוייקט
	מספר כביש

	5996
	3500
	סלילת כביש 
	אבו סנאן
	-

	3522
	2519
	שיקום והרחבה
	בית ג'אן
	-

	178
	1,000
	הסדרת הצומת
	ג'וליס
	-

	1736
	3415
	שיקום והרחבה
	דליית אל כרמל
	672

	1787
	3000
	שיקום והרחבה
	חורפיש
	89

	6008
	4500
	סלילת כביש מחבר
	ינוח- ג'ת
	-

	7638
	5824
	סלילת כביש חדש
	ירכא
	-

	1451
	1500
	שיקום והרחבה
	כסרא - סמיע
	8655

	720
	1500
	שיקום והרחבה
	מע'אר
	806

	2188
	3000
	סלילת כביש מחבר
	סאג'ור
	-

	2476
	4000
	שיקום והרחבה
	עוספיה
	672

	1737
	2000
	שיקום והרחבה
	פקיעין וכביש 864
	864

	35,437
	35,758
	
	
	סה"כ


10. תכנית מע"צ להשקעות במגזר הבדואי בצפון לשנים 1999-2003

מע"צ השקיעה ביישובי הבדואים בצפון 13.590 מיליון ש"ח, כלהלן:

בשנת 1999 - 6.930 מש"ח.

בשנת 2000 - 1.225 מש"ח.

בשנת 2001 - 2.650 מש"ח.

בשנת 2002 - 2.785 מש"ח.

השקעות מע"צ בתשתיות ביישובי הבדואים בצפון

מעודכן לינואר 2003

(אלפי ש"ח)

מחוז חיפה

	הערות
	סטאטוס הפרוייקט
	השקעות בשנת 2002
	אומדן כולל משוער
	מהות 

הפרוייקט
	שם הישוב
	מספר כביש

	
	בביצוע
	200
	5,800
	הסדרת צומת הכניסה
	דמיידה 
	784

	
	לקראת ביצוע
	
	6,000

מתוך

8,000
	השלמת מחלפון ותאורה
	זרזיר 
	77

	
	בביצוע ובמימון "מינהלת הגליל והנגב" ובפיקוח עליון של מע"צ
	
	
	הסדרת שלושה צמתים כולל תאורה
	ערב אל - ערמשה


	8993

	כביש מחבר לשכונת

עוואבדה
	לקראת ביצוע 
	
	
	1,500
	שיקום הכביש
	ביר אל מכסור 


מחוז הצפון

	הערות
	סטאטוס הפרוייקט
	השקעות בשנת 2002
	אומדן כולל משוער
	מהות הפרוייקט
	שם הישוב
	מספר כביש

	סיום משוער 5/03
	בביצוע
	2,235
	5,200
	הסדרת 2 צמתים כולל תאורה
	שיבלי +אום אל - ג'אנם
	

	
	לקראת ביצוע
	
	3,000
	שיקום והרחבה כולל ריבודים
	רומת הייב
	

	
	התאורה הושלמה
בשנת 2000
 הגינון בוצע על ידי המועצה במימון 70% מע"צ
	
	
	שיפור קטע כביש כולל טיילת 

תאורה 

וגינון
	בית זרזיר
	


תוכניות מע"צ להשקעות במגזר הערבי לשנים 2002 - 2003

מע"צ אמורה להקצות לפיתוח רשת הכבישים בישובי המגזר הערבי כ-325 מליון ש"ח במשך 4 שנים - 2001 - 2004.

בשנת 2000 השקיעה מע"צ 94.2 מש"ח במגזר הערבי, כ-13 מש"ח מעל המסגרת השנתית המחייבת. בשנת 2001, השקעות מע"צ במגזר הערבי מסתכמות בכ - 74 מש"ח.

בשנת 2002 סך ההשקעות מסתכמות בכ-79 מש"ח, כמפורט בטבלה להלן.

השקעות מע"צ במגזר הערבי בשנת 2002

(אלפי ש"ח)

	ביצוע תקציבי בפועל
	המחוז

	44,195
	צפון

	21,850
	חיפה

	6,000
	ירושלים

	6,850
	תל - אביב

	78,895
	סה"כ



לשנת 2003 גיבשה מע"צ תוכנית עבודה ראשונית (בנק פרוייקטים) בהיקף של כ-111 מש"ח. הפרוייקטים המתוכננים יקודמו בהתאם לזמניות הביצוע והתיקצוב.
תוכנית עבודה לשנת 2003 למגזר הערבי

(אלפי ש"ח)

	אומדן תקציבי
	המחוז

	44,450
	צפון

	43,900
	חיפה

	4,000
	ירושלים

	18,850
	תל - אביב

	111,200
	סה"כ


פעולות משרד התחבורה במגזר המיעוטים
לסלילת דרכים ושיפורן

המבוקרים הראשיים: משרד התחבורה; משרד הפנים; חברת נתיבי אילון; חברת נתיבי גליל 

א. 
ריכוז ממצאי הביקורת

1. 

המדיניות שנקטה נתיבי גליל היתה להתחיל לבצע פרויקטים רבים, ביישובים רבים בו-זמנית, ולבצעם שלבים שלבים, בהתאם לתקציב השנתי. לדעת משרד מבקר המדינה, התחלה של פרויקטים רבים בד בבד, וחלוקת כל פרויקט לשלבי ביצוע אחדים, שלכל אחד מהם תקציב שנתי קטן, וביצוע הפרויקט במשך כמה שנים - מגדילה את הוצאות הפרויקט ומאריכה את משך ביצועו, שכן, כל שלב מחייב כמה מכרזים ומקטין את כמויות העבודות בסעיפים שונים, לעומת מכרז לפרויקט כולו. כמו כן, נגרם נזק למשתמשים בכבישים עקב התארכות הביצוע של הפרויקט כולו וגדל הסיכון הפוטנציאלי לתאונות דרכים.

2. 

בדיקת כדאיות כלכלית של פרוייקט תחבורתי היא כלי שיכול לסייע לדירוג מיטבי של מכלול הפרויקטים השונים שכולם מיועדים למגזר, ולקביעת סדרי עדיפות ביניהם. בדיקת כדאיות מן הראוי שתיעשה בהתאם לעלות הכוללת של הפרויקט, ולא לעלות של כל שלב בו. מן הראוי שתוצאות בדיקה כזאת יישקלו כאחד השיקולים בעת קביעת סדר הקדימויות גם בביצוע פרויקטים במגזר המיעוטים. 

3. 

בשנים 1997 ו-1998 הוגשו תכניות העבודה שגיבשה נתיבי גליל למינהל התכנון שבמשרד הפנים, כדי שיבדוק שהפרויקטים הכלולים בהן אושרו בוועדה המחוזית בהתאם לנקבע בחוק התכנון והבנייה. תכניות העבודה שגובשו בידי נתיבי גליל לשנים 1999-2000 לא הוגשו למשרד הפנים, לבדיקתו.

4. 

מתכנן מחוז הצפון שבמשרד הפנים הגיש לנתיבי גליל הסתייגויות לגבי שמונה פרויקטים שנכללו בתכניות העבודה לשנים 1997 ו-1998, כיוון שהם לא אושרו בוועדה המחוזית לתכנון ובנייה, אולם הפרוייקטים בוצעו על אף ההסתייגויות.

5. 

למרות ההסתייגויות של חברת הבקרה שפיקחה על תקציב פרויקטים תחבורתיים, אישרה ההנהלה המשותפת של משרד התחבורה וחברת נתיבי גליל ביוני 2000 את תכנית העבודה שהוצגה בידי מנהל נתיבי גליל, בלי שניתנו נימוקים לאישור הפרויקטים, שחברת הבקרה לא המליצה לבצעם בשלב זה.
6. 

אישור מראש של ההנהלה המשותפת נועד לא רק לקבלת אישור להוצאה בהיבט הכספי, אלא גם להעמיד לבחינת הדרג הניהולי את הצורך בגידול הוצאות הסלילה. מכל מקום, היה על ההנהלה המשותפת לשנות את החלטתה בדבר אישור מראש לכל חריגה בשיעור של מעל 10%, אם נוכחה לדעת שאין באפשרותה לעשות זאת. כמו כן, רוב עדכוני התקציב שאישרה ההנהלה המשותפת בשנים 1998 - 2000 היו לאחר תום השנה או לקראת סופה, דבר שאינו תקין.

7. 
דוחות על ביצוע הפרויקטים שהגישה נתיבי גליל במהלך כל שנה להנהלה המשותפת, לא היו נכונים, וכללו כמה פרויקטים תחת שם של פרויקט אחד. לדעת משרד מבקר המדינה, הדבר מצביע גם על העדר פיקוח ובקרה של נתיבי אילון, משרד התחבורה וההנהלה המשותפת על ביצוע הפרויקטים, כמתחייב מתפקידם ומסמכותם, ועל אי-הפקת לקחים כמתבקש. 

9.
ברוב המקרים אין הרשות המקומית יכולה לעמוד באחריות לתחזוקת הכבישים, בשל מגבלת מקורות ההכנסה. העדר תחזוקה של הכבישים עלול לפגוע בתוך זמן קצר ברמת השירות של הכביש שנסלל, ולהוריד לטמיון את ההשקעה בכביש. העדר תחזוקה גם מסכן את המשתמשים בכביש.

ב. מצב תיקון הליקויים

חברת נתיבי אילון

1. 
הביקורת מתייחסת לתקופה בה נוהלה פעילות משרד התחבורה במגזר המיעוטים ביישובי הגליל והמשולש באמצעות חברת "נתיבי גליל", אשר היוותה שלוחה של חברת נתיבי אילון בע"מ. החל מיום 1.1.2001, על פי החלטת ממשלת ישראל, בוטלה שלוחת "נתיבי גליל" והעבודות, במגזר המיעוטים מבוצעות על ידי מינהלת הכפופה למשרד התחבורה, ולא על ידי ו/או באמצעות נתיבי אילון.


הביקורת נגעה בעיקר לפעילות "נתיבי גליל", אשר הייתה שונה מפעילות נתיבי אילון בביצוע פרוייקטים באזור גוש דן, בין היתר משום שהנהלת "נתיבי גליל" הייתה שונה מהנהלת נתיבי אילון.


להבדיל ממדיניות "נתיבי גליל", במסגרתה בוצעו פרוייקטים רבים במקביל, תוך חלוקתם לשלבים שלבים, על פי התקציב השנתי, נתיבי אילון מבצעת את הפרוייקטים תוך הקפדה על לוחות זמנים קצרים ככל הניתן, חלוקה מינימלית לשלבים, ובהתחשבות במשתמשים בכביש. ממועד שפרוייקט נמצא כדאי בבדיקת כדאיות כלכלית ותוקצב, משך ביצועו נקבע על פי היכולת המקצועית (עבודות קבלן ועיכובים שונים), ולא על פי שיקולי תקציב.

משרד התחבורה 

1. 
החל משנת 2001 מעמיד משרד התחבורה תקציב הרשאה גבוה יותר. צומצם מספר הפרויקטים המבוצעים בו זמנית, במטרה לקצר את משך זמן ביצוע הפרוייקטים.

חברת נתיבי אילון

2. 
נתיבי אילון מעבירה עתה למשרד התחבורה נתוני אומדנים של הפרוייקטים, על כל שלביהם, לשם בדיקת כדאיות כלכלית. 

משרד התחבורה 

2. 
כיוון שהפרוייקטים במגזרי המיעוטים מבוצעים בהתאם להחלטת ממשלה, ללא תלות בתועלתם הכלכלית, וקיימים משתני החלטה נוספים, כמו עמדות התושבים והרשות המקומית, אין משרד התחבורה רואה טעם בעריכת בדיקות כלכליות.

חברת נתיבי אילון

3. 
פעילות נתיבי אילון באישורי תוכניות, בין היתר על ידי משרד הפנים, אינה דומה לפעילות שהייתה נהוגה ב"נתיבי גליל", והיא מאופיינת בעבודה שוטפת מול ועדות התכנון, בהן חברים נציגי משרד הפנים.

משרד התחבורה 

3.
פיקוח משרד התחבורה, ובעיקר הפיקוח של אגף תשתית במשרד התחבורה על ביצוע הפרוייקטים, הינו כיום הדוק וצמוד יותר, לעומת המצב בזמן עריכת הביקורת.

משרד בקרה חיצוני מלווה באופן שוטף והדוק את הפעילות, משלב התכנון ועד לגמר הביצוע.

הניהול התקציבי מבוצע פנימית בתוך אגף תשתית במשרד התחבורה.

חברת נתיבי אילון

5. 
חברת הבקרה שימשה כיועץ למשרד התחבורה ולא ל"נתיבי גליל", לכן סטייה מהמלצותיה היתה שיקול של המשרד, ולא של "נתיבי גליל".

משרד התחבורה 

5. 
חברת הבקרה מייעצת למשרד התחבורה, אולם ההחלטה היא תמיד בידי דרגי הניהול של המשרד, הרואים תמונה מלאה של מרכיבי ההחלטה.

חברת נתיבי אילון

6. 
בעקבות הביקורת, מיושם עתה נוהל מפורט בנושא הוראות שינויים וחריגה מחוזים.

7. 
נתיבי אילון אינה פועלת החל מ-1.1.2001 באמצעות שלוחות מרוחקות, וכל פעילותה מבוצעת בתחום מטרופולין תל אביב.

9.
משרד התחבורה קבע כי תחזוקת הכבישים הנה באחריות הרשויות המקומיות, ולכן לנתיבי אילון אין שיקול דעת בעניין זה.
משרד התחבורה 

9. 
לרשויות המקומיות אחריות מלאה ובלעדית לאחזקת כבישים עירוניים. משרד התחבורה לא קיבל על עצמו ולא הבטיח לסייע בנושא זה.

הקצאת תקציבים שוטפים לפיתוח תשתיות

המבוקרים הראשיים: משרד הפנים; משרד האוצר

א. ריכוז ממצאי הביקורת

1. 
הנוסחה המתמטית לקביעת תקציבי פיתוח לכל מחוז אינה כוללת מדד המשקף רמת פיתוח של תשתיות פיזיות, שאליו הגיע היישוב בנקודת הזמן הסמוכה לחישוב המסגרות החדשות. כך עלול להיווצר מצב שבו רשויות מקומיות שנהנו מתנופת פיתוח גדולה יחסית ממשיכות לקבל תקציבים, שנדרשים יותר ברשויות מקומיות בעלות רמת פיתוח נמוכה יותר. העדרו של מדד כזה מונע הקצאת משאבים מיטבית בכל שנת תקציב.

2. 
אין בידי משרד הפנים - בלשכת השר, במינהל ובמחוז - ריכוז נתונים על המענקים ששולמו לרשויות המקומיות מהרזרבה המחוזית ומרזרבת השר, וההקצאה אינה נעשית על פי קריטריונים ברורים וגלויים, ולמראית עין, גם לא באופן שוויוני. בביקורת הועלה, כי שיעורן של הרזרבות בשנים 1999 ו-2000 מתקציב הפיתוח הכולל של משרד הפנים היה ניכר: 27% ו-19%, בהתאמה.

חלוקת הרזרבה המתבצעת מחוץ למדדים הקבועים בנוסחה, אינה נעשית על פי קריטריונים ברורים אחרים, הקובעים סדרי עדיפות משלימים בחלוקת תקציבי פיתוח, והמבטיחים שקיפות ושוויוניות. 

3. 
בשנים 1999 ו-2000 רק לשלוש רשויות מקומיות ממגזר המיעוטים היו תכניות פיתוח רב-שנתיות. עולה מכך, כי התכנון הרב-שנתי לפיתוח תשתיות פיזיות ברשויות המקומיות במגזר המיעוטים, כבסיס לתכניות הפיתוח השנתיות, כמעט אינו קיים.

4.
במרבית תכניות הפיתוח של הרשות המקומית, לא ברור אם רשימת הפרויקטים הכלולה בהן מדורגת לפי סדר עדיפות של הרשות המקומית. רוב התכניות שלכאורה מבטאות סדר עדיפות, הרי שסדר עדיפותן אינו תואם את סדר העדיפות של משרד הפנים, המציב פרויקטים בנושא תשתיות בסיסיות בתחומי המים והכבישים לפני פרויקטים של גינון, מתקני ספורט, מרכזי פיס ומבני ציבור נוספים.

5. 
פקודת העיריות, פקודת המועצות המקומיות והנהלים נועדו להבטיח, בין היתר, קיומו של מימון לפני תחילת ביצוע פרויקט, והליך הקצאת התקציבים של משרד הפנים נועד לקיים פיתוח מתוכנן ומבוקר על פי סדרי עדיפות. למרות זאת, חלק ניכר מתקציבי הפיתוח הממשלתיים לרשויות המקומיות במגזר המיעוטים מיועד לכיסוי גירעונות: בחלק מההסדרים עם הרשויות המקומיות במגזר המיעוטים ובחלק מהחלטות הממשלה בנוגע למגזר המיעוטים יוחדו סעיפים שעניינם כיסוי גירעונות. 

6. 
משרד הפנים, ככלל, אינו מפעיל באופן מספק את אמצעי הפיקוח שברשותו למניעת היווצרותם של גירעונות: פעמים רבות הוא מאשר תקציבי פיתוח לפרויקטים בלי שתהיה לו התמונה המימונית השלמה שלהם. במקרים רבים, אין פירוט של מקורות המימון הנוספים, או שהפירוט הקיים, בתוספת חלקו של משרד הפנים, אינו שווה לעלות הפרויקט. 

7. 
משרד מבקר המדינה מצא, שחלק ניכר מתקציבי הפיתוח מיועדים לכיסוי גירעונות, מצב המונע פיתוח מתוכנן, שיטתי וממוקד על פי סדרי עדיפויות. 

8. 
על משרד הפנים, מכוח אחריותו לפקח על הרשויות המקומיות, ובלי לגרוע מאחריותן לביצוע תקין של פרויקטים לפיתוח תשתיות, לגבש שיטת פיקוח אפקטיבית על ביצוע הפרויקטים לשלביהם, ולהתנות את אישור תקציבי הפיתוח בקבלת מלוא המידע הדרוש, לרבות התמונה המימונית המלאה. 

ב. מצב תיקון הליקויים

משרד הפנים

1. 
המשרד יתקשר עם גורם חיצוני לצורך גיבוש נוסחה משופרת להקצאת תקציבי פיתוח, אשר תשקף יותר את הצרכים בהשלמת מימון פרויקטים שבעדיפות, אולם לא ניתן ליצור מדד אשר ישקף את רמת הפיתוח, ויש להתבסס על תכניות פיתוח ותכניות-אב על מנת לקבוע את הצרכים.

2. 
שר הפנים נעזר לצורך עבודתו ביועץ, רואה חשבון, בעל ניסיון בשלטון המקומי. היועץ מרכז עבור השר את כל החומר המתקבל מהרשות המקומית המבקשת הקצאה. כל הבקשות מנומקות ומוגשות בכתב.

היועץ מרכז גם את המידע המצוי במשרד בדבר מצבה של הרשות. לאחר בחינת מלוא החומר הקיים הוא מגבש החלטה לשר. אם מחליט השר לאמץ את ההמלצה באופן מלא או חלקי, מועברת זו למנכ"ל, אשר לו הסמכות להסתייג ממנה ולהעביר את הסתייגותו לשר.

דרך נוספת להקצאת כספים מתוך רזרבת השר, היא בעקבות המלצת המנכ"ל, הנובעת מתוך טיפולו בבעיות מיוחדות של רשויות מקומיות, ובעיקר במסגרת תוכניות הבראה של רשויות מקומיות. המלצה זו מטופלת על ידי היועץ ומובאת להחלטת השר. דפוסי עבודה אלה יגובשו לנוהל מחייב. 

כל מהותו של תקציב רזרבת השר, המהווה חלק קטן ביותר מתקציב משרד הפנים המיועד לתקצוב הרשויות המקומיות, הינה לאפשר חלוקת כספים למקרים בלתי צפויים מראש ולמצבים מיוחדים, אשר אינם באים לידי ביטוי בנוסחת החישוב של מענק האיזון. לפיכך קביעת קריטריונים אינה מתאימה למטרה לשמה מיועדים כספים אלה.

3.
רשויות מקומיות רבות מתקשות בהכנת תכניות פתוח רב-שנתיות, בעיקר עקב חוסר ודאות לעניין מימוש מקורות המימון לביצוע הפרויקטים. המשרד ממליץ לרשויות להכין תכניות פיתוח רב-שנתיות,שמהן ייגזרו התכניות השנתיות.

4. 
הרשויות המקומיות נדרשות להגיש למחוז את רשימת הפרויקטים לפי סדר עדיפות הרשות המקומית. עובדי המחוזות משתמשים בקבוצות העדיפות של המשרד לצורך מיון ודירוג הפרויקטים המוגשים, כדי להגיע להתאמה בין דירוג הרשות לסדר עדיפות המשרד.

5. 
בשנת 2003 יפעיל המשרד כללים חדשים לטיפול בגירעונות פיתוח ברשויות המקומיות, במטרה לצמצם היווצרות גירעונות בעתיד. תהיה הגבלה בנכונות לסייע לרשות מקומיות במימון הגירעונות, למקרים של גירעונות שנוצרו מסיבות אוביקטיביות שלרשות המקומית לא הייתה שליטה עליהן, וכן כאשר לפי שיקול דעת המשרד, יתברר בדיעבד כי הייתה הצדקה ונחיצות בביצוע הפרויקט, ושהוא בוצע באופן תקין, פרט להעדר מימון מלא לביצועו. במקרים אחרים תיאלץ הרשות המקומית לאתר מקורות מימון חלופיים לכסוי הגירעונות, כגון הגדלת הכנסות עצמיות לפיתוח. 

6.7. בשנת 2003 ינחה המשרד את צוותי המהנדסים המועסקים על ידו, לרשום את מלוא אומדן העלות של הפרויקט ומקורות המימון השנתיים, כדי לבצע בקרה על מימון פרויקטים.

8. 
על פי דרישת המשרד, נדרשים צוותי המהנדסים שזכו במכרז לפיקוח על תקציבי פיתוח, לבצע מעקב ובקרה אחר פרויקטים, תוך כדי ביצועם. 

המגזר הבדואי בנגב

המבוקרים הראשיים: מועצה מקומית לקיה; משרד ראש הממשלה; משרד האוצר; משרד הבינוי והשיכון; משרד החינוך, התרבות והספורט; משרד התשתיות הלאומיות; מינהל הביוב; מינהל מקרקעי ישראל

א. ריכוז ממצאי הביקורת

5. 
ביוני 1998 הכינה המועצה בלקיה, בשיתוף משרד החינוך תכנית-אב למוסדות חינוך, תרבות וספורט ליישוב לשנים 1998-2020. בתכנית צוין, כי אחד מבתי הספר היסודיים מצוי במבנה שאינו ראוי לשמש מוסד חינוכי ויש לפנותו בהקדם. עד למועד סיום הביקורת המצב נותר בעינו. גם בבית הספר היסודי השני ובחטיבת הביניים קיימות כיתות לימוד הפועלות בקרוואנים לא תקניים, שאוישו לפני יותר מחמש שנים. 

ב. מצב תיקון הליקויים

משרד החינוך, התרבות והספורט

5. 
בשנים תשנ"ט (1998/9) עד תשס"ב (2001/2) נוספו למערכת החינוך הערבית כ-1,349 כיתות, וכן תוקצבה בנייה של 2,585 חדרי לימוד נוספים. 

כדי להפחית את השימוש בכיתות ומבנים שאינם עומדים באמות המידה הנדרשות, משרד החינוך תיקצב תוספות בנייה בלקיה כדלקמן:

גני ילדים: בתקציב 2002 תיקצב המשרד בניית שתי כיתות גן ועוד 18 כיתות במסגרת PRIVATE FINANCE INVESTMENT (בנייה על ידי יזמים פרטיים, תשלום דמי שימוש על ידי הממשלה, ולאחר תקופה, המבנה מועבר לידי הממשלה).

בתי ספר יסודיים: בתקציב 2002 תיקצב המשרד, באמצעות מפעל הפיס, בניית בית ספר יסודי במלואו, שעליו העיר מבקר המדינה שהוא מצוי במבנה שאינו ראוי לשמש מוסד חינוכי. עיתוי תחילת הבנייה תלוי בידי מפעל הפיס.

בבית ספר יסודי נוסף בלקייה הושלמה בניית שני שלבים: ניבנו 12 כיתות מ-18 כיתות מתוכננות. מבנה נוסף לבית ספר יסודי יוקם כאשר תיבנה חטיבת הביניים.

חטיבת הביניים: שלב א' של חטיבת הביניים תוקצב בשנת 2002 על ידי המשרד, במסגרת מפעל הפיס, בהיקף של 702 מ"ר ברוטו.

המועצה ביקשה להעביר את הבנייה לאתר אחר, דבר המחייב הוצאת פרוגרמה חדשה, לאחר קבלת מסמכי קרקע מתאימים. היות והמועצה טרם העבירה את כל מסמכי הקרקע, טרם נערכה פרוגרמה חדשה, והבנייה מתעכבת.

אולמות התעמלות: קיים מחסור באולמות התעמלות במוסדות החינוך השונים בכל הארץ. מאז שנת 1985, המשרד לא מתקצב אולמות התעמלות, גם בבתי ספר חדשים.
שילוב אנשים בעלי מוגבלות בחברה ובעבודה

הזכות לנגישות והסדרים להבטחתה

המבוקרים הראשיים: משרד הבריאות; משרד הפנים; משרד החינוך, התרבות והספורט; המוסד לביטוח לאומי

מבוקרים נוספים: רשויות מקומיות

א. ריכוז ממצאי הביקורת

1. 
בחלק מהרשויות המקומיות שנבדקו לא בדקו הוועדות המקומיות, קודם למתן היתרי בנייה, שהתכניות תואמות את הוראות חוק התכנון ותקנות התכנון בכל הנוגע לסידורי נגישות לנכים. הן לא הנחו את פקחי הבנייה לבדוק את סידורי הנגישות של בנייני ציבור לאחר אכלוסם; והן גם לא פנו מיוזמתן לבעלים ולמחזיקים של בנייני ציבור שנבנו לאחר 1972 ואינם עומדים בדרישות חוק התכנון ותקנות התכנון, כדי לאכוף עליהם את החובה להתקין סידורי נגישות לנכים.

2. 
שר הפנים לא עשה שימוש בסמכותו להורות על התקנת סידורים מיוחדים לנכים בבניינים שנבנו לפני 1972. מן הראוי כי רשות ציבורית הנותנת שירות לציבור תבטיח שיהיו סידורי נגישות לאנשים עם מוגבלות בכל מתקניה, אף אם אין חובה חוקית לעשות כן. 

ב. 
תגובות המבוקרים
משרד הפנים

1. 
משרד הפנים אמור לפרסם תזכורת בחוזר מנכ"ל ביום 15.03.2003, לוועדות המקומיות לתכנון ולבנייה, כי עליהן לפנות ביוזמתן לבעלים ולמחזיקים של בנייני ציבור שנבנו לאחר שנת 1972, ואינם עומדים בדרישות תקנות התכנון והבנייה בדבר סידורים מיוחדים לנכים, ולהודיעם כי חובה עליהם על פי חוק התכנון והבנייה, התשכ"ה-1965, פרק ה'1, סעיף 158 ו', הקובע סידורים מיוחדים לנכים בבניינים ציבוריים, להתקין סידורי נגישות לנכים.

2. 
הצעת חוק שוויון זכויות לאנשים עם מוגבלות (תיקון) (נגישות, דיור בקהילה וסיוע אישי, תרבות פנאי וספורט, חינוך והשכלה, המערכת המשפטית, צרכים מיוחדים ומידע), התשס"א-2000 (הצעת חוק 2951), עברה בקריאה ראשונה בדצמבר 2000. שר הפנים תיקן את התקנות בנושא שיפור הנגישות לבנין ובתוכו. התיקון פורסם בקובץ התקנות 6134, מיום ז' בכסלו התשס"ב-22.11.2001.
שיקום חולי נפש בקהילה

המבוקרים הראשיים: משרד הבריאות; משרד האוצר 

מבוקרים נוספים: מכבי שירותי בריאות; קופת חולים לאומית; קופת חולים מאוחדת; שירותי בריאות כללית

א. ריכוז ממצאי הביקורת

1. 
באזורים אחדים פריסת שירותי המרפאה הקהילתית אינה מספקת ואינה מאפשרת לספק שירותים אלה לכל מי שזקוק להם. כך, למשל, בעיר אשדוד, שבה כ-200,000 תושבים, יש רק מרפאת מבוגרים אחת של קופת חולים כללית, הנותנת שירותים רק למבוטחיה. מבוטחי הקופות האחרות נאלצים להיטלטל למרפאת בית החולים הממשלתי ברזילי באשקלון כדי לקבל שם טיפול פסיכיאטרי. גם באזור השרון הדרומי פועלות מרפאות קהילתיות של קופת חולים כללית בלבד, והשירות למבוטחי הקופות האחרות ניתן תמורת תשלום שלעתים אינו מוחזר. 

2. 
אין מידע מדויק בדבר מספר חולי הנפש בקהילה הזקוקים למידה זו או אחרת של סיוע בשיקומם, ולא ידוע כמה מהם נזקקים לאחת מתכניות השיקום, כגון דיור מוגן או תעסוקה מוגנת או מועדון חברתי, וכמה מהם זקוקים לשילוב של כמה תכניות שיקום בקהילה.

3. 
רק מעטים מנכי הנפש המתגוררים בקהילה מקבלים שירותים במסגרות שירותי השיקום.

4. 
טרם הוסמכו רופאים לקביעת נכות רפואית בשל הפרעה נפשית, וטרם מונו ועדות שיקום אזוריות.

5. 
טרם הושגה הסכמה בין קופות החולים לבין משרדי האוצר והבריאות בעניין העברת האחריות לקופות החולים. הנושא רחוק מלהיות מוסדר, והפיצול ואי-הבהירות בחלוקת האחריות לטיפול בחולי הנפש עדיין קיימים.

ב. תגובות המבוקרים

משרד הבריאות

1. 
בשנת 2002 הוסיף משרד הבריאות 80 תקנים במרפאות לבריאות הנפש, במגמה להמשיך ולהגדיל כוח האדם בשרות האמבולטורי. כן יועברו 150 תקנים מהמערך האשפוזי לקהילה.

2. 
כ-10,000 איש קבלו בשנת 2002 שירותי שיקום.
3. 
מרבית הפונים לוועדות השיקום מגיעים מהקהילה. עד כה, כל הפונים מוזמנים לוועדות השיקום. זמן ההמתנה לקבלת שירותי שיקום אינו עולה על מספר חדשים. עם זאת, מספר זה מהווה פחות מ-20% מהאנשים עם אחוזי נכות, הזכאים לפנות לוועדת השיקום.

4. 
למרות שטרם הוסמכו הרופאים, המשרד מאפשר לרופאים פסיכיאטרים הבקיאים באמות המידה לקביעת נכות של המוסד לביטוח לאומי, לקבוע נכות רפואית. 


לעניין מינוי ועדות השיקום, בשנת 2003 אמורים להתווסף תקנים, שיאפשרו מינוי הוועדות בשנת 2003.

5. 
בשנת 2002 הושגה הסכמה בין משרד הבריאות לקופות החולים, בנושא השירות המרפאתי לנכי נפש. טרם הושג הסכם סופי עם הקופות, והנושא הועבר להכרעת הממשלה.

ביום 26.1.2003 החליטה הממשלה (בהחלטה 2905) כלהלן:

א. 
שירותי בריאות הנפש יועברו לאחריות קופות-החולים, במסגרת התוספת השנייה לחוק ביטוח בריאות ממלכתי, התשנ"ד-1994, כאשר עד ליום 15.3.2003 יסכם צוות של משרדי הבריאות והאוצר את הנושא לפרטיו, בתיאום עם קופות החולים, במגמה שהמהלך יושלם להעברה לא יאוחר מיום 1.6.2003.

ב. 
צוות של משרדי הבריאות והאוצר, יגיש למנכ"ל משרד ראש הממשלה עד ליום 15.3.2003, ניתוח אפשרויות לגבי אספקת שירותי בריאות הציבור.
היערכות למצב אסון במפרץ חיפה

הגופים המבוקרים: משרד הבינוי והשיכון; המשרד לאיכות הסביבה; משרד הפנים, המועצה הארצית לתכנון ובנייה, ועדה מחוזית לתכנון ובנייה - אילת, ועדה מחוזית לתכנון ובנייה - חיפה, ועדה מחוזית לתכנון ובנייה - תל-אביב; משרד התשתיות הלאומיות; רשות הנמלים והרכבות; רשות שדות תעופה; צבא הגנה לישראל - פיקוד העורף; האגודה לתרבות הדיור; חברת בתי זיקוק לנפט

פיקוח ואכיפה של בטיחות הטיפול בגז

ד. 
"חוות הגז" יועתקו לאתרים שהומלצו בתמ"א/32 (תכנית מתאר ארצית למערכות אחסון מרכזיות ולמערכות הובלה וחלוקה ראשית של גז), הנמצאת בתהליכי עריכה סופיים. משרד הפנים ידווח לאגף לביקורת המדינה מדי 3 חודשים על התקדמות הליכי התכנון.

ביצוע ההחלטה

המשרד לאיכות הסביבה

ד. 
עמדת המשרד לאיכות הסביבה היא כי ניתן להשאיר את חוות המיכלים בקרית אתא במקומה הנוכחי, בתנאי שהמיכלים יוטמנו. חברות הגז הגישו לעיריית קרית אתא בקשה להטמנת המיכלים, בנוסף לבקשה לחידוש היתר הרעלים הזמני.

משרד התשתיות הלאומיות

ד. 
מתקני הגפ"מ בקריית אתא היו אמורים להיבנות, על פי תמ"א/32, באתר "מזרח דשנים". בהתייעצות גורמי המשרד עם המשרד לאיכות הסביבה, פיקוד העורף ומשטרת ישראל, הוחלט כי המתקן יישאר במקומו, ומכלי אחסון הגפ"מ יוטמנו. על פי הסיכום בין המשרדים, יפנה המשרד לאיכות הסביבה למועצה הארצית לתכנון ובנייה, בבקשה לאפשר את הפעלתו של המתקן במתכונתו הנוכחית, עד להטמנת המכלים, ובמקביל יבקש משרד התשתיות הלאומיות את שינוי התמ"א. 
הטיפול בפסולת של חומרים מסוכנים 

החלטת ממשלה בק/67 - 5 לינואר 1998

ד. 
המשרד לאיכות הסביבה, ביחד עם משרד הפנים ומרכז השלטון המקומי, יגבשו תכניות אכיפה, בשיתוף עם היחידות הסביבתיות ברשויות המקומיות, בכל הקשור בחומרים מסוכנים ובהתאם להערות ביקורת המדינה.

ביצוע ההחלטה

המשרד לאיכות הסביבה

ד. 
המשרד לאיכות הסביבה אוכף את הדרישות בנושא חומרים מסוכנים על מפעלים במפרץ חיפה, באמצעות התנאים בהיתרי הרעלים, ובהתאם לתקנות רישוי עסקים (סילוק פסולת חומרים מסוכנים) התשנ"א-1990. בנוסף, הממונה על המחוז במשרד הפנים, פועל להוצאת רשיון עסק למפעלים באזור הזיכיון של בז"ן. המשרד לאיכות הסביבה כבר העביר את התנאים לרשיון עסק, לממונה על המחוז במשרד הפנים בחיפה.

עמידות מבנים ותשתיות ברעידות אדמה 

ריכוז ממצאי הביקורת
23. 
המשרד לאיכות הסביבה לא דרש בחינת הסיכון הסיסמי בהנחיות הנוגעות למפעלים ואזורי תעשייה הממוקמים באזורי סיכון סיסמי גבוה, ובהן ההנחיות הנוגעות למפעלים פטרוכימיים בחיפה מיולי 1998 וההנחיות הנוגעות לתכנית המתאר של מפעלי ים המלח מאוגוסט 1999.

מצב תיקון הליקויים

המשרד לאיכות הסביבה

23. 
עד סוף שנת 2003 תושלם על ידי הטכניון הכנת מתודולוגיה לחישוב מיגון מיכלי חומרים מסוכנים בתעשייה. המסקנות וההמלצות ישולבו בתנאים שהמשרד לאיכות הסביבה מוסמך לדרוש מהמפעלים, במסגרת רשיון עסק או היתר רעלים.

לגבי מתקנים ומפעלים חדשים, נציגי השר לאיכות הסביבה במחוז חיפה, בהתאם לסמכויות השר על פי חוק התכנון והבנייה, דורשים כי כל תוכנית או היתר לבניית מתקן או מפעל של חומרים מסוכנים, יכללו ניתוח המצב הסיסמי והמסקנות הנובעות ממנו, לגבי מניעת מפגעים סביבתיים כתוצאה מאירועי חומרים מסוכנים. דרישה זו חלה גם על תוכניות לבנייה של שימושים רגישים חדשים, בקרבת מתקן או מפעל חומרים מסוכנים.

חברת בתי זיקוק לנפט 

23. 
בז"ן מתכננת ומקימה המתקנים באופן שיעמדו ברעידות אדמה, תוך שימוש בידע מתקדם של החברות המובילות בעולם בשטח זה, ותוך יישום הטכנולוגיות חדשניות. בז"ן ביקשה מחברה בינלאומית מובילה לבנות עבורה את איפיוני תגובת הציוד והמבנים) שישמשו את בז"ן לתכנון מתקניה לרעידת אדמה. המידע אשר שימש לצורך כך היה קידוחי הקרקע, דו"חות פרופסורים מהטכניון ששימשו יועצי קרקע לבז"ן, ותוצאות מעבדת הקרקע של מוסד הטכניון למחקר ופיתוח. כן נעשו מדידות מהירות הגלים בקרקע ועומק תשתית הסלע, בכל אחת מ-4 הפינות של בית הזיקוק. בז"ן מעדכנת גם את מאפייני התכנון ועמידות מבנים ספציפיים, על פי ידע בינלאומי, המבוסס על לקחי רעידות אדמה בעולם.

ההיערכות לכיבוי אש בבתי זיקוק לנפט ובחברות שבהחזקתה 

דוחות על הביקורת באיגודים, שנת 2002
ריכוז ממצאי הביקורת
1. 
חברת בתי זיקוק לנפט בע"מ (להלן - בז"ן) מונתה למלא את תפקידיה של רשות כבאות לפי חוק שירותי הכבאות, התשי"ט-1959, ביחס למפעלה בחיפה וביחס למפעל סמוך, של חברת שמנים בסיסיים חיפה בע"מ. נמצא, כי בז"ן לא מילאה את מלוא תפקידיה על-פי החוק והתקנות שהותקנו מכוחו.
2. 
בז"ן לא פעלה כנדרש בכל הנוגע למינוי כבאים ולהעסקתם. 

3. 
בז"ן נמנעה מלרשום בספרים של ברזי כיבוי את פעולות התחזוקה שנעשו ב-2,622 ברזי הכיבוי הנייחים שבבתי זיקוק בחיפה, כנדרש בתקנות, ולכן אין לה מידע על מידת תקינותם של ברזים אלה, שאמורים לשמש תשתית לפעולות הכיבוי בזמן שריפה.
4. 
נציבות הכבאות וההצלה ומפקח הכבאות הראשי, אחראים מטעם שר הפנים לפקח על פעולותיהן של רשויות הכבאות השונות. נמצא, שבמשך עשר שנים (1991-2001) הם לא עשו פיקוח ובקרה על פעילותה של בז"ן והיערכותה לכיבוי שריפות ועל תקני כוח האדם שלה למשרת כבאי. זאת, למרות הקושי הטמון במצב שבו בז"ן, במלאה תפקידים של רשות כבאות, מפקחת למעשה על עצמה. 

מצב תיקון הליקויים

חברת בתי זיקוק לנפט 

1. 
לדעת חברת בז"ן, מינויה לבצע את תפקידי רשות הכבאות בתחום בית זיקוק חיפה, הינו פתרון ראוי לסוגית ההתמחות והמיומנות בכיבוי תעשייתי. בז"ן תפעל להחיל את המינוי גם על שטח מפעלה של חברת הבת, הצמוד לבית הזיקוק חיפה. בסקרים, הנערכים מטעם חברות הביטוח של בז"ן, מוערכת מערכת כבוי האש בבז"ן, כאחת הטובות במפעלים מסוג זה בעולם. 

2. 
בז"ן הכשירה עובדיה בכיבוי אש, וביצוע תירגולים בהדמיה חיה, על פי תורות הלחימה המודרניות. בז"ן הכשירה בקורסים במתקן בארה"ב, שהוא מתקן האימון הגדול בעולם לנושאי כיבוי, 45 כבאים מקצועיים מעובדיה, המשמשים כמפקדי כיבוי בשטח.


בז"ן פועלת בשיתוף נציבות כיבוי והצלה, לשילוב הכבאים שלה, במערך ההדרכה של נציבות כבאות והצלה, ולהכרת הנציבות בהכשרת הכבאים שבוצעה על ידי בז"ן. תעודות מינוי מתאימות הוצאו לכל הכבאים, לרבות לכבאים מתנדבים, שהוכשרו כאמור.

3. 
בעקבות הביקורת, הכינה בז"ן ספר ממוחשב לברזי הכיבוי שבתחום מפעלה. ההגדרה הטכנית של הברזים היא FAIL SAFE OPEN, דהיינו שבמצב של כשל בברז הוא יישאר במצב פתוח, והמים יזרמו דרכו. בדיקה יומית של כל הברזים במפעל, מתבצעת על ידי עובדי תחנת הכיבוי בבית זיקוק חיפה. כל תקלה שמתגלית, נרשמת ומטופלת. 

4. 
מאז ראשית שנת 2002, מתקיים קשר רצוף עם נציבות כבאות והצלה. הנציבות עורכת ביקורות בבז"ן, שולחת נציג לדיוני ועדת הכבאות של בז"ן, ונדונים עימה עניינים שוטפים הנוגעים לביצוע תפקידיה של בז"ן כרשות כבאות.

סידורי הכבאות הנאותים מובטחים בבז"ן באמצעות המינוי שמינה נציב כבאות והצלה את בז"ן, מכוח סעיף 15 לחוק שירותי הכבאות, התשי"ט-1959, למלא את תפקידי רשות הכבאות בשטח מפעלה.
המשרד לביטחון הפנים - משטרת ישראל

החלטת הממשלה קובעת שהמשטרה אחראית לפיקוד ושליטה באירוע חומ"ס. במפרץ חיפה מפעלים המייצרים חומ"סים. בחודש דצמבר 2002 טיפלה המשטרה במפרץ חיפה באירוע דליפת חמצן, שסיכן את כל הסביבה. אירוע דליפת חמצן ארע גם באזור התעשייה בהרצליה.
לצורך הטיפול באירועי חומ"ס הכינה המשטרה פקודת אב לטיפול באירוע רב נפגעים. פקודה כאמור קיימת גם במשטרת מרחב חוף, האחראית למפרץ חיפה.
בנוסף לפקודת אירוע רב נפגעים, קיימת במשטרה פקודה ייחודית לכל מפעל, וכן תיק שטח.
טיפול באירועי חומרים מסוכנים ואירוע רב נפגעים, מחייב שיתוף פעולה עם גופים נוספים, כגון: המשרד לאיכות הסביבה, נציבות כבאות והצלה, מגן דוד אדום, צבא ההגנה לישראל - פיקוד העורף, הרשות המקומית, חברת החשמל, משרד העבודה והרווחה, ועוד.
המשטרה מקיימת תרגילים לאירועי חומ"ס ואירועים רבי נפגעים.

באירוע ביטחוני שבאחריות צה"ל, כגון נפילת טיל קרקע-קרקע, המשטרה אחראית לפיקוד ושליטה על האירוע, עד לכניסת צה"ל.

המפעלים המייצרים חומ"סים עוברים הליכי רישוי מבחינת המשטרה - ביטחון, דרכי גישה ודרכי פינוי, כיתות כוננות מפעליות, וכו', ומבחינת יתר הגופים - איכות הסביבה, כיבוי אש, ועוד, - על פי ההנחיות הקיימות בגופים אלה.
ביקורת ואבטחת מידע

המועצה המייעצת לביקורת ואבטחת מידע

המועצה המייעצת לביקורת ואבטחת מידע, פועלת בהתאם להחלטת הממשלה מספר בק/179 מיום 23 למארס 1999, בה נאמר:

ד. 
ה"מועצה לאבטחת מידע רגיש" תדון בליקויים האבטחתיים שעלו בדו"ח השנתי של מבקר המדינה, ותגבש כלים ושיטות לאבטחת המידע ומערכות המידע, במשרדי הממשלה ומוסדותיה. 

ה. 
ה"יחידה לביקורת ואבטחת מידע רגיש" שבאגף לביקורת המדינה, תקיים ביקורת אחר תיקון הליקויים וביצוע החלטות ה"מועצה לאבטחת מידע רגיש".

בהתאם להחלטה דלעיל, כינס האגף את המועצה במהלך שנת 2002 ועד סוף מארס 2003, לעשר ישיבות.

בישיבות נדונו הנושאים הבאים:

· הליקויים שעלו בדו"ח מספר 53ב' של מבקר המדינה
· התקינה בנושאי אבטחת מידע, ניהול אבטחת מידע - תקן 7799
· טכנולוגיות גיבוי חדישות ופתרונות גיבוי מקוון
· אימות המשתמש באמצעות זיהוי ביומטרי 
· אמצעי הגנה מפני וירוסים ותקיפות תוכנה
· רישום מאגרי מידע
· תוכניות הממשלה להתאוששות מאסון (DRP)
· אתיקה בתקשוב
· מיקור חוץ באבטחת מידע במערכות ממשלתיות
· תכנית ההכשרה של הממונים על אבטחת מידע
· זיהוי ואימות של שולחי הודעות לזימוניות.
האגף מקיים מעקב אחר ביצוע החלטות המועצה והמלצותיה לגופים השונים.

בחינת היערכות שקיים האגף לביקורת המדינה 

והביקורת הפנימית במשרד ראש הממשלה

נובמבר 2002 - מארס 2003

א. כללי

מבקר המדינה קבע (דוח 52א עמ' 275-279) כי "הניהול התקין והתפעול הסדיר של משק המדינה תלויים, בין היתר בתפקודם הסדיר והמתמיד של שירותים ממוחשבים חיוניים. לתקיפת שירותים אלה - ערך אסטרטגי. שומה על מדינת ישראל לנקוט את הצעדים הדרושים כדי למנוע פגיעה בהם, למנוע נזק או למזער אותו, ולעשות כל שדרוש כדי להתאושש מהנזק ולהשתקם ממנו, ובמהירות הראויה. בחודשים יוני 2000 - אוקטובר 2000 בחן משרד מבקר המדינה את היערכות מדינת ישראל, בראייה לאומית, ובעיקר פעולות מרכזיות, לאבטחת שירותים ממוחשבים חיוניים במגזר הממשלתי - האזרחי. הבדיקה העלתה כי אף שעבודה רבה הושקעה, התוצאות המקוות טרם הושגו ויש מקום לשיפור בהיערכות המדינה בנושא זה." 

בחודש אוקטובר 2002 פנה אגף הבכיר לביקורת המדינה אל 31 משרדי הממשלה וגופים ציבוריים בבקשה לבדוק את היערכות מערכות מידע ומחשוב שלהם לשעת חירום. 29 גופים נענו. (הגופים שלא העבירו מידע על היערכותם הם: הנהלת בתי משפט ומשרד הפנים).

האגף המליץ לקיים את הבדיקה על בסיס 10 שאלות, המתייחסות לאספקטים שונים של ההיערכות לשעת חירום, בהתאם לליקויים שעמדה עליהם ביקורת המדינה ולהחלטות שקיבלה הממשלה. (דו"ח 40 - משרד האוצר "אבטחת מידע", עמ’ 11-20, דו"ח 41 - משרד האוצר "שרידות מערכות מידע וגיבויין", עמ’ 1-10, דו"ח 52א - משרד ראש הממשלה "היערכות מדינה לאבטחת שירותים ממוחשבים", עמ’ 275-279, החלטת הממשלה בק/77 מיום 16.03.1998 "הטיפול הממשלתי באבטחת מידע, הוראות תכ"ם (דו"ח 41 עמ’ 3).

ב. ממצאים עיקריים 

ההיערכות למצב חירום במערכי מידע ומחשוב במשרדי הממשלה וגופים ציבוריים טעונה שיפור ניכר. קיים אומנם טיפול שוטף בתקלות יומיומיות ואבטחת מידע ברמה של סיסמאות, הרשאות גישה, הגנה מפני וירוסים וכו' אך אין היערכות של ממש למצב חירום. אין מודעות והתייחסות ממשית לאפשרות של פגיעה חמורה במערכי המחשוב. 

הניסיון המר של ה-11 בספטמבר מלמד כי חוסר היערכות שכזו גורם לקריסה מוחלטת של חברות וארגונים. יש להתכונן כראוי לתרחיש הגרוע ביותר, ולהבטיח שרידות המידע והמשך התפקוד התקין.

א. סקרי סיכונים 
ב-7 משרדים (24% מהגופים שנכללו בבדיקה) לא בוצעו סקרי סיכונים. 

בחלק מהגופים נערכו סקרי הסיכונים לפני מספר שנים.

ב. תכנית עבודה למצב חירום
ל-8 משרדים (27% מהגופים שנבדקו) אין תכנית עבודה למצב חירום.

ב-7 משרדים נוספים נמצאות התוכניות בהכנה או בבדיקה. לא נמסרו מועדי סיום להכנתן.  

ג. מרכז גיבוי מתאים לצורכי המשרד
18 משרדים (62%) מבצעים גיבוי נתונים בלבד, ואין להם מרכז גיבוי חיצוני המתאים לצורכי המשרד. חשוב להדגיש כי גיבוי פנימי בתוך המשרד עצמו, או שמירת נתונים בלבד, מהווים סכנה להמשך תפקודו התקין של המשרד במקרה אסון. 

ה. תכנית להתאוששות לאחר אסון
ל-12 משרדים (41%) אין תכנית להתאוששות לאחר אסון. בעשרה משרדים התכנית נמצאת בשלבי הכנה בלבד. לא נקבעו מועדים לסיום התוכניות. 

ז. תרגולים לגיבוי ולהתאוששות
ב-4 משרדים (14%) לא מתקיים תרגול לגיבוי והתאוששות, ב-12 ממשרדים (41%) יש נהלים, אך אין תרגול, או שמטפלים בגיבוי בלבד ולא מתייחסים להתאוששות.

ח. תרגול ובדיקות תקופתיים באתר התאוששות
ב-21 גופים (72%) אין אתר התאוששות ולכן גם לא מבוצעים בדיקות ותרגול. 

ט. כוח אדם מקצועי חלופי למקרה אסון
ב-13 משרדים (45%) לא מונה ולא הוכשר כוח אדם מקצועי חלופי למקרה אסון. 

י. תקציב לפעולות אבטחת מידע, הגיבוי והתאוששות
רק ב-7 משרדים (24%) יש תקציב נפרד ייעודי לפעולות אבטחת מידע, הגיבוי והתאוששות. בשאר המשרדים והמוסדות שנבדקו מימון הפעולות נעשה מתוך התקציב השוטף. 

ריכוז ממצאי סקר שקיים האגף

נובמבר 2002 - מרץ 2003

ג. המלצות עיקריות

א. סקרי סיכונים

במרבית הגופים שנבחנו לא נעשו סקרי סיכונים בשנים האחרונות. מומלץ לבצעם בהקדם ולעדכן את הסקרים שכבר בוצעו בהתאם לנסיבות החדשות.

ב. תכנית עבודה למצב חירום

תכנית עבודה היא מסמך מדיניות חשוב ביותר. יש להכינו בכל ארגון וארגון. ועדות ההיגוי למחשוב שהוקמו עפ"י החלטה בק/9 של הממשלה מיום 20 למארס 1997, יכינו תכניות אלה ללא דיחוי.

ג. מרכז גיבוי מתאים לצורכי המשרד

הטכנולוגיה של היום מאפשרת לעשות גיבוי הדדי באמצעות תקשורת מאובטחת או גיבוי מרכזי למספר משרדים, ובכך לחסוך בעלויות, מבלי להוריד באיכות הגיבויים. ועדות ההיגוי למחשוב צריכות לבחון אפשרויות אלו.

ה. תכנית התאוששות לאחר אסון

בכל משרד יש להכין תכנית מפורטת להתאוששות ושיקום מערכות המידע לאחר כל אירוע המביא להשבתת מערכות ממוחשבות. בנוהל יש לקבוע, בין היתר, את המערכות שיש לאושש, זמן התאוששות ומי האחראי לביצוע. 

ז. תרגולים לגיבוי והתאוששות

בחלק מהמשרדים התקיים תרגול של גיבוי בלבד. יש לערוך תרגול התאוששות מלא כדי לבדוק את תפקוד המערכות ולהסיק מסקנות. ועדות היגוי למחשוב צריכות להנחות תרגול זה. 

ח. תרגול ובדיקות תקופתיים באתר התאוששות

לרוב המשרדים אין אתר התאוששות ולכן לא מבוצע תרגול. יש לדאוג לפתרון מתאים למרכז גיבוי ולתרגל בו תהליך התאוששות. באחריות ועדות היגוי למחשוב. 

ט. כוח אדם מקצועי חלופי למקרה אסון

יש לבדוק למי מהעובדים במערכות הקריטיות ישנו מחליף שמרותק משקית לשעת חירום. גיבוי פנימי של העובדים אינו מספיק.

י. תקציב לפעילות אבטחת מידע, גיבוי והתאוששות

תקציב ייעודי לאבטחת מידע בא להעיד על תהליך חשיבה, תכנון, וקביעת עדיפויות קריטיות. יש להקפיד על קיום סעיף זה. 

שאלון מפורט להערכה עצמית

האגף הפיץ שאלון לבדיקה עצמית של ההיערכות בתחום אבטחת המידע. השאלון מכיל 74 שאלות בנושאים הבאים: אחריות הניהול, עובדי הארגון, קבלנים, תוכנה, חומרה, תיעוד, מדיות מגנטיות ואופטיות, זיהוי ואימות, תקשורת, תיעוד תנועות מערכת, טיפול באירועים ותכנון שרידות המערכת. יש חשיבות לבחינה העצמית ולהפקת לקחים ברמת הארגון, מבלי להמתין לתוצרי ביקורת חיצונית. 

ד. הערות ביקורת המדינה בנושאי המעקב

א. סקרי סיכונים
"לדעת מומחים יש לערוך במערכות ממוחשבות סקר סיכונים לזיהוי איומים אפשריים לחומרה, לתוכנה ולנתונים, ולאפיינם. להעריך את הסיכויים למימוש האיומים והשלכותיהם כדי לבדוק את תוחלת הנזקים, ובהתאמה להקצות משאבים ולנקוט אמצעי מגן." (דו"ח  40 -  עמ’ 11, 14).

"איסוף הנתונים אודות איומים וסיכונים שמערכות מידע עלולות להיחשף להם, משך זמן השבתה סביר ותוחלת הנזק נעשה במסגרת תהליך הקרוי סקר סיכונים." (דו"ח 41  -  עמ’ 4).

"סוגיית ההגנה על שירות ממוחשב קשורה לחיוניות השירות, לאיום הנשקף לו, להערכת הנזק שייגרם לו בפועל - כל זה נבחן ע"י סקר סיכונים." (דו"ח 52א - עמ’ 278).

ב. תכנית עבודה למצב חירום 
"כדי לצמצם את הנזק האפשרי למערכת מידע דרושה היערכות מתאימה ותכנון לקראת מצבים המכונים מצבי חירום (contingency planning and disaster recovery). הנהלות המשרדים והממונים על יחידות מחשב הפועלות בהם מצווים לעשות כדי להגביר שרידות מערכות המידע ומתקני המחשב שבאחריותם. עליהם לעשות עוד כדי למנוע או לצמצם סיכויי היפגעות: יש להכין מראש תכניות נאותות ולנקוט צעדים לשמירת מערכות המידע, להבטחת רציפות השירותים ולהגנה על הערך הכלכלי הרב שהושקע במערכות ובמתקני המחשב. נושא ההיערכות למצב חירום הוא בעל חשיבות רבה, מורכב טכנולוגית, ועוסק בתחום שיש בו דינמיות רבה ושינויים מתמידים." (דו"ח 41 - עמ’ 3, 9, 10).

"רבדים שונים ללוחמת מידע הגנתית, ובהם הכנת המדינה למצב שבו שירותים ממוחשבים אינם זמינים לפחות במתכונתם המקובלת." (דו"ח 52א - עמ’ 278 ).

ג. מרכז מתאים לצורכי המשרד

"גיבוי קבצי נתונים ותכניות, לשם שמירתם, נעשה על גבי מצע מגנטי. את ספריית הגיבויים רצוי לשמור באתר נפרד, ולפחות במקום מיוחד, המותקן לדבר על פי דרישות התקן, ואין לשמור אותם בחדר המחשב." (דו"ח 40 - עמ’ 15).

"במסגרת היערכות יש לקבוע דרכים לגיבוי מרכיבים חיוניים במערכת, אשר הארגון יגדיר אותם מראש, ולהיערך לתפקד במצב שבו אכן יתממשו האיומים ויתרחשו אירועי אסון. מומלץ לאחסן מצעים מגנטיים, המגבים את המידע האגור במערכות המידע באתר נפרד ולהקפיד על עדכונו הסדיר של מידע זה. מתקן המחשב עלול לצאת מכלל פעולה אם יתרחש אסון. כדי להבטיח רציפות השירותים שמספקים מתקני המחשב גם במקרה של אסון אפשריות דרכי פעולה אחדות, ובהן: הסדרים בין מתקני מחשב של 2 יחידות ענ"א למתן גיבוי הדדי, הסדרים לקבלת שירותי גיבוי ממתקן חיצוני המופעל במיוחד למתן שירותים אלה, בניית מערכת מחשב של הארגון אגב פיצול מתקנים והשירותים ליחידות פיזיות נפרדות והיכולות לגבות זו את זו בשעת הצורך. ההחלטות בדבר סוג הגיבוי וההוצאה המיועדת לכך צריכות להיקבע בהסתמך על צרכיו של כל גוף וסדר העדיפויות שייקבע לפעולותיו ולשירותים שהוא מספק." (דו"ח 41 - עמ’ 3-4, 6-8, 10).

ד. פעילות שוטפת לאבטחת מידע (סיסמאות והרשאות גישה, הגנה מפני וירוסים, גיבויים, דיווח על חריגים וכד') 
"כדי להגביל את הגישה למחשב ולמשאביו למשתמשים מורשים בלבד, נהוג להשתמש באמצעים אחדים, כגון סיסמאות כניסה למחשב, מנגנוני הרשאה, השימוש בפריבילגיות ובקרות שונות." (דו"ח 40 - עמ’ 15, 17, 19, 20).

"יש לתת את הדעת לפיתוח אמצעי הגנה נוספים ולשימוש באמצעי האבטחה הקיימים כדי להתגבר על איום הוירוסים, תולעים, סוסים טרויאניים ותוכנות פוגעניות אחרות" (דו"ח 41 - עמ’ 6).

"אבטחה - מכלול של שיטות ואמצעים שמטרתם למנוע ולהדוף תקיפה או לפחות להקשות על ביצועה (ובכלל זה מחקר ופיתוח טכנולוגי, הדרכה והסברה)." (דו"ח 52א' - עמ’ 278).

ה. תכנית התאוששות לאחר אסון
"החל מאוקטובר 1989 מחייבות הוראות התכ"ם את משרדי הממשלה ויחידות ענ"א לספק את הדרישה להמשך תפקודו של המשרד על אף פגיעה במערכי מחשוב שלו, ולאפשר המשך עיבוד נתונים במקרה של השבתת השירותים הממוחשבים." (דו"ח 41, - עמ’ 3).

"תכנית ההגנה על מחשוב צריכה לכלול אפשרות לשירות חלופי, חלקי או מלא, ויכולת התאוששות מן הנזק ושיקום השירות." (דו"ח 52א - עמ’ 278).

ו. נוהלי דיווח על אירועים חריגים לממונה על אבטחת מידע במשרד
"מנגנון אחר הכלול במערכות הפעלת המחשב לפי הוראות התכ"ם מאפשר מתן חיווי לגורמים המתאימים על ניסיונות גישה לא מורשים למשאבי המחשב. במחשבי החשכ"ל הופעלו תוכנות התומכות במנגנוני חיווי. כמו כן, קיימים מנגנוני זיהוי ורישום, לפיהם יכול מנהל המערכת להפיק דוחות חריגים." (דו"ח 40 - עמ’ 17, 19, 20).

ז. תרגולים לגיבוי והתאוששות
"הוראות התכ"מ מחייבות לקבוע נהלים למצב חירום ולגיבוין של המערכות הממוחשבות.על המשרדים לוודא את אכיפת הנהלים ואת יעילותם על ידי תרגולם, בשלבים שקובעות ההוראות. (דו"ח 41 - עמ’ 2-4 ).

"לדעת משרד מבקר המדינה, המטרה בהגנה על השירות הממוחשב היא למנוע פגיעה בו, למנוע נזק או למזערו, להתאושש מהנזק ולהשתקם ממנו." (דו"ח 52א - עמ’ 276-277).
ח. תרגול ובדיקות תקופתיות באתר התאוששות 
"מומלץ לאחסן אמצעים מגנטיים באתר נפרד. על המשרדים לוודא את אכיפת הנהלים ואת יעילותם על ידי תרגולם, בשלבים שקובעות ההוראות." (דו"ח 41 - עמ’ 4).

"למרכיבי גיבוי והתאוששות תפקיד חשוב בתרחישים של לוחמת מידע וזרועות צה"ל מבצעות תרגול תקופתי של נהלי התאוששות." (דו"ח 52א - עמ’ 277).
ט. כוח אדם מקצועי חלופי למקרה אסון
"כדי לנקוט את הצעדים הנחוצים לאבטחת השירותים הממוחשבים ולהקצות להם את המשאבים הראויים, ובראשם הכשרת כוח אדם מקצועי, ראוי לסווגם על פי חיוניותם ועל פי סודיות הנתונים המשמשים אותם." (דו"ח 52א - עמ’ 277).
י. תקציב לפעולות אבטחת מידע, גיבוי והתאוששות
"בהתאם לתוצאות סקרי הסיכונים יש להקצות משאבים דרושים ולנקוט אמצעי מגן." (דו"ח 40 - עמ’ 14).
"המנכ"לים יוודאו קיום תוכנית עבודה שנתית ואמצעים לאבטחה ולביקורת המידע במשרדיהם, ובהתאם להוראות פרק 66 בתקשי"ר." (הערות 48 - עמ’ 13).
"כדי לנקוט את הצעדים הנחוצים לאבטחת השירותים הממוחשבים ולהקצות להם את המשאבים הראויים." (דו"ח 52א - עמ’ 277).
ה. ממצאי המעקב

להלן עיקרי הממצאים מן המעקב שקיים האגף, על פי חתך משרדי ונושאי.

משרד ראש הממשלה

א. סקרי סיכונים
בוצעו באופן חלקי, לפני מספר שנים. הפעילות הופסקה עקב אי ההחלטה  על מיקום אתר חלופי למשרד. 

ב. תכנית עבודה למצב חירום
קיימת תכנית עבודה, הכוללת העתקת מיקום העבודה לאתר אחר. המשרד נערך במספר אפשרויות לספק את השירות, כולל עבודה עם מחשבים ניידים, בהם קיים המידע הרלוונטי לביצוע המשימה.

ג. מרכז מתאים לצורכי המשרד
לא קיים, ממתינים לבניית האתר החלופי. במסגרת הערכות המשרד וביצוע "פרוייקט השלום", מתוכנן מרכז גיבוי וביצוע clustering לכלל המערכות הקריטיות. הפרוייקט יסתיים בשנת 2004.

ד. פעילות שוטפת לאבטחת מידע (סיסמאות והרשאות גישה, הגנה מפני וירוסים, גיבויים, דיווח על חריגים, וכו')
קיימים נהלים ופעילות מסודרת ומקיפה בנושא.
ה. תכנית התאוששות לאחר אסון
קיימת תכנית התאוששות מתקלות יום-יומיות. תהליך התאוששות עלול לקחת עד שלושה ימים. גיבוש סופי של התוכנית בשנת 2004 .

ו. נהלי דיווח על אירועים חריגים לממונה על אבטחת מידע במשרד
קיימים.

ז. תרגולים לגיבוי והתאוששות
קיימים.

ח. תרגול ובדיקות תקופתיים באתר התאוששות
אין אתר התאוששות.

ט. כוח אדם מקצועי חלופי למקרה אסון
ע"י צוות מחברות עסקיות הנמצאות במשרד בשגרה, מדי יום.

י. תקציב נפרד לפעולות אבטחת מידע, גיבוי והתאוששות
לא קיים. התקציב הנו במסגרת התפעול השוטף של האגף והיחידות השונות. לצורך מימוש ה-DRP, המשרד מתכוון להשקיע כ-1.5 מליון ש"ח באתר החלופי במסגרת "פרוייקט השלום". 
משרד האוצר

א. סקרי סיכונים
במסגרת היערכות אגף החשכ"ל למצבי חירום שונים, מונתה ועדת היגוי שעסקה במיפוי, בחינה והגדרה של מצבי חירום בהיבטים שונים, גיבוש מסקנות, המלצות להיערכות ודרכי פעולה. נערך סקר סיכונים מקיף ובו נקבעו היישומים הקריטיים, מספר החלופות ודרכי הפעולה להתאוששות במקרה של אסון. 

ב. תכנית עבודה למצב חירום
הוקם צוות יישום שבאחריותו להנחות את הגורמים באגף החשב הכללי לכתיבת נהלי היערכות למצבי חירום וכן בקרה ומעקב שוטף אחר הביצוע. לאחר אישור הנהלים, הצוות יהיה אחראי לעדכון ותחזוקם השוטף וכן לביצוע תרגולות של מצבי אסון.

ג. מרכז מתאים לצורכי המשרד
קיים מרכז גיבוי חיצוני שבו נשמרות קלטות של המידע הקריטי בהתאם לחוק הארכיונים.

ד. פעילות שוטפת לאבטחת מידע (סיסמאות והרשאות גישה, הגנה מפני וירוסים, גיבויים, דיווח על חריגים, וכו')
קיימים נהלים ופעילות מסודרת ומקיפה בנושא.
ה. תכנית התאוששות לאחר אסון
בהתאם להמלצות דוח סקר הסיכונים שנערך, מגובשת במשרד תכנית להתאוששות ליישומים שהוגדרו כקריטיים.

ו. נהלי דיווח על אירועים חריגים לממונה על אבטחת מידע במשרד
במשרד קיימים נהלי אבטחת מידע ברורים ובין השאר נהלים לדיווח לממונה על ליקויים ואירועים חריגים.

ז. תרגולים לגיבוי והתאוששות
לא מתבצעים עדיין. 

ח. תרגול ובדיקות תקופתיים באתר התאוששות
אין אתר התאוששות.

ט. כוח אדם מקצועי חלופי למקרה אסון
לא מונה ולא הוכשר כוח אדם חלופי.

י. תקציב נפרד לפעולות אבטחת מידע, גיבוי והתאוששות
הנושא מתוקצב.
המשרד לאיכות הסביבה

א. סקרי סיכונים
בשנת 2000 בוצע סקר סיכונים ע"י גוף חיצוני. שני התחומים העיקריים שנבדקו הם: תשתיות התקשורת הפנימיות והחיצוניות וסביבות המחשוב. רוב המלצות הסקר התקבלו במשרד ויושמו במהלך שנת 2000. ב-2002 בוצע סקר סיכונים פנימי על ידי ראש הצוות הטכני באגף, במסגרת רענון נהלי אבטחת מידע. יחד עם זאת הוחלט לבצע סקר סיכונים חיצוני אשר שולב בתכנית העבודה לשנת 2003.

ב. תכנית עבודה למצב חירום
התוכנית מתייחסת לשירותי המחשוב הנדרשים ולתשתיות התקשורת שיש להקים לצורך הפעילות השוטפת של המשרד בשעת חירום. תשתיות התקשורת הנדרשות מותקנות בימים אלה. 

ג. מרכז מתאים לצורכי המשרד
ועדת ההיגוי למחשוב החליטה כי השפעת אסון על רמת השירות וזמינות מערכות המידע איננה מצדיקה את ההשקעה באתר גיבוי חלופי בעת אסון.

ד. פעילות שוטפת לאבטחת מידע (סיסמאות והרשאות גישה, הגנה מפני וירוסים, גיבויים, דיווח על חריגים, וכו')
במשרד מבוצעת פעילות שוטפת לאבטחת מידע 
ה. תכנית להתאוששות לאחר אסון
לא גובשה תכנית לשיקום ושחזור תשתיות המחשוב הפיסיות במשרד. המשרד יפעל להטמעת תכנית שיקום תשתית לאחר אסון בנהלי התאוששות הקיימים. 

ו. נהלי דיווח על אירועים חריגים לממונה על אבטחת מידע במשרד
נתונים על אירועים חריגים נאספים, אך לא נבחנים באופן סדיר ולא הוטמעו. לא נכללו בקובץ הנהלים נהלי דיווח על אירועים חריגים לממונה אבטחת מידע. נושא זה יטופל ע"י אגף מערכות מידע ויוטמע בתיק הנהלים. 

ז. תרגולים לגיבוי ולהתאוששות
קיים נוהל לגיבוי והתאוששות שרוענן ב-2002 בקרב הצוות הטכני ונאמני הגיבוי של המשרד. 

ח. תרגול ובדיקות תקופתיים באתר התאוששות
לא קיים אתר התאוששות למשרד.

ט. כוח אדם מקצועי חלופי למקרה אסון
ספק חיצוני מחויב להעמיד כוח אדם מקצועי חלופי בכל עת ובפרט במקרה אסון. כוח אדם חלופי לא הוכשר במיוחד.

י. תקציב לפעולות אבטחת מידע, הגיבוי והתאוששות
קיים תקציב לפעולות אבטחת מידע שוטפות במסגרת העלויות השוטפות של פרוייקט מיקור חוץ.
משרד הביטחון

א. סקרי סיכונים
נערכו סקרי סיכונים בנושאים הבאים: מתקן מחשב מרכזי, רשתות תקשורת, שרתים, שימוש ברובוט קלטות.

ב. תכנית עבודה למצב חירום
באגף מל"ן קיימת תכנית עבודה למצב חירום, הבאה לביטוי בנהלים הבאים: נוהל מסגרת להפעלת מתקן גיבוי, גיבוי מערך תקשורת נתונים, גיבוי שרתים של רשתות מקומיות.

ג. מרכז מתאים לצורכי המשרד
קיים מתקן גיבוי, הנותן גיבוי בשעת חירום לכל המערכות התפעוליות המרכזיות של המשרד, המיושמות על המחשב המרכזי.

ד. פעילות שוטפת לאבטחת מידע (סיסמאות והרשאות גישה, הגנה מפני וירוסים, גיבויים, דיווח על חריגים, וכו')
קיימים נהלים ופעילות מסודרת ומקיפה בנושא.

ה. תכנית התאוששות לאחר אסון
קיימת תוכנית מפורטת (נוהל) למעבר למתקן גיבוי.

ו. נהלי דיווח על אירועים חריגים לממונה על אבטחת מידע במשרד
קיימת מערכת של דיווחים המתבצעים בהתאם להנחיות הממונה על אבטחת מידע במשרד. ככלל, הדיווחים הנם תקופתיים ומציגים פירוט של אירועים חריגים ופעילויות חריגות מצד משתמשים ודיווחים מזדמנים על אירועים חריגים.

ז. תרגולים לגיבוי והתאוששות
נהלי גיבוי והתאוששות קיימים ומתורגלים, בשיתוף צרכני מערכות המחשוב, בהתאם לתוכנית התרגילים המשרדית רב שנתית.

ח. תרגול ובדיקות תקופתיים באתר התאוששות
כיוון שאתר הגיבוי משמש בזמן רגיעה כאתר נוסף של מל"ן, הפועל באופן שוטף, מבוצעים בפועל התרגולים והבדיקות הנדרשים. 

ט. כוח אדם מקצועי חלופי למקרה אסון
מצבת כוח אדם המקצועי במל"ן מאפשרת המשך תפקוד מערכת המחשוב גם בשעת חירום. בשעת חירום כוח אדם המקצועי פועל במשמרות במשך 24 שעות ביממה. 

י. תקציב נפרד לפעולות אבטחת מידע, גיבוי והתאוששות
תקציב ייעודי לאבטחת מידע מתוקצב הן במסגרת המלמ"ב והן במסגרת אגף מל"ן. התקציב מיועד לרכש שרתים ומחשבים ייעודיים לנושא אבטחת מידע, רכש תוכנות אנטי וירוס, תוכנות שליטה ובקרה, תוכנות בדיקת תכנים ופעילות עובדים.

המשרד לביטחון הפנים

א. סקרי סיכונים
ועדת היגוי ענ"א בישיבתה מיום 2.10.2002 החליטה על ביצוע סקר סיכונים בראשית שנת 2003. התהליך יסתיים עד תום מרץ 2003.

ב. תכנית עבודה למצב חירום
קיימת תכנית לשחזור מערך המחשוב של המשרד. התוכנית כוללת מספר שלבי התאוששות מאסון ומטפלת בהעלאת מערכות המשרד באופן הדרגתי. 

ג. מרכז מתאים לצורכי המשרד
קיים מרכז גיבוי למשרד. באופן שוטף מועברות קלטות גיבוי גנריות לאחסון בכספות, באתר המשרד בתל אביב. 

ד. פעילות שוטפת לאבטחת מידע (סיסמאות והרשאות גישה, הגנה מפני וירוסים, גיבויים, דיווח על חריגים, וכו')
קיימים נהלים ופעילות מסודרת ומקיפה בנושא.
ה. תכנית התאוששות לאחר אסון
לא קיימת תכנית להתאוששות מאסון. המשרד מתכנן לבצע זאת לאחר סקר הסיכונים. 

ו. נהלי דיווח על אירועים חריגים לממונה על אבטחת מידע במשרד
המערכות האוטומטיות מדווחות על חריגים מכללי אבטחת המידע במשרד. 

ז. תרגולים לגיבוי והתאוששות
במשרד מבוצע אחת לחודש תרגיל גיבוי ושחזור חומר מגיבויים. בחודש דצמבר בוצע תרגיל מקיף לשחזור סביבת המחשוב במשרד.

ח. תרגול ובדיקות תקופתיים באתר התאוששות
אין אתר התאוששות.

ט. כוח אדם מקצועי חלופי למקרה אסון
לא קיימת הכשרת כוח אדם חלופי למקרה אסון.

י. תקציב נפרד לפעולות אבטחת מידע, גיבוי והתאוששות
התקציב לביטחון מערכות מידע מגולם בתוך תקציבי המחשוב של המשרד. 
משרד הבינוי והשיכון

א. סקרי סיכונים
עד כה לא בוצע סקר סיכונים. המשרד בוחן פרסום מכרז לעריכת סקר סיכונים. הנושא יעלה במסגרת הדיון בתכנית העבודה לשנת 2003.

ב. תכנית עבודה למצב חירום
בפברואר 2002 נערך במשרד תרגיל מל"ח, ובמסגרתו נקבע אלו מערכות קריטיות תופעלנה בשעת חירום. במסגרת התרגיל נבחנה גם הפעלת הציוד המחשובי והמערכות הממוחשבות הקריטיות למשרד. 

ג. מרכז מתאים לצורכי המשרד
לא קיים מרכז גיבוי, אך קיים אתר חלופי לשמירת גיבויים המופעלים באופן שוטף.

ד. פעילות שוטפת לאבטחת מידע (סיסמאות והרשאות גישה, הגנה מפני וירוסים, גיבויים, דיווח על חריגים, וכו')
קיימת ומבוצעת פעילות שוטפת בנושא.

ה. תכנית להתאוששות לאחר אסון
לא קיימת תכנית. 

ו. נהלי דיווח על אירועים חריגים לממונה על אבטחת מידע במשרד
קיימים נהלים. 

ז. תרגולים לגיבוי ולהתאוששות
קיימים ומתורגלים נהלים לגיבוי. אירועי התאוששות מטופלים לפי העניין.

ח. תרגול ובדיקות תקופתיים באתר התאוששות
לא קיים אתר התאוששות ולכן לא מבוצע תרגול תקופתי  בנושא זה. 

ט. כוח אדם מקצועי חלופי למקרה אסון
לא הוקצו משאבים להכשיר כוח אדם חלופי.

י. תקציב לפעולות אבטחת מידע, הגיבוי והתאוששות
פעולות אבטחת מידע, גיבוי והתאוששות ממומנות מתוך תקציב המחשוב הכולל.
משרד הבריאות

א. סקרי סיכונים
מתבצעים באופן רצוף, על פי נושא. בשנים 2000/1 בוצעו סקרי סיכונים בכל מערך התקשורת: מתגים, נתבים, FireWall ואינטרנט. כמו כן בוצעו סקרים במערכות הבאות: פיננסית, מערכות האגף לשעת חירום, בריאות הנפש, ניהול מערכות רפואיות וכדומה. בנוסף לכך בוצעו סקרי סיכונים בבתי חולים הבאים: רמב"ם, תל השומר, שמואל הרופא, פרדס חנה, נס ציונה, ראשל"צ (גריאטרי ופסיכיאטרי), אברבנאל.

ב. תכנית עבודה למצב חירום
אופי העבודה במצב חירום אינו שונה עקרונית מהשגרה. ההיערכות היחידה שבוצעה היא הגדרת מספר עובדים בתחום התשתיות כמרותקים משקית. אין תוכנית מפורשת.

ג. מרכז מתאים לצורכי המשרד
אין מרכז גיבוי למשרד, מטעמים תקציביים כמו גם עניינים. גיבויים של משרד הבריאות נשמרים בכספת באתר מרוחק מחדר מחשב. 

ד. פעילות שוטפת לאבטחת מידע (סיסמאות והרשאות גישה, הגנה מפני וירוסים, גיבויים, דיווח על חריגים, וכו')
מתבצעת פעילות שוטפת בנושא, ע"י הממונה על אבטחת מידע וע"י מפעילת המערכות, בסיוע חברות יעוץ. 

ה. תכנית להתאוששות לאחר אסון
לא קיימת תוכנית להתאוששות מאסון.

ו. נהלי דיווח על אירועים חריגים לממונה על אבטחת מידע במשרד
מדווחים באופן שוטף לצוות אבטחת מידע. תחקור מתבצע, על פי הצורך, ע"י ממונה אבטחת מידע.

ז. תרגולים לגיבוי ולהתאוששות
נהלים קיימים, תרגול מבוצע באופן חלקי בלבד - שחזור גיבויים.

ח. תרגול ובדיקות תקופתיים באתר התאוששות
למשרד הבריאות אין אתר התאוששות.

ט. כוח אדם מקצועי חלופי למקרה אסון
במשרד הבריאות לא קיים כוח אדם חלופי מתוך המערכת, אבל בעת הצורך ניתן להיעזר בשירותי חברות חיצוניות, אמנם זה לא מעוגן בהסכם.

י. תקציב לפעולות אבטחת מידע, הגיבוי והתאוששות
קיים תקציב ייעודי וזאת בנוסף לתקצוב שוטף של כל הפרוייקטים, על פי מפתח של 5%-7% מסך עלות הפרויקט.
המשרד לענייני דתות

א. סקרי סיכונים
המשרד נערך לבצע סקר סיכונים מקיף בכל השלוחות והאגפים במהלך שנת 2003.

ב. תכנית עבודה למצב חירום
המשרד נערך לכתיבת תוכנית עבודה לשעת חירום בנושא אבטחת מידע בעת מלחמה בשנת 2003.

ג. מרכז גיבוי מתאים לצורכי משרד
קיים מרכז גיבוי משרדי. מתבצע גיבוי יומי וקלטות מאוחסנות בכספת חסינת אש.

ד. פעילות שוטפת לאבטחת מידע (סיסמאות והרשאות גישה, הגנה מפני וירוסים, גיבויים, דיווח על חריגים, וכו')
במשרד מבוצעת פעילות שוטפת לאבטחת מידע.

ה. תכנית להתאוששות לאחר אסון
במהלך סקר הסיכונים תופעל תוכנית להתאוששות אחרי אסון.

ו. נהלי דיווח על אירועים חריגים לממונה על אבטחת מידע במשרד
קיים נוהל דיווח למנכ"ל המשרד ולמנהלי האגפים והיחידות על אירועים חריגים.

ז. תרגולים לגיבוי ולהתאוששות
מתבצעת בדיקת נהלים ותרגולות של גיבויים אחת לחודש.

ח. תרגול ובדיקות תקופתיים באתר התאוששות
למשרד אין אתר התאוששות חיצוני.

ט. כוח אדם מקצועי חלופי למקרה אסון
לא קיים.

י. תקציב לפעולות אבטחת מידע, הגיבוי והתאוששות

מימון פעולות אבטחת מידע נעשה מתוך התקציב השוטף של אגף המחשוב.
משרד החוץ

א. סקרי סיכונים

בוצע סקר סיכונים על ידי חברה חיצונית. 

ב. תכנית עבודה לשעת חירום

המשרד החל בהכנות להיערכות למצבי חירום, בעיקר לקראת המלחמה בעיראק - בתחום הפעלת מערכות חילופיות זמניות הן בתחומי התקנת חומרה מתאימה לפעילות חירום, באתר אחר, והן לגבי מיקום שונה של מערך כוח האדם.

ג. מרכז מתאים לצורכי המשרד

קיים תכנון בלבד להקמת מרכז גיבוי. קלטות גיבוי של המידע נמצאות בכספות חסינות אש באגף תקשוב ובמשרד מקביל בתל אביב.

ד. פעילות שוטפת לאבטחת מידע (סיסמאות והרשאות גישה, הגנה מפני וירוסים, גיבויים, דיווח על חריגים, וכו')

במשרד מתבצעת פעילות שוטפת של אבטחת מידע.

ה. תכנית להתאוששות לאחר אסון

אגף התקשוב החל בתכנון פעילות בנושא זה שישולב בתכנית העבודה לשנת 2003.

ו. נהלי דיווח על אירועים חריגים לממונה על אבטחת מידע במשרד

דיווח על אירועים חריגים מתבצע.

ז. תרגולים לגיבוי ולהתאוששות

מידי פעם מבוצעים תרגילי שחזור שרתים. טרם נקבע סופית נוהל ברור בנושא.

ח. תרגול ובדיקות תקופתיים באתר התאוששות

אין אתר התאוששות.

ט. כוח אדם מקצועי חלופי למקרה אסון

קיים צוות של אנשי המערכות  בן ארבעה אנשים המגובה פנימית בעת הצורך.

י. תקציב לפעולות אבטחת מידע, הגיבוי והתאוששות

לנושא אבטחת מידע קיים תקציב ייעודי. לנושאי גיבוי והתאוששות לא קיים תקציב נפרד. במידת הצורך המימון נעשה מתוך תקציב הרגיל של אגף התקשוב.

משרד החינוך, התרבות והספורט

א. סקרי סיכונים
כחלק מהפעילות השוטפת, מבוצעים מעת לעת סקרי סיכונים נקודתיים. כך, כחלק מתהליך ייזום ואפיון של פרויקטים, מבוצע סקר סיכונים שמהווה חלק מהנתונים המובאים לצורך קבלת החלטות. במהלך 2002 בוצע סקר סיכונים מקיף שישמש כבסיס לתוכנית הערכות כוללת בתחום אבטחת מידע.הסקר בוצע באמצעות חברה חיצונית והקיף את תחומי התשתיות, היישומים ומערך הרשת במשרד, על בסיס זה הוחל בהכנה ויישום של פעילויות שונות. 

ב. תכנית עבודה למצב חירום
במהלך 2002 החל תהליך של בניית סביבת עבודה חדשה, המבוססת על מסגרת עבודה של מחשבי חלונות וכחלק מזה נבנית תוכנית התאוששות וגיבוי מתאימה הכוללת את רמות העבודה השונות: תקשורת, רשת, יישומים ואבטחת מידע. לא דווח על תאריך הסיום המשוער.

ג. מרכז מתאים לצורכי המשרד
מערך המחשוב של המשרד כולל מספר מסגרות עבודה: א. מבוססת על מחשב מרכזי המספק שירותים לכלל המשתמשים ברשת הפנים-ארגונית, באתר מרכזי במשרד ואתרים במחוזות השונים. אין היום אתר חלופי למסגרת זו. ב. מבוססת על מערך של מחשב מרכזי אחד ומחשבי משנה במחוזות. מערך זה מאפשר פעילות עצמאית של כל אחד מהמחוזות במקרה של ניתוק הקשר למרכז, למעט פעולות הדורשות עיבודים מיוחדים. במקרה של קריסה באתר אחד ישנה אפשרות לשרות מאתר אחר. שירותי רשת מסופקים היום מקומית ע"י ריכוזי שרתים בכוח אדם מהמחוזות והמערך כולל גם רשת תקשורת בצורת כוכב, המאפשרת קשר בין האתרים במקרה שהאתר המרכזי מושבת. 

ד. פעילות שוטפת לאבטחת מידע (סיסמאות והרשאות גישה, הגנה מפני וירוסים, גיבויים, דיווח על חריגים, וכו')
במשרד מבוצעת פעילות שוטפת לאבטחת מידע. 
ה. תכנית להתאוששות לאחר אסון
קיימים נהלי שחזור מידע לסוגים שונים של תסריטים ואירועים. שימור המידע נעשה על גבי אמצעי אחסנה מגנטיים באתרים חיצוניים. למשרד לצורך התאוששות יש התקשרויות עם ספקים חיצוניים לאירוח שרתים או קבלת שרתים במקרה הצורך. 

ו. נהלי דיווח על אירועים חריגים לממונה על אבטחת מידע במשרד
אירועים חריגים מזוהים ע"י כלי הניטור של הרשת ומדווחים אוטומטית למנהלי הרשת ולממונים. פעולות מתאימות ננקטות על פי המקרה. 

ז. תרגולים לגיבוי ולהתאוששות
קיימים נהלים לגיבוי בכוח אדם. מדי תקופה מתבצעת בדיקה בתנאי מעבדה של שחזור מידע ושרתים. נרשמים הביצועים בפועל של התאוששות מתקלות וכדומה. 

ח. תרגול ובדיקות תקופתיים באתר התאוששות
אין אתר התאוששות חיצוני למשרד.

ט. כוח אדם מקצועי חלופי למקרה אסון
קיים כוח אדם מתוך המשרד וגם הסכמים עם חברות חיצוניות להספקת כוח אדם וציוד חליפי.

י. תקציב לפעולות אבטחת מידע, הגיבוי והתאוששות
בתחילת 2002 על פי תוכנית העבודה תוקצבה פעילות של אבטחת מידע שכללה סקר מצב קיים וסקר סיכונים. על בסיס הסקרים, החלו מספר פעילויות. 
משרד החקלאות ופיתוח הכפר

א. סקרי סיכונים
בשנת 2001 נערך סקר סיכונים מקיף במשרד החקלאות, ממצאי הסקר חייבו פעולות שבאו לידי ביטוי בתוכניות העבודה לשנת 2002-2003. במחצית השנייה של 2002 בוצע סקר מקיף בשירותים הוטרינריים, כפעילות משלימה לנושא אבטחת מידע ושרידות עסקית.

ב. תכנית עבודה למצב חירום
משרד החקלאות בסיוע יועץ חיצוני, מכין בימים אלו תכנית עבודה למצבי חירום. לא נמסר מועד משוער לסיום העבודות.

ג. מרכז מתאים לצורכי המשרד
לא קיים מרכז גיבוי, יחד עם זאת מתבצעים גיבויים באמצעות מדיות מגנטיות השמורים במקומות שונים.

ד. פעילות שוטפת לאבטחת מידע (סיסמאות והרשאות גישה, הגנה מפני וירוסים, גיבויים, דיווח על חריגים, וכו')
במשרד מבוצעת פעילות שוטפת לאבטחת מידע.

ה. תכנית להתאוששות לאחר אסון
בימים אלה מושלמת תוכנית אב להתאוששות מאסון לכל מערך המחשוב והמידע במשרד החקלאות. לא נמסר מועד משוער לסיום העבודות.

ו. נהלי דיווח על אירועים חריגים לממונה על אבטחת מידע במשרד
ישנן טיוטות סופיות לכל נהלי אבטחת מידע במשרד, לרבות דיווח על אירועים חריגים לכל הנוגעים בדבר. לא נמסר מועד משוער לסיום העבודות.

ז. תרגולים לגיבוי ולהתאוששות
קיימים נהלים לגיבוי מידע. נהלי התאוששות הם חלק מפרוייקט התאוששות מאסון שיבוצע בשנת 2003.

ח. תרגול ובדיקות תקופתיים באתר התאוששות
אין למשרד אתר גיבוי חלופי. עם קבלת מסקנות סופיות בנושא התאוששות מאסון, יבחן גם הצורך באתר שכזה.

ט. כוח אדם מקצועי חלופי למקרה אסון
לחלק מאנשי השירות למערכות המידע קיים כוח אדם חלופי אשר ניתן לשלבו בעבודה.

י. תקציב לפעולות אבטחת מידע, הגיבוי והתאוששות
תקציב אבטחת מידע, גיבוי והתאוששות לשנת 2003 טרם קיבל אישור . 
משרד המדע והטכנולוגיה

א. סקרי סיכונים

בשנת 2000 בוצע סקר סיכונים לאפשרות חדירה מחוץ לרשת, בעקבות ונבנה מערך אבטחת מידע. בשנת 2003 מתוכנן סקר אבטחת מידע מקיף לכל הרשת.

ב. תכנית עבודה למצב חירום

לא קיימת תוכנית עבודה לשעת חירום, אנו פועלים להכנת תוכנית בהתאם למסגרת הפעילות להכנת נהלי עבודה לאבטחת מידע.
ג. מרכז מתאים לצורכי המשרד

בכל אתר קיים ציוד מחשוב מתאים לצורך המשך פעולה שוטף של המשרד. המשרד פועל בשלושה אתרים מרכזיים: הקריה המזרחית בירושלים, המשרדים ברחוב כנפי נשרים - ירושלים, ומשרדים ברחוב המסגר 14 בתל אביב. 
ד. פעילות שוטפת לאבטחת מידע (סיסמאות והרשאות גישה, הגנה מפני וירוסים, גיבויים, דיווח על חריגים, וכו')
במשרד מבוצעת פעילות שוטפת לאבטחת מידע, כ"כ קיים במשרד שרת הגנה מפני וירוסים המעדכן אוטומטית, יומית, את תחנות העבודה. במסגרת ועדת היגוי למחשוב פועלת ועדת משנה לאבטחת מידע בהשתתפות יו"ר ועדת ענ"א, קב"ט המשרד והמבקר הפנימי.

ה. תכנית להתאוששות לאחר אסון
המידע הקיים ברשת מגובה לקלטות, אותן ניתן לשחזר בכל אחד מהאתרים הראשיים של המשרד.

ו. נהלי דיווח על אירועים חריגים לממונה על אבטחת מידע במשרד
כל אירוע חריג מדווח לקב"ט המשרד.

ז. תרגולים לגיבוי ולהתאוששות
אין תוכנית כתובה ולא בוצעו תרגילים כאלה, המשרד ידאג להכנת תוכנית ולביצוע תרגולות. לא נמסר מועד משוער לסיום העבודות.

ח. תרגול ובדיקות תקופתיים באתר התאוששות
אין אתר התאוששות.

ט. כוח אדם מקצועי חלופי למקרה אסון
המשרד משתמש בשירותי חברה חיצונית להפעלת מערך המחשוב של המשרד. החברה מכשירה באופן קבוע 3 עובדים המסוגלים בכל רגע להחליף את הצוות הקיים.

י. תקציב לפעולות אבטחת מידע, הגיבוי והתאוששות
אין תקציב מוגדר, אך הוא כלול בתקציב הכללי למחשוב.

משרד המשפטים

א. סקרי סיכונים
לא נעשו. 

ב. תכנית עבודה למצב חירום
לא קימת.

ג. מרכז מתאים לצורכי המשרד
כל אתר מבצע גיבויים בצורה עצמאית, הקלטות מאוחסנות בהצלבה באתרים מקבילים.

ד. פעילות שוטפת לאבטחת מידע (סיסמאות והרשאות גישה, הגנה מפני וירוסים, גיבויים, דיווח על חריגים, וכו')
מבוצע בהתאם להנחיות החברה המייעצת לתחום אבטחת מידע. 

ה. תכנית להתאוששות לאחר אסון
לא קימת.

ו. נהלי דיווח על אירועים חריגים לממונה על אבטחת מידע במשרד
לא קיימים. לא נמסר מועד משוער לסיום העבודות.

ז. תרגולים לגיבוי ולהתאוששות
מתבצעות פעילויות של שחזורי ניסיון, בפרקי זמן קבועים.

ח. תרגול ובדיקות תקופתיים באתר התאוששות
לא קיים אתר התאוששות.

ט. כוח אדם מקצועי חלופי למקרה אסון
לא קיים.

י. תקציב לפעולות אבטחת מידע, הגיבוי והתאוששות
קיים תקציב המיועד לאבטחת מידע וגיבוי.

משרד העבודה והרווחה

א. סקרי סיכונים
בוצע סקר מקיף לפני מספר שנים וסקרים שונים בתחומי אבטחת מידע.

ב. תכנית עבודה למצב חירום
קיימת תוכנית של כלל המשרד למצב חירום והאגף שולב בתרגיל שבוצע ב-03/09/2002.

ג. מרכז מתאים לצורכי המשרד
באגף מערכות מידע וענ"א  קיים מרכז גיבוי מרכזי לסביבות השונות ונהלי גיבוי כנדרש. 

ד. פעילות שוטפת לאבטחת מידע (סיסמאות והרשאות גישה, הגנה מפני וירוסים, גיבויים, דיווח על חריגים, וכו')
קיימים נהלים ופעילות מסודרת ומקיפה בנושא.
ה. תכנית התאוששות לאחר אסון
רשת התקשורת של המשרד הנה רשת מבוזרת בעלת עשרות אתרים. ברמת אתר בודד קיימת אפשרות להתאוששות מאסון במקרה הצורך. המצב שונה לגבי האתר המרכזי שבו נמצאים אמצעי מחשוב שונים ומגוונים ותוכנית להתאוששות במקרה אסון הנה בעלת משמעויות כספיות גדולות מאוד עבור המשרד. אי לכך, האגף למערכות מידע וענ'א מוכן לתת מענה באופן חלקי לבעיית התאוששות על פי המשאבים  העומדים לרשותו.

ו. נהלי דיווח על אירועים חריגים לממונה על אבטחת מידע במשרד
קיים נוהל דיווח לממונה על אבטחת מידע.

ז. תרגולים לגיבוי והתאוששות
הנהלים קיימים ומפעם לפעם נבדקות מערכות שונות.

ח. תרגול ובדיקות תקופתיים באתר התאוששות
מכיוון שאחזקת אתר התאוששות חלופי כרוכה בעלויות גבוהות מאוד, אין למשרד אתר כזה. 

ט. כוח אדם מקצועי חלופי למקרה אסון
יש עובדים מרותקים, אין צוות חליפי חיצוני. 

י. תקציב נפרד לפעולות אבטחת מידע, גיבוי והתאוששות
בהתאם למשאבים שהקציב המשרד, קיים תקציב לפעולות אלו. 
שירות התעסוקה

א. סקרי סיכונים
תקציב המחשוב אינו מאפשר ביצוע סקר סיכונים. בקשות להגדלת התקציב לא נענו.

ב. תכנית עבודה למצב חירום
קיימת תכנית עבודה.

ג. מרכז גיבוי מתאים לצורכי משרד
כל המידע מגובה ומאוחסן באתרים שאינם אתר המחשוב.

ד. פעילות שוטפת לאבטחת מידע (סיסמאות והרשאות גישה, הגנה מפני וירוסים, גיבויים, דיווח על חריגים, וכו')
במשרד מבוצעת פעילות שוטפת לאבטחת מידע.

ה. תכנית התאוששות לאחר אסון
רק למערכות הקריטיות.

ו. נהלי דיווח על אירועים חריגים לממונה על אבטחת מידע במשרד
קיימים.

ז. תרגולים לגיבוי והתאוששות
קיימים נהלים, אין תרגול.
ח. תרגולים ובדיקות תקופתיים באתר התאוששות
קיים אתר התאוששות למערכת מדור התשלומים. תורגל בעבר בעת מבחני קבלה.

ט. כוח אדם מקצועי חלופי למקרה אסון
לא קיים.

י. תקציב נפרד לפעולות אבטחת מידע
לא קיים.
המשרד לקליטת העלייה

א. סקרי סיכונים
בשנת 2002 בוצע סקר סיכוני חומרה, תוכנה ותקשורת. 

בשנת 1999 בוצע סקר סיכונים במסגרת ההסבה ל-2000. 

בשנת 2000 בוצע סקר מקיף על פעולות אגף בכיר למערכות מידע (להלן האגף) לצורך אבטחת איכות.

ב. תכנית עבודה למצב חירום
האגף הכין תיק לשעת חירום, הכולל את התחומים הבאים: נוהל שעת חירום, בעלי תפקידים, תכנית המבנה, מתקן נתב"ג, נוהל עבודה מערכת ניידת, מערך החומרה, מערך התקשורת, נוהל גיבויים, מערך יציאות ותאורת חירום, ארון מפתחות, נהלי פעולה במקרה פריצה, שריפה, הצפה, הפסקת חשמל. התיק נמצא באגף מערכות מידע.

ג. מרכז מתאים לצורכי המשרד
המשרד מפעיל מרכזי מחשבים במשרד הראשי ובנתב"ג. אתר נתב"ג יכול לשמש כאתר גיבוי למרכז המחשבים במשרד הראשי. המשרד מכין תכנית לגיבוי והתאוששות ומקיים מגעים עם חברה חיצונית למציאת פתרון כולל ליישום מתקן גיבוי.

ד. פעילות שוטפת לאבטחת מידע (סיסמאות והרשאות גישה, הגנה מפני וירוסים, גיבויים, דיווח על חריגים, וכו')
קיימים נהלים ופעילות מסודרת ומקיפה בנושא.

ה. תכנית התאוששות לאחר אסון
נמצאת בשלבי ההכנה. לא נמסר מועד משוער לסיום העבודה.

ו. נהלי דיווח על אירועים חריגים לממונה על אבטחת מידע במשרד
הצוות האחראי לתחזוקת המערכות מקיים מעקב ובקרה אחר פעילות חריגה של משתמשים ומדווח למנהל התפעול.

ז. תרגולים לגיבוי והתאוששות
קיימים נהלי גיבוי והתאוששות באתרי המשרד. תכנית כללית לגיבוי והתאוששות במתקן גיבוי נמצאת בהכנה. לא נמסר מועד משוער לסיום העבודה.

ח. תרגול ובדיקות תקופתיים באתר התאוששות
במסגרת הפעילות השוטפת מבוצע שחזור קבצים ובסיסי הנתונים. לא מתבצע תרגול גיבוי מלא במתקן גיבוי חיצוני.

ט. כוח אדם מקצועי חלופי למקרה אסון
לכל הפעילויות החיוניות של האגף למערכות מידע נקבע והוכשר כוח אדם מקצועי חלופי למקרה אסון.

י. תקציב נפרד לפעולות אבטחת מידע, גיבוי והתאוששות
אין כיום תקציב לביצוע פעולות אבטחה מיוחדות, כגון מתקן גיבוי. כל הפעילויות שנעשות, הן בהכרח מצומצמות והעלויות הנדרשות להן נלקחות מתקציב התפעול השוטף.  

משרד התחבורה

א. סקרי סיכונים

בוצע סקר סיכונים בשנת 1997, ועדכון של הסקר בשנת 2002. כמו-כן, הוכן בשנת  2000 מסמך (שאושר על ידי המנכ"ל) של "מדיניות אבטחת מידע".

ב. תכנית עבודה למצב חירום

אין תוכנית עבודה מיוחדת למצב חירום. במצב חירום, עובדים במתכונת רגילה. במלחמת המפרץ עבד המשרד במתכונת רגילה ועפ"י הוראות הגורמים המוסמכים.

ג. מרכז מתאים לצורכי המשרד

אין הסכם בין המשרד לבין גורם אחר היכול להוות מרכז גיבוי מתאים מסיבות תקציביות. 

ד. פעילות שוטפת לאבטחת מידע (סיסמאות והרשאות גישה, הגנה מפני וירוסים, גיבויים, דיווח על חריגים, וכו')

במשרד מבוצעת פעילות שוטפת לאבטחת מידע.

ה. תכנית התאוששות לאחר אסון

לא קיימת תוכנית כתובה להתאוששות לאחר אסון. בכוונת המשרד לפנות לגורמים מקצועיים לקבלת/הכנת תוכנית כזו. לא נמסר מועד משוער לסיום העבודה.

ו. נהלי דיווח על אירועים חריגים לממונה על אבטחת מידע

הממונה על אבטחת מידע, צופה דרך קבע ברישום מקוון של הפעילויות במחשב. לא נמסר אם קיימים נהלים מפורשים.

ז. תרגולים לגיבוי והתאוששות

קיימים תהליכי גיבוי והתאוששות אוטומטיים, המובנים בתהליכי העבודה השגרתיים של  מחשב. לא נמסר אם מתקיימים תרגילים.

ח. תרגול ובדיקות תקופתיים באתר התאוששות

מאחר ולא קיים אתר גיבוי, אין תרגול ובדיקות תקופתיות.

ט. כוח אדם מקצועי חלופי למקרה אסון

לא מונה והוכשר כוח-אדם חלופי למקרה אסון.

י. תקציב נפרד לפעולות אבטחת מידע, גיבוי והתאוששות
אין תקציב מיוחד, המיועד לפעולות אבטחת מידע, גיבוי והתאוששות. הפעילות בנושא זה מתבצעת מתוך תקציב המחשוב הרגיל, בהתאם לעדיפויות הנקבעות בתוכנית העבודה השנתית למחשוב.
מחלקת עבודות ציבוריות

א. סקרי סיכונים
בשנת 2001 הוכנו בעזרת חברה חיצונית מסמך מדיניות בתחום אבטחת המידע, נהלי אבטחת מידע וסקר סיכונים. נבחרה חברה שתסייע ביישום המדיניות.

ב. תכנית עבודה למצב חירום
הוכנה תוכנית להתאוששות לאחר אסון (DRP) המפרטת צעדים, משאבים ונהלים אותם יש ליישם ולבצע לפני התרחשות אירוע הגורם לאי תפקודם של אמצעי המחשוב לאחריו. התוכנית נמצאת בשלבי יישום סופיים, עד פברואר 2003 תסתיימנה כל ההתקנות. 

ג. מרכז מתאים לצורכי המשרד
עד לחודש פברואר 2003 ובמקביל ליישום והטמעת תוכנית ה- DRP, יינתן מענה לכל ההמלצות שקיבלה מע"צ מהחברה החיצונית בנושא.

ד. פעילות שוטפת לאבטחת מידע (סיסמאות והרשאות גישה, הגנה מפני וירוסים, גיבויים, דיווח על חריגים, וכו')
קיימים נהלים ופעילות מסודרת ומקיפה בנושא.
ה. תכנית התאוששות לאחר אסון
בשלבי הכנה. לא נמסר מועד משוער לסיום העבודה.
ו. נהלי דיווח על אירועים חריגים לממונה על אבטחת מידע במשרד
הוכן נוהל לטיפול באירועים חריגים. מתבצע מעקב על "דיווחים על חריגים".

ז. תרגולים לגיבוי והתאוששות
כשתושלם התקנת מערכת ה-DRP יתבצעו תרגולים ובדיקות תקופתיות לבדיקת פעולתה ותקינותה.

ח. תרגול ובדיקות תקופתיים באתר התאוששות
לא קיים אתר התאוששות.

ט. כוח אדם מקצועי חלופי למקרה אסון
מע"צ החלה בתהליך של הכשרה פנימית של מחליף עובדי יחידת המחשוב. מנהל יח' המחשוב יכין רשימה שתפרט את העובדים, תחום אחריותם ומחליפים שלהם. יתרה מזאת, בהתאם לחוזים שחתמה מע"צ עם חברות כוח אדם, על החברות לספק מחליף בעת הצורך. 

י. תקציב נפרד לפעולות אבטחת מידע, גיבוי והתאוששות
תקציב לנושא אבטחת מידע, גיבוי והתאוששות מוקצה במסגרת תקציב המחשוב הכולל. 
משרד התיירות

א. סקרי סיכונים
לא בוצע.

ב. תכנית עבודה למצב חירום
לא קיימת.

ג. מרכז מתאים לצורכי המשרד
אגף מערכות מידע מבצע גיבויים כפולים למערכות המשרד בשני מבנים שונים, במטרה להעלות את המערכות במידה ואחד המבנים נפגע, או שמערך המחשוב נפגע. מערכת הכספים פועלת בנפרד והיא מקושרת למשרד האוצר, שמספק לה גיבוי.

ד. פעילות שוטפת לאבטחת מידע (סיסמאות והרשאות גישה, הגנה מפני וירוסים, גיבויים, דיווח על חריגים, וכו')
קיימים נהלים ופעילות מסודרת ומקיפה בנושא. המשרד עובד באמצעות VPN, מוצפן בין האתרים השונים.

ה. תכנית התאוששות לאחר אסון
אין תכנית מפורטת.

ו. נהלי דיווח על אירועים חריגים לממונה על אבטחת מידע במשרד
קיימים נהלים מפורטים.

ז. תרגולים לגיבוי והתאוששות
קיימים.

ח. תרגול ובדיקות תקופתיים באתר התאוששות
אין אתר התאוששות.

ט. כוח אדם מקצועי חלופי למקרה אסון
לא מונה ולא הוכשר כוח אדם חלופי למקרה אסון.

י. תקציב נפרד לפעולות אבטחת מידע, גיבוי והתאוששות
לא דווח. 
משרד התעשייה, המסחר והתעסוקה
א. סקרי סיכונים
במאי 99 נערך סקר סיכונים מקיף ע"י חברת יעוץ חיצונית. חברה זו מלווה את המשרד ודואגת לערוך א. סקרי סיכונים תקופתיים. הסקרים בוצעו בשילוב מלא של עובדי אגף מערכות מידע (אנשי התשתיות) ובהתאם לממצאים בוצעו תיקונים בתאום מלא עם קב"ט המשרד. החל ממאי 99 המשרד פועל באופן שוטף לביצוע מעקב אחרי תיקון הליקויים והמלצות שנרשמו בדוחות אלה. 

ב. תכנית עבודה למצב חירום
קיימים גיבויים של התוכנות והמידע שנשמרים אצל הקב"ט, ובמצב חירום ניתן לפנות לספקי חומרה ולהעמיד מערכת חלקית. לא קיימת תכנית עבודה מסודרת למצב חירום. 

ג. מרכז מתאים לצורכי המשרד
לא קיים מרכז גיבוי מתאים. המשרד פנה למספר חברות שמתמחות בנושא, המציעות אתרים חלופיים כולל קווי תקשורת מהירים וכן גיבוי חם של המערכות הקריטיות. כמו כן, נבדקת אפשרות לייעד ציוד חליפי רזרבי במבנה אחר של המשרד לצורך התאוששות וגיבוי.

ד. פעילות שוטפת לאבטחת מידע (סיסמאות והרשאות גישה, הגנה מפני וירוסים, גיבויים, דיווח על חריגים, וכו')
מבוצעת פעילות שוטפת לאבטחת מידע.

ה. תכנית להתאוששות לאחר אסון
לא קיימת בצורה מלאה, אך הנושא בטיפול.

ו. נהלי דיווח על אירועים חריגים לממונה על אבטחת מידע במשרד
כל מקרה של אירוע חריג מדווח לקב"ט המשרד.

ז. תרגולים לגיבוי ולהתאוששות
קיימים ומתורגלים באופן תקופתי. המשרד מנהל חומרה ייעודית שעליה מבצעים תהליכי מחיקה וגיבוי לבדיקת התאוששות. התהליכים מבוצעים עבור כל מרכיב ומרכיב בנפרד. 

ח. תרגול ובדיקות תקופתיים באתר התאוששות
אין עדיין אתר התאוששות, אלא אתר פנימי.

ט. כוח אדם מקצועי חלופי למקרה אסון
לא מונה כוח אדם מקצועי חלופי למקרה אסון.

י. תקציב לפעולות אבטחת מידע, הגיבוי והתאוששות
התקציב עד שנת 2002 היה חלק מתקציב התשתיות. לשנת 2003 המשרד יקצה לנושא זה תקציב נפרד.
מינהל מקרקעי ישראל

א. סקרי סיכונים

בסוף שנת 2000 בוצע בממ"י סקר סיכונים על ידי חברה חיצונית לאבטחת מידע. מאז מבצעת החברה משימות שונות בתחום בקרת אבטחת המידע, בהתאם להוראות המשנה למנהל המינהל וקב"ט המינהל.

ב. תכנית עבודה למצב חירום 

קיים בממ"י נוהל גיבוי שעת חירום המפרט את מדיניות שמירת הגיבויים במינהל, את מקום שמירת הגיבויים השונים ואת דרך ההתאוששות של המחוז או ההנהלה, במקרה שלא ניתן לקבל שירותי מחשב מקומיים.

ג. מרכז מתאים לצורכי המשרד

מדיניות התאוששות האתר בזמן חירום מגדירה שני מרכזי גיבוי לשעת חירום. האתר המרכזי בירושלים מהווה אתר גיבוי שעת חירום של כל אחד ממחוזות המינהל ואילו מחוז המרכז מהווה אתר גיבוי לשעת חירום להנהלה הראשית.

ד. פעילות שוטפת לאבטחת מידע (סיסמאות והרשאות גישה, הגנה מפני וירוסים, גיבויים, דיווח על חריגים, וכו')
למשרד מדיניות מגובשת לאבטחת מידע בנושאים כמו סיסמאות, הרשאות גישה, אנטי וירוסים, גיבויים וכו'. בנוסף קיימים רישומים של כלל הפעילויות המתבצעות במערכות ענ"א ורישומים של פעילויות שהוגדרו כחריגות.

ה. תכנית להתאוששות לאחר אסון

קיימת בממ"י תכנית להתאוששות לאחר אסון. ההנחה היא שהמינהל אינו גוף קריטי (כמו למשל חברת חשמל או בית חולים) לכן הוגדרה חזרה לעבודה (במחשב) לאחר 48 -72 שעות השבתה. במסגרת התכנית קיימים נהלים לביצוע גיבויים, נהלים לשמירת הגיבויים באתר נפרד או בכספת חסינת אש, ונהלים לביצוע שיחזור נתונים באתרים המגבים.

ו. נהלי דיווח על אירועים חריגים לממונה על אבטחת מידע במשרד

לא קיימים.

ז. תרגולים לגבוי והתאוששות

קיימים נהלים לגיבוי והתאוששות. המפעילים מבצעים גיבויים לפי הנוהל. שחזורים של בסיסי הנתונים מתבצעים לעיתים די קרובות. מתבצעים תרגולים להתאוששות.

ח. תרגול ובדיקות תקופתיות באתר ההתאוששות

כיוון שאתרי ההתאוששות של המינהל הם אתרים עובדים, סביבות העבודה מותאמות בצורה שוטפת וטבעית לקבל את הנתונים של האתר שזקוק לגיבוי לשעת חירום. 

ט. כוח אדם מקצועי חלופי למקרה אסון

לא קיים.

י. תקציב נפרד לפעולות אבטחת מידע, גיבוי והתאוששות

אין תקציב מיוחד לפעולות אלו. מבצעים את כל הנ"ל מתקציב המחשוב.

משרד התקשורת

א. סקרי סיכונים
בוצעו במערכת המחשב של המשרד במהלך שנת 2002, בעזרת חברה חיצונית. יושמו המלצות לתיקון הליקויים שהתגלו במהלך הסקר.

ב. תכנית עבודה למצב חירום
קיימת תכנית עבודה לטיפול בהפרעות תקשורת במצב חירום.

ג. מרכז מתאים לצורכי המשרד
גיבוי שוטף מתבצע בשתי הרשתות, כאשר לרשת המסווגת קיים גיבוי הכולל עמדת מחשב במשרד מאובטח.

ד. פעילות שוטפת לאבטחת מידע (סיסמאות והרשאות גישה, הגנה מפני וירוסים, גיבויים, דיווח על חריגים, וכו')
במשרד מבוצעת פעילות שוטפת לאבטחת מידע כמפורט בשאלה.

ה. תכנית להתאוששות לאחר אסון
קיימת ברשת המסווגת.

ו. נהלי דיווח על אירועים חריגים לממונה על אבטחת מידע במשרד
קיימים ומופעלים.

ז. תרגולים לגיבוי ולהתאוששות
מתבצע באופן שוטף עבור גיבוי.

ח. תרגול ובדיקות תקופתיים באתר התאוששות
מבוצע ברשת המסווגת.

ט. כוח אדם מקצועי חלופי למקרה אסון
מונה והוכשר כוח אדם חלופי למקרה אסון ברשת המסווגת.

י. תקציב לפעולות אבטחת מידע, הגיבוי והתאוששות
המשרד מקצה מדי שנה תקציב מיוחד לפעילות אבטחת מידע.
משרד התשתיות הלאומיות

א. סקרי סיכונים
במהלך השנים האחרונות בוצעו מספר סקרי סיכונים. סקר הסיכונים המלא האחרון בוצע ב-1988 ומאז מבוצעות בדיקות נושאיות.

ב. תכנית עבודה למצב חירום
נושא תוכנית עבודה בחירום נידון בשנה החולפת ובמשרד הוקמה ועדת היגוי לנושא. בשלב זה נבחנות חלופות שונות. תוכנית עבודה בחירום תגובש בהתאם לחלופה שתיבחר.

ג. מרכז מתאים לצורכי המשרד
אתר גיבוי למערכי מחשוב נקבע. אתר לשמירת גיבויי מידע קיים. 

ד. פעילות שוטפת לאבטחת מידע (סיסמאות והרשאות גישה, הגנה מפני וירוסים, גיבויים, דיווח על חריגים, וכו')
במשרד מבוצעת פעילות לאבטחת מידע במגבלות תקציב וכוח אדם. 

ה. תכנית להתאוששות לאחר אסון
התוכנית קיימת כמתווה: הוגדרו המערכות שיש לאושש בחירום ונפחי העבודה הנדרשים בחירום, אך טרם נקבע אתר הגיבוי.

ו. נהלי דיווח על אירועים חריגים לממונה על אבטחת מידע במשרד
דיווח על אירועים חריגים הם חלק מפעילות המשרד השוטפת. הדיווח הוא בשל נימוקים תפעוליים ולא אבטחתיים, הנכללים בנהלי אבטחת מידע של המשרד, אשר אושרו ומוטמעים במשרד.

ז. תרגולים לגיבוי ולהתאוששות
נהלי גיבוי מבוצעים בשוטף. נהלי התאוששות אינם מתורגלים בשלב זה. 

ח. תרגול ובדיקות תקופתיים באתר התאוששות
אתר זה טרם נקבע.

ט. כוח אדם מקצועי חלופי למקרה אסון
הגיבוי לעובדי תמיכת המחשוב במשרד מתבצע בין עובדי המשרד עצמו.

י. תקציב לפעולות אבטחת מידע, הגיבוי והתאוששות
טרם הוגדרו דרישות תקצוב והן תלויות בחלופה שתיבחר. הערכות התקצוב לנושא במשרד נעות בין 60-80 אלף דולר לשנה . 
המוסד לביטוח לאומי

א. סקרי סיכונים
בשנת 2002 המוסד החל בסקר סיכונים בניהולו של האגף לביקורת פנים. הפרויקט אמור להמשך כשנתיים ובמהלכו יסקרו כל תחומי הפעילות של המוסד.

ב. תכנית עבודה למצב חירום
במוסד קיימות הוראות לעבודה בשעת חירום משנת 1992. בשנת 2001 הוחל בעדכון ההוראות. 

בנושא המחשוב קיימת תכנית עבודה מדורגת וברורה לשעת חירום. הביקורת הפנימית עורכת בימים אלה ביקורת בנושא.

ג. מרכז מתאים לצורכי המשרד
המוסד הקים אתר גיבוי לשעת חירום, הכולל ציוד מרכזי ופריפריאלי, כדי להבטיח המשך פעילות לאחר אסון באתר המחשב המרכזי. נבחנת העתקת מרכז הגיבוי למקום מרוחק מירושלים.

ד. פעילות שוטפת לאבטחת מידע (סיסמאות והרשאות גישה, הגנה מפני וירוסים, גיבויים, דיווח על חריגים, וכו')
קיימים נהלים ופעילות מסודרת ומקיפה בנושא.

ה. תכנית התאוששות לאחר אסון
קיימת תכנית מפורטת.

ו. נהלי דיווח על אירועים חריגים לממונה על אבטחת מידע במשרד
אירועים חריגים מדווחים למנהל אבטחת מידע ולביקורת הפנימית.

ז. תרגולים לגיבוי והתאוששות
קיימים נהלים מפורטים לגיבוי והתאוששות מאסון שעודכנו לאחרונה בשנת 2002. הנהלים מגדירים את התפיסה הכללית, סדרי העדיפויות, סדרי כניסה לאתר הגיבוי לעבודת ההתאוששות וכן תהליכי העבודה בשעת חירום, לכל צוות מקצועי בתחום המחשוב.

ח. תרגול ובדיקות תקופתיים באתר התאוששות
אחת לשנה מתבצע תרגיל חירום כולל, בו מופעלת מתכונת החירום במלואה. התהליך כולל הפקת לקחים. כמו כן, בדצמבר 2002, התבצע תרגיל שני בהיקף מצומצם. 

ט. כוח אדם מקצועי חלופי למקרה אסון
לא מונה והוכשר כוח אדם מקצועי נוסף למקרה אסון. 

י. תקציב נפרד לפעולות אבטחת מידע, גיבוי והתאוששות
בתקציב המחשוב השוטף קיימים סעיפי תקצוב לנושא אבטחת מידע ולנושא גיבוי לשעת חירום. התקציב מיועד להשלמה ושיפור ההיערכות לשעת חירום ולהידוק אבטחת המידע בזמן רגיל. ההוצאות הנובעות מכניסה למצב אסון אינן מתוקצבות מראש ויאושרו בשעת אמת בלבד. 
רשות הדואר

א. סקרי סיכונים
ביולי 2000 בוצע סקר סיכונים ברשות ע"י חברה חיצונית. אגף התקשוב מיישם את המלצות הסקר, הן בכתיבת נהלים חדשים לאבטחת מידע והן ברכש מוצרים לאבטחת מידע ברכיבי התקשורת השונים.

ב. תכנית עבודה למצב חירום
קיים מערך גיבוי שלם לשירותי בנק הדואר. במסגרת זו הוכן תיק נהלים הכולל: הכרזה על מצב חירום, רשימת טלפונים לקריאה, הגדרת צוותי פעולה, פעילות מרכז שליטה ובקרה, פעילות הפעלת מתקן החירום.

ג. מרכז מתאים לצורכי המשרד
אתר הגיבוי לשרות הבנקאי נמצא באתר חיצוני מרוחק.

ד. פעילות שוטפת לאבטחת מידע (סיסמאות והרשאות גישה, הגנה מפני וירוסים, גיבויים, דיווח על חריגים, וכו')
הרשות מבצעת פעילות שוטפת בנושא.

ה. תכנית להתאוששות לאחר אסון
התוכנית כוללת מערך המחשוב המרכזי בירושלים, מערך התקשורת והטלפוניה בלבד.  

ו. נהלי דיווח על אירועים חריגים לממונה על אבטחת מידע במשרד
קיים נוהל ומתבצע דיווח.

ז. תרגולים לגיבוי ולהתאוששות
מערך הגיבוי למערכי המחשוב בתקשוב לא קיים. הסיבה למצב זה היא שיקולי עלות/תועלת. בהכנת תוכנית לשנת העבודה 2003, הנושא ייבחן שוב.

ח. תרגול ובדיקות תקופתיים באתר התאוששות
בכל שנה מתבצעים שני תרגילים, המדמים תהליך התאוששות מלא. 

גיבוי הסליקה - הושג סיכום עקרוני עם מערך הסליקה בבנק מסחרי למיון מסמכים.

ט. כוח אדם מקצועי חלופי למקרה אסון
במצב חירום הרשות מסתייעת בחברות חוץ עמן חתמה על הסכמים. 

י. תקציב לפעולות אבטחת מידע, הגיבוי והתאוששות
אין תקציב ייעודי. המימון נעשה מתוך תקציב מחשוב כולל, והסכומים המוקצים הם מינימליים. 
רשות הנמלים והרכבות

א. סקרי סיכונים
בוצע סקר סיכונים מקיף. 

ב. תכנית עבודה למצב חירום
קיימת תכנית עבודה שלדית למצב חירום.

ג. מרכז מתאים לצורכי המשרד
בכל אחד מהנמלים קיים חדר מחשב חלופי לשעת חירום. מכיוון שמערך המחשוב הנמלי מבוסס על רשת מחשבים, הרי שבשעת הצורך ניתן למקם את מרכז המחשבים החלופי, כמעט בכל מבנה בתוך הקמפוס הנמלי. 

ד. פעילות שוטפת לאבטחת מידע (סיסמאות והרשאות גישה, הגנה מפני וירוסים, גיבויים, דיווח על חריגים, וכו')
במשרד מבוצעת פעילות שוטפת לאבטחת מידע.

ה. תכנית להתאוששות לאחר אסון
קיימת תוכנית שלדית. מדיניות DRP גובשה ואושרה במהלך שנת 2001.

ו. נהלי דיווח על אירועים חריגים לממונה על אבטחת מידע במשרד
קיימים מספר נהלי דיווח על אירועים חריגים לממונה על אבטחת מידע ו/או בעלי תפקידים אחרים ביח' מחשוב. 

ז. תרגולים לגיבוי ולהתאוששות
גיבוי בפועל מבוצע באופן שוטף ומלא. תרגול שחזור אינו מבוצע עקב אילוצי עבודה רציפה של מעמ’ המחשוב. 

ח. תרגול ובדיקות תקופתיים באתר התאוששות
אין אתר התאוששות.

ט. כוח אדם מקצועי חלופי למקרה אסון
הנמל הוא ארגון חיוני, ועל כן העובדים ממשיכים לעבוד בו גם בשעת חירום. בנוסף, חלק ניכר מהעובדים ביחידת המחשוב הנם בגילאים אשר אינם משרתים במילואים. 

י. תקציב לפעולות אבטחת מידע, הגיבוי והתאוששות
לנושא אבטחת מידע קיים תקצוב נפרד.
רשות שדות התעופה 

א. סקרי סיכונים
ברשות מבוצעים סקרי סיכונים אחת לשנה על ידי חברת יעוץ בנושא אבטחת מידע. סקרי הסיכונים מקיפים את כלל המערכות הממוחשבות ברשות.

ב. תכנית עבודה למצב חירום
ברשות קיימות תוכניות להיערכות חירום שהוכנו במסגרת ההיערכות לבאג 2000. על רקע המצב הביטחוני  התוכניות עוברות עדכונים, במיוחד המערכות התפעוליות בנתב"ג.

ג. מרכז מתאים לצורכי המשרד
בטרמינל 1 הוקם חדר מחשב המשמש כאתר גיבוי לחדר המחשב הממוקם במשרד הראשי. הגיבוי משמש בעיקר להפעלת מערכות מבצעיות בטרמינל 1 ולקווי הנתונים לקישור האתרים המרוחקים ממערכות המחשוב של הרשות. אתר הגיבוי מרוחק מהמחשב המרכזי  בכ-900 מטר. לרוב השרתים יש שרתי גיבוי הממוקמים באתר הגיבוי ונכנסים לפעולה באופן יזום לפי הצורך.

ד. פעילות שוטפת לאבטחת מידע (סיסמאות והרשאות גישה, הגנה מפני וירוסים, גיבויים, דיווח על חריגים, וכו')
באגף המחשוב מבוצעת פעילות  שוטפת בתחום הסיסמאות, הרשאות הגישה . כמו כן, מבוצעות סריקות לצורך איתור פרצות במערכות נעשה שימוש במערכת ניטור דואר, אנטי וירוסים, ניטור אינטרנט, וחסימות קבצים ואתרים. בשלב זה אין ברשות מערכות ניטור IDS ואולם כחלק מאבטחת המידע בטרמינל 3 קיימות תוכניות להכניס מספר מערכות כאלה.

ה. תכנית להתאוששות לאחר אסון 
ברשות עדיין לא קיימת תוכנית התאוששות כוללת, אולם חלקים ממנה כגון: גיבויים, טיפול במדיה מגנטית, הקמת אתר גיבוי, הקמת מערך דיסקטים, הוקמו ומטופלים באופן שוטף. במהלך שנת 2003 יבחן הצורך בתוכנית כוללת.

ו. נהלי דיווח על אירועים חריגים לממונה על אבטחת מידע במשרד 
לא קיימים נהלים, אולם קיים הליך דיווח לאחראי על אבטחת מידע באגף מידע ומחשוב.

ז. תרגולים לגיבוי ולהתאוששות
קיימים נהלי גיבוי לכל נתוני המערכת ולטיפול במדיה מגנטית. לגבי התאוששות קיימים נהלים בעיקר למערכות מבצעיות. תרגול של שיחזור מתבצע באופן חלקי, ובעיקר לגבי המערכות המבצעיות. לא בוצעו תרגולים לכל מערכות המחשוב של הרשות.

ח. תרגול ובדיקות תקופתיים באתר התאוששות
לא מבוצע תרגול כולל. במסגרת ביצוע עבודות תחזוקה בחדר המחשב, מועברת פעילות הרשות לאתר הגיבוי, כמו כן, בעת הכנסת מערכות חדשות מתקיים תרגול ספציפי לבדיקת הפעולה והתאימות.

ט. כוח אדם מקצועי חלופי למקרה אסון
לא קיים גיבוי של כוח אדם למקרה אסון.

י. תקציב לפעולות אבטחת מידע, הגיבוי והתאוששות
קיים תקציב לנושא אבטחת מידע, גיבוי והתאוששות, הכולל מספר פעולות שהוגדרו בתוכנית העבודה לאבטחת מידע כהכרחיות לתפקוד הרשות. 
רשות השידור

א. סקרי סיכונים
לא בוצעו סקרי סיכונים.

ב. תכנית עבודה למצב חירום
לא קיימת תכנית עבודה לשעת חירום.

ג. מרכז מתאים לצורכי המשרד
מתבצעים גיבויים קבועים בהתאם לנהלים. עותקים של גיבויים מועברים למבנים אחרים של רשות השידור, כדי להבטיח שרידות ויכולת שחזור. 

ד. פעילות שוטפת לאבטחת מידע (סיסמאות והרשאות גישה, הגנה מפני וירוסים, גיבויים, דיווח על חריגים, וכו')
מבוצעת פעילות שוטפת לאבטחת מידע.
ה. תכנית להתאוששות לאחר אסון
היישומים הקריטיים נמצאים על יותר משרת אחד. שרתים אלה מופרדים לשני אתרים שונים. תצורה זו בסיוע הגיבויים אמורה לאפשר לרשות לאושש את המערכות הקריטיות.

ו. נהלי דיווח על אירועים חריגים לממונה על אבטחת מידע במשרד
לא קיים אחראי על אבטחת מידע. אבטחת מידע מתבצעת כחלק אינטגרלי של עבודת צוות הסיסטם והתקשורת ביחידה.

ז. תרגולים לגיבוי ולהתאוששות
מערכת הגיבוי כוללת נהלים שבמסגרתם נבדקת באופן מדגמי וקבוע יכולת החזרה מגיבוי.

ח. תרגול ובדיקות תקופתיים באתר התאוששות
לא קיים אתר התאוששות.

ט. כוח אדם מקצועי חלופי למקרה אסון
לא קיים  כוח אדם חלופי. 

י. תקציב לפעולות אבטחת מידע, הגיבוי והתאוששות
תקציב צוות התקשורת כולל את כל הפעילויות שבתחומי: אבטחת מידע, הגיבוי והתאוששות, ברמה הניתנת לביצוע ברשות השידור.

הרשות השנייה לטלוויזיה ולרדיו

א. סקרי סיכונים
ברשות השנייה בוצעו מספר סקרי סיכונים. בוצע סקר סיכונים בהיבט הפיזי וכן סקרי סיכונים לגבי מערכות המידע.

ב. תכנית עבודה למצב חירום
קיימת תוכנית עבודה למצב חירום בהיבט ההנדסי - דהינו הפצת השידורים. בנושא מחשוב מתבצעים גיבויים יומיים המבטיחים בעת חירום זמינות המידע בפרק זמן קצר. 

ג. מרכז מתאים לצורכי המשרד
אין לרשות אתר חלופי לגיבוי מערכת המידע. הגיבוי מתבצע על גבי קלטות גיבוי. 

ד. פעילות שוטפת לאבטחת מידע (סיסמאות והרשאות גישה, הגנה מפני וירוסים, גיבויים, דיווח על חריגים, וכו')
במשרד מבוצעת פעילות שוטפת לאבטחת מידע.
ה. תכנית להתאוששות לאחר אסון
התוכנית נמצאת בשלב תכנון. יש כוונה לסיימה בהקדם. לא נמסר מועד משוער לסיום העבודה.
ו. נהלי דיווח על אירועים חריגים לממונה על אבטחת מידע במשרד
במסגרת הנהלים לנושא אבטחת מידע נקבע נוהל דיווח על אירועים חריגים. 

ז. תרגולים לגיבוי ולהתאוששות
קיימים נהלים ומתבצעים תרגולים.

ח. תרגול ובדיקות תקופתיים באתר התאוששות
לא קיים אתר והתאוששות.

ט. כוח אדם מקצועי חלופי למקרה אסון
בנוסף למנהל רשת המחשוב, יש לרשות הסכם לאספקת כוח אדם חלופי עם חברה בתחום המחשוב. 

י. תקציב לפעולות אבטחת מידע, הגיבוי והתאוששות
קיים תקציב לכלל הפעילות. 
"ביקורת ובקרות במערכי מידע"
הושלמה הכנת המהדורה השלישית של "ביקורת ובקרות במערכי מידע". המהדורה המעודכנת כוללת את הנושאים הבאים:

פרק א: ביקורת המידע בראי ביקורת המדינה מבחר גופים מבוקרים
משרד הפנים: הקמת מערכת לניהול האוכלוסין - "פרויקט אביב" - דו"ח 48, ביקורת גבולות - דו"ח 47;
משרד הבריאות: פיקוח המשרד על קופות החולים - דו"ח 52ב', פיקוח על מפעלי מזון - דו"ח 48, מאגרי מידע על בעלי מקצועות רפואיים - דו"ח 45, נהלים לטיפול במידע רפואי - דו"ח 46, מאגר המידע על אשפוזים פסיכיאטריים - דו"ח 40;
מינהל מקרקעי ישראל: פיתוח מערכות לניהול מידע על תכניות ומגרשים - דו"ח 46, פיקוח, בקרה ואבטחת מידע - דו"ח 49;
משטרת ישראל: המירשם הפלילי - דו"ח 43;
משרד החינוך: הטיפול בבני נוער שבסכנת נשירה, התנתקות ועבריינות - דו"ח 51ב, מאגר ממוחשב לאיתור תלמידים נושרים ממערכת החינוך - דו"ח 51ב;
משרד הביטחון: בדיקות הנדסיות בהזמנות מנה"ר - דו"ח 50א;
משרד ראש הממשלה: היערכות המדינה לאבטחת שירותים ממוחשבים - דו"ח 52א;
משרד הבינוי והשיכון: המינהל לבנייה הכפרית - מאגר נתונים - דו"ח 47.
פרק ב: חתכי ביקורת - מבחר ממצאים 
תיעוד, מסמוך ושימור
משרד החוץ - נציגויות כלכליות בחו"ל - דו"ח 52א;



משרד התחבורה - מערכת המידע לרישום ולרישוי נהגים וכלי רכב - דו"ח 41;
משרד ראש הממשלה - הטיפול ברשומות בחברות ממשלתיות - דו"ח 41;

משרד הביטחון - בדיקות הנדסיות בהזמנות מנה"ר - דו"ח 50א.
גיבוי והיערכות למצבי חירום
משרד הפנים, רשם העמותות - סדרי הרישום והשירות לציבור - דו"ח 47;

משרד הפנים - הקמת מערכת לניהול האוכלוסין "פרויקט אביב" - דו"ח 48;
משרד האוצר, חשכ"ל - שרידות מערכות מידע וגיבוין - דו"ח 41;
משרד ראש הממשלה - היערכות המדינה לאבטחת שירותים ממוחשבים - דו"ח 52א.
פיתוח ורכש
רשות הדואר - הקמת מערכות ממוחשבות - דו"ח 47.



אבטחת מידע
ועדות היגוי למחשוב - הערות ראש הממשלה 53א;



הטיפול הממשלתי באבטחת מידע - הערות ראש הממשלה 48;
פיתוח מערכת לניהול מידע על תכניות ומגרשים - דו"ח 46;
משרד האוצר - אבטחת מידע - דו"ח 40;





משרד האוצר - מנהל הכנסות המדינה - אבטחת המידע במערך המסים - דו"ח 45.



ביקורת, בקרות וניהול מידע
שירות התעסוקה - ניהול מידע על עובדים זרים - דו"ח 47; 
משרד החינוך - מערכת מידע ממוחשבת לניהול בית ספר - דו"ח 46;
משרד האוצר - פיקוח ובקרה על נתוני השכר של עובדי המדינה - דו"ח 48
.
פרק ג: מבחר החלטות ממשלה לפי סדר קבלתן
תמ/431 - נהלים לטיפול במידע רפואי;
בק/4 - בקרת התמיכות בעמותות;
בק/12 - המינהל לבנייה כפרית;
בק/19 - הסדרים כספיים בין הממשלה למוסדות הלאומיים;
בק/47 - פגועי נפש - שירותים קהילתיים ומאגרי מידע פסיכיאטריים;
בק/9 - ועדות היגוי למחשוב;
בק/77 - הטיפול הממשלתי באבטחת מידע;
בק/91 - ניהול מידע על עובדים זרים;
בק/96 - פיקוח על מפעלי מזון;
בק/106 - שכירת יועצים בתחום המחשבים על ידי שלוחת מנה"ר בממר"ם;
בק/122 - מאגר מידע של השירותים הוטרינריים;
בק/179 - פיקוח, בקרה ואבטחת מידע;
תמ/16 - ביטחון מידע במערכות ממוחשבות בצה"ל;
תמ/43 - ייעול בפעולות בתי חולים ממשלתיים;
תמ/80 - אבטחת מידע - הגנה על מערכי מחשוב;
תמ/14 - תיאום הפיקוח והאכיפה - יישומים ממוחשבים;
תמ/33 - מאגר ממוחשב לאיתור תלמידים נושרים ממערכת החינוך;
תמ/20 - נציגים כלכליים ונציגי משטרת ישראל בחו"ל;
תמ/44 - שילוב אנשים בעלי מוגבלות בחברה ובעבודה - מאגר נתונים על בעלי מוגבלות.
הפרסום מהווה חלק מתוכנית העבודה של האגף לביקורת המדינה וביקורת פנימית בתחום זה.
ביקורת ואבטחת מידע 

שאלון להערכה עצמית

במסגרת פעולות האגף לקידום נושאי הביקורת ואבטחת מידע, ראתה אור מהדורה שלישית של "ביקורת ובקרות במערכי מידע". בחוברת זו רוכזו ממצאי ביקורת ופעולות ממשלה בעקבותיהם לפי החתכים הבאים: תיעוד, מסמוך ושימור, גיבוי והיערכות למצבי חירום, פיתוח ורכש, אבטחת מידע, ביקורת בקרות וניהול מידע.

כמו כן הכין האגף שאלון להערכה עצמית לשימוש משרדי הממשלה בנושאי אבטחת מידע מתוך כוונה להגביר המודעות והפעולות. נביא להלן שאלון זה.
 

אבטחת מידע בממשלה - שאלון להערכה עצמית

	לא קיים
	קיים
	אחריות הניהול

	
	
	1. קיום מדיניות אבטחת מידע

	
	
	2. קיום תהליך לבחינת יישום המדיניות

	
	
	3. קיום נוהל לניתוח סיכונים

	
	
	4. המצאות תוכנית אבטחה

	
	
	5. קיום נהלים לאבטחת תווך חיצוני

	
	
	6. הכרת המדיניות על ידי העובדים

	
	
	7. קיום תוכנית הדרכה לאבטחת מידע

	
	
	8. ביצוע הדרכת עובדים חדשים באבטחת מידע

	
	
	9. המצאות ממונה על אבטחת מידע

	
	
	10. קיום נוהל אבטחה והאם אושר

	
	
	11. האם מתקיימת הדרכה שוטפת בנושאי האבטחה

	
	
	12. האם מופעלת שיטה לאימות וזיהוי

	
	
	13. האם קיימת תוכנית גיבוי והתאוששות

	
	
	14. קיום תוכנית לטיפול באירועים

	
	
	15. נהלים כתובים המגדירים סמכות ואחריות

	
	
	16. קיום מסמך המפרט את המערך הטכנולוגי והאחראים לו


	לא קיים
	קיים
	עובדי הארגון

	
	
	17. האם מתקיימת בדיקת ביטחונית לעובדים חדשים

	
	
	18. האם מוחתמים העובדים על התחייבויות לשמירה מידע

	
	
	19. האם אובחנו נושאי תפקידים חיוניים במערכות המידע, 

והאם יש להם מחליפים

	
	
	20. האם הוזהרו נושאי משרה, בגין הפרת סודיות

	
	
	21. האם קיים נוהל אבטחת מידע לגבי קבלנים ועובדי חוץ

	
	
	22. האם קיים נוהל שימושי מקוצר (עמוד אחד), בנושאי 

המערכות ואבטחתן

	
	
	קבלנים

	
	
	23. האם קיים חוזה אחיד עם קבלנים בנושא האבטחה 

ושמירת מידע 

	
	
	24. האם מתבצעים סיווגים ביטחוניים לקבלנים

	
	
	25. האם מתקיימות בדיקת ביטחוניות של נותני שירותים חיצוניים


	לא קיים
	קיים
	תוכנה

	
	
	26. האם קיימות הנחיות בעניין הבאת תוכנה מחוץ למשרד

	
	
	27. האם קיימת התייחסות מוגדרת בתהליך הפיתוח, למגבלות אבטחה וביטחון

	
	
	28. האם מתקיים תהליך בדיקה, לפני רכישת תוכנה

	
	
	29. האם קיים נוהל להתקנה של תוכנה חדשה

	
	
	30. האם מופעלות תוכנות אנטי - וירוס בכל המערכות

	
	
	31. האם המשתמשים יודעים לטפל בוירוסים

	
	
	32. האם ישנו פיקוח על הורדת תוכנות מהרשת

	
	
	33. האם קיימת מודעות להוראות חוק זכויות יוצרים

	
	
	34. האם מותר להוריד מהרשת תוכנות חדשות

	
	
	35. האם מידע חיוני מגובה במקום מרוחק

	
	
	36. האם קיימות הגנות לתוכנות קריטיות


	לא קיים
	קיים
	חומרה

	
	
	37. האם קיימות הוראות בכתב לגבי הבאת תוכנות מחוץ לארגון

	
	
	38. האם קיים נוהל להשמדת חומרה

	
	
	39.האם קיימת הוראה המחייבת שימוש במחשב רק למטרות המשרד

	
	
	40. האם קיים נוהל להכנסת ציוד חדש

	
	
	41. האם מתקיימות בדיקות ביטחוניות טרם רכישה של חומרה

	
	
	42. האם מודעים העובדים לאחריותם לציוד שברשותם


	לא קיים
	קיים
	תיעוד

	
	
	43. האם הופץ מסמך מדיניות האבטחה לכל עובדים

	
	
	44. האם קיים מדריך אבטחה אצל העובדים

	
	
	45. האם המסמכים הנ"ל מעודכנים באופן שוטף

	
	
	46. האם קיימים נהלים המגדירים סמכות ואחריות במערכות המידע

	
	
	47. האם נשמרים מסמכי המערכת במקום בטוח

	
	
	מדיות מגנטיות ואופטיות

	
	
	48. האם מדיות נרשמות, והאם מוטבע עליהן מספר זיהוי

	
	
	49. האם מתבצעת בדיקה מתוכננת של מצאי מדיות

	
	
	50. האם קיימים נהלים לטיפול בחסרים

	
	
	51. האם קיימים נהלים לאחסון מדיות

	
	
	52. האם קיימים נהלים להעברת מדיות

	
	
	53. האם קיימים נהלים להשמדת מדיות

	
	
	54. האם קיימים נהלים לטיפול במדיות פעילות


	לא קיים
	קיים
	זיהוי ואימות

	
	
	55. האם קיימים נהלי הרשאות והאם קיים ביצוע עליהם

	
	
	56. האם קיימים נהלים לגבי סיסמאות וכרטיסים מגנטיים, 

חכמים, ביומטריים, וכו'

	
	
	57. האם מותקנת במערכת "התראות" מפני ניסיונות חדירה

	
	
	58. האם מונה אחראי להרשאות כניסה

	
	
	59. האם קיימת החלפה של סיסמאות כניסה לתוכנה

	
	
	60. האם קיים נוהל לחסימת משתמש, לאחר מספר ניסיונות כושלים של כניסה למערכת

	
	
	61. האם מתקיימת הצפנה של סיסמאות

	
	
	62. האם קיימים אמצעי זיהוי "חזקים"

	
	
	63. האם קיימים סיסמאות ופינים אישיים

	
	
	תקשורת

	
	
	64. האם קיים נוהל ותיעוד שינויים להגנת פורטים (PORTS)

	
	
	65. האם קיים נוהל להגנת ציוד הרשת המשרדית

	
	
	66. האם קיים נוהל להגנת תוכנת הרשת

	
	
	67. האם מופעלות תוכנות IDS

	
	
	68. האם קיים FIREWALL)) והאם קיים נוהל הפעלה

	
	
	69. האם קיים נוהל להצפנה

	
	
	70. האם קיים נוהל לשימוש בדואר אלקטרוני

	
	
	71 האם קיים נוהל להפעלת טלנט


	לא קיים
	קיים
	תיעוד תנועות מערכת

	
	
	72. האם הגיבוי מתבצע על פי נוהל ועל בסיס קבוע

	
	
	טיפול באירועים

	
	
	73. האם קיים נוהל לטיפול באירועים

	
	
	תכנון שרידות המערכת

	
	
	74. האם קיימת תוכנית שרידות והתאוששות לאחר אירוע DRP


יישומים ביומטריים בשירות המדינה

החלטת ממשלה תמ/66 - 16 לדצמבר 2002

א. 
צוות בהשתתפות נציגי המשרד לביטחון הפנים - משטרת ישראל, שירות הביטחון הכללי, משרד האוצר, משרד המשפטים, משרד הפנים, משרד הביטחון, צה"ל וראש האגף לביקורת המדינה במשרד ראש הממשלה (מרכז הצוות), יבחן את הצורך והאפשרות, תוך התיחסות לאיזון הנדרש בין התכלית לעקרונות אחרים כגון הגנת הפרטיות, לשימוש ביישומים ביומטריים בשירות המדינה, למניעת הונאות ולשיפור האבטחה במשרדי הממשלה ותאגידים ממשלתיים.

הצוות יעבוד בתיאום עם צוות החשב הכללי במשרד האוצר, האחראי על מערכת פיתוח ותחזוקה למיחשוב הציבורי ולכרטיסים החכמים בממשלה.
ב. 
הצוות יבדוק את היישומים הביומטריים התקניים הקיימים, ויקבע כללים מנחים למשרדי הממשלה לאימוץ ישומים ביומטריים.
ג. 
הצוות יבחן כל יישום לגופו על ידי המשרד הנוגע בדבר ובהתחשב בצרכיו הייחודיים.
ד. 
אין בהחלטה זו כדי לעכב כל עבודה המתבצעת לקידום השימוש ביישומים ביומטריים במשרדי הממשלה, לרבות קבוצות העבודה הבינמשרדיות המקדמות את התכנית ליישום אפליקציות ביומטריות בנושא עובדים זרים, או ברשויות אכיפת החוק.
ה. 
הצוותים הבינמשרדיים העוסקים בקידום השימוש ביישומים ביומטריים במשרדי הממשלה, יעדכנו את הצוות הבינמשרדי, כאמור בסעיף א' לעיל, על ההתקדמות בעבודתם.
ו. 
הצוות הבינמשרדי לעניין השימוש ביישומים ביומטריים בשירות המדינה ידווח על מסקנותיו והמלצותיו מידי שישה חודשים לוועדת השרים לענייני תיאום, מינהל וביקורת המדינה.
ב. ביצוע ההחלטה

משרד ראש הממשלה - האגף לביקורת המדינה וביקורת פנימית
א. 
הצוות נפגש לראשונה ביום 13.1.2003. בפגישה השתתפו נציגי משרד ראש הממשלה; משרד האוצר - אגף החשב הכללי; משרד הביטחון; המשרד לביטחון הפנים; משטרת ישראל; משרד המשפטים; ושירות הביטחון הכללי.

נמסרו סקירות על פרויקטים קיימים בתחום היישומים הביומטריים בישראל ובעולם, ונקבעה תכנית עבודה של הצוות עד מחצית שנת 2003.


מפגש נוסף של הצוות מתוכנן לחודש פברואר 2003.

ועדות היגוי למחשוב
דו"ח 47
החלטת ממשלה בק/9 - 20.3.1997

א. 
המנהל הכללי בכל משרד ממשלתי יקים ועדת היגוי לכל פעולות המחשוב, להלן "הוועדה". תפקידי הוועדה יהיו: הנחיית פעילות המחשוב והתקשורת, גיבוש סידרי תכנון, בקרה ופיקוח על פיתוח ורכש מערכות מידע במשרד, גיבוש לוחות זמנים, גיבוש תקציבים, תפישות מחשוביות לעבודת המשרד, סדרי קדימויות ואבטחת מידע.

ב. 
בראש "הוועדה" יעמוד המנהל הכללי של המשרד או הסמנכ"ל למינהל וחבריה יהיו: מנהל מערכות המידע במשרד, קצין הביטחון, היועץ המשפטי, חשב המשרד, המבקר הפנימי, קצין התקציבים, הממונה על אבטחת המידע במשרד ומנהל היחידה לאבטחת "מידע רגיש" במשרד ראש הממשלה.


הממונה על ה"רשומות" במשרד, ונציג החשב הכללי במשרד האוצר יוזמנו לישיבות "הוועדה" על-פי הצורך.

ג. 
יחידות המחשוב המשרדיות יפעלו בהתאם לחוקים, התקנות והנהלים החלים על תחום זה.

ד. 
"הוועדה" תשמש כוועדת היגוי לאבטחת "המידע-הרגיש", שאינו ביטחוני, במשרד.

ה. 
תכנית העבודה של "הוועדה" תכלול, בין היתר:

1. 
קביעת מדיניות אבטחת המידע

2. 
סיווג ומיפוי "המידע-הרגיש"

3. 
אישור תוכנית אבטחת המידע של המשרד ותיקצובה

4. 
מעקב אחר יישום תוכנית האבטחה.

ו. 
החשב הכללי במשרד האוצר יעגן עקרונות החלטה זו בתכ"ם ובנוהל מפת"ח.

ז. 
האגף לביקורת המדינה יקיים מעקב ובקרה במשרדי הממשלה השונים בנושאים אלה.

ביצוע ההחלטה

דו"ח מעקב זה שהכין האגף, בא לסכם את הפעולות שהתקיימו בועדות ההיגוי למחשוב, שהוקמו בהתאם להחלטה דלעיל. הדוח מתייחס לתקופה מארס 2002 - מארס 2003.

מניתוח הממצאים מתברר, כי הוקמו ופועלות ועדות היגוי בעשרים ושמונה משרדים וגופים ציבוריים. בשלושה משרדים לא הוקמו ועדות היגוי למחשוב, ואלה הם: משרד התיירות, משרד החינוך, התרבות והספורט, ומשרד החקלאות ופיתוח הכפר. בגופים הבאים הוקמו ועדות, אך אינן פעילות כמתבקש: רשות שדות התעופה, משרד ראש הממשלה, משרד התקשורת ומשרד התשתיות הלאומיות.
הנושאים שנדונו בוועדות ההיגוי

א.
אישור תוכניות העבודה ומעקב אחר ביצוע תכניות שאושרו

ב.
חיבור ושימוש באינטרנט
ג.
רכש ציוד ותוכנה
ד.
פיתוח מערכות חדשות ומחשוב תהליכים שונים
ה.
התקשרויות עם חברות פרטיות בנושאים: תחזוקה וכוח אדם
ו.
הרשאות גישה ושימוש 
ז.
מרכזי מידע משרדיים ופרסום מידע לציבור הרחב באינטרנט.
לא נדונו עד כה, במידה מספקת, הנושאים הבאים

1. פיתוח מודעות למושג "מידע רגיש שאינו ביטחוני" 
2. קביעת מדיניות אבטחת מידע
3. הדרכה והטמעת נהלים בקרב העובדים

4. היערכות לשעת חירום והבטחת שרידות מערכי מידע (DRP)
5. פתרונות גיבוי מקוונים
6. ביצוע סקרי סיכונים ועדכון סקרים שבוצעו בעבר, לאור האיומים החדשים
7. הגנה מפני וירוסים ותוכנות פוגעניות
8. חוקי מחשב ורישום מאגרי מידע
9. ביקורת על אירועים חריגים
10. הכשרת נאמני אבטחת מידע
11. ממשל זמין - אפשרות לביצוע פעולות ותשלומים באמצעות אינטרנט.
האגף נוטל חלק בדיוני ועדות ההיגוי, ובמיוחד בכל הקשור בהיערכות לשעת חירום ו-DRP.

האגף ממשיך לעקוב אחר פעילות הוועדות, ויציג את ממצאיו ב"לקט המעקבים" המהווה חלק מ"הערות ראש הממשלה" לדו"ח מבקר המדינה.

להלן פירוט הרכב הוועדות והנושאים שנדונו בהן. הנתונים להלן מעדכנים את דיווח האגף, שראה אור ב"הערות ראש הממשלה" מספר 53א, אוקטובר 2002.

משרד ראש הממשלה

יו"ר ועדת ההיגוי למחשוב: סמנכ"לית בכירה למינהל ומשאבי אנוש.

חברים: יועצת משפטית (בפועל), חשבת המשרד, ראש אגף הביטחון, מנהל אגף מערכות מידע - מרכז, מ"מ ראש אגף משאבים חומריים ומבצעים וראש תחום תקציבים, מבקרת פנים, מנהלת היחידה לביקורת ואבטחת מידע רגיש באגף לענייני ביקורת המדינה, ממונה על אבטחת מידע במשרד.

הוועדה לא התכנסה במחצית השנייה של 2002. 

משרד האוצר - נציבות מס הכנסה ומיסוי מקרקעין

יו"ר ועדת ההיגוי לאבטחת מידע: סגן נציב מס הכנסה למינהל ומשאבי אנוש.

חברים: היועצת המשפטית, סגן נציב מס הכנסה, חשב האגף, מבקרת האגף, מנהלת חטיבת אבטחת מידע, מנהל אגף הביטחון, מנהל תחום בכיר ארגון ומערכות מידע, מנהל תחום בכיר תכנון, תקצוב והדרכה, מנהלת תחום אבטחת מידע, וחבר אורח: סגן מנהל המכס ומע"מ, לעניינים משותפים עם מע"מ.
בין הנושאים שנדונו: קביעת מדיניות אבטחת מידע, רישום מאגרי מידע אצל רשמת מאגרי מידע, סיווג ומיפוי "המידע הרגיש", מידור שאילתות, אישור תוכניות אבטחת המידע של המשרד ותקצובן, מעקב אחר יישום תוכנית האבטחה.
המשרד לאיכות הסביבה
יו"ר ועדת ההיגוי למחשוב: סמנכ"ל בכיר למינהל ומשאבי אנוש.

חברים: ראש אגף מערכות מידע, נציגי האגף לביקורת הפנים, מדען ראשי, חשבת המשרד, נציגי הלשכה המשפטית, נציגת אשכול תשתיות, קצין הביטחון, נציגת אגף מערכות מידע, נציגי המחוזות, נציג אשכול תעשיות.

בין הנושאים שנדונו: סיקור ומיפוי הנושאים לטיפול הוועדה, שיטת ההפעלה של שירותי המחשוב, מיפוי נושאים אסטרטגיים במחשוב, קביעת מטרות הוועדה, סקירה של תקן אבטחת מידע 7799, תהליכי רכש ציוד ומערכות מחשוב במשרד, קובץ נוהלי אגף מערכות מידע 2002, תכנית עבודה של אגף מערכות מידע לשנת 2003, היערכות למצב חירום, מודעות ל"מידע רגיש" הקיים במשרד והגנה עליו, תכנית DRP, תאור יעדי פרוייקט מרכז המידע של המשרד.
משרד הביטחון

יו"ר ועדת ההיגוי למחשוב: מנכ"ל המשרד.

חברים: סמנכ"ל לארו"מ, ראש אגף מל"ן, ראש אגף התקציבים, חשב המשרד, ראש אגף בקרה ומינהל, היועץ הכלכלי, נציב הממונה על הביטחון, ממונה על אבטחת מידע.

בין הנושאים שנדונו: הצגה ואישור תכנית העבודה לשנת 2003, שכוללת: ERP, סחר אלקטרוני, שיקום והנצחה, אתרי אינטרנט, פורטל ארגוני, תשתיות תקשורת ורשתות, גיבוי חם ושרידות לשרתים, DRP.
משרד הבינוי והשיכון

יו"ר ועדת ההיגוי למחשוב: מנכ"ל המשרד.

חברים: סמנכ"ל בכיר לתאום ותכנון, מנהלת נכסים ודיור, יועצת משפטית, סגן היועצת המשפטית, תקציבאית, סגן מנהל אגף אכלוס, סמנכ"ל בכיר לאכלוס, מנהלת אגף מידע, מנהלת אגף פרוגרמות, מנהלת אגף מחשוב, יועץ מחשוב.

בין הנושאים שנדונו: תכנית עבודה לשנת 2002, תקציב המחשוב, הקמת מאגר נכסים, פיתוח מערכות חדשות, אינטרנט, מיקור חוץ, עבודה בשתי סביבות עבודה, חלופות לבחירה אסטרטגית של סביבת פיתוח למערכות מידע, אישור שינויים בתכנית עבודה. 

משרד הבריאות

יו"ר ועדת ההיגוי למחשוב: סמנכ"ל בכיר למנהל ומשאבי אנוש.
חברים: סמנכ"ל להסברה ויחסים בינלאומיים, חשב המשרד, מנהל שירותי מידע ומחשוב, ממונה על אבטחת מידע, סמנכ"ל תמחור ותקצוב, מבקר פנים, יועצת משפטית.

בין הנושאים שנדונו: הצגת דו"ח פעילות בנושאי אבטחת מידע לשנת 2002, שדרוג רשת משרד הבריאות: ניתוח, סיכונים ופתרונות, מדיניות ובקרה; קישור גורמים חיצוניים לרשת המשרדית, תמיכה ועבודה מהבית, הגבלות גישה לאינטרנט, ביקורת הדיווח על אירועים חריגים, קורס נאמני אבטחת מידע, שילוב אמצעי אבטחת מידע במערכי מידע של בתי חולים, תקן 7799, אבטחת מידע. 

המשרד לענייני דתות

יו"ר ועדת ההיגוי למחשוב: מנכ"ל המשרד.

חברים: חשבת המשרד, סגן היועץ המשפטי, ראש תחום תקציבים, ראש אגף הביטחון, מ"מ מנהל מחשוב, מבקר פנים.

בין הנושאים שנדונו: קביעת מדיניות אבטחת מידע, סיווג ומיפוי המידע הרגיש, ביצוע סקר סיכונים וכתיבת תיק נהלי אבטחת מידע, גיבוי הדדי של המידע, אישור תוכנית אבטחת המידע של המשרד ותקצובה, מעקב אחר יישום תוכניות אבטחה.

משרד המדע והטכנולוגיה

יו"ר ועדת ההיגוי למחשוב: סמנכ"לית בכירה למינהל.

חברים: סמנכ"ל בכיר לכלכלה ותקציב, יועצת משפטית, חשב, המבקר הפנימי, קצין הביטחון, מרכז מקצועי - מדעים מדויקים, יו"ר ועדת ענ"א. 

בין הנושאים שנדונו: פרוייקט מרכב"ה, חוק חופש המידע ואבטחת מידע, סטטוס הקמת סל הספורט, הערכות מחשוב - מעבר לקריית הלאום, אבטחת מידע. כמו כן התקיימו דיונים של ועדות משנה לאבטחת מידע, תכנית מחשוב המשרד לשנת 2003, הוועדה לאבטחת מידע, מערכות מחשוב המשרד, ורכישות קריטיות לצורך תחזוקת המערכת.
משרד המשפטים

יו"ר ועדת ההיגוי למחשוב: סמנכ"ל המשרד.

חברים: המשנה ליועץ המשפטי לממשלה, מנהל אגף ארגון ותקצוב, נציג ועדת ענ"א מרכזית, מנהלת האגף לרישום והסדר מקרקעין, היועץ המשפטי של המשרד, חשבת המשרד, האפוטרופוס הכללי, סנגור ציבורי ארצי, נציג פרקליטות המדינה, מנהל אגף מערכות מידע, המשנה לאפוטרופוס הכללי, דובר המשרד, עוזר המנכ"ל.

בין הנושאים שנדונו: שיפור רמת התחזוקה של מערכות המחשוב במשרד ומימוש הסכם עם חברה פרטית, הקמת פורטל ארגוני במשרד, גיבוש תוכנית המשרד בנושא מערכות מידע, הקצאת מחשבים ניידים לעובדי המשרד, הקמת אתר אינטרנט חדש למשרד, גיבוש נהלים, קריטריונים וסנקציות לגבי נגישות העובדים לאינטרנט, הכנה ולימוד מערכות SAP לקראת יישום מערכות מרכב"ה, היערכות לשעת חירום, תוכנית עבודה לשנת 2003. 

משרד העבודה והרווחה

יו"ר ועדת ההיגוי למחשוב: סמנכ"ל בכיר למינהל ומשאבי אנוש.

חברים: מנהל אגף מערכות מידע וענ"א, נציג אגף מערכות מידע, ממונה ביטחון, ראש תחום תקציבים - רווחה, ראש תחום תקציבים - עבודה, חשב המשרד, מבקר פנים, נציג הלשכה המשפטית. 

בין הנושאים שנדונו: אישור תכנית העבודה לשנת 2003, מינוי חברים, הדרכת עובדים בנושא אבטחת מידע בדואר האלקטרוני ואינטרנט, הדרכת עובדים ביחידות - סדרי עבודה תקינים, הפצה של נהלי אבטחת מידע והטמעתם, רישום מאגרי מידע, רכישת ציוד עזר, אבטחת המחשב המרכזי, רשת המחשבים המשרדית, תחנות עבודה ומחשבים אישיים, איוש משרה מלאה לאיש אבטחת מידע לאכיפת הנהלים ומדיניות אבטחת המידע של המשרד.

שירות התעסוקה

יו"ר ועדת ההיגוי למחשוב: מנכ"ל השירות.

חברים: סמנכ"ל, מנהל אגף למערכות מידע, היועץ המשפטי, חשב, קצין ביטחון, המבקר הפנימי.

בין הנושאים שנדונו: שדרוג מערכת ההשמה והארכת ההסכם עם שתי חברות פרטיות, שיטת העבודה בנושא עובדים זרים, תכנית עבודה לשנת 2003. 

המשרד לקליטת העלייה

יו"ר ועדת ההיגוי למחשוב: מנכ"ל המשרד.
חברים: סמנכ"ל בכיר למינהל, תקציבן, מנהל אגף המחשוב, מבקר פנים, חשב, קב"ט, נציג לשכה המשפטית, מנהל אגף בכיר למערכות מידע.

בין הנושאים שנדונו: הקמת רשת תקשורת ומחשוב לעמדות קליטה של אנשי צד"ל, פרסום אתר המשרד באמצעי התקשורת, הקמת חדרי מידע לעולים ולעובדים במחוזות, היערכות להתקנת מערכת חדשה לאחזור מידע במשרד, הוספת מודול בשפה הספרדית לאתר אינטרנט, התקנת היומן הארצי ברשת הפנימית של המשרד, מינוי ועדת משנה לליווי פיתוח מערכות תיעוד וזכאות, מינוי המנמ"ר למנהל מאגרי מידע של המשרד, התקנת מערכת מידע (עם מאגר נתונים) במוקדי הקליטה לטיפול בעולי אתיופיה, הקמת מתקן מחשב לחירום באתר חלופי, סיכום פעילות שנת 2002 ואישור תוכניות עבודה לשנת 2003, שמירת גיבויים יומיים ושבועיים במתקן מוגן, חסימת כונני A להגנה מפני וירוסים. 

משרד התחבורה

יו"ר ועדת ההיגוי למחשוב: סמנכ"ל בכיר לתכנון וכלכלה.

חברים: עוזר לסמנכ"ל בכיר יבשה - מזכיר הוועדה, היועצת המשפטית, חשב המשרד, מנהלת אגף בכיר (מערכות מידע), ראש גף (אבטחת מידע), מנהלת השירות המטאורולוגי, המבקר הפנימי - משקיף.

בין הנושאים שנדונו: סקר צרכים באתרי המשרד באזור ירושלים, מעקב אחר ביצוע תוכנית העבודה למחשוב בשנת 2002, תוכנית עבודה למחשוב לשנת 2003 בהסתמך על התקציב לשנה זו, קביעת מדיניות לגבי מבחנים ממוחשבים באגפים שונים במשרד, קביעת מדיניות בנושאי אינטרנט ואינטראנט, מצגת ודיון על תוכנת ACTION BASE למעקב החלטות ומשימות, מצגת ודיון על "המדריך לעובד" המוצג באתר האינטראנט במשרדי, מחשוב מינהל התעופה האזרחית, הכנת יום עיון להנהלת המשרד בנושא אבטחת מידע, ונושאי מחשוב נוספים.

מחלקת עבודות ציבוריות

יו"ר ועדת ההיגוי למחשוב: מ"מ מנהל אגף כלכלה

חברים: סמנכ"ל למינהל, סמנכ"ל פיתוח, חשב, היועץ המשפטי, מנהל אגף מחשוב, מבקר פנים.

בין הנושאים שנדונו: היערכות מע"צ לשעת חירום - מערכי מידע ומחשוב. 

משרד התעשייה והמסחר

יו"ר ועדת ההיגוי למחשוב: מנכ"ל המשרד.

חברים: סמנכ"ל בכיר למינהל ומשאבי אנוש, חשב בכיר, מנהלת אגף מערכות מידע, קב"ט, המבקרת הפנימית, קצין תקציבים, מ"מ יועץ המשפטי.

בין הנושאים שנדונו: הרכב הוועדה וצירוף חברים חדשים, סקירה על תחזוקת תשתיות המידע במשרד, מרכז המידע, מערכת חדשה למרכז השקעות (מענ"ה), מערכת ברקוד למידות ומשקולות, פורטל ארגוני, טופסנט, אינטרנט ואינטראנט, העברת תשתיות מחשוב המשרד לבניין ג'נרי.

מינהל מקרקעי ישראל

יו"ר ועדת ההיגוי למחשוב: מנהל המינהל

חברים: משנה למנהל המינהל, מנהלת אגף בכיר שירותי מידע, קצין ביטחון, מבקר פנימי, מנהל אגף חקלאי, מנהל אגף תכנון, מנהלת אגף חוכרים, סמנכ"ל בכיר למינהל ומשאבי אנוש, מנהל אגף בעלות ורישום, שמאי, מנהל אגף שיווק וכלכלה, היועצת המשפטית.

בין הנושאים שנדונו: היערכות מערכות מידע ומחשוב של המינהל לשעת חירום: סקירת מצב קיים, תכנית עבודה, ריתוק עובדים, פתרונות גיבוי. אבטחת מידע - שילוב מוצרים ביומטריים. תכנית עבודה לשנת 2003. 

משרד התקשורת

יו"ר ועדת ההיגוי למחשוב: סמנכ"ל בכיר למינהל ומשאבי אנוש.

חברים: חשב המשרד, מנהלת מחלקת יעוץ משפטי וחוזי, מנהלת אגף תקציב ורכש, הממונה על הביקורת הפנימית, מנהל אגף תקשוב, קצין הביטחון וממונה על אבטחת מידע, מנהל מערכות מידע, ממונה רישוי כללי.

בין הנושאים שנדונו: הוועדה תתכנס לישיבתה הראשונה במחצית הראשונה של שנת 2003. 

משרד התשתיות הלאומיות

יו"ר ועדת ההיגוי למחשוב: מנכ"ל המשרד.

חברים: יועץ משפטי, סמנכ"ל בכיר למינהל, ממונה על אבטחת מידע, מבקרת פנים, מנהל יחידת המחשוב (מרכז הוועדה), חשב המשרד. 

ועדת היגוי למחשוב במשרד התשתיות הלאומיות לא התכנסה בשנת 2002. 

המוסד לביטוח לאומי

יו"ר ועדת ההיגוי למחשוב: מנהל הגמלאות.

חברים: מנהל המחקר, מנהל הכספים, נציג הלשכה המשפטית, מנהל משאבי אנוש, מנהל הביטוח והגבייה, נאמן ביטחון, מבקר פנים והיועצת המשפטית. 

בין הנושאים שנדונו: התקנת המחשב, אינטגרציה במידע, תוכנית פעולה למימוש האינטגרציה בין מערכות המוסד, פיתוח בסביבת טכנולוגית ה-WEB, ניצול משאבי המחשב, פרויקט שכר חודשי, תקציב ציוד קצה לסניפים החדשים, הקמת בסיס מידע רחב על הכנסות משקי בית, פרוייקטים מרכזיים לשנת 2003. 

רשות הדואר

יו"ר ועדת ההיגוי למחשוב: סמנכ"ל תקשוב.

חברים: סמנכ"ל כלכלה וכספים, סמנכ"ל תפעול, מנהל השירות הבנקאי, מהנדס ראשי, מנהל שה"מ, מבקר פנים, יועץ מחשוב, חשב המשרד, היועץ המשפטי, ממונה על אבטחת מידע, קצין ביטחון, מנהל מחשוב, סגן סמנכ"ל תקשוב, מנהל חדר מחשב, מנהל תשתיות מחשוב, מנהל גיבוי חירום, סמנכ"ל לוגיסטיקה, מנהלי מרחבים.

בין הנושאים שנדונו: היערכות לשעת חירום של מערכי מידע ומחשוב של הרשות, על היבטיה השונים, יציאה למכרז אבטחת מידע של הרשות. 

רשות הנמלים והרכבות

יו"ר ועדת ההיגוי למחשוב: מנכ"ל הרשות.

חברים: הנהלת הרשות משמשת כוועדת מחשוב העליונה.

בין הנושאים שנדונו: היערכות מערכות מידע ומחשוב של הרשות לשעת חירום: מרכז גיבוי מוגדר, 

תרגול בפועל לסביבה חלופית, כוח אדם חלופי, תקציב. תכנית עבודה לשנת 2003. 

רשות השידור

יו"ר ועדת ההיגוי למחשוב: סמנכ"ל כוח אדם ומינהל.

חברים: מנהל יחידת מערכות מידע, יועצת לתחום המחשוב, ומנהלים נוספים ברשות, השותפים להקמה וקידום פרוייקטים בתחומם. 

בין הנושאים שנדונו: רכש מחשבים, הערכת עלויות אינטרנט, ניהול רכש והתחייבויות כספיות, אבטחת מידע, טיפול בבעיית התקשורת בבניין חיצוני, מכרזים, קידום תחום המחשוב, דיגיטציה, הקמת ערוץ האינטרנט כולל מערכת עיתונאית עצמאית, פרסום האתר ברדיו וטלוויזיה, פרסום באתר בסיוע מחלקת השיווק. 

מערך החקירות של עבירות הונאה - מוקד להעברת מידע
דו"ח 52ב'

החלטת ממשלה תמ/40 - 25 למארס 2002

ג. 
ראש האגף לביקורת המדינה במשרד ראש הממשלה יקיים דיון בהשתתפות משרד המשפטים בענין הקמת מוקד להעברת מידע בין השב"כ, משטרת ישראל, צה"ל וגורמים רלבנטיים נוספים וידווח על המלצותיו בנושא ליו"ר ועדת השרים, לשם קבלת החלטה בענין.
ב. ביצוע ההחלטה

משרד ראש הממשלה - האגף לביקורת המדינה וביקורת פנימית
ג. 
הוקם צוות בו משתתפים נציגי משרד ראש הממשלה; משרד האוצר; משרד הביטחון; המשרד לביטחון הפנים - משטרת ישראל; משרד המשפטים; המוסד לביטחון ותפקידים מיוחדים; שירות הביטחון הכללי; וצבא ההגנה לישראל.


הצוות קיים עד כה מספר פגישות. הוחלט על ריכוז תכניות ההדרכה היעודיות של המשרדים המשתתפים בצוות. המשרדים השותפים ניאותו לאפשר השתתפות משתלמים ממשרדים אחרים בתוכניות ההדרכה שלהם, במידת האפשר, וללא תמורה.
שיפור השירות לציבור
תנאי מתן שירות לנכים

החלטת ממשלה תמ/22 - 28 לנובמבר 1999

א. 
משרדי הממשלה, אשר בביקורות האגף לביקורת המדינה נתגלו לגביהם ליקויים במתן שירות לנכים, יתקנו את הדרוש ללא דיחוי.

ב. 
מבנים שאינם מתאימים לשרת את אוכלוסיית הנכים יועתקו למקומות מתאימים, על פי תכנית שבע שנתית שתגובש על ידי החשב הכללי במשרד האוצר, ובתיאום עם המשרדים הנוגעים.

ג. 
החשב הכללי ישלים בתוך חודשיים הנחיות מפורטות למשרדים, הכוללות הסדרי נגישות לנכים.

ד. 
דו"ח על הביצוע יועבר לאגף בתוך שישה חודשים, עם השלמת הסקר בנושא שהוזמן על ידי משרד האוצר.
ביצוע ההחלטה

משרד התחבורה

ב. 
מאז פרסום החלטות הממשלה בנושא תנאי מתן שירות לנכים, כל פעילות דיורית חדשה, לרבות במשרדי הרישוי, מביאה בחשבון את ההתאמות המתחייבות מחוק התכנון והבנייה, התשכ"ה-1965, פרק ה'1, סעיף 158 ו', הקובע סידורים מיוחדים לנכים בבניינים ציבוריים. 

במסגרת תכנית חומש הוקצה בשנת 2002 סכום של 200,000 ש"ח לשינויים והתאמות לנגישות לנכים בדיור הקיים.

משרד ראש הממשלה - האגף לביקורת המדינה וביקורת פנימית
ג. 
עדיין לא בוצעה החלטת הממשלה, המטילה על יחידת הדיור הממשלתי באגף החשב הכללי במשרד האוצר לבצע סקר דיור, בהבט הנגישות לנכים.

ביקורות לשיפור השירות לציבור

החלטת ממשלה בק/72 - 5 לינואר 1998

א. 
להטיל על האגף לביקורת המדינה במשרד ראש הממשלה להגביר את פעילות הביקורת לבחינת רמת השירות הניתן לציבור.

ב. 
ממצאי הביקורת לבחינת השירות לציבור ישמשו בידי נציבות שירות המדינה, בין השאר, ככלי להערכת תפקודם של עובדי היחידות המבוקרות.

החלטת ממשלה תמ/65 - 24.7.2000 

א. 
לרשום את הדיווח של האגף לביקורת המדינה במשרד ראש הממשלה, בענין הממצאים והליקויים שנתגלו בענין שיפור השירות לציבור בתקופה מ-1.6.1999 עד 31.12.1999, במשרדי הממשלה השונים.

ב. 
להטיל על נציבות שירות המדינה והאגף לביקורת המדינה, לגבש מודל לבחינת רמת השירות הניתן לציבור אשר יכלול, מעבר להיבט התשתיתי במקום מתן השירות, גם את משך זמן ההמתנה והיבטים נוספים מנקודת מבט מקבל השירות.
ביצוע ההחלטות

משרד ראש הממשלה - האגף לביקורת המדינה וביקורת פנימית
ממצאי ביקורת לתקופה 1.1.2002 - 31.12.2002

בשנת העבודה 2002 בוצעו על ידי האגף 198 ביקורות ב-29 משרדי ממשלה ברחבי הארץ. ב-103 יחידות נמצאו ליקויים.
להלן המשרדים ויחידות הסמך שעדיין לא הגיבו לממצאי הביקורת, המתייחסים לתקופה שבין 1.1.2002 עד 30.6.2002:
משרד הבריאות 
המשרד לענייני דתות 
שירות התעסוקה
משרד הפנים - מינהל אוכלוסין
המשרד לקליטת העלייה
מינהל מקרקעי ישראל.
האגף חזר הזכיר למנכ"לים של הגופים הנ"ל, את חובת תיקון הליקויים.

האגף מקיים ביקורות על מידת שביעות הרצון של הקהל משירותי הממשלה.
להלן התפלגות הממצאים מביקורות שנערכו ב-50 יחידות. בכל יחידה רואיינו 10 מקבלי שירות.
א. זמן המתנה
88% מהנשאלים המתינו עד חצי שעה, לקבלת השירות
5% מהנשאלים המתינו בין חצי שעה לשעה, לקבלת שירות
7% מהנשאלים המתינו בין שעה לשעתיים, לקבלת שירות.

ב. שביעות רצון מהשירות שניתן
86% מהנשאלים הביעו שביעות רצון מהשירות
9% מהנשאלים טענו שהשירות בינוני
5% מהנשאלים טענו שהשירות גרוע.

[image: image7.bmp]

ג. נגישות לנכים

בנושא "נגישות לנכים" נבדקו 51 יחידות ונמצאו 80 ליקויים. להלן עיקרי הממצאים:
ב-22 יחידות (28%) נמצא כי אין חניה מתאימה לנכים 
ב-26 יחידות (32%) נמצא כי אין חדרי שירותים המתאימים לנכים - 32%
ב-23 יחידות (29%) נמצא כי אין רמפה לנכים בכניסה ליחידה - 29%
ב-9 יחידות (11%) נמצא כי השילוט אינו מתאים לכבדי ראיה - 11%.

[image: image8.bmp]
האגף ממשיך לעקוב אחר שיפור היערכות המשרדים בתחום זה.

שילוט ודיור ממשלתי

החלטת ממשלה תמ/21 - 28 לנובמבר 1999

א. החשב הכללי יכין ביחד עם משרדי הממשלה תכנית לשנים 200-2002 להחלפה או עדכון השילוט הרשמי של המשרדים.

התכנית תוגש לאגף לביקורת המדינה בתוך חמישה חודשים ותתייחס להיבטים הבאים:

א. 
גודל השלט ב. תוכן ג. סמל המדינה והארגון ד. שפות ה. מיקום ו. שילוט פנימי ז. שילוט שמי בתוך המבנה ח. שילוט הכוונה אל המשרדים.

ב. 
משרדי הממשלה יגישו לחשב הכללי תכניותיהם לעדכון השלטים, כמתבקש מן הכללים שנקבעו.

ביצוע ההחלטה

משרד ראש הממשלה - האגף לביקורת המדינה וביקורת פנימית
ב-17 יחידות (33%) מבין 50 יחידות שבוקרו, אין אחידות בשילוט, ואין שילוט בשפה נוספת.
בשלהי שנת העבודה 2002 החל האגף לתעד ממצאי ביקורת חריגים באמצעות צילום דיגיטלי.
בשנת 2003 מתכנן האגף ביצוע ביקורות לשיפור השירות ב-217 יחידות ברחבי הארץ.

עדיין לא בוצעה החלטת הממשלה, המטילה על יחידת הדיור הממשלתי באגף החשב הכללי במשרד האוצר להכין תכנית להחלפה ועדכון השילוט הרשמי של המשרדים.
[image: image9.bmp]

הביקורת הפנימית בממשלה

תוכניות העבודה השנתיות של יחידות הביקורת הפנימית

שנת 2002

החלטת ממשלה 92 - 19 לאוקטובר 1980

ז) 
האגף ינחה ויתאם את פעולות מבקרי הפנים במשרדים השונים.

ביצוע ההחלטה

משרד ראש הממשלה - האגף לביקורת המדינה וביקורת פנימית
בהתאם להחלטת הממשלה, פנה האגף ביום 8 באפריל 2002, למשרדי הממשלה, וביקש את תוכניות העבודה השנתיות לשנת 2002.

כל משרדי הממשלה הגישו לאגף את תוכניות העבודה, להוציא המשרד לאיכות הסביבה.

להלן הנושאים שלדעת האגף יש לשים עליהם את הדגש בתוכניות העבודה השנתיות של המבקרים הפנימיים במשרדי הממשלה: טיב השירות לציבור, נגישות נכים ליחידות המשרד, היערכות לשעת חירום, בקרות במערכות ממוחשבות, מכרזים וחריגות תקציביות.

בתאריך 10 בפברואר 2003, פנה האגף למשרדי הממשלה, בבקשה להמציא לו את תוכניות העבודה השנתיות לשנת 2003, ואת מצב ביצוע תוכניות העבודה לשנת 2002.

צוותים לתיקון ליקויים

חוק מבקר המדינה, התשי"ח-1958 (נוסח משולב)

21א.
ב.
בכל גוף מבוקר ימנה ראש הגוף המבוקר צוות לתיקון ליקויים, שבראשו יעמוד המנהל הכללי באותו גוף ובאין מנהל כללי - בעל התפקיד המקביל לו באותו גוף (להלן - הצוות).

 
ג.
העלתה הביקורת ליקויים בפעולתו של גוף מבוקר, ידון הצוות בדרכים לתיקון הליקויים, יקבל החלטות בדבר תיקונם, וידווח על דיוניו ועל החלטותיו לראש הגוף המבוקר בסמוך לאחר קבלת ההחלטות.


ד.
הצוות רשאי, באישור ראש הגוף המבוקר, לדחות את תיקונו של ליקוי מסוים.

החלטות הממשלה

תמ/10 - 4.3.1996

בהמשך להחלטה מספר 92 של הממשלה מיום 19.10.1980, לפיה על המנהלים הכלליים במשרדי הממשלה להקים ועדה בכל משרד ממשלתי למעקב אחר תיקון הליקויים, עליהם הצביעו מבקר המדינה והמבקר הפנימי.

א. 
בראשות ועדות המעקב יעמדו המנהלים הכלליים של משרדי הממשלה והתאגידים על פי חוק.

ב. 
דו"ח על פעילות ועדות המעקב יועבר לאגף לביקורת המדינה במשרד ראש הממשלה פעמיים בכל שנה, בתחילת חודש אפריל ובתחילת חודש אוקטובר.

בק/44 מיום 26 לאוגוסט 1997
א. 
בהמשך להחלטות מספר 92 מיום 19 לאוקטובר 1980, ומספר תמ/10 מיום 21 למארס 1996, לפנות למנהלים הכלליים במשרדי הממשלה כדי לכנס באופן סדיר את ועדות המעקב אחר תיקון הליקויים שהעלו ביקורת המדינה והביקורת הפנימית ולקיים פעילות מעקב משמעותית באמצעותן.

ב. 
ועדת השרים, לאחר ששמעה דיווח על הטיפול בתיקון הליקויים במשרד התחבורה, קובעת כי מתכונת הפעילות של ועדות המעקב תורמת לייעול, לחיסכון, להשגת יעדים ול"טוהר-מידות" במשרדים.
ג. 
משרדי הממשלה ידווחו באופן שוטף לאגף לביקורת המדינה שבמשרד ראש הממשלה, על פעולות הוועדות וימציאו את סיכומי הדיונים וההחלטות שהתקבלו.

ד.
 האגף לביקורת המדינה ימשיך ויקיים ביקורת על פעילות הוועדות ויגיש את ממצאיו מידי שישה חודשים לוועדת השרים.

ה. 
ועדות המעקב המשרדיות ידונו גם בממצאים מוקדמים של מבקר המדינה במשרדיהן, טרם שהוגש דו"ח הביקורת. הוועדות תפעלנה לתיקון הליקויים שנתגלו ואשר לגביהם לא התעוררה מחלוקת עם המבוקרים.

ביצוע ההחלטות

משרד ראש הממשלה - האגף לביקורת המדינה והביקורת הפנימית

בהתאם להוראות חוק מבקר המדינה ולהחלטות הממשלה, מקיים האגף בחינות תפקוד של הצוותים לתיקון הליקויים.

מן הבחינה, שממצאיה יובאו להלן, עולה כי במרבית משרדי הממשלה, פועלים צוותים לתיקון ליקויים.

להלן פירוט הבחינה.

האגף ממשיך לעקוב אחר פעולות הצוותים.

צוותים למעקב אחר תיקון ליקויים

	בין הנושאים שנדונו
	הרכב הצוות
	משרד

	1. יד לוי אשכול

2. נסיעות בתפקיד של עובדי מדינה לחו"ל

3. תשתיות פיזיות במגזרי הדרוזי והצרקסי

4. המגזר הערבי

5. יישובי הבדואים בצפון ובנגב

6. תמיכה בעמותות

7. שילוב אנשים עם מוגבלות בחברה ובעבודה
	מנכ"ל - יו"ר

יועץ משפטי - חבר

חשב - חבר

מבקר פנימי - חבר
	ראש הממשלה


	בין הנושאים שנדונו
	הרכב הצוות
	משרד

	היחידה למשאבי אנוש - מדור נוכחות

בישיבה הבאה תדון הועדה בנושאים הבאים:

1. יחידת ההדרכה.
2. הלשכה לשיקום נכים.

3. ביקורת ענ"א במינהל הרכב.
	מנכ"ל - יו"ר

חבר - חשב

יועץ משפטי - חבר

מבקר פנימי - חבר
	משרד האוצר



	1. תשתיות ביוב

2. מיחזור

3. אתר אינטרנט בערבית
	מנכ"ל  - יו"ר

משנה למנכ"ל  - חבר

סמנכ"ל בכיר למינהל - חבר

מבקרת פנים  - חברה

נציגת יועצת משפטית - חברה
	איכות הסביבה

	1. אגף השיקום - רכב רפואי

2. היבטים בתכנון ובסטנדרטיים לבנייה

3. ניהול תקציב הוצאה מותנית בהכנסה

4. שירות ביטחון מוכר מחוץ לצה"ל

5. מרחב התפר

6. ניהול קניות בהקפה ביחידות צה"ל

7. היבטים בהיערכות המשק לשע"ח

8. ניהול תקציב מפקדת הזרוע לבנין הכוח ביבשה
	מנכ"ל - יו"ר

ר' אגף אב"מ - חבר

האחראי לענייני ביקורת המדינה - חבר
	ביטחון

	1. מעצרים במשטרה
2. נציגי משטרת ישראל בחו"ל

3. ביצוע צווי עיכוב יציאה מהארץ

4. חקירת הונאה במשטרה

5. טיפול מערכתי בנהגים מועדים

6. אי חזרת אסירים מחופשים

7. האזנות סתר

8. כבילת עצורים

9. בתי מעצר

10. מבקרים רשמיים בבתי המעצר ובבתי הסוהר

11. אבטחת מוסדות חינוך

12. הפעלת ניידות בשטח
	מ"מ מבקר המשרד - יו"ר

ר' יחידת ביקורת במשטרה - חבר

ע. היועץ המשפטי - חבר

חשבת המשרד - חברה

מבקר פנימי שב"ס - חבר

מרכזת בכירה לביקורת ותלונות הציבור - חברה
	ביטחון פנים

	1. סיוע לדיור בניה כפרית

2. רישום שיכונים צבוריים

3. ביקורת ענ"א

4. ביקורת הנדסית ע"י זכין

5. השירות לציבור

6. תהליך רכישת דירות

7. פרוייקט מאסף ביוב דרומי בבאר שבע - ביקורת הנדסית

8. האגודה לתרבות הדיור

9. שימור מפות ותצלומי אויר

10. פרסום מדיניות התמיכה

11. תו נגישות לנכים

12. היערכות לשע"ח

13. תשתיות דרכים במגזר המיעוטים

14. המגזר הבדואי בנגב
	מנכ"ל - יו"ר

מנהלת אגף בכיר למידע וניתוח כללי - מ"מ יו"ר

יועצת משפטית - חברה

מבקר פנימי - חבר

חשב - חבר

האגף למידע וניתוח כלכלי - חבר
	בינוי ושיכון


	בין הנושאים שנדונו
	הרכב הצוות
	משרד

	1. שירותי הבריאות במגזר המיעוטים

2. שירותי בריאות לתלמידים

3. תמיכה במוסדות ציבור

4. פיקוח המשרד על קופות החולים לפי חוק ביטוח בריאות ממלכתי

5. שיקום חולי נפש בקהילה

6. אישפוז שיקומי בבתי חולים

7. מכשירי שיקום וניידות

8. השירות לציבור
	מנכ"ל - יו"ר

משנה למנכ"ל - מ"מ יו"ר

סמנכ"ל בכיר למינהל - חבר

יועצת משפטית - חברה

חשב המשרד - חבר

מנהל אגף לביקורת פנים - חבר
	בריאות

	ועדת המעקב התכנסה לישיבת מכינה ביום 27.8.02. בישיבה לא התקבלו החלטות בנושאי ביקורת המדינה והביקורת הפנימית
	מנכ"ל - יו"ר

יועץ משפטי - חבר

חשבת - חברה 

מבקר פנימי - חבר
	ענייני דתות

	1. טיפול בבנייה ובשיפוץ של מבני נציגויות.

2. הפיקוח הכספי על הנציגויות בחו"ל.
	מנכ"ל - יו"ר

מפכ"ל  - חבר

סמנכ"ל למינהל  - חבר

חשב  - חבר

יועץ משפטי  - חבר

מבקר פנימי - חבר
	חוץ

	1. מגזר המיעוטים - תשתיות פיזיות במוסדות חינוך

2. שילוב אנשים בעלי מוגבלות בחברה ובעבודה

3. שילוב תלמידים בעלי צרכים מיוחדים בחינוך הרגיל

4. תלמידים בעלי ליקויי למידה בחינוך הרגיל
	מנכ"לית  - יו"ר

סמנכ"ל בכיר למינהל - חבר

סמנכ"ל ומנהל מינהל כלכלה ותקציבים - חבר

יועצת משפטית - חברה

חשב - חבר

מנהל אגף ביקורת - חבר
	חינוך, תרבות

וספורט

	מכון וינגייט קשרי המשרד והמכון

1. הפיקוח על הסחר בתוצרת חקלאית מהצומח.

2. שימוש במי קולחין.

3. וטרינריה.
	מנכ"ל - יו"ר 

סגן מנהל כללי - מ"מ יו"ר

מבקר פנימי - חבר
	חקלאות ופיתוח הכפר

	מכון וינגייט - קשרי המשרד והמכון
	מנכ"ל - יו"ר

חשב - חבר

יועצת משפטית - חברה

מבקר פנים - חבר
	מדע וטכנולוגיה 

	1. פיקוח על הקדשות ציבוריים ועל חברות לתועלת הציבור ומיסוי גופים

2. בית המשפט לענייני משפחה

3. תמיכה במוסדות ציבור

4. תכנון והכרזה של גנים לאומיים ושמורות הטבע

5. עזבונות לטובת המדינה

6. שילוב אנשים בעלי מוגבלות בחברה ובעבודה

7. ועדת עזבונות 

8. איחוד התביעה הפלילית בפרקליטות עם התביעה המשטרתית
	מנהל כללי - יו"ר

המשנה ליועץ המשפטי לממשלה - חבר

חשבת המשרד - חברה

מבקר פנימי - חבר


	משפטים


	בין הנושאים שנדונו
	הרכב הצוות
	משרד

	1. שירות הפיקוח על העבודה - הטיפול בתאונות עבודה


	מנכ"ל - יו"ר 

סמנכ"ל לאמרכלות - חבר

יועצת משפטית - חברה

חשב - חבר

מבקרת פנים - חברה
	רווחה

	1. ועדות מרחביות לתכנון ולבניה
	מנכ"ל - יו"ר

סמנכ"ל לאמרכלות - חבר

יועצת משפטית - חברה

חשב - חבר

מבקרת פנים - חברה
	פנים

	נושאים בדו"חות הביקורת הפנימית

1. מקבץ דיור לעולים לארגמן ערן

2. הגשת דוחות ביצוע על ידי עיריית אילת

3. מקבצי דיור

4. מוקדי קליטה שכונתיות לעולי אתיופיה

5. שילוב תרבויות - עירית בת-ים
	מנכ"ל יו"ר

יועצת משפטית - חברה

חשב - חבר

מבקרת פנימית - חברה
	קליטת עלייה

	1. מינהל תעופה - אגף כושר אווירי - פיקוח על הובלת חומרים מסוכנים

2. גף קציני בטיחות בתעבורה

3. תכנון ניהול ובקרה - תקציב רגיל ותקציב לפעולות הרשות לבטיחות בדרכים

4. אגף תקשורת והסברה ברשות הלאומית לבטיחות בדרכים

5. מינהל התנועה ואגף הרכב - ועדות ומועצות מייעצות באגף הרכב

6. תשלום אגרות והחזר תשלום אגרות רישוי ורישום רכב

7. מבחנים עיוניים בשפות זרות באגף הרישוי
	מנכ"ל יו"ר 

יועצת משפטית - חברה

סמנכ"ל בכיר - חבר

חשב - חבר

מבקר פנים - חבר
	תחבורה 

	1. מסירת עבודות פיקוח

2. הפעלת פרוייקטים

3. תחזוקת רשת דרכים ארצית
4. מערכת ניהול אינוונטר

5. תחנות שקילה לבדיקת עומס יתר
	מנכ"ל - יו"ר

משנה למנכ"ל - מ"מ יו"ר 

יועצת משפטית - חברה

חשב - חבר

סמנכ"ל בכיר למינהל - חברה

מבקר פנימי - חבר
	מחלקת עבודות ציבוריות

	הוועדה לא התכנסה בשנת 2002
	מנכ"ל - יו"ר

יועץ משפטי - חבר

חשב - חבר

סמנכ"ל בכיר למינהל - חברה

מבקר פנימי - חבר
	תיירות

	1. היחידה למשקלות ומידות

2. מכון התקנים

3. אישור השקעות במפעלי תעשייה

4. מגזר המיעוטים - תשתיות פיזיות

5. הגנה על הצרכן - פיקוח על הצגת מחירים
	מנכ"ל - יו"ר

יועץ משפטי - חבר

חשב - חבר

מבקרת פנימית - חברה
	תעשייה, מסחר ותעסוקה


	בין הנושאים שנדונו
	הרכב הצוות
	משרד

	1. ועדת היגוי למחשוב

2. שימור מסמכים מלשכות שרים ושל עובדי מדינה בכירים

3. מתקנים היוצרים קרינה אלקטרומגנטית בתדרי רדיו

4. נסיעות בתפקיד של עובדי מדינה לחו"ל

5. מתן רשיונות מיוחדים לאספקת שירותי תקשורת
	מנכ"ל - יו"ר

משנה למנכ"ל - חבר

סמנכ"ל בכיר למינהל- חבר

חשב - חבר

נציג היועץ המשפטי - חבר

מבקר פנימי - חבר
	תקשורת

	1. תשתיות ביוב המיעוטים

2. המכון הגיאולוגי - דיווחי כ"א

3. רפורמה במשק הדלק

4. הולכת הגז הטבעי - תהליך קבלת החלטות

5. שינויים מבניים במקורות

6. פעילות המכון הגיאופיסי

7. אספקת חול

8. הפרטת חש"ן

9. הפרטת בז"ן

10. עמידת מבנים ותשתיות ברעידות אדמה
	מנכ"ל - יו"ר

יועץ משפטי - חבר

חשב - חבר

סמנכ"ל מדיניות ותכנון - חבר

מבקר פנימי - חבר
	תשתיות לאומיות

	1. פעולות המינהל ליצירת מלאי קרקעות לבניה ולמגורים

2. נכסי רשות הדואר
	מנכ"ל - יו"ר

יועצת משפטית - חברה

חשב - חבר

מבקר פנימי - חבר
	מינהל מקרקעי ישראל

	1. גביית דמי ביטוח ממעבידים

2. שילוב אנשים בעלי מוגבלות בחברה ובעבודה

3. נגישות לתחבורה ציבורית, מבחני כשירות לנהיגה והסדרי חניה

4. נגישות פיזית בבניינים ובמקומות ציבוריים

5. שרות הפיקוח על העבודה - הטיפול בתאונות עבודה

6. פיתוח שירותים לנכים סיוע בהתקנת סידורי נגישות

7. בקרות כספיות על תשלום הוצאות לנפגעי איבה

8. בטיחות וניהול כלי הרכב

9. שירות הפיקוח על העבודה - הטיפול בתאונות עבודה
	מנכ"ל - יו"ר

יועצת משפטית - חברה

סמנכ"ל כספים ובקרה - חבר

מנהל אגף מינהלה - חבר

מנהלת אגף ביקורת פנימית - חברה

מנהלת אגף פניות הציבור וביקורת המדינה - חברה
	המוסד לביטוח לאומי

	1. השקעות עתודות כספיות - רשות הנמלים והרכבות

2. השכרת מקרקעין - רכבת ישראל
	מנכ"ל הרשות - יו"ר

סמנכ"ל תכנון, תפעול ומערכות מידע - חבר

סמנכ"ל מינהל ומשאבי אנוש - חבר

סמנכ"ל כלכלה וכספים - חבר

סמנכ"ל הנדסה - חבר

מבקר פנימי - חבר
	רשות הנמלים והרכבות


	בין הנושאים שנדונו
	הרכב הצוות
	משרד

	1. שכר עידוד באגף שינוע

2. לו"ז נתב"ג 2000

3. מערכת CHOCS מערכת תפעולית ניהולית - הגדרת דרכי הבקרה
4. רכישות מתקציב פיתוח

5. בטיחות בתעבורה

6. מיפוי מכשולים בשדות התעופה ומחוצה להם

7. מערכות מידע גיאוגרפי

8. קבלת מתקנים מנתב"ג 2000 הקמת מסוף לצליינים

9. שילוב אנשים עם מוגבלויות בחברה ובעבודה

10. פיקוח על זכיונות
	מנכ"ל - יו"ר

יועץ משפטי - חבר

חשב - חבר

מנהל נתב"ג - חבר

סמנכ"ל למנהל וארגון - חבר

מבקר פנימי - חבר
	רשות שדות תעופה


הגברת ההתנהגות האתית של עובדי המדינה
תוכנית להגברת ההתנהגות האתית

דו"ח 50ב'

החלטת ממשלה תמ/38 - 13.3.2000

צוות בהרכב ראש האגף לביקורת המדינה במשרד ראש הממשלה - מרכז, ונציגי נציבות שירות המדינה ומשרד המשפטים יגבש תוכנית להגברת ההתנהגות האתית של עובדי המדינה.

התוכנית תכלול בין היתר: פעילות הדרכה, הפצה של כללים וגישות לטיפול באירועים.

ביצוע ההחלטה

משרד ראש הממשלה - האגף לביקורת המדינה וביקורת פנימית
הוקם צוות בינמשרדי, בהרכב שנקבע בהחלטה. הצוות יזם עד כה את הפעולות הבאות:

א. 
ארבעה מחזורי השתלמות בנושא אתיקה: תוכנית הלימודים כוללת את התחומים הבאים: מינויים פוליטיים בשירות הציבורי, טוהר מידות בשירות הציבורי, הטיפול בהתנהגות לא אתית, אתיקה, מדע והגנה על הפרטיות, קודים וכללי אתיקה, מתנות וטובות הנאה, מינויים בלתי תקינים, העסקת קבלנים חיצוניים ונותני שירות, הגבלות לאחר פרישה, פעילות פרטית של עובדי ציבור, ואתיקה ביחסי עבודה.

ב. 
המועצה המייעצת לאתיקה לשירות המדינה: הוקמה מועצה מייעצת לאתיקה לשירות המדינה, בהשתתפות כ-30 נציגים מהמיגזרים הממשלתי, הציבורי והאקדמי. הוועדה המייעצת התכנסה במשך שנת 2002 ארבע פעמים, ודנה בנושאים הבאים:

1. 
עידוד והגנה לחושפי שחיתויות: הועלה הצורך בעידוד חושפי שחיתות, תוך שינוי התרבות הניהולית והיחס לחושפי שחיתות, בהתייחס לקשיים להגנה נאותה על החושפים (עילום שם, וכו'). המועצה בדעה כי לא ניתן להבטיח הגנה מלאה, ויש לפתח גם ערוצים מקבילים, כגון "קו-חם HOTLINE".
2. 
תארים של שלוחות אוניברסיטאות זרות בארץ ותוקפם: נדונו הפגמים האתיים במישור המוסדי ובמישור האישי, והקשר בין הסכמי העבודה בשירות הציבורי לבין גורמי המגזר העסקי, הבאים לספק את הצרכים שנוצרו. המועצה הפנתה את תשומת לב המנהלים והעובדים בשירות הציבורי, לפעול לחיסול התופעות השליליות שהביאו לקניית תארים מזויפים, ולקבלת תארים בדרך קלה, באמצעות השלוחות הזרות, תופעות המכתימות את משרתי הציבור. הובא לידיעת המועצה כי בוטלה ההכרה בתעודות שנתנה שלוחת אוניברסיטת לטביה בישראל.

3. 
מצבים של ניגוד עניינים ודילמות אתיות בשלטון המקומי: פורטו הקשיים המאפיינים את מיגזר השלטון המקומי, ומערכת יחסי הגומלין שבינו לבין השלטון המרכזי, בנוגע להימנעות ממצב של "ניגודי עניינים" וחובת הגילוי בעת קבלת החלטות, שלגביהן קיים חשש כזה. המשנה ליועץ המשפטי לממשלה הדגישה, כי יש להחמיר עם אלה שאינם רוצים לנהוג ביושר, ולהקל עם הרוצים לנהוג ביושר. הגמישות במציאת פתרונות למצבים של ניגודי עניינים, קטנה יותר בשלטון המקומי לעומת המרכזי. הפתרונות במיגזר זה רגישים ומורכבים יותר, הן במישור האישי והן במישור הציבורי.

4. 
דילמות אתיות בעידן הטרור: המועצה המייעצת תדון בישיבה הקרובה בחודש מרס 2003 בסוגיות האתיות הנובעות ממצב של לוחמה בטרור, ובמפגש בין אנשי צבא וכוחות הביטחון האחרים, עם האוכלוסייה האזרחית.

שיתוף אתרי אינטרנט של משרדי הממשלה 

במערך ההסברה

החלטות ממשלה 2212 - 30.6.2002, תמ/54 - 31 ליולי 2002

א. 
אתרי האינטרנט של משרדי הממשלה יפעלו מתוך אוריינטציה הסברתית, בהתאם להחלטה מספר 2122 של הממשלה מיום 30.6.2002, תוך שימוש במידע הנוגע לתחום הפעילות של כל אחד ממשרדי הממשלה.


החלטה זו חלה גם על אתרי האינטרנט של תאגידים סטטוטוריים. שרי הממשלה ינחו את התאגידים הסטטוטוריים הכפופים להם בעניין.

ב. 
ועדת השרים מסמיכה את יו"ר הוועדה, בהתייעצות עם משרד החוץ ולשכת הפרסום הממשלתית, להנחות את משרדי הממשלה השונים, אם תתבקש על ידם, בעניינים תוכניים ספציפיים הנוגעים לאתרי האינטרנט שלהם.

ג. 
לשכת הפרסום הממשלתית תסייע בהפניית אתרי הממשלה למתרגמים מוסמכים, לשם תרגום תכני האתרים, ובהגברת חשיפתם של אתרי המשרדים.

ד. 
מנהל פרויקט תהיל"ה במשרד האוצר, יסייע וינחה את אתרי משרדי הממשלה בדבר דרכי רישומם במנועי החיפוש הרלבנטיים, לצורך הגברת חשיפתם.

ה. 
משרד החוץ יכין ויפיץ לכל משרדי הממשלה קובץ של מילות מפתח לשימוש אתרי המשרדים, לצורך הגברת החשיפה של אתרים אלה לציבור המשתמשים.

ו. 
משרד החוץ ייתן סיוע לכל משרדי הממשלה בקביעת ניסוחים מתאימים בשפה אנגלית של מונחים, לשם יצירת מינוח מושגים אחיד על ידי כל משרדי הממשלה, לפי הצורך.

ז. 
בכל אתרי האינטרנט של משרדי הממשלה, תהיה הפניה ברורה ובולטת בשפה האנגלית לאתרי משרד החוץ ודובר צה"ל.

ח. 
הודעות של דוברי משרדי הממשלה יופצו, לפי העניין, באתרי משרדיהם, בשפה האנגלית.

ביצוע ההחלטה

משרד ראש הממשלה - האגף לביקורת המדינה וביקורת פנימית
יו"ר ועדת השרים הטילה על האגף ב-19.8.2002, לעקוב אחר ביצוע החלטת הממשלה.

באוגוסט ובספטמבר 2002 , פנה האגף לכל משרדי הממשלה, בבקשה לפרט את מצב הביצוע, על פי הקטגוריות שנקבעו בהחלטה.

בנובמבר ובדצמבר 2002, ערך האגף מעקב אחרי ביצוע ההחלטה, ממנו עלה כי עשרים משרדים כבר השלימו את תרגום האתר שלהם לאנגלית.

כמחצית ממשרדי הממשלה השלימו, במועד המעקב, את הכנסת הקישור לאתר משרד החוץ ולאתר דובר צה"ל.

לשכת הפרסום הממשלתית העלתה בדצמבר 2002 לרשת האינטרנט, אתר בשם "שער הממשלה", באנגלית, והוא מופנה בעיקר לגולשים מחו"ל.

חלק ד'
הוראות חוק

החלטות ממשלה

חוות דעת היועץ המשפטי לממשלה

פרסומי האגף
לתשומת לב הקוראים, במסמך זה בארבעת חלקיו יוצגו: 
א.
הוראות חוק מבקר המדינה וחוק הביקורת הפנימית; 
ב.
החלטות ממשלה בנושאי הביקורת;

ג.   חוות דעת היועץ המשפטי לממשלה בנושאי ביקורת המדינה והביקורת הפנימית;

ד.     פרסומי האגף מ-1986 ואילך.  

א. הוראות חוק
מתוך: חוק מבקר המדינה, התשי"ח-1958 (נוסח משולב)

הערות ראש הממשלה והנחה על שולחן הכנסת
16(א) 

(1)
ראש הממשלה ימסור למבקר, בתוך עשרה שבועות מהיום שבו קיבל לידיו את הדין וחשבון, במלואו או חלק ממנו, את כל אלה: 

(א)
הערותיו לדין וחשבון, בעניינים שבהם ימצא לנכון; 

(ב)
תגובות הגופים המבוקרים לדין וחשבון, כפי הועברו אליו;

(ג) 
הערותיו המפורטות לדינים וחשבונות קודמים בעניינים שטרם העיר את הערותיו לגביהם; הערות לפי פסקת משנה זו יכללו, בין השאר, פרטים כאמור בסעיף 21ב(א) ו-(ב), וכן דיווח על החלטות שקיבלה הממשלה בעקבות הדינים והחשבונות, וביצוע החלטות אלה.

(2)
בתום התקופה כאמור בפסקה (1), יונחו הדין וחשבון וכן התגובות וההערות על שולחן הכנסת.

דיווח על תיקון הליקויים

21ב. 


(א)
ראש הגוף המבוקר כאמור בסעיף 21א(א) ידווח למבקר על ההחלטות שהתקבלו לפי סעיף 21א(ג) ו-(ד), בסמוך לאחר קבלתן. ואם הגוף מבוקר לפי סעיף 9(1) או (2) - ידווח ראש הגוף המבוקר כאמור גם לראש הממשלה; ראש הגוף המבוקר ידווח, בין השאר, על הדרכים לתיקון הליקויים והמועד לתיקונם, וכן על הליקויים שהוחלט לדחות את תיקונם והנימוקים לכך.

(ב) 
ראש הממשלה ידווח למבקר, בתוך שמונה חודשים ממועד המצאת דין וחשבון לידיו, שנקבע בו כי נמצאו ליקויים בפעולתו של גוף המבוקר לפי סעיף 9(1) או(2), על תוצאות טיפולו בליקויים אלה.

(ג)
המבקר רשאי, בכל עת, לדרוש דיווחים נוספים, על אלה המנויים בסעיף זה.

מתוך: חוק הביקורת הפנימית, התשנ"ב-1992

3. (א) התאמה
לא ימונה ולא יכהן אדם כמבקר פנימי בגוף ציבורי אלא אם כן נתקיימו בו כל אלה:

(1) 
הוא יחיד; 

(2) 
הוא תושב ישראל;

(3) 
לא הורשע בעבירה שיש עמה קלון;

(4) 
הוא בעל תואר אקדמי מאת מוסד להשכלה גבוהה בישראל או מוסד להשכלה גבוהה בחוץ לארץ שהכיר בו לעניין זה מוסד להשכלה גבוהה בישראל, או שהוא עורך דין או רואה חשבון; 

(5) 
הוא רכש נסיון במשך שנתיים בעבודת ביקורת, או השתתף בהשתלמות מקצועית שאישרה ועדה לעניני השתלמויות בהרכב נציג לשכת המבקרים הפנימיים והוא היושב ראש, המפקח הכללי במשרד הכלכלה והתכנון ונציג מוסד להשכלה גבוהה המקיים לימודי ביקורת פנימית, שקבע השר אחרי התייעצות עם כל המוסדות המקיימים לימודים כאמור.

ב.  החלטות ממשלה
(ההחלטות יובאו בסדר כרונולוגי עולה)

סדרי הטיפול הממשלתי בממצאי ביקורת המדינה

ב. 
משרדי הממשלה ידווחו לשר האוצר אחת לשלושה חודשים על פעולותיהם בעקבות הדין וחשבון.

ג.
 אגף הפיקוח הכללי באוצר יחוזק ויגביר את המעקב אחר תיקון הליקויים במשרדי הממשלה.

ו. 
שר האוצר ידווח לממשלה על הפעולות שננקטו בעקבות דין וחשבון מבקר המדינה. 

(החלטה מספר 696 מיום כ"ג באייר תשל"ה - 4 במאי 1975)

סדרי הטיפול הממשלתי בממצאי ביקורת המדינה

א)
להקים ועדת שרים קבועה לענייני מינהל וביקורת המדינה, בהרכב:


שר האוצר - יושב ראש; שר הביטחון; שר הפנים; שר המשפטים; שר העבודה והרווחה.

 (1)
הוועדה תעקוב אחר הליקויים הקשורים ביותר ממשרד אחד או בעלי משמעות כללית למינהל הממשלתי, ותחליט על הצעדים שהגורמים המוסמכים ינקטו לשם תיקון הליקויים הכלליים או האופייניים וכן על הצעדים שעל המשרדים לנקוט כלפי האחראים להתהוותם של ליקויים חמורים ומניעת הישנותם.

 (2)
הוועדה תקבע כללים בדבר תכנון יסודי מוקדם של פרוייקטים ומיצוי מלוא המידע הדרוש לפני קבלת החלטות.

 (3)
הוועדה תורה על בדיקה מקפת של כפילויות במשרדי הממשלה ותקבע מיהו המשרד שיעסוק באותו נושא.

ב)
הממשלה תדון אחת לשנה בדין וחשבון ועדת השרים על פעולותיה לתיקון הליקויים ושיפור המינהל ותקבל החלטות המתחייבות מכך. 

ג)
המנהל הכללי של כל משרד יהיה אחראי על תיקון הליקויים במשרדו כפי שבאו לידי ביטוי בממצאי ביקורת המדינה ובממצאי הביקורת הפנימית.


שר ידווח, אחת לשלושה חודשים, לוועדת השרים על כל אשר נעשה במשרדו בתחום תיקון הליקויים בנושאים שבהם דנה ועדת השרים, או על הנימוקים לאי-ביצועם, וכן על הגברת המשמעת ושיפור התפקוד במשרדו.

ד)
(1)
המנהל הכללי של כל משרד יוציא הנחיות לכל דרגי העבודה על הסמכויות, החובות והאחריות המוטלים על כל מחלקה ומחלקה וכן יוציא הנחיות להבטחת התיאום בין המחלקות השונות של משרדו.


(2)
כאשר נדרש תיאום בין משרדים שונים, ייעשה הדבר על ידי המנהלים הכלליים של המשרדים הקשורים באותו נושא.


(3)
המנהל הכללי של כל משרד יהא אחראי על ביצוע המכרזים ותקינותם.

ה)
יחידות הביקורת הפנימית במשרדים יחוזקו. המבקר הפנימי יהיה כפוף למנהל הכללי ותפקידו יהיה להנחות, לבצע, לפקח ולתאם את פעולות הביקורת המבוצעות במשרד.


בכל משרד תוקם יחידת ביקורת בתוך מסגרת שיא כוח האדם המאושר. אנשי הביקורת יהיו בעלי השכלה בתחום החשבונאות, הביקורת, המשפט או המינהל הציבורי.


למבקר הפנימי יינתן מעמד הולם בהתחשב באמור לעיל ובמערך המינהלי של המשרד.

ו)
בכל משרד יקים המנהל הכללי ועדה למעקב ותיקון ליקויים. תפקידי הוועדה יהיו מעקב אחר ביקורת מבקר המדינה והמבקר הפנימי, הבטחת תיקון הליקויים ויישום ההמלצות הקשורות בכך.


בוועדה ישתתפו היועץ המשפטי למשרד, המבקר הפנימי והחשב.

ז) 
אגף הפיקוח הכללי באוצר ירכז את הטיפול בממצאי מבקר המדינה כחוק, יעקוב אחר תיקון הליקויים ויכין לוועדת השרים את החומר הדרוש לדיוניה ולהחלטותיה.


האגף ינחה ויתאם את פעולות מבקרי הפנים במשרדים השונים.

ח)
כדי להבטיח את מורא הביקורת תיושמנה ביתר תוקף הוראות המשמעת בדבר האחריות האישית המוטלת על כל עובד מינהל המתרשל או שאינו מקיים בעבודתו הוראת חוק, תקנות, צווים או נורמות מינהליות מחייבות, ויינקטו אמצעים משמעתיים על פי הוראות חוק שירות המדינה (משמעת).

ט)
ההחלטות דלעיל יובאו על ידי נציב שירות המדינה לידיעת כל עובדי המדינה.

י)
ועדת השרים תבדוק את הנהלים של רכישתם ומכירתם של שירותים וטובין על ידי הממשלה, עד אשר יחקק חוק מכרזים ממשלתיים, וכן תדון בהקמת 

מינהל רכישות שיהיה ממונה על תקנים, כמויות, מחירים וצרכי רכישה כדי להבטיח מחיר מינימלי, ייעול וצמצום. 

(החלטה מספר 92 מיום ט' בחשון תשמ"א - 19 באוקטובר 1980)

המעקב אחר תיקון הליקויים

ג. 
להטיל על אגף הפיקוח הכללי במשרד הכלכלה והתכנון להעמיק ולהגביר את המעקב אחר תיקון הליקויים, ולהכין לוועדת השרים לענייני תיאום ומינהל את החומר הדרוש לדיוניה בכל הכרוך בתהליכי תיקון הליקויים המנויים בדין וחשבון. 

(החלטה מספר 1740 מיום י"ג בתמוז התשמ"ו – 20 ביולי 1986)

המעקב אחר ביצוע החלטות הכנסת המתייחסות לממצאי ביקורת המדינה

א. 
כל שר ימסור דין וחשבון אחת לשלושה חודשים, לוועדת השרים לענייני תיאום ומינהל (להלן - ועדת השרים) על הפעולות אשר ננקטו במשרדו ובגופים המבוקרים האחרים לפי חוק מבקר המדינה (נוסח משולב), התשי"ח-1958, המצויים באחריות משרדו, בכל הנוגע לביצוע החלטות הכנסת המתייחסות לדין וחשבון מבקר המדינה.

ד. 
אגף הפיקוח הכללי במשרד הכלכלה והתכנון, יתאם את הטיפול בביצוע החלטות הכנסת הנוגעות ליותר ממשרד אחד, יעקוב אחר ביצוע החלטות הכנסת במשרדי הממשלה ובגופים המבוקרים האחרים וידווח על כך לוועדת השרים.

ה. 
אגף הפיקוח הכללי במשרד הכלכלה והתכנון יעביר לחברי הממשלה, למנהלים הכלליים במשרדי הממשלה וכן לחברי הוועדה לענייני ביקורת המדינה של הכנסת סקירה המפרטת את הליכי הטיפול בממצאי הביקורת המדינה על כל שלביהם.

(החלטה מספר תמ/ 11 מיום כ"ב תמוז התשמ"ו - 29 ביולי 1986)

שיפור השירות לציבור - ביקורות פתע לבחינת רמת השירות בממשלה

להטיל על המפקח הכללי במשרד הכלכלה והתכנון, ביחד עם נציב שירות המדינה, לדווח לוועדת השרים לתיאום ומינהל על ממצאי ביקורות הפתע לבחינת רמת השירות במשרדי הממשלה, ולמסור לוועדה דיווח אחת ל-6חודשים על ההתקדמות בתיקון הליקויים. 

(החלטה מספר תמ/2 מיום כ"ט בכסלו התשמ"ז - 31 בדצמבר 1986)

המעקב אחר תיקון ליקויים וסדרי העבודת לוועדת השרים לעניני תיאום ומינהל, ולוועדות המעקב המשרדיות
ג. 
להטיל על משרד הכלכלה והתכנון, באמצעות אגף הפיקוח הכללי, להעמיק ולהגביר את המעקב אחר תיקון הליקויים, את הטיפול בתיקון הליקויים הנוגעים ליותר מגוף מבוקר אחד ולהכין לוועדת השרים לתיאום ומינהל את החומר הדרוש לדיוניה בכל הכרוך בתהליכי תיקון הליקויים המנויים בדין וחשבון.

ד. 
להטיל על משרד הכלכלה והתכנון, באמצעות אגף הפיקוח הכללי, לדווח לוועדת השרים לתיאום ומינהל אחת לשלושה חודשים על פעולות הוועדות המשרדיות למעקב ותיקון ליקויים, שהוקמו בהתאם להחלטת הממשלה מספר 92 (1) מיום 19.10.1980.

(החלטה מספר 1153 מיום ז' בסיון התשמ"ח - 23 במאי 1988)

חיזוק מעמד אגף הפיקוח הכללי

(בעקבות דוח הוועדה הציבורית-מקצועית לבדיקה כוללת
של שירות המדינה וגופים נתמכים מתקציב המדינה - "ועדת קוברסקי")

הממשלה מאשרת עקרונית את דין וחשבון הוועדה הציבורית-מקצועית לבדיקה כוללת של שירות המדינה וגופים נתמכים מתקציב המדינה (דין וחשבון "ועדת קוברסקי"), שהוגש לראש הממשלה ולממלא מקום ראש הממשלה ושר האוצר, בכפוף לאמור להלן בהחלטה זו.

להלן המלצות ה"וועדה" שעניינן אגף הפיקוח הכללי ופעולותיו:

1.
"...להיעזר בפעולתו של מבקר המדינה, עם הביקורת הפנימית במשרדי הממשלה ובאגף הפיקוח הכללי, ככלי חשוב לשיפור המינהל הממשלתי; לשפר את תהליך יישום ממצאי מבקר המדינה ולבנות מחדש את הביקורת הפנימית במשרדי הממשלה; להטיל האחריות לכך על המנהל הכללי, עם השארת העצמאות המקצועית לביקורת הפנימית במשרד..." (חלק א' עמוד 11).

2.
"...לחזק מעמדו של המפקח הכללי; לציידו בכלים שיאפשרו לו קיום הנחיה מקצועית שיטתית ורצופה של המבקרים הפנימיים; לשתפו בבחירת מועמדים לתפקיד זה, ולאפשר לו מעורבות מיוחדת בתיקון ליקויים המחייבים חבירה ושילוב של יותר ממשרד אחד..." (חלק א' עמוד 135).

3.
פיקוח ובקרה על מתן השירות לציבור

"...ביצוע ביקורת פתע של אגף הפיקוח הכללי...בדרג של כלל השירות" (חלק ב' עמוד 69).

4.
"...ראוי לבחון את הרעיון, שאגף הפיקוח הכללי במשרד הכלכלה והתכנון ומבקרי הפנים במשרדים ישימו דגש דווקא על בקרה שיטתית ומעקב אחרי מילוי הוראות השיגרה כמסלול המונע היווצרותם של פגמים וליקויים בשירות המדינה, המתוארים שוב ושוב בדינים וחשבונות של מבקר המדינה..." (חלק ב' עמוד 87). 

 (החלטה מספר 1240 מיום י"ז בטבת התש"ן - 14 בינואר 1990)

יחסי גומלין בין ועדת השרים לענייני תיאום ומינהל
וועדת הכנסת לענייני ביקורת המדינה

סמכויותיה ותחומי פעולתה של ועדת השרים לענייני תיאום ומינהל

א.
ועדת השרים לענייני תיאום ומינהל תופעל במגמה מרכזית להביא לתיקון הליקויים שחשפה הביקורת, כדי לחייב בהחלטות ממשלה את ביצוע תיקון הליקויים;

ב.
יש לראות בפעולותיהן של ועדת השרים לענייני תיאום ומינהל וועדת ביקורת המדינה של הכנסת, פעולות מקבילות שאין ביניהן התנגשות;

ג.
אם במהלך הדיונים בוועדת השרים יחלוק מבוקר על ממצא או על המלצה של מבקר המדינה, ותהיה המגמה בוועדת השרים לאמץ עמדה הנוגדת לממצא או המלצה של המבקר - יפנה יושב ראש הוועדה למבקר המדינה לדיון, או לחלופין יובא הנושא לבירור בפני הוועדה לענייני ביקורת המדינה של הכנסת;

ד.
לאחר קבלת ההחלטות בממשלה בנושא מסויים, לא יחלוק נציג גוף מבוקר על ממצאי הביקורת ומסקנותיה, בדיון בוועדה לענייני ביקורת המדינה. 

(החלטה מספר 404 (תמ/12) מיום ח' בכסלו התשנ"ג - 3 בדצמבר 1992)

נוהל עבודה לוועדת השרים לעניני תיאום ומינהל - הטיפול בדו"ח השנתי 43 של מבקר המדינה

א.
שר הכלכלה והתכנון יודיע בישיבתה הקרובה של הממשלה כי בהתאם לסמכויותיו לפי חוק מבקר המדינה לעניין גיבוש הערותיו לדין וחשבון מבקר המדינה - יקיים במהלך התקופה הקרובה סדרה של דיונים עם משרדי הממשלה, במסגרת ועדת השרים לענייני תיאום ומינהל, בממצאי ביקורת המדינה, על פי דין וחשבון 43 הנזכר למעלה.

ב.
ועדת השרים לענייני תיאום ומינהל קובעת, כי על מנת לפעול בהתאם להוראות סעיף 28 לחוק מבקר המדינה, התשי"ח - 1958 המחייב שמירה על סודיות דין וחשבון מבקר המדינה עד להנחתו על שולחן הכנסת, תתקיים המתכונת כדלקמן, לדיון בממצאי הביקורת והמלצותיה:

(1)
לא יופץ כל חומר הקשור בדין וחשבון מבקר המדינה, לקראת הדיונים בישיבותיה של ועדת השרים ולאחריהן;

(2)
הדיונים ונוסח ההחלטות של ועדת השרים יהיו חסויים וישמרו במזכירות הממשלה עד לפרסום הדין וחשבון;

(3)
עם הנחת דין וחשבון מבקר המדינה על שולחן הכנסת - יפורסמו כל החלטותיה של ועדת השרים המתייחסות לממצאי הביקורת.

(4)
חבר ממשלה אשר ירצה לעיין בהחלטותיה של ועדת השרים עד לפרסומן - יעשה כן במזכירות הממשלה.

ג.
בהמשך לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988) משרדי הממשלה ימציאו לאגף הפיקוח הכללי במשרד הכלכלה והתכנון, בהתאם לבקשתו - כל מסמך, מידע, הסברים והבהרות לגיבוש הערות שר הכלכלה והתכנון לממצאי דין וחשבון מבקר המדינה, ולביצוע מעקב אחר תיקון הליקויים עליהם הצביע הדין וחשבון.


(החלטה מספר תמ/40 מיום ב' באדר התשנ"ג - 23 בפברואר 1993)

נוהל לטיפול במחלוקת בין מבוקר למבקר המדינה

ד.
ועדת השרים קובעת - לאחר שוועדת השרים שמעה את היועץ המשפטי לממשלה, את שר המשטרה ואת נציגי שירות הביטחון הכללי על-פי המקובל במשפט הישראלי ובעקבות "ועדת אגרנט" משנת 1962 בנושא מעמד היועץ המשפטי לממשלה - במקרה של מחלוקת משפטית בין רשויות המדינה, חוות דעתו של היועץ המשפטי לממשלה היא המחייבת, עד קבלת הכרעה בסוגיה זו על-ידי בית המשפט העליון. כלל זה יחול גם על מחלוקת בין היועץ המשפטי לממשלה לבין מבקר המדינה;

ה.
בהמשך לנזכר למעלה - היועץ המשפטי לממשלה יגיש לוועדת השרים לענייני תיאום ומינהל מסמך, ובו עיקרי עמדותיו בנושא זה. 

 (החלטה מספר תמ/78 מיום ז' לאייר התשנ"ג - 28 באפריל 1993)

המעקב אחר תיקון הליקויים, וועדות המעקב המשרדיות

ראש הממשלה מסכם:

א. 
פעולת המעקב בנושא דינים וחשבונות של מבקר המדינה תימשך.

ב.
בהמשך להחלטת הממשלה מספר 92 מיום 19.10.1980 ידווחו חברי הממשלה לשר הכלכלה והתכנון על מינוי ועדות המעקב במשרדיהם ועל הרכבן. 

(החלטה מספר 1347 מיום י"ז בסיון התשנ"ג - 6 ביוני 1993)

נוהל עבודה לוועדת השרים לעניני תיאום ומינהל - הטיפול בדו"ח השנתי 44 של מבקר המדינה

א.
לרשום את הודעת שר הכלכלה והתכנון כי בהתאם לסמכויותיו לפי חוק מבקר המדינה לענין גיבוש הערותיו לדין וחשבון מבקר המדינה - יקיים במהלך התקופה הקרובה סדרה של דיונים עם משרדי הממשלה, במסגרת ועדת השרים לענייני תיאום ומינהל, בממצאי ביקורת המדינה, על-פי הדין וחשבון השנתי מספר 44 של מבקר המדינה;

2. על מנת לפעול בהתאם להוראות סעיף 28 לחוק מבקר המדינה, התשי"ח - 1958, המחייב שמירה על סודיות דין וחשבון מבקר המדינה עד להנחתו על שולחן הכנסת, תתקיים המתכונת כדלקמן, לדיון בממצאי הביקורת והמלצותיה:-

(1)
לא יופץ כל חומר הקשור בדין וחשבון מבקר המדינה, לקראת הדיונים בישיבותיה של ועדת השרים ולאחריהם;

(2)
הדיונים ונוסח ההחלטות של ועדת השרים יהיו חסויים וישמרו במזכירות הממשלה עד לפרסום הדין וחשבון;

(3)
עם הנחת דין וחשבון מבקר המדינה על שולחן הכנסת - יפורסמו כל החלטותיה של ועדת השרים המתייחסות לממצאי הביקורת;

(4)
חבר ממשלה אשר ירצה לעיין בהחלטותיה של ועדת השרים עד לפרסומן - יעשה כן במזכירות הממשלה;

ג.
בהמשך לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), משרדי הממשלה ימציאו לאגף הפיקוח הכלליבמשרד הכלכלה והתכנון, בהתאם לבקשתו - כל מסמך מידע, הסברים והבהרות לגיבוש הערות שר הכלכלה והתכנון לממצאי דין וחשבון מבקר המדינה ולביצוע מעקב אחר תיקון הליקויים עליהם הצביע הדין וחשבון;

ד.
(1)
להקים צוות מקצועי מטעם ועדת השרים, שיכלול את המנהל הכללי של משרד הכלכלה והתכנון, היועצת המשפטית של משרד הכלכלה והתכנון, המפקח הכללי במשרד הכלכלה והתכנון, הרפרנט המטפל בעניני כל משרד באגף הפיקוח הכללי ונציג מזכירות הממשלה, אשר יקיים ישיבות עם הגופים המבוקרים ויגיש לאישור ועדת השרים הצעות החלטה המתייחסות לתיקון הליקויים שאובחנו על-ידי מבקר המדינה;

 
(2)
יושב ראש ועדת השרים יחליט בענין הנושאים שיוטלו לטיפול על הצוות המקצועי כאמור. 

(החלטה מספר תמ/132 מיום ה' באדר התשנ"ד – 16 בפברואר 1994)

נוהל לטיפול במחלוקת בין מבוקר למבקר-המדינה

בהמשך להחלטה מספר תמ/78 סעיף ד' של ועדת השרים לענייני תיאום ומינהל מיום 28.4.1994 קובעת ועדת השרים:-

א.
נתגלעה מחלוקת בין גוף מבוקר ובין ביקורת המדינה בענין אשר לגביו קיימת חוות דעת של היועץ המשפטי של הגוף המבוקר, יבקש הגוף המבוקר את חוות דעתו של היועץ המשפטי לממשלה;

ב.
התקבלה חוות דעתו של היועץ המשפטי לממשלה יפעל הגוף המבוקר על פיה. 

(החלטה תמ/288 מיום כ"ט לניסן התשנ"ד – 10 באפריל 1994)

קבלת החלטות בוועדת השרים לעניני תיאום ומינהל - הטיפול הרצוף בממצאי הביקורת

מחליטים: 

שר הכלכלה והתכנון יגיש דו"חות משלימים לכנסת, לפי הצורך, ובהם החלטות נוספות של ועדת השרים לענייני תיאום ומינהל לגבי דו"ח מבקר המדינה. 

(החלטה מספר 3063 (תמ/273) מיום כ"ד באייר התשנ"ד - 5 למאי 1994)

נוהל עבודה לוועדת השרים לעניני תיאום ומינהל - הטיפול בדו"ח השנתי 45 של מבקר המדינה

מחליטים: 

א. 
לרשום את הודעת שר הכלכלה והתכנון, כי בהתאם לסמכויותיו לפי חוק מבקר המדינה לעניין גיבוש הערותיו לדין וחשבון מבקר המדינה - הוא יקיים במהלך התקופה הקרובה סדרה של דיונים עם משרדי הממשלה, במסגרת ועדת השרים לענייני תיאום ומינהל, בממצאי ביקורת המדינה על פי הדין וחשבון השנתי מספר 45 של מבקר המדינה.

ב. 
על מנת לפעול בהתאם להוראות סעיף 28 לחוק מבקר המדינה, התשי"ח - 1958, המחייב שמירה על סודיות דין וחשבון מבקר המדינה עד להנחתו על שולחן הכנסת, תתקיים המתכונת לדיון בממצאי הביקורת והמלצותיה כדלקמן:

1. 
לא יופץ כל חומר הקשור בדין וחשבון מבקר המדינה, לקראת הדיונים בישיבותיה של ועדת השרים ולאחריהם.

2. 
הדיונים ונוסח ההחלטות של ועדת השרים יהיו חסויים ויישמרו במזכירות הממשלה עד לפרסום הדין וחשבון.

3. 
עם הנחת דין וחשבון מבקר המדינה על שולחן הכנסת - יפורסמו כל החלטותיה של ועדת השרים המתייחסות לממצאי הביקורת.

4. 
חבר ממשלה אשר ירצה לעיין בהחלטותיה של ועדת השרים עד לפרסומן - יעשה כן במזכירות הממשלה.

ג. 
בהמשך לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), ימציאו משרדי הממשלה לאגף הפיקוח הכללי במשרד הכלכלה והתכנון, בהתאם לבקשתו - כל מסמך, מידע, הסברים והבהרות לגיבוש הערות שר הכלכלה והתכנון לממצאי דין וחשבון מבקר המדינה ולביצוע מעקב אחר תיקון הליקויים עליהם הצביע הדין וחשבון.
 (החלטה מספר 3005 מיום ג' באדר ב' התשנ"ה - 5 למארס 1995)
פיקוח, בקרה ואבטחת מידע

מחליטים: 

בדו"ח הנוכחי העלתה הביקורת שורה ארוכה של ממצאים, שעניינם אבטחת המידע במערכת הממשלתית. הגופים שבוקרו בהקשר זה היו: משרד האוצר, משרד הבריאות, רשות הדואר וצה"ל.

ועדת השרים קיבלה בנוסף להחלטות המתייחסות לתיקון הליקויים במשרדים השונים, גם החלטה מערכתית, שמספרה תמ/431 כדלקמן:

1. 
להקים צוות בהרכב נציגי: משרד הכלכלה והתכנון (מרכז), משרד האוצר, משרד ראש הממשלה, משרד המשפטים, משרד המשטרה והמכון לפריון העבודה והייצור.

2. 
על הצוות להביא בפני ועדת השרים בתוך חמישה חודשים:

א. 
תוכנית הערכות לאבטחת מידע במערכות הממשלתיות, ובמיוחד למידע רגיש שאינו מסווג.

ב. 
הצעה מתואמת להקמת "מועצה לאבטחת מידע בממשלה ומוסדותיה", אשר תנחה ותדריך את גורמי הממשלה.

(החלטה מספר תמ/431 מיום כ' בניסן התשנ"ה - 9 לאפריל 1995)
ביקורות לשיפור השירות במועצות הדתיות

מחליטים: 

א. 
להטיל על האגף לביקורת המדינה שבמשרד הכלכלה והתכנון (להלן: האגף) לקיים ביקורות פתע לבחינת רמת השירותים הניתנים על-ידי המועצות הדתיות לציבור, בכל המועצות הדתיות.

ב.
ממצאי הביקורות יועברו על-ידי האגף לידיעת ראשי המועצות הדתיות (יו"ר, מנכ"ל וכו'), למנכ"ל המשרד לענייני דתות ולמנכ"ל משרד הפנים.

ג. 
מנכ"ל המשרד לענייני דתות ידווח אחת לשלושה חודשים לאגף על הפעולות שננקטו לתיקון הליקויים אשר נתגלו על ידי הביקורת במועצות הדתיות.

ד. 
יושבי ראש המועצות הדתיות יהיו אחראים לתיקון הליקויים שנתגלו וידווחו על פעולותיהם למנכ"ל המשרד לענייני דתות ולאגף.

ה. 
השר לענייני דתות יסמיך את עובדי האגף לצורך ביצוע מטלותיהם במועצות הדתיות.

ו. 
המשרד לענייני דתות ישא בהוצאות הכרוכות בביצוע הפעילויות הנ"ל.

ז.
השר לענייני דתות יזמן דיון במשרדו בהשתתפות: שר הפנים, המנהל הכללי של המשרד לענייני דתות, מנהל האגף לביקורת המדינה במשרד הכלכלה והתכנון, מנהל האגף לביקורת ברשויות המקומיות במשרד הפנים, יו"ר חבר המועצות הדתיות, נציג אגף התקציבים ונשיא לשכת רואי החשבון - בנושא הביקורת והבקרות במועצות הדתיות. 

(החלטה מספר תמ/433 מיום ב' בסיון תשנ"ה - 30 למאי 1995)

האגף לביקורת המדינה וביקורת פנימית נקבע 
במשרד ראש הממשלה

מחליטים: 

לקבל את המלצות ועדת המנכ"לים, בראשות נציב שירות המדינה ובהשתתפות מנכ"ל משרד ראש הממשלה, מנכ"ל משרד האוצר ומנכ"ל משרד הכלכלה והתכנון, אשר מונתה להגיש המלצותיה בנדון בהחלטת הממשלה מספר 38 מישיבתה ביום ג' בכסלו התשנ"ה (26.11.1995), כפי שתוקנו, כלהלן:

א. 
יחידות המשרד:

1. 
האגף לביקורת המדינה ולביקורת פנים (הפיקוח הכללי) יועבר למשרד ראש הממשלה.

(החלטה מספר 444 מיום כ"ט בטבת התשנ"ו – 21 בינואר 1996)

ועדות משרדיות למעקב אחר תיקון ליקויים

מחליטים: 

בהמשך להחלטה מספר 92 של הממשלה מיום 19 לאוקטובר 1980, לפיה על המנהלים הכלליים במשרדי הממשלה להקים ועדה בכל משרד ממשלתי למעקב אחר תיקון הליקויים, עליהם הצביעו מבקר המדינה והמבקר הפנימי:- 

א. 
בראשות ועדות המעקב יעמדו המנהלים הכלליים של משרדי הממשלה והתאגידים על-פי חוק. 

ב.
דו"ח על פעילות ועדות המעקב יועבר לאגף לביקורת המדינה במשרד הכלכלה והתכנון פעמיים בכל שנה, בתחילת חודש אפריל ובתחילת חודש אוקטובר.

(החלטה מספר תמ/10 מיום י"ג באדר התשנ"ו - 4 למארס 1996)

ועדת שרים לעניני ביקורת המדינה

בהתאם לסעיף 39(א)(6) לחוק יסוד: הממשלה, מינה ראש הממשלה ועדת שרים לעניני ביקורת המדינה בהרכב הבא:

שר המשפטים - יושב-ראש; שר האוצר; השר לביטחון הפנים; שר החינוך, התרבות והספורט; שר המדע; שר הפנים; השר לקליטת העלייה; שרת התקשורת.

מוזמני קבע: נציב שירות המדינה; ראש האגף לביקורת המדינה; היועץ המשפטי לממשלה - לפי הצורך.

מחליטים, לקבוע כי ועדת השרים הנ"ל תעסוק בתחומים הבאים:

א. 
לדון בהמלצות דו"ח מבקר המדינה ובהצעות ליישומן בעקבות ההמלצות.

ב. 
לעקוב אחר תיקון הליקויים על-פי דו"חות מבקר המדינה.

ג. 
גיבוש הצעות ותכניות לחיסכון, לייעול ולשיפור השירות במגזר הציבורי בעקבות ממצאי ביקורת המדינה.

(החלטה מספר 804 מיום י"ח בכסלו התשנ"ז - 29 לנובמבר 1996)

סדרי דיון בוועדת השרים לעניני ביקורת המדינה
בדו"ח 47 של מבקר המדינה

מחליטים: 

א. 
לרשום את הודעת יו"ר ועדת השרים לעניני ביקורת המדינה, כי ועדת השרים תקיים במהלך התקופה הקרובה סדרה של דיונים עם משרדי הממשלה בממצאי ביקורת המדינה, על-פי הדין-וחשבון השנתי מספר 47 של מבקר המדינה.

ב. 
על-מנת לפעול בהתאם להוראות סעיף 28 לחוק מבקר המדינה, התשי"ח-1958, המחייב שמירה על סודיות דין-וחשבון מבקר המדינה, עד להנחתו על שולחן הכנסת, הדיונים ייערכו על-פי הנוהל הבא:

1) 
לא יופץ כל חומר הקשור בדין-וחשבון מבקר המדינה לקראת דיוני ועדת השרים ולאחריהם.

2) 
הדיונים ונוסח ההחלטות של ועדת השרים יהיו חסויים ויישמרו במזכירות הממשלה עד לפרסום הדין-וחשבון של מבקר המדינה.

3) 
עם הנחת דין-וחשבון מבקר המדינה על שולחן הכנסת, יופצו החלטותיה של ועדת השרים המתייחסות לממצאי הביקורת, כמקובל.

ג. 
בהמשך לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), ימציאו משרדי הממשלה לאגף לביקורת המדינה והביקורת הפנימית, בהתאם לבקשתו - כל מסמך, מידע הסברים והבהרות לגיבוש "הערות ראש הממשלה" לממצאי דין-וחשבון מבקר המדינה, ולביצוע מעקב אחר תיקון הליקויים עליהם הצביע הדין-וחשבון.

(החלטה מספר 1788 מיום ה' באדר ב' התשנ"ז - 14 למארס 1997)
ועדות היגוי למחשוב

מחליטים: 

א. 
המנהל הכללי בכל משרד ממשלתי יקים ועדת היגוי לכל פעולות המיחשוב, להלן "הוועדה". תפקידי הוועדה יהיו: הנחיית פעילות המיחשוב והתקשורת, גיבוש סידרי תכנון, בקרה ופיקוח על פיתוח ורכש מערכות מידע במשרד, גיבוש לוחות זמנים, גיבוש תקציבים, תפישות מיחשוביות לעבודת המשרד, סדרי קדימויות ואבטחת מידע.

ב. 
בראש "הוועדה" יעמוד המנהל הכללי של המשרד או הסמנכ"ל למינהל וחבריה יהיו: מנהל מערכות המידע במשרד, קצין הביטחון, היועץ המשפטי, חשב המשרד, המבקר הפנימי, קצין התקציבים, הממונה על אבטחת המידע במשרד ומנהל היחידה לאבטחת "מידע רגיש" במשרד ראש הממשלה.


הממונה על ה"רשומות" במשרד, ונציג החשב הכללי במשרד האוצר יוזמנו לישיבות "הוועדה" על-פי הצורך.

ג. 
יחידות המיחשוב המשרדיות יפעלו בהתאם לחוקים, התקנות והנהלים החלים על תחום זה.

ד. 
"הוועדה" תשמש כוועדת היגוי לאבטחת "המידע-הרגיש", שאינו ביטחוני, במשרד.

ה. 
תכנית העבודה של "הוועדה" תכלול, בין היתר:

1) 
קביעת מדיניות אבטחת המידע

2) 
סיווג ומיפוי "המידע-הרגיש"

3) 
אישור תוכנית אבטחת המידע של המשרד ותיקצובה

4) 
מעקב אחר יישום תוכנית האבטחה.

ו. 
החשב הכללי במשרד האוצר יעגן עקרונות החלטה זו בתכ"ם ובנוהל מפת"ח.

ז. 
האגף לביקורת המדינה יקיים מעקב ובקרה במשרדי הממשלה השונים בנושאים אלה.

(החלטה מספר בק/9 מיום י"א באדר ב' התשנ"ז - 20 למארס 1997)

המעקב אחר ביצוע החלטות כנסת המתייחסות 
לממצאי ביקורת המדינה

החל מן הדין וחשבון השנתי מספר 46 של מבקר המדינה, החליטה הכנסת לבקש מראש הממשלה לדווח לוועדת הכנסת לענייני ביקורת המדינה ולמבקר המדינה, על יישום החלטות הכנסת בנושאים עליהם החליטה הוועדה.

(ההחלטה התקבלה במליאת הכנסת ביום י' בתמוז התשנ"ז - 15 ליולי 1997)

ועדות משרדיות למעקב אחר תיקון ליקויים

מחליטים:

א. 
המשך להחלטות מספר 92 מיום אוקטובר 1980, ומספר תמ10/ מיום 21 למארס 1996, לפנות למנהלים הכלליים במשרדי הממשלה כדי לכנס באופן סדיר את ועדות המעקב אחר תיקון הליקויים שהעלו ביקורת המדינה והביקורת הפנימית ולקיים פעילות מעקב משמעותית באמצעותן.

ב. 
עדת השרים, לאחר ששמעה דיווח על הטיפול בתיקון הליקויים במשרד התחבורה, קובעת כי מתכונת הפעילות של ועדות המעקב תורמת לייעול, לחיסכון, להשגת יעדים ול"טוהר-מידות" במשרדים.

ג. 
שרדי הממשלה ידווחו באופן שוטף לאגף לביקורת המדינהשבמשרד ראש הממשלה, על פעולות הוועדות וימציאו את סיכומי הדיונים וההחלטות שהתקבלו.

ד. 
האגף לביקורת המדינה ימשיך ויקיים ביקורת על פעילות הוועדות ויגיש את ממצאיו מידי שישה חודשים לוועדת השרים.

ה. 
ועדות המעקב המשרדיות ידונו גם בממצאים מוקדמים של מבקר המדינה במשרדיהן, טרם שהוגש דו"ח הביקורת. הוועדות תפעלנה לתיקון הליקויים שנתגלו ואשר לגביהם לא התעוררה מחלוקת עם המבוקרים.

(החלטה מספר בק/44 מיום כ"ג באב התשנ"ז - 26 לאוגוסט 1997)

ביקורות לבחינת רמת השירות לציבור

מחליטים:

א. 
להטיל על האגף לביקורת המדינה במשרד ראש הממשלה להגביר את פעילות הביקורת לבחינת רמת השירות הניתן לציבור.

ב. 
ממצאי הביקורת לבחינת השירות לציבור ישמשו בידי נציבות שירות המדינה, בין השאר, ככלי להערכת תפקודם של עובדי היחידות המבוקרות.

ג. 
האגף לביקורת המדינה ונציבות שירות המדינה ידווחו על פעולותיהם מדי שישה חודשים לועדת השרים.

(החלטה מספר בק/72 מיום ז' בטבת התשנ"ח - 5 לינואר 1998)
סדרי דיון בוועדת השרים לעניני ביקורת המדינה 
בדו"ח 48 של מבקר המדינה

מחליטים:

א. 
לרשום את הודעתו של שר המשפטים, יו"ר ועדת השרים לעניני ביקורת המדינה, כי ועדת השרים תקיים במהלך התקופה הקרובה סדרה של דיונים עם משרדי הממשלה בממצאי ביקורת המדינה, על-פי הדין-וחשבון השנתי מספר 48 של מבקר המדינה.

ב. 
על-מנת לקיים את הוראות סעיף 28 לחוק מבקר המדינה, התשי"ח-1958, האוסר על פרסום תוכנו של דין-וחשבון של מבקר המדינה, עד להנחתו על שולחן הכנסת, הדיונים של ועדת השרים ייערכו על-פי הנוהל הבא:

1) 
לא יופץ כל חומר הקשור בדין-וחשבון של מבקר המדינה לקראת דיוני ועדת השרים ולאחריהם.

2) 
הדיונים ונוסח ההחלטות של ועדת השרים יהיו חסויים, ויישמרו במזכירות הממשלה עד להנחת הדין-וחשבון של מבקר המדינה על שולחן הכנסת, ופרסומו.

3) 
עם הנחת הדין-וחשבון של מבקר המדינה על שולחן הכנסת, יונחו על שולחן הכנסת גם החלטותיה של ועדת השרים המתיחסות לממצאי הביקורת, בהתאם לחוק, וזאת במתכונת של "הערות ראש הממשלה" לדו"ח הביקורת.

ג. 
בהתאם לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), ימציאו משרדי הממשלה לאגף לביקורת המדינה והביקורת הפנימית, על פי בקשתו - כל מסמך, מידע הסברים והבהרות לגיבוש "הערות ראש הממשלה" לממצאי הדין-וחשבון של מבקר המדינה, ולביצוע מעקב אחר תיקון הליקויים עליהם הצביע הדין-וחשבון.

(החלטה מספר 3354 מיום ג' באדר התשנ"ח - 1 למארס 1998)

הטיפול הממשלתי באבטחת מידע

מחליטים:

א. 
המנהלים הכלליים של משרדי הממשלה יוודאו קיום תוכנית עבודה שנתית ואמצעים לאבטחה ולביקורת על המידע במשרדיהם, ובהתאם להוראות פרק 66 בתקשי"ר.

ב. 
במשרדים ימונה עובד לתפקיד "אחראי על אבטחה וביקורת של המידע". היקף המשרה ייקבע על-ידי נציבות שירות המדינה.

ג. 
האחראי על אבטחה וביקורת של המידע, יטמיע במשרדו שיטות, כלים ונהלים לשמירת הזמינות, השלמות, המהימנות, השרידות והסודיות של המידע.

ד. 
האחראים על אבטחה וביקורת של המידע יוכשרו ויופעלו על-פי תוכנית שתגובש בין נציבות שירות המדינה והאגף לביקורת המדינה במשרד ראש הממשלה.

ה. 
דו"ח על הביצוע יועבר לאגף לביקורת המדינה בתוך שלושה חודשים.

(החלטה מספר בק/77 מיום י"ח באדר התשנ"ח - 16 למארס 1998)

ראה גם: הוראת תכ"מ - ספר מינהל כספי, מיום 24 לאוגוסט 1998, פרק 5: שונות, סעיף 4: פיתוח מערכות ממוחשבות, סעיף משנה 2: ועדת היגוי. 

ההוראה דנה במינוי הוועדה, בתפקידיה, סמכויותיה, והרכבה.

ועדות היגוי למיחשוב

מחליטים: 

המנהלים הכלליים של משרדי הממשלה יפעילו את ועדות ההיגוי למיחשוב, כמתבקש מהחלטה מספר 1886 (בק/9) מיום 9.4.1997.

האגף לביקורת המדינה ימשיך לעקוב אחר פעילות הוועדות וידווח לוועדת השרים מידי שישה חודשים על הביצוע.

(החלטה מספר בק/136 מיום כ"ג בחשוון התשנ"ט - 23 לנובמבר 1998)

שיפור השירות לציבור - ממצאי ביקורות פתע

החלטה מספר בק/137 מיום 23 לנובמבר 1998

מחליטים: 

א. נציב שירות המדינה ירענן ההוראות לגבי חובת המצאותו של מנהל, או ממלא מקום, ביחידות הנותנות שירות לציבור בכל שעות העבודה.

ב. משרדי הממשלה והגופים הציבוריים, אשר אובחנו בהם ליקויים בנגישות נכים למשרד, והמפורטים בדו"ח האגף לביקורת המדינה, יודיעו בתוך שלושה חודשים לאגף לביקורת המדינה על הפעולות שנקטו לתיקון הליקויים.

ג. נציב שירות המדינה יחזור ויזכיר למנכ"לים את חשיבות הביקורת לשיפור השירות לציבור וחובת שיתוף הפעולה עם הביקורת.

(החלטה מספר בק/137 מיום כ"ג בחשוון התשנ"ט - 23 לנובמבר 1998)

סדרי דיון בוועדת השרים לעניני ביקורת המדינה 
בדו"ח 49 של מבקר המדינה

מחליטים:

א. 
לרשום את הודעתו של שר המשפטים, יו"ר ועדת השרים לעניני ביקורת המדינה, כי ועדת השרים תקיים במהלך התקופה הקרובה סדרה של דיונים עם משרדי הממשלה בממצאי ביקורת המדינה, על-פי הדין-וחשבון השנתי מספר 49 של מבקר המדינה.

ב. 
על-מנת לקיים את הוראות סעיף 28 לחוק מבקר המדינה, התשי"ח-1958, האוסר על פרסום תוכנו של דין-וחשבון של מבקר המדינה, עד להנחתו על שולחן הכנסת, הדיונים של ועדת השרים ייערכו על-פי הנוהל הבא:

1) 
לא יופץ כל חומר הקשור בדין-וחשבון של מבקר המדינה לקראת דיוני ועדת השרים ולאחריהם.

2) 
הדיונים ונוסח ההחלטות של ועדת השרים יהיו חסויים, ויישמרו במזכירות הממשלה עד להנחת הדין-וחשבון של מבקר המדינה על שולחן הכנסת, ופרסומו.

3) 
עם הנחת הדין-וחשבון של מבקר המדינה על שולחן הכנסת, יונחו על שולחן הכנסת גם החלטותיה של ועדת השרים המתיחסות לממצאי הביקורת, בהתאם לחוק, וזאת במתכונת של "הערות ראש הממשלה" לדו"ח הביקורת.

ג. 
בהתאם לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), ימציאו משרדי הממשלה לאגף לביקורת המדינה והביקורת הפנימית, על פי בקשתו - כל מסמך, מידע הסברים והבהרות לגיבוש "הערות ראש הממשלה" לממצאי הדין-וחשבון של מבקר המדינה, ולביצוע מעקב אחר תיקון הליקויים עליהם הצביע הדין-וחשבון.

(החלטה מספר 4843 מיום כ"א בשבט התשנ"ט - 7 לפברואר 1999)

פיקוח, בקרה ואבטחת מידע

מחליטים:

א. 
פרקליטות המדינה, ביחד עם היועץ המשפטי של מינהל מקרקעי ישראל והממונה על המשמעת בנציבות שירות המדינה, יבחנו את החששות שהעלתה ביקורת המדינה ועניינן פגיעה ב"טוהר המידות" והלקחים הארגוניים שיש להפיק.

ב. 
מנהל מינהל מקרקעי ישראל יישם את המסקנות וידווח לאגף לביקורת המדינה בתוך שישה חודשים על הביצוע.

ג. 
בהמשך להחלטה מספר 1886 (בק/9) מיום 4.9.1997, משרדי הממשלה יעבירו ללא דיחוי לאגף לביקורת המדינה דיווח על מועדי התכנסות ועדות ההיגוי למחשוב והחלטותיהן המפורטות.

ד. 
ה"מועצה לאבטחת מידע רגיש" תדון בליקויים האבטחתיים שעלו בדו"ח השנתי מספר 49 של מבקר המדינה ותגבש כלים ושיטות לאבטחת המידע ומערכות המידע במשרדי הממשלה ומוסדותיה.

ה. 
ה"יחידה לביקורת ואבטחת מידע רגיש" שבאגף לביקורת המדינה תקיים ביקורת אחר תיקון הליקויים וביצוע החלטות ה"מועצה לאבטחת מידע רגיש".

(החלטה מספר בק/179 מיום ו' בניסן התשנ"ט - 23 למארס 1999)

ועדת שרים לעניני תיאום, מינהל וביקורת המדינה

מחליטים:

א. 
הממשלה רושמת לפניה כי על פי סעיף 39(א)(6) לחוק יסוד: הממשלה, מינה ראש הממשלה ועדת שרים לעניני תיאום, מינהל וביקורת המדינה בהרכב כדלקמן:


השר חיים רמון - יושב-ראש; שר האוצר; השרה לקליטת העלייה; שר תיירות; שר התעשייה והמסחר; השר מיכאל מלכיאור.


מוזמנים קבועים: נציב שירות המדינה; מנכ"ל משרד ראש הממשלה.

ב. 
ועדת השרים תעסוק בתחומים הבאים:

תיאום בין משרדי הממשלה בעניני מינהל ושירות לציבור


דיון בממצאי הביקורת על פי דוחות מבקר המדינה, בהמלצותיו ובהצעות ליישומן;


מעקב אחר תיקון הליקויים על פי דוחות מבקר המדינה;


גיבוש המלצות להנהגת רפורמות ושינויים מבניים בשירות המדינה;


ריכוז ועיבוד הצעות לחיסכון, ייעול ושיפור השירות במגזר הציבורי;

גיבוש מדיניות בתחום האיכות והמצויינות במשק בכלל ובמגזר הציבורי בפרט;


הערכות, תיאום ומעקב אחר הטיפול בנושא "באג 2000".

(החלטה מספר 84 של הממשלה מיום ג' באלול התשנ"ט - 15 לאוגוסט 1999)

סדרי הדיון בוועדת השרים לעניני תיאום, מינהל וביקורת המדינה בדו"ח 50א' של מבקר המדינה

מחליטים:

א. 
לרשום את הודעתו של השר חיים רמון, יושב ראש ועדת השרים לעניני תיאום, מינהל וביקורת המדינה, כי ועדת השרים תקיים במהלך התקופה הקרובה סדרה של דיונים בממצאי ביקורת המדינה עם משרדי הממשלה וגופים מבוקרים נוספים, על פי הדין-וחשבון השנתי מספר 50א' של מבקר המדינה.

ב. 
על מנת לקיים את הוראות סעיף 28 לחוק מבקר המדינה, התשי"ח-1958, האוסר על פרסום תוכנו של דין-וחשבון של מבקר המדינה, עד להנחתו על שולחן הכנסת, הדיונים של ועדת השרים ייערכו על פי הנוהל הבא:

1) 
לא יופץ כל חומר הקשור בדין-וחשבון של מבקר המדינה לקראת דיוני ועדת השרים ולאחריהם.

2) 
הדיונים ונוסח ההחלטות של ועדת השרים יהיו חסויים, ויישמרו במזכירות הממשלה עד להנחת הדין-וחשבון של מבקר המדינה על שולחן הכנסת ופרסומו.

3) 
עם הנחת הדין-וחשבון של מבקר המדינה על שולחן הכנסת, יונחו על שולחן הכנסת גם החלטותיה של ועדת השרים המתיחסות לממצאי הביקורת, בהתאם לחוק, וזאת במתכונת של "הערות ראש הממשלה" לדו"ח הביקורת.

ג. 
בהתאם לסעיף ג' בהחלטה מספר 1153 של הממשלה מיום ז' בסיון התשמ"ח (23.5.1988), ימציאו משרדי הממשלה לאגף לביקורת המדינה והביקורת הפנימית שבמשרד ראש הממשלה על פי בקשתו - כל מסמך מידע, הסברים והבהרות לגיבוש "הערות ראש הממשלה" לממצאי הדין-וחשבון של מבקר המדינה, ולביצוע מעקב אחר תיקון הליקויים, עליהם הצביע הדין-וחשבון.

(החלטה מספר תמ/1 מיום כ"ז באלול התשנ"ט - 8 לספטמבר 1999)

הערכות לקראת באג 2000

מחליטים:

א. 
משרד הפנים - רשויות מקומיות
1. 
משרד הפנים יתמקד בקידום ההיערכות של הרשויות המקומיות הגדולות בישראל, בהן מתגוררת מרבית אוכלוסית המדינה (כ-50 רשויות מקומיות). כמו כן ימשיך בפעולותיו לקידום הנושא בכלל הרשויות המקומיות.

רשימת הרשויות כאמור תימסר למשרד ראש הממשלה.

2. 
משרד הפנים ומרכז השלטון המקומי, בסיוע האגף לביקורת המדינה במשרד ראש הממשלה, יקימו צוותים, אשר:

א. 
יפגשו ברשויות עם הגורמים המובילים את הנושא.

ב. 
יעמדו על מצב ההיערכות

ג. 
יקבעו במשותף הליך לסיום ההסבות הנדרשות.

ד. 
תרחישי כשל והיערכות לשעת חירום.

3. 
דיווח על ביצוע ההחלטה יועבר ללא דיחוי למנכ"ל משרד ראש הממשלה.

4. 
מומלץ להיעזר בחברות חיצוניות.

(החלטה מספר תמ/13 מיום ה' בתשרי התש"ס - 15 לספטמבר 1999)

מבנה מסמך "הערות ראש הממשלה" לדו"ח מבקר המדינה
וסדרי הדיון בוועדת השרים בדו"ח 50ב של מבקר המדינה

מחליטים:

א. 
מבנה "הערות ראש הממשלה"

לרשום הודעת יו"ר ועדת השרים לענייני תיאום, מינהל וביקורת המדינה, כי בהתאם להוראות חוק מבקר המדינה התשי"ח-1958 (נוסח משולב), סעיף 6(א), יכללו ההערות לשנת 2000:

1) 
דיווח על פעולות שבוצעו בהתייחס לדו"חות קודמים של מבקר המדינה.

2) 
דיווח טבלאי על החלטות שלא בוצעו עדיין והאחראים לביצוען.

3) 
התייחסות לנושאים מיוחדים מתוך דו"ח מספר 50ב של מבקר המדינה - כפי שיקבע יו"ר ועדת השרים.

4) 
הודעות הגופים המבוקרים לגבי תוכניותיהם ופעולותיהם, כולל לוח זמנים לתיקון הליקויים שנתגלו בדו"ח מספר 50ב של מבקר המדינה.

ב. 
סדרי דיון בוועדת השרים לענייני תיאום, מינהל וביקורת המדינה בדו"ח מספר 50ב של מבקר המדינה
1) 
לרשום את הודעתו של יו"ר ועדת השרים לענייני תיאום, מינהל וביקורת המדינה, כי ועדת השרים תקיים במהלך התקופה הקרובה, סדרה של דיונים עם משרדי הממשלה בממצאי ביקורת המדינה, על-פי הדין-וחשבון החצי שנתי מספר 50ב של מבקר המדינה.

2) 
על-מנת לקיים את הוראות סעיף 28 לחוק מבקר המדינה, התשי"ח-1958, האוסר על פרסום תוכנו של דין-וחשבון של מבקר המדינה, עד להנחתו על שולחן הכנסת, הדיונים של ועדת השרים ייערכו על-פי הנוהל הבא:

(א) 
לא יופץ כל חומר הקשור בדין-וחשבון של מבקר המדינה, לקראת דיוני ועדת השרים ולאחריהם.

(ב) 
הדיונים ונוסח ההחלטות של ועדת השרים יהיו חסויים, ויישמרו במזכירות הממשלה, עד להנחת הדין-וחשבון של מבקר המדינה על שולחן הכנסת ופרסומו.

(ג) 
עם הנחת הדין-וחשבון של מבקר המדינה על שולחן הכנסת, יונחו על שולחן הכנסת גם "הערות ראש הממשלה" לדו"ח הביקורת.

(ד) 
בהתאם לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), ימציאו משרדי הממשלה לאגף לביקורת המדינה והביקורת הפנימית, על-פי בקשתו - כל מסמך, מידע, הסברים והבהרות לגיבוש "הערות ראש הממשלה" לממצאי הדין-וחשבון של מבקר המדינה ולביצוע ביקורות מעקב אחר תיקון הליקויים, עליהם הצביע הדין-וחשבון.

(החלטה מספר מספר תמ/37 מיום כ"ט באדר א' התש"ס - 6 למארס
2000)

התנהגות אתית של עובדי מדינה

מחליטים:

צוות בהרכב ראש האגף לביקורת המדינה במשרד ראש הממשלה - מרכז, ונציגי נציבות שירות המדינה ומשרד המשפטים יגבש תוכנית להגברת ההתנהגות האתית של עובדי המדינה.

התוכנית תכלול בין היתר: פעילות הדרכה, הפצה של כללים וגישות לטיפול בארועים.

(החלטה מספר תמ/38 מיום ו' באדר ב' התש"ס - 13 למארס 2000)

שיפור השירות לציבור - דיווח

מחליטים:

א. 
לרשום את הדיווח של האגף לביקורת המדינה במשרד ראש הממשלה, בענין הממצאים והליקויים שנתגלו בענין שיפור השירות לציבור בתקופה מ1.6.1999- עד 31.12.1999, במשרדי הממשלה השונים.

ב. 
להטיל על נציבות שירות המדינה והאגף לביקורת המדינה, לגבש מודל לבחינת רמת השירות הניתן לציבור אשר יכלול, מעבר להיבט התשתיתי במקום מתן השירות, גם את משך זמן ההמתנה והיבטים נוספים מנקודת מבט מקבל השירות.

ג. 
ועדת השרים תקיים דיון נוסף בנושא, בעוד כשלושה חודשים, בו ימסרו נציבות שירות המדינה והאגף לביקורת המדינה דיווח על ההתקדמות ביישום ההחלטה.

(החלטה מספר תמ/65 מיום כ"א בתמוז התש"ס - 24 ליולי 2000)

אבטחת מידע - הגנה על מערכי מיחשוב

מחליטים:

להקים צוות בהרכב: סגן ראש המועצה לביטחון לאומי - יו"ר, נציג שירות הביטחון הכללי, נציג יו"ר ועדת השרים, ראש האגף לביקורת המדינה במשרד ראש הממשלה וגורמי הביטחון האחרים. הצוות יגבש, תוך שלושה שבועות, מסמך מוסכם בעניין הקמת גוף מתאם מרכזי לעניין אבטחת מידע - הגנה על מערכי מיחשוב, בתיאום עם הוועדה הבינמשרדית המייעצת לענין הקמת רשויות על פי חוק, במסגרת שירות המדינה ו/או הקמת רשויות סטטוטוריות מחוץ לשירות המדינה.

ועדת השרים תקיים דיון נוסף בנושא עם הגשת המסמך, כאמור.

(החלטה מספר תמ/80 מיום כ"ח בחשוון התשס"א - 26 לנובמבר 2000)

ועדת שרים לתיאום, מינהל וביקורת המדינה

מחליטים:

על-פי סעיף 39(א)(6) לחוק יסוד: הממשלה, תפעל ועדת השרים לעניני תיאום, מינהל וביקורת המדינה, שהרכבה:

השרה ציפי לבני, השרה לשיתוף פעולה איזורי - יושבת-ראש; השר שלום שמחון; שר החקלאות ופיתוח הכפר - חבר; השר אליהו סויסה - חבר.

סמכויות הוועדה
ועדת השרים תעסוק בתחומים הבאים:

תיאום בין משרדי הממשלה בעניני מינהל ושירות לציבור;

דיון בממצאי הביקורת על-פי דו"חות מבקר המדינה, בהמלצותיו ובהצעות ליישומן;

מעקב אחר תיקון הליקויים על-פי דו"חות מבקר המדינה;

גיבוש המלצות להנהגת רפורמות ושינויים מבניים בשירות המדינה;

ריכוז ועיבוד הצעות לחיסכון, ייעול ושיפור השירות במגזר הציבורי;

גיבוש מדיניות בתחום האיכות והמצויינות במשק בכלל ובמגזר הציבורי בפרט.

(החלטה מספר 10 של הממשלה מיום י"ז באדר התשס"א - 12 למארס 2001)

תיאום הפיקוח והאכיפה - יישומים ממוחשבים
מחליטים:

א. 
לרשום את הודעת משרד האוצר - פרוייקט "תהיל"ה" (תשתית האינטרנט למשרדי הממשלה) כי לצורך הגברת הטיפול הממשלתי לאכיפת החוק, תוקם במסגרת "תהיל"ה" מערכת אינטרה-נט מאובטחת (להלן - "המערכת") לשימוש המשרדים.


המערכת תופעל לכל המאוחר עד ליום 1.11.2001. משרדי הממשלה יעבירו למנהל פרוייקט "תהיל"ה" את שמות האנשים שהוסמכו מטעמם להשתמש במערכת.

ב. 
להקים ועדת היגוי למערכת בהרכב נציגי המשרד לאיכות הסביבה, המשרד לביטחון הפנים, משרד הבריאות, משרד החקלאות ופיתוח הכפר, משרד המשפטים, משרד העבודה והרווחה, משרד הפנים, משרד התחבורה, משרד התעשייה והמסחר, משרד התשתיות הלאומיות, ומינהל מקרקעי ישראל. כן תיבחן אפשרות צרוף נציג של מרכז השלטון המקומי, בכפוף לחוות דעת משרד המשפטים.


מרכז ועדת ההיגוי יהיה ראש האגף לביקורת המדינה במשרד ראש הממשלה. תפקידי ועדת ההיגוי יהיו להציע ולקבוע יישומים ממשלתיים למערכת, במגמה לרכז את המידע המצוי במשרדי הממשלה השונים, תוך אפיון מערכת מידע שתסייע לאכיפת החוק על ידי משרדי הממשלה השונים.

ג. 
עלות הקמת המערכת ודרך תיקצובה יקבעו על ידי תהיל"ה, החשב הכללי במשרד האוצר, אגף הביטחון במשרד האוצר והמשתמשים.

(החלטה מספר תמ/14 מיום כ"ז בתמוז התשס"א - 18 ליולי 2001)

מערכת פיקוח לחוק איסור הונאה בכשרות, התשמ"ג-1983

מחליטים:

א. 
בהמשך להחלטות מספר 2175(תמ/63) מיום 10.8.2000, ומספר
3601(בק/79) מיום 2.4.1998, צוות בראשות מנכ"ל המשרד לעניני דתות, ובהשתתפות מנכ"ל הרבנות הראשית, מנכ"ל משרד הפנים, הממונה על התקציבים במשרד האוצר, היועץ המשפטי של המשרד לעניני דתות ונציג האגף לביקורת המדינה במשרד ראש הממשלה, יגיש תוך שלושה חודשים לוועדת השרים לעניני תיאום, מינהל וביקורת המדינה, הצעה מפורטת אשר תכלול תכנית להסדרת ומניעת מצבים של "ניגוד עניינים" בעבודתם של משגיחי הכשרות, וניתוק הזיקה בין המשגיח למושגח. כמו כן ימסר דיווח לוועדת השרים בענין מערכת הפיקוח, לצורך אכיפת חוק איסור הונאה בכשרות, התשמ"ג-1983.

ב. 
הערות מבקר המדינה, וממצאי הביקורת של האגף לביקורת המדינה והביקורת הפנימית במשרד ראש הממשלה, יובאו בחשבון במהלך הכנת ההצעה.

(החלטה מספר תמ/16 מיום כ"ז בתמוז התשס"א - 18 ליולי 2001)
ישומים ביומטריים בשירות המדינה

מחליטים:
א. 
צוות בהשתתפות נציגי המשרד לביטחון הפנים - משטרת ישראל, שב"כ, משרד האוצר, משרד המשפטים, משרד הפנים, משרד הביטחון, צה"ל וראש האגף לביקורת המדינה במשרד ראש הממשלה (מרכז הצוות), יבחן את הצורך והאפשרות, תוך התיחסות לאיזון הנדרש בין התכלית לעקרונות אחרים כגון הגנת הפרטיות, לשימוש ביישומים ביומטריים בשירות המדינה, למניעת הונאות ולשיפור האבטחה במשרדי הממשלה ותאגידים ממשלתיים.

הצוות יעבוד בתיאום עם צוות החשב הכללי במשרד האוצר, האחראי על מערכת פיתוח ותחזוקה למיחשוב הציבורי ולכרטיסים החכמים בממשלה.
ב. 
הצוות יבדוק את היישומים הביומטריים התקניים הקיימים, ויקבע כללים מנחים למשרדי הממשלה לאימוץ ישומים ביומטריים.
ג. 
הצוות יבחן כל יישום לגופו על ידי המשרד הנוגע בדבר ובהתחשב בצרכיו הייחודיים.
ד. 
אין בהחלטה זו כדי לעכב כל עבודה המתבצעת לקידום השימוש ביישומים ביומטריים במשרדי הממשלה, לרבות קבוצות העבודה הבינמשרדיות המקדמות את התכנית ליישום אפליקציות ביומטריות בנושא עובדים זרים, או ברשויות אכיפת החוק.
ה. 
הצוותים הבינמשרדיים העוסקים בקידום השימוש ביישומים ביומטריים במשרדי הממשלה, יעדכנו את הצוות הבינמשרדי, כאמור בסעיף א' לעיל, על ההתקדמות בעבודתם.
ו. 
הצוות הבינמשרדי לעניין השימוש ביישומים ביומטריים בשירות המדינה ידווח על מסקנותיו והמלצותיו מידי שישה חודשים לוועדת השרים לענייני תיאום, מינהל וביקורת המדינה.
 (החלטה מספר תמ/66 מיום י"א בטבת התשס"ג - 16 לדצמבר 2002)
ג. חוות דעת של היועץ המשפטי לממשלה 24.1.2002

חובת הדיווח של המבקרים הפנימיים לאגף לביקורת המדינה 
והביקורת הפנימית שבמשרד ראש הממשלה
באשר לתפקיד השני - קרי - וידוא עריכת ביקורת פנימית במשרדי הממשלה, עמדתי היא כי בשל העובדה שמשרדי הממשלה אינם גורמים נפרדים אלא חלק משירות המדינה, ולאור הקושי הקיים ממילא בביסוס ביקורת פנימית חזקה ואפקטיבית, ובשירות המדינה בפרט (בשל היעדר תמריצים כלכליים-תחרותיים המעודדים התיעלות) - יש צורך ותועלת בגוף מטה פנימי בשירות המדינה (שאינו משרד מבקר המדינה) אשר מוודא עמידה בהוראות חוק הביקורת הפנימית, תוך שיתוף פעולה עם המשרדים, מתוך כוונה לחזק את מעמד הביקורת הפנימית ולהביא להפנמה והבנה של חשיבותה והתועלת שניתן להפיק ממנה. יצויין כי קיומו ופעולותיו של האגף דוקא תורמים לחיזוק מעמד המבקרים הפנימיים במשרדי הממשלה, שכן כפי שמראים ממצאי מחקרים שנערכו בישראל ובמדינות אחרות, הנהלות המשרדים אינן נוטות להשקיע מאמצים בפיתוח וקידום הביקורת הפנימית. קיומו של גורם מרכזי המוודא את ביצוע הביקורת מאפשר למבקר הפנימי לעמוד איתן גם מול הנהלה שמנסה להחליש את מעמדו.

ואולם, ביצוע תפקיד זה אינו מחייב מעורבות במינויו של מבקר פנימי ספיציפי או בביצוע תפקידו. במסגרת תפקידו זה על האגף לוודא שאכן מונה מבקר פנימי ושמינויו עולה בקנה אחד עם הוראות החוק, וכן לוודא באופן כללי, שמתבצעת ביקורת פנימית במשרד. לצורך הוידוא העקרוני די בהעברת דו"ח הביקורת השנתי לידיעת מנהל האגף, והעברת תוכניות הביקורת לידיעתו. לעומת זאת, אין הצדקה לחייב בדיווח שוטף על ביצוע ביקורות למנהל האגף, ואין מקום לחובת תיאום מראש של תוכנית הביקורת מול מנהל האגף.

יצויין כי עמדה זו עולה בקנה אחד עם המלצות ועדת אדן - אשר קבעה בהמלצותיה לתיקון פרק 65 לתקשי"ר כי דו"חות ביקורת ספיציפים לא יוגשו למפקח הכללי - אלא יוגש לו רק דו"ח שנתי מסכם; עוד נקבע כי הוראות נוהל באשר לאופן קיום הביקורת במשרד יוכנו בתיאום עם המפקח הכללי, אך תכנית העבודה לכל שנה לא תיקבע בתיאום עמו. 
פרסומי האגף הבכיר - ביקורת המדינה
וביקורת פנימית
מ-1986 ואילך
א.
הערות ראש הממשלה לדוח מבקר המדינה

1.
"הערות שר הכלכלה והתכנון לדין וחשבון השנתי מספר 36 של מבקר המדינה", משרד הכלכלה והתכנון, אגף הפיקוח הכללי, ירושלים, אייר תשמ"ו, מאי 1986.

2.
"הערות שר הכלכלה והתכנון לדין וחשבון מספר 37 של מבקר המדינה", משרד הכלכלה והתכנון, אגף הפיקוח הכללי, ירושלים, סיון תשמ"ז, יוני 1987.

3.
"הערות שר הכלכלה והתכנון לדין וחשבון מספר 38 של מבקר המדינה", משרד הכלכלה והתכנון, אגף הפיקוח הכללי, ירושלים, אייר תשמ"ח, מאי 1988.

4.
"הערות שר הכלכלה והתכנון לדין וחשבון מספר 39 של מבקר המדינה", משרד הכלכלה והתכנון, אגף הפיקוח הכללי, ירושלים, אייר תשמ"ט, מאי 1989.

5.
"הערות שר הכלכלה והתכנון לדו"ח 40 של מבקר המדינה", משרד הכלכלה והתכנון, אגף הפיקוח הכללי, ירושלים, אייר תש"ן, מאי 1990.

6.
"הערות שר הכלכלה והתכנון לדו"ח 41 של מבקר המדינה", משרד הכלכלה והתכנון, אגף הפיקוח הכללי, ירושלים, סיון תשנ"א, יוני 1991.

7.
"הערות שר הכלכלה והתכנון לדו"ח 42 של מבקר המדינה", (חלקים א' ו-ב') משרד הכלכלה והתכנון, אגף הפיקוח הכללי, ירושלים, אדר ב' תשנ"ב, מרס 1992.

8.
"הערות שר הכלכלה והתכנון לדו"ח 43 של מבקר המדינה", (חלקים א' ו-ב') משרד הכלכלה והתכנון, אגף הפיקוח הכללי, ירושלים, אייר תשנ"ג, מאי 1993.

9.
"הערות שר הכלכלה והתכנון לדין וחשבון מספר 44 של מבקר המדינה", משרד הכלכלה והתכנון, ירושלים, סיון תשנ"ד, מאי 1994.

10.
"הערות שר הכלכלה והתכנון לדין וחשבון השנתי מספר 45 של מבקר המדינה", משרד הכלכלה והתכנון, אגף הפיקוח הכללי, ירושלים, אייר תשנ"ה, מאי 1995.

11.
"הערות ראש הממשלה לדין וחשבון השנתי מספר 46 של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשנ"ו, אפריל 1996.

12.
"הערות ראש הממשלה לדין וחשבון השנתי מספר 47 של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, ניסן תשנ"ז, מאי 1997.

13.
"הערות ראש הממשלה לדין וחשבון השנתי מספר 48 של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשנ"ח, מאי 1998.

14.
"הערות ראש הממשלה לדין וחשבון השנתי מספר 49 של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשנ"ט, אפריל 1999.

15.
"הערות ראש הממשלה לדין וחשבון השנתי מספר 50א' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, תשרי תש"ס, אוקטובר 1999.

16.
"הערות ראש הממשלה לדין וחשבון השנתי מספר 50ב' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, ניסן תש"ס, מאי 2000. כולל "לקט מעקבים".

17.
"הערות ראש הממשלה לדין וחשבון השנתי מספר 51א' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, תשרי תש"ס אוקטובר 2000. כולל "לקט מעקבים".

18.
"הערות ראש הממשלה לדין וחשבון השנתי מספר 51ב' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשס"א, אפריל 2001, כולל "לקט מעקבים".

19.
"הערות ראש הממשלה לדין וחשבון השנתי מספר 52א' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, תשרי תשס"ב, ספטמבר 2001. כולל "לקט מעקבים".

20.
"הערות ראש הממשלה לדין וחשבון השנתי מספר 52ב' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשס"ב, אפריל 2002. כולל "לקט מעקבים".

21.
"הערות ראש הממשלה לדין וחשבון השנתי מספר 53א' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, חשון תשס"ג אוקטובר 2001. כולל "לקט מעקבים".

22.
"הערות ראש הממשלה לדין וחשבון השנתי מספר 53ב' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, ניסן תשס"ג, אפריל 2003. כולל "לקט מעקבים".

ב.
מעקבים אחר תיקון ליקויים

החל מדוח 50ב' (2000) נכלל המעקב ב"הערות ראש הממשלה" בפרק "לקט מעקבים".

1.
"דו"ח מעקב אחר תיקון ליקויים מדו"ח 35 של מבקר המדינה", משרד הכלכלה והתכנון, אגף הפיקוח הכללי, ירושלים, אדר א', תשמ"ו, פברואר 1986.

2.
"דו"ח מעקב 2 - 3 תיקון ליקויים, דו"ח 36 של מבקר המדינה", משרד הכלכלה והתכנון, אגף הפיקוח הכללי, ירושלים, טבת, תשמ"ז, ינואר 1987.

3.
"דו"ח מעקב 4 תיקון ליקויים, דו"ח 36 של מבקר המדינה", משרד הכלכלה והתכנון, אגף הפיקוח הכללי, ירושלים, תמוז, תשמ"ד, יולי 1987.

4.
"דו"ח מעקב 2 - 3 תיקון ליקויים, דו"ח 37 של מבקר המדינה", משרד הכלכלה והתכנון, אגף הפיקוח הכללי, ירושלים, אדר, תשמ"ח, פברואר 1988.

5.
"דו"ח מעקב 2 - 3 תיקון ליקויים, דו"ח 38 של מבקר המדינה", משרד הכלכלה והתכנון, אגף הפיקוח הכללי, ירושלים, אדר, תש"ן, מרץ 1990.

6.
"מעקב תיקון ליקויים דו"ח 39 של מבקר המדינה (2-3) דו"ח 38 של מבקר המדינה (4)", משרד הכלכלה והתכנון, אגף הפיקוח הכללי, ירושלים, אדר, תש"ן, מרץ 1990.

7.
"מעקב תיקון ליקויים דו"ח 40 של מבקר המדינה (2-3) דו"ח 39 של מבקר המדינה (4)", משרד הכלכלה והתכנון, אגף הפיקוח הכללי, ירושלים, שבט, תשנ"א, פברואר 1991.

8.
"מעקב אחר תיקון ליקויים דו"ח 41 של מבקר המדינה (2-3) דו"ח 40 של מבקר המדינה (4)", משרד הכלכלה והתכנון, אגף הפיקוח הכללי, ירושלים, אדר א', תשנ"ב, פברואר 1992.

9.
"ביקורת המדינה - מעקב אחר תיקון ליקויים וביקורת רמת השירות לציבור - 1992", משרד הכלכלה והתכנון, אגף פיקוח כללי, ירושלים, טבת תשנ"ג - ינואר 1993.

10.
"מעקב אחר ביצוע החלטות ועדת השרים לענייני תיאום ומנהל לדו"ח מספר 43 של מבקר המדינה", משרד הכלכלה והתכנון, אגף לפיקוח כללי, ירושלים, ניסן תשנ"ד, אפריל 1994.

11.
"מעקבים אחר ביצוע החלטות: א. החלטות הכנסת בעקבות דו"ח מספר 43 של מבקר המדינה, ב. החלטות הממשלה בעקבות דו"ח מספר 43 של מבקר המדינה, ג. החלטות הממשלה בעקבות דו"ח 44 של מבקר המדינה", משרד הכלכלה והתכנון, האגף לביקורת המדינה וביקורת פנימית, ירושלים, שבט תשנ"ו, פברואר 1996.

12.
"מעקבים אחר ביצוע החלטות, דוח שנתי 45 - 46 של מבקר המדינה", משרד ראש הממשלה, אגף בכיר לביקורת המדינה וביקורת פנימית, 45, 46 ירושלים, תשרי תשנ"ח, אוקטובר 1997.

13.
"מעקב ביצוע החלטות, תיקון ליקויים, דוח שנתי 47 של מבקר המדינה", משרד ראש הממשלה, אגף בכיר לביקורת המדינה וביקורת פנימית, 47 ירושלים, כסלו תשנ"ט, נובמבר 1998.

ג.
מעקב אחר ביצוע החלטות הכנסת

החל מדוח 53ב' (2003) נכלל המעקב ב"הערות ראש הממשלה" בפרק 'לקט מעקבים'.

1.
"דו"ח מעקב מספר 1 ביצוע החלטות הכנסת לדו"ח 35 של מבקר המדינה", משרד הכלכלה והתכנון, אגף הפיקוח הכללי, ירושלים, חשון תשמ"ז, נובמבר 1986.

2.
"דו"ח מעקב מספר 2 ביצוע החלטות הכנסת לדו"ח 35 של מבקר המדינה", משרד הכלכלה והתכנון, אגף הפיקוח הכללי, ירושלים, אלול תשמ"ז, ספטמבר 1987.

3.
"דו"ח מעקב מספר 1-2 ביצוע החלטות הכנסת, דו"ח 36 של מבקר המדינה", משרד הכלכלה והתכנון, אגף הפיקוח הכללי, ירושלים, אייר תשמ"ח, מאי 1988.

4.
"מעקב ביצוע החלטות הכנסת לדו"ח 38 של מבקר המדינה", משרד הכלכלה והתכנון, אגף הפיקוח הכללי, ירושלים, תמוז תש"ן, יולי 1990.

5.
"מעקב על ביצוע החלטות הכנסת לדו"ח 39 של מבקר המדינה", משרד הכלכלה והתכנון, אגף הפיקוח הכללי, ירושלים, חשון תשנ"ב, נובמבר 1991.

6.
"דו"ח מעקב על ביצוע החלטות הכנסת, דו"ח 42 של מבקר המדינה", משרד הכלכלה והתכנון, אגף הפיקוח הכללי, ירושלים, אדר תשנ"ד, פברואר 1994.

7.
"מעקבים אחר ביצוע החלטות: א. החלטות הכנסת בעקבות דו"ח מספר 43 של מבקר המדינה, ב. החלטות הממשלה בעקבות דו"ח מספר 43 של מבקר המדינה, ג. החלטות הממשלה בעקבות דו"ח 44 של מבקר המדינה", משרד הכלכלה והתכנון, האגף לביקורת המדינה וביקורת פנימית, ירושלים, שבט תשנ"ו, פברואר 1996.

8.
"מעקב אחר ביצוע החלטות הכנסת, דו"ח שנתי 46 של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, שבט תשנ"ח, פברואר 1998.

9.
"מעקב אחר ביצוע החלטות הכנסת, דו"ח שנתי 47 של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אדר תשנ"ט, פברואר 1999.

ד.
מהלכי ביקורת

1.
"בעקבות בג"צ 4914/94 יעקב טרנר נגד מבקרת המדינה וועדת הכנסת לביקורת המדינה", משרד הכלכלה והתכנון, אגף בכיר לביקורת המדינה וביקורת פנימית, ירושלים, נובמבר 1995.

2.
"היועץ המשפטי לממשלה וביקורת המדינה", משרד ראש הממשלה, אגף בכיר לביקורת המדינה וביקורת פנימית, ירושלים, יולי 1996.

3.
"ביטול הבטחה שלטונית" על פי ממצאי הדוח השנתי של מבקר המדינה ובעקבות בג"צ 5376/94 ד.ש. בימות ובדים בע"מ נגד מדינת ישראל ואחרים", משרד ראש הממשלה, אגף בכיר לביקורת המדינה וביקורת פנימית, ירושלים, אפריל 1996.

ה.
ביקורת ואבטחה של מידע רגיש

1. אבטחת "מידע-רגיש" בראי החקיקה (לקט מובאות), עורך יגאל בצר, משרד ראש הממשלה, אגף בכיר-ביקורת המדינה וביקורת פנימית, היחידה הממשלתית לביקורת ואבטחת מידע-רגיש", ירושלים, א' בכסלו, תשנ"ח, דצמבר 1997.
2. "נוהל לאבטחה של מידע רגיש ומערכות מידע חיוניות", "המועצה לאבטחת מידע-רגיש" בממשלה ומוסדותיה", אוגדן, משרד ראש הממשלה ["חסוי" - לשימוש פנימי בלבד במשרדי הממשלה ומוסדותיה], מהדורה מעודכנת, אוגוסט 1999.

נוהל 1.1 
קווים מנחים לאבטחת מידע ומערכי מידע בממשלה ומוסדותיה.


נוהל 1.2

